




El doctor Josep Torras Bageí 
(1846-1916), bisbe de Vic, ha esta: e~ 
certa manera, el patriarca espiritual ce 
la Catalunya contemporània i íes seves 
obres han constituït durant mots a~ys 
una mena de llibre de capçaie^a deis 
cristians catalans. Aquesta nova eoició 
permet de posar-les altre cop a i acast 
dels interessats, per ordre temàtic sen¬ 
se fer cap distinció de íes llengües em¬ 
prades, sinó d'acord amb la cronologia. 
Aquest cinquè volum és dedicat íntegra¬ 
ment a les pastorals, que feren famós e! 
bisbe de Vic més enllà dels límits de la 
seva diòcesi. Es tracta d’un gran bloc, 
iniciat ja al volum IV i que serà comple¬ 
tat al volum VI. 

NÓS, EL BISBE DE VIC, 


Als propietaris, parcers i jornalers de la terra, i a tots els qui 
treballen en la producció de la riquesa material i són de 
la nostra jurisdicció, salut i pau en Nostre Senyor Jesu - 
crist. 


Replete terram et subiicite eam. 
«Pobleu la terra i domineu-la.» 

(Gènesi, I, 28.) 


* Document episcopal que l'autor, pagès d'origen i d'afecció, dedica 
a la que es pot dir la seva classe social, amb la qual ha pogut gustosa¬ 
ment alternar en la pastoral Visita. 

I 

Motius d’especial propensió als agricultors 

El nostre cor sent una afectuosa necessitat de dirigir-vos 
la present Carta, caríssims fills. És cert que l'amor que deriva 
de Jesucrist s’estén a tot l’humà llinatge, que tots els fidels, 
cristians subjectes a la jurisdicció espiritual del Prelat són 
igualment acreedors de son paternal afecte i dels cuidados i 
atencions que requereix l'obligació de treballar per a la sal¬ 
vació de tots; però és indubtable també que aquest afecte u i 
igual per a tots els membres del cos social, els membres del 
cos místic de Jesucrist, revesteix matís distint en les diferents 
classes i condicions de persones que hi ha dintre de la Santa 
Mare Iglésia, com la llum que fa visibles els objectes de la 
terra és una, i, no obstant, apareix amb matís divers en 1 ho¬ 
ritzó, en les muntanyes, en els rius, en els camps i en els 
prats. 

El nostre afecte a la Pagesia és singular i provinent de mo¬ 
tius naturals i sobrenaturals, personalíssim i juntament fill 
de les circumstàncies de l'ofici pastoral, que per missió divina 
exercitem en aquesta nostra estimada Diòcesi. La Providència, 
qui governa tot el curs de la vida humana, féu que naixéssim 
de llinatge pagès, i que les tradicions, els sentiments, els cos¬ 
tums de les Cases de pagès tinguessin una gran influència en 
la formació del nostre caràcter, servint com de base a la filo¬ 
sofia i a la teologia i a totes les altres disciplines científiques 
a què naturalment tinguérem de subjectar-nos com a piepa- 
ració per a l’estat sacerdotal. O al portar-nos la Providència 
a aquesta Diòcesi, i a l'unir-nos amb ella pel vincle de l’espi¬ 
ritual i sobrenatural matrimoni de l’episcopat, sortí del nostie 
cor espontàniament aquella tendríssima i amorosa expressió 
d’Adam, al desvetllar-se del misteriós somni, trobant-se al cos¬ 
tat l'esposa que el Senyor li donava; això és, os dels meus os- 

sos i carn de la meva carn. 1 Perquè encara que dintre de la 
nostra jurisdicció eclesiàstica s'hi troba la indústria manu¬ 
facturera amb una importància que supera a gairebé totes les 
altres diòcesis d’Espanya, no obstant, en molts llocs els ma¬ 
teixos industrials tenen més o menys de pagesos; i el caràcter 
agrícola de tot el país és indubtable, i encara que la indústria 
vagi prosperant, no obstant, per la força natural de les coses 
la pagesia continuarà essent com la base social, com l’ossada 
de tot el país; i així és que la viva intuïció dels nostres vene¬ 
rables antecessors, qui en les monedes episcopals d'Osona hi 
feien gravar el parell de bous, símbol bellíssim del caràcter 
agrícola del país que espiritualment governaven, veia el caràc¬ 
ter permanent de la terra i sentia amb vehemència la sabor 
específica de la vida humana que caracteritza a la nostra gent. 

D'altra banda, l’estat sacerdotal està lligat amb un llaç de 
gran afecte amb la pagesia d'aquest país, puix d'aquestes cases 
de pagès, lo mateix de les famílies dels propietaris que de les 
dels parcers i de les dels jornalers, han eixit sacerdots, religio¬ 
sos i religioses, obrers evangèlics, qui han cultivat i cultiven 
la vinya del Senyor, no solament en aquesta Diòcesi; sinó en 
moltíssimes altres d’Espanya i de tota la cristiandat; especial¬ 
ment en les nacions en les quals, per ésser noves en la fe, ne¬ 
cessiten l'auxili d’aquelles parts on la Iglésia de Déu existeix 
des de son principi. 


II 

Admirable constitució de les cases de pagès catalanes 

I si aquesta no hagués d'ésser, caríssims fills, una Carta 
evangèlica per raó dels nostre ofici pastoral, vos parlaríem de 
l’atenció especial que la constitució familiar i territorial de 


1. Gènesi, XI, 23. 

les Cases de pagès ha de merèixer de tots els homes pensadors 
i amants del bon ordre i fecunditat de la societat civil. Meres- 
qué ja aquesta atenció fa anys de part d’un estranger eminent, 
qui en lo que toca a l’estudi de l'ordre i composició conve¬ 
nient de la societat és considerat com un dels prohoms d'Eu- 
ropa i fundador d’una escola que ha influït poderosament en 
aquest ordre d'idees en tota la societat civilitzada; i Nós amb 
legítima satisfacció, en la contemplació directa i immediata 
de la composició social del nostre país, veiem com els nos¬ 
tres antecessors, els nostres progenitors, els nostres passats, 
qui donaren forma a la nostra societat, tingueren, en virtut 
de la natural finesa de son enteniment, fecundat per la gràcia 
cristiana, un coneixement pràctic de les conveniències socials 
al fomentar la constitució i permanència de les cases de pa¬ 
gès, a les que l'al·ludit sociòleg estranger anomenà famiües 
souches, 1 famílies qui són com soques, d'on deriven com re¬ 
brots altres cases, que, enllaçant-se les unes amb les altres, 
afavoreixen l’esperit de família, i són un remei contra l’acció 
dissolvent i corrosiva del temps, que així com arriba a corcar 
i esmicolar les penyes de les muntanyes, convertint-les en 
arena, així també tira a dissoldre la humana associació, dei¬ 
xant als homes, deslligats els uns dels altres, com grans d’a¬ 
rena, movedissos i incapaços de resistir als torbs i tempes¬ 
tats que naturalment sovint hi ha d’haver en ïa terra. 

Tot lo que sia afavorir l’esperit d'associació, l'organització 
dels homes dins de les formes que la naturalesa i la llei de 
Jesucrist han consagrat, és fer una obra agradable al Criador 
del llinatge humà, qui de moltíssimes maneres, per medi dels 
seus profetes, ensenyà als homes com no els havia fet per a 
viure separats els uns dels altres, sinó units; i aquell vae 
soli 2 que ressona en les Sagrades Escriptures, el crit de com¬ 
passió envers el qui sol i vern ha de fer el camí de la vida, és 


1. Le Play, La Réforme sociate en France, vol. II, pàg. 66. 

2. Eclesiastès, IV, 10. 

com un crit d’alerta del Criador que deu excitar a tots els 
homes qui per raó de sa intel·ligència, de sa posició econòmi¬ 
ca o de sa virtut, tenen influència en la societat per a treballar 
en el sentit de que en ella hi hagi sempre nuclis de defensa 
humana, aglutinants poderosos que mantinguin la unió entre 
els homes; la qual és tot l'objecte que en la vida present se 
proposà el diví Redemptor Jesús, segons aquella tendríssima 
oració que dirigí al Pare celestial: «Feu que tots sien com si 
fossin un, com Vós i jo som una sola cosa». 1 

Els nostres passats tingueren una intuïció vivíssima, il·lu¬ 
minats per la gràcia del Redemptor Jesús, de la necessitat 
d’aglutinants socials: era com un sentiment que informava 
a la comunitat humana del nostre país; no discutien, no ana¬ 
litzaven especulativament, no feien estudis socials en les Uni¬ 
versitats i escoles, però passaven sa silenciosa vida en l’estudi 
de les grans lliçons que a l’home reflexiu donen la naturalesa 
i la gràcia; sabien que en el món hi ha d'haver moviments 
tempestuosos com en la terra hi ha rius, torrents i xaragalls 
que s'emporten els camps, i per això hi plantaven xops per a 
aguantar les vores, i amb el mateix sentit íntim i vivíssim 
coneixien la necessitat de les cases de pagès destinades a re¬ 
gularitzar i normalitzar els corrents de passions i d'idees que 
sovint en el món se desfrenen, i que és necessari contenir per¬ 
què, en lloc de fecunditzar la societat, no la destrueixin. 

Naixia aquesta ciència social dels nostres passats de l’amor. 
No eren ells, no són encara avui els qui noblement segueixen 
els seus passos, uns explotadors de la terra sense altra mira 
que l'interès egoista de fer-se rics, sentien profundament la 
seva missió social, amaven el país i justament es creien obli¬ 
gats a mirar per son bé. No els inflava la supèrbia de consti¬ 
tuir una casa poderosa; en lloc de l’esperit mundà, regia la 
seva conducta l’esperit cristià, per sa naturalesa difusiu i 
generalitzador d'afectes amorosos; i així succeïa i succeeix 


1. Joan, XVII, 11. 

afortunadament encara en aquesta nostra estimada Diòcesi, 
que quan pel matrimoni d’un hereu amb una pubilla se jun- 
taven dos patrimonis, en els capítols matrimonials se pactava 
que dits dos patrimonis se tornarien a separar, heretant per 
a cada un d’ells un fill diferent. 

I encara havem vist en els rústecs filosops socials de les 
nostres cases de pagès instints tan altíssims d'amor a la terra, 
al membre social de què formaven part, que deixa molt a 
sota l’especulació científica dels savis sociòlegs qui estudien 
les entranyes naturals de la societat per a determinar l’estruc¬ 
tura que ha de tenir el cos social; i estaven amb tant d'avan¬ 
tatge de sàvia elevació els nostres pagesos, perquè la ciència 
social ha de tenir per motor i principi directiu l'amor, que els 
nostres passats i molts dels presents també posseeixen en la 
forma més elevada, que és en la forma sobrenatural i divina. 
Tenien i tenen la caritat de pàtria, que els moderns laïcistes, 
els qui es fan apòstols de la societat laica, són incapaços de 
posseir, perquè són incapaços de vèncer l’egoisme, que és el 
corc destructor de la germanor humana, que sols pot matar 
la caritat sobrenatural que deriva de l'amorosíssim Jesús. 
Doncs havem trobat en nostres expedicions apostòliques de 
Santa pastoral Visita cases, el darrer propietari de les quals, 
morint sense fills, deixava el patrimoni a algú de la parentela, 
però amb la condició precisa de que se n'anés a viure a la 
casa pairal; i havem trobat també propietari de molta impor¬ 
tància, de vida ja de gran ciutat, que es resolgué a tornar a la 
casa de pagès vella i grandiosa per a complir l'encàrrec d'afec¬ 
te del pare moridor, que li digué: «Fill, estima sempre molt 
aquesta casa, com jo la só estimada.» El ritme vital harmònic 
de la societat naix de la circulació de l'afecte, i el regnat social 
de l'afecte humà, que els positivistes cregueren poder revifar 
amb l'amor laic de l’home, sols és subsistent, robust i fecund 
quan deriva de la flama de la caritat cristiana. L'amor natural 
(mai, no obstant, el laic, és a dir, divorciat de l’amor religiós) 
pogué ésser un aglutinant eficaç en les societats primitives; 
però quan el món arriba, pel curs d'una llarga existència, a 






LA PAGESIA CRISTIANA 

la complicació de la vida, fins podem dir a la decrepitud de la 
vida, sols menjant del fruit de l’arbre de vida, que és Jesucrist, 
la societat renova les forces i adquireix saba de vida. Sense 
aquest aliment diví de l'esperit que dóna calor a totes les ope¬ 
racions vitals de la societat, aquesta se fa caduca i cau mi¬ 
serablement en la descomposició, signe precursor de la mort 
en tot organisme, tant individual com col·lectiu. 


III 

La seva influència moral i religiosa 

Per això Nós, considerant la vida pagesa com una base 
social, com un aglutinant d’homes de gran vàlua en nostre 
país, havem cregut que era propi de nostre deure pastoral diri- 
gir-vos la present Carta, que, d’altra banda, creiem ha d'ésser 
profitosa a tots els nostres diocesans, puix el treball agrícola 
ve a ésser com un símbol i representació de tots els oficis i 
professions dedicats a la producció de la substància mate¬ 
rial, necessària per a la vida humana a la terra. A tot el llinat¬ 
ge, sense distingir professió ni ofici, se dirigí el Criador al 
dir als nostres pares: «Creixeu i multipliqueu-vos, i ompliu la 
terra i subjugueu-la»; i més tard, després de la seva prevari- 
cació, al promulgar la llei del treball com una condició impo¬ 
sada a la nostra naturalesa, amb aquelles paraules sobiranes 
que diuen menjaràs pa amb la suor de ton front, 1 se dirigí no 
solament als pagesos, sinó també a tots els homes. 

La vida humana és un lligament de distints elements que 
tots plegats formen una sublim unitat; però és indubtable 
que, sobretot i d’una manera més evident que en altres parts 
en nostre país, l’agricultura, la vida pagesa, té una importàn¬ 
cia transcendental que influeix d’una manera eficaç en la civi- 


1. Gènesi, III, 19. 




J. TORRAS I BAGES 


14 

lització general, i li ha de donar un to moral; essent la societat 
pagesa com la societat típica, primitiva, essencial, com el mot- 
llo proporcionat per la naturalesa que, desenrotllant-se en ma¬ 
jors proporcions, convé que sempre servi la llei harmònica 
de vida de son germen, la vida patriarcal que tots els pobles 
de la terra, cristians i gentils, han considerat respectable i 
font generosa d'utilíssims sentiments humans. 

En l’ordre fisiològic, per lo que ateny a la sanitat física dels 
homes, és de sentit comú universal la influència benèfica del 
camp, de la muntanya i de sos aires i de ses aigües sobre els 
habitants de la ciutat. Sembla que en els homes hi hagi tam¬ 
bé la llei general dels sers físics, qui degeneren quan se’ls 
transplanta de son lloc d'origen, i que per a la regeneració 
s’ha de renovar la llavor primitiva, el germen natural i pro¬ 
pi. Així de la ciutat surten sos habitants i se'n van al camp i 
a la muntanya per a fortificar sa salut, com si la vida pagesa 
fos (i en realitat és) la vida primitiva humana, i la forma que 
encaixa més amb la nostra naturalesa. I el preciós tresor de 
renovació de vida que troba la humanitat en la pagesia en 
l'ordre físic, l’ha de trobar també en l'ordre espiritual, perquè 
les harmonies socials, signe eloqüent de procedència divina, 
són més encara en l'ordre espiritual que no pas en l'ordre fí¬ 
sic, i la correspondència en l'ordre moral entre la vida pagesa 
i la vida ciutadana és evident, com i també ho és que la forma 
patriarcal és la forma engendradora permanent de tota la 
vida humana. 

Fins en l'ordre religiós, en lo que ateny a les creences, tota 
la humanitat civilitzada ne cerca el germen en la història dels 
patriarques, i per això els llibres de l’Antic Testament són un 
text sagrat, on estudia el germen de la vida de l'esperit en 
aquells antiquíssims pagesos que anomenem Abraham, Jacob, 
Isaac, etc., l'home modern, el ciutadà de les nacions d'Europa, 
d’Amèrica i d'Austràlia: en una paraula, la Cristiandat sencera 
del segle xx. I la Santa Mare ïglésia, a les dones dels nostres 
dies i de les grans ciutats, sia qualsevulla la classe social a què 
pertanyin, en la missa nupcial els recorda l'exemple de vida 

d’aquelles antigues i venerables mestresses i mares de família 
Raquel, Sara i Rebeca com a exemplars de virtut i de la pràc¬ 
tica de vida domèstica. I és perquè la Iglésia, amb sabiduria 
divina i discreció maternal, comprèn que els gèrmens, lo ma¬ 
teix en la vida física que en la vida moral, han de subsistir 
com fonts de vida, i que aquesta s’estronca quan s'asseca la 
font d'on deriva. 

Per això Nós, constituït per designi de la Providència mes¬ 
tre de vida en aquest Bisbat, creiem complir un deure pasto¬ 
ral a l'exhortar-vos, caríssims fills, a perseverar en la vida pa¬ 
gesa, no sols pel vostre bé i pel bé del país, sinó que fins pel 
bé de la humanitat en general, per constituir la pagesia cris¬ 
tiana un germen de vida social de gran vàlua. 


IV 

La seva força social 

Un talent famós del segle xix, encara que desgraciadament 
no tingué la sabiduria de saber viure i morir com deu un cris¬ 
tià, si bé és cert que en sa obra més important féu justícia 
a la maternal influència de la Iglésia catòlica sobre els po¬ 
bles d'Europa, explicà amb una gran exactitud el fet de la 
Revolució a França i, de consegüent, podem dir a tot arreu, 
no com una època heroica i d'alts sentiments, encara que 
fossin extraviats, sinó com una època de gran misèria moral, 
de decadència i descomposició social produïda en gran part 
per haver-se disminuït en el país i gairebé desaparegut la vida 
pagesa, les antigues cases que en diferents parts del territori 
administraven i dirigien i sostenien la societat, com l’ossada 
sosté el cos de l'home i és condició necessària de l’exercici 
de la força vital. 

Aquest escriptor, 1 sense potser ell pensar-s'ho, parla com 
un intèrpret de la doctrina catòlica, la qual ensenya que la 


1. Taine, Les origines de la France contemporaine . 

posició, la riquesa i l'autoritat que tenen els homes dins de la 
societat, és una mena d’ofici que els imposa altíssimes obli¬ 
gacions, que no és la posició, la riquesa i l'autoritat un avan¬ 
tatge egoístic per l’individu que la posseeix, sinó que importa 
una missió que ha de complir, envers els seus paisans, motiu 
pel qual la Providència i la llei de la societat li han donat aque¬ 
lles prerrogatives; com en la societat espiritual de la ïglésia, 
qui posseeix un benefici el té, no per a disfrutar-lo i regalar-se 
amb la pensió que percep, sinó per a dedicar sa vida en bé 
dels fidels cristians, complint les obligacions que en favor 
d’aquests li ha imposat la Santa Mare ïglésia. 

I així és que el propietari, devent considerar sa posició 
social com un benefici que existeix pel bé general del país, 
té una mena d’obligació de residència, com valent-se d'aqueix 
mateix concepte canònic s'expressa l'al·ludit escriptor, i l'in¬ 
compliment absolut d’aquesta llei social de la residència no 
sols porta la destrucció a la curta o a la llarga del propietari 
particular, sinó també la descomposició social del país, que 
va naturalment mal menat quan li falta la direcció, l’exemple, 
la protecció i el sosteniment d’aquells qui per sa posició i con¬ 
següents prerrogatives vénen a ésser com les naturals autori¬ 
tats socials per sa superior categoria. És necessari que ells 
tinguin amb el país una comunitat de vida, puix els membres 
fan un cos quan estan units pel vincle de la vida; un membre 
queda mort quan li falta la participació de la vida comuna, 
i això passa en la vida pública i social lo mateix que en la vida 
de l'individu particular. Per això Nós exhortem, en nom de 
Jesucrist Senyor nostre, Cap invisible de la societat cristiana, 
als membres preeminents d'ella per sa posició econòmica, per 
sa il·lustració, per qualsevol superioritat que posseeixin, a fi 
que no se separin de la comunitat de vida del país, i que fins 
aquells qui per sa riquesa especial o per sa categoria social 
o per les circumstàncies del temps visquin fora dels llocs on 
tenen els seus patrimonis, finques o grans indústries, procu¬ 
rin almenys passar en dits llocs alguna part de l’any afavorint 
amb l’influx de sa riquesa, de sos coneixements i amb l'exer- 

cici de les virtuts cristianes la vida del país; perquè és precís 
que tinguin present que Jesucrist en l’hora del judici els exa¬ 
minarà amb gran rigor sobre aquest punt, com se desprèn 
clarament de diferents llocs de l’Evangeli. La societat, segons 
la doctrina del nostre diví Redemptor, és un cos, és son cos 
místic, i tots els membres que componen el cos han de ser¬ 
vir-se l’un a l'altre, i el membre més robust està més obligat 
a servir al menys robust, i el més noble al més vil, i un mem¬ 
bre que sols servís per a xuclar la vida dels demés seria mons¬ 
truós i mereixedor d'ésser amputat, perquè la vida és per tot 
el cos; i així la mateixa Providència divina, que distribueix la 
vida, fa que tot membre que se separa del cos, que no es 
comunica anib els altres membres, que no fa participant de la 
vida que disfruta als demés i que sols xucla la que els altres 
tenen, aquest membre, diem, per la mateixa llei amb què la 
Providència regeix la vida, està condemnat a mort; i l’expe¬ 
riència sovint ens fa veure en la pràctica social l'execució de 
la sentència de mort dictada per les lleis naturals que regeixen 
a la humanitat contra dits membres, que, aïllant-se de la vida 
comuna, no segueixen altra llei que la del propi egoisme. 

I devent Nós predicar el bé comú i general, i essent un 
principi evident, endevinat per la intuïció dels nostres passats, 
la conveniència de que existeixin aqueixes cases pairals, ano¬ 
menades molt pròpiament pel cèlebre Le Play maisons sou- 
ches, que són aglutinants socials de força poderosa, i tenint, 
a més, present la doctrina de nostre Santíssim Pare el Papa 
Lleó XIII, 1 quan aconsella que no és convenient l'acumulació 
de grans riqueses en poques mans, sinó que hi hagi una dis¬ 
tribució socialment més equilibrada, aconsellem també als 
propietaris de la nostra jurisdicció, i fins, a més, als industrials 
posseïdors de grans manufactures, que procurin educar als 
diferents fills que tinguin per a la pràctica de l’agricultura o 
de la indústria, i que a l’hora de la mort, al fer la disposició 

de les seves finques o capitals, procurin distribuir-les entre 
els diferents fills, a fi que, constituint-los caps de noves cases 
i apartant-los del perill de dissolució, de luxe i de supèrbia 
que fàcilment engendra la possessió de grans riqueses, vin¬ 
guin a ésser com rebrots d’una soca poderosa, medis de ge¬ 
neralitzar i solidar la vida comuna del país facilitant pels vin¬ 
cles naturals de la consanguinitat l’extensió de la caritat cí¬ 
vica, de l'amor dels conciutadans o paisans entre si, que ales¬ 
hores justament vénen a considerar-se com a individus d'una 
mateixa família. La sàvia llei civil catalana i fins el costum 
faciliten aquesta providència paternal i social tan profitosa al 
bè moral de la família com a la conveniència pública, econò¬ 
mica i moral. 

Havem oït contar del cap d'una família antiquíssima i molt 
distingida d’aquest país, qui deia que en la comarca de sa pro¬ 
cedència fins els femataires li eren parents, lo qual indica el 
bon sentit de l'home il·lustre qui pronuncià aquella frase, per¬ 
què demostra que posseïa la idea verdadera de la noblesa, que 
no consisteix en la fastuositat cortesana, ni en el luxe de la 
vida, sinó en la natural preeminència social que deriva d’ésser 
germen, principi i font de la vida comuna del país. 


V 

Harmonia de la vida agrícola industrial 

Tal vegada algú de vosaltres, caríssims fills, creurà que a 
l'escriure aquestes pàgines ho fem portats d'un entusiasme 
ideològic que no considera les condicions de la vida moderna, 
ni les exigències de la gran indústria, ni la forma del cultiu 
agrícola des de l’aplicació de la maquinària al treball de la 
terra, motius que molts al·leguen com imposant la necessitat 
per a la prosperitat de la indústria i de l’agricultura, de I'acu- 
mulació del capital en poques mans, a fi que el treball resulti 
més robust i productiu. Mes, en primer lloc, s’ha de considerar 

que mai dóna bons resultats constants la violació de la llei 
natural de les coses, i l’experiència demostra en l’art de la 
terra, que si la producció se fa excessiva és en detriment de la 
qualitat dels fruits, l’excés de raïms en una vinya significa un 
vi inferior; com en la indústria una producció exorbitant no 
vol dir augment de la riquesa general, sinó acumulació tran¬ 
sitòria de capital en mans d’un particular, però que no signi¬ 
fica ni multiplicació de benestar en el comú del poble, ni, de 
consegüent, un avenç real en la civilització material del país, 
que un dia o altre sent el resultat del desequilibri, que es 
produeix tant pel massa com pel poc de les coses. 

A més, la manera natural, justa i humana d’augmentar la 
potència productiva és, sens dubte, l’associació, que produeix 
concentració de capital, d'intel·ligència i de voluntat molt su¬ 
perior en eficàcia al capitalisme individual, puix excita l’acti¬ 
vitat, estimula la intel·ligència i al mateix temps fortifica el 
vincle del sentiment humà reduint a u l'esforç i la potència 
material i espiritual de molts. A Catalunya tenim un argument 
pràctic en favor de la potència de l'associació, almenys per lo 
que toca al treball agrícola, en les associacions entre propie¬ 
tari i parcers en el conreu de la vinya, que sens dubte con¬ 
tribuí a que arribés a ésser el nostre país d’una producció 
vinícola notable en tot Europa. 

L’harmonia de la vida és condició indispensable de la fe¬ 
cunditat de la vida. Els antics qualificaren sàviament a l’home 
de món petit (mikros kosmos ) i el món és món perquè és 
una complexitat, no un element simple obtingut mitjançant 
un anàlisi químic. Així l’home perquè és un món petit és una 
gran complexitat, i voler reduir-lo a ésser un element aïllat és 
esquarterar la naturalesa, qui ha fet a l’home espiritual i ma¬ 
terial, racional i animal, individual i social; i voler retallar 
aquesta nostra naturalesa i eliminar d'ella les condicions que 
la integren és esguerrar-la, és fer-la improductiva pel bé, és 
caminar envers l'esclavitud, segons la qual hi havia homes, la 
raó d'existència dels quals era solament servir per a la utilitat 
dels altres, en contra del concepte cristià de la humanitat que 

ens ensenya que els homes són tots els un pels altres; doctrina 
explicada admirablement per l'apòstol Sant Pau, 1 quan escriu 
que tots som membres d’un mateix cos, els quals membres 
tots hem de participar de la mateixa vida i els uns han de 
servir als altres, i que el cap del cos social és el mateix Jesu- 
crist, qui morí igualment per tots els homes, sense distinció 
de savis ni ignorants, rics ni pobres, blancs ni negres. 

I aplicant Nós aquesta doctrina de la complexitat de la na¬ 
turalesa humana i de la necessària harmonia de la vida per 
la fecunditat verdadera i permanent del treball de l'home, i 
atenent a que ens sembla que havem vist recomanada per al¬ 
gun escriptor de competència en el ram econòmic la mateixa 
idea, cridem l’atenció dels homes poderosos per son capital 
o per sa intel·ligència o per sa influència social de qualsevol 
classe que sia, sobre la conveniència d’aliar en una mateixa 
família el treball industrial i el treball agrícola, fomentant 
una població pagesa i industrial al mateix temps, forma de 
vida que ens sembla han de facilitar les condicions naturals 
de moltes de les comarques del nostre Bisbat, i que ha de 
contribuir molt a la dignitat, a la tranquil·litat i al major benes¬ 
tar del poble. 

Són evidents els avantatges morals de la vida pagesa. La 
naturalesa és una font inestroncable de nobles sentiments i 
d’altíssima poesia. Tant els gentils com els cristians han sentit 
l'atracció que exerceix sobre l’esperit, i des de Virgili fins al 
nostre veí Mistral, pagès i poeta, trobaríem una cadena d'intel- 
ligències i cors nobles qui han interpretat en obres immor¬ 
tals el llenguatge d'harmonia sobirana amb què la naturalesa 
parla als seus contempladors; i avui que corre vulgarment 
com una lamentació, més de boca que no pas de cor, que és 
una gran plaga la dels analfabets, volem consignar aquí un pas 
interessantíssim d’una època que té moltes analogies amb la 
nostra, la de la decadència grega i romana, que es troba refe- 


1. I Corintis. 





LA PAGESIA CRISTIANA 


21 


rida en les immortals obres de Sant Atanasi, arquebisbe d’Ale- 
xandria. 

Durant la llarguíssima vida de Sant Antoni Abat, passada 
en la regió muntanyenca d’Egipte, conreant son camp i men¬ 
jant d'ell i santificant-se amb la pràctica de la vida solitària, 
diferents vegades, moguts per una natural curiositat d'esperit, 
alguns intel·lectuals d'aquell temps, filosops cristians i gentils, 
volgueren visitar-lo, puix la seva fama, com és sabut, era uni¬ 
versal, i el considerarien una mena de filosop espontani i 
evangèlic. En una d’aquestes visites un de dits filosops, un 
refinat, li preguntà: «Pare, icom podeu passar la vida sense 
disfrutar del solaç dels llibres?» «El meu llibre, oh filosop, 
respongué Sant Antoni, és la naturalesa de les coses (natura 
rerum), i sempre que vull, puc llegir els discursos de Déu 
(sermones Dei legere). 1 

És indubtable que no hi ha lectura de major eficàcia que 
la del llibre de la naturalesa; en els llibres escrits pels homes 
enriquim nostre enteniment amb les idees de sos autors; en 
la contemplació de la naturalesa, al nostre esperit se li mani¬ 
festen també les idees de son Autor, és a dir, queda informat 
de pensaments divins. Per això moralment, intel·lectualment 
i en el desenrotllament integral de la personalitat humana, 
usant el llenguatge de moda, qui treballa en el gran taller de la 
naturalesa com que està en relació immediata amb la vida 
i contempla tots sos incidents, tant en els animals com en els 
vegetals, i disfruta contínuament dels magnífics espectacles 
que presenten la terra i el cel, té un eixamplament d’esperit, 
d’idees i de sentiments, superior al qui treballa en un taller 
manufacturer sobre la matèria morta. El pagès més pobre 
posseeix sense limitació l’aire, l’aigua i les vistes dels grans 
horitzons; té parcs magnífics, que mai igualaran els de les 
ciutats més esplèndides per l'espontaneïtat graciosa de la vida, 
i així s’explica per la satisfacció moral i estètica de l’home 

l’aferrament que per regla general té el pagès al seu tros i aï 
seu ofici, sobretot quan l'ofici l'exerceix sobre un tros propi 
o del qual ne té pràcticament una mena de condomini en vir¬ 
tut del contracte d'aparceria. 

L'amor que l'home té a la seva professió, el gust del propi 
ofici, fa més suau el jou imprescindible del treball i consti¬ 
tueix una influència moralitzadora, equilibrant les nostres 
potències, aptituds i instints. L’odi a l’ofici que de vegades 
trobem en el manufacturer, la rancúnia contra l'oficina de son 
treball, que alguns cops fa volar a l’aire per medi de la dina¬ 
mita, a més de provenir de la predicació socialista i anarquis¬ 
ta, potser s'explica també perquè la fàbrica no inspira l’amor 
natural que la terra, els camps, les vinyes, el bosc, el conreu 
i la muntanya. La fàbrica no parla a l'esperit, no satisfà els 
sentiments de l’home, no contribueix al desenrotllament equi¬ 
librat del caràcter; al revés, sembla que més aviat esmorteix 
o irrita les facultats afectives, i l’home que hi treballa neces¬ 
sita refer-se moralment, eixamplar el cor, dilatar son esperit 
en la immensitat i bellesa infinita dels horitzons de la natu¬ 
ralesa, i en el contacte amb la vida humana universal, que 
exigeix per a sa satisfacció el concurs de la Iglésia, de la na¬ 
turalesa i de la societat. 

Per això Nós, a qui per obligació estretíssima del nostre 
ofici pastoral toca pensar i reflexionar pel bé del país la di¬ 
recció espiritual del qual ens correspon, havem volgut cridar 
l'atenció dels homes influents perquè estudiïn la possibilitat 
i els avantatges d'una aliança entre la vida pagesa i la manu¬ 
facturera que faciliti l'equilibri social i afavoreixi moral i ma¬ 
terialment la vida del poble, i eviti les immenses aglomera¬ 
cions d’homes que, com totes les grans masses, exerceixen una 
influència d'atracció irresistible per a molts individus, i que 
al parer nostre no són convenients per a la perfecció del llinat¬ 
ge humà. En alguns punts de la nostra estimada Diòcesi exis¬ 
teixen aquestes famílies mixtes d'agricultura i d'indústria 
amb verdaders avantatges en l’ordre moral i en l'ordre eco¬ 
nòmic, i sembla indubtable que la disposició natural d'aques- 

tes comarques afavoreix i facilita una forma de vida que, har¬ 
monitzant amb la naturalesa de l'home, ha de contribuir al 
bon concert social fent mes acompassada l’existència de l'ho¬ 
me mentre va fent el viatge cap a l’eternitat. 

VI 

Relacions del pagès amb Déu, amb la naturalesa 

I AMB ELS DEMÉS HOMES 

Sempre s’ha de tenir en compte la complexitat de la natu¬ 
ralesa humana per a estudiar les relacions dels homes entre 
si. «No som nosaltres qui ens havem fet a nosaltres mateixos, 
sinó que és Déu qui ens ha fet», diu amb gran profunditat 
el diví poeta hebraic . 1 Per això l’estudi de l’home, la conside¬ 
ració de la seva naturalesa és el primer i més essencial conei¬ 
xement que deu tenir-se quan s’han de tractar aquestes qües¬ 
tions que ara anomenen socials; i l’home ha d’ésser estudiat 
viu, complet, no atrofiat, portant a Déu en son esperit i lligat 
amb tot l’univers i amb tota la societat en virtut de les seves 
facultats afectives. L’atrofiament i l’artifici adormen certes po¬ 
tències de l’home, però no les maten, i per això veiem com 
en certes circumstàncies, per adormides que sien, se desper¬ 
ten amb gran vivesa. El deure del bon cristià consisteix en 
universalitzar les relacions de l’home, en estendre la seva per¬ 
sonalitat, en engrandir-la, mai en enxiquir-la, i Nós pensem 
que en el pagès se troba l’exercici màxim de les relacions de 
l’home amb Déu, amb la naturalesa i amb la humanitat en ge¬ 
neral. 

La societat íntima de l’home amb Déu, confidencial i secre¬ 
ta, mai l’havem vista més desenrotllada que en el pagès i en 
el mariner, i és perquè l’un i l’altre treballen en comunitat 
amb Déu. És clar que mai l’home pot deixar de comptar amb 

una voluntat omnipotent i irresistible, sia qualsevol l’objecte 
a què tingui dedicada la seva vida; però és indubtable que en 
la terra i eri la mar la necessitat d’una connivència amb Déu 
és evidentíssima, sens ésser possible tancar els ulls per a no 
veure-la; i això porta una societat de l'home amb Déu, una 
unió de la força divina i de la força humana necessària per a 
obtenir el resultat que es proposen l'agricultura i les arts ma¬ 
rines. En quant a la unió de l’home amb la naturalesa, taller de 
Déu on passa la vida treballant el pagès, no és necessari que 
en diguem res més per a demostrar la plenitud de son com¬ 
pliment en l'art d’agricultura; però sí que us volem dir alguna 
cosa, caríssims fills, de les relacions humanes del pagès, que 
a nostre entendre són de les més completes que existeixen en¬ 
tre els homes qui es dediquen a les diferents arts i professions. 

Encara ressona per tot el món civilitzat a l’escriure aques¬ 
ta Carta, que principalment dirigim als pagesos, l'eco uni¬ 
versal d'admiració tributat a un poble pagès que en la defensa 
de sa pròpia llibertat i autonomia arribà fins a l'heroisme, de¬ 
mostrant una riquesa de sentiments nobles que contrasten 
amb la falta de sentiments, amb l’escarni dels grans senti¬ 
ments humans de Déu, Pàtria i família, de què, per desgràcia, 
algunes vegades veiem exemple en els grans centres de pobla¬ 
ció d'Europa, i que una pretesa ciència sectària pondera com 
el summum de la perfecció de l'home, del qual procura ex¬ 
treure’n la humanitat. I les festes patriòtiques del poble boer 
no són més que una reproducció de les que féu l'Espanya, 
quasi universalment pagesa, de 1808; i la gairebé única espe¬ 
rança de la França actual, en mig del diluvi d’errors, instints 
desfrenats i preocupacions funestíssimes que la fan ésser mi¬ 
rada amb compassió per tots els pensadors d’Europa i témer 
un esborrament total de sa gloriosa civilització, se funda en 
la seva pagesia, en el concertat equilibri de la propietat ter¬ 
ritorial, que li dóna energia de vida per a resistir la tempestat 
que ha desencadenat sobre aquella nació cristianíssima la tene¬ 
brosa secta de la Maçoneria, aprofitant les il·lusions i les divi¬ 
sions introduïdes per la política. 

Per això Nós creiem que les relacions humanes, avui ofus- 
cades, deuen ésser restaurades; i recordant aquell antic símbol 
gcntílic, expressió primitiva i lluminosa de la sabiduria que 
governa la humanitat, i revelació d’un encertat coneixement 
de la nostra naturalesa, els mals de la qual en l'ordre natural 
s’han de curar per sos propis principis constitutius, ajudats 
de l’eficacíssima gràcia del Redemptor Jesús, recordant, diem, 
aquell símbol de l'antic heroi qui recobrava les perdudes for¬ 
ces així que tocava a terra; creiem que les relacions socials, 
llaços avui dèbils i pròxims a trencar-se, han d'ésser reforçats 
per l'eficaç acció dels sentiments naturals que fomenta la 
vida de pagès. 

Així com l'art de la terra és el treball característic í típic, 
imprescindible en totes les èpoques, races i països, és el tre¬ 
ball humà per excel·lència; així també la vida pròpia natural i 
comuna en totes les pagesies del món la podem considerar 
com la forma primitiva i típica de la vida humana, on les re¬ 
lacions socials, brotant espontàniament, han d’ésser conside¬ 
rades com norma permanent i exemplar, que han de tenir en 
compte els homes, sia qualsevol el medi social en què visquin 
i les condicions de treball en què s’exercitin, puix expressen les 
facultats, necessitats i instints de la nostra naturalesa. 


VII 

Integral constitució de la família agrícola 

Per això vos exhortem, caríssims fills, a conservar i per¬ 
feccionar aquelles relacions entre vosaltres que donen al país 
l'aspecte d’una gran família unida amb els vincles amorosís- 
sims de l'afecte, que cria la naturalesa i consagra la gràcia. 
Sant Pau, 1 qui predicava en un temps de gran decadència de 

la vida humana, acusava als gentils de que no tenien afectes, 
i la Religió de Jesucrist poseeeix una eficàcia fecundíssima per 
a multiplicar i purificar els afectes que lliguen als homes 
entre si, malgrat les contrarietats que naturalment sempre 
sobrevenen a conseqüència de la diversitat de caràcters, de 
criteris i d'inclinacions. 

Exhortem als amos i propietaris a que mai s'oblidin de 
que dintre de la Religió catòlica, que no fa altra cosa que 
ratificar en això el dictamen de la naturalesa, han de tenir, per 
a complir bé son ofici, un caràcter paternal; que tota sa de¬ 
pendència ve a ésser com una família de la qual els ha cons¬ 
tituït caps la Providència divina al posar-los en la posició en 
què es troben. L’home mai pot ésser explotat; de consegüent, 
el propietari i l'amo, encara que tenen dret a sa legítima ga- 
nància i benefici, mai poden oblidar tampoc la justa i digna 
participació que pertoca al treballador que amb ses fatigues i 
suors ajuda a la producció. La sabiduria divina digué: 1 «No 
vulguis lligar la boca al bou que bat el teu gra»; expressiva 
forma simbòlica amb la qual ensenyà que el treballador i jor¬ 
naler deu participar de la substància material que Déu posà 
a la terra del sosteniment general del llinatge humà. 

L’amo ha d’ésser com la Providència de tots els seus de¬ 
pendents i auxiliars, i ha de tenir en compte totes les seves 
necessitats individuals i de família, i mai deu oblidar la dig¬ 
nitat de la naturalesa humana; que el principal i el depen¬ 
dent són d'idèntica naturalesa, que tots són súbdits d'un ma¬ 
teix Senyor qui examinarà severament a l'amo de son com¬ 
portament envers els seus treballadors, dels quals abans que 
amo és germà, i que l’autoritat i poder que lí ha donat la 
Providència no és en benefici propi i en un sentit egoista, 
sinó per a la utilitat general del nostre llinatge, qui mentre 
està aquí a la terra fent la peregrinació cap a la vida eterna, 
deu viure en conformitat a les lleis naturals de la societat. 

que no poden alterar-se sense confusió, desordre i estronca- 
ment de vida racional en els homes, els quals han de mani¬ 
festar amb la dignitat de sa conducta, vencent els obstacles 
i dificultats del camí, que són dignes de la vida divina amb 
què Déu revesteix al sortir d’aquest món als qui han sabut 
lluitar noblement fent prevaler l’esperit sobre la matèria i la 
virtut sobre la passió. 

Per això l'amo ha de donar el to en la general harmonia 
que ha de dominar entre els homes amb el públic exemple 
d’una vida virtuosa, ha d’ésser l’exemplar dels seus depen¬ 
dents. L'estat com més alt és, obliga a més virtut; i encara 
que tots siguem homes d'una mateixa naturalesa miserable, 
no obstant, així com acceptem els avantatges de la posició en 
què ens ha posat la Providència, també ens havem d'esforçar 
en el compliment d’aquelles virtuts pròpies i corresponents 
al nostre ofici. L’ofici de ric imposa moltes obligacions; i mal¬ 
grat la predicació herètica dels socialistes que voldria abolir 
el capital i la propietat i declara il·lícits l’un i l'altra, no obs¬ 
tant, és necessari parlar clarament el llenguatge de la veritat, 
puix que Déu permet l'heretgia en la Cristiandat, a fi que la 
veritat i la virtut quedin més purificades. L'ésser ric, l'ésser 
amo o propietari o capitalista és un ofici social, el més social 
de tots els oficis després del sacerdoci, puix així com aquest 
és dipositari i distribuïdor de la gràcia entre els homes se¬ 
gons la Providència general i ordinària de Déu, així també 
l’amo i el capitalista són com uns acumuladors necessaris de 
la riquesa pública que ells han de distribuir entre els seus 
auxiliars en conformitat amb les lleis naturals i ordinàries que 
l’experiència i la raó humanes, i fins les indicacions de la Sa- 
biduria divina revelada, ensenyen que són justes i necessàries. 

Els caps i amos de les nostres antigues pagesies solien te¬ 
nir una idea molt clara de l’ofici social que els pertocava, com¬ 
prenien com mai podien prescindir de la utilitat comuna, que 
s'havien d’interessar pel bé del país on radicava la seva casa 
i la seva terra; sense pompàtiques pretensions eren verdaders 
educadors qui, coneixent la pròpia dignitat, amb la gravetat 

i justícia de son procedir ensenyaven la justa norma de vida 
als seus con veïns. I al parlar així, no és que siguem un tem¬ 
perament històric que s’enamora de formes socials passades, 
de costums i usos antics, puix sabem perfectament que amb 
els temps canvien les formes socials, o, com diu Sant Pau, 
que la figura d'aquest món és transitòria, i que tal és la llei 
que regeix a tota la creació, oposada a la llei de l'eternitat 
invariable, la qual consisteix en la inalterable perfecció, en la 
divinització de tota l'existència. 

Però també sabem que el vici, l'abús, la tergiversació de 
les relacions socials entre les diferents classes d'homes, que 
naixen de la imperfecció irremeiable de la humanitat viadora, 
com l'anomenen els teòlegs, se corregeixen providencialment, 
i amb la influència de l'Esperit diví qui governa la Iglésia de 
Jesucrist, la qual, amant sempre del progrés dels seus fills, no 
obstant, mana la contemplació de la humanitat primitiva, 
malgrat sos grans defectes i aberracions en els llibres de l'An¬ 
tic Testament; i la vida patriarcal sempre objecte d'estudi i 
de racional i discreta imitació, baix el magisteri de la Iglésia, 
com les grans obres de l’Art humà encara que pertanyin a 
civilitzacions, a races i a èpoques molt distintes de les nostres 
són perpètuament objecte d'estudi i de discreta imitació de 
part dels artistes de totes les edats i de totes les escoles. 

Hi ha tipus de relacions socials de caràcter permanent en 
les quals les varietats d’època i de totes les altres circumstàn¬ 
cies externes no poden canviar l'essència. Les relacions d'afec¬ 
te que lliguen entre si a tots els individus de la humanitat són 
d’origen diví, deriven del Pare de tot el llinatge; però aquests 
mateixos llaços afectius són més estrets i més íntims entre 
els homes d’un mateix país, entre els qui estan entre si lligats 
pels vincles de la sang, entre els qui tenen una comunitat 
d’origen, de residència i de treball. Entre l'amo i els seus 
cooperadors hi ha d'haver una verdadera unió. 

I tornant al nostre principi de la complexitat de la natu¬ 
ralesa humana i de la satisfacció que es deu donar a totes 
les potències de l'home, se dedueix clarament que la unió 

que importa la comunitat d'interessos entre els qui contri¬ 
bueixen a la producció de la terra, o també de qualsevol altra 
indústria, ha de passar més allà de l'ordre material i econò¬ 
mic i ha de transcendir a l'ordre de l’afecte, i segons la doc¬ 
trina x pràctica de la Iglésia han de formar com una família. 
El cap d’una casa de pagès, i també d’una casa industrial és 
un Pare de famílies, els drets i obligacions del qual se refe¬ 
reixen no sols als seus fills segons la carn i la sang, sinó també 
als qui amb ell cooperen al treball i a la producció. D’aquí 
prové que els mossos i jornalers han d'estar lligats amb 
l’amo, no sols per l’interès, sinó encara més pel vincle de 
l'afecte humà divinitzat per Jesucrist i elevat a la categoria 
de l'amor diví: tots junts han de formar com una família amb 
la gradació que importa la jerarquia natural. 

I aquest principi de que mossos i amo formen com una 
sola família, no sols és una doctrina especulativa que hagi 
sortit de les pàgines dels volums de la teologia catòlica, puix 
que Nós mateix havem vist en els llibres de Visita Pastoral 
de la Diòcesi decrets de nostres venerables Predecessors, en 
els quals al dirimir qüestions de pi'ecedència entre les dife¬ 
rents cases de la feligresia en l’assistència als actes solemnes 
de Religió, se resol, a l’establir l’ordre de precedència, que 
primer vagin els amos, després els fills i de seguida els mos¬ 
sos i criades de tal casa, i venint després amb el mateix ordre 
les altres cases de la parròquia. Lo qual demostra el criteri 
pràctic de la Iglésia sobre aquestes comunitats domèstiques 
que han d’ésser comunitats, no sols pel vincle del material 
interès, sinó molt més encara pel vincle de l’afecte í amor. 

Per això exhortem també als treballadors a la deferència 
i consideració envers els amos, puix la jerarquia i gradació 
entre els homes és una necessitat de la nostra naturalesa i 
existeix en tots els ordres de la vida: en la Religió, en l’Estat, 
en la família, en l’exèrcit, en l’agricultura, en la indústria i, 
segons ens ensenya la Sagrada Teologia, fins en els mateixos 
àngels de la Glòria. Així l’Omnipotent Criador de totes les co¬ 
ses ha volgut ordenar-les, i aquest ordre, que correspon a la 

naturalesa d'elles, és essencialment invariable, i tota pertor¬ 
bació que les revolucions humanes produeixin en un sentit 
contrari serà passatgera i de poca durada, efecte de la vio¬ 
lència; i passada aquesta les coses tornaran naturalment a 
prendre el seu ordre natural, com després d'un terratrèmol o 
altra tempestat que altera la natural disposició de les terres, 
la topografia d'un país, tomen a regir les lleis indestructibles 
de l'equilibri que governa l'ordre material de les coses. 

Fortifiqueu vostre esperit, caríssims fills, qui guanyeu 
vostre pa amb la fatiga del vostre cos, considerant la misèria 
de les riqueses, la corrupció que porten i com amb elles no 
es pot comprar la fecilitat, segons ho demostra l’exemple de 
tants homes opulents dominats per la melancolia i el neguit, 
fets uns infeliços que de vegades se donen la mort a si ma¬ 
teixos per no poder aguantar el fàstic de la vida. 

Mentre tingués pa per a satisfer la necessitat de viure, i 
roba per a vestir el seu cos, ja es donava per content el sant 
Apòstol; 1 però vosaltres, caríssims fills, lícitament podeu tenir 
l’aspiració natural, que naix d’un instint posat pel Criador al 
cor dels homes a qui destina a la condició de pares de famí¬ 
lia, de constituir una casa i obtenir un patrimoni més o menys 
gran que respongui de les necessitats d'aquells que la Provi¬ 
dència posa en vostre domini. 2 Per la condició natural de les 
coses humanes, unes cases cauen i altres pugen. La major part 
de cases de més o menys posició de Catalunya s’han format 
amb la modèstia de la vida i la constància en el treball, amb 
la intel·ligència i discreció en el govern de les seves coses i 
sacrificant les inclinacions al luxe i als plaers i diversions; 
així com se perden les cases quan trenquen el fre i es deixen 
arrossegar per dites inclinacions. 

Sempre la llei de l’equilibri serà la llei fonamental i cons¬ 
titutiva, lo mateix del món material que de la societat dels 
homes. 


1. I Timoteu, VI, 8. 

2. Lleó XIII, Rerum novarum (v. Qtiod igitur). 

I si alguns se troben, pels inescrutables designis de la Pro¬ 
vidència, sense l’esperança de poder fundar una senzilla casa 
i patrimoni per defecte de ses facultats personals o per l'ad¬ 
versitat de les circumstàncies, si s’han d’acontentar amb el 
nostre pa de cada dia, que no es creguin amb menys dignitat 
que els altres, ni que la seva destinació sia menys gloriosa que 
la dels demés, puix en el Sagrat Evangeli 1 llegim clarament la 
predilecció que Jesucrist manifestava pels pobres, i com pro¬ 
meté, als qui sabessin portar dignament la pobresa, les pri¬ 
mícies del regne de la Glòria. 

Lo present i temporal mai ha d'enlluernar els ulls del nos¬ 
tre esperit. Portats de la fe i fins de la mateixa experiència 
humana que admirablement confirma els dictàmens de la 
Religió, havem de considerar que la felicitat no consisteix en 
la riquesa, que la felicitat està en el cor dels homes, que és 
una perfecció de vida que no es guanya, ni compra amb l’or. 
Al revés, sabem de diferents savis, cristians i gentils, que 
despreciaren la riquesa i que, cercant la felicitat, fugiren de 
l'opulència. Quan Jesucrist Senyor nostre envià pel món als 
seus apòstols a predicar l'Evangeli, no els digué que prometes¬ 
sin als homes que seguirien les seves doctrines la riquesa com 
a recompensa, sinó la pau del cor i el consol de l'esperit. 
I les promeses de Jesucrist se compleixen infal·liblement; i 
sos verdaders deixebles, lo mateix avui que dos mil anys en¬ 
rera, quan se predicà l’Evangeli, si amb fidelitat guarden les 
divines ensenyances troben la pau del cor i el consol de l'es¬ 
perit, perquè posseeixen la Veritat, que és un patrimoni que 
no enganya i satisfà la necessitat fonamental del nostre es¬ 
perit, semblant a la naturalesa dels àngels i fins a l'adorable 
naturalesa divina. 

Que aquesta Veritat, caríssims fills, sia sempre la base de 
la vostra vida temporal i passatgera del món, el pa substanciós 
que us doni forces per a sostenir les fatigues del camí de la 


1. Lluc, VI, 20. 

present vida, a fi que a i’arribar al port dc la vida eterna sia 
també per a vosaltres el pa deliciós que us doni la felicitat 
que mai s’ha d’acabar. I al pregar al Pare de les misericòr¬ 
dies i Déu de tota consolació que pels mèrits del seu Unigònit 
Fill, el nostre Redemptor Jesús, Cap de tota la humanitat, faci 
circular per tots els membres del cos social la divina saba de 
la gràcia que produeixi l’harmonia i la caritat divina dels uns 
homes amb els altres, en signe del nostre afecte paternal vos 
enviem a tots la nostra benedicció en nom del Pare t, del 
Fill t i de l'Esperit Sant f. Amén. 

Vic, 19 de març, festa de Sant Josep, de 1903. 

NÓS, EL DR. D. JOSEP TORRAS I BAGES, 

SEDE APOSTÒLICA BISBE DE VIC 


Al Clero i fidels de la nostra Diòcesi, salut i pau en Nostre 
Senyor Jesucrist. 


In sole posuit tabemaculwn suum. 
«En el sol hi posà sa estada.» 

(PSALM XVIII, 6.) 


* És aquest document un repic de campanes en la vigília de l’any 
jubilar de la Immaculada, cinquantenari de la proclamació dogmàtica, 
í un ressò de la veu dels papes Lleó XIII i Pius X que han anunciat el 
jubileu. 

I 

Anunci de l'any jubilar 

Tota la Iglésia es commou d'alegria a l'acostar-se el quin- 
quagèsim aniversari de la definició dogmàtica de la Immacu¬ 
lada Concepció de Maria. El papa Lleó XIII, de gloriosa me¬ 
mòria, poc abans de la seva mort, ja nomenà una comissió de 
Cardenals que preparés les solemnitats que devien celebrar- 
se en honor d'Aquella que és alegria del poble cristià i porta 
del cel; i elegit per a Vicari de Jesucrist nostre Santíssim 
Pare Pius X, un de sos primers actes pontificals ha sigut con¬ 
firmar la comissió de Cardenals nomenada per son antecessor, 
publicar un Decret establint algunes pràctiques piadoses per 
a honrar a Maria i compondre una devotíssima oració en ho¬ 
nor d'aquesta celestial Senyora. 

L'any d'aquest jubileu de Maria Santíssima començarà el 
dia 8 del pròxim desembre, festa de la Immaculada Concepció, 
i es conclourà en igual dia de l’any vinent, 1904, que farà cin¬ 
quanta anys que el Sant Pare Pius IX definí dogmàticament 
el singular i admirable privilegi de Maria d’haver sigut pre¬ 
servada del pecat original, i concebuda, de consegüent, sense 
aquella màcula i principi de corrupció, que portem ja al venir 
al món tots els descendents d’Adam i Eva, que és dir tot el 
llinatge humà. 

Renovem tots la fe catòlica d'aquest Misteri, que, glorifi¬ 
cant a una Dona escollida per Déu, dignifica a tots els qui 
formem part de la família humana; la fe en el Misteri de la 
Immaculada és vella, forta i entusiasta en el poble catòlic; en 
nostre país tota classe i condició de persones la publica; tot¬ 
hom n’és predicador: amb l’angèlica fórmula: Ave Ma?ia pu- 
ríssima, sens pecat concebuda, la gent se saluden quan se 
troben, Descriviren nostres pares en els llindars de les cases 
que edificaren, i en un poble d'aquesta Diòcesi encara s'hi tro¬ 
ba gravada en la pedra aquesta mena de solemne intimació 
d'homenatge al gran privilegi de Maria, com la intimació feta 

per l'Arcàngel destinat per Déu a la guarda i custòdia dc la 
que predestinà des de tota l'eternitat per Mare dc son Fill 
Unigenit. 

II 

Maria és l'alegria, la iorça i l'amor 

La fe cristiana és sempre principi d'alegria suau i tranquil- 
Ia, és el consol de la vida; però la fe i devoció en els misteris 
de la Immaculada Verge Maria produeix d'una manera par¬ 
ticular la dolçura en l'esperit de l'home, perquè Ella és vida, 
dolçura i esperança nostra, i per això tot el poble cristià canta 
devotament aquella invocació: Causa nostrae laetitiae, ora 
pro nobis. 

En aquests temps de contradicció i de lluita a la fe catò¬ 
lica, d'insídies i enganyoses doctrines de les sectes que han 
portat a una bona part del poble fidel a la incredulitat, de 
predomini de la sensualitat que inflama les humanes concu¬ 
piscències, havem de posar la nostra confiança per a la res¬ 
tauració del poble cristià en la intercessió de la Immaculada 
Verge Maria. La Iglésia canta d'Ella que ha extirpat totes les 
heretgies, i la història de la Iglésia demostra que, havent Ma¬ 
ria amb sa Concepció Immaculada aixafat el cap de la serpent 
infernal, continua essent més forta que un exèrcit ben armat 
per a la destrucció de la malícia diabòlica en la terra. 

En Maria es reuneixen d’una manera admirable els dos 
atributs de la força i l'amor. Ens acostem a Maria per l’amor. 
Maria és la criatura més amada del Cel i de la terra. Amada 
dels àngels i dels homes, perquè és amada de Déu, de qui el 
poble cristià la proclama per excel·lència Filla, Mare i Esposa. 
Ama l’Altíssim a aquesta privilegiada Filla seva més que a 
totes les altres criatures, i per això li donà un dot major que 
a totes elles: solament Maria ha rebut la plenitud de la gràcia. 
L’arcàngel Sant Gabriel, humiliat davant de la puríssima Ver- 

ge tic Natzaret, la saluda plena de gràcia, que és com dir que 
cn Ella tüt es agradable a Déu, que no té ni ombra, ni influèn¬ 
cia, n, rastre, m màcula de pecat, que és Immaculada; de ma¬ 
nera que quan el Sant Pare Pius IX definí que Maria estava 

auTSfp — at d6S de ‘ PrÍmer ÍnStant de la seva Concepció, 

que era Puríssima i que Déu li havia conferit la plenitud de 
a gràcia, la seva veu, la paraula i sentència del Papa no fou 

mortak'deT 1 ^ * la P romuI S a ció a nosaltres 

pronuncià^’artSgel·'sant'GabiM^Pamímciar a^Ma^Tque 

3 — « - - 

sublimi 7 UÍ ‘ Carissims S 6 ™ 3 " 5 ’ j com en aquest acte 
“ * * ““f d f Ma ™ es manifesta evidentment 
I St /. et llaç o que uneix les dues Principals prerrogatives de Nos- 
T DéT ’ f ny0r ";.? S ImmacuIad3 P»què havia d’ésser Mare 
ílòrb, i \ 6SC í llda per tal Perflnò era Immaculada. Tota 
f t0 . ta Srandesa, tota bondat, tota bellesa ve de Déu; 
mes l a claror de la divina sublimitat on resplendeix d'una 
manera més admirable i vtsible és en Maria, i fins podem dir 
que on podem contemplar-la d’una manera més completa és 
en la seva Puríssima Concepció. 


Maria és la puresa 

Dur L f a I !™ Í ’ a cIar ° r suposen la puresa; quan el cel és molt 

tenebres né.rfr n 1X “ ^ qUan eStà tapat dominen les 

això tamh t eSSe " CÍaI 1 tota 1Ium ™ d’Ell; per 

' o també es la puresa per essència, i és tal la puresa divina 

que totes les coses, tant les espirituals com les materials po- 

la 6 FonT^T m" 56 r aqUeHa puríssima Substància, qué és 
la Font cristal·lina de tota l’existència: per això la doL ex 

clamacio, la devota jaculatòria de nostre Pare Sant Francesc 

cra dir: «Deus meus et omnia. Déu meu i totes les coses»; 
puix tota la creació està continguda en Déu, i en Ell veurem 
totes les coses quan haguem arribat a l’eterna felicitat de 
]a Glòria. 

Aquesta immensa puresa de Deu volgué l’Omnipotent que 
fos reflectida en una privilegiada criatura, en la Immaculada 
Verge Maria, a qui escollí per a sagrari de son Fill etern; per 
això la Tglésia aplica a Nostra Senyora aquell text del Profeta: 
«En el sol hi posà sa estada»; perquè així com el sol és el 
més resplendent de tots els astres, així Maria és la més pura 
de les criatures, i per això Déu volgué reposar en ses virginals 
entranyes quan volgué revestir-se de la nostra humana na¬ 
turalesa. 

Sols a Déu poden aplicar-se els atributs o perfeccions dient 
que són infinits, és a dir, sense terme ni mida; mes, els Sants 
Pares de la Iglésia, amb gran exactitud teològica, no portats 
per l’entusiasme de la devoció, sinó per la justa evidència, 
proclamen infinita la puresa de Maria. En efecte, quan ens 
parem a contemplar la puresa d'aquesta celestial Senyora des 
dels cims de la més alta especulació filosòfica i teològica, ens 
passa com quan des del cim d'una altíssima muntanya con¬ 
templem tot el cel visible als nostres ulls carnals i no desco¬ 
brim el més petit llegany que enteli la blava i pura resplendor 
de la volta del cel. La puresa de Maria no té límits ni mida; 
correspon a la plenitud de la seva gràcia, la seva Concepció 
és anterior al món del pecat, és una Concepció divina. EUa, 
engendrada des del principi en l’eterna Intel·ligència, es man¬ 
tingué sempre pura, i pura nasqué a la terra com havia sigut 
engendrada des de l'eternitat, puix estava destinada a ésser 
la restauradora de la puresa, en el llinatge dels descendents 
d’Adam i Eva. <-Com Déu no havia de guardar i mantenir pura 
en el manantial i font de les existències que radica en lo íntim 
de sa adorable Substància, impenetrable al pecat, i no havia 
d’enviar al món, quan fos hora, revestida de sa invencible 
gràcia, aquella criatura amorosíssima que havia escollit per 
Mare seva i Mare de tots els homes? 

Tota l’obra del Cristianisme no és altra cosa que la restau¬ 
ració de la puresa en el món, és la purificació de l’home, per¬ 
què la santedat no és altra cosa que la puresa més sublim 
i completa, per això el Ser pur per essència és la mateixa San¬ 
tedat, i una criatura així que augmenta de puresa augmenta 
de santedat. Però Déu ha posat per llei fonamental de la crea¬ 
ció, lo mateix en les coses espirituals que en les materials, la 
llei de la jerarquia, i la puresa i santedat que radiquen subs¬ 
tancialment en Ell són esparramades pel món principalment 
pel ministeri d'una criatura, que és Maria. Jesús és la mateixa 
essència divina, la olor de la qual ha d'ofegar en el món el baf 
pestilencial del pecat; la olor del dolcíssim Redemptor pre¬ 
serva a la Humanitat de la culpa; és Jesús aquell fruit deli¬ 
ciós i balsàmic que, segons el símbol del Cantar dels Cantars, 
amb son aroma retorna dels desmais a la flaca Humanitat, i 
Jesús és el fruit del sant ventre de Maria. 

Pel fruit es coneix l'arbre, diu el sagrat Evangeli, i l'arbre 
és el qui ens proporciona el fruit; per tant, si la olor de Jesús 
és la que retorna els esperits a l'home desmaiat, si és la que 
treu del món el baf dels vicis i males passions, si la santedat 
no és altra cosa que la bona olor de Crist, la que purifica el 
cor dels homes, essent Jesús el fruit produït per la florida 
branca de Jessè, que significa la Verge Maria, és evident que 
tota la puresa, la olor angèlica i divina, que és l'aire que res¬ 
piren les ànimes pures, és proporcionada als homes per la 
Immaculada Verge Maria. Els artistes cristians tradicional¬ 
ment han representat el símbol de la Concepció Immaculada 
de Maria en una graciosa i pura Donzella, que amb son peu 
aixafa el cap del dragó infernal que escampa entre els homes 
l'error i la corrupció, i que introduí la culpa en el nostre lli¬ 
natge i atia en el nostre cor les flames de la impura concupis¬ 
cència; els artistes cristians amb exacta intuïció han donat 
forma plàstica al principi teològic, i la Iglésia, Mestra de la 
Veritat, ha acceptat el símbol dels artistes i l'ha introduït en 
la sagrada litúrgia com una lliçó popular que interpreta amb 
fidelitat la revelació primitiva, el proto-evangeli, la promesa 

de la destrucció del poder del mal sobre la terra mitjançant 
la intervenció de la dona, com la dona havia iniciat la intro¬ 
ducció del pecat, segons ens explica cl sagrat llibre del Gcnesi. 

I els camins i les vies dc la gràcia, els medis de què Deu 
es val, els decrets amb què governa a la Humanitat, són cons¬ 
tants i irrevocables, perquè la seva voluntat és eterna; i així 
com volgué que Maria iniciés la destrucció dc 1’imperi del pe¬ 
cat en el món, així també l’ha constituïda auxili perenne del 
poble cristià, puix com el mal contínuament rebrota en la nos¬ 
tra naturalesa, hem de tenir a mà la defensa, el bàlsam de 
salut per a curar les llagues de la culpa que fàcilment s’obren 
en la nostra malalta consciència. 


IV 

Oficis maternals de Maria Immaculada 

Les congruències entre el món de la gràcia i el món de la 
naturalesa són, al mateix temps que inefables, evidents; puix 
el sapientíssim i amorosíssim Governador de la Humanitat 
ha volgut governar als homes d’una manera molt humana. La 
superba sabiduria mundana, la ciència fàtua de què parla 
Sant Pau, mai podrà comprendre els misteris de l'amor de 
Déu, desprecia lo humil, lo senzill i lo humà; eco de la supèr¬ 
bia satànica, s’avergonyeix de sa pròpia naturalesa, com certs 
homes que s’avergonyeixen de son pobre llinatge, i en sa fan¬ 
tasia es forma un món de mentida, que li impedeix la clara 
visió de la Veritat. Així succeeix que la supèrbia herètica sol 
ésser enemiga del culte de Maria i el moteja com inútil, in¬ 
degut i supersticiós. Al revés, la pietat catòlica, il·luminada 
per la fe divina, pren a Maria per salut i vida; confessa certa¬ 
ment que la salut ve de Jesús, únic Salvador dels homes, però 
rebem la salut i la vida per medi de sa Immaculada Mare. 
Jesús és el metge diví; Maria, la celestial infermera de les 
nostres ànimes. I la congruència entre la gràcia i la natura- 

lesa de que us parlava, canssims germans i fills, consisteix en 

dühtah, n ° S f a n COIPOra1 ' qUan Passem mala M“s, és in- 
dubtaWe que la dona es especialment la delegada per la Pro- 

videncia divma per a assistir i cuidar als malalt*; fi i 

Ita rebut del Criador qualitats i condLfons a ptpòdt" i £? 

tambe, la suavitat dolcíssima de la Reina de misericòrdia eí 

Iada Mare P de Dé!f T la devoció a Ia Immacu ' 

sia catòliL « confian « a <3 ue “ Ella ens inspira la » 

vida terrenal i els obstacles que en ell es troben es vencen per 

ll rosf d - 6 Da u 1 n ° Stre eSperit la mísüca oIor d el lliri de 
delsTnd^" ; ^ »P la nostra ànima 

Maria Santíssima 5 P “ n ° S ‘ re COr Ia deTOdó de 

La gràcia ens ve per medi d'Ella. Així vingué al món ner 
primera vegada després del pecat, quan en el portal de Bet- 

dó m emfe q i'ho e L! edem d Pt ° r ‘'fi 1 “ tota la ™fa- 

d a ™ lh P eca dor i el Jutge etern intervé la misericòr- 

Ia leíés^ 1 fi n Se f 0nS r ° pini0 de molts venerables doctors de 
au Jtí l lexpenencia dels homes apostòlics i de tots 
quants amb mes o menys zel ens havem dedicat al ministeri 

deïïprcad® 1186 ^ ^ Per m6dÍ d ® Maria s ' obté la conversió 
ls pecadors. No en va els fidels cristians canten, dirigint-se 

la celestial Mare: Refugmm peccatorum, ora pro nobis 

paslns éS 'n, e a T* ma,altÍeS dC rànÍraa ' quan es desfrenen les 
passions quan la gangrena del vici vol apoderar-se de la cons¬ 
ciència de 1 home cristià, tots ens dirigim a la Verge Maria 

LT enS , 8 “, ardi dt ·' caure en la ten >Ptació, i en cl dia del 
ici, en el dia cn què es revelaran clarament els misteris 

cre s de C Ta S flda? S ^ “ Pecaran els se- 

ffrtut co n , terr T- veurem '«* grans victòries de la 
m a H "T “ ,a ,Iuita de ,a vida . han obtingut 
xili de í , V "7 la lm mortalitat perquè invocaren l'au- 
MJi dc la Verge poderosa, Virgo potens. 

La joventut cristiana, assedegada d'amor i de puresa, ins¬ 
tintivament cerca la font on ha d’apagar aquesta noble set, i 
unànimement la troba en la devoció de la Mare de Déu. Les 
verges cristianes, els joves d’elevat esperit, que són la flor de 
la societat cristiana, viuen alegres i purs a l’ombra del celes¬ 
tial Roser plantat en mig del Jardí de la Iglésia. ï aquest 
instint, com tots els nobles instints del poble cristià, ve de 
rEsperit Sant, de qui deriva tota la vida sobrenatural, i ,-com 
no ha de dirigir els afectes humans envers Maria aquell Es¬ 
perit Santíssim que l’amà d’una manera tan meravellosa i 
inefable, que ha inspirat a la Iglésia el dictat d'Esposa de 
l’Esperit Sant, amb què honra i alaba a la Verge Maria? 

En tots els misteris que de Nostra Senyora ens proposa la 
Iglésia s’exciten devota i amorosament els afectes del nostre 
cor. En sa Nativitat la saludem com l'aurora de la gràcia; en 
l'Anunciació venerem la grandesa de sa dignitat, i com l'ar¬ 
càngel Sant Gabriel ens postrem al seu davant per a dir-li: 
«El Senyor és amb Vós»; en la Passió i Mort de son Santíssim 
Fill la contemplem Reina dels màrtirs, Corredemptora del 
nostre llinatge, revestida del mantell de roja porpra de la 
Sang de Jesucrist, Rosa matisada amb un matís diví; i en sa 
Assumpció gloriosa al Cel, elevada sobre totes les jerarquies 
coronada per la Trinitat Beatíssima, enllaçada amb Déu amb 
íntims vincles, distints de tots els altres que uneixen a l'uni¬ 
vers de les criatures amb son Criador, lo mateix els àngels 
que els homes la proclamen Reina de cels i terra, Mare i Ad¬ 
vocada de pecadors. 

Però la contemplació del Misteri de la Immaculada Con¬ 
cepció de Maria eleva al nostre esperit fins a la sublimitat 
dels més inefables atributs divins i als principis i origen del 
nostre llinatge; la doctrina del Misteri de Maria Immaculada 
és un compendi de tota la Religió cristiana i el llaç misteriós 
que lliga a la Divinitat amb la Humanitat. Parlant el llenguatge 
de la ciència natural, podem dir que és la transició de Déu a 
l’Home, perquè ^com lligaria la Divinitat amb la Humanitat 
si no fos per la mediació de la Immaculada Concepció de 

Maria? L'omnipolòncia, la sahirlnrí^ 

dc Deu no podrien lligar amh n-. ’ puresa ’ la justícia 
amb la corrupció i el^ccat de fill maT' amb Ia 'gn°rància, 
■sobirana no hagués consten , ’ ** Ia Pr0 '’ id “cia 

apliqués els mèrits del a TLZZ™ ^ ^ 3 ia qual 
diccions de santedat i de dolçura " mb ^ 
mar senyalant-U d'on no nntL· ' om ha posat llei aI 
límit al mar de la cuina ^ • passar ’ DO hagués posat també 
Hosa illa, semblant a un nar H COm una merave- 

plendent de pur“I ^ “’oS ~ 

Sabiduria, ia CeTa ÍSffi"«■ '* 


Maria, sol que il·lumina, escalfa i purifica 
FiU^le^DéÍ í^ian^v^gué 3 fer-s^també Fül^dM'h 16111 * P “ S W 

Cel vingué a habitar Pn in de Ihome, quan del 

tabemade en el sol T ^ S ' a,I ° tjà COm “ son 
posuit tabernaculum suum Immaculada - In sole 

g can La eSïï C El ^ d * d '™ a 

Mare Iglésia canta de Maria que IH’eÏil ma?' í ^ SaMa 
mma, i l’estrella del mar que euía a l’ho 1 al que lHu ' 
Sit pel mar tempestuós mentre fa el tràn- 

Quan s-apagren la consciènda?? 150531 aI 

Verge Maria, aquell esperit aueda ^ Cn / Üa Ia devoció a la 
sobrenatural s’encongeix i i 2 1SS fosques * Ia sev a vida 
per això Sant Bernat clamin ^ , a . COm en una nit espiritual; 
l a claror d’aque ^ « N ° " eIs cte 
golir-te, l’abisme del pe Ca t"' deTvicf § ** * f**?' per a en - 

tmdràs ferm i segur en el camí dé ^ a Mana ' 1 et man- 
° 61 Cami de Ia ^ da -» El sol, demés, 

escalfa i purifica. La calor de la vida espiritual rep un gran 
auxili de la devoció a la Verge Maria. Us impossible que el 
devot de Maria sia una ànima freda; la calor maternal arriba 
fins als temperaments menys afectuosos, i dins de la pietat 
catòlica la devoció a la Verge Maria té la condició d’un esti¬ 
mulant de pietat i excita l'amor espiritual en el cor del creient, 
de manera que si Maria és la qui condueix a l’ànima de l’estat 
del pecat a l’estat dc la gràcia, Ella és també qui fomenta el 
fervor i qui empeny suaument l'esperit envers la vida dc per¬ 
fecció. Per això observareu, caríssims germans i fills, que totes 
les ordres religioses prenen a Maria per Patrona i per Mare, 
no sols dels religiosos en particular, sinó també de tota sa 
religió, perquè els mateixos fundadors creixeren en la vida de 
l'esperit i de la santedat fins a convertir-se en pares d’una 
nombrosa descendència, perquè prengueren a Maria per mare, 
i a sa maternal calor i dolçura arribaren a ésser homes per¬ 
fets, i d'una forta i fecunda vida espiritual. 

El sol, a més de donar calor al món, també purifica la 
terra; a son influx queden dissipats els vapors malèfics i res¬ 
tituïda la sanitat a l’aire que respirem i que sosté la vida de 
l'home. La Iglésia simbolitza a la Verge Maria en aquella dona 
revestida del sol i que el profeta i evangelista Sant Joan 1 ens 
representa en aquella meravellosa visió que tingué de la lluita 
de Déu per medi de Jesucrist amb l'esperit infernal, qui no 
pogué dominar a la dona, sinó que fou vençut. Satanàs és un 
esperit pestilencial; tota pestilència humana per ell és pro¬ 
moguda, és el cap i capità de l'exèrcit del mal; i Maria, que 
amb sa Immaculada Concepció quedà revestida del sol, coro¬ 
nada d'estrelles i amb la lluna als seus peus, mitjançant el raig 
puríssim de santedat i justícia que envia a la terra, raig que 
donà al món la plenitud de la divinitat en la sagrada Persona 
de Jesucrist, Maria, doncs, amb aquest inefable raig de la 
gràcia, Mater divinae gratiae, dissipa el vapor de corrupció i 
de pecat que ofega a les ànimes purificant la vida dels homes. 


1. Apocalipsi, XII. 

La influència purificant de Maria és evident, i per això la 
virginitat cristiana la reconeix com per sa patrona i funda¬ 
dora. És cert que l'antiguitat gentílica i judaica reconegué 
1 exceliencia de la virginitat en alguns casos especials, però la 
considerava irrealitzable, un ideal quasi bé inassequible, una 
manifestació transitòria; però mai cregué lo que han vist els 
segles cristians; que arribés a constituir una classe nombrosa 
de la societat i de suavíssima i saludable influència en la vida 
humana. 


VI 


Maria en el segle xix 

La influència purificadora de la devoció a la Immaculada 
Verge Mana és una de les majors manifestacions de la gràcia 
sobrenatural en el món modern; i en la nació més revolucio¬ 
nària, en la més minada per la secta maçònica, en la que els 
vids, revestits de formes elegants, predominen d'una manera 
mes visible, és allà on la manifestació sobrenatural de la in¬ 
fluencia purificadora i salvadora de Maria ha sigut més evi¬ 
dent. El segle xix és per excel·lència el segle de la Immaculada 
Concepció, i la França i tot el món contemporani han sigut 
testimonis de dos fets, que figuraran en la història de la pie¬ 
tat cristiana com dos corroborants indestructibles d'ordre so¬ 
brenatural, de l’excel·lentíssima eficàcia de la devoció a la Im¬ 
maculada Verge Maria, com dues recomanacions que el cel 
ha fet als homes moderns de l’excel·lència de son culte com a 
remei dels mals morals que afligeixen a la cristiandat en nos- 


La revelació de la medalla miraculosa feta a la devota re¬ 
ligiosa filla de Sant Vicenç de Paül en la primera meitat del 
segle passat, i l'aparició de Nostra Senyora a l’altra banda del 
Pirmeu, dins del terme de la petita vila de Lourdes, en la dar¬ 
rera meitat de la mateixa centúria, són una reproducció o 

nova realització d’aquell gran principi de l’apòstol Sant Pau 
quan diu que els miracles són pels infidels, no pels fidels. El 
fidel catòlic no necessita miracles, ja cn té prou amb la seva 
fe i arrib la pietat que d'ella deriva; però quan el món es 
refreda en ses creences, quan la pietat es desvaneix, quan el 
cristià d’home espiritual es va convertint en home animal, 
quan de la religió se'n vol fer una branca de la ciència huma¬ 
na, subjectant sos dogmes infal·libles a una crítica fal·lible, es 
a dir, subjectant la fe a la raó, Déu a l’home, com succeeix 
ara, sobretot a França: aleshores Déu dóna una lliçó a la 
societat superba i descreguda, i li parla per boca d'una sen¬ 
zilla monja o d’una simple pastoreta, i les manifestacions 
d'aquestes dones sense lletres s’estenen i s’imposen, i els savis 
cristians les escolten quan parlen de Maria, aquesta altra 
dona, i per ordre de Déu aquestes ingènues criatures posen 
a prova la humilitat dels cristians i confonen la supèrbia dels 
incrèduls, obtenint l'assentiment de tota la societat verament 
cristiana que novament proclama a la Immaculada Verge 
Maria auxili dels cristians, i en sa protecció fia la restauració 
dels costums de l’esperit cristià, que és necessari perquè el 
llinatge del homes tingui la unió d'afectes, constituint com 
una sola família i fent dels homes entre si germans. 

El contrast entre el món creient i el món incrèdul és un 
dels espectacles més interessants i més propis per a enfondir 
l'ésperit de fe. La força humana i la força divina es presenten 
en una forma distinta. La humana, aparatosa, amb grans pre¬ 
tensions, fent molt soroll i proclamant-se sàvia; la força divi¬ 
na, exercida humilment per persones de qui no fa cas el món, 
i, no obstant, en definitiva ella s’imposa i dóna la direcció 
moral als homes; i, malgrat la contradicció que se li fa, la 
Iglésia catòlica continua essent la gran educadora de la Hu¬ 
manitat. I <^de qui rep l’impuls aquesta força i acció catòlica 
en el món sinó de Maria Immaculada? 

VII 

LOS TESTES JUBÍLARS 

El nostre Santíssim Parc Pius X, cn sa primera encíclica, 
a la gloriosa Verge recorre sol·licitant la protecció sobre la 
Iglésia; cl difunt papa Lleó XIII, home amant de les ciències, 
amic de les arts, protector dels estudis, no obstant, més que 
en aquests medis d'eficàcia indubtable, es refiava de la Imma¬ 
culada Verge Maria. ^Què havem de fer nosaltres, els pastors 
secundaris de la Iglésia de Déu, sinó seguir les ensenyances 
del Cap de la Iglésia i Vicari de Jesucrist, que és la mateixa 
ensenyança dels pares i doctors de la Iglésia? 

Per això, caríssims germans i fills, pròxim ja el solemnís- 
sim Jubileu dels cinquanta anys de la definició dogmàtica de 
la Immaculada Concepció de Maria, anunciat pel Sant Pare 
Lleó XIII, de santa memòria, i ratificat i ampliat per son 
successor, nostre Santíssim Pare Puis X, ens havem cregut 
obligats a dirigir-vos la nostra paraula perquè prepareu el vos¬ 
tre esperit, a fi de poder obtenir els abundants fruits de sal¬ 
vació que la Santa Mare Iglésia es proposa sempre en la ce¬ 
lebració dels Jubileus. Des d'aquell solemníssim dia, allà en 
els principis del Cristianisme, en què el Concili d'Efès definí 
la divina Maternitat de Maria contra l'heretgia de Nestori amb 
la solemnitat i entusiasme que ens conten les històries d’aquell 
temps, sortint els nombrosíssims Bisbes que s'havien reunit 
en aquella ciutat, santificada, segons la tradició, per la presèn¬ 
cia de la Verge Maria, que visqué allí alguns anys en com¬ 
panyia del deixeble predilecte Joan, portant els Pares del 
Concili llum a la mà i cantant amb inefable alegria alabances 
a la Mare de Déu, Maria de Natzaret, des d’aquell dia, d’eterna 
memòria en la història de la Iglésia catòlica, fins al dia 8 de 
desembre de 1854, en què el Santíssim Pare Pius IX, acom¬ 
panyat dels Cardenals i de grandíssim nombre de Bisbes de 
tota la cristiandat, definí solemnement la Concepció Immacu¬ 
lada de la Verge Maria, potser no se’n trobaria un altre en 

lan Ilarguíssim transcurs dc segles, en tanta varietat dc temps, 
de costums, d'inlercssos i dc civilitzacions, en què la pietat 
cristiana s’hagi manifestat tan entusiasta i l’esperit popular 
hagi demostrat una major alegria. 

1 en aquest pròxim any de 1904, en que es compliran els 
cinquanta anys d’aquell fet memorable que celebraren els 
homes en la Iglésia dc la terra i els àngels i Sants en la Iglé- 
sia del cel, coronant d’alabances i de glòries a la seva Immacu¬ 
lada Reina i Mare de Misericòrdia, en aquest any, diem, s'ha 
de sentir un eco vivíssim de la pública devoció a la Concep¬ 
ció Puríssima de Maria, i sacerdots i seculars, homes i doncs, 
joves i donzelles, la totalitat del poble cristià, han de demos¬ 
trar visible i palpablement, han de confessar solemnement 
amb públiques alabances i festes, que Maria és Immaculada 
i Mare de Misericòrdia i advocada universal del poble cristià, 
no en aquesta o en aquella necessitat de la vida, sinó advo¬ 
cada de la mateixa vida, que per això cada dia la invoquem 
dient-lí que és vida, dolçura i esperança nostra. 

La vida cristiana es troba amenaçada de mort; hi ha una 
secta poderosíssima, que és l’exèrcit de Satanàs a la terra, la 
Maçoneria, que treballa fa més de cent anys per a extirpar el 
Cristianisme de la societat humana, per a treure del món la 
vida sobrenatural. I el Cristianisme, la nostra sagrada Religió, 
no és res si no és la nostra vida sobrenatural. Sense la vida 
sobrenatural és impossible obtenir la vida eterna, la felicitat 
de la glòria, o sia, la nostra salvació. I aquesta heretgia que 
vol desterrar del món la vida sobrenatural i procura perdre 
les ànimes redimides per Jesucrist, aquesta secta poderosa 
serà vençuda com ho foren les antigues sectes i heretgies, tam¬ 
bé poderoses, per mediació de Maria, puix d'aquesta celestial 
Senyora canta la Iglésia que extirpà totes les heretgies per 
tot el món. 

Ella, revestida del sol, tabernacle sublim on reposa i resi¬ 
deix el Sol de Justícia, Crist Jesús, envia als homes la llum 
de la veritat, la calor de la vida i la puresa del cor, desterrant 
les tenebres de l’error, el fred de la indiferència i la corrup- 

ció dels vicis. Dirigim, doncs, amb confiança les nostres pre¬ 
gàries a la Verge Maria, i procurem celebrar el solemne Ju¬ 
bileu de la definició dogmàtica de sa Concepció Immaculada 
amb gran puresa de consciència i fervor de cor. En aquest 
misteri resplendeixen la puresa i l’amor; que les obres que en 
obsequi de Maria celebrarem vagin també revestides de pure¬ 
sa i d amor. Que a l’influx de la devoció a la Immaculada Verge, 
font de totes les gràcies, la nostra estimada Diòcesi es ratifiqui 
en la fe del Salvador Jesús, que ens proposa la Santa Mare 
Iglésia, i que aquesta fe sia la cuirassa de l'esperit de què par¬ 
la l'apòstol Sant Pau, per a defensar-lo dels trets que la falsa 
ciència dels heretges dirigeix a l'ànima del poble cristià; que 
per la intercessió de la Verge Immaculada els costums es puri¬ 
fiquin, i que Ella, en el Cor de la qual el foc de l'amor fou 
més viu que en el de totes les altres criatures, estengui la sua- 
víssima caritat cristiana entre totes les classes i condicions 
d homes, de manera que tots es tinguin i tractin com germans 
i fills d'un mateix Pare qui està en els cels. 

Així ho lograrem, estimats diocesans, si dirigim a la Verge 
Maria, en aquest quinquagèsim aniversari de la definició de 
sa Concepció Immaculada, els nostres obsequis i el culte fervo¬ 
rós que a Ella li pertoca per sa gran dignitat de Mare de Déu. 
I, perquè el Jubileu sia de glòria a Maria i d'utilitat a les àni¬ 
mes, encarreguem als reverends Rectors, en quant els sia pos¬ 
sible, que en ses igjésies procurin, durant l’any jubilar, cele¬ 
brar devots exercicis en honor d'aquest gran misteri, segons 
la proporció dels diferents llocs, i els autoritzem perquè s'a¬ 
profitin de la gràcia apostòlica concebida pel Sant Pare, en 
son Breu de 14 d’agost proppassat, de poder cantar missa vo- 
tiva de la Immaculada Concepció en la forma que es relata 
en dit Breu, publicat en aquest Butlletí de 15 d’octubre últim, 
traslladant-la al diumenge següent del dia 8 en tots els mesos 
de 1 any jubilar. Igualment, perquè se'n puguin servir en les 
devotes funcions que se celebraran en honor de la Immacu¬ 
lada Verge, publiquem en aquest mateix Butlletí l'oració com¬ 
posta per nostre Santíssim Pare Pius X. 

VIII 

Peregrinació a Montserrat 


I com tota aquesta Diòcesi professa entusiasta devoció a la 
Immaculada Verge Maria, i totes Ics comarques i poblacions 
d’ella la reconeixen per Mare i com a tal la veneren i estimen, 
com iota la Diòcesi és com una família que reconeix per mare 
a Nostra Senyora, i com en aquest Principat de Catalunya tc 
Maria Santíssima un dels principals santuaris de la cristian¬ 
dat, essent el Monestir de Montserrat la casa pairal de tots 
els catalans, i Nostra Senyora de Montserrat fou declarada, 
pel papa Lleó XIII, Patrona principal de tot Catalunya, cri¬ 
dem a tots els fidels cristians de la Diòcesi perquè es reunei¬ 
xin en la Muntanya de Maria baix la nostra presidència, baix 
la presidència amorosa de la Mare celestial. Esperem que to¬ 
tes les comarques i totes les poblacions del Bisbat sentiran 
l’atracció de la meravellosa Muntanya de Maria en aquella 
circumstància del quinquagèsim aniversari de la definició dog¬ 
màtica. Tots som igualment amants d'aquesta Mare de Mise¬ 
ricòrdia, i al voltant de son tron de Reina de cels i terra, i 
Patrona de Catalunya, esperem que acudiran la gent de mun¬ 
tanya que des de Ripoll estengueren la devoció de Maria per 
tot el Principat, els d’aquesta Plana, els de Bages, de Segarra, 
del Lluçanès, de la Guilleria, del Moianès, i de totes les altres 
regions, amb les respectives ciutats i viles, que són com les 
seves capitals, que allà, passada la Pasqua Florida (oportu¬ 
nament ja s anunciaran els dies fixos), quan la muntanya de 
Montserrat és olorosa, com el Carmel d'Orient, i com un im¬ 
mens encenser despedeix el perfum de ses innombrables flors, 
de què Maria és jardinera, complint la divina pronòstiga que 
de simbòlica Esposa, profètica figura de la Immaculada, fa el 
Cantar dels Cantars quan diu que la seguiran portats per l'en¬ 
cís de la olor que despedeix, acudiran al venerable Santuari 
de la Patrona de Catalunya gent de tots els pobles de la nostra 

jurisdicció espiritual per a cantar amb fe, alegria i esperança, 
l'himne amorós de nostre gran poeta: 

Rosa d'abril. Morena de la serra, 
de Montserrat Estel, 
il·lumineu la catalana terra, 
guieu-nos cap al cel. 

Els bisbes de Vic sempre han pres per guia l’Estel de Mont¬ 
serrat en el camí de la vida. Nostre venerable predecessor 
Gotmar, fa més de mil anys, des de Manresa, pujant als pe- 
nyals de la sagrada Muntanya, mostrà a tot Catalunya la Santa; 
Imatge i la constituí ministre de la Providència divina, el tre¬ 
sor d'amor més ric dels catalans; sos successors sempre acudi¬ 
ren als seus peus per a implorar els auxilis celestials per me¬ 
diació d'aquesta Reina de misericòrdia; i Nós, el darrer d'ells, 
volguérem rebre la consagració episcopal en el Santuari on 
misteriosament conflueixen els afectes de totes les comarques 
i territoris del nostre Principat, per a anar a regir espiritual¬ 
ment els pobles que formen l’antiga i venerable Diòcesi d’Au¬ 
sona. 

Que el Déu de les misericòrdies i Pare de tota consolació' 
accepti els nostres desigs de glorificar a sa Criatura predilecta, 
de la qual volgué Ell fer-se fill; que protegeixi el pròxim any 
jubilar que s’ha de celebrar en honor del gloriós privilegi de 
la Immaculada Concepció, i perquè aquesta protecció vingui 
sobre tota la nostra Diòcesi, a tots, caríssims germans i fills, 
donem la nostra pastoral benedicció en nom del Pare del 
Fill t i de l’Esperit Sant f. Amén. 


Vic, festa de Sant Lluc de 1903. 

III. La pau i consistència de tot està en l’harmonia de lo tempo¬ 

ral i lo etern. 

VI. La verdadera sabiduria està en la possessió de la veritat. 

VII. Les Sagrades Escriptures són el tresor de l’Eterna Sabiduria. 

NÓS, EL DR. D. JOSEP TORRAS 1 BAGES, 
PER LA GRÀCIA DE DÉU 1 DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en Nostre 
Senyor Jesucrist 


* Pastoral de Ouaresma, que el Bisbe de Vic escriu amb els ulls 
posats mes enllà de la seva diòcesi, en tants literats i intel·lectuals que 
canonitzen el sentiment i redueixen la pietat cristiana a una simple 
emoció sentimental. Una carta de Maragall al Prelat dóna a entendre 
que no queien a terra aquestes pastorals ensenyances. 

Duo enim mala ferit popuhts 
meus: me dereliquerunt fontem 
aquae vivae, et foderunt sibi cis- 
ternas, cisternas dissipatas, quae 
continere non valent aquas. 

«Dues maldats ha comès el meu 
poble: m’ha deixat a mí, que só 
font d’aigua viva, i s’ha fet unes 
cisternes que vessen i no poden 
aguantar l'aigua.» 

(Jeremies, II, 13.) 


I 

El cas Newman demostra que no han variat 
ELS camins d'anar a DÉU 

La conversió o agregació a la Iglésia catòlica del gran es¬ 
criptor anglès Joan Enric Newman, nascut en el cisma angli¬ 
cà i per espai de molts anys enemic acèrrim, encara que amb 
certa dignitat quasi sempre, de la Santa Iglésia Romana, í que, 
quan estava al capdamunt de sa influència religiosa en els 
països anglosaxons de tot el món, es féu catòlic; aquesta con¬ 
versió, diem, d’un home tan il·lustre i famós, creat Cardenal pel 
Sant Pare Lleó XIII, mereix ésser estudiada. 

La consideració del camí que ha portat a Déu als grans 
homes i els ha decidit a abraçar la virtut cristiana, complint la 
norma de vida ensenyada per la Iglésia, és un tema d’estudi 
de gran instrucció. Ja no es tracta d'una conversió com la de 
Sant Pau, en què la força de la gràcia obertament domina a 
l’home d’una manera meravellosa i extraordinària, sentint l’im¬ 
perí de la veu divina i el pes de l’omnipotència sobirana; sinó 
que es tracta d’un home de gran intel·ligència que, sempre 
naturalment a l’influx de la gràcia sobrenatural, cerca a Déu 
per medis racionals, cerca la veritat i la virtut, obra amb recti- 

tud de voluntat i troba lo que cercava: el camí de la pau i de 
la salvació. 

Els metges en l’ordre de la salut corporal, exercint la seva 
professió, troben casos típics, en els quals es paren especial¬ 
ment perquè els il·lustren i ensenyen pels demés casos que es 
presenten. Són casos que serveixen d'exemple. Lo mateix pas¬ 
sa en l’ordre de la salut espiritual; i el cas de Newman és 
un cas de gran ensenyança i que volem serveixi de base a la 
present Carta Pastoral, que escrivim amb motiu de la pròxima 
Quaresma de 1904. 

Tractem de parlar del camí que porta a Déu. Les varia¬ 
cions de les èpoques, el caràcter distint que pren l’esperit dels 
homes, les noves idees i costums, el nou gust, l'avorriment i 
contradicció que causen al nostre desig de novetats certs 
principis vellíssims i de summa simplicitat que només sem¬ 
blen propis d'èpoques primitives i infantils, tot plegat ha fet 
que fins molts homes de bona voluntat han cregut que devia 
haver-hi una renovació de medis per a portar l'home a Déu; 
que el vell sistema espiritual era ja caduc, i que el camí de 
la veritat i de l’eternitat, que l’Evangeli 1 diu terminantment 
que és difícil, que és costa amunt, devia esmenar-se, perquè 
és possible servir a dos senyors i obtenir la dignitat de vence¬ 
dors sense la fatiga de la batalla. 

I com el cas de la conversió de Newman és tan típic i sig¬ 
nificatiu, i es tracta d'un home ara objecte d’estudi en moltes 
revistes sàvies d’Europa, d'un gran esperit modern, usant el 
llenguatge dels literats presents, d’una intel·ligència poderosís- 
sima i lluminosa, admirada principalment en els països que 
avui van al davant del moviment humà, convé recordar el camí 
que ell seguí per a arribar al port de salvació, el qual port fou 
per ell la Religió catòlica i la piadosa Congregació de Sant 
Felip Neri, en la qual visqué i morí santament fins després 
d’ésser ja Cardenal. 


1. Mateu, VII, 14. 

En famós doctor de la Universitat d'Oxford, 1 filosop, teò¬ 
leg i poeta, portat de] desig de trobar la Veritat, estudià du¬ 
rant molts anys la tradició del Cristianisme, la doctrina dels 
Parcs de ia Iglésia, totes les institucions nascudes d’aquesta, 
sospesà totes les raons en favor i en contra del Pontificat 
Romà, i arribà a la persuasió de que la Iglésia catòlica era la 
verdaderament fundada per Jesucrist; però totes aquestes 
raons científiques i moltíssimes altres que no devem aquí re¬ 
latar, perquè aquesta Carta no és un tractat, no foren les qui 
li donaren el cop de gràcia i l’impuls que devia portar-lo a la 
pràctica de la vida catòlica: la raó concloent, la causa deci¬ 
siva i el motiu de la seva conversió que al·lega al públic no 
d alguna nació decaiguda, sinó dels pobles anglosaxons de 
tot el món qui l'estaven contemplant, l'última paraula que diu 
i repeteix en el llibre que publicà com a preliminar de la seva 
conversió és aquesta: «El temps és curt, l'eternitat és llarga.» 

I si aquell gran esperit, d'una cultura i d'una penetració 
científica meravellosa, potser el primer del segle xix, de natu¬ 
ral noblesa de sentiments, de passions frenades, d'un gust ex¬ 
quisit per a les coses perfectes, necessità la consideració de 
1 eternitat i de la sort definitiva de la seva ànima a l’acabar-se 
la vida present, per a resoldre’s a emprendre el camí de sal¬ 
vació, i així ho publica davant del món, ^com no necessitarem, 
per a portar una vida verament cristiana, la consideració de 
les veritats eternes, la immensa multitud de persones comunes 
i vulgars, qui som com no res en comparació d’aquell home 
insigne admirat i respectat per tot el món? 

Els homes moderns, fins els creients, pensen poc en la sal¬ 
vació eterna. Hi pensen poc i fins en parlen poc en les conver¬ 
ses, en les conferències religioses, en la comunicació mútua 
entre ells, i fins en les controvèrsies i propagandes en què 
exerceixen el proselitisme. Una mena de racionalisme s’ha apo- 


1. Développement de la Doctrine Chrétienne. Traducció de Boyeldieu 
DAuvigny. 

dcrat dels esperits. El racionalisme està com escampat per 
l’atmosfera que respirem; i perseverant íntegra per la gràcia 
de Déu la fe cristiana en l’interior dels fills de la Iglésia, no 
obstant, un engrut mundà es posa sobre les nostres ànimes i, 
obrant sobre d’elles, les fa frívoles, apareixent la religió més 
com un sistema social, com una mena de policia moral, com 
un art i una filosofia per acontentar l'espeiït, que no pas 
com un medi de salvació que Jesucrist vingué a ensenyar-nos. 

I l'arrel fonda de la religió en el cor dels homes, que la 
fa fixa i ferma de manera que no hi ha força mundana que 
la pugui arrencar, no és la convicció de sa utilitat social, ni 
de la bellesa de ses doctrines, ni dels nobles sentiments que 
inspira, ni l'ésser una tradició veneranda respectada per totes 
les generacions; l’arrel única, indestructible, de la religió és 
la creença ferma de que sense ella no podem salvar-nos, se¬ 
gons la claríssima sentència de Nostre Senyor Jesucrist. 1 

La sort eterna a ningú li és indiferent. Davant de l’etemi- 
tat tothom tremola, solament no temen al sortir d'aquest món 
•els homes bestialitzats; per això l'il·lustre savi anglès de qui 
havem parlat es recordava a si mateix aquest principi: «La 
vida és curta, l'eternitat és llarga.» I aquest argument decisiu 
en les vacil·lacions humanes, aquesta raó summa i transcenden¬ 
tal per a tothom qui creu que la seva ànima és immortal, 
aquesta base essencial de la Religió, és també base de la fer¬ 
mesa de la vida social; de manera que la fermesa, lo mateix 
de la vida individual que de la vida pública, depèn de que tin¬ 
gui aquest fonament: el record i la viva convicció de l'eterni¬ 
tat. Sobre un fonament flac no s’hi poden fer construccions 
fortes, l'equilibri depèn del fonament; i quan falta en l'edi¬ 
fici de la vida, aquesta és inconstant, desequilibrada: tremola, 
i a l'últim s’enfonsa. 

La inconstància i la frivolitat dels homes moderns és evi¬ 
dent, lo mateix en la vida particular que en la vida pública i 


1. Marc, XVI, 16. 


56 


J. torras i bages 


mn , H aV,dl V C ,8IOSa ' En la raa -i° r P art «l’clls la força que 
™ I . ding f lx Iactlvitat de la seva vida són els desigs, els iLs- 
i ts, i en els mes distingits el sentiment. Però aquestes forces 
humanes eJs instints, els desigs i els sentiment, són foíc es 
que han d esser dirigides, perquè elles de si mateixes són ce 
gues i mudables, i si els falta una direcció superior són inca 
paces d una obra completa i harmònica. La vida aleshores 
lluny d esser una harmonia, és un desequilibri i discordança’ 


II 


La literatura pseudo-mística equivoca 


EL CAMÍ 


, n f? ra que a vosaltre s, caríssims germans i fills de la 
nostra diòcesi, no us sia gaire usual una certa literatura fofa 
desmanegada, i com flaca de nervis, i de vegades epilèptica, 
de que s alimenten alguns esperits moderns i la tenen per l'úl- 

ridíc.fle qUISlt t at; n ° ° bstant ’ com les modes, encara que sien 
ridicuies, pertot arreu es fiquen, i les novetats impressionen i 

es fan agradables, almenys per una temporada, us volem pre¬ 
venir contra la mateixa, perquè, no essent ella sana, emmaTat 
ix 1 espent d aquells que s'hi aficionen. Aquest estil í gust 

deT nen 110 & ^ f ° rma ' SÍnÓ qUe arriba a Io essencial 

ca alana a esr t ' a ' té !* SeVa resonància en ^ literatura 
catalana, essent així que es oposat per diametrum al pensa¬ 
ment caracter de la nostra gent, pràctic i concret, i que ha- 
dor . at de pi ° curar mantenir, perquè és sens dubte lo que ha 
donat en el temps modern, positiu i treballador, una certa 
preponderància al nostre país, i que manté en ell encara maï- 
gra les fnvolitats i extravagàncies de les doctrines ^cTals 
sectanes, un relatiu aplom al nostre poble que naix de son 
tradicional sentit comú; sentit comú que tira a destmir aque 

usual 3 £antastIca 1 °P° sada a la rraütat de la nostra vida 

Aquesta literatura no té nord ni guia, va a les seves, no 
cerca altra inspiració que la de sentiment, i, no obstant, té 
grans pretensions reformistes, no solament sobre les institu¬ 
cions socials, el matrimoni, cl treball i la propietat, sinó també 
sobie 1 esperit humà; vol ésser una mena de literatura pro¬ 
fètica, i per això pren aires místics, i els seus deixebles es pre¬ 
senten com místics, mestres d’esperit, però d’un esperit laic 
que tebut ja la inspiració i la direcció que per espai de llargs 
segles la Iglésia ha donat a les nobles ànimes qui cerquen la 
perfecció de la vida i la font de la perfecció humana, que és 
Déu, per aquest procediment intem, que sempre ha d’anar 
acompanyat de la pràctica de la virtut, que s'anomena la mís¬ 
tica. 

La mística és un procediment de l'esperit humà dels més 
exposats a rampells de fatalíssimes conseqüències, quan no va 
governada per un criteri molt segur; la mateixa Iglésia, mestra 
de veritat i assistida de l’Esperit Sant, modera, vigila i escull 
amb molta reflexió als qui han de regir ànimes qui van per 
aquest camí, per lo qual aquests místics de la literatura, que 
volen ésser com els directors espirituals del poble i obrir 
noves vies de la vida humana, guiats solament per la fanta¬ 
sia i per un sentiment malaltís, arriben com a terme del seu 
esforç a certes fermentacions humanes, estèrils i extravagants, 
que no són altra cosa que un similar de les aberracions filosò¬ 
fiques i místiques de certes nacions asiàtiques, amb el desa¬ 
vantatge encara de faltar als d'aquí la natural espontaneïtat 
que mai tenen les coses que són filles del refinament. 

Els falta el fonament de l’eternitat. 

I haveu de pensar que aquesta falta de fonament verdader, 
i el guiar-se sols pel sentiment i la fantasia, essent el princi¬ 
pal objecte que es proposa disfrutar el gust que l'home sem¬ 
pre troba quan es banya en emocions sentimentals, no és 
exclusiu d aquesta literatura que avui domina en molts espe¬ 
rits i exerceix influència en la literatura catalana, sinó que 
fins es troba en 1 exercici de la pietat cristiana, responent 
sens dubte les dues manifestacions, la literària i la piadosa, a 

un estat actual dels esperits que, faltats d'energia, enervats, 
més que de l'exercici, de les altes facultats de la intel·ligència i 
de la voluntat, els plau el sentiment, preferint la llaminadura 
a l’aliment nodritiu que dóna vigor a l’home i fortifica al cris¬ 
tià per a fer el camí de la vida, seguint el corriol dels ma¬ 
naments que porta indefectiblement a Déu. Posada la pràcti¬ 
ca de la religió en aquests termes, una religió de sentiment 
i de fantasia, una quincalla de pietat i no l'or macís que es 
deriva de la doctrina de l’Evangeli i dels exemples dels sants, 
és a dir, l’exercici sovint dur per a la vostra viciada naturalesa 
de les virtuts cristianes; la religió aleshores resulta insuficient, 
aigualida, i els homes qui sols d'aquella manera la practiquen, 
mig mundans i mig cristians, no arriben a trobar la pau sòlida 
de la vida, no estan en terreny ferm, coixegen de les dues ca¬ 
mes, com diu l'antic Profeta, 1 i, de consegüent, no poden se¬ 
guir el sublim camí que porta a Déu, la imitació de Jesucrist, 
que és la veritat, el camí i la vida. 

Voldríem desterrar de vosaltres aquesta frivolitat de reli¬ 
gió, aquesta ombra de religió que es guia pel sentiment i que 
més que altra cosa és una satisfacció incompleta i irracional 
de l’instint que ens porta a lo sobrenatural, que l’ateisme no 
podrà mai extirpar de la nostra naturalesa. D'aquest instint 
nasqué la idolatria, i els nostres literats modernistes són ar¬ 
rossegats pel mateix viciós desig que els antics gentils, i per 
això són idolàtrics; tornant l'esperit humà a l’estat o positura 
que tenia abans que Nostre Senyor Jesucrist el purgués de 
tota superstició. Quan del sentiment i de l'amor instintiu se’n 
fa la guia de la vida, aleshores cada home adora a l'ídol de sa 
preferència, segons el temperament que en ell domina, o de 
les circumstàncies en què es troba sa existència; així el sagrat 
llibre de la Saviesa, 2 per l'hermosura i grandesa de les coses 
i pels sentiments apassionats dels homes, explica l’origen dels 


1. III Reis, XVIII, 21. 

2. Saviesa, XIII. 

ídols; i en nostres dies el doctor Newman, dirigint-se als seus 
lectors, que eren lo més escollit dels països anglosaxons de 
tota la terra, els diu: «No vulgueu convertir en ídols les vos¬ 
tres preocupacions predilectes.» 

Tots els qui coneixeu les produccions de la moderna litera¬ 
tura haureu observat en ella un error fonamental i en gran 
manera seductor per a les persones joves de fantasia ardent i 
de cor encès, i fins per les ànimes generoses qui no sien al 
mateix temps reflexives. Els vicis i passions, els delictes més 
ignominiosos, els crims destructius de la societat humana, tots 
queden dissimulats, perden sa malícia, i es converteixen en 
obres divines i santes en mans de certs literats, quan aquells 
pecats i delictes tenen per mòbil i per objecte, o quan van 
acompanyats d'un sentiment intens que moltes vegades ni 
és tal sentiment, sinó purament instint. Això és que en les 
novel·les i en el teatre la literatura artística, i en la corrent 
dels successos humans el periodisme, han donat al sentiment 
i a la passió un valor purificant i santificador, considerant-lo 
d’una força redemptora que no solament eximeix de respon¬ 
sabilitat en tota aberració, sinó que volta i circueix d'una res¬ 
plendor de glòria a aquell qui, mogut per un sentiment o pas¬ 
sió desfrenada, ha comès excessos criminals. [Considereu quan 
oposada és aquesta idea de la que amb sa doctrina i exemple 
ens ensenyen Jesucrist i tots els sants que fan consistir la re¬ 
dempció en el sacrifici! Les passions no són purificants, són 
cegues, i elles han d’ésser purificades amb la recta direcció 
de la raó i de la fe cristiana, que han de senyalar-los el curs 
que deuen seguir. 

I quan una idea d'aquestes primordials en la direcció de la 
vida humana s'escampa per la societat, en virtut de la llei del 
contagi, la qual és més evident encara en el món dels esperits 
que no pas en el món corporal, d'aquella idea tothom en pa¬ 
teix, i fins influeix en el criteri dels cristians fidels a la doctri¬ 
na i a l'autoritat de la Iglésia; i per això Nós creiem complir 
amb nostre magisteri al rectificar certes idees, més de caràc¬ 
ter pràctic que no pas especulatiu, que corrompeixen la vida 

cristiana, i que encara que sembla que no es tracta més que 
de matèria literària, de medis estètics, no obstant, transcen¬ 
deixen a lo més essencial de la religió, perquè perverteixen 
la vida humana. 


III 

La pau i consistència de tot està en l'harmonia 

DE LO TEMPORAL I LO ETERN 

Convé avivar la consciència de la responsabilitat, el princi¬ 
pi de què havem de donar compte en el tribunal etern de tota 
la nostra vida, i recordar sovint l'eternitat que ens espera. 

La veritat és concreta i determinada, consisteix en un sí o 
en im no, i aquesta serietat de la Veritat els ministres d'ella 
devem treballar perquè regni en tota l’extensió de la vida 
humana, perquè la nostra llei és la Veritat, 1 i la justícia és la 
Veritat, la qual és reina sobirana. 

Als ulls dèbils la resplendor del sol els mortifica; així en 
els diferents ordres de la vida la resplendor de la Veritat tam¬ 
bé mortifica a molta gent; no obstant, ella és l'única que 
salva. 

En les èpoques de grans refinaments, de luxe, de riquesa, 
de vanitat, de desigs desenfrenats, de plaer, sol augmentar 
també la sofisteria. Un sofista és aleshores un home interes¬ 
sant, posseeix una certa coqueteria, i té el do d'agradar a 
tothom; fa bona cara a tots els sistemes, i s'entén amb les opi¬ 
nions contradictòries. La veritat aleshores, al costat de la doc¬ 
trina sofistica, sembla ferrenya i malcarada; la Veritat, ama¬ 
ble per naturalesa, delícia dels grans esperits i dels esperits 
senzills, és suplantada pel sofisma; les aparences atractives i 


1. Psalm CXVIII, 142. 

agradables enganyen als sentits, i la realitat més fonda, i que 
per a ésser capida necessita la força superior de l’ànima, queda 
desconeguda del gran nombre de gent del món, que ja diu per 
això 1 antiquíssim psalm: 1 «Fills dels homes, ^fins a quan sereu 
de cor imbècil? <-;per què ameu la vanitat i aneu al seguici de 
la mentida?» 

I el perill d'ésser enganyat pel sofisma, d’ésser seduït pel 
sí i el no, per la doctrina que s'avé amb tothom, fins cl tenen 
els grans talents: Sant Agustí es confessa d'haver seguit la 
secta dels acadèmics de son temps, que, com ell diu, es com- 
plaïen en sostenirt totes les opinions, fins les entre si contra¬ 
dictòries. 

Sembla que per aquest camí l’home hauria de trobar amb 
seguretat la pau, que així s'hauria d'acabar les lluites de l'es¬ 
perit, i que el cor hauria de reposar disfrutant d'una immen¬ 
sa varietat d'idees i de doctrines. El fonament permanent de 
la guerra entre els homes, lo mateix de la guerra d'idees que 
de la guerra externa de les armes, és indubtablement la dis¬ 
tinció entre el Bé i el mal que correspon a la distinció entre 
la Veritat i l’error; sembla, doncs, superficialment la cosa con¬ 
siderada, que abolida aquella distinció i proclamada la igual¬ 
tat de totes les doctrines, i la licitud de totes les passions, 
haurien de disfrutar, lo mateix els homes particulars que la 
societat, d’un repòs deliciós, regnant sobre la terra una cari- 
nyosa fraternitat. I, no obstant, quan en el món es va desva- 
neixent la distinció entre el Bé i el mal, entre la Veritat i 
1 error; quan en la societat domina la indiferència, la societat 
es desfà com un cos mort, i quan en el cor de l'home s'apaga 
la preeminència de la Veritat i del Bé, i tots sos afectes queden 
igualats, i desapareix el contrast de la virtut i del pecat, i no 
fa diferència entre una cosa i altra, alshores el fàstic de la 
vida s apodera de l'home i comença la guerra de l'home amb 
si mateix, i, de consegüent, el tedi s'apodera dels esperits, apa- 

reixent la guerra irracional, lluita de bèsties per la contrarietat 
de les passions, de cibis et venereis, que és la més repugnant 
de totes. 

La distinció entre el Bé i el mal, entre la Veritat i Terror, 
és la llei fonamental de la consciència humana, és la mateixa 
consciència, de manera que treta aquella distinció desapareix; 
i l’home ja no és home més que per defora, queda buit i bau- 
mat i sense substància. Aleshores l'home giravolta contínua¬ 
ment, segons d’on bufa el vent de la passió i del sentiment; 
deixa d’ésser autònom, no té dret ni llei pròpia, el governen les 
circumstàncies externes, perquè ha quedat consumit el codi 
essencial de la seva racionalitat. 

Aquesta anihilació de la substància humana explica la falta 
de consistència dels homes i de les institucions públiques en 
nostres dies, la falta de soliditat social i aquesta mena de pol¬ 
vorització que es nota en les classes, en els partits, en les es¬ 
coles, en els pobles i en les famílies. No hi ha dissolvent més 
actiu que la passió, i per això entronitzada aquesta, fet el 
sentiment autònom, independent i sobirà, déu dels homes, és 
una reproducció d'aquells antics ídols insadollables i devo¬ 
radors que constituïen el càstig més terrible de Déu sobre 
aquells pobles que, com diu Sant Pau, 1 havent-lo conegut no el 
volien adorar. 

I per a retornar a l'home d'aquest desmai espiritual, per a 
curar-lo d'aquesta epilèpsia moral que no el deixa ésser amo 
dels seus propis moviments i per a ressuscitar-li la morta 
consciència, substància de l’home, no hi ha medi més assegu¬ 
rat que el qui portà a TiHustre Newman a la vida de la veri¬ 
tat, o sia el record del gran principi: «La vida és curta, l'eter¬ 
nitat és llarga.» 

Nós creiem que la tan general ofuscació de les conscièn¬ 
cies en el temps present es deu a l'oblit en què es deixa el 
càstig etern, que sempre hauríem de tenir davant dels ulls 

i fer ressonar en les orelles de nostre pròxim. Diuen que Ale¬ 
xandre Magne, després que s'hagué ensenyorit de tan immen¬ 
sos territoris, tingué por de si mateix, i que, per no quedar 
desvanescut per la supèrbia, manà a un esclau que cada matí 
li digués: «Alexandre, recorda’t que ets home.» Així a l'home 
modern ensenyorit de la matèria, però esclau de les pròpies 
passions, és necessari dir-li: «La vida és curta, l'eternitat és 
llarga.» 

No ln ha estímul que reaccioni més fortament a l’home que 
l’instint de la pròpia existència, lo mateix de la caduca exis¬ 
tència material que de l’espiritual: l’home tot ho dóna per 
la vida, i la preocupació per la sort de la nostra existència 
eterna no sols és una creença en els cristians, un principi ra¬ 
cional en els filosops formals i discrets, sinó que fins és un 
instint en tots els homes, tan fort com l'instint de conserva¬ 
ció d'aquesta vida temporal i terrena. En efecte, per la vida 
es perd la vida, diu la sabiduria del nostre poble, i per a gua¬ 
nyar-se la vida i per a assegurar-se el benestar d'ella els homes 
s’escarrassen en el treball, sacrifiquen fins la pròpia salut, i 
per a salvar la pròpia existència es desprenen de tot lo demés. 

Sols hi ha un instint que venç a l’instint de conservació de 
la nostra vida temporal i terrena, i és l'instint sobrenatural 
d’assegurar la vida eterna. Per això el Criador del nostre lli¬ 
natge volgué, per magisteri de son Verb etern, el Fill de Déu 
encarnat, il·lustrar en gran manera, resoldre el misteriós pro¬ 
blema, que tots els pobles de la terra havien tractat, sobre qui¬ 
na era la sort de l’home quan sortia d’aquest món el seu espe¬ 
rit immortal. Volgué que hi hagués una summa claredat en 
aquest problema que cada home s'ha de resoldre a si mateix, 
i fins als més simples facilitar-los la resolució. Sobre la força 
d aquest instint sobrenatural de la pròpia salvació, vencent i 
sacrificant l’instint de conservació d'aquesta vida temporal i 
material present, en tenim completa demostració no sols en 
els innombrables màrtirs de la fe cristiana, que el nom màrtir, 
com tothom sap, significa testimoni, perquè ells foren testimo¬ 
nis de la Veritat del Verb etern, qui prometé la glòria im- 

mortal als qui per amor de la Veritat donessin la vida; sinó 
que fins en els pobles de la gentilitat trobem homes qui, il·lu¬ 
minats per la pròpia intel·ligència racional, vicaria de Déu, han 
sacrificat l’encís poderosíssim d'aquesta vida present i terre- 
na per a guardar fidelitat a la Veritat eterna, principi i fi de 
totes les coses. Tothom sap el cas de Sòcrates; i al poble 
gentil pertanyia l'home típic, eternament exemplar, sant per 
tots els segles de la Humanitat, heroi vencedor en les lluites 
de la vida que ens descriu admirablement la Sagrada Bíblia i 
que la Iglésia ens proposa com a norma que devem imitar en 
aquestes difícils batalles: el patriarca Job. 

Envestit de totes les contradiccions, ferit en tots els seus 
afectes, el Senyor alaba la seva virtut, però Satanàs respon al 
Senyor: «L'home tot ho dóna mentre pugui salvar la pell.» 
L apreta encara més, per permissió divina, l'enemic de la na¬ 
turalesa humana, i quan arriba a lo més fort del conflicte, 
quan sembla que ha de caure en la desesperació, ix de son 
coi el crit de confiança, i, il·luminat per l'esperit de profecia, 
diu: 1 «Conec que viu el meu Redemptor, que em ressuscitarà 
de la pols de la terra, i tinc la invencible esperança de que l'he 
de veure amb mos propis ulls.» I l'esperança en la vida immor¬ 
tal, l'instint sobrenatural de la vida eterna, li dóna forces per 
a vèncer el cúmul insuportable dels sofriments de cos i d'àni¬ 
ma; i amb lo invisible 2 venidor venç lo present i sensible. De 
manera que les sublims exclamacions del Patriarca d’Idumea, 
la fe de 1 altra vida, amb els quals confortat resisteix i domina 
tota la potència contradictòria i es manté ferm malgrat totes 
les envestides, són la mateixa idea, la mateixa fe, amb la qual 
el doctor d’Oxford es resol a sortir del protestantisme, on 
era glorificat, i abraçar la religió verdadera, és a dir, aquella 
sentència: «La vida és curta, l’eternitat és llarga.» 

Sempre, sense variació, procurarem avivar en vostre es¬ 
perit la idea de l'eternitat. És la idea mare de totes les idees, 

cs Ja íont de totes les energies, és el lligam iníinit que uneix 
-entre si totes les existències, és la que dóna unitat a totes les 
coses; podem dir que ella és l'única realitat, és la mateixa 
Veritat, es Déu. Tot lo que no és etern és no res. És una il·lusió; 
es com les projeccions lluminoses que en si no tenen realitat 
ni substància, i l’única finalitat de les quals és donar-nos idea, 
anticipació i participació d’una realitat que voldríem veure i 
tenim lluny. Així és tot lo mundà i temporal en relació amb 
lo diví i etern. Sols tenen importància les coses terrenals, els 
aconteixements humans, en quant es refereixen a lo etern i 

n’t! aleshores la substància mundana i els homes pels quals 
ella ha sigut criada s'engrandeixen i divinitzen; i veiem l'o- 
peracio divma regint el moviment de tot lo criat, i els agents 
espirituals o intel·ligents i materials i sensibles se’ns presen¬ 
ten com dòcils instruments del poder diví. La Sagrada Bíblia, 
inspirada per Déu, ens manifesta l'admirable espectacle de 
tot lo criat, movent-se a l'impuls de Déu, í a Aquest, inalte¬ 
rable, sense mutació, sempre el mateix, i principi de tota la 
mundana varietat. 

Lo temporal i lo etern, de consegüent, estan lligats d'una 
manera indissoluble; i separar lo temporal de lo etern és una 
mutilació, és una dislocació que pertorba l’harmonia de l’Uni¬ 
vers i trenca la Llei de la vida; per això la vida de ï'espe- 
rit quan queda ofegada per les invasions materials, quan la 
carn amb tots els elements que d'ella deriven mata a l’esperit 
el principal reactiu per a tomar-li la vida és la profunda con¬ 
sideració de l'eternitat. 

Lo etern es féu temporal, i lo invisible, visible en la Per- 
.sona de Nostre Senyor Jesucrist per a retornar a la Huma¬ 
nitat de son desvaneixement, per a soldar lo que s’havia tren¬ 
cat, per a restablir la unió entre l’home i Déu promulgant la 
Llei de la Ventat, que és son sant Evangeli, que porta l'har¬ 
monia de la vida. D’aquí és que, quan Jesucrist és rebutjat, i 
/sa doctrina no és escoltada, i la seva Llei no és obeïda, de se¬ 
guida es presenta el gran conflicte en la consciència particular 
de cada home i en l'equilibri de la societat pública. Els gentils 

antics resolgueren l'equilibri públic amb la institució de l’es¬ 
clavitud; els gentils moderns encara no han trobat la fórmula 
de l’harmonia social, i, si rebutgen la ponderació de forces que 
ensenya l'Evangeli, és fàcil que no reïxin amb felicitat de ses 
moltíssimes provatures. 

Però no volem Nós tractar ara d’aquest públic equilibri i 
d’aquesta harmonia social. Per raó de nostre ministeri, i ate¬ 
nent al sant temps de Quaresma que s’acosta, volem única¬ 
ment parlar-vos de la manera de resoldre el gran conflicte de 
la vida actual en els dominis de la nostra consciència, de la 
manera d'aliar-la amb l'altra vida, de com hem d’harmonitzar 
lo temporal i lo etern, lo material i lo espiritual; és a dir, par¬ 
lant el llenguatge claríssim de la Iglésia, intel·ligible a tota 
criatura racional per insignificant que sia la seva instrucció, 
volem parlar de com hem de portar-nos per a viure amb amis¬ 
tat i gràcia de Déu en aquest món, a fi d’assegurar la nostra 
eterna salvació en l'altre. 

Tota harmonia suposa un pacte que les dues parts han de 
complir amb fidelitat. En aquest cas solemníssim de què trac¬ 
tem, el pacte existeix, el proposà a totes les generacions huma¬ 
nes el Verb etern de Déu encarnat, Jesús de Natzaret, Fill de 
la Immaculada Verge Maria i Redemptor del nostre llinatge, i 
aquest pacte s'anomena el Nou Testament, i és el testament 
i perdurable aliança que Déu ha fet amb els homes, la salva¬ 
ció dels quals depèn de la fidelitat amb què el compleixin. 


IV 

Eficàcia de la idea d'eternitat 

A la pobra criatura humana li és molt difícil acostar-se a 
Déu, Esperit infinit. Veu les seves resplendors en les magnifi¬ 
cències de la Creació material, el sent en el ritme moral de 
la pròpia consciència; coneix que la seva intel·ligència racional 
és com una espuma d’una Llum infinita, reconeix en els dic- 

tats dc l'Evangeli sentències divines; però l’Infinit i Invisible 
li fa por, té l'home consciència de la pròpia poquedat i misè¬ 
ria, i no gosa acostar-se a Aquell que és cl principi i fi dc totes 
les coses. Per això la Sabiduria divina, el Verb etern, reves¬ 
tint-se de la nostra naturalesa, es féu Mediador i lligà al llinat¬ 
ge dels homes amb Déu per medi de l'eternitat. 

L’eternitat és la idea mare de l’Evangeli; és la seva subs¬ 
tància i essència, és l'ànima que li dóna vida, és la base i fo¬ 
nament de totes les seves ensenyances; sense la idea de l’e¬ 
ternitat, que omple i vivifica totes les seves pàgines, fóra un 
llibre de sabiduria vulgar, una veritat sense demostració, un 
bellíssim somni, mes no un codi de la vida humana; una com¬ 
posició imaginativa, mes no llei pràctica i real de la Humani¬ 
tat civilitzada, com fa prop de dos mil anys que és i continua¬ 
rà essent d'aquí en avant. 

Per això avui, per a molts literats que viuen en la il·lusió 
del món, adorant les mesquineses mundanes, encesos en el foc 
de les passions terrenals, dins de l’estret horitzó dels sentits 
o en el desvaneixement de la supèrbia racional, als quals falta 
la sublim simplicitat humana, la superioritat i domini de la 
sensualitat i de la vanitat, aquella simplicitat que proporciona 
a l'esperit la visió universal, la contemplació de totes les coses 
a la llum de l'eternitat que dóna a les coses les proporcions 
reals, i destrueix les proporcions grandioses i enciseres amb 
què ens les presenta la pròpia imaginació mentre dormim el 
somni de la vida terrena; aquests literats, aquests filosops, 
aquests artistes, aquests polítics, tots aquests homes de món, 
diem, faltats de la llum principal i verdadera, que es produeix 
i resulta de la consideració de l'eternitat, miren i no veuen la 
sabiduria de l'Evangeli, llegeixen la seva lletra, però no pe¬ 
netren el seu esperit; i la comprensió falsa que tenen del 
celestial llibre fa que el considerin purament com un llibre 
regulador de relacions humanes, com l'obra d'un filosop social. 

Per això Nós en aquesta Carta vos cridem l'atenció sobre 
lo imprescindible que és per a l’home la llum sempre serena, 
viva, penetrant, mai illusionadora, de l’eternitat, per a tenir 

la idea verdadera de lea- coses, per a no caure en il·lusions i 
enganys que ens facin errar en el camí que condueix al port 
de salvació; i tant en la nostra vida social com en la nostra 
conducta individual, i fins en la pràctica de la pietat i de la 
devoció, sempre havem de tenir la vista fixa en aquell estel de 
llum constant, que ni minva ni creix, que mai enganya, que 
venç i desfà totes les boires que despedeix la fermentació hu¬ 
mana, la llum immensa i divina de l'eternitat. 

La gent superficial pensa que la consideració de l'eternitat 
de què es valen els homes apostòlics per a cridar a la vida 
cristiana, a l’exercici de la virtut i de la pietat, a les ànimes, 
és un medi afectiu, una manera d’influir sobre el cor, més que 
no pas sobre la intel·ligència, un argument ad terrorem per a 
impressionar la fantasia; però, encara que és cert que la con¬ 
sideració de l’eternitat impressiona, la impressió viva i fonda 
que causa prové de la llum meravellosa de la idea, del concep¬ 
te d'aquella veritat immensa dins de la qual es mouen i viuen 
totes les existències, el cel i la terra, la llum del qual no és 
altra cosa que la mateixa resplendor de Déu. 

A la contemplació de l’eternitat vos cridem, estimats ger¬ 
mans i fills, en el pròxim temps de la Quaresma, i com l’a¬ 
pòstol Sant Pau 1 us direm: «Ja és hora de despertar-vos del 
somni d'aquesta vida mundana i d’obrir els ulls a la llum per 
a veure la realitat.» Lo present i material és il·lusió passatgera, 
és com aqueixos núvols de figures fantàstiques que per l'aire 
es fan i es desfan en poca estona. «La vida és curta, l'eternitat 
és llarga.» 

Quan els homes consideren la idea de l’eternitat, la vida 
deixa d'ésser lleugera i frívola, i es converteix en formal i dis¬ 
creta; perquè aleshores la vida està edificada sobre fonaments 
verdaders i guarda les lleis de l'equilibri. La vida humana 
aleshores és resistent i aguanta totes les envestides; les tem¬ 
pestats més furioses no poden aterrar-la, s'ha fet ja en certa 

manera eterna, i com l’eternitat es un atribut diví, ella queda 
també divinitzada. Els sants no són altra cosa que els homes 
de l’eternitat. Són homes del temps i del seu temps, no cons¬ 
titueixen un anacronisme, tenen una perenne actualitat per¬ 
què l’eternitat abraça tots els temps, comprèn totes les cir¬ 
cumstàncies i conté totes les coses. Lo més vell i lo més nou, 
lo passat i lo esdevenidor, tot queda inclòs en l’eternitat. Per 
això aquell admirable esperit de Sant Agustí, contemplant 
l’eternitat, atribut de Déu, exclamava: «jOh Hermosura vella 
i sempre nova! És una mar sense límit i sense mida.» 

Els homes de l’eternitat, els sants, són els qui saben mi¬ 
llor adequar-se a tots els temps i a totes les circumstàncies, 
perquè no estan aferrats a lo variable i transitori que passa, i, 
en canvi, viuen identificats amb lo essencial, amb lo etern, que 
dura i permaneix sempre i pertot arreu, en totes les èpoques 
i en tots els països. Per això els sants són ciutadans de tot el 
món i no perden l’actualitat en cap època. Sant Antoni Abat 
era d'Egipte i de l'època romana, i avui és familiar i conciu¬ 
tadà de totes les nacions cristianes; i com ell moltíssims d'al¬ 
tres. Són els homes per excel·lència, perquè, desfent-se de lo 
accidental, es queden amb lo essencial; el país, l’època, la clas¬ 
se social, el grau de ciència que posseïren, el caràcter de la 
civilització en què visqueren, són accidents que queden ofe¬ 
gats per la llum de lo essencial, per l'exceHència de son espe¬ 
rit, per l'elevació de la seva vida identificada amb l’eternitat. 
De manera que en definitiva lo que sempre triomfa en la 
Humanitat és lo etern; el temps, com un riu poderós, tot s’ho 
emporta: sistemes de filosofia, règims polítics, gust artístic 
i literari, modes socials, drets i consuetuds, tot va riu avall; 
i sols queda la immutable Eternitat, envers la qual giren els 
ulls totes les generacions com l’única llum que pot desxifrar 
l'enigma de la vida. 

La vida dels sants és una vida lluminosa; per això devo- 
tament les llegim i sentim la força atractiva de son exemple: 
com sempre tenien a la vista l'eternitat i per ella regien totes 
les seves accions, la solució de la seva vida resulta enterament 

racional. És el riu que va a la mar. La criatura que cerca al 
Criador, l’Existència insuficient i variale que s’aferra al Ser 
infinit i etern. El deixeble de la Llei evangèlica que, mitjançant 
la pràctica d’ella, vol identificar-se amb son Autor, Jesús de 
Natzaret, Fill de la Immaculada Verge Maria, Verb etern de 
Déu, que il·lumina a tot home que ve a aquest món, í, mitjan¬ 
çant la seva fe i la pràctica de la seva doctrina, li dóna la po¬ 
testat de fer-se fill de Déu. 1 


V 

La pseudo-mística no té la sabiduria 

L'adaptació d'aquesta vida temporal i terrena, variable per 
naturalesa, distinta segons els temps i les circumstàncies, a 
la vida immutable i eterna, que ve després d'aquest món, i de 
la qual la vida present és una preparació i preàmbul, és una 
verdadera dificultat que exigeix una llum intensa a l’enteni¬ 
ment i una constant energia a la voluntat. Per això són molts 
els cridats i pocs els escollits; i la idea del regne etern im¬ 
porta una selecció, en el qual no seran compresos sinó aquells 
que, purificada la seva vida, identificats amb el Primogènit del 
nostre llinatge, que és l’Unigènit Fill de Déu, sien altres Crís- 
tos, és a dir, estiguin ungits amb la gràcia del Redemptor, que 
és la caritat eterna, l’amor de Déu que lliga i uneix la criatura 
amb son Criador, fent-la participant de la vida d'Aquest. 

Sols Déu pot ensenyar d'una manera inequívoca les drece¬ 
res que porten a Déu, el camí ral del compliment de la Llei 
que la raó ensenya a l’home, i la gràcia del Senyor que favo- 
reix a tota criatura racional l’ajuda a complir-la. Així és que 
la Sagrada Bíblia ens presenta a diferents gentils que guar¬ 
daven justícia i eren amics de Déu. Però el Criador del nostre 

llinatge volgué donar-nos un Pedagog, un Mestre infal·lible, que 
és Jesucrist, i la Iglésia, que el representa. 

La mística és una d'aquestes dreceres, un procediment per 
a arribar a Déu, propi únicament de certes ànimes, sempre ex¬ 
cels i, de consegüent, difícil; i si la Llei natural i general a 
tots els homes no pot complir-se amb perfecció sense l’auxili 
de la gràcia divina, és clar que voler arribar a Déu, a la Veri¬ 
tat Summa, per medi de la mística, és a dir, per procediments 
misteriosos, és seguir un camí exposadíssim i que exigeix un 
guia molt expert. 

Tots aquests filosops, artistes i literats que en ses especu¬ 
lacions cerquen un aliment per a son esperit i no miren lo 
que mengen, morts de fam, no són en el fons altra cosa que 
una gent que està afamada de Déu, però que, rebels a la seva 
autoritat i a la doctrina per Ell revelada, ells mateixos es devo¬ 
ren les pròpies entranyes de l’ànima; i cercant el consol de la 
vida, de l'existència, amb la ceguetat de l’instint i amb la insu¬ 
ficiència de la raó que rebutja l'auxili de la fe, arriben al terme 
tristíssim de la seva destrucció. Per això veiem la pseudo-mís- 
tica modernista amb íntima relació de família amb els nihilis¬ 
tes contemporanis; i els terribles anarquistes no són altra 
cosa que els pràctics que sense contemplacions volen arribar 
al súmmum: són els moderats i els exaltats d'una mateixa 
escola. 

Tot el món es perd per una mateixa causa, com ja predica¬ 
va el profeta Jeremies, 1 perquè els homes ni reflexionen ni me¬ 
diten; per la lleugeresa de son esperit, perquè no consideren 
la vida ni contemplen les coses a la llum de l’eternitat, que de 
cap manera pot ésser suplerta, perquè és essencial. Quan d'una 
cosa se n'extreu un element essencial, dita cosa queda desna¬ 
turalitzada, no és ella mateixa; i com l'eternitat és un element 
essencial en la vida de l'esperit humà, extreta ella, la natura¬ 
lesa humana queda dissipada, i la seva vida perd l’harmonia 

que té la vida dels animals i de les plantes, que desenrotllant- 
se segons les lleis de la creació material i del temps transi¬ 
tori en tenen prou, no senten cap deficiència: sa fam queda 
apagada, i reposen dins de la llei de sa pròpia naturalesa. 

Amb gran profunditat l’apòstol Sant Pau 1 ensenya que l'he¬ 
retgia és filla de la carn; la sensualitat i la supèrbia, fermen¬ 
tacions de la vida animal, l’engendren, i ella després pareix la 
mort. Per això, per a deslliurar-nos del pecat i mantenir-nos- 
fidels a Déu, la Iglésia ens exhorta, i tots els Sants amb ses 
doctrines i sos exemples ens ensenyen l'eficàcia de la mortifica¬ 
ció de la carn i de la humil oració del nostre cor per a deslliu¬ 
rar el nostre esperit. L'heretgia, com tot pecat, és una esclavi¬ 
tud. L'home flac es fa heretge pretenent que així es fa lliure,, 
mes en la realitat de la vida passa que està amarrat per la ca¬ 
dena de la sensualitat i de la supèrbia, i aquesta cadena que 
el manté lligat i esclau queda a mercè i a la direcció de Ia\ 
passió més forta. Per això veureu un continu canvi de posició 
en l'esperit dels qui volen guiar-se a si mateixos i no admeten la< 
direcció divina. Com aquells d'Atenes, de qui parla el llibre 
dels Fets dels Apòstols, esperen sempre la darrera novetat, i: 
és perquè els falta la llum de l'eternitat. Incapacitats de tastar 
la summa Veritat i la summa Bellesa, que és l'únic aliment 
de l'esperit de l'home, cerquen la satisfacció amb la novetat; 
estimulant propi dels esperits vulgars, de les ànimes incapaces 
d'assaborir lo infinit i etern. 

Alcem nosaltres, caríssims germans i fills, el cor a Déu, vis¬ 
quem en l’amplíssim horitzó de l’eternitat, procurem deslliu¬ 
rar-nos de la cadena dels sentits que ens lliga a lo terrenal i 
transitori, per a trobar lo etern i immutable, la summa de la. 
perfecció, aquella Hermosura vella i sempre nova. Déu Senyor 
nostre, que vingué a ensenyar-nos el Redemptor Jesús. 


1. Gàlates, V, 17. 

VI 

La verdadera sabiduria està en la possessió 

DE LA VERITAT 

Quan es troba a Déu es troba la verdadera Sabiduria; tot 
l'esforç de l’enteniment, tota l'activitat de la nostra raó, es di¬ 
rigeix a cercar la Sabiduria, que consisteix en la possessió de 
la Veritat; qui no està amb Déu està fora de la Veritat, que 
és l’atmosfera dins de la qual ha de respirar la criatura racio¬ 
nal; i qui no disfruta d’aquesta atmosfera s'ofega. Per això 
vosaltres haureu vist les convulsions que pateixen aquells es¬ 
perits que volen viure fora de Déu. Pateixen ells i fan patir als 
altres. No tenen ells pau i pertorben la dels demés. Una litera¬ 
tura convulsiva, avui existent, demostra el gran nombre d’es¬ 
perits moderns que viuen fora de Déu; i fora d’Ell, l’esperit 
no pot viure. El psalmista hebraic , 1 el sublim cantor dels mis¬ 
teris de l’esperit, els càntics del qual encara avui canta tot el 
món civilitzat, ja usà aquesta metàfora de que l’home respi¬ 
ra en Déu. Bado la boca, diu, per a engolir aire quan desitjo 
complir la teva Llei. Quan les nostres aspiracions s’efectuen en 
conformitat amb la Llei divina engolim aire pur i el moviment 
vital s'efectua amb naturalitat i facilitat; els quí viuen en 
l'aire impur de la impietat, en l'atmosfera viciada de la vanitat 
i de la sensualitat, baden la boca com els asmàtics, però no 
poden respirar, i la vida se’ls fa pesada. Viuen fora del seu ele¬ 
ment, perquè l’element propi de la criatura racional és Déu; i 
per això passa que així que els homes viuen separats de Déu, 
el pessimisme creix en la societat. Quant més es predica que 
aquest món és el centre de les ànimes, més disminueix el con¬ 
sol de la vida; i l'experiència demostra que la pau, l'alegria i 
el goig de les ànimes són patrimoni dels humils i dels purs 
que amen a Déu i viuen baix l'ombra de les ales de sa pater¬ 
nal Providència. 


1. CXVÏII, 131. 

Una literatura que pertorba els esperits no va guiada per 
la verdadera Sabiduria, perquè aquesta, per a ésser tal, ha de 
saber proporcionar el consol de la vida. Si no té tal eficàcia, si 
en lloc de consolar pertorba, no és filla de la Sabiduria, per¬ 
què és atribut necessari i essencial d'aquesta consolar als 
seus deixebles. Per això els deixebles del Verb etern, de la 
Sabiduria encarnada, fins en mig de les grans contradiccions 
disfruten d'un goig inefable. Sant Pau 1 ens diu clarament que 
així que se li augmentaven les tribulacions i conflictes i les per¬ 
secucions, s'augmentava també infinitament el consol del seu 
esperit, fins al punt, deia, que ell consolava als altres. La Sabi- 
duría consisteix en la possessió de la Veritat. Qui no posseeix 
la Veritat, encara que no sàpiga de lletra, és savi de debò. 
L'inspirat poeta hebraic ja deia, dirigint-se al Senyor: «Dó- 
na'm la intel·ligència de la Veritat i viuré .» 2 Aquell gran espe¬ 
rit no podia viure fora de la Veritat. Tothom en la Veritat hi 
reposa; l'home sincer hi està com el peix a l'aigua. És son ele¬ 
ment natural. El camí d'arribar a la possessió de la Veritat 
de la vida, és a dir, a la Sabiduria, Déu ha volgut ensenyar-lo 
per si mateix a l'home, i l'antic oracle ja fa molts segles que 
digué: «El principi i font de la Sabiduria és el temor de Déu .» 3 

La Veritat és una necessitat perenne i universal de l'home. 
L’esperit la necessita per a viure lo mateix ara que dos mil 
anys enrera, lo mateix el ciutadà de Barcelona que el de Lon¬ 
dres o de Chicago, lo mateix el literat que l’home sense lletra. 
Per això és que hi ha d'haver un camí universal que porti a la 
Veritat a tots els fills d'Adam, puix que tots igualment la ne¬ 
cessitem per viure. La mentida no és cap aliment; entreté, 
però no satisfà. L’enginy literari i artístic i el talent filosòfic, 
quan, estant seduïts pel sofisma, saben donar a la mentida i a 
la il·lusió formes excitants, la fan suggestiva, perquè obren so¬ 
bre l'instint vivíssim de la novetat i de la veritat, i, encara que 


1. II Corintis, I, 5. 

2. CXVIII, 144. 

3. Eclesiastès, I, 16. 

falsament, són en l’ordre natural uns vidents del misteri de lo 
Etern i Infinit i de la limitació de les nostres potències. En 
la infància veiem aquest mateix fet d'una manera evident, els 
nois prenen per realitats tot lo que els interessa i agrada. En 
una esfera diferent lo mateix passa als homes, jQuants entu¬ 
siasmes per pures il·lusions! [Quantes felicitats d'un dia! 
I tot lo del món, amb ses grandeses i opulències i vanitats, és 
la felicitat d'un dia; perquè el món, enemic de l'home i rebel 
a Jesucrist, està posat en la mentida i és incapaç de posseir la 
Veritat. Mai el món ha pogut ésser qualificat de savi, ni pels 
seus mateixos amics. Són bogeries del món, tothom diu. I per 
això havem de cercar la Sabiduria fora del món, i la trobem 
en el temor de Déu, que modera a l’home, aplaca ses passions 
i, contenint nostres instints animals forts i avassalladors, per¬ 
met que el nostre instint racional s'elevi fins a Déu, on troba, 
guiat per Jesucrist, la pau, la puresa i la consolació de la vida. 
Per això diu l'oracle diví: «El temor de Déu és el principi i la 
font de la Sabiduria.» 

La mística cristiana arriba a la llibertat per la identificació 
de l'home amb Déu. Pel just no hi ha llei , 1 perquè ell és la llei 
de si mateix, puix l’Etern impera en sa consciència i és el 
mòbil i el fi de tota sa activitat i la llum que dóna a les coses 
ses verdaderes proporcions. En ell hi ha una identificació en¬ 
tre la llibertat i la Veritat, coincideixen perfectament en sa 
consciència , 2 efectuant-se aleshores aquella sentència divina 
que diu que la Veritat ens deslliura. L’ànima justa vola lliure¬ 
ment en la infinita esfera de l’Etern, perquè Aquest és la llei 
de la seva vida. 

Molts dels qui avui pretenen donar espiritual pastura als 
homes per medi de les lletres, no fan consistir la sabiduria en 
la possessió de la Veritat. Prescindeixen d'ella, i com el Pro- 
cònsol de Judea amb to incrèdul pregunten: «<-Què és la Veri- 


1. I Timoteu, I, 3. 

2. Joan, XVII, 10. Vegeu Sant Joan de la Creu, Llama de Amor viva, 
canc. III. 

tat?» No volen traba ni mida; i com la Veritat és la mida de 
les coses, la qui els dóna les verdaderes proporcions, la tenen 
per raquítica i tirànica, i, incapaços del sublim goig de la Infi¬ 
nita Veritat, la supleixen per vanes fantasmagories, i cerquen 
en les emocions sentimentals i apassionades, variades, vehe¬ 
ments i impensades, el goig de la vida. Com en els gentils 
d abans de que vingués al món el diví Mestre Jesús, els d'ara 
també, els mateixos es volen fer els déus que adoren, adoren 
les pròpies ficcions i rebutgen la Veritat com llei dels esperits: 
volant sense nord ni guia, s'ixen del camí de la raó, i les prò¬ 
pies passions i sentiments, que per sa naturalesa han d’ésser 
conduïts son el vehicle en el qual cerquen inútilment el re¬ 
pòs de l'anima. 


VII 

Les Sagrades Escriptures són el tresor 
de l'Eterna Sabiduria 

A tots vosaltres, caríssims germans i fills, vos dirigim la 
present Carta, perquè no us deixeu seduir per les enganyoses 
i frívoles delícies d'una literatura falsa. No vulgueu amar i ado¬ 
rar els falsos déus. La Veritat sia sempre er n ord del vostre 
enteniment i la delícia del vostre cor. Ella és eterna, la resplen¬ 
dor i la glòria de Déu; l’única atmosfera respirable per l'es- 
perit perque davalla del cel; els profetes de la terra, els qui 
us volen fer viure del sofisma, els qui pretenen crear una nova 
esfera per a la vida de l'esperit dins de la qual la Humanitat 
diuen ells que ha de renovar-se, vos inclinen a la terra i us 
separen del cel. Per a respirar no us abaixeu envers la terra 
alceu-vos cap al cel. L’aire pur ve de les altures; per això vos 
aconsellem la lectura i meditació dels Llibres Sagrats baix la 
direcció i magisteri de la Iglésia, amb aquella humilitat d’es- 
pent que obre les potències il·luminant l'enteniment i ence¬ 
nent el cor amb un amor puríssim. 

Els Llibres Sagrats són un tresor d’eterna sabiduria, i sa 
lectura nodreix les ànimes i apaga la fam de lo Infinit i diví 
que el Criador ha posat en la nostra naturalesa, essent com 
un vestigi i senyal de la nostra procedència; l'aire de família 
propi del llinatge humà que l'acredita de llinatge diví. Són 
com una carta que Déu ha escrit als homes, un descobriment 
i revelació de les coses altes i sobiranes que quedaren ocul¬ 
tes a l’home quan aquest, després del pecat, quedà en una gran 
disminució d'intel·ligència, una comunicació de l’eterna Sabi¬ 
duria feta en llenguatge d'homes per a adequar-se l'Infinit a 
la nostra limitada raó; per això avui mateix veiem que la 
Sagrada Bíblia és el llibre de la civilització, la llum que il·lumi¬ 
na a tots els pobles civilitzats, l'aliment intel·lectual dels homes 
sòlids i el fonament i codi de la vida de perfecció cristiana. 

<;Què són els llibres dels homes al costat d’aquests llibres, 
l’Autor dels quals és Déu, valent-se d'instruments humans? 
,-Quin consol voleu esperar de llibres escrits d'homes tan mi¬ 
serables com nosaltres? Sant Pau tenia consciència de posseir 
una gran potència de consolació, i així ho escriu; mes també 
diu que el poder de consolar el tenia perquè Jesucrist abans 
l'omplia a ell de celestials delícies, de manera que l’Apòstol 
consolava perquè ell abans havia sigut consolat pel gran 
Consolador, l’Esperit de dolçor infinita. 

El nostre Sant Vicenç Ferrer increpava amb energia, i al 
mateix temps amb gran simplicitat, als seus contemporanis, 
pel deliri que tenien per la lectura dels lírics, dels còmics i 
dels altres poetes clàssics, i amb sobrenatural intuïció pronos¬ 
ticava en el segle xiv la conseqüència que havia de venir de 
l'oblit de les Sagrades Escriptures, apenes llegides ni medita¬ 
des, donats els esperits a la pura literatura humana com si 
fos un aliment suficient per la nostra naturalesa. I endevinà 
el gran conflicte religiós del segle xvi. èQuè diria aquell apos¬ 
tòlic predicador si veiés les lectures que serveixen d’aliment a 
la gent dels nostres dies? Tant en l'ordre material com en l’or¬ 
dre espiritual l'aliment refà a l'home; per això convé que els 
aliments sien sanitosos. No us alimenteu, doncs, de la vanitat, 

dc lo que no té substància; sinó de la Veritat, de lo Etern. 
Les idees falses, el sofisma, la negació, les obscuritats del 
dubte, les suggestions ben presentades en forma elegant que 
exciten amb deliri els instints de la nostra naturalesa espiri¬ 
tual i material, i que no poden satisfer-los perquè elles matei¬ 
xes careixen de realitat i de substància, no són un aliment de 
l'esperit. 

Déu cuidà de deixar un aliment solidíssím a l’home racional 
dictant les Sagrades Escriptures. Una generació que s'alimenti 
d’elles, una societat que les prengui per sa lectura predilecta, 
produirà homes de caràcter sòlid, d’enteniment equilibrat, de 
sentiments elevats, que es faran superiors a les frívoles emo¬ 
cions, a les novetats passatgeres, en una paraula, a las vanes 
aparences que a tants enganyen, corrent sempre al darrera 
d'un benestar que mai troben. 

Per a trobar el benestar i el consol en aquest món, la pau 
en la vida present, hem de cercar el benestar i el consol de la 
vida eterna. Les dues vides de l'home, la del temps present i 
la de l'eternitat que ens espera, estan tan lligades entre si que 
l'una no pot ésser independent de l’altra. Una formidable 
conspiració mundana vol fer aquesta vida temporal indepen¬ 
dent de la vida eterna i no ho pot obtenir. La naturalesa hu¬ 
mana sent la seva imperfecció, treballa per a adquirir la per¬ 
fecció, i l'instint de l'eternitat l'ennobleix i la consola. La su¬ 
pressió de l’eternitat condemna a l'home a arrossegar-se sobre 
la terra i a l'immens desconsol de l’anihilació. La mística dels 
nostres modernistes es dirigeix a distreure als homes d'aques¬ 
ta anihilació, a presentar ficcions belles i enginyoses, ficcions 
d’unmortalitat i d’eternitat que es dissipen com el fum i que 
són incapaces de consolar als esperits reflexius. 

Sant Pau ens ensenya l’eterna consolació. Tot lo que hi ha 
escrit en els Ulibres Sagrats ha sigut escrit per a ensenyança 
nostra, diu el gran Apòstol, a fi que, mitjançant la paciència i 
el consol que es troba en les Escriptures, mantinguem ferma 

l’esperança. 1 En efecte, la lectura de la Bíblia, feta amb la de¬ 
guda reverència i humilitat baix el magisteri de la Iglésia, 
orienta l’esperit de l'home envers l’eternitat, i per això li pro¬ 
porciona amb invencible eficàcia el consol de la vida. L’actual 
literatura que es dóna aires profètics i vol dirigir l'esperit 
dels homes, ^envers on l’orienta? A Nós ens sembla que el 
desorienta. I qui no té una orientació de vida no pot sentir 
el consol de la vida. Fins ignora lo que és la vida; i els homes 
que segueixen aquella direcció passen el temps discutint amb 
si mateixos i mai arriben al repòs de l'esperit. 

Sia la lectura i la meditació de les Sagrades Escriptures del 
Nou Testament, dictades per Déu per a ensenyança i santifica¬ 
ció dels cristians, l'aliment principal de la nostra intel·ligència 
i del nostre cor, i sentirem l'eficàcia d'una consolació que ens 
donarà la victòria en tots els conflictes de la vida. Aleshores 
totes les literatures mundanes, fins les més racionals i exqui¬ 
sides, ens semblaran raquítiques, en comparació d'aquells lli¬ 
bres la ciència dels quals deriva de la mateixa Sabiduria de 
l'Etern. Lo temporal i terrenal adquirirà sa verdadera propor¬ 
ció, i unit amb lo infinit i perdurable participarà d’una dig¬ 
nitat sobirana, convertint-se en un atri o vestíbul del Regne 
de la Glòria, perquè la nostra vida es mourà al ritme de 
l'Eternitat. 

I perquè el Déu de les altures amb les inefables influències 
de la seva gràcia elevi i mantingui el vostre esperit en l'eterna 
esfera de la Veritat, vos donem la nostra Benedicció en nom 
del Pare f, del Fill t i del Sant Esperit Amén. 

Vic, festa de la Càtedra de Sant Pere a Roma de 1904. 


1. Romans, XV, 4. 

Sumari 

I. Significació de l'any jubilar de la Immaculada. 

II. Maria ha sigut, en els temps moderns, el sosteniment de l'es¬ 
perit catòlic. 

III. Maria regna per la seva gràcia. 

IV. La gràcia de Maria serà la restauració social. 

V. Manera pràctica de celebrar el jubileu marià. 


NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 


Al Clero i fidels de la nostra Diòcesi, salut i pau en Nostre 
Senyor Jesucrist. 


* La tan intensa devoció mariana del Doctor Torras es tradueix en 
aquesta nova pastoral, que, junt amb la titulada La Immaculada Con¬ 
cepció, són el més bell homenatge a la Verge puríssima i el record per¬ 
durable d’aquest any 1904, cinquantenari de la proclamació dogmàtica 
de la concepció immaculada de Maria. Referint-se a aquest document, 
diu amb profunda penetració el seu autor al poeta Maragall: «Me deia 
vostè en una carta que s'havia estrístit, perquè jo en una pastoral (L’úni¬ 
ca eficàcia) semblava que disminuïa l’excellència del sentiment. Ara en 
rebrà una altra, en què veurà la potència que el Cristianisme li reconeix. 
I les dues pastorals estan sostingudes per una mateixa idea: la jerar¬ 
quia en el regne interior de l’home» (28 de setembre del 1904). 

Ne timeas, Maria, invenisti enim 
gratiam apud Deum. 

«iOh Maria! No temis perquè has 
trobat gràcia als ulls de Déu.» 

(Lluc, ï, 30.) 


I 

Significació de l'any jubilar de la Immaculada 

L'any jubilar de la Immaculada Concepció es va celebrant 
on tot el món cristià, i particularment en aquesta Diòcesi, 
amb peregrinacions, solemnitats religioses i altres actes pú¬ 
blics en què es paga a la Reina de cels i terra el tribut de ve¬ 
neració i de respecte que es mereix Aquella qui és anomena¬ 
da Auxili dels cristians. 

I abans de tancar-se aquest anys de benedicció i de gràcia 
que el Vicari de Jesucrist a la terra ens exhorta a aprofitar per 
a obtenir de Déu els auxilis necessaris en la batalla de la vida, 
per a eixir vencedors d'ella i merèixer la palma de la immor¬ 
tal victòria, considerant que Maria és perpètua triomfadora, 
que el mal major del pecat res ha pogut contra Ella, i que tot 
el poder de les tenebres queda dissipat als raigs dolcíssims 
de la llum celestial d'aquesta estrella matinal, que és la Ver¬ 
ge Maria, havem cregut convenient, caríssims germans i fills, 
dirigir-vos altra vegada la nostra paraula per a exhortar-vos a 
la celebració devota, pura i santa de la festa principal i verda- 
dera del quinquagèsim aniversari de la definició dogmàtica de 
la Immaculada Concepció de Maria Santíssima, Mare de Déu 
i Mare nostra, vida, dolçura i esperança de tots els cristians 
en els conflictes que en aquesta vall de llàgrimes havem de 
passar. 

El dia 8 del pròxim desembre compliran els cinquanta anys 
d’aquell solemne acte del papa Pius IX, de santa memòria, de¬ 
clarant heretge al qui, contrariant la definició, s'atrevís a sos- 

tenir que la Verge Maria havia sigut concebuda amb pecat.. 
I Nós no sabem que el dogma hagi sigut contrariat per ningú r 
i tots els catòlics l'han professat amb devot respecte, i fins els 
mateixos protestants des d'aquella ocasió ençà tenen una mena 
de devoció a la Verge Maria, acostant-se, per tant, a la Iglésia 
catòlica; complint altre cop la celestial Senyora lo que d’Ella 
canta la Iglésia, és a dir, que és vencedora de totes les heret¬ 
gies, perquè domina i té baix son peu poderós el Cap de tota 
heretgia i de tota impietat, l'Esperit del mal, Satanàs, enemic 
de Déu i dels homes. 

Sempre convé sostenir en el poble cristià l'imperi benèfic 
i dolcíssim de Maria, perquè sempre els homes necessitem sa 
maternal protecció; i l'encàrrec que en l'ordre de la pietat 
fem amb més eficàcia als nostres estimats cooperadors, el ve¬ 
nerable Clero, és el d’estimular i fomentar entre els fidels la 
devoció a Maria Santíssima. És aquesta el gran vincle d’uni¬ 
tat entre el poble fidel, el vincle de la fraternitat universal en¬ 
tre els catòlics, puix tots reconeixem per Mare a la Immacu¬ 
lada Verge; i tenim l’íntima seguretat de que sa devoció és el 
més poderós medi perquè el cristianisme pràctic torni a im¬ 
perar en la societat dels homes. 

Ni la política, ni la sociologia, ni la filosofia, ni l'art, ni tota 
la universal literatura, tenen poder per a retornar al món aba¬ 
tut, per a infondre-li lo que li falta, per a curar ses deficiències,, 
per a dar-li forces de vida. Perquè encara que actualment la 
vida material abunda i és esplèndida, i major que la dels 
segles passats, la vida no és en els homes una condició de la 
matèria, sinó que exigeix esperit, i on no hi ha esperit no hi 
ha vida; i la carn abandonada de l’esperit es corromp, i la cor¬ 
rupció és senyal de la mort. El nostre ofici sacerdotal consis¬ 
teix en invocar a l’Esperit de Déu perquè vingui sobre la 
Humanitat. Al principi del Cristianisme, allà en el Cenacle de 
Jerusalem, vingué d'una manera visible i solemne sobre aquells: 
primitius cristians presidits per la Verge Maria; i alguns sants 
diuen que les oracions d'aquesta Senyora apressuraren la vin¬ 
guda de l’Esperit Sant. 

Lo cert és que la primera vegada que l’Esperit de Déu vin¬ 
gué al món per a donar principi al nou ordre de coses, a la 
Llei de gràcia per la qual es regeix la Humanitat cristiana, 
vingué en virtut de sa libèrrima misericòrdia, però també per 
una atracció admirable que exercí Maria en l’Esperit de Déu, 
prenent-la per Esposa segons el llenguatge piadós de nostra 
santa Mare la Iglésia; i si la introducció en el món de l’Espe¬ 
rit Sant s’obrà per mediació de Maria, si Ella fou qui restablí 
ta comunicació entre Déu i els homes en el misteri de l'Encar¬ 
nació, és clar que, elevada a la dignitat de Mare de Déu, mul¬ 
tiplicades les seves gràcies, perpètuament, mentre el món serà 
món, Ella serà el llac que uneix el Criador amb la criatura en 
la relació de la gràcia sobrenatural, la qui mantingui encès el 
foc sagrat de l'amor entre l’home i son Déu í Senyor. 


II 

Maria ha sigut, en els temps moderns, 

EL SOSTENIMENT DE L'ESPERIT CATÒLIC 

(í Qui podrà negar que en els temps actuals la Verge Maria 
ha sigut la qui ha sostingut l'esperit catòlic en l’Europa i en 
tot el món certament civilitzat, però encara més en gran mane¬ 
ra materialitzat? ^Qui sinó Ella ha fortificat a les noves ge¬ 
neracions per a sostenir l'envestida formidable de l’heretgia, 
que, vestint-se pompàticament amb el nom de llibertat, de 
ciència, de crítica i de gust artístic, ha minat en gran manera 
totes les classes socials? 

És un fet innegable que, malgrat el sensualisme que de¬ 
riva de l'augment de la riquesa, i de la indiferència que porta 
la relaxació del fre de la creença pública, existeix escampat 
per tot el món un poble cristià tal com el pronosticaren els 
profetes d'Israel, un poble cosmopolita, de totes les gents de 
la terra i tal com el predicaren els sants Apòstols de Jesucrist; 
i que aquest poble existeix sens comptar amb la protecció 

del poder civil, al revés, impugnat, generalment parlant, per la 
potestat política. 

La Iglésia avui dia viu de miracle. Així com Sant Agustí i 
altres apologistes, i gairebé tots els Doctors de la Iglésia, fan 
notar com la Religió, predicada i establerta en el món per 
gent sense lletres i contrariada per les passions humanes, por¬ 
ta en si mateixa, per aquest fet, la demostració de son origen 
diví, de que no és obra d’homes, sinó de l’Esperit Sant; així 
també en nostres temps el fet de la Iglésia amb vida que re¬ 
sisteix les seduccions del sensualisme tan poderós en la nostra 
pobra naturalesa humana, i que domina tots els conflictes que 
li provoquen la política, la ciència i les doctrines antisocials 
que amb tren de guerra dirigeix contra ella Satanàs, l'enemic 
de Jesucrist, qui s'aprofita dels avenços de la civilització, de 
la ciència, de la literatura, de l'art, com en altres ocasions s’ha 
aprofitat de la ignorància, de la rudesa de costums i de la 
misèria, vestint-se segons la moda del temps per a seduir als 
pobres fills d’Adam, prova també que la Iglésia és invencible 
i que dintre d'ella existeix un Esperit que mai podrà extermi¬ 
nar la malícia mundana manejada amb gran talent pel prín¬ 
cep del mal. 

I per a humiliació de la ciència que infla, de la riquesa que 
congria les grans misèries humanes, i de la política vanaglo- 
riosa i estèril, ha volgut Déu en aqueixos temps moderns con¬ 
tinuar el miracle de la humilitat, amb el qual començà el 
Cristianisme, i mostrar clarament a tot el món que l'admirable 
regne de Déu sobre la terra, compost de totes les races dels 
homes, en el qual es parlen totes les llengües i hi viuen tota 
classe i condició de persones, té per principal fonament, i és 
la qui li sosté l’ànima, la qui li dóna vida i esperit, una Dona. 

És cert que la Iglésia de Déu a la terra és el món sobrena- 
turalitzat i que, de consegüent, consisteix en una complexitat 
d'influències, d’eficàcies i de forces; que la ciència, que la ri¬ 
quesa, que la política, que la literatura, que l’art, en una pa¬ 
raula, que la total civilització constitueix un medi en mans 
de la Providència que governa als homes, lo mateix que la 

misèria, que Ics malalties i que les persecucions; però, per so¬ 
bre de totes aquestes influències, eficàcies i forces, apareix 
d'una manera evident amb influència decisiva aquella Dona 
admirable que escollí Déu lo Pare perquè en Ella s’encarnés 
son Verb etern. 

I aquesta nostra afirmació, caríssims germans i fills, no és 
filla d’una exaltació mística; en aquest punt ni la volem deri- 
var, com podríem, de raons sobrenaturals i teològiques, sinó 
que és d'evidència pràctica i palpable i present. Existeix en 
la nostra antiga literatura un llibre, que és de tots els nostres 
el qui ha estat més vegades editat, intitulat Els miracles del 
Roser, o, lo que és lo mateix, els miracles de Nostra Senyora. 
Aquella pintoresca col·lecció a molts dels contemporanis els 
semblaria antitètica a l’esperit actual, fins és possible que al¬ 
gun d'aquells fets no sia prou comprovat; però a la faç de 
tota l’Europa i desafiant a tota la crítica de nostre temps i en 
la França, el camp de batalla elegit per la Revolució, s'ha anat 
compilant una col·lecció de miracles de Nostra Senyora, mo¬ 
nument que l'Esperit Sant ha volgut edificar enmig de la Iglé- 
sia catòlica, en honor de Maria Immaculada i en profit de la 
vida espiritual dels cristians moderns. A Lourdes la Verge Ma¬ 
ria sosté amb evidència invencible l'existència de l'ordre so¬ 
brenatural. 

És clar que la Iglésia de la terra no pot disposar de la 
voluntat del Pare celestial, qui governa la Cristiandat per medi 
de son Esperit i en conformitat a la Llei predicada per son 
Santíssim Fill. Que la Iglésia no disposa com ella vol del do 
de profecia, sinó que, instrument de la Divinitat, amb docilitat 
amorosa segueix les seves santes influències; però també és 
cert que la pietat, que la devoció que brota espontàniament en 
l'esperitual jardí de la Iglésia i que s'estén per tots els països, 
que es comunica a tots els esperits i que interessa a tots els 
cors, és un medi en mans de la Providència divina amb el qual 
vol mantenir la vida sobrenatural entre els cristians. I aques¬ 
ta devoció expansiva, dolça, universal, fàcil, humil i pràctica 
en els temps moderns, la devoció a la Verge Maria, nostra 

Mare, ha sigut la principal força dc resistència a la sensuali¬ 
tat i a la impietat del segle, i el medi més poderós d'estendre 
i sostenir la vida catòlica. 

La definició del dogma de la Concepció Immaculada, feta, 
ara fa cinquanta anys, pel papa Pius IX, és com la coronació 
autoritzada d'una època de meravellosa devoció a aquella ce¬ 
lestial Senyora, que Déu ha volgut recomanar mitjançant ma¬ 
nifestacions sobrenaturals i miraculoses. Les admirables con¬ 
versions a Nostra Senyora de les Victòries, o sia la devoció al 
Cor puríssim de Maria, a París; la famosa conversió del jueu 
el baró Alfons de Ratisbonne amb la intervenció sobrenatural 
de Nostra Senyora, a Roma; la devoció del mes de Maria 
practicat en tot el món en les iglésies, en els col·legis, en els 
hospitals i en les cases particulars; la Saleta, Lourdes, Pom- 
peia i altres molts fets eloqüentíssims passats, no en pobles 
arraconats de la muntanya, o en països crèduls, sinó en les 
ciutats d’Europa tiranitzades per una crítica no imparcial i 
serena, sinó enemiga per principis de la Religió catòlica, han 
mantingut l’esperit sobrenatural de la societat cristiana més 
que no pas la ciència dels apologistes i les delectables atrac¬ 
cions dels artistes catòlics. 


III 

Maria regna per la seva gràcia 

Maria és la Verge poderosa (Virgo potens); és aquell exèr¬ 
cit que ja contemplaren els vidents de l’Antic Testament que 
havia de destruir l'exèrcit de la impietat; és aquell exèrcit 
en ordre de batalla 1 de què ens parla simbòlicament la Iglésia 
personificant-lo en una Dona amorosa, puríssima i santa; és 
la força de l’amor i de la gràcia que supera i rendeix a totes 

URÀCIA D’UNA DONA 


87 


les forces mundanes i diabòliques; és el poder de la gràcia 
divina ministrat per una Dona i que ha d’estendre sobre la 
terra el regne de Déu, que vingué a fundar i a establir son 
Santíssim Fill Jesucrist, Senyor i Redemptor nostre. 

Considereu amb molta atenció, cristians, aquest misteri que 
ens proposa la santa Mare Iglésia quan ens presenta la dolça, 
la pura, la virginal Maria, aplicant-li antigues pronòstigues 
dels profetes, com un exèrcit en ordre de batalla. És el capgi- 
rament i transformació del món vell en el món nou, de la so¬ 
cietat antiga en la societat nova de l'Evangeli, de la Humanitat 
rude i animal en la Humanitat espiritual; és una mutació de 
forces prevalent en la direcció dels homes, una força abans 
desconeguda, impalpable i invisible, i, no obstant, omnipo¬ 
tent i invencible, la força de la gràcia que es mou a l’influx de 
Maria, que venç amb l’amor. 

Aquella visió admirable de Sant Ignasi de Loiola de les 
dues banderes, tinguda al peu de la muntanya de Montserrat, 
la muntanya de Maria, és una nova forma de la mateixa veri¬ 
tat, de l’exèrcit diabòlic i mundà, superb i corruptor, i de l'e¬ 
xèrcit de la gràcia humil i suau que venç per l'amor, i del qual 
és símbol i realitat la puríssima Verge Maria. 

La poesia profètica dels nostres pares, de l'antic poble de 
Déu, ja ens presenta interessants pintures de la força de la 
gràcia, i la història de les seves dones prodigioses constitueix 
un símbol providencial de la gràcia de Maria Santíssima. Quan 
la Providència revesteix a una dona de la gràcia divina, ella 
venç als exèrcits més formidables i brutals. Dèbora, 1 asseguda 
sota d’una palmera, judica i regeix al poble d’Israel i l'anima 
a reconquerir sa llibertat; l’encisadora Judit 2 escapça amb un 
cop de daga al cabdill dels assiris i desfà son innombrable 
exèrcit; Ester 3 amb sa gràcia guanya al gran emperador asià¬ 
tic, senyor d’innombrables regnes, i deslliura a son poble, con- 


1. Judit, III, 4. 

2. Judit, XII, 6. 

3. Ester, V, 3. 

demnat a l’extermini, i el mateix poble de Déu, captiu a Egipte, 
veu salvat per una graciosa princesa 1 l’elegant criatura que 
dintre d'un cistell surava en el riu i que Déu destinava a ésser 
el cabdill, el legislador, el salvador de son poble, traient-lo de 
son dur captiveri. 

Sembla que a cada una de les seves més sublims criatures 
l’Omnipotent les fa participants d'algun dels seus atributs, i 
podem pensar que al comunicar-los els excelsos dons de la 
seva gràcia té en compte la naturalesa de cada una d'elles, 
puix governa sempre l'obra de ses mans amb suavitat, pes i 
mesura. En l'ordre de la naturalesa, el Criador ha volgut espe¬ 
cialment fer participar a la dona, sobre els homes, de la grà¬ 
cia natural. Exerceix ella sa influència en la societat no per 
la ciència, no per la força, ni pel treball: l'exerceix per la 
gràcia. 

Quan érem molt jove havíem traduït l'oda a les dones, de 
l'Ànacreon; en ella el poeta grec pondera els instruments de 
força que la naturalesa ha donat als diferents sers: banyes 
als toros, peus lleugers ai cavalls, als lleons les dents trinxants, 
l'enteniment discret als homes; i a les dones, diu, (-no els ha 
dat res? Els ha dat, respon ell mateix, la gràcia, que és major 
que totes les altres forces. Ja el Criador del nostre llinatge ho 
digué en els dies del paradís, després d'haver format a Eva, 
nostra primera mare: «Per ella deixarà l’home a son pare i sa 
mare». 2 El sagrat llibre del Gènesi representa la naturalesa 
humana,' el poeta hel·lènic la gràcia grega; però l'una i l’altra 
queden a una distància infinita de la gràcia cristiana represen¬ 
tada per la Immaculada Verge Maria. Ella vencé el poder dia¬ 
bòlic, el poder de les tenebres, que tenia enlluernats als ho¬ 
mes, amb el poder de la llum, alegria de tots els rectes de cor; 
la llum és l’alegria de l'esperit i la fortalesa del cor; els flacs 
fugen de la llum, i la llum els ofèn. 


1. Èxode, II, 5. 

2. Gènesi, II, 24. 

ÍOh gran misteri! L'home és fet per a la llum, ama la llum, 
i sovint no pot suportar-la; però tothom ama, tothom es de¬ 
lecta, tothom pot suportar els raigs de la plàcida llum que 
deriva de l’Estrella del mar, de Maria. Ella, la Verge hebraica, 
amb sa graciosa llum vencé a les deesses i a les nimfes gre¬ 
gues, esplendents d’humana bellesa; perquè Maria és una 
gràcia divina, la blanca resplendor de la Llum eterna i son 
mirall claríssim. 1 Ningú pot resistir la gràcia de Maria, que 
s'ha fet senyora del cor dels fills d’Adam per a portar-los 
a Déu. 

Els malalts necessiten una llum tèbia proporcionada a la 
debilitat de la seva vista; els raigs directes del sol els morti¬ 
fiquen i els fan aclucar els ulls; els malalts de l'ànima queden 
fora de si quan els raigs vivíssims de la Llum infinita penetren 
en son esperit; aquella força de claror els rebat per terra, 
com a Sant Pau quan anava a Damasc a perseguir cristians; 
la llum de Maria els eleva. El món dels pecadors, doncs, ne¬ 
cessitava una llum més humana, una puresa, una virtut, una 
santedat proporcionada a la seva flaquesa, i la divina benig¬ 
nitat ens concedí a Maria, la misericordiosa, la piadosa, la dol¬ 
ça. Per això Ella és refugi de pecadors, i amb sa influència 
eficacíssima i suau ens prepara per a ésser introduïts en el 
regne de la Justícia absoluta i eterna, per a entrar a la com¬ 
panyia i participació de vida d’Aquell davant del qual ni els 
mateixos àngels són purs. 

La victòria de la gràcia de Maria sobre la gràcia grega, la 
més excelsa de les gràcies humanes, és evident. El geni dels 
grecs havia ideat típiques creacions, la bellesa i gràcia de les 
quals eren la delícia dels esperits més distingits i el món els 
donava culte; però quan aparegué en l'horitzó del món la 
Dona admirable, plena de gràcia, quedà enfosquida aquella 
gràcia imaginària i fantàstica, i tots, grans i petits, savis i ig¬ 
norants, lo mateix els d'esperit senzill que els d’esperit refi- 

nat, els grecs que els bàrbars, sentiren la influència d'una 
gràcia abans desconeguda, que havia de durar perpètuament 
i ésser agradable a totes les generacions humanes. Era una 
gràcia espiritual que no s'arruga, ni s’envelleix, ni està sub¬ 
jecta a la moda; era una manifestació de la Bellesa essencial 
i eterna, la Verge i Mare de Déu, qui amb atraccions suavís- 
simes havia de purificar als homes i conduir-los al port de 
salvació. 

Els teòlegs han discutit llargament sobre l'atracció de la 
gràcia; les diferents escoles cada una l'explica a sa manera, 
però totes elles convenen en que aquesta atracció s'exerceix 
principalment per mediació de Maria. El món de la natura¬ 
lesa i el món de la gràcia es corresponen; en l’ordre de la 
naturalesa, les afeccions pures, els sentiments rectes i les no¬ 
bles simpaties constitueixen una circulació de benestar i de 
benvolença entre els homes, i són elements de molta eficàcia 
per a la perfecció de la vida; en l’ordre sobrenatural volgué 
nostre adorable Redemptor Jesús que no faltés tampoc aquest 
element de l’afecte, i així com ens comunicà els tresors de la 
gràcia, com un element d’aquesta ens concedí una participa¬ 
ció del més excel·lent dels afectes humans del seu Cor: l'amor 
filial a sa Immaculada Mare Maria. Per això ens digué en la 
persona del deixeble Joan: «Aquesta és la vostra Mare.» 

tQui podrà explicar lo que és la gràcia? La gràcia és llum, 
la gràcia és força, la gràcia és vida, i és el grau superior de la 
vida; però lo que és indubtable i doctrina tinguda per tots 
els teòlegs, és que la gràcia és un gran afecte, el major dels 
afectes, el germen, principi i font de tots els afectes, l'afecte 
fonamental, del qual tots els altres són solament com variants: 
l'amor. D’aquí ve que la gràcia tot ho facilita; per ella no hi 
ha dificultats, i venç tots els obstacles. 

La força és dura, la ciència enterca, el treball penós; però 
la força de la gràcia és suavíssima i penetrant; la llum de la 
gràcia és clara, serena i apropiada a tots els objectes; i el 
treball de la gràcia que excita el moviment de l'esperit és tan 
agradós, que ens ensenya la Sagrada Teologia que l'activitat 

dels nostre enteniment, ocupant-se en Déu, serà la font de la 
nostra felicitat eterna en el regne de la Glòria. Per això la 
Llei cristiana, la Llei de llibertat, és la Llei de gràcia; consis¬ 
teix en aquell jou suau i aquella càrrega lleugera de què ens 
parla l'Evangeli 1 i que en si mateixa porta el consol de la 
vida que prometé Jesucrist a sos deixebles. 

Lo característic de la gràcia és fer agradables les coses, i 
això tant en l’ordre natural com en l’ordre sobrenatural, lo 
mateix segons la doctrina estètica que segons la doctrina teo¬ 
lògica. 2 La gràcia de Maria féu la Humanitat agradable a Déu; 
és Ella la gràcia del nostre llinatge, que, seguint camins de 
perdició, era desagradable als ulls de l'Altíssim; quan l’àngel 
li anuncià el gran misteri de l'Encarnació li digué: «Has cai¬ 
gut en gràcia a Déu, perquè ets plena de gràcia.» I de la seva 
gràcia tots nosaltres en participem, de manera que, si som 
agradables a Déu, ho devem a la gràcia de Maria. 

La gràcia és el vehicle de la vida sobrenatural, és la ma¬ 
teixa vida sobrenatural que circula pel cos místic de Jesu¬ 
crist, per tots els membres que formen l’ànima de la Iglésia; 
qui no participa de la gràcia és mort, té aparences de viu, 
però no ho és, perquè tota la vida sobrenatural prové del 
Verb de Déu, ple de gràcia i de veritat; 3 per això Maria, la 
Mare del Verb encarnat, és la Mater divinae gratiae, és la 
font de la gràcia, que si s'estroncava deixaria secs i àrids els 
prats de la santa Iglésia, de la Humanitat cristiana, frondosos 
de santedat. 


IV 

La gràcia de Maria serà la restauració social 

Una renovació de la pietat a Maria Santíssima significaria 
una renovació de la vida cristiana. Aquesta devoció ha sos- 


1. Mateu, XI, 39. 

2. Div. Thom., Sum. theol, 2-2, q. 3, a. 1. 

timn.it 1 esperit en els temps actuals, en què ei cristià es troba 
en tants conflictes de consciència; i malgrat les pretensions 
racionalistes i científiques del segle, malgrat la mundana su¬ 
pèrbia, per permissió divina, a fi d'humiliar aquesta plaga de 
totes les civilitzacions, la supèrbia, una Dona ha d’ésser el 
medi providencial de restauració social. 

Al qui no tingui molt arrelat l’hàbit sobrenatural de la fe 
li semblarà una extravagància, una il·lusió mística o una aber¬ 
ració imaginativa aquesta nostra afirmació de que la influèn¬ 
cia d'una Dona, de la celestial Maria, hagi d’ésser instrument 
principal de la restauració de la societat cristiana; ho com¬ 
prenem perfectament. Perquè Nós no afirmem això en virtut 
de la deducció d’una lògica humana, sinó per la creença en el 
poder de la intervenció divina; no en virtut d'una llei de la 
naturalesa, sinó d'una llei de la gràcia consignada en el codi 
diví de l’Evangeli quan ensenya que la força de la supèrbia, 
de la concupiscència, de l'avarícia, de l'ambició dels homes! 
origen de les lluites socials, serà vençuda per la humilitat, ori¬ 
gen i llavor de la verdadera grandesa, com ho cantà ïa nostra 
Profetessa Maria al visitar a sa cosina Elisabet entonant l'ad¬ 
mirable càntic del Magnificat. Ella mateixa pronosticà amb sa 
paraula inspirada, que la Iglésia cada dia repeteix en sos di¬ 
vins oficis, la influència que Ella exerciria en totes les genera¬ 
cions humanes, 1 i la història de la civilització cristiana és una 
demostració de la veritat del vaticini de Maria. 

Havem manifestat ja la seva influència actual i l'havem ma¬ 
nifestada amb preferència perquè és un fet contemporani, 
actual i evident per tothom que no tingui la vista enterbolida 
per la incredulitat. Palpem la influència de Maria en la vida 
sobrenatural de la nostra societat; a son influx es reuneixen 
concursos innombrables d'homes, acudeixen en peregrina¬ 
cions a visitar sos santuaris, es formen trens en les línies fèr¬ 
ries per a traslladar més pelegrins que habitants no té una 

província; en nom d'Ella es funden congregacions i societats 
religioses d’homes i dones per a consagrar-se al servei dels 
pobres, dels malalts, dels vells i dels infants desemparats; 
congregacions de joves seculars en les grans ciutats que es 
reuneixen per l'atracció de l'amor a Maria; savis i doctors, 
poetes i artistes, l'estrella inspiradora dels quals és l’Estrella 
del mar, la celestial Verge Maria. 

I aquest fet actual és una confirmació i corroboració de 

10 que ha passat sempre en la història cristiana. Lo mateix en 
les èpoques de costums rudes que en les èpoques de civilit¬ 
zació refinada. La història de la nostra reconquesta és una 
empresa heroica començada, continuada i acabada baix els 
auspicis i la protecció de Maria Santíssima. Començada allà 
en les altures de Montgrony, prop de la covacapella de la Ver¬ 
ge Maria, que Nós visitem sempre amb gran commoció d'es¬ 
perit, Santa Maria de Ripoll alça la creuada que devia conti¬ 
nuar fins a València i a Múrcia, on havia de cantar el gran 
Rei Conqueridor les alabances a la Verge Maria en els tem¬ 
ples principals d’aquelles ciutats, i quan, acabada a Granada 
la victòria cristiana a Espanya, el perill de la superstició ma¬ 
hometana amenaçava a altres parts d’Europa, la Verge del 
Roser i el Sant Nom de Maria asseguren a l’Europa la supe¬ 
rioritat cristiana en el món civilitzat, i ses festes litúrgiques 

11 recorden fets grandiosos de la societat cristiana obtinguts 
amb l’auxili de Maria. 

«-Per què, doncs, no ha d'ésser la Verge Santíssima la 
triomfadora en el conflicte social modern? Si Ella, la clemen- 
tíssima, la piadosa, la dolça Maria, féu triomfar la pau, la 
civilització i la llibertat en les lluites guerreres, ,-com no por¬ 
tarà la concòrdia social, pertorbada per idees falses i per pas¬ 
sions cegues i violentes, per la cruel ambició dels uns i la 
cega enveja dels altres? 

La devoció a la Immaculada Verge Maria dintre del Cristia¬ 
nisme, en l'ordre de la vida sobrenatural, representa una re¬ 
lació d’afecte, i entre totes les influències la que té més eficà¬ 
cia sobre els homes és la influència de l’afecte. L'afecte mou 

l’enteniment, estimula la voluntat, enforteix la memòria, activa 
el treball; és repòs, consol, fermesa i pau. La sagrada Litúrgia 
venera a Maria Santíssima amb el nom de Mare de l’Amor 
Hermós, i és Ella la Reina dels afectes cristians. 

La lluita social d'avui és també lluita d’idees, però princi¬ 
palment és lluita d’afectes. Sempre l’heretgia en aquestes 
parts d’Occident, al revés de lo que passa a l'Orient, ha tin¬ 
gut un caràcter pràctic adequat al caràcter de la gent occi¬ 
dental més pràctica, més fixada en les necessitats de la vida, 
menys cavil·losa i imaginativa que la gent oriental. I d'una 
manera particular això passa en les heretgies socials, que 
encara que, naturalment, es funden en idees falses, però prin¬ 
cipalment són sostingudes per les concupiscències que han 
quedat desfrenades un cop romput el fre de la fe sobrenatu¬ 
ral i divina, que si a tothom és necessària per a la vida eterna, 
per a la vida temporal, ho és també en gran manera, sobretot 
per les classes populars, que no coneixen altra filosofia, i les 
passions de les quals són naturalment més violentes, perquè 
senten amb major violència les tumultuoses excitacions dels 
instints de la nostra naturalesa animal, estimulats per la ma¬ 
teixa necessitat no suficientment satisfeta. 

ï essent la devoció a la Immaculada Verge Maria una rela¬ 
ció d'afecte dintre de la vida cristiana, constitueix evident¬ 
ment un medi sedatiu, un gran calmant de les humanes pas¬ 
sions; perquè l'heretgia és odi, és supèrbia, i la devoció a 
Maria Santíssima és amor. I fins en l’ordre de les idees, per 
a rectificar les que són errades, per a il·luminar les tenebres 
de l’enteniment, és sens cap dubte la devoció a la Verge Maria 
un medi poderosíssim. No en va li canta la Iglésia que és 
Estrella del mar, ni en va els sants i piadosos cristians se la 
imaginen com una figura lluminosa, desterradora de tenebres 
i que projecta la llum de la vida que ens guia pels camins 
d’aquesta vall de llàgrimes. Perquè la comunicació de les 
idees, l'estendre opinions, principis i creences, es facilita en 
gran manera si el fil conductor de les idees és l'afecte, si la 
propagació és estimulada per l'amor o altres sentiments, puix 

el sentiment és fecundant, és una influència que fa germinar 
i créixer les idees, i una propaganda activa i fecunda suposa 
un sentiment molt viu que la promou. 


V 

Manera pràctica de celebrar el jubileu marià 

Per això Nós, considerant la facilitat amb què la devoció a 
la Immaculada Verge Maria s’apodera del cor dels cristians, 
purificant, santificant i endolcint els sentiments, i il·luminant 
els esperits amb aquella llum que ve de dalt i desterra les te¬ 
nebres produïdes per les fermentacions de les concupiscèn¬ 
cies, exhortem als nostres diocesans perquè, aprofitant aquest 
any jubilar dedicat a la Immaculada Concepció de la Verge 
Maria, mirin d’augmentar la devoció a aquesta celestial Se¬ 
nyora, i que la seva devoció sia fervent i pura, recta, tribut 
de sentiment i de voluntat, homenatge de virtut cristiana, de 
puresa de vida i de divina caritat. Oferir la nostra oració amb 
un cor impur és presentar un regal exquisit en una vaixella 
immunda. Sia, doncs, la primera diligència purificar els nos¬ 
tres cors; per això nostre Santíssim Pare Pius X, per a honrar 
més a Maria Immaculada, ha concedit el Jubileu, que no és 
altra cosa que facilitar a nosaltres, pecadors, la purificació 
de les nostres consciències, la santificació de les nostres 
ànimes. 

I exhortem d'una manera particular als fidels cristians de 
la nostra jurisdicció, als caps i amos de casa, perquè practi¬ 
quin el culte domèstic en honor de Maria Santíssima. Abans 
tota casa cristiana, fos qualsevol la seva categoria o posició, 
tenia una imatge o pintura de la Mare de Déu en el lloc més 
distingit de l’habitació, i allí es donava culte a la celestial 
Senyora, i a son voltant es reunia la família en les circums¬ 
tàncies solemnes de la vida per a pregar i implorar son po¬ 
derós auxili amb les hores de la tribulació, per a dar-li grà- 

cies amb motiu de les alegries; i sempre aquell lloc era com 
el sagrat de la casa on s'anava a cercar el consol, la serenitat, 
la pau de la vida. 

Per desgràcia, la moda, que és l'esperit mundà tirànic, an- 
ticristià i sovint ridícul, però que domina fàcilment als homes, 
enganya a molts, i, amb pretext de major elegància i de gust 
més exquisit, fa desaparèixer el venerable costum de les Imat¬ 
ges sagrades i posa en son lloc objectes profans, que anomena 
artístics i quasi mai ho són, sovint perillosos, i sempre molt 
inferiors a la Imatge d'Aquella que és mirall d'eterna bellesa, 
i que abans presidia a totes les cases cristianes, com presideix 
des de son tron gloriós, al costat de son diví Fill Jesús, la 
societat sobirana del cel. 

i Quina manera més pròpia d'una família cristiana de 
solemnitzar el quinquagèsim aniversari de la definició dog¬ 
màtica de la Concepció Immaculada que posar sa devota Imat¬ 
ge en el lloc més íntim i més sagrat de la casa? 

Però ja no solament Nós desitgem que la Imatge de Maria 
santifiqui la família essent com un llaç sobrenatural d’espi¬ 
ritual afecte entre tots els seus individus, sinó que exhortem 
als nçstres feligresos perquè no deixin perdre el costum d'es¬ 
criure 1 ’Ave Maria puríssima sobre el llindar de la porta de la 
seva casa i d’honrar aquesta amb la Imatge de Maria posada 
a l’exterior, amb son corresponent llantió en lloc oportú i 
propi, lo qual no solament és un medi d’edificació pública i 
social, sinó que també contribueix al bon aspecte i gràcia dels 
carrers de les poblacions. La moda fa posar-hi estàtues vanes 
i sense cap significat moltes vegades, i desterra com cosa anti¬ 
quada les imatges de Maria, que seran perpètuament pel poble 
cristià motiu de goig, que desperta en els cors nobles sua- 
víssims i purs sentiments. 

Fan falta a la societat els bons sentiments, i els bons sen¬ 
timents són aquells que estan regits rectament; perquè tot 
sentiment natural és bo, puix la naturalesa, igualment que la 
gràcia, deriva de Déu, Criador del cel i de la terra; però 

l'egoisme, que és l'essència del pecat, enverina els sentiments 
humans, convertint-los en elements pertorbadors de la socie¬ 
tat, i en medis i perills d'eterna condemnació dels homes. Per 
això Nós creiem que la devoció a Maria Santíssima és un 
medi poderosíssim per a portar la concòrdia social. L’Esperit 
del mal ha encès avui dia el foc de la discòrdia i de l'odi en¬ 
tre els homes, qui tenen de son Criador i de son Redemptor 
Jesús el precepte fonamental d’amar-se els uns als altres com 
germans. Naturalment que Nós creiem que també s’han d’usar 
medis de caràcter econòmic per a restablir l'harmonia entre 
les diferents classes de ciutadans, i així ho havem manifestat 
en algunes altres Cartes Pastorals; però és indubtable que a 
l'odi de classes, atiat per les sectes antisocials, la Iglésia ha 
d’oposar l'amor dels uns als altres, amor d'obres i no solament 
de paraules, servint-se, ajudant-se, consolant-se i estimant-se, 
com fills que tots som d'un mateix Pare celestial i destinats 
tots igualment, segons els mèrits i virtuts de cadascú, a l’eter¬ 
na possessió de la Glòria. 

I Maria Santíssima és la font d'aquest amor sobrenatural, 
diví i humà. Acudim, doncs, a Ella, estimats germans i fills, 
principalment en aquest any jubilar que la Iglésia consagra 
a són culte i servei. Ara va a començar el mes d’octubre, el 
mes del Sant Rosari, l'oració predilecta de Maria i el culte 
de família per excel·lència. Per les piadoses súpliques del Ro¬ 
sari tenim la seguretat d’obtenir la protecció de la Immacu¬ 
lada Senyora. Sia en aquest any jubilar el mes d'octubre un 
mes de renovació de la pietat de les famílies cristianes envers 
la nostra celestial Mare, i que el culte domèstic del Rosari 
torni a ésser com un distintiu de tota casa catòlica; així com 
la solemnitat de la Immaculada Concepció, que ha de cele¬ 
brar-se el dia 8 de desembre, sia com una mena de plebiscit, 
com un sufragi universal en el qual el poble cristià reconegui, 
ratifiqui i proclami a Maria per Reina de cels i terra; al qual 
fi als reverends Rectors de les iglésies de la nostra Diòcesi, 
dins dels medis i de les condicions que cada un d'ells pugui 
disposar, manem: 

Primer: Que cl mes d'octubre, mes del Sant Rosari, segons 
les disposicions pontifícies, aquest any, com a preparació a 
la festa jubilar de la Immaculada Concepció, sia celebrat amb 
més obsequiosa pietat, exhortant al poble cristià els reverends 
Rectors perquè les famílies renovin i sien fidels a la pràctica 
de la recitació en comunitat del Sant Rosari, i procuraran 
igualment celebrar amb la major solemnitat possible la pro¬ 
cessó del primer diumenge d'octubre. 

Segon: En quant sia possible, abans de la festa jubilar de 
la Immaculada procuraran celebrar novenes, tríduums o altres 
actes piadosos, quant més devots millor, com preparació del 
dia que recorda el privilegi singular i exclusiu de Maria que 
la posa sobre tota criatura, i que amb sa divina maternitat 
li dóna una dignitat superior a tots els àngels i la constitueix 
com a llaç d'unió entre Déu Omnipotent i nosaltres, els homes 
flacs i pecadors; i en el dia de la festa, a més de les solemni¬ 
tats del temple, allà on bonament sia possible, procuraran 
que el poble fidel amb públiques demostracions d'afecte, se¬ 
gons les condicions de cada lloc, celebri la glòria de la celes¬ 
tial Senyora reconeixent-la Reina de tots els sants del cel i de 
tots els cristians de la terra. 

Caríssims diocesans: Posseït Nós íntimament del sentiment 
de la Iglésia sobre l'omnipotent intercessió de Maria Santís¬ 
sima, mai acabaríem d’exhortar-vos a que li professeu una de¬ 
voció fervent i pura, a fi d'alcançar la victòria de la vida tan 
difícil enmig de les seduccions del segle; i pel restabliment 
entre els cristians de la concòrdia mútua i de l'afecte frater¬ 
nal entre tots. Per una dona vingué al món la desgràcia del 
pecat, llavor de tots els mals de la terra, de les epidèmies, de 
la fam, de la guerra i de la discòrdia social, i, sobretot, de la 
condemnació eterna; per la gràcia d’una Dona ve al món tot 
el bé, puix per medi d'Ella envià Déu al món son Verb etern, 
de qui deriva la pau, l’amor i la fraternitat entre els homes 
i després la immortalitat gloriosa. La gràcia de Maria és su¬ 
perior a la desgràcia d’Eva. Els qui tenen el cor pres de la 
supèrbia, la gent pompàtica i altisonant, es resisteix a con- 

fessar que la Humanitat se salvi per la gràcia d’una Dona; 
els humils de cor, els convençuts de la impotència humana, 
per a trobar l’elevació espiritual, la dignitat de la vida i el 
mèrit de la virtut reconeixen la necessitat d’un auxili diví, i 
agraïts confessen que aquest auxili s’ha obtingut per la gràcia 
d’una Dona. 

Acudim, doncs, tots a la intercessió omnipotent de Maria 
perquè ens alcanci de la Justícia eterna aquelles benediccions 
de suavitat i de dolçura que les Sagrades Lletres prometen 
als qui honren als seus pares. Jesucrist ens donà a Maria per 
mare; honrem-la, doncs, degudament, i el Déu Totpoderós 
vos donarà, caríssims germans i fills, aquella Benedicció que 
sobre tots vosaltres implorem en nom del Pare f, del Fill f 
i de l’Esperit Sant t- Amén. 

Vic, 15 de setembre, festa de l’Octava de la Nativitat de Nos¬ 
tra Senyora, de 1904. 



L’ELEVACIÓ DEL POBLE, O SIA, 
LA DEMOCRÀCIA CRISTIANA* 
(Contra l’error socialista) 


I. La Iglésia i les formes socials. 

II. Sols l'Evangeli té una filosofia social. 

III. La Democràcia és una qüestió d’esperit. 

IV. La Democràcia socialista. 

V. La Democràcia cristiana. 

VI. Tradició democràtica de la-Iglésia. 

VII. El Sacerdoci i la Democràcia. 

VIII. El Sacerdoci, institució eterna, i el Sacerdot, home del dia. 

IX. Doctrines democràtiques de la Iglésia. 

X. La Llei Natural davant de les dues Democràcies. 

XI. El Decàleg és la Llei de la vida social. 

XII. L’Elevació cristiana i la nivellació socialista. 

XIII. L'Elevació de l’esperit i el millorament material. 


* Pastoral de Quaresma de l’any 1905. Pren peu de les doctrines so¬ 
cials de Lleó XIII, principalment en l'encíclica Graves de communi, del 
12 de gener del 1901, i exposa la tradició democràtica de l'Església en 
tots els seus ordres. Prat de la Riba digué d’aquest document: «La pas¬ 
toral del Doctor Torras és magnífica; la que m’ha fet més efecte de totes 
les que ha fet fins ara. És de Papa, de gran Papa.» 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 


Al Clero i fidels de la nostra Diòcesi, salut i pau en Nostre 
Senyor Jesucrist. 


Pararé Domino plebem perfectam. 
«A preparar al Senyor un poble 
perfet.» 

(Lluc, I, 17.) 


I 

La Iglésia i les formes socials 

La Iglésia porta el timó de la Humanitat en el viatge que 
aquesta va fent sobre la terra, i Ella, amb els ulls posats en 
l'eternitat, en les contínues varietats dels temps, va acomodant 
els homes als nous temperaments socials perquè visquin se¬ 
gons la Llei de l'Evangeli; única Llei, junt amb la Llei natu¬ 
ral, que serveix per a totes les situacions, fins les més opo¬ 
sades entre si, de la vida humana. L'Evangeli no conté una 
forma concreta, i, no obstant, pot donar forma a totes les 
situacions concretes socials, polítiques i econòmiques dels ho¬ 
mes, com Déu Criador, forma infinita, 1 la dóna a totes les 
existències de la creació. 2 L'Evangeli té una amplitud immen¬ 
sa perquè està destinat a abraçar a la universal Humanitat en 
totes ses formes, situacions i estats; és l'Evangeli del regne 
de Déu, que mai tindrà fi sobre la terra. 


1. Div. Thom., Sum. theol, 1, q. 3, a. 2. 

2. Ibíd., 1, q. 55, a 3. 

Cada forma i situació social, política i econòmica voldria 
tenir l'exclusiva de l'Evangeli. La Iglésia té tant de treball 
per a defensar-se dels enemics com dels amics, perquè vol 
conservar la seva llibertat, la llibertat pròpia dels fills de 
Déu, perquè Ella és la Filla de Déu per excel·lència. L'empe¬ 
rador Romà, fet ja cristià, enyorava la dignitat pontifícia amb 
què s'adornaven els seus antecessors del paganisme; el feu¬ 
dalisme volgué fer de la Iglésia una de les institucions de son 
sistema legal i polític; la monarquia absoluta intentà fer-la 
seure amb gran majestat en son mateix tron per a regir-la i 
governar-la a son pler, com avui encara la governen, en la 
part que se separà de la Iglésia romana, les grans monarquies 
del nord d'Europa; i la moderna Democràcia, tan pretensiosa 
i ambiciosa com les formes socials que la precediren, continua 
la tradicional empresa de voler dominar la Iglésia i fer-la un 
membre del cos social... quan ella ha d'ésser, segons la Llei 
de sa fundació, l'esperit qui la regeixi i vivifiqui, no per força, 
sinó de grat; perquè la Religió és vida, i aquesta no s'infon 
per contrarietat, sinó per simpatia i amor. 

L'òrgan principal de la Providència de Déu en el govern 
espiritual i moral de la Humanitat és el magisteri de la Iglé- 
sia romana, i quan aquesta, per boca del Vicari de Jesucrist, 
ha parlat en forma solemne i magistral a tot el poble cristià 
de la Democràcia, 1 no en el sentit polític de predomini d'una 
classe en el govern dels Estats, que en això no s’hi fica la santa 
Mare Iglésia, considerant-ho cosa que Déu Criador ha deixat 
a les disputes dels homes, sinó simplement com una neces¬ 
sitat de la societat moderna cristiana d’ajudar al poble ínfim, 
a la plebs, a elevar-se a una major dignitat espiritual i moral, 
i també d’assegurar-li en lo possible, dins de les contingències 
de les coses humanes, un major benestar econòmic, 2 els qui 
tenim un verdader magisteri de dret diví, la missió d’ensenyar, 

1. Epist. Enc. Leonis XIII, Graves ds communi, Istruzione delia 
S. C. degli affar. ecclesiastici straordinari, etc., et alibi. 

2. Enc. De conditione opificum. 

just és que fem també matèria de nostres ensenyances la 
qüestió de la Democràcia, a fi de fixar els termes de sa dis¬ 
creta intel·ligència en la forma que l'ensenya la Iglésia, expli¬ 
cant-la als fidels cristians com a norma de sa conducta en les 
relacions amb la vida pública o social. 

És clar que la nostra missió de Pastor de les ànimes s'e¬ 
xerceix principalment amb els homes particulars preparant- 
los per a sa eterna salvació, però és impossible tractar a l'home 
en abstracte, extreure'l de la societat, perquè Déu Criador l’ha 
fet social, i quan Déu Redemptor vingué al món i li donà una 
Llei de vida, l'Evangeli, aquesta Llei ha volgut que fos essen¬ 
cialment social. El cristià és l’home social per excel·lència, i el 
nom Iglésia significa junta, congregació, reunió de molts. La 
filosofia té sempre estret l'horitzó, i per això entre els seus 
deixebles, tant antics com moderns, abunden els pessimistes 
quí desesperen de la societat i la consideren incurable; i a 
l’home particular per a perfeccionar-lo, per a proporcionar-li 
la felicitat, l’aïllen, li fan un tron de sa pròpia supèrbia, pres¬ 
cindint dels demés individus del llinatge. 


II 

Sols l'Evangeli té una filosofia social 


Fora de l’Evangeli no existeix una filosofia de la societat. 
En tal cas existeix en forma positivista, és a dir, prenent per 
base el fet existent, estudiant les seves transformacions, el 
caràcter que presenta segons les èpoques; o en forma instin¬ 
tiva, i, de consegüent, cega i incapaç de formular la Llei de 
l'equilibri necessària en l'estàtica social. Fora de l'Evangeli 
no existeix la Llei de l'harmonia humana, com no existia abans 
de la seva predicació, i prescindint d’ell és impossible que 
existeixi en una forma racional i lluminosa; serà, en tal cas, 

com una necessitat que no és evident que sia prou satisfac¬ 
tòria a tots els individus del llinatge. L'ordre, la disposició i 
la distribució dels diferents membres del cos social, la filo¬ 
sofia purament humana provarà que són necessaris, que sens 
ells desapareix l'equilibri, i que, per tant, perilla, si no es té 
en compte aquesta Llei d’equilibri, d'enrunar-se tot l’edifici 
de la civilització construït instintivament, en virtut d'un im¬ 
puls del Criador; però totes les filosofies dels homes no po¬ 
dran explicar la raó de la distribució social, de les desigual¬ 
tats humanes, perquè dins de l’esplèndida civilització, usant 
el llenguatge de Sant Pau, els uns han de tenir oficis d’honor 
i els altres oficis vils, perquè, essent iguals per naturalesa, han 
d'ésser desiguals en la participació de les comoditats, dels 
goigs i de les preeminències. Els antics inventaren la teoria 
de castes diverses d'homes, que el Cristianisme ha destruït, 
per a justificar la desigual distribució dels avantatges socials; 
i aquells homes així vivien contents amb aquesta lògica de 
la desigualtat en la distribució social. Posseïen el perquè de la 
desigualtat. El Cristianisme ha destruït aquest perquè i n'ha 
donat un altre: essent la vida present i transitòria vestíbul 
d'una altra que mai s’ha d’acabar, i havent-se-la de guanyar 
cadascú amb l’exercici de la virtut, la Providència, qui gover¬ 
na a la Humanitat i vol sublimar-la amb una perfecció supe¬ 
rior, ha disposat la present diversitat de condicions i d’estats 
en els homes per a donar lloc a l'exercici de virtuts diverses 
que produeixin una sublim harmonia moral, i faci als homes 
que a ella hagin contribuït mereixedors d’una dignitat i feli¬ 
citat sobirana en l’altra vida. 

Destruïda per la impietat aquesta raó de l'harmonia so¬ 
cial, difícilment l'home modern en trobarà cap d'altra que el 
satisfaci; i els homes d'Estat, per hàbils que siguin, si volen 
fer de la impietat instrument de govern, no arribaran a aque¬ 
lla estabilitat harmònica i lliure de la vida pública, de la qual 
tots els elements de la societat en participen. 

III 

La Democràcia és una qüestió d’esperit 

Ningú pot canviar la naturalesa de les coses, ni el temps, 
ni el talent, ni les passions dels homes. L’home és un ser fona¬ 
mentalment espiritual, puix la seva part material està subor¬ 
dinada a l'esperit i deu ésser governada per la intel·ligència. 
Sempre la Humanitat ha tributat l’honor de superioritat a 
l'esperit; i avui dia mateix, no obstant d’estar en ple mate¬ 
rialisme pràctic, enmig d’una civilització sensual, els qui es 
presumeixen d'ésser superiors als demés, i fins es fan profetes 
anunciadors d’una forma de vida més excelsa, els mundans 
qui senten la pruïja de satisfer les altes facultats de l’esperit, 
i no són prou humils per a subjectar-se a la lluminosa revela¬ 
ció del dolcíssim Déu i Home, i cerquen revelacions estra¬ 
nyes, intuïcions imaginàries i emocions singulars, s'anomenen 
intel·lectuals, i nosaltres els amem particularment, perquè són 
un testimoni esplèndid i eloqüentíssim de la Humanitat en 
contra del materialisme, i una confessió explícita i evident de 
la insuficiència de lo terrenal, de lo sensible, de lo comú i 
natural, de lo humà, pel repòs i felicitat de l'home, una de¬ 
mostració de la necessitat de lo sobrehumà, puix ells a si ma¬ 
teixos, com si fossin homes típics i perfets, es canonitzen de¬ 
clarant-se Superhomes. 

I havem fet aquestes observacions i consideracions per a 
anar a parar a l’arrel, a la font, principi o germen de tota for¬ 
ma social, que sempre és evidentment l'esperit. L'esperit és 
lo que caracteritza i determina una institució, una classe o 
una forma social, és lo que li dóna la direcció, li imprimeix 
moviment i determina l’objecte; i per això qui penetra l’es- 
perit d’una institució té d'ella un coneixement íntim i més 
complet que no pas si conegués el detall de sa estructura ex¬ 
terna. Si per un cas qualsevol o per una influència eficaç can¬ 
via l’esperit d’una institució, la institució queda radicalment 
canviada; no és la mateixa, encara que les formes externes no 

hagin canviat, perquè les accions són Ics qui declaren ïa 
naturalesa del subjecte qui les obra, els efectes la de la causa 
qui els produeix, puix l’activitat és la manifestació de la vida, 1 
és la mateixa vida, i la vida és cl ser. 

Per això la qüestió de la Democràcia, com totes les qües¬ 
tions humanes, és en sa arrel i principi, en son germen i es¬ 
sència, una qüestió espiritual, és una qüestió religiosa, i qui 
la vol tractar amb profunditat ha d’arribar a Déu, Esperit 
Infinit, amb qui està necessàriament lligat l’esperit de l’home. 


IV 

La Democràcia socialista 

El Sant Pare Lleó XIII parla de dues democràcies que 
tenen principis diferents, procediments diversos i que van a 
fins oposats. Aquestes dues Democràcies mai podran avenir- 
se. La democràcia dels socialistes és anticristiana, és materia¬ 
lista en sa doctrina i en sos fins. És filla de la concupiscència, 
i, per tant, tumultuosa, cega i insadollable. No té regla, ni té 
fre, ni sap on va. Els mateixos doctors de la secta, homes de 
talent indubtable alguns d’ells, després d’explicar la seva teo¬ 
ria la declaren irrealitzable. De consegüent, és falsa; perquè 
la veritat és la realitat, i tota doctrina que es separa de la 
realitat és impossible que sia verdadera, no cal cercar argu¬ 
ments per a destruir-la, ella mateixa es destrueix, perquè no 
és la vida, sinó la mort; és una composició de la fantasia, una 
obra d’imaginació, no un organisme vivent. 

Els doctors socialistes ensenyen que la societat és una 
evolució de la matèria, que aquesta és qui ha donat forma a 
la societat, que ella ha determinat l’estructura social, els prin¬ 
cipis qui regeixen a la Humanitat, les creences, els sentiments, 


1. Thom., 1, q. 18, a. 2. 

els costums i les lleis. Tota la filosofia de la història per ells 
és aquesta. Els genis immortals qui han discorregut sobre el 
curs de la Humanitat en el món, veient-hi una mà omnipotent 
qui la condueix i guia, i han considerat als homes com ins¬ 
truments racionals qui compleixen amb l’esforç de sa volun¬ 
tat intel·ligent uns designis d'enaltiment de la dignitat humana, 
un desenrotllament del llinatge qui dóna lloc a la virtut, a 
Theroisme, a la santedat, a una excelsa perfecció i bellesa de 
la societat, qui han considerat aquesta com una sublim cons¬ 
trucció d'un Arquitecte Omnipotent i sapientíssim, més har¬ 
mònica, més hermosa, sobreexcel·lent a la mole material del 
món que serveix d'habitació al llinatge, aquests genis immor¬ 
tals qui han considerat la perpètua lluita humana, l’existència 
del bé i del mal, la perennitat del conflicte humà com un 
medi de perfecció moral, com una situació transitòria, evolu¬ 
tiva, en la qual l’home ha de demostrar son valor personal, 
ha d'adquirir mèrits que seran recompensats en una altra 
vida, al dir dels doctors socialistes s'han enganyat, han sigut 
uns visionaris, uns fanàtics, uns preocupats qui han sugges¬ 
tionat a la Humanitat fent-li creure en el Dret natural, és 
a dir, en la Religió, en el matrimoni, en la propietat i en l'au¬ 
toritat. 

Segons ells, tot comença i tot acaba en la matèria, en la 
possessió de la riquesa, en les lleis econòmiques que instinti¬ 
vament regeixen la societat. I ells, tan naturalistes, tan adora¬ 
dors de l'animalitat, volen destruir el dret de la naturalesa, 
quod ipsa Natura docuit, elaborat uniformement en lo essen¬ 
cial en totes les èpoques i en totes les races humanes, així que 
arriben a la vida de la civilització. Ells pretenen que les grans 
institucions humanes, la religió, el matrimoni i la propietat, 
han sigut un producte, un efecte, una conseqüència de l'estat 
econòmic, medis inventats per a legitimar-lo. Fins el Cristia¬ 
nisme, fet històric l’aparició del qual sobre la terra consta 
d'una manera evident, volen que sia una invenció per a jus- 

tificar la forma econòmica de la societat. 1 Tot per ells comen¬ 
ça en la matèria, i acaba també tot en la matèria; perquè ells 
ensenyen que això és tota la finalitat humana: gaudir de la 
riquesa. 

Considereu, de consegüent, si el Cristianisme mai podrà 
avenir-se amb aquesta doctrina, i si és possible que ella pre¬ 
valgui sense que la civilització humana tingui un eclipsi total. 
Cap cristià pot professar aquesta doctrina sense abjurar de 
la seva religió, com tota societat qui vulgui conservar l'estat 
de civilització deu rebutjar-la igualment. 

Però les actuals tempestats socialistes, l’immens moviment 
produït en tot el món civilitzat, les irrealitzables utopies, les 
comminacions contra el capital i la propietat, la proclamació 
de la tirania econòmica, l’apoteosi de l'obrer feta sovint, apro¬ 
fitant-se de sa inexperiència, per a obtenir una representació 
social, molts que es diuen amics de l'obrer, i que no sembla 
que estiguin inclinats al sacrifici en favor del proletari, apo¬ 
teosi de l’obrer, no com la de la Iglésia respectant les altres 
classes, sinó injuriosa en contra del llinatge humà de les 
antigues generacions, i injusta contra les altres classes so¬ 
cials, aquest moviment immens i amenaçador ha despertat l'à¬ 
nima adormida de molts cristians, i la caritat social, l'amor 
al poble en sa classe ínfima, a la plebs, ha renovat aquella 
sublim filantropia que aparegué en el món, segons deia Sant 
Pau, 2 al venir a la terra el nostre Déu i Salvador, Jesús. 


V 

La Democràcia cristiana 

No és possible major unitat i constància d'esperit, que la 
que té la Iglésia catòlica en son curs, mai interromput, per 
entre les generacions humanes; al revés de lo que passa en 

1. Vide La pietra angolare del socialismo scientifico («La Civiltà 
Cattolica», any LV, vol. IV). 

2. Titus, III, 4. 

l’heretgia. La Iglésia guarda el dipòsit de la Veritat, li és fidel, 
i obra sempre de conformitat amb ella; l'heretgia és una ob¬ 
sessió d'orgull, i aquesta passió és variable, no és una regla 
com la Veritat, i els qui estan obsessionats per ella són menys 
de lo que ells es pensen, falsos profetes de totes les èpoques, 
tenen sols un valor negatiu en la història humana, serveixen 
als qui combaten i són el contrapès de l’equilibri; però ells 
en si careixen de potència edificativa. Els nihilistes són sa més 
lògica conseqüència i son símbol més exacte. Existeix certa¬ 
ment una tradició herètica, no una transmissió de doctrina, 
sinó una comunicació de concupiscència carnal i intel·lectual 
que rebutja tot fre, i sa raó d'ésser és contrariar el fre, i son 
objecte dissipar l'esperit que procedeix de dalt i amb gran 
misteri governa la successió dels segles, o sia la vida humana 
sobre la terra. Lo contrari de la sobrenatural tradició cris¬ 
tiana. 

Entre els profetes i apòstols, entre els evangelistes i els 
Papes, en sa ensenyança canònica hi ha una admirable trans¬ 
missió d’Esperit. Lleó XIII proclama una democràcia no po¬ 
lítica, sinó social, independent de tota forma de govern, que 
deixa a les disputes dels homes; encara més, reprèn seriosa¬ 
ment com un abús de la Religió als qui es valen d'aquesta en 
favor d'algun partit polític, als qui volen fer un partit de la 
Democràcia cristiana, i declara a aquesta no política, sinó 
humana. 

D'aquesta Democràcia humana, doncs, anem a parlar, de 
l’elevació del poble ínfim, de la plebs, pronosticada pels pro¬ 
fetes, qui tingueren la visió d'un estat social de perfecte equi¬ 
libri, d’igualtat humana, d’una nivellació en virtut de la regla 
de la justícia, de l’excel·lència essencial de l'home, que no pro¬ 
vé de son naixement, ni de ses riqueses, ni de son talent, sinó 
de sa bondat moral, de sa justícia i de sa virtut, qui anuncia¬ 
ren la vinguda al món d'un Home típic, exemplar, excels í 
diví. Cap de tot el llinatge humà, sens ésser eixit de les esco¬ 
les dels savis, ni posseir riqueses, ni obtenir el poder polític; 
al revés, obrer, tota sa vida, l'acabarà despullat, escarnit i 

crucificat pel món, el qual és incapaç de comprendre sa doc¬ 
trina d'espiritual perfecció, qui espiritualitzava l’autoritat, la 
propietat i la família, i predicava la igualtat humana al ma¬ 
teix temps que el respecte a la legítima jerarquia. 

Anem a parlar d'una Democràcia que havia de destruir les 
tiranies i les injustícies amb què els forts oprimien als dèbils, 
creant una atmosfera moral, establint uns principis de frater¬ 
nitat universal que havien de penetrar fins al moll dels ossos 
de la Humanitat, la qual d'aleshores endavant no suportaria 
la negació de la dignitat humana, fins en els seus represen¬ 
tants més humils, més dèbils, més ignorants, i veuria una 
imatge de Déu, fins en els idiotes, en els envilits pel vici i 
fins en els mateixos criminals i malvats. És una de les visions 
més completes, una de les pronòstigues més evidents de l'Era 
cristiana, el psalm LI. En ell la deslliuració del poble, l’exalta¬ 
ció de l’humil, el refrenament del poderós són el distintiu del 
regnat espiritual del Messies, que ha d’ésser de perpètua du¬ 
ració i de tots els països del món. 1 L'exaltació de la plebs opri¬ 
mida va sempre junta en les visions profètiques, lo mateix 
que en la revelació evangèlica, amb la nova manera d'ésser de 
la Humanitat que venia a establir en la terra el Fill de Déu. 
Les veus dels profetes, la de la Verge Maria, la predicació del 
Precursor, les ensenyances dels evangelistes i apòstols, la 
vida i la doctrina de tots els sants de la Iglésia catòlica cons¬ 
titueixen un himne de perfecta harmonia en honor de la De¬ 
mocràcia cristiana, un càntic sublim a l'elevació popular, a la 
gloriosa exaltació de la plebs, a sa deïficació en virtut de la 
gràcia, que la Iglésia, nostra Mare, expressa en les solemnitats 
de sa litúrgia manant al ministre sagrat que encensi al poble. 
Nosaltres no qualifiquem al poble de sobirà; el domini ver- 
dader sols pertany a Déu; però la teologia catòlica ensenya i 


L Tal vegada, en compte del psalm LI, l'autor es vol referir al psalm 
LXXI, en el qual apareix molt viva la idea de l’exaltació del pobre i 
l'abatiment del poderós en el regne del Messies. 

la sagrada litúrgia considera al poble cristià com l’habitació 
més digna de l’Altíssim. 

Les paraules de la gloriosa i sempre humil Verge Maria al 
visitar a sa cosina Elisabet, que un antic tirà volia fer esbor¬ 
rar de l’Evangeli de Sant Lluc, 1 i un pseudo-teòleg germànic, 
protestant i racionalista, declara de sabor anarquista, no són 
altra cosa que l'expressió de l'excelsitud de la justícia, de la 
justícia de la misericòrdia, de l’ordre humà, que no es funda 
en la raça, ni en la riquesa, ni en el poder; són una revelació 
anticipada de la jerarquia verdadera i eterna, que Jesucrist 
després ensenyà al predicar l'Evangeli de son Regne en la ter¬ 
ra, i que la Verge Maria retreu com llei que ja ha presidit en 
el govern providencialment especial del poble d’ïsrael, pre¬ 
valent en definitiva la virtut sobre la força, la humilitat sobre 
la supèrbia, i declarant la humilitat base, principi i germen de 
Ja grandesa verdadera. 


VI 

Tradició democràtica de la Iglésia 

Són evidents els orígens democràtics dels Cristianisme. 
El Precursor del Messies declara que sa missió és preparar- 
li una plebs perfecta; i entre la plebs apareix, viu, conversa 
i tracta el Fill de Déu fet home; i encara que Ell í els seus 
deixebles no exclouen del Regne de Déu, de la Iglésia, a les 
classes altes i riques, sinó que, al revés, a tothom hi criden, 
perquè la salvació és per tots els homes de bona voluntat, no 
obstant, Jesucrist declara la summa dificultat de salvar-se que 
té el ric; 2 la primitiva Iglésia, deien els seus enemics, que sols 
es componia de pobrissalla, i encara que això no sia cert, no 


1. Vide A Lapide. 

2. Mateu, XIX, 23. 

obstant, la pobresa i la caritat constituïen la principal exe¬ 
cutòria de noblesa d’aquella societat perfectíssima en què no 
hi havia teu ni meu, fins al punt de que molts rics voluntària¬ 
ment es desprenien de sos cabals posant-los als peus dels 
Apòstols per a ésser distribuïts entre la Comunitat segons les 
necessitats de cadascú. 1 I aquesta voluntària forma de vida co¬ 
muna, tan a propòsit per a arribar a la sublimitat de l'espíri- 
tualisme cristià, encara que sia impossible en una societat 
immensa com és la societat cristiana, que ha d’abraçar tota la 
terra, en sos diferents continents, imperis i nacions, i ha de 
durar fins a la fi dels segles, no obstant, aquesta forma volun¬ 
tària de vida pobra i comuna, que constitueix l’ideal del Cris¬ 
tianisme, ha estat, és i serà la forma predilecta de la Iglésia, 
la qual la conserva amb gran amor per a aquelles ànimes fer¬ 
voroses qui aspiren a la perfecció dins de la vida religiosa. 

És necessari repetir molt sovint que la utopia socialista, 
en lo que es refereix a la distribució de la riquesa, ve de donar 
una base obligatòria a una forma de vida que sols pot subsis¬ 
tir voluntària i entre gent d’una certa altesa de vida. Que el 
socialisme voluntari i evangèlic és condició sublim de lliber¬ 
tat d'esperit; i el socialisme obligatori i revolucionari fóra 
oprimiment i esclavitud dels homes. La Iglésia té per proce¬ 
diment essencial la llibertat, la Revolució la imposició; per 
això les dues seran perpètuament antitètiques. 

La Iglésia perennement ha donat culte a la pobresa i ha 
prestat homenatge d'amor a la plebs, perquè la pobresa í la 
condició humil, en la vida present, si són voluntàriament vol¬ 
gudes, o almenys acceptades, aleshores són meritòries, estat 
de dignitat i en gran manera venerables. La història ens refe¬ 
reix d’antics sants reis i reines que s’agenollaven davant dels 
pobres, que els besaven les llagues si estaven malalts, i eren 
els seus súbdits predilectes, puix els consideraven en la con¬ 
dició superior de la jerarquia dels homes i en el grau més 


1. Fets, IV, 35. 

pròxim de la dignitat divina. Sant Lluís, rei de França, deía 
que li feia més por la maledicció d'un pobre que un exèrcit 
enemic. Per això amb gran raó el Sant Pare Lleó XIII rebutja 
la idea de que la Democràcia cristiana sia una cosa nova, una 
forma que ara hagi de començar, sinó que, derivant de l'anti- 
quíssima font de la revelació profètica, completada i magni¬ 
ficada per la revelació de Jesucrist, consignada en els codis 
evangèlics i apostòlics, pels quals es regeix la Humanitat cris¬ 
tiana, la ïglésia perennement l'ha ensenyada per medi dels 
seus doctors i sants. 

La predilecció de Jesucrist pels pobres i humils ha sigut la 
marca característica de la seva ïglésia, i el cultiu d’aquest sen¬ 
timent, l’ensenyança d’aquesta doctrina, prové de la inspira¬ 
ció contínua de l'Esperit vivificant del Cristianisme. 

I no pot ésser d'altra manera, perquè aquest sentiment i 
aquesta doctrina són un element essencial de la nostra reve¬ 
lació i de la nostra religió, fins al punt de que el Redemptor 
explícitament nega l'entrada en son Regne etern al qui s’apar¬ 
ti d'aquestes divines ensenyances seves: lo petit, lo humil, lo 
insignificant, lo despreciable als ulls del món, és preciós als 
ulls de Déu; en la situació definitiva de la Humanitat, els qui 
en el món són els darrers, allà seran els primers, i és impos¬ 
sible que sia amic de Déu qui no és amic dels pobres, dels 
humils i dels petits davant del món. 1 

A la cooperació d'aquesta admirable obra divina, que els 
homes mai haurien imaginat, a l’edificació d'una societat que 
té per obligació essencial, imprescindible, que declara obra no 
sols de justícia, sinó d'amor, l’atenció preferent, la predilec¬ 
ció, el servei dels humils i petits segons el món, dels desem¬ 
parats de la fortuna, a la cooperació d'aquesta obra admira¬ 
ble, iniciada pel mateix Déu, han sigut cridats per obrers, 
amb preferència a totes les clases socials, els fills dels pobres. 
Els dotze apòstols, les pedres fonamentals de l’edifici, foren 


1. Marc, X, 15. Mateu, XX, 35. 

pobres, pobres continuaren essent en gran part els qui vin¬ 
gueren després; l’accepció de persones, el fer diferència entre 
rics i pobres, el donar preferència als rics fou anatematitzat 
pels apòstols amb gran severitat; 1 i els graus més alts de la 
jerarquia cristiana, la dignitat sacerdotal, ha sigut sempre 
amb preferència conferida als fills dels pobres. Fins en els 
temps feudals, en les situacions socials de predomini de l’ele¬ 
ment aristocràtic, fins en aquelles èpoques en què el poder 
feudal i aristocràtic semblava que s'imposava a la Iglésia, 
aquesta conservà sempre amb gran energia el principi i la 
tradició catòlica, i els Papes qui aleshores governaven a la 
Iglésia s'oposaren, fins a morir en el desterro, a que les 
dignitats eclesiàstiques passessin a formar un membre de 
l'organisme feudal i aristocràtic. 

Aquesta és la gran glòria de la Democràcia cristiana: la 
perpètua reivindicació que ha fet la Iglésia en favor del po¬ 
ble, contra tota classe de pretensions exclusivistes dels pode¬ 
rosos, dels rics i dels qui tenen el predomini polític per a 
exercir ells sols el govern espiritual de la Humanitat, per 
a ésser els magistrats qui sostinguin i apliquin la Llei de Jesu- 
crist a la consciència humana. 


VII 

El Sacerdoci i la Democràcia 

I aquesta providencial forma de govern exercida principal¬ 
ment pels fills dels pobres, qui s'imposen a l’aristòcrata, al 
milionari, a l’erudit, al guerrer i fins al príncep, i fan la Llei 
al món, aquest miracle de governar als poderosos, els qui no 
tenen força, profetitzat ja per Isaïes 2 quan deia que temps 


1. Jaume, II, 1-9. 

a venir es veuria un noi que amb una verga menaria i pastu¬ 
raria ramats de feres que l'obeirien, aquesta forma de govern 
democràtic, aquesta summa magistratura exercida pels fills 
dels pobres, d’això mateix, de son origen obrer, humil, des- 
preciable als ulls del món pompàtic, treu en l'ordre humà la 
força de l’eficàcia de sa missió mai interrompuda. 

Certament que l’aristocràcia ha donat admirables minis¬ 
tres a la Iglésia. L'Episcopat catòlic li deu homes immortals 
en la història de les generacions cristianes. Sant Carles Bor- 
romeu i Sant Francisco de Sales, rebrots de velles races aris¬ 
tocràtiques, entre altres, foren uns sublims Pastors de po¬ 
bles, però és indubtable que la magistratura sacerdotal surt 
preferentment, 1 quasi universalment, de la massa popular, i 
que a això es deu, humanament parlant, l'íntima eficàcia de 
son ministeri en la diversitat de situacions socials. 

El poble és com una matèria prima, no s'ha gastat, fins 
els seus vicis i passions no arriben tan endins de la substàn¬ 
cia humana, són uns vicis i passions que tenen una mena d'in¬ 
genuïtat, tenen més brutalitat que malícia, i moltes vegades 
ells, els viciosos i apassionats, no disten tant com sembla de 
la humilitat de cor. Per això, fins humanament parlant i 
prescindint de l’auxili de la gràcia divina, que mai li pot fal¬ 
tar, el sacerdoci catòlic és una classe eterna i sempre nova, 
i té l’eficàcia de lo nou. Déu mateix, per boca del profeta Je- 
remies, 2 ha explicat al món, amb una claredat admirable, la 
necessitat de la renovació dels pobles, de les institucions i 
de les classes socials. Ha revelat una llei de la història hu¬ 
mana. El vi ha d’ésser trascolat, ha de passar d’una tina a 
l’altra tina; si no se'l separa de la mare, del pòsit que deixa 
al fons de la tina, no arribarà a tenir l’aroma, la sabor deli¬ 
cada, el bouquet, com diuen ara els moderns gormands. Així 
també la Humanitat, per a purificar-se, ha d'ésser trasbalsada, 


1. «Pauperum autem filios praecipue eligi vuit, nec tamen ditiorum 
excludit.» (Ses. XXIII, cap. XVIII, Syn. Trid.) 

2. XLVIII, 5 i segs. 

ha de deixar la mare o les pròpies impureses que la malme¬ 
ten; i la Providència de Déu qui la governa disposa en sos 
eternals decrets aquests trànsits de pobles, d’institucions, de 
classes socials, perquè el canvi i el trasbals les vagi purificant, 
acostant-se l’esperit humà a aquella puresa a què el vol ele¬ 
var Déu, Autor de l'home i de la societat. Aquesta és la Llei 
de la mutabilitat humana i de la immutabilitat divina. 

Les classes socials s’envelleixen i caduquen, el sacerdoci 
és sempre el mateix, és sempre una classe viva. La immensa 
majoria del jovent eclesiàstic, com a sortits de la plebs, vénen 
sense preocupacions, sense pretensions, sense repugnàncies 
de classes. Com entren de nou a la vida social tenen l'esperit 
lliure, sense forma determinada, aptes, de consegüent, per a 
revestir-se de la forma universal de l’Evangeli, de perpètua 
ingenuïtat, i conciliable amb totes les èpoques i amb totes les 
classes socials. L’Evangeli lliga amb tothom de bona voluntat, 
però amb major suavitat i intimitat amb els pobres. És 1 ’Evan- 
gelium pauperum. Per a la seva perfecta comprensió, per a 
obtenir la seva plena absorció, l'home ha de tenir la pobresa, 
almenys d'esperit. Per això estem amb gran delícia entre els 
fills dels pobres dels nostres Seminaris, i quasi rebem amb 
més goig als qui vénen de les quadres de les fàbriques o de 
les pobres cabanyes de la munytanya, que als qui surten de 
casals rics. Els considerem en l'ordre eclesiàstic més fills d'a¬ 
quella generació que no procedeix de la carn i de la sang, 
sinó de Déu. La Providència sembla que d'una manera més 
manifesta els porta ella mateixa a les nostres mans per¬ 
què en fem Sacerdots de l’Altíssim; i a la llei de casta que 
regia en el sacerdoci de l'Antic Testament supleix la llei de 
l’esperit, tan propi del Cristianisme, que significa la plenitud 
de la perfecció humana en aquesta vida, l'espiritualisme de la 
pobresa i de la humilitat que preparen per a la fraternitat 
universal, vencent al materialisme de la casta i de la riquesa 
que produeixen l'orgull del predomini temporal. 

Ningú en la Iglésia de Déu ha tingut la intuïció tan viva, 
penetrant i eficaç de l'excel·lència espiritual de la pobresa, 

com a medi d'educació moral de l'home, com el gloriós Pare 
Sant Francesc. En aquesta part ha sigut l'intèrpret més ex¬ 
cel·lent de l'Evangeli. Conten d'ell que una vegada plorava 
molt, ningú sabia la causa de la seva aflicció, i no el podien 
consolar. Preguntat amb molta instància per què plorava, per 
algun dels seus deixebles predilectes, respongué l'iHustre Pa¬ 
triarca de la pobresa: «Ploro i estic en gran aflicció perquè 
acaben d'entrar en l’Ordre un gran nombre de joves, nobles, 
i tinc por no li facin perdre el seu esperit de simplicitat i 
pobresa.» 

Els nobles d’aquella època és sabut que eren els rics, els 
que tenien posició social, els de llinatge. 


VIII 

El Sacerdoci, institució eterna, i el Sacerdot, 

HOME DEL DIA 

El sacerdoci no s’ha d'encasillar en cap de les condicions 
o classes socials concretades per les circumstàncies històri¬ 
ques. És una classe eterna. La pròpia Iglésia, que veu en l’es¬ 
tat primitiu de la Humanitat, en la Iglésia d’abans de Jesu- 
crist, el símbol profètic de si mateixa, sempre ha reconegut 
com una figura del sacerdot catòlic, del sacerdot etern, a 
Melquisedec, de qui no es coneix ni la família, ni la descen¬ 
dència, ni la pàtria. Lo etern no té condicions temporals. El 
sacerdoci no és un monument històric, sinó un membre viu 
d'un cos viu, la Humanitat viadora, destinat a infondre la vida 
espiritual a tot el cos de què ell és membre. Per això el sacer¬ 
dot ha d'ésser un home del dia, no del dia d’ahir, no un espe¬ 
rit encarcarat amb la història, però sí home de tradició, que 
és vida, i deu inquirir la sabiduria dels passats, perquè el sant 
i el savi són un fruit que en la Humanitat es produeix, no de 
sobte, sinó com el resultat d'una elaboració, d’una tradició, 
d’una ensenyança adquirida per l'experiència, per l’esforç de 

la voluntat, per la influència de la gràcia, per un conjunt de 
circumstàncies educatives que influeixen en l’home i el dig¬ 
nifiquen. La santedat i la seva sabiduria són una acumulació 
de ^corrents humans i d’influències divines que es concreten 
en la voluntat d'un home, i son lliure arbitri fa d'elles un estat 
propi i personal. 

El sacerdot, de consegüent, deixeble de la tradició, que és 
vida, ha d'ésser un home del dia, sense pretendre ressuscitar 
lo passat, perquè en el món, per virtut pròpia, sols ha ressus¬ 
citat Jesucrist, tot lo demés ha de morir i convertir-se en 
pols; el qui té el privilegi diví, com el té la ïglésia, d’una vida 
immortal, no ha de pretendre resurreccions; la vida no recu¬ 
la, sempre va endavant. Aquesta és la Llei del Criador. No 
havem d’ésser d’ahir, ni de demà; havem d'ésser d'avui. Suffi - 
cit diei malitia sua i 1 «Cada dia té son propi quefer.» ^Qui 
sap lo que serà el dia de demà? 2 

Els homes més grans, savis i sants s’han enganyat molt 
sovint quan han volgut pronosticar del dia de demà. La ma¬ 
teixa Sagrada Escriptura 3 del dia d'avui en diu el dia de 
l’home; el passat i el pervenir no són nostres. És just, és obli¬ 
gatori, és noble el sentiment d’amor i respecte al passat. Qui 
desprecia els temps antics, desprecia a la Humanitat, i, de 
consegüent, a son propi llinatge. Però no devem del passat 
fer-ne im ídol. El passat ha mort, i el cristià adora al Qui té 
una vida sempiterna. Tot ídol és derogatori de la dignitat di¬ 
vina, i, no obstant, l'home sempre ha tingut una viva incli¬ 
nació a adorar les formes. Recordem haver llegit en un dels 
llibres més interessants de la literatura ascètica, en el famós 
llibre de Joan Cassianus, un fet històric de gran interès i ins¬ 
tructiu. En les relacions de les austeríssimes vides dels Pares 
de l’Erm, dels antics monjos de l'Egipte, consta que incons¬ 
cientment, sense cap classe de malícia herètica, aquells sants 


1. Mateu, VI, 34. 

2. Proverbis, XXVII, 1. 

3. Jeremies, XVII, 16 et alibi. 

solitaris qui vivien en comunicació íntima amb la Naturalesa, 
en les seves devotíssimes contemplacions s’havien acostumat 
a representar-se a Déu, objecte del seu amor i ocupació con¬ 
tínua de la seva vida, en forma humana. Ell era el solaç de 
la seva vida. L’antropomorfisme, al mateix temps, anava se¬ 
duint a aquells fidels cristians d’Orient, i, convertit en heret¬ 
gia, fou condemnat per la Iglésia. Aleshores el Prelat de la 
regió anuncià la condemnació i reprovació de l’error a aquells 
venerables solitaris, i ells, els homes de l'austeritat i de la 
contemplació, que vivien de la comunicació amb Déu, al qual 
olis se’l representaven fet com un home, sentiren una desola¬ 
ció espantosa. Es comunicaven els uns monjos amb els altres, 
es trobaven com si els haguessin robat la vida, no sabien com 
contemplar a Déu. L'Esperit immens i infinit, que tot ho om¬ 
ple, els costava més de contemplar que no pas la insignificant 
forma humana. 

A la Religió divina també la limitació i la insuficiència hu¬ 
mana la identifica sovint amb les formes socials transitòries, 
i quan la corrent del temps s’emporta alguna d'aquestes for¬ 
mes que l’antiguitat i l’harmonia feien venerables, quan els 
homes, acostumats justament a respectar i a amar aquelles 
formes, les veuen desaparèixer, sovint a conseqüència d'in¬ 
justícies, no poden consolar-se de la pèrdua, i es creuen haver 
perdut la Religió, com aquells antics solitaris es creien haver 
perdut a Déu, a l'Esperit infinit, perquè no el podien adorar 
en forma humana. 

El nostre ideal, la nostra norma, el nostre mestre, el nos¬ 
tre director, nostramo, és Jesucrist, qui és d’ahir, d'avui i de 
tots els segles. 1 Ell és l'home típic, enviat per Déu i Déu ver- 
dader, el Messies, Home de totes les civilitzacions i de totes 
les races. És cosmopolita, i son Evangeli etern. Qui el vol lli¬ 
gar a una època, a una civilització, a una raça, a una transi¬ 
tòria forma política, social o econòmica, deroga la seva infi- 


1. Hebreus, XIII, 8. 

nita dignitat i no entén a Jesucrist. Solvit Christum, com deia 
Sant Joan 1 dels heretges de son temps; el desfà, el divideix, 
no el comprèn en la seva integritat, es queda amb una part! 
perquè la infinita influència i fecunditat de la gràcia de Jesu¬ 
crist en el llinatge humà es coneixerà acabats els segles i su¬ 
mades totes les èpoques, i la seva influència és tan universal, 
és tan impossible que el món se sostregui d'ella, que la Iglésia 
ha condemnat la doctrina que diu que els gentils d'abans del 
naixement del Salvador no la sentien. El Verb de Déu és 
1 única llei essencial de vida del llinatge humà. 


IX 

Doctrines democràtiques de la Iglésia 

D'aquesta infinitat de Jesucrist procedeix el caràcter uni¬ 
versal, indeterminat de formes, de la societat que d’Ell deri¬ 
va, de la Cristiandat. Ell no té preferències determinades de 
classe; tothom que guarda la justícia i la caritat és fill de 
Déu. L’única preferència evident, innegable, de son Cor és 
l’amor als pobres, i així és que els grans imitadors de Jesu¬ 
crist, els seus amics indiscutibles, que són els Sants, tots ells 
han sigut íntims dels pobres i per amor d'Ell s'han fet po¬ 
bres; i la Iglésia, son instrument en el govern espiritual dels 
homes, i que mira sempre l'exemple del Redemptor i sempre 
escolta sa paraula per a donar la norma de la vida a la socie¬ 
tat que segueix ses ensenyances, ha tingut contínuament com 
a missió pròpia seva la del Precursor: Pararé Domino ptebem 
perfectam. 

Així és que, dins del Cristianisme, en la mateixa essència 
de la Iglésia, hi trobem el germen democràtic que subsisteix 
en les situacions més diverses que naturalment porta la suc- 

cessió de les èpoques. No molt després de la victòria, quan 
el Cristianisme ja dominava en la ciutat dels Cèsars, que la 
Providència feia ciutat dels Papes, un Pontífex romà, Sixte III, 
ordena la composició de l'immens i admirable mosaic de San¬ 
ta Maria la Major en honor de la Verge nostra Senyora, que 
avui encara contemplen amb gran fruïció tots els qui visiten 
la Ciutat Eterna, i mana posar-hi aquesta dedicatòria, encara 
subsistent: Xistus Episcopus plebi Dei. La plebs romana qui 
voltava al Pontífex en les Catacumbes, assegut aquest en el 
soli august de la victòria, és encara son objecte predilecte, i a 
la plebs, i no al patriciat, dedica una de les obres d'art més 
admirables que es conserven de l'antiguitat, i que és al mateix 
temps testimoni perenne dels sentiments populars del Cris¬ 
tianisme. 

I quan ve la descomposició de l'antiga societat romana, i 
amb el temps es transforma en la societat feudal, quan un 
perseverant estat de guerra endureix els costums, dissipa la 
llum de la civilització i apareix per la natural evolució de les 
coses una aristocràcia militar que es converteix en territorial, 
la societat europea no perd mai, baix la maternal influència 
de la Iglésia, el respecte que es deu al poble, perquè la veu de 
l'Evangeli se sobreposa al remor de les armes; i els cànons 
dels concilis celebrats en aquella època semibàrbara van sem¬ 
pre a la defensa de l'oprimit, del treballador, de l'orfe, de la 
viuda i de tots els desemparats. I quan encara durava l'orga¬ 
nització feudal i el predomini de l’aristocràcia en la major 
part d’Europa, i semblava que la força era omnipotent, l'eter¬ 
na doctrina de la Veritat, interpretada per un dels més grans 
Doctors que ha tingut la Iglésia, Sant Tomàs d’Aquino, pre¬ 
cisament fill d’una antiga raça feudal, ensenya el caràcter 
social de la riquesa, en virtut del qual no hi ha classe ni con¬ 
dició de ciutadans qui puguin dir-se desheretats, puix explí¬ 
citament escriu 1 «que és una lícita necessitat de la vida hu- 


1. 2-2, q. 66, a. 2, i q. 65, a. 2. 

mana que l’home tingui béns propis», però també afegeix 
«que, quant a l'ús d’ells, l’home no deu tenir els béns ex¬ 
terns com propis, sinó com comuns, de manera que fàcilment 
en faci participants als altres en les seves necessitats, segons 
lo que diu l'Apòstol: Mana als rics del segle que sien fàcils 
en donar i comunicar lo propi». 

I aquesta fórmula expressiva de la naturalesa de la pro¬ 
pietat i de la distribució de la riquesa, que donà el Doctor 
escolàstic, constitueix la perenne doctrina del Cristianisme, 
que mai ha sigut superada per les escoles dels economistes; 
fórmula simplicíssima, justa, discreta i fàcil d'ésser compre¬ 
sa; cànon de tota la Humanitat, que mai serà titllat d'utòpic, 
com tantes i tantes teories d’economistes i de socialistes, i 
regla de conducta que tot home de bona voluntat pot i deu 
seguir en el règim de sa vida social. 

Per això el caràcter social de la riquesa, la participació de 
tot el llinatge en els elements de viure que el Criador pro¬ 
porciona per medi de la Naturalesa i de la indústria humana, 
sense que sia lícit excloure'n a ningú, perquè tot el llinatge 
és una família, constitueix una doctrina dogmàtica que va 
surant de generació en generació, sobreposant-se a totes les 
teories, imposant-se a totes les escoles, i essent anunciada, 
fins en les èpoques més refractàries als principis de la igual¬ 
tat essencial entre els homes, amb claredat, sense contem¬ 
placions pels rics i poderosos, per boca dels doctors i evan¬ 
gelitzadors més insignes que ha tingut la Iglésia. 

En una època que els francesos anomenen el gran segle, 
que indubtablement té un lloc eminent en la història univer¬ 
sal del llinatge humà, d’intensa resplendor en tots els rams 
que encisen el nostre esperit, davant d’un Rei a qui anomenen 
el Rei Sol per a designar que il·luminava a tot ï'horitzó civi¬ 
litzat, enmig d'una aristocràcia cortesana, il·lustre, de gust 
exquisit i poderosa, quan totes les classes superiors d’aquella 
societat estaven en el zenit de sa glòria, l'home més eloqüent 
i savi de la Iglésia i de la literatura franceses, Bossuet, educat 
dins d’aquests mateixos elements, però gran coneixedor de la 

doctrina i de la tradició catòliques, fa ressonar la seva veu, no 
tribunícia, sinó patrícia, proclamant amb tota la seva cruesa, 
posant en evidència l’eterna Democràcia del Cristianisme, l'e¬ 
minent dignitat dels pobres i la categoria superior de totes 
que els correspon en la jerarquia humana, al servei de la qual 
deuen consagrar-se els poderosos en una societat cristiana . 1 

De manera que les ensenyances pontificals del Sant Pare 
Lleó XIII sobre la Democràcia cristiana, de la qual ell parlà 
canònicament com doctor i mestre universal dels cristians, 
no són una concessió a l'esperit del segle, no són una doctrina 
nova, no constitueixen un sistema social ideat per Lleó XIII, 
sinó que són purament l'aplicació a la societat contemporània 
d’uns principis revelats als homes pels antics profetes d'Is- 
rael, confirmats i completats per Jesucrist, i que la Iglésia va 
transmetent de generació en generació, llum de vida social o 
col·lectiva i de vida espiritual i personal que mai s'és eclipsa¬ 
da ni en les èpoques de majors preocupacions, i que així com 
serveix per a la perfecció i santificació individual dels cris¬ 
tians, és d’intensíssima eficàcia per a l’equilibri i la pau de la 
societat humana. 

Veu’s aquí altra vegada evidenciada la necessitat de la re¬ 
velació divina, del dipòsit sagrat de la doctrina que guarda la 
Iglésia amb tota fidelitat, considerant aquesta custòdia com 
la primera i més essencial de les seves obligacions; sense 
aquesta vigilància sobre el preciós tresor de la doctrina reve¬ 
lada, la mutabilitat humana, el gust de lo nou, el cansament 
de lo antic, la infinida pruïja de l'home qui mai està satisfet 
i sempre cerca novetats, emocions i paradoxes, qui sembla 
un noi que es cansa de les joguines amb què entreté la seva 
activitat pueril; sense aquesta severa vigilància en la guarda 
de la doctrina de la revelació, base de la vera civilització hu¬ 
mana, com ho demostra el fet de que aquesta sols existeixi 


1. Sermon pour le Dimanche de la Septuagésime (CEuvres de Bos- 
suet), chez Lefèvre, t. IV. 

en els països que tenen per llibre de text, per llibre de la 
vida, la Sagrada Bíblia, la societat hauria de liquidar per des- 
avinença essencial entre els socis. Però la fórmula que deter¬ 
mina la legitimitat de la propietat i del capital i de la distri¬ 
bució social de la riquesa, de l'autoritat i de la llibertat hu¬ 
mana, com de totes les bases essencials de la societat que per 
tenir caràcter de fonament han d’ésser immòbils, està contin¬ 
guda en la revelació divina, i en ella no pot posar-hi sa mà 
barroera l'home, més hàbil per a destruir que per a edificar. 

X 

La Llei Natural davant de les dues Democràcies 

La Democràcia ha d'ésser enemiga dels constructors de 
societats, perquè aquests pretensiosos i improvisats creadors 
de pobles prenen la massa social com a matèria de son art, 
i, de consegüent, es consideren superiors al poble, amb po¬ 
testat de dictar-li la llei de la vida, i llevant-li, de consegüent, 
l’excelsa autonomia que la Humanitat porta en ses entranyes: 
la llei natural que el Criador esculpí d’una manera inesborra¬ 
ble en l'obra predilecta de ses mans: els homes. Sa naturalesa, 
obra del Criador, és sa llei. 

Estem en un d'aquells casos en què la Sabiduria revelada 
ha d’acudir en auxili de la llei natural, en què la gràcia ha 
d’ajudar a la naturalesa. Els agitadors socialistes són, gairebé 
tots, homes inspirats per les concupiscències, no són deixebles 
de la Veritat, no són intèrprets de la Naturalesa, ells són els 
qui volen decretar la forma de la societat, í es tenen pels 
arquitectes de l’edifici humà; i la regla i el nivell de la cons¬ 
trucció que pretenen no és la regla que perennement ha servit 
per a totes les societats humanes, infosa pel Criador del llinat¬ 
ge i ratificada i explicada per son Redemptor. En les dues de¬ 
mocràcies, la socialista i la cristiana, dominen dues lleis dife¬ 
rents: la de la concupiscència i la de la caritat. D'aquí ve que 

sien inconciliables, corn la mentida i la veritat. La mentida per 
si és nihilista, és una fantasia, una aparença, no una realitat, 
sinó carença de veritat. L’instint desfrenat enganya als homes, 
per això els antics simbolitzaven la concupiscència o la passió 
tapada d’ulls. No hi veu. Es veu solament a si mateixa, però 
no la realitat. 

D’aquí prové que la concupiscència sia sempre destructiva, 
i quan s’apodera dels instints humans, aquests, que existei¬ 
xen com auxiliadors de la vida humana, es giren contra el ma¬ 
teix home. Quan les flames de la cega concupiscència s’apode¬ 
ren de l’instint conjugal, aquest, posat pel Criador per a la 
multiplicació del llinatge, es converteix en homicida i estèril, 
i mata la descendència. La llei de la multiplicació dictada so¬ 
lemnement al llinatge, la Llei del Criador per excel·lència, com 
l’anomena el grave Tertul·lià, es toma llei de destrucció i d’a¬ 
nihilació social. El Decàleg posa el manament: No fornicaràs, 
de seguida del que diu: No mataràs, perquè la fornicació és 
una mena d’homicidi i un atemptat contra la conservació del 
llinatge. La font pura i fecunda del llinatge és el sant matri¬ 
moni. Per això aquest és una institució essencial del Cristia¬ 
nisme que es regeix per la caritat, que té sempre a la vista 
el bé i la dignitat del llinatge humà, el bonum prolis dels ca* 
nonistes; i l’amor lliure, és a dir, la concupiscència sense 
fre, és la llei del socialisme, que no veu en la unió conjugal 
altre fi que la mútua concupiscència. Quan la concupiscència 
desfrenada s’apodera de l’instint de posseir, aquest instint 
propi de la criatura racional, qui cerca una base material, 
necessària per a la vida, i és el germen i principi del dret de 
propietat, és a dir, d’una possessió no transitòria, sinó perma¬ 
nent dintre de certs límits, l’instint de posseir aleshores, com 
se veu en el sistema socialista, es gira contra la possessió 
humana, distinta de la bestial, pròpia i típica, que anomenem 
propietat, i vol convertir a tots els homes, de ciutadans lliu¬ 
res, en clients de l’Estat, qui, constituït en únic propietari i 
únic capitalista i patró de tots els ciutadans, ha de distribuir 
les feines entre ells i dar-los la pitança necessària per a viure, 

i res més. Per això la implantació del socialisme importaria la 
restauració dels antics esclaus, o almenys dels servi glebae, 
d’una cosa pitjor que els pagesos de remença, per l'emanci¬ 
pació dels quals lluitaren nostres pares i l’obtingueren ja fa 
molts cents anys. Mireu, de consegüent, quin progrés; sinó 
que d'aquella servitud antiga i limitada, en certs casos era pos¬ 
sible redimir-se, i ara els socialistes la voldrien universal, irre- 
dimible, considerant-la com l'últim i més alt grau de perfec¬ 
ció de l'organisme econòmic de la societat. 

i Oh noble llibertat de la ciutadania cristiana, font de senti¬ 
ments purs, de costums honestos, d’elevació d’esperit, de dig¬ 
nitat de caràcter, on aniries a parar si fos possible la realit¬ 
zació de les utopies i somnis dels moderns socialistes, ence¬ 
gats per la concupiscència, única llei de la vida humana pels 
doctors de la secta! jAmb quanta veritat digué l’apòstol Sant 
Pau 1 que la concupiscència era l’arrel de tots els mals i que 
feia apostatar de la fe, com ho veiem sovint per experiència en 
rics i pobres! Qui pren per llei de vida la concupiscència ha 
de rebutjar necessàriament la llei de la caritat. Cristians i 
socialistes, els doctors de la Iglésia i els de la secta s’avenen 
en una mateixa sentència: el socialisme no és una qüestió eco¬ 
nòmica, sinó moral i espiritual, de substància í essència, no 
de material estructura externa de la societat, sinó que és qües¬ 
tió íntima, de vida, una essencial transformació de la socie¬ 
tat, que significa un canvi d'esperit, més aviat una flaquesa 
d'esperit. 

El materialisme sempre és una gran flaquesa humana, i 
el socialisme és una manifestació de materialisme. El mateix 
sentit comú, a l'home fort i decidit el qualifica d’home d'es¬ 
perit, i diem que no té esperit a l’home flac; per això la lluita 
actual en l’essència i realitat és entre el materialisme i l’espi- 
ritualisme, entre la llei de la concupiscència i la llei de la ca¬ 
ritat, que corresponen, respectivament, a la Democràcia socia- 

lista i a la Democràcia cristiana; i aquesta prevaldrà contra 
l'altra el dia en què se li hagi multiplicat l’esperit. Aquell és 
més poderós qui té més esperit. 

Així ha succeït sempre en totes les heretgies que han apa¬ 
regut en la Iglésia de Déu; l'heretgia ha quedat vençuda quan 
la Iglésia, és a dir, la societat cristiana, ha multiplicat son 
esperit, i aquest és, en l’ordre que regeix el govern espiritual 
de la Humanitat, en el curs de la història humana, l'objecte 
providencial i la raó d'ésser de les heretgies . 1 Sense l'ateisme 
Déu no seria tan venerat; a Jesucrist l'estimem més quan el 
contemplem crucificat; i la contradicció perenne que el Re¬ 
demptor sofreix de part dels homes concupiscents de totes 
les èpoques, sosté l’esperit cristià fervent, com el vent ar¬ 
bora més el foc. 

El socialisme ha d’ocasionar una renovació de cristianisme 
en la terra. Ha nascut aquell d'un refredament de la pietat en 
la vida de la societat civilitzada; l'ombra serveix a la llum per 
a produir la convenient perspectiva dels objectes materials, i 
per medi de faules i de ficcions és introduïda la veritat de la 
realitat en l’esperit humà. 

Mai hi han hagut més faules que al principi del Cristianis¬ 
me. Els apòstols escriuen contra elles, veient-hi un gran perill 
per a la sòlida creença. Sant Pere 2 amb molta vehemència pre¬ 
dica contra els propagandistes de faules doctes; la sabiduria 
mundana, vanitosa i lleugera, sempre fou, és i serà amiga 
de novetats i faules enginyoses, i el Príncep dels Apòstols 
apercep seriosament als cristians perquè no es deixin seduir 
per elles. Devem nosaltres també advertir als cristians mo¬ 
derns a fi que la faula socialista presentada amb pomposi¬ 
tat d’arguments i amb subtils especulacions, però que prescin¬ 
deix de la realitat humana, essent una composició a priori, 
com un somni d’artista romàntic que interessa per ses formes 

1. I Corintis, XI, 19. 

2. II Pere, I, 16. 

a la imaginació, pel sentiment al cor, i estimula vivament els 
instints més violents, devem, dic, advertir als cristians, a fi 
que no es creguin la faula, sinó que mirin la realitat de les 
coses, que examinin la naturalesa i les entranyes de la societat 
humana, i veuran la conformitat de la naturalesa i de la grà¬ 
cia, de la raó i de la revelació, i com la Llei natural és la 
condició necessària de subsistència i de vida de tota comuni¬ 
tat humana. 

El socialisme significa l’abolició de la Llei natural, i la Llei 
natural és la fórmula necessària de tota associació humana, el 
vincle essencial, el germen de la civilització, essent impossi¬ 
ble que sense ella subsisteixi una verdadera societat. La Llei 
natural és la llei dels homes; la Llei civil és la llei dels ciuta¬ 
dans. Quan la Llei civil, segons volen els socialistes, se sobre¬ 
posa, altera i violenta la Llei natural, es fa injúria a la Natu¬ 
ralesa humana, i tal situació no pot constituir l'estat perma¬ 
nent de les coses. Desgraciadament, el civilisme, és a dir, la 
teoria, va ensenyorint-se del govern dels Estats, els quals cohi¬ 
beixen a l'home. Pateixen de socialisme. En un sistema legis¬ 
latiu cristià l'home és l’objecte, el fi, la raó d'ésser de la llei. 
Aquesta existeix en bé de l'home i per a ajudar-lo a ésser 
home: tota profanació de la naturalesa humana, la vulnera¬ 
ció de la personalitat, constitueix un delicte abominable, i 
Jesucrist declarà que el qui no respectés als més petits i 
humils del llinatge mereixia que amb una roda de molí lliga¬ 
da al coll fos tirat al fons del mar . 1 Ja havem dit que els rics 
existien pels pobres, no els pobres pels rics, i devem afegir 
que l'autoritat existeix pels súbdits, no els súbdits per a l'auto¬ 
ritat, i fins Jesucrist, segons el símbol de la fe catòlica, exis¬ 
teix pels pecadors, no els pecadors per a Jesucrist . 2 

L’home, doncs, en tota sa integritat ha de subsistir en tot 
sistema social; tot sistema que vulneri la integritat humana 

1. Mateu, XVIII, 6. 

2. «Propter nos homines et propter nostram salutem descendit de 
coelis.» 

és fals radicalment, perquè tot sistema social, polític o econò¬ 
mic s’ha de dirigir a l’home, a perfeccionar-lo, a ennoblir-lo, 
consolar-lo i a salvar-lo, com a aquests fins es dirigeix la reli¬ 
gió divina ensenyada al llinatge humà pel Verb de la Veritat. 
L’Estat i la Iglésia són per a l'home, no és l’home per a la 
ïglésia o per a l’Estat. És clar que hi ha d’haver una llei dels 
homes, com existeix una llei en cada classe de sers, la llei de 
sa naturalesa, la llei natural de què parlàvem ara, una llei de 
ponderació humana, inherent a la naturalesa, sense la qual 
aquesta es dissiparia, es desnaturalitzaria, i l'experiència hu¬ 
mana dels segles passats, en els quals és de sentit comú que hi 
ha hagut societat, perquè societat n’hi ha des de que es té 
memòria d’homes, l'experiència humana dels segles passats 
ens ensenya les institucions essencials en la societat humana 
que el Cristianisme ratificà, ennoblí i perfeccionà. 


XI 

El Decàleg és la Llei de la vida social 

La Llei de ponderació humana que sosté l’equilibri social 
és el Decàleg. La igualtat matemàtica, l'exactitud matemàtica 
és una utopia voler-la aplicar a la societat. Cada cosa, cada 
ciència, cada art té la seva lògica. La matemàtica és una cièn¬ 
cia de la matèria; la sociologia ho és de la matèria i de l'es¬ 
perit. Per això qualifiquem a la llei social de llei de pondera¬ 
ció; és una composició d'ingredients molt distints, i quan 
l’home hi vol posar la mà, com els doctors socialistes, la des¬ 
barata. Voler destruir, com ells volen, la llei del contrast 
humà, és voler destruir l’equilibri social; l'equilibri, l’harmo¬ 
nia i la fecunditat en aquest món són un efecte del contrast. 
Lo que en diem l'univers és precisament això. La contrarietat 
de forces és la base de l'equilibri físic i moral dels homes; i 
l'equilibri és l'harmonia, la vida, lo sublim de la creació, i la 
llei de l’equilibri social és el Decàleg« Tothom sap que aques- 

ta fou la conclusió obtinguda per Le Play en la fonda i s 
cera investigació efectuada amb un procediment de pura < 
servació social. 

La societat està, com tot cos viu , 1 en contínua elaborac 
va vivint, va transformant-se, canvia sa estructura externa 
sos òrgans essencials són sempre els mateixos, perquè ells s 
els qui operen l'elaboració vital. Els socialistes voldrien leg 
lar sobre la vida, i iqui són ells per a tenir tal pretensió? 
vida no té més llei que el Verb, i ella, la vida, és llei de i 
lo altre, dicta condicions i les imposa, i qui vol eixir-se d'el 
ha de morir . 2 Per això, quan la Llei de la vida social, quan 
Decàleg és complet i observat, la societat viu; quan és desc 
dat, la societat decau, i quan fos enterament esborrat, la 
cietat moriria i vindria l'estat salvatge. L’actual experièn 
de les nacions ens ho comprova; en aquelles en què hi 
l'observança social i pública del Decàleg, la civilització i 
potència vital és més forta; en aquelles en què el Decàleg ] 
blicament és trencat, la vida social va debilitant-se i extingi 
se, com veiem que passa a Espanya. De segur que els n 
tres homes polítics no gosarien declarar el Decàleg llei 
l’Es tat espanyol, essent així que és la llei eterna de la Hur 
nitat, fora de la qual és impossible que hi hagi vida social v 
dadera i vigorosa. 

El gran antídot contra la utopia socialista és el Decàl 
sempre viu en la consciència humana, malgrat tots els so 
mes subtils i les més enginyoses faules del socialisme. És c 
que de vegades més o menys s'esborra, i que Moisès tin| 
d'escriure’l en dues taules de pedra; però la revelació c: 
tiana, la gràcia de la difusió de la Veritat les esculpí en 
cor dels qui són fills de Déu per adopció, i el treball, la n 
sió i tot el ministeri dels qui per raó de son estat o de ses c 
dicions personals han de contribuir a l'elevació del poble 


1. Efesis, IV, 16. 

2. Joan, I. 

la formació d’una plebs perfecta, o sia la Democràcia cristia¬ 
na, ha de dirigir-se a fer regnar el Decàleg, la llei de vida, en 
el cor dels homes. El dia en què sincerament regnés el Decà¬ 
leg, amb ses naturals conseqüències, en el cor de rics i pobres, 
el socialisme quedaria vençut i dissipat de la faç del món 
cristià, que és únicament on existeix amb verdadera força. 

Tota qüestió moral i de justícia, la família, la propietat i 
l’autoritat, ha de resoldre's, en últim terme, pel Decàleg; si 
no, no es pot resoldre. Hi ha d'haver una última instància en 
els tribunals, si no es vol pledejar eternament; un primer i 
últim principi en les discussions, si les disputes han de tenir 
terme i els homes no es conformen en passar la vida enrao¬ 
nant en lloc de passar-la obrant. 

La societat ha de tenir bases fixes, incontrovertibles i sa¬ 
grades. Les bases socials són sagrades, no són obra de l'home, 
són obra del Criador, i per això atemptar contra elles és un 
delicte. Hi ha coses que Déu ha entregat a les disputes dels 
homes; i altres que la mà de l’home no les pot tocar, són 
sobrehumanes, són divines, són l'essència i la vida de la Hu¬ 
manitat. i Desgraciats de nosaltres que les bases socials fossin 
qüestió d'Acadèmia pels savis i de míting per part dels popu¬ 
lars; que vinguessin a parar, com ja quasi hi han vingut, a 
qüestió de programa electoral! 

El socialisme i el Decàleg són antitètics, i el primer té la 
pretensió de derogar el segon. Si això fos possible, la Demo¬ 
cràcia, la classe popular, o sia la plebs, quedaria dissipada i la 
seva elevació fóra impossible. Es parla de l'elevació del quart 
estat, i després del quart en vindrà un altre, perquè el movi¬ 
ment de les classes socials no s'estronca. La societat en la vida 
real mai para, té el moviment de la vida, expel·leix uns ele¬ 
ments i en pren d’altres, i aquests elements nous que entren 
en la vida social són els dèbils, els petits, els qui no tenen lli¬ 
natge, ni posició, ni classe. El Decàleg és la defensa d’a¬ 
quests. Els forts, els poderosos, no necessiten defensa; i en 
el món, qualsevulla que sia la constitució de la societat, fins 
en la forma socialista i en ella més que en les altres, sempre 

hi haurà forts i dèbils. La llei és en defensa del dèbil, el foi 
ja té la força; qui mana, qui disposa qui fa de cap, necess; 
ríament ha de tenir la força, i si el qui té la força no té llei, 
si ell se la pot fer, és clar que oprimirà al dèbil. 

En un organisme socialista, com la secta no admet la Lli 
natural, els qui manarien es farien la llei a son gust, ells m; 
teixos en son sistema són la font del dret. En la vida cristi; 
na el Decàleg impera en absolut sobre tothom, i, ungit aro 
la gràcia de Jesús i estès amb la predicació evangèlica, veiej 
un perfecte paral·lelisme entre la difusió del Cristianisme 
l’extensió de la llibertat humana. Sols on hi ha l’Esperit d 
Déu hi regna la llibertat i la integritat humana és respectada 

XII 

L’Elevació cristiana i la nivellació socialista 

L'elevació de la plebs és l’objecte preferent del Cristiani: 
me en sa missió social, perquè l'ensenyança de Jesús, si b 
versà sobre tot el Decàleg, però d'una manera particular am 
un afecte entranyable, manà aquell article que diu: «Amarà 
els altres com a tu mateix ». 1 2 I als qui no l'observaran con 
mina amb terribles anatemes i amenaça amb l'eterna conden 
nació. 

La Democràcia cristiana naix d'aquest article, que és l'es 
sència del Cristianisme 3 i que, traduint-lo al llenguatge de] 
polítics moderns, podríem formular-lo dient que consisteix e 
l’elevació del quart estat. En efecte, les obres socials, cor 
ara diuen, que executen els cristians, totes tenen aquest ol 
jecte. L’ensenyança de la infància i de la joventut, la morali 
zació dels qui s'han deixat desencaminar pels vicis, la propi 

1. II Corintis, III, 17. 

2. Joan, XIII, 34. 

3. Romans, XIII, 8. 

gació de les salvadores creences de Jesucrist en contra de les 
seductores i desesperades doctrines del socialisme, que por¬ 
ten al nihilisme i a l’extinció del llinatge humà, com se veu 
amb els anarquistes, qui constitueixen la demostració ad ab- 
surdum de la falsedat de la filosofia social sectària que resul¬ 
ta antisocial, el conjunt de lleis protectores de l’obrer i so¬ 
bretot l’anomenada legislació obrera d’Alemanya, derivació 
del Decàleg i particularment de l'article: «Amaràs els altres 
com a tu mateix», i que, si bé ha sigut obra de tots els homes 
de bona voluntat, es deu principalment a la iniciativa i a l’es¬ 
forç dels catòlics, reeixint entre tots aquell cor apostòlic i es¬ 
perit evangèlic del bisbe de Magúncia, Ketteler, tot aquest 
moviment social no té altre objecte que l’elevació del poble 
ínfim, i prové d'aquell mateix Esperit de Déu que Jesucrist 
envià al món en el Cenacle de Jerusalem i que bufarà sobre 
la terra, com a força motora en l'ordre moral mentre l'Evan¬ 
geli sia la llum i la guia dels homes. 

Convé fixar-se molt, insistir molt, en la diferència radical, 
d'esperit i d’essència, entre el sistema socialista i el sistema 
cristià, o sia entre la Democràcia sectària i la Democràcia 
cristiana, caracteritzada l’una per la imposició i l'altra per la 
llibertat. La llibertat humana és un dogma essencial del Cris¬ 
tianisme, és la base de la personalitat: la persona és tal per¬ 
què té llibertat, sense ella fóra solament una cosa d'aquell 
baix el domini del qual es trobaria. Per això tota sobirania i 
tot domini dintre del Cristianisme és limitat; sempre l'es¬ 
fera de la nostra consciència moral, sempre la concretació de 
la nostra personalitat, obra del lliure arbitri, és superior a tota 
llei humana, a tot domini de criatura, per lo qual el procés 
íntim de la nostra vida queda reservat al tribunal de Déu. 
El sistema social que deriva d'aquest principi, que no sols és 
propi de la religió cristiana, puix aquesta en això no fa més 
que ratificar el dret de la humana naturalesa, el sistema social 
que deriva d’aquest principi va sempre informat de la lliber¬ 
tat, de l’espontaneïtat, de la ingenuïtat i de la fecunditat que 
caracteritzen les obres que sorgeixen no de l’humà artifici, 

sinó que procrea la mateixa naturalesa i fomenta la gtàcia. 
Aquestes obres ingènues de la naturalesa, aquestes institu¬ 
cions i organismes socials, fonts de vida, tenen una eficàcia 
divina i ennobleixen a l’home, perquè no sols respecten la lli¬ 
bertat de l’home, sinó que es realitzen i concreten en el pas 
particular per ministeri de la llibertat humana. Família, pro¬ 
pietat i autoritat són una salvaguarda de la llibertat de l'ho¬ 
me, i l’home lliure, una concurrència de voluntats lliures, les 
concreten i determinen. L’ús digne de la llibertat és l’únic 
principi de la verdadera elevació humana. Podem dir que l’ele¬ 
vació de l’home per medi del mèrit és una llei general de la 
Humanitat, lo mateix en l’ordre natural que en l’ordre sobre¬ 
natural, i el mèrit neix de l’ús digne que l’home fa de la seva 
llibertat. 

El socialisme vol l’elevació de l’home per medi de la llei 
civil, estén son nivell com el mestre de cases per a fer una pa¬ 
ret, i així vol ordenar també a la noble Humanitat, quan ni 
la llei divina dictada pel Criador i ratificada pel Redemptor és 
prou ella sola per a l’elevació de l’home. Aquesta és una con¬ 
dició intrínseca, íntima, substancial de l'home, podríem dir- 
ne una producció original, que neix del mateix home, com el 
fruit de l’arbre, no provinent d’una regla externa que no pos¬ 
seeix força creadora. En el sistema social i cristià 1 home s e- 
leva per l’influx de la Providència a una categoria superior per 
son esforç personal, per la virtut, pel treball, per son enginy 
o aptitud, per sa moralitat i economia, per l’estudí, és a dir, 
per una acumulació que suposa una activitat lliure, sostinguda 
per la constància i servida per naturals aptituds, condicions 
| que els homes en totes les èpoques i en tots els països han 

considerat principi de mèrit i executòria de dignitat personal. 

La nivellació socialista careix de mèrit; és una imposició 
tirànica, que no neix de la naturalesa, sinó de laitifici, i, per 
tant, és estèril, anihila la llibertat, que mata la iniciativa i fa 
impossible la ingenuïtat i mèrit que deriven de les lliures 
obres humanes i donen dignitat al nostre llinatge. Voler fer 
la societat és el gran error socialista, i és l'error que han d'e- 

vilar els catòlics. La societat es va fent a si mateixa baix la mà 
omnipotent del Qui pastà la terra, li infongué la vida i deixà 
que s’anés en ella desenrotllant. La vida té per distintiu l’es¬ 
pontaneïtat, i es desenrotlla baix la divina influència. Els teò¬ 
legs ensenyen que la vida és una derivació directa de Déu, 1 la 
qual ni els mateixos àngels, ministres del Senyor en el règim 
de l’Univers, poden comunicar. És lo que, usant un llenguatge 
humà, en diríem una obra personal de l’Omnipotent. I d’això, 
que es pot demostrar amb arguments racionals, en veiem un 
simulacre entre els homes. El procés de les obres humanes 
fins en dóna una mena de demostració; el terrissaire i el me¬ 
tal·lúrgic fan ses obres amb motllo, com voldria el socialista 
fer a la societat; l’escultor i el pintor trenquen els motllos, 
perquè ses obres tenen una aparença de vida i surten espon¬ 
tàniament de son esperit. 

La creació és un atribut que l’Omnipotent s’ha reservat; 
en tot lo demés admet i fins exigeix la cooperació de la cria¬ 
tura. Mireu, doncs, si són modestes les pretensions creadores 
dels socialistes; per això les comunes o comunitats que d’ells 
sortirien estarien privades de l’espontaneïtat de la vida, que 
ells volen reglamentar amb capítols, articles i paràgrafs, com 
les ordenances de l’exèrcit, que no és principi de vida, sinó 
instrument de mort. Les essències en si mateixes són supe¬ 
riors a les lleis dels homes i no poden ésser reglamentades; la 
reglamentació sols procedeix en les manifestacions externes 
d’elles. La fórmula íntima i substancial de la propietat, de la 
família i de l’autoritat, òrgans essencials de la vida social 
humana, pedres sagrades del fonament de la civilització, són 
superiors a la filosofia, a la política i a l’economia; són ne¬ 
cessàries; estan fora de les disputes dels homes, i si un dia 
desapareguessin, tot l’edifici de la civilització s’enfonsaria. 


1. Thom., De Veritate, lib. II, cap. XXII et alïbi. 

XIII 

L'Elevació de l'esperit i el millorament material 

Però, encara que l’home s’eleva i dignifica amb el propi es¬ 
forç i amb l'exercici recte de la seva activitat, no obstant, 
l'home no es basta, necessita auxili, i no solament en l'ordre 
sobrenatural, com ensenya la fe, sinó també en l'ordre natu¬ 
ral, com demostra l’experiència. Per això l'home és social i no 
pot fer sol el camí de la vida; per això està manat que devem 
ajudar-nos els uns als altres, i aquest auxili principalment el 
devem als qui més el necessiten. Si digué l'antic poeta: Homo 
sum: humani nihil a me alienum puto, portant amb merave¬ 
llosa fidelitat la veu de la Naturalesa; a nosaltres, els cris¬ 
tians, la naturalesa i la gràcia ens obliguen a mirar com a 
propi lo dels nostres semblants. Les seves necessitats són 
les nostres necessitats; les seves misèries, les nostres glòries. 

Potser algú pensarà que en aquesta Exhortació pastoral 
havem parlat poc dels medis de millorar la situació material 
de la classe obrera; però deveu entendre que el nostre espe¬ 
rit és que se la deu afavorir i ajudar tant com se pugui dins 
dels límits de la justícia i en quant no sia contrari a l'interès 
legítim de les altres classes. En Altres Cartes Pastorals havem 
parlat ja en aquest sentit, retraient l'ensenyança del Sant Pare 
Lleó XIII quan deia que devia procurar-se moderar el des¬ 
equilibri que resultava de l’acumulació de la riquesa social en 
poques mans, i fomentar l'augment dels petits propietaris i in¬ 
dustrials, com garantia no sols de tranquil·litat pública, sinó 
també com forma més adequada per a conservar l’esperit 
cristià en la societat. La història de la treballadora i indus- 
triosa Catalunya és un bon exemplar d’aquestes societats equi¬ 
librades. 

Però el nostre fi en aquesta Exhortació és parlar princi¬ 
palment de l’elevació de l'esperit; és clar que mai podem obli¬ 
dar la part material de l'home, perquè som esperit i som ma¬ 
tèria, i per a viure en aquest món necessitem de la matèria. 

Fins la matèria serveix a l’esperit. Deia un gran missioner 
irlandès del segle passat, molt estimat de tot son poble, reli¬ 
giós apostòlic i eloqüent, que no convenia predicar l’Evangeli 
a ventrells buits; i ho deia per experiència pròpia i personal. 
Així és que la divulgació i propagació de la doctrina de sal¬ 
vació eterna ha de fer-se sense oblidar les necessitats corpo¬ 
rals del pròxim; i la plebs, el poble ínfim, sempre ha de 
veure en el cristià fervorós un amic lleial, generós i disposat 
sempre a ajudar-lo en lo convenient, just i necessari. Aquest 
és l'instrument més eficaç de propagació evangèlica. Aquell fet 
dels cristians primitius, units tots entre si amb els vincles de 
la més afectuosa caritat, ajudant-se com a germans, sense di¬ 
ferència, i que feia exclamar als gentils, admirats: «jMireu 
com s’estimen!», sempre serà el medi més poderós d’esten¬ 
dre la doctrina de Jesucrist. No hi ha res que es propagui tant 
com el foc; i la caritat o amor al pròxim és un foc de sublim 
potència. La misèria crida misèria, la misèria material con¬ 
gria la misèria espiritual, i veu’s aquí per què el Sant Pare 
Lleó XIII alçà el crit per a despertar als cristians adormits i 
atiar-los a fi que treballessin en favor de la classe obrera, 
millorant en lo possible les condicions econòmiques de sa 
existència, perquè la millora material portés una millora en 
l’esperit, en els costums i en la integritat de la vida obrera. 

Però en aquesta exhortació ens dirigim principalment a 
l’elevació i dignificació del doble ínfim, la qual és indubtable 
que té son germen i principi en l'esperit. La millora econòmi¬ 
ca i material sola fóra contraproduent í portaria encara un 
augment de corrupció; l’abundància dóna més facilitat als vi¬ 
cis i al desordre de tota classe de passions; mai es pot oblidar 
la llei de l’equilibri. L'augment espiritual porta inevitable¬ 
ment l’augment material. Quan una classe moralment s’eleva 
segueix immediatament sa millora material. El poble ínfim, 
quan ajudat pels bons cristians s'eleva, és més moral, més in¬ 
tel·ligent, i té un sentit més exacte de la realitat social; sap ma¬ 
nejar millor sos interessos, sap tractar-los més discretament; 
coneix sos drets i els dels altres, i, per tant, arriba a la situa- 

ció de classe autònoma, i no necessita tuteles de sectes ni de 
partits. Ella mateixa sap governar-se. La vida corporativa és 
indubtable que té molta eficàcia en l’elevació moral del poble, 
que porta per conseqüència sa elevació jurídica. 

La Democràcia cristiana ha d’anar al fons de la cosa i ha 
de treballar modestament, amb amor i confiança, en la millo¬ 
ra de la plebs, que és la classe predilecta de la Iglésia i a la 
qual hem de fer objecte de nostres afectes, de nostre estudi 
i de totes nostres diligències, amb la seguretat de que aques¬ 
ta és la via de la santificació pròpia i de la glòria de Déu, i fi 
principal del Cristianisme. 1 Evangelizare pauperibus missit 
Me. 2 La Providència permet el socialisme per a renovar en la 
Iglésia l’amor als humils, als petits i als pobres. Qui més ama 
als petits, als humils i als pobres, més ama a Déu i és més me¬ 
reixedor de la Glòria eterna. «Lo que féreu per un d’aquests 
petits, deia Jesucrist, ho féreu per Mi.» Elevant als qui es¬ 
tan baixos en el món ens elevem a nosaltres mateixos en l'es¬ 
fera de l’esperit, de la dignitat humana, de la justícia absoluta, 
de l’amor infinit. Acostant-nos al qui està caigut, a qui el món 
mira amb desdeny o indiferència, ens acostem a Déu. Jo vos 
asseguro que vosaltres, principalment, sacerdots, consolant, 
instruint i ajudant al poble ínfim, compliu més perfectament 
vostre ministeri que no pas si l'exercíssiu en les classes altes, 
riques i instruïdes. Els rics i grans del món ja tenen la falsa 
consolació de les riqueses i de la glòria mundana, i la llum 
fàtua de la ciència terrenal. Els pobres, els petits i humils no 
tenen altre solaç ni altra llum que el consol i la Sabiduria de 
Jesucrist. Encara vos diré més: trobareu més facilitat pel pro¬ 
selitisme cristià entre els petits que entre els grans del món. 
Les riqueses són espines entre les quals l’home queda enre¬ 
dat. Benaventurats els pobres d’esperit, perquè d’ells és el reg¬ 
ne dels cels. 


1. Mateu, XXV, XXXI i segs. 

2. Lluc, IV, 18. 

La nostra Democràcia cristiana ha de tenir el procediment 
evangèlic en sa propaganda de paraula i d’escrit, en ses obres 
i institucions socials. L'Evangeli és la summa sabiduria huma¬ 
na ensenyada pel mateix Déu, i no caducarà mai per diferents 
que sien entre si les èpoques en les idees, en els costums, en 
les institucions i en les lleis. No es tracta de produir un mo¬ 
viment obrer transitori, d'aquells que fan obrir els ulls com 
una cosa que sobrevé impensada, com se produeix un movi¬ 
ment públic per a fer unes eleccions. La Democràcia cristiana 
ha de dirigir-se a fer bons ciutadans entre la gent plebea, i els 
farà si els fa bons cristians, és a dir, honestos, justos, intel·li¬ 
gents, amics del treball, de la família i de la societat. No s'ha 
de preocupar de que sien molts, sinó de que sien exemplars. 
La llavor sempre és escassa, però està destinada a multipli¬ 
car-se. Un nucli d'obrers exemplars, dignes i intel·ligents, són 
una potència que atraurà a una massa amb son exemple, amb 
sa vida i amb l’ordre de sa família, i sense necessitat de pero- 
racions. Tenim poca confiança en la paraula de l’home; la pa¬ 
raula d'eficàcia és la paraula divina. No neguem que la propa¬ 
ganda oral antisocialista no tingui importància; al revés, la 
creiem necessària, però sols per a destruir els sofismes i 
els errors i les calúmnies dels adversaris, no com medi d'edi¬ 
ficació. L’Evangeli és lo únic que té força edificativa perma¬ 
nent i sòlida, perquè és la Llei de l'equilibri humà, i per això 
la Democràcia cristiana ha d’estendre sa influència exercint 
una propaganda i proselitisme d'amor pràctic al poble; i tots 
havem d’afinar nostres sentiments, nostra voluntat i nostres 
accions en conformitat al Cor del gran filantrop 1 de tots els 
segles: Jesucrist Senyor nostre, Qui ens ha promès la vida 
eterna ni som amics del poble i exercitem envers ell la mise¬ 
ricòrdia i l'amor, i Qui assentà solemnement el principi de 
que, solament fent-nos nosaltres com els petits i humils, po- 


1. Cal observar que la paraula humanitas aplicada per Sant Pau (III, 
4) a Jesucrist, en el text grec és philantropia. 

dríem passar pel portal d'entrada del Regne del cel, on siguem 
mereixedors d'entrar pels mèrits infinits de la seva Passió i 
Mort. Amén. 

Que l’Esperit Creador, digitus paternae dexíerae, Qui ha 
vestit de magnificències la naturalesa física del món i Qui 
és el qui edifica i vivifica la naturalesa espiritual, o sia la 
Humanitat, il·lumini els nostres enteniments i encengui amo¬ 
rosament els nostres cors, a fi que en els presents temps de 
runes i d'esterilitat, seguint les exhortacions i ensenyances de 
nostre Santíssim Pare Pius X, qui vol instaurar-ho tot en 
Crist, sapiguem tots, en la mida de les nostres forces, no sols 
oposar-nos a la destrucció social que maquinen les sectes, sinó 
que amb ànim generós, benèfic i disposat al sacrifici treballem 
en la construcció del gran edifici social segons l'estil sublim 
de l’arquitectura evangèlica, seguint les inspiracions de l’únic 
Mestre d'ella, l'Esperit vivificant que Jesús envià al món i 
persevera en sa acció santíssima. 

I perquè tots, caríssims, Clero i fidels, sapiguem treballar 
dignament en tan noble objecte, implorem l’auxili de l'Altís¬ 
sim i a tots vos donem la Nostra pastoral Benedicció en nom 
del Pare t, del Fili f i de l'Esperit Sant f. Amén. 

Vic, 10 de febrer, festa de la gloriosa verge Santa Escolàstica 
Patrona de la present ciutat, de 1905. 



BEATIFICACIÓ DEL MÀRTIR 
PERE ALMATÓ, FILL DE LA DIÒCESI* 


Sumari 

I. La bona nova. 

II. Glòria en nostres màrtirs. 

III. La festa de beatificació. 


NÓS, EL BISBE DE VIC, 

AL CLERO I FIDELS DE LA DIÒCESI 

I 

La bona nova 


Caríssims: 

La solemnitat de Nadal que s'acosta posa la ploma als nos¬ 
tres dits per a enviar-vos a tots, en qualsevol part del Bisbat 


* Petita pastoral de Nadal de l’any 1905. La pròxima elevació als al¬ 
tars d'un missioner que té el bressol a Sant Feliu Sasserra, població 
de la diòcesi de Vic, com és el P. Pere Almató, O. P., constitueix per a 
l’església ausetana un esdeveniment extraordinari; i el Prelat l’anuncia 
als seus feligresos amb tota la importància que comporta, i els convida 
a les festes de la beatificació, que s'han de celebrar la primavera vinent 
a Roma. 

on visqueu, les bones festes i l’expressió del desig de que tots 
disfruteu de la pau i consol que vingué a portar al món el 
Fill de Déu, i que els àngels anunciaren cantant la glòria a 
Déu en les altures i la pau en la terra als homes de bona vo¬ 
luntat. 

La glòria de Déu i la pau dels homes, promulgades en el dia 
en què Nostre Senyor Jesucrist nasqué en la portal de Betlem, 
són com l'essència i la substància de la nostra santa Religió, 
i signifiquen l’amor a Déu i l’amor als homes; aquesta cari¬ 
tat bessona que comprèn en si tota la Llei cristiana. 

Per això cada any per Nadal, en tots els punts de la Cris¬ 
tiandat, fins en aquells en què la relaxació mundana és major, 
sembla que en aquestes solemnitats del Naixement i Infància 
de Jesús, nostre dolç Salvador, es renova el sentiment d’ado¬ 
ració al Pare celestial i d'amor i fraternitat entre tots els 
homes. I és que la gràcia que Jesucrist portà a la terra con¬ 
tinua vivificant a tots els homes de bona voluntat, i produeix 
la santedat, que mai s’estroncarà en la Iglésia de Déu, sinó 
que passa de generació en generació fins arribar al compli¬ 
ment dels segles. 

Avui a tots enviem, caríssims germans i fills, com un amo¬ 
rós recordatori de l’aparició en el món del Rei de la santedat, 
que es manifesta com en son tron en la menjadora de la qua¬ 
dra o cort del portal de Betlem; i junt amb aquest recordato¬ 
ri vos enviem l'anunci d’una santedat que aparegué en aquesta 
nostra terra, que aquí florí, que granà en l’Ordre del gloriós 
Pare Sant Domingo i que fou collida per la Glòria allà en les 
llunyanes terres d’Orient, en la regió del Tonquín. 

Ve molt oportunament l’anunciar-vos en el temps de Na¬ 
dal, en el Naixement de Jesucrist, que és l'arbre o la soca 
d’on brota tota santedat entre els homes, arbre sempre viu i 
que estén ses branques en totes les generacions, ve molt 
oportunament l’anunciar-vos que la Iglésia nostra Mare ha de¬ 
terminat la Beatificació d’un fill d'aquesta nostra estimada 
Diòcesi, d’un estudiant del nostre Seminari, el Venerable Pere 
Almató, màrtir de la Fe de Jesucrist allà en les regions del 

Tonquín. L'cndemà dc Nadal la Iglésia ens fa celebrar la 
festa del primer màrtir, el diaca Sant Esteve, i el Naixement 
de Jesús i el martiri de Sant Esteve semblen una mateixa 
festa. Cada màrtir és una nova prova de l’etema fecunditat de 
la Iglésia catòlica i un nou testimoni de sa divinitat. 


II 

Glòria en nostres màrtirs 

Alabem a Déu en sos Sants, caríssims germans i fills. La 
glòria del benaventurat Pere Almató és la nostra pròpia glòria, 
de la nostra terra, de la nostra gent. És cert que tot màrtir 
és, en primer lloc, una glòria de la Iglésia catòlica, qui l'en¬ 
gendrà a la vida de Jesucrist; que aquests màrtirs que van a 
ésser beatificats són una glòria de l'Espanya catòlica, puix en 
un mateix dia confessaren a Jesucrist, donant la seva sang, 
barrejant la seva sang, un biscaí, un castellà i un català; que 
són molt especialment una glòria de la insigne Ordre de Nos¬ 
tre Pare Sant Domingo, perpètua defensora de la Fe, que els 
infongué el zel de l’apostòlic Fundador; però per a aquesta 
nostra estimada Diòcesi l’Almató és el Benjamí de la santedat, 
l'amic de tots, i quasi el parent. El seu nom de casa persevera 
en algunes cases pairals de la terra; té aquí diferents sacer¬ 
dots condeixebles que el conegueren i tractaren, i, de conse¬ 
güent, tots havem d'alegrar-nos de que tinguem un nou inter¬ 
cessor davant de Déu, i quedar agraïts a la Iglésia, que, al 
decretar-li l’honor dels altars, ens honra a tots nosaltres. 

Alabem a Déu en el seu màrtir Pere Almató. Ell va coronat 
amb les roses vermelles del martiri i amb els lliris blancs de 
la innocència. Consta en el procés canònic que el nostre Pere 
Almató mai perdé la gràcia baptismal. Passà com un àngel 
per aquest món de corrupció sense encomanar-se sa malícia. 
Arribà a la Glòria sense haver tacat la blanca vestidura de la 

gràcia baptismal, al revés, enriquint-la i esmaltant-la amb la 
reial porpra de la seva sang vessada per Jesucrist. 

i Oh màrtir benaventurat i gloriós! jOh flor hermosa i olo¬ 
rosa del Lluçanès! Embalsameu amb l'aroma de la nostra Fe, 
de la vostra Caritat heroica i de la vostra Innocència a tota 
aquesta Diòcesi, a les nostres ànimes fredes en l'amor de Déu 
i contaminades pels aires impurs del món; intercediu davant 
de Jesucrist, per qui generosament donàreu la sang, a fi que 
aquesta terra continuï essent un planter de sants sacerdots, 
de verges sagrades, de piadosos pares de família. Feu que mai, 
malgrat les seduccions mundanes, prevalgui aquí la vida ani¬ 
mal sobre la vida espiritual; que tots sapiguem seguir, com 
vós, al diví Salvador, al dolç Jesús, vida de la nostra vida i 
única esperança de la nostra salvació eterna. 


III 

La festa de beatificació 

El Romà Pontífex té ja determinat celebrar la solemnitat 
de la Beatificació del nostre estimat Pere Almató i de sos com¬ 
panys de martiri en la festa de l'Ascensió de Jesucrist al Cel, 
que cau el dia 24 del pròxim mes de maig; i Nós, al partici¬ 
par-ho als nostres diocesans, els convidem a unir-se íntima¬ 
ment a l'espiritual alegria de la Iglésia universal i a celebrar 
aquesta nova glòria de la fecundíssima Iglésia ausetana. 

És una mena d'obligació moral dels allegats prendre part 
personal, assistir a aquella festa de la Iglésia universal que 
dignifica, exalça i glorifica a un paisà, a un amic, a un qui és 
os dels nostres ossos i carn de la nostra carn, qui nasqué, vis¬ 
qué i conversà entre nosaltres, parlà la nostra llengua, parti¬ 
cipà de les nostres afeccions i començà ja aquí la preparació 
per a la glòria que trobà amb la palma i la corona del martiri 
en el país d’Orient. 

Nós pensem també, amb l'auxili de Deu, anar a Roma per 
a representar la nostra estimada Diòcesi en aquesta festa de 
la Iglésia universal, per a presentar al nou benaventurat així 
que s'ofereixi per primera vegada la seva sagrada imatge a la 
pública veneració dels cristians, per a presentar-li com les 
primícies de la pregària dels seus paisans, de la terra que el 
veié nàixer, del país on aprengué a creure, a estimar i a es¬ 
perar en Jesucrist, Déu i Home verdader, i pel qual després 
ell donà generosament la seva sang. I vos exhortem, estimats 
diocesans, a tots aquells a qui bonament sia possible, a que 
ens acompanyeu en aquella solemne diada en què el Vicari de 
Jesucrist, des de la Casa Pairal de la Cristiandat, des de la im¬ 
mensa iglésia del Vaticà, decretarà l’honor dels altars al vene¬ 
rable fill de Sant Feliu Sasserra, al màrtir de Jesucrist, el 
virginal Pere Almató. 

Els nobles i piadosos fills de la terra bascongada, on nas¬ 
qué altre dels màrtirs, el pontífex Berrioochoa, preparen una 
peregrinació a Roma per a assistir a les solemnitats de la Bea¬ 
tificació, i a son temps Nós vos participarem i organitzarem la 
nostra peregrinació combinada amb aquella. 

La fe i l’amor de Jesucrist són el gran vehicle de la vida 
cristiana; el Venerable Pere Almató amb aquestes dues ales 
de la fe i de la caritat divina volà des d’aquest Seminari a 
l’apostòlica Ordre dels Frares Predicadors, d'Espanya a l’Àsia, 
i de la terra al Cel. A nosaltres també la fe i l'amor a Jesús 
ens portarà a Roma per a postrar-nos davant de la imatge de 
l’Almató, quan per primera vegada el Papa la presentarà a la 
veneració de la Cristiandat. 

En aquest temps de sensualisme i d’egoisme refinat, en 
què la societat va oblidant els principis espirituals, i, anima- 
litzada, gairebé no comprèn els principis evangèlics, ni la no¬ 
blesa de la vida present, i sols confusament pensa en la vida 
eterna, per a assegurar la qual donà la seva sang el Rei dels 
màrtirs, Jesús, nostre diví Salvador, la glorificació d’uns nous 
confessors de la fe, dels nostres dies i de la nostra terra, en¬ 
fortirà la vida del nostre esperit. 


10 

Així sapiguem tots nosaltres, caríssims, inspirar-nos en la 
seva fe heroica i en sa caritat divina; així sapiguem seguir 
els seus exemples adherint-nos a la Creu de Jesucrist, única 
que sosté la nostra vida sobrenatural; així el venerable i virgi¬ 
nal màrtir Pere Almató intercedeixi per a aquesta Diòcesi, que 
fou la seva Diòcesi; així alcanci per a tota classe i condició de 
persones d’ella la benedicció de l’Altíssim, que és penyora de 
tot bé i principi de santificació, benedicció que Nós vos augu¬ 
rem en nom del Pare t, del Fill f i de l’Esperit Sant f. Amén. 


Vic, 10 de desembre de 1905. 

NÓS, EL BISBE DE VIC, 

AL CLERO I FIDELS DE LA DIÒCESI 

Mysterium iam operatur iniquitatis. 
«Ja es va fent el misteri d'iniquitat.» 

(I Tessalònics, II, 7.) 


I 

Els atemptats anarquistes 

L'atemptat sacríleg contra la vida del senyor Cardenal 
Bisbe de Barcelona, comès per un fill d'una honesta família 
d'aquesta ciutat de Vic, urgeix la nostra consciència de Pastor 
i ens obliga a alçar el crit per a despertar l'esperit cristià 
ensopit, a fi que el Pastor únic i universal del llinatge humà, 
en el dia en què li haurem de dar compte de la nostra adminis¬ 
tració pastoral, no pugui dir-nos: «Gos mut, j-per què no lla¬ 
draves quan veies que el llop devorava les ovelles que t'havia 
confiat ?» 1 

Quan a la Nit de Nadal sortia de cantar a la seva Seu: «El 
Rei pacífic i desitjat de tot el món s'hamostrat d’una manera 
admirable», un home qui havia tingut una educació cristiana 
en aquesta ciutat, plena de temples del Senyor i de perso¬ 
nes consagrades a Déu, es tirà sobre el venerable Prelat barce¬ 
loní i, alçant un punyal, intentà matar-lo. La Providència no 
volgué que es realitzessin tals intents sacrílegs. Però Nós ara 
creiem de la nostra obligació dirigir-nos a vosaltres, caríssims 
diocesans, per a cridar-vos l'atenció sobre l'obra de perversió 
de l’esperit del poble, que ja fa temps que la secta va realit¬ 
zant i que en aquesta mateixa ciutat ha establert una càtedra 


1. Issaïes, II, 10. 

d’impíetat dirigida per un apòstata públic de la Fe cristiana, 
la publicació de la qual ja està condemnada per la Nostra 
Autoritat diocesana. 

Els diferents delictes comesos a Torelló, a Ripoll i a altres 
punts d’aquesta Muntanya tenen son complement i explicació 
en l'atemptat contra la vida del senyor Cardenal Bisbe de 
Barcelona al sortir de Matines de Nadal, en la nit en què el 
poble cristià celebra el Naixement del Fill de Déu en cara 
humana. 

No es tracta d’una qüestió entre patrons i treballadors; no 
és una rivalitat de classes, com sempre hi ha hagut i hi haurà 
en el món; no es tracta de millorar la situació de la classe 
obrera, en lo qual la Iglésia catòlica sempre cooperarà dins 
de la justícia; no s'intenta alçar el poble i elevar-lo a major 
dignitat i atribuir-li majors prerrogatives socials, ni de refor¬ 
çar sos drets en les relacions econòmiques entre el capital i 
el treball; les paraules i les obres demostren que lo que inten¬ 
ta la secta és destruir el Cristianisme, empresa ja molt vella, 
perquè l’evangelista Sant Joan , 1 deixeble del Senyor, ja escri¬ 
via que l'enemic de Crist ja era sobre la terra allà quan 
tot just el Cristianisme acabava d’aparèixer en el món. 

Un dels nostres predecessors, de santa memòria, el bisbe 
Strauch, ja fou víctima i caigué mort pel ferro de les sectes, 
allà en les muntanyes de Vallirana, on alevosament fou con¬ 
duït, perquè amb sos eloqüents escrits posava en evidència la 
malícia sectària. Ell no era enemic del Poder civil; ell no re¬ 
butjava les noves institucions polítiques; però amb enteresa 
apostòlica volia posar en evidència la malícia anticristiana 
dels qui enganyaven al poble amb pretext de llibertat, com 
ara l’enganyen i el porten a la impietat amb pretext de millo¬ 
rar la situació econòmica. 


1. I Joan, II, 28. 

II 

Hipocresia de la secta 

La Iglésia, caríssims fills, mai s’oposarà a la llibertat i al 
millorament econòmic del poble; al revés, ama la llibertat i 
el millorament econòmic. La llibertat civil i política és filla 
del Cristianisme; únicament el món cristià és lliure; i els po¬ 
bles més lliures de la terra tenen son organisme polític en 
conformitat amb les eternes lleis del Cristianisme. Les ciutats 
catalanes eren pobles democràtics i lliures dins d'una efica- 
císsima influència religiosa. Tothom sap que la Constitució an¬ 
glesa data de quan Anglaterra era l’illa dels sants, cora ara 
torna a ésser, i que la Constitució dels pobles de l'Amèrica 
del Nord fou alabada pel Sant Pare Lleó XIII com de gran 
oportunitat i equitat per a un país de la conformació social 
d'aquell. 

Però la secta no ama la llibertat, ni ama el millorament 
econòmic del poble. És astuta, i en sa lluita contra el Fill de 
Déu, Legislador de la Humanitat, es disfressa, i cerca, per a 
fer-ho, el trajo de moda, s'aprofita del gust dominant, de l’as¬ 
piració popular que ella coneix que té més força en aquells 
moments. 

Hi hagué un temps en què es presentava com la gran de¬ 
fensora del principi de la llibertat política dels pobles, aparen¬ 
tava una certa noblesa, predicava que era enemiga d'impo¬ 
sicions; fins es declarava deixeble de Jesucrist, presentant-se 
com a reivindicadora de la puresa de la seva doctrina en la 
redempció temporal del poble; deia que cadascú havia de viu¬ 
re tranquil·lament amb la seva llei; quan ara la veiem, en els 
pobles qui han arribat ja a la darrera etapa, com la França, 
convertida en enemiga acèrrima de la Iglésia, i amb gran hipo¬ 
cresia, com si hi hagués un fort perill per la Potestat civil, 
desterra a milers d’homes i dones pacífics, sols perquè obser¬ 
ven la llei de l'Evangeli, i es prepara per a apoderar-se de les 
iglésies, i declara que la casa del Senyor no és del Senyor, que 

si els cristians la volen l'hauran de llogar, fins que els deixe¬ 
bles de Satanàs voldran tirar fora a Jesucrist i els seus ado¬ 
radors. 

Rebutjada per la secta la idea de llibertat, i presentant-se 
ja en sa forma natural i pròpia, que és la tirania, ara vol por¬ 
tar al poble a la impietat, prometent-li regnar sobre la terra. 
Com Satanàs a Jesús en la temptació de la Muntanya, li diu 
al poble: «Et daré tot el món si m'adores.» 

; Pobre poble, si el millorament econòmic t'ha de venir de 
la secta! La secta podrà portar la revolució, la dissolució so¬ 
cial, un desfet; però ella és incapaç de fer res de bo, perquè 
l’arbre dolent no pot produir fruits bons; podrà destruir l'edi¬ 
fici social, dissipar la civilització que baix la influència del 
Cristianisme s'ha anat desenrotllant a Europa; però elevar al 
poble, millorar la situació de la classe obrera, equilibrar la 
distribució de la riquesa entre els homes, això és impossible. 
L'equilibri, l’equitat, la justícia social, és obra de raó, de sere¬ 
nitat i de bons sentiments, i la secta encén les passions, es 
posa a judicar en el terreny de la mentida, tenint una falsa 
idea de l'home, i els seus doctors no practiquen de cap ma¬ 
nera la doctrina que prediquen, puix, fora de raríssimes excep¬ 
cions, són homes concupiscents, incapaços de sacrificar-se pel 
seu pròxim. La secta mai tindrà sants. 


III 

El misteri d'iniquitat 

Tota institució, tota doctrina, tot moviment social, tot ar¬ 
bre, s’ha de judicar pels seus fruits. Les doctrines i els fets de 
la secta ja els coneixeu, caríssims fills. Les seves publicacions 
prediquen contínuament la impietat, i la impietat sempre ha 
sigut avorrida dels homes honestos fins en els temps i en els 
països en què no domina el Cristianisme. Al revés, la impietat 
en determinats homes arriba a son grau màxim en els temps i 

en els països cristians, i és perquè el Cristianisme destrueix 
la superstició, i aleshores l’esperit anticristià, incapaç de sin¬ 
ceritat, amb un furor inexplicable es desboca pels camins de 
la negació i del nihilisme fins arribar a l'avenç de la destruc¬ 
ció, com ho veiem clarament amb els nostres anarquistes. 
L esperit antireligiós i antisocial, com moviment públic, es 
pot dir que és propi de la cristiana i civilitzada Europa; els 
pobles asiàtics, civilitzats a sa manera, però no cristians, tenen 
quasi desconeguda la impietat i l’anarquisme, que avui dia 
corren desfrenats pels nostres pobles. 

És aquest el misteri d'iniquitat de què ja parlaven els apòs¬ 
tols . 1 La iniquitat és un misteri, i per això hi ha pocs homes 
que l'entenguin, i enganya a tantes multituds. La seducció del 
pecat és un misteri. Les formes més elegants, les suavitats 
més atraients, les dolçors més enciseres, són més perilloses i 
les més seductores. La premsa més llegida és la més dolenta, 
perquè sap péixer als seus lectors la vehement delícia del 
pecat. La secta té son idealisme, obre horitzons enganyosos 
i proporciona també als seus adeptes una mena de fals ali¬ 
ment espiritual. Així atrapa a certes ànimes educades en l'es¬ 
cola de Jesucrist, però que, essent indòmites a la regla santa 
de la nostra Religió, fugen d'ella i cerquen on viure sense 
restricció i sense llei. 

La premsa sectària estampa cada dia una muntanya de 
paper, i barrejant tots els estímuls humans, l'esperit i la carn, 
excitant de vegades sentiments nobles envers els pobres í 
obrers, o desfrenant per medi de la pornografia els instints 
bestials de l'home, predicant sovint l'extermini del sacerdoci 
i l’abolició de la Religió cristiana, i altres vegades ponderant 
l'adoració de la veritat, de la bellesa i de la justícia; és a dir, 
la premsa convertida en sacerdotessa del misteri d'iniquitat,* 
oposant-se al misteri de la Veritat, que vingué a revelar-nos 
el Verb de Deu, Fill de Maria Verge, la premsa sectària en 


1. Tessalònics, II, 7. 





I·L MISTERI D’INIQUITAT 


153 


tots els seus matisos, és avui el principal instrument en con¬ 
tra del Cristianisme. I entre la premsa escampadora d'idees 
adverses al Cristianisme i a la societat, i els propagandistes 
populars que prediquen contra la Religió, i els oradors del 
nostre Parlament qui fan professió d'anticristians, com ara 
fa poc ha succeït, i el Josep Sala i els altres instruments de 
l’anarquisme, hi ha una relació d’íntim parentiu espiritual. 
Tots descendeixen d'un mateix principi, que és l'odi a l'obra 
de Jesucrist, la Iglésia catòlica, qui és Mare i espiritual mestra 
de tot el llinatge humà; entre ells hi ha solament diferència de 
medis per a destruir-la, però l'intent és igual. Per les venes de 
tots ells circula la mateixa sang, han adjurat de l'amor, no el 
coneixen, i l’avorriment a l’home, fill de Déu per la gràcia 
cristiana, és el distintiu que els manifesta. 

La lògica de l’ateisme és evident. Qui no coneix a Jesucrist, 
qui renega de Jesucrist, no pot conèixer a Déu. El diví Re¬ 
demptor ho digué amb paraules d’una claredat summa: «Nin¬ 
gú, sinó per medi de Mi, arribarà al Pare »; 1 i la veritat d'a¬ 
questes paraules evangèliques queda demostrada per l'expe¬ 
riència. L'anticristianisme es converteix, a no tardar, en ateis¬ 
me. La paternitat divina desapareix de l'enteniment i del cor 
de l’home quan en ella s'apaga la llum de Jesucrist; i comen¬ 
ça aleshores el misteri de la iniquitat, l’avorriment a l'home. 
Perquè els homes, si no som fills d’un mateix pare, no som 
germans; i si no som germans, som enemics, perquè les nos¬ 
tres passions són oposades, el nostre interès és contrari, el 
nostre temperament és distint; l’home és un llop contra l'altre 
home, com digué aquell filosop; i veus aquí, caríssims ger¬ 
mans i fills, d’on surten aquests llops que tot sovint sembren 
la desolació i la sang per tot Europa, i especialment a la gran¬ 
diosa capital de nostre Principat, la ciutat de Barcelona. 


1. Joan, XIV, 6. 

IV 

Cal salvar la societat 

I a escriure aquesta Carta, estimats diocesans, ens hi obli¬ 
ga la necessitat de recomanar-vos la carinyosa vigilància so¬ 
bre els vostres fills, sobre els vostres dependents, i fins l’exer¬ 
cici d'una benèfica influència sobre tot el poble en virtut de 
la gran llei cristiana de la caritat que ens mana interessar-nos 
per tots els homes. 

Una de les nostres grans tristeses és la situació moral del 
poble, víctima de l’astúcia anticristiana, qui baix capa de mi¬ 
llorar-la li ha pres, en gran part, l'esperit cristià. Ell era la 
classe més íntimament unida amb la santa Mare Iglésia; era 
la classe més cristiana de la societat; era on d’una manera 
més admirable es practicaven les virtuts evangèliques; era, 
en una paraula, com l'essència del Cristianisme, la realització 
de la sublim aspiració de Jesús, nostre Redemptor dolcíssim, 
quan deia: «Só enviat a evangelitzar els pobres ». 1 

Per això, estimats sacerdots diocesans, pesa sobre Nós la 
greu preocupació de si nosaltres no tenim, com exigeixen les 
circumstàncies presents, aquella abnegació i esperit de sacri¬ 
fici que ens hauria de portar al poble amb caritat i paciència 
fins al martiri, si fos necessari, per a treure'l de les mans de 
la impietat que el condueix a la perdició temporal i eterna. 
L’ensopiment dels savis, dels rics i dels poderosos del món, 
lo que ara en diuen les classes directores, arriba fins a nos¬ 
altres, i les bombes i els punyals i els incendis, que donen a 
la nostra edat l’aspecte d’una època bàrbara, que constituei¬ 
xen un espectacle d'un món que es diverteix i no pensa més 
que en delectar-se quan se senten els cruixits i espetecs de la 
nostra societat corcada, que sembla que va a enfonsar-se, la 
repetició d’aquells aconteixements dels antics imperis que els 

profetes d’Israel ens expliquen que irritaven la potència di¬ 
vina amb la supèrbia i la sensualitat, flaqueses de tota societat 
decadent, i que de sobte, semblant forts, s'enfonsaven, que en 
part avui també veiem; la comparació de les coses que ara 
passen en el món amb les que passaven en les èpoques ante¬ 
riors, el considerar que l’ensopiment i la infatuació distingei¬ 
xen als pobles que es van a perdre, ens posa la ploma als dits 
per a cridar l'atenció del clero i de totes les persones amants 
del pròxim, de qualsevol classe social que siguin, a fi que 
tots, implorant degudament la gràcia de Nostre Senyor Jesu- 
crist, augmentem el nostre fervor i activitat i la nostra ab¬ 
negació i esperit de sacrifici per a treballar, posseïts d'amor 
a Nostre Senyor Jesucrist, en la salvació del poble, que Ell 
redimí amb la seva sang preciosíssima. 

D'altra banda, el sentit polític de la nostra societat ens 
obliga a una major activitat en procurar el bé espiritual del 
nostre pròxim. L'autoritat política avui dia, en uns punts per 
malícia sectària i en altres per creure que l'acció de la po¬ 
testat civil no deu ficar-se en l'ordre espiritual, encara que, 
d’altra part, el respecti, l'autoritat política, diem, avui dia, o 
bé és contrària a la influència religiosa necessària perquè 
tingui soliditat la societat humana, o bé prescindeix d'ajudar 
a la Iglésia en son treball de cristianitzar al poble; per lo qual 
tots els qui tenim el principi sobrenatural de que Jesús és 
Salvador, havem d’augmentar el nostre zel envers el pròxim, 
i havem d’encendre més en el nostre cor la flama de la caritat 
divina, i per medi de la caritat pràctica, de la misericòrdia i 
l’amor exercir l'apostolat, el proselitisme de salvar les ànimes. 


V 

Les armes són la caritat i el sacrifici 

Amb la caritat havem de vèncer l'anticristianisme, perquè 
el sistema que vol treure a Jesucrist de la societat humana té 

per principi i germen l’oposició a la caritat, o sia, un egoisme 
desfrenat. És el cristianisme girat al revés. El Cristianisme té 
com a principi social essencial el sacrifici, l’abnegació, la mor¬ 
tificació de si mateix, la moderació de tots per a arribar a 
Tharmonia. L'harmonia absoluta, el regnat perfet de la jus¬ 
tícia a la terra el considera impossible: dins d'aquesta mateixa 
gran societat humana i divina, cosmopolita, vivificada per 
l’Esperit Sant, que en diem la Iglésia catòlica, hi haurà sem¬ 
pre màcules i arrugues. La perfecció verdadera l'espera so¬ 
lament en l’eternitat. Però l'estrella de Betlem, l’ideal i l'as- 
píració a l'amor universal de tot el llinatge humà, a l'elevació 
popular, sempre ha existit i existeix en la Iglésia catòlica; 
sempre hi ha hagut i hi haurà en ella ànimes escollides qui 
hi han dedicat tota sa vida, qui al bé, tant corporal com espi¬ 
ritual del poble, hi han sacrificat la seva vida i tot lo que 
tenien. 

i Quina diferència entre els herois del Cristianisme i els 
herois de les sectes anticristianes! L'Europa, per imperfecta 
que sia, està, no obstant, poblada d'instituts benèfics de dife¬ 
rents classes. Institucions per a cuidar malalts, per a recollir 
vells i criatures desemparats, per a assistir en ses cases a les 
famílies necessitades, per a l’ensenyança literària dels pobres, 
per a la instrucció professional dels obrers; i aquestes insti¬ 
tucions en sa quasi totalitat han eixit a l'influx espiritual del 
Cristianisme, el qual sempre ha posat en el cim de la glòria, 
entre els companys més íntims de Jesucrist i els més inme- 
diats participants de sa eterna felicitat, aquells homes, aque¬ 
lles dones, qui s’han sacrificat pel bé corporal o espiritual de 
son pròxim. 

La secta anficristiana no comprèn lo que sia sacrifici. Al 
revés, té al sacrifici com una monstruositat, com un turment 
inútil; posa al goig, al plaer, com base de la vida humana, 
i quan l’experiència li ha evidenciat que el plaer és impossi¬ 
ble, que el consol no existeix sense la gràcia de Jesucrist, ales¬ 
hores ella, la secta que s'intitula a si mateixa adoradora de la 
naturalesa, es gira contra la naturalesa i s’esforça en des- 

truir-la, i amb bombes, punyals i incendis vol desfer la so¬ 
cietat humana, filla de la naturalesa, que el mateix Jesús, Fill 
de Déu, respectà en sa vinguda al món, dient l’Evangelista que 
no venia a desfer-la, sinó a refer-la. 

En aquest punt de la present Carta, escrit lo que precedeix 
d'ella, rebem.la-notícia de que l'infeliç Josep Sala ha mort 
a la presó. Déu, com no fiant-se de la justícia humana, s’ha 
fet justícia amb ses pròpies mans; com temps enrera l'anar¬ 
quista qui a París volia amb la dinamita destruir un dels prin¬ 
cipals temples, ell mateix quedà destruït i destrossat, perquè 
els homes extraviats prenguin exemple, i tothom reconegui 
que Jesucrist guarda a sa Iglésia, contra la qual, segons sa 
promesa, les portes de l'infern mai prevaldran. Déu l'hagi per¬ 
donat, i esperem que en sos últims moments de vida haurà 
reviscut en la seva ànima la fe cristiana que li ensenyaren els 
seus pares, i que haurà obtingut la misericòrdia divina, ja que 
ell, com tants d’altres, són menys culpables dels seus delictes 
que aquells mestres seus, qui en les columnes dels periòdics 
o en les perorates dels clubs emmetzinen l'ànima del poble. 

VI 

La Musa de l’anarquisme 

Existeix una Musa inspiradora de l'anarquisme, qui sap 
donar encís a les paraules dels seus falsos profetes. Aquests 
falsos profetes obtenen aplaudiments i corones en les taules 
del teatre, fins de la gent política i oficial, i els poderosos i 
grans del món els cerquen com un solaç exquisit de la vida. 
També aquells imperis orientals de què parlen els profetes de 
1 Antic Testament, i a què abans havem fet referència, tenien 
el refinament de cercar el plaer de la falsa profecia. Fugien 
de la realitat, prescindien d'ella, que necessàriament importa 
mortificacions en la vida, i s’abeuraven en la mentida, no vo¬ 
lien apagar la seva set en les fonts d’aigua viva de la Veritat 
divina, i cercaven amb deliri les cisternes tèrboles i corrom¬ 
pudes de la idolatria, de la il·lusió i de la falsedat. 

Pels fruits es coneix l’arbre. Considereu, estimats dioce¬ 
sans, la diferència entre els deixebles dels falsos profetes de 
les sectes anticristianes i els deixebles de la santa Fe catòlica 
estesa per tot el món, per a fer de tot el llinatge humà com 
una sola família. Fa pocs dies, joh contrast!, tinguérem la sa¬ 
tisfacció d’escriure-us una Carta participant la notícia de que 
un fill d’aquesta Diòcesi, contemporani nostre, qui morí mar¬ 
tiritzat evangelitzant el Tonquín oriental, anava a ésser elevat 
per la Iglésia a l’honor dels altars. El màrtir Pere Almató 
sentí sobrenaturalment, noblement, l’amor universal al llinat¬ 
ge humà, i es sacrificà per a ésser útil al seu pròxim, per a fer 
resplendir la llum de la Veritat a aquells pobles, per a por¬ 
tar-los el coneixement i amor de Jesús, únic Salvador del 
nostre llinatge. Jove deixà la dolça pàtria, la família, els amics 
i totes ses conveniències personals. El portava l’amor, i per 
l’amor morí. Era deixeble de l’amor. L'anarquista Josep Sala 
era deixeble de l’odi. La seva ànima infantil d’home popular 
quedà suggestionada amb les doctrines dels falsos profetes; 
un món de confusions bulliria dins de la seva testa, les idees 
transcendentals de la secta, la mena de grandiositat de sos 
projectes, el paradís de mentida que ells forgen suposant que 
la Iglésia retarda el seu adveniment, l'adveniment de la feli¬ 
citat humana, li encendria totes les males passions, i sense 
tenir res que dir del digníssim senyor cardenal Casanas, sols 
perquè és un membre eminent de la Iglésia catòlica, alçà con¬ 
tra ell el punyal precisament quan el ministre de Déu sortia 
del temple, en les Matines de Nadal, qui sap si responent això 
a un refinament d’impietat o a un ritu abominable i sectari. 


VII 

La pedra fonamental és Jesucrist 

Els estrèpits socials que presenciem, caríssims diocesans, 
ens han de fer més addictes a Jesucrist, pedra fonamental de 
la societat humana, pedra que, segons la doctrina de l'apòstol 

Sant Pau, 1 serveix per a edificar o per a ensopegar. Els qui 
volen edificar fora d'aquest fonament no alçaran cap edifici 
sòlid. 

La societat canvia, els costums es muden, les lleis i les ins¬ 
titucions civils i polítiques varien; però l'eterna Veritat de 
Déu i la revelació de son Verb al món són com l'essència de 
la Humanitat, el lligam suavíssim que uneix als homes, l’aglu¬ 
tinant imprescindible dels esperits. Déu és el fidel custodi de 
la naturalesa, perquè és son Autor, i son intèrpret sempre 
verídic és el Verb de Veritat, Jesús Redemptor. L'anarquis¬ 
me, les sectes antisocials qui l’engendren, són pecats contra 
la naturalesa, que provenen de no respectar al Legislador diví 
de la naturalesa humana. Una societat cristiana que rebutja 
el Cristianisme és molt pitjor que una societat gentílica que 
no ha conegut el verdader Déu. 

L’apostasia de Jesucrist suposa una alteració molt fonda en 
la virtut natural de l'home, suposa una sublevació insana de 
males passions, i per això té per conseqüència una vulneració 
dels grans principis socials, dels grans principis de la natura¬ 
lesa. D’aquí prové que mai s’és vist una societat que, rebutjant 
els grans principis socials del Cristianisme, hagi quedat tran¬ 
quil·la; sempre ella permaneix en estat convulsiu, perquè està 
en desequilibri. La història ens mostra algunes societats gen- 
tíliques equilibrades a sa manera, tenint un cert respecte a la 
naturalesa humana, però sempre era sacrificant, anul·lant al¬ 
guns membres del llinatge, deixant sense personalitat l'ínfima 
classe social. 

El Cristianisme té l'honor d’haver reintegrat a la natura¬ 
lesa humana en l'harmònica i completa possessió de si matei¬ 
xa. Tot home, sia el qui sia, pertanyi a la classe que es vulgui, 
és igualment mereixedor de consideració. Les preocupacions 
socials, les pretensions aristocràtiques, les concupiscències de 
la gent adinerada, mai han arribat a corrompre l'esperit evan- 


1. Romans, IX, 33. 

gèlic de nostra santa Mare la Iglésia, ni en les èpoques més 
dominades per oligarquies polítiques, militars o mercantils. 
La llei de la igualtat evangèlica ha regit sempre en la Iglésia 
catòlica, i ella triomfarà de les sectes antisocials qui posen en 
perill la civilització i causen la perdició eterna de tantes àni¬ 
mes, portant-les a la impietat, o a l'odi a Jesucrist, únic Sal¬ 
vador dels homes. 

El conflicte actual, la fermentació de sectes antisocials dins 
de la societat cristiana no és un fet nou i exclusiu de la nos¬ 
tra època. Al nostre país de Catalunya arribà en el segle xjii 
aquella tumultuosa heretgia dels abigesos amb la qual s'alça¬ 
ren altres sectes quasi idèntiques als nostres socialistes i anar¬ 
quistes, i semblava que l’ordre cristià ja s'havia acabat en el 
món. Aquella heretgia i aquelles sectes es dissiparen amb un 
augment de fervor en la pietat cristiana del poble; i després 
d’elles vingué una de les èpoques més admirables que ha tin¬ 
gut la societat humana, regida per un poderosíssim esperit 
catòlic; la gran època de la filosofia, de l’art, de la sociologia 
catòliques. És a dir, usant una expressió avui de moda, es 
manifestà aleshores en la societat d'Europa un catolicisme 
integral que informava la totalitat de la vida humana. Però 
allà on hi ha Jesucrist hi ha l'anticrist, i els gèrmens de la im¬ 
pietat que ens dissiparan del tot fins al dia en què se separarà 
la llum de les tenebres, és a dir, fins al dia del judici final, els 
gèrmens de la impietat ha deixat la divina Providència que en 
els nostres dies es desenrotllessin i manifestessin en la vida 
social d’una manera espantosa. Mes, el verdader cristià no 
s’ha d’espantar ni dubtar mai de les promeses del Redemptor: 
«En el món, digué, tindreu grans tribulacions, però confieu 
que Jo só vençut al món». 1 

Per això nosaltres, caríssims diocesans, ferits en nostres 
més delicades afeccions pel fet anàrquic i sacríleg d’un paisà 
nostre, d’un vei nostre, d'un germà nostre, seduït per les pre- 


1. Joan, XVI, 33. 

dicacions sectàries, havem d’unir-nos més íntimament, d’intel- 
ligència i de voluntat, amb el diví Restaurador del nostre lli¬ 
natge, i cooperar amb major eficàcia a la difusió del bé espi- 
piritual i material del poble, a fi que l'amor triomfi de l'odi, 
la veritat de l'error, i regni entre tota la societat aquella pau 
promesa als homes de bona voluntat, que anunciaren els àn¬ 
gels en el portal de Betlem en el Naixement de Nostre Senyor 
Jesucrist, que en aquests dies ens recorda la santa Mare 
Iglésia. 

I perquè així sia, vos enviem a tots, caríssims germans i 
fills, la Nostra Benedicció pastoral en nom del Pare f, del 
Fill | i de l’Esperit Sant t- Amén. 

Vic, festa de Sant Joan l’Evangelista, 27 de desembre de 1905. 

LA CONFESSIÓ DE LA FE* 


(Contra la vanitat 
dels que es diuen intel·lectuals) 


Sumari 

I. Fam i set espiritual que devora al món. 

II. Aquesta fam i set han de tenir una satisfacció espiritual. 

III. La Fe és la fórmula de la Vida. 

IV. Vanitat dels intel·lectuals en voler ensenyar la Vida. 

V. Valor just de la ciència en la conquesta de la Fe. 

VI. La Fe és obra de l'Esperit de Déu. 

VII. La Confessió externa de la Fe. 

VIII. La Confessió perfecciona la Fe i l'home. 

IX. La Confessió de la Fe és el gran certamen dels segles. 


* Pastoral de Quaresma de l'any 1906. Nou cas d'amplitud de visió 
pastoral més enllà de les fronteres diocesanes. Sembla resultat d’aquest 
document la comunicació epistolar entre el rector de la Universitat de 
Salamanca, Miguel de Unamuno, i l’autor. El bisbe de Madrid-Alcalà, 
doctor Guisasola, escriu al Doctor Torras després d'aquesta pastoral: 
«Por supuesto los intelectuales no han dejado la ocasión de "modemi- 
zar” a su antojo, sintiéndose fustigados por usted.» 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en Nostre 
Senyor Jesucrist. 

Corde enim creditur ad iustitiam; 
ore autem confessio fit ad salutem. 

«Perquè és necessari creure de cor 
per a justificar-se, i confessar la fe 
a salvar-se.» 

(Romans, X, 10.) 


I 

Fam i set espiritual que devora al món 

Un home senzill i popular qui fou pastor en el misteriós 
poble d’Israel, a qui Déu havia concedit el do de profecia i 
al qual sempre se l'ha considerat com a verdader profeta, pin¬ 
ta una situació d'esperit d'aquella gent de son temps, que, com 
succeeix sovint en les Sagrades Escriptures, és igualment una 
pronòstiga de lo que succeeix en diferents situacions del lli¬ 
natge humà. 

Diu Amós: «Vindrà temps, diu el Senyor, en què Jo en- 
viare la fam sobre la terra; però no fam de pa, ni set d'aigua, 
smó d'oir la paraula del Senyor. I d'una mar a l'altra mar, í 
del nord a l'orient, tothom quedarà trastornat. Aniran d'un 
punt a l'altre per a oir la paraula del Senyor, i no ho aconse¬ 
guiran. Les hermoses donzelles i els joves en aquell dia defa¬ 
lliran de set». 1 . 


1. Cap. VIII. 

L'antiga profecia té una perfecta aplicació als nostres dies 
i a la nostra gent moderna. Dins del materialisme dominant, 
la gent moderna sent d’una manera vivissima els estímuls de 
l’esperit. La fam és general; tothom corre, sense saber on va, 
cercant pa, i el jovent defalleix de set. La mateixa activitat 
dels escriptors socialistes i anarquistes, qui sembla, i fins ells 
diuen, que treballen pel pa que satisfà la fam del cos, en ses 
teories i en ses doctrines demostren que lo que els falta és 
el pa de l'ànima. L'agulló que els mou a escriure i a perorar 
en ses propagandes no és corporal, que, gràcies a Déu, a molts 
d’ells no els falta res, sinó que és l'agulló espiritual d'una 
ànima buida. I en tots els ordres socials la gent famolenca 
abunda. Literats, artistes, polítics, homes de negocis, homes 
particulars i fins dones van perduts, i cadascú cerca un ali¬ 
ment per a satisfer la fam del seu esperit; es fan els seus 
ídols, i després se’n cansen i en cerquen de nous, s'enteren 
dels desconeguts i els adopten, i mai queden satisfets, i espe¬ 
ren sempre lo nou i desconegut. 

I és que cerquen el consol de la paraula de 1 home i no 
el consol de la paraula de Déu, i per això la seva ànima no 
troba repòs. Mai com avui els homes havien confiat en la pa¬ 
raula, ella és la reina del món, la fórmula del govern, el signe 
de la civilització i el principi de la felicitat. I, com no la cer¬ 
quen, els homes, encara que segueixin tot el món, no troben 
la paraula de Déu, i mentrestant estan acanyats per la fam 
i el jovent defalleix de set. 

El raquitisme moral és el senyal que ens distingeix, casís- 
sims germans i fills; falta la nodrició espiritual que dóna for¬ 
ces a l'home, i aleshores ve aquella fam i aquella set de què 
parla el profeta Amós, i el desfici de cercar aliment; i l'ali¬ 
ment que troben no els satisfà, i no arriben mai a la satisfac¬ 
ció verdadera, al repòs, al goig de viure que la Iglésia demana 
a Déu, perquè, essent Ell l'Autor i Principi de la vida, la Font 
de la vida, d’Ell sols pot derivar la dignitat, la fecunditat i el 
goig de la vida humana. El goig de la vida és un misteri, que 
sols el troben aquells qui no el busquen. Qui cerca goigs, qui 

viu per la delectació, qui posa son fi en el plaer, troba l’amar¬ 
gura, el desfici i la desesperació. Erra en lo fonamental, posa 
un fonament fals a la vida, i d'aquí la inseguretat, la falta de 
fermesa i la debilitat. 

Lo primer per a viure és el pa. Hi ha molta gent qui amb 
pa i poca cosa més viu, i té salut i forces, i viu molts anys. 
És tanta l'excel·lència del pa, que amb el nom de pa compre¬ 
nem tot l’aliment de l’home. D’un home qui té per viure diem 
que ja té el pa assegurat. I fins Jesucrist, el diví Redemptor, 
volgué, baix l'espècie de pa, donar-nos l’aliment de l’ànima, 
que comprèn en si tot l’aliment i tota la gràcia i tot el consol 
espiritual: el Santíssim Sagrament de l’Altar. 

Per una aberració pròpia dels qui viuen en l'abundància, 
avui dia hi ha molta gent qui no fa cas del pa. Pensen alimen¬ 
tar-se de llamineries; i els succeeix que, cercant el plaer, no 
el troben, no arriben a la satisfacció de la vida, com hi arriben 
sense buscar-la els qui s’alimenten d’un bon pa. Aquests tro¬ 
ben la salut, la força, i senten el goig de viure de què parlen 
tant els escriptors modernistes, i de què parlà moltes centú¬ 
ries abans que ells nostra Mare la santa Iglésia catòlica, quan 
en una de ses oracions o col·lectes de la Missa ens fa dema¬ 
nar la consolationem vitae. 1 

El malestar del món no és per falta de pa, que mai faltarà 
sobre la terra; és perquè la gent no fa cas del pa. Mai havia 
abundat tant com ara; en els temps moderns, si falta la collita 
en un punt del món, porten el gra d'un altre; i el pa de l'espe¬ 
rit la Iglésia catòlica també procura que no falti enlloc; i 
avui dia per totes les parts del món hi ha temples del Senyor, 
ministres seus que distribueixen, per medi dels sagraments, 
la seva gràcia; i qui vol viure amb Déu, en la casa del pa, en 
quasi totes les nacions, fora de França, troba convents on pot 
sadollar-se del pa de l'esperit. 


1. Missale Rom., col. sec. pro omni gradu Ecclesiae. 

Qui s’acostuma a la llamineria perd la gana, és a dir, la 
gana de menjar pa; diu que no el pot fer passar, i aleshores 
cerca encara més estimulants, noves sabors que li delectin el 
paladar, i s'aparta més del pa, per lo qual cau en la flaquesa, 
en la falta de forces, en l’anèmia i en la debilitat mortal. 

Aquells joves de qui parla el profeta Amós qui defalleixen 
de fam i de set, i no troben el pa, el Verb, la paraula de Déu, 
l'aigua de la sabiduria eterna, avui abunden. Des de la infàn¬ 
cia no se'ls educa, fins algun cop en els col·legis de religiosos 
i religioses, no se’ls acostuma a viure de pa; lo essencial de 
la vida, la base, la substància, la serietat i la sanitat de la 
vida, desapareixen en un món de fetilleries; els refinaments 
semblen necessitats, i, després que es creuen ja sadollats i 
satisfets, senten la fam de Tànima, es troben buits, i corren 
cercant la paraula de la veritat i del consol, i no la troben, 
perquè encara confien i la busquen per la paraula de l'home. 

Jesucrist digué: «Jo só el Pa de vida». 1 I amb alta veu, en 
el temple de Jerusalem, en un dia de gran concurs de gent, 
clamava dient: «Qui estigui assedegat que vingui a mi i be¬ 
gui. Qui beurà de l’aigua que jo dono, mai més tindrà set». 2 


II 

Aquesta fam i set han de tenir una satisfacció espiritual 

L’ofici principal del Pastor és satisfer la fam i la set de les 
ànimes que té confiades, procurar-los una salut robusta i fins 
el consol de la vida. La possessió de l’Esperit consolador és 
el símptoma més evident d’una vida cristiana; el benestar de 
l'home és signe d’una bona salut. 

La vinguda de Jesucrist Senyor nostre al món, sa predica- 
ció evangèlica, la seva sacratíssima Passió i son sacrifici ad- 


1. Joan, VI, 35. 

2. Joan, IV, 13. 

mirable, la seva triomfant Resurrecció i sa Ascensió gloriosa 
al cel, és a dir, tota la missió del Fill de Déu a la terra es 
dirigí a l’objecte de preparar als homes per a enviar-los l'Es¬ 
perit consolador, a fi que regnés en les seves consciències i 
fos el consol de la seva vida. 

L'obra de Jesucrist a la terra tingué son complement amb 
la vinguda de l’Esperit Sant, qui és vida, consol i fecunditat, 
de manera que la gràcia cristiana, destinada a elevar i santi¬ 
ficar a la naturalesa humana, no és altra cosa que l'influx de 
l'Esperit Sant en la nostra vida; i per això totes les merave¬ 
lles del Cristianisme, l’heroisme dels màrtirs, les penitències 
dels anacoretes, la soledat i l'oració dels monjos, la constàn¬ 
cia i la fortalesa dels homes i dones seculars exemplars de 
virtut, la serena i lluminosa sabiduria dels doctors, la puresa 
de les verges, el zel dels missioners; la inefable misericòrdia 
dels qui sacrifiquen la seva vida al servei dels malalts, dels 
boigs, de la gent perduda; la mateixa existència de la Iglésia, 
qui manté en una inefable, inexplicable i amorosa unitat al 
llinatge humà de tots els països i de totes les èpoques, i que 
el profeta Zacaries 1 caracteritzà admirablement en aquella 
visió que tingué d'una ciutat sense muralles, poblada d’una 
immensa multitud, circuïda solament per Déu, com una mu¬ 
ralla d'amor, única fortalesa per la defensa dels seus innom¬ 
brables enemics, totes aquestes meravelles que s’han produït 
en la humanitat no són altra cosa que una obra de l'Esperit 
Sant, i signifiquen la victòria del goig i de l'amor en la des¬ 
valguda humanitat; i, segons la doctrina de Sant Tomàs, el 
signe demostratiu d'una acció, d’una operació, quan arriba a 
son complement i perfecció, és la tranquil·litat i el goig. 

D'aquí ve que l'objecte de la missió del nostre dolç Re¬ 
demptor fos el consol i la felicitat dels homes, que es co¬ 
mença i inicia en aquesta vida temporal i que es completa i 
perfecciona en la vida eterna. El viure és agradable; per això 


1. Caps. IV, i V. 

tenim horror a la mort; i perquè tothom vol viure, tothom 
cerca el pa que sosté la vida. Però l'home no viu solament de 
pa, digué el diví Salvador, sinó de la paraula que procedeix 
de la boca de Déu. 2 La Paraula il·luminadora de l’esperit és per 
excel·lència el pa dels homes. De des que el món és món els 
homes s’han preocupat d’aquest pa, han investigat i estudiat, 
han discutit i lluitat, han promogut guerres i revolucions; i 
alguns moderns, d'esperit raquític i de curtedat de mires, han 
anatematitzat la Religió per aquest motiu, creient-la origen de 
discòrdies. No és la Religió la que promou la contradicció 
humana, com no és el pa la causa de les divisions entre rics i 
pobres, de l’oposició entre propietaris o legítims possessors 
i lladres, ni del gran nombre de delictes continguts en tots 
els codis penals i que fan referència als actes de l'home qui 
es vol apoderar del pa dels altres. 

Aquestes lluites i contradiccions i guerres perpètues dels 
homes pel pa de l’ànima i pel pa del cos, molt més, incompa- 
rablement més vives pel pa de l'ànima que pel pa del cos, 
provenen de la nostra naturalesa, dels nostres instints, de 
la fam que tenim, de la necessitat que sentim, d’una exigència 
íntima i ineludible d'aliment. El dia que la lluita humana s'a¬ 
cabés sobre la terra seria senyal de que la humanitat estava 
desvirtuada, decaiguda i degenerada; la lluita humana per ex¬ 
cel·lència és la del pa de l’esperit; la lluita pel pa del cos és 
comuna a la humanitat i a l’animalitat; per això l'Angèlic 
Doctor Sant Tomàs diu que la lluita animal és de cibis et 
venereis. 

Mai com avui, caríssims, els homes havien predicat la pau, 
ni s’havien reunit tantes conferències, ni s’havien escrit tants 
volums, per a acabar amb la guerra, per a mitigar les revolu¬ 
cions, per a arribar a la concòrdia. És una de les més grans 
humiliacions de la paraula humana, perquè guerres i revolu¬ 
cions tan fortes com les modernes, matances tan extraordinà- 


2. Mateu. IV, 4. 

ries com les dels nostres dies, poques vegades s'havien vist 
en la història tan vella del món com en aquests temps de la 
diplomàcia de la pau. I així continuarà mentre no se satis¬ 
faci la fam dels homes; a casa sense pa tot són raons, diu un 
refrà que sol haver-hi en totes les llengües; i mentre hi hagi 
fam, mentre els homes no estiguin satisfets, les raons, les llui¬ 
tes i les contradiccions continuaran vives, cruels i sagnants. 


III 

La Fe és la fórmula de la Vida 

La potència de satisfer la fam de les ànimes i d’apagar la 
set dels esperits sols l'ha tinguda Jesucrist Senyor nostre. Ell, 
en l'Evangeli, sovint s’anomena a si mateix pa de vida eterna 
i aigua que apaga la set, i aquestes similituds que per a ex¬ 
pressar la seva missió consoladora usava el Mestre diví eren 
sols el compliment, la realització de les antigues profecies 
que amb els mateixos termes caracteritzaven al Messies, es¬ 
perat de tots els pobles. I els qui més de prop tractaven amb 
Jesús més sentien l’eficàcia de la seva consolació: per això en 
una ocasió en què els deixebles semblava que es deixaven 
vèncer de l’oposició dels enemics de Jesucrist al preguntar-los 
el Mestre: «^Vosaltres també em deixareu?», Sant Pere con¬ 
testà: «Senyor, £a qui aniríem? Sols Vós teniu paraules de 
vida eterna». 1 

La paraula de Jesucrist és la fe cristiana, és la veritat eter¬ 
na, és la vida de l'home. No és una pura forma de l’enteni¬ 
ment, no és sols una perfecció de la intel·ligència: és una ele¬ 
vació de tot l'home que s’acosta a Déu per a participar de la 
seva vida sobirana. Comprèn tot el nostre ser, les potències i 
els sentits; tota la nostra activitat, la nostra vida íntima, in- 

terior i incomunicable, i la nostra vida externa, social i pú¬ 
blica. No és un ornament o una perfecció transitòria; i en¬ 
cara que és cert que en la vida eterna no té lloc la fe, però, 
no obstant, podem dir que ella abarca i unifica la vida tempo¬ 
ral i la vida eterna, la totalitat de la vida humana; és un ger¬ 
men que es va desenrotllant, és la llavor d'una vida divina 
que, sembrada aquí en el món en la nostra ànima, en la vida 
eterna arriba a la plenitud de sa magnificència. 

Per això aquell a qui Déu ha fet la gràcia de la fe té ja en 
principi la substància de les coses que espera, 1 és a dir, pos¬ 
seeix ja en germen la totalitat de la vida humana, la sublima¬ 
ció i la satisfacció de totes ses facultats i potències, una anti¬ 
cipació de lo invisible, amagat als homes qui no són dòcils 
a l'ensenyança de Jesucrist, i el coneixement de la qual Ell 
revela als seus fidels deixebles. Perquè el Verb de Déu, la cièn¬ 
cia de la fe, és una substància que satisfà a l’home i sense 
aquesta substància l'home no té nodrició possible. Les cièn¬ 
cies humanes, les belles arts, l'espectacle de la naturalesa, la 
dolçor de l’amistat i els sentiments nobles de família consti¬ 
tueixen goigs fragmentaris de la vida; però una íntegra satis¬ 
facció humana sols pot proporcionar-la el pa substancial por¬ 
tat al món per nostre diví Redemptor: la doctrina celestial. 

Sant Tomàs ho explica amb una meravellosa claredat. To¬ 
tes les criatures, diu, participen del bé de Déu, però cada una 
solament en conformitat amb les exigències de sa naturalesa: 
les unes, les inanimades, sols per l’existència que reben; les 
altres, per la vida que tenen, com les plantes, les bèsties, per 
un coneixement rudimentari de les coses particulars i con¬ 
cretes; i amb aquesta porció de vida que a cada una ha tocat 
ja estan contentes. Sols la criatura racional està lligada pel 
coneixement a l’ordre universal i total de les coses, viu rela¬ 
cionada amb la universal existència i aspira a la possessió de 

la font i principi d’ella. L'home, diu en altra part el Sant Doc¬ 
tor, 1 no queda assossegat mentre li resta alguna cosa que 
desitjar i que cercar, mentre les seves facultats puguin encara 
perfeccionar-se; i, de consegüent, el pa únic que pot satisfer 
aquesta fam immensa és la unió amb el mateix Déu, font de 
vida i aliment complet de l'home. «Só criat per a Vós, i sols 
en Vós puc reposar», deia a Déu el gran Sant Agustí. 

En efecte, estimats cristians, sols en Déu pot reposar el 
nostre esperit. De Déu ningú en queda desenganyat, ningú en 
queda tip, perquè Ell és Pare de les misericòrdies i Déu de 
tota consolació, Bellesa eterna i sempre nova, com diu Sant 
Agustí. Per això els cristians vivim de la paraula de Déu, que 
és la santa Fe catòlica. 

Desgraciadament, avui dia molts cerquen la fe per camins 
que no hi porten; el camí de la fe és la humilitat. Hi ha qui 
es creu que amb discussions, amb molta retòrica i amb refi¬ 
naments filosòfics i artístics ha d’arribar a la fe. La fe ve de 
Déu, i aquell qui vol trobar-la s'ha d'acostar a Déu. Diu l’evan¬ 
gelista Sant Joan 2 que qui practica la Veritat arriba a la 
llum, i en altre lloc 3 afirma que Crist és la Veritat. Per això 
la sinceritat, que és la veritat regnant en l'esperit de l’home, 
és la primera condició del qui cerca la fe; un esperit simple, 
recte i ben intencionat, ple de la convicció d'una altra vida, 
genia i queda satisfet amb la fe catòlica; troba amb ella el pa 
que necessita, l'aliment de totes les seves facultats i la satis¬ 
facció de tots els instints i esperances d'immortalitat, de 
perfecció i de glòria que és l'aspiració invencible de la hu¬ 
manitat, manifestada explícitament per totes les generacions 
passades i sols satisfeta per la revelació divina. 

Les memòries històriques més antigues que ens queden 
dels cristians dels temps de la persecució, quan eren avorrits 
i condemnats a mort, i objecte de mofes i de desprecis de 

part del món, ens manifesten en ells el goig de la vida i l’he¬ 
roisme de la mort. Una serenitat i una tranquil·litat i una 
interna delícia a prova de turments, de penes i de suplicis. 
Així solament s’explica la subsistència del Cristianisme en¬ 
mig de proves tan rigoroses com ha passat la nostra santa fe. 
Perquè una construcció sia sòlida ha de tenir el fonament 
molt segur i fort. La resistència de la fe és infinita; res la 
pot vèncer, per això son símbol és la roca incommovible con¬ 
tra la qual s’estrellen les ones més avalotades de la mar del 
món. Davant d'ella van desfilant els segles, es fan i desfan 
els sistemes herètics i filosòfics, les institucions polítiques, 
les literatures, les civilitzacions, i ella tranquil·la i sempre la 
mateixa, com el sol que il·lumina a la humanitat, passats els 
núvols i les boires, torna a revifar el món amb sa llum sem¬ 
pre serena i amb sa calor de vida. La Vida, Déu , 1 és eterna, i 
per això la fe catòlica és indefectible, perquè la fe és la fórmu¬ 
la de la vida humana 2 donada pel Verb de Déu, Jesús nostre 
Redemptor, als homes. 

I perquè la fe és la fórmula de la vida, l’apòstol Sant Pau 3 
diu que el just viu de la fe. La vida és una activitat; i l’activi¬ 
tat summa, el principi de l’activitat, Déu, que és el motor 
universal de tots els sers, a cada element de l’univers li ha 
assignat una llei conforme a sa naturalesa i que determina 
l’harmonia de sa existència connexionada amb l'harmonia uni¬ 
versal. L’harmonia de la nostra existència i l’harmonia univer¬ 
sal de tot el món, exigeix un encadenament com els grans 
d’un rosari: si no, no fóra harmonia; i la fe, donant raó del 
nostre origen, del nostre fi, del per què estem en el món i de 
l’ús que hem de fer de tot lo que constitueix l'univers, expli¬ 
cant la total i absoluta finalitat, és la cadena preciosa i mis¬ 
teriosa que lliga l'home amb totes les existències i amb son 
Senyor i Déu. És la fórmula que expressa la circulació de la 

vida, la distribució de la Vida universal dc des la Font dc vida, 
Déu omnipotent i etern, fins a Ics més ínfimes criatures, de 
des la vida transitòria del món fins a la vida inalterable de 
l'eternitat. 

La fe, com tota fórmula, és misteriosa, i Sant Pau ja ho 
manifesta ; 1 i no pot deixar d’ésser misteriosa, perquè ales¬ 
hores ja deixaria d’ésser fórmula i passaria a ésser explicació. 
El mestre dóna fórmules als seus deixebles i aprenents. Sense 
el procediment de les fórmules la vida i la civilització huma¬ 
nes estarien en un encallament, i el progrés s'acabaria a la 
terra. Ni la indústria, ni el comerç, ni la jurisprudència, ni cap 
de les humanes disciplines seria possible. El savi dóna les 
fórmules, i la multitud dels homes les executen; i si els pre¬ 
gunteu les raons de son obrar, per què tenen aquell procedir 
i si ells volien posar-se a discutir defensant i explicant la fór¬ 
mula, el procediment que segueixen, no ho sabrien fer, que¬ 
darien malament, i la feina, la indústria, el comerç, la juris¬ 
prudència, l'agricultura, fins la política, l'art de governar els 
pobles, en valdria de menys, tot es tornaria enraonar, com 
avui passa en el sistema governatiu. La fórmula és una neces¬ 
sitat de la vida humana en aquest món; en l'eternitat desapa¬ 
reix la fórmula, perquè la comunicació entre el Mestre i el 
deixeble és immediata, i la il·luminació dels esperits és di¬ 
recta . 2 

Aquesta doctrina, caríssims germans i fills, no és nova, és 
l'eterna doctrina de la Iglésia, exposada per Sant Tomàs amb 
una gran claredat, i que nosaltres ara no fem altra cosa que 
reproduir, expressant-la amb el llenguatge modern, i servint- 
nos dels conceptes i idees de la gent contemporània. El Sant 
Doctor 3 ensenya que la il·luminació de l'home és per graus, i 
que l’arribar a la ciència perfecta, al coneixement complet que 
tindrem en l’altra vida quan veurem a Déu tal com és, no 

per enigmes i misteris, com ara el coneixem, que per a arribar 
a la possessió d’aquella llum sobirana hem de començar per 
creure, per la fc. Tot estudi, tot coneixement i tota ciència 
fóra impossible si el deixeble no començava per creure en la 
paraula del mestre. Aquest és el gran principi aristotèlic. La 
il·luminació, l'evidència i la possessió de la ciència s'adquireix 
per graus, i no disfrutem de la verdadera il·luminació d'una 
ciència fins després que havem arribat a la possessió com¬ 
pleta d’ella. La possessió completa de la ciència de Déu és la 
possessió de Déu, és una comunicació amb Déu sense inter¬ 
mediari, directa, immediata, una mena d'absorció de la intel- 
ligència de l’home en la intel·ligència de Déu, de la nostra vida 
limitada i deficient en la vida infinita i absoluta del Senyor , 1 
lo qual constitueix la glòria eterna. 

<*Qui arribarà a tals altures si Déu mateix no l’hi porta? 


IV 

Vanitat dels intelectuals en voler 
ENSENYAR LA VlDA 


Els titans de la mitologia, qui volien escalar el cel i cai¬ 
gueren a l’abisme, són un símbol molt adequat que expressa 
la incompetència dels homes per a arribar al coneixement i 
possessió de la Veritat infinita, al regne de la perfecció, sense 
refiar-se de l'auxili diví. Aquestes caigudes a l’abisme dels 
que rebutgen el magisteri diví i prescindeixen de la fórmula 
de la fe són molt nombroses. Amb el magisteri dels homes 
no arribaran mai a la possessió de la Veritat infinita; de lo in¬ 
finit sols en pot ésser mestre TInfinit. El mestre ha de domi¬ 
nar la ciència que professa, i ^qui pot dominar la ciència de 
les universals relacions humanes i divines, de les existències 

i realitats, de lo transitori i de lo permanent, del temps i de 
l'eternitat, sinó Déu omnipotent i el Verb seu, que il·lumina 
el món per medi de la humilitat de son evangeli i de sa Iglésía? 

La vanitat dels qui a si mateixos s'anomenen intel·lectuals 
és insuportable. Ignoren el misteri de la vida, i volen passar 
per mestres de la vida humana; viuen entre tenebres i cami¬ 
nen palpant i ensopegant, i s’anomenen fills de la llum. Són 
enemics de la fórmula, i l'univers enter és una immensa fór¬ 
mula, i el nostre enteniment és una fórmula, i la nostra vida 
és una fórmula: una fórmula viva que no pot passar dels ter¬ 
mes que la comprenen. En el llenguatge inspirat de les Sagra¬ 
des Escriptures trobem un mot que equival a la paraula 
fórmula, verbum, que significa no sols la idea, sinó també 
l'expressió i la realitat de les coses creades. És l'essència de 
la vida. Hem de viure segons la fórmula, i la nostra fórmula 
és la santa fe catòlica, emanada del Verb de Déu, Jesús, Fill 
de la Immaculada Verge Maria, i de l'Esperit Sant, que Ell 
envià al món després de la seva misericordiosa Redempció. 

La pretensió dels nostres intel·lectuals de voler ensenyar 
als homes el camí de la vida és molt vella en la història; sem¬ 
pre hi ha qui li agrada passar per mestre; però Jesús, el Fill 
de l’home, deia : 1 «No vulgueu ésser anomenats mestres; de 
mestre no n’hi ha més que un, el Crist.» En aquest concepte 
Sant Agustí sostenia que la humanitat no tenia més que un 
mestre: el Verb de Déu, que il·lumina a tota intel·ligència 
creada. 

Per això els cristians perpètuament som deixebles, i sense 
voler ésser mestres convidem a tots els homes de bona volun¬ 
tat a matricular-se a l'escola divina fundada per Jesucrist i a 
aplicar-se a l’estudi de la seva ciència de salvació, que és la 
mateixa Paraula de Déu. La Paraula de Déu és el nostre ali¬ 
ment, la nostra força, la nostra llum i la nostra delícia. Amb 
ella passem tranquil·lament la nostra vida, i amb serena i pa- 

cífica humilitat amb ella emprenem el viatge envers l’eterni¬ 
tat. La modèstia de la nostra vida cristiana contrasta amb la 
ufana dels nostres intel·lectuals. Ells tot ho remenen, cel i 
terra; els cristians ens acontentem, Jesucrist s’acontentà amb 
la societat existent, sense parar mai, no obstant, de fer-li tot 
el bé que podia, de millorar-la i de rectificar-la ; 1 i així con¬ 
tinua obrant la santa Mare Iglésia. El cristià més eminent es 
reconeix un deixeble perpetu, hem d'aprendre fins a l’hora 
de la mort. Hem de fugir de l'originalitat, de la vanitat de 
tenir idees pròpies; lo que és molt propi són els nostres pe¬ 
cats. Tot lo demés, les nostres idees, els nostres sentiments i 
tota la nostra vida, la major sublimitat i heroisme de la vida, 
la major elevació de les nostres idees i la major noblesa dels 
nostres sentiments, té un origen més alt; deriva de la Font 
de vida, a la qual el cristià acut contínuament, perquè la seva 
vida aquí en el món, corrent per la terra que embruta l'aigua 
més cristal·lina, sàpiga conservar l'excel·lència amb què el Cria¬ 
dor la dotà i que restablí Jesús Senyor nostre en els dies de la 
seva predicació, passió i mort sacratíssimes. 

Aquesta humilitat, caríssims, us explica la unitat de la nos¬ 
tra santa Iglésia, estesa per tot el món en tanta diversitat 
d'homes de diferents temperaments, llengües i costums, i en 
èpoques tan distintes de la història. La iglésia dels intel·lec¬ 
tuals és la Babilònia de la confusió: ni s’entenen ni es poden 
entendre, és una escola sense mestre, o més ben dit, és una 
escola en què tothom vol ésser mestre, i els mestres que ar¬ 
riben a imposar-se ho són solament per torn de moda. És 
una de les grans manifestacions de la vanitat humana, capaç 
d’excitar la curiositat, d'entretenir l'ociositat, però no de sa¬ 
tisfer la humanitat. 

I Quina regla de vida personal o social han portat al món? 

V 

Valor just de la ciència en la conquesta de la fe 

Tot ho volen passar pel sedàs de la seva intel·ligència (per 
això es diuen intel·lectuals) i donar-nos als altres la regla de 
vida, o més ben dit, es manifesten enemics de tota regla i, 
creient-se il·luminats, s'emprenen de dirigir als altres homes. 
Ells volen ésser la regla i els petits déus del món. 

La Iglésia, nostra Mare, ama, respecta i fomenta el treball 
intel·lectual; els seus doctors han sigut uns atletes de la intel- 
ligència humana; el gust de l’especulació intel·lectual ha sigut 
vivíssim en moltes generacions monàstiques i eclesiàstiques, 
fins de vegades han arribat al refinament, i la Iglésia ha tingut 
que posar-hi mida. Perquè nosaltres, els homes racionals, no 
som pures intel·ligències; perquè la intel·ligència, sí bé és la 
nostra potència més noble i la directora, no obstant, no és 
l'única força humana; la imaginació i el sentiment represen¬ 
ten una força de difusió admirable, i sense elles la intel·ligèn¬ 
cia fòra estèril i quedaria molt reduïda la força motora de la 
voluntat. En tot moviment espiritual, doncs, la intel·ligència es 
transfon mitjançant la imaginació i el sentiment. Però lo es¬ 
sencial del món, lo essencial de la societat, l'ennobïiment de 
la vida humana, no neix d’una força humana, perquè una cosa 
no pot ésser filla de si mateixa, la més noble vida humana neix 
d'una força sobrehumana. L’orientació de la nostra vida no 
depèn del drama, de la novel·la, de la crítica o de la filosofia; 
els intel·lectuals no sabem que hagin orientat, però sí desorien¬ 
tat a molta gent. 

La mateixa difusió del Cristianisme, la il·luminació del 
món, no es féu per un pur procediment intel·lectual; avui ma¬ 
teix les conversions dels heretges, sempre nombroses, la puri¬ 
ficació dels pecadors, l'extensió de la Iglésia catòlica, no és 
un efecte acadèmic; la fe no és el resultat, no és la conse¬ 
qüència d'un raciocini, no és filla de la ciència, de Tart o de 
la literatura, sinó d’una influència sobrenatural i divina. La 

ciència, l’art i la literatura no tenen prou forces per a produir 
la fe, que és d’un ordre superior a elles i que és una regla 
sobre l'home, una llei de l’home posada per l’Autor de l'home, 
com tot autor posa la llei a l’obra que fa, conforme a la na¬ 
turalesa de l’obra i en harmonia amb ella. 

La fe, doncs, és una llei que Déu ha donat a la seva cria¬ 
tura racional. Qui es pensa amb la ciència conquerir la fe 
s’enganya del tot; la ciència prepara el camí, treu obstacles, 
demostra que havem de creure; però la infusió de la fe en 
l’esperit de l'home és una operació divina. Aquesta és la sum¬ 
ma doctrina del Cristianisme, que palpita en tota l'extensió 
de les Sagrades Escriptures, que guarda i practica la santa 
Mare Iglésia, i aquest és l'honor de la humanitat racional. La 
summa sabiduria humana, la ciència de la salvació, se la re¬ 
servà Déu, i per a difondre-la entre els homes envià al món 
el seu Fill Unigènit, el Verb de Veritat eterna, i instituí la 
Iglésia catòlica, que fins a la fi del món ha d’exercitar entre 
els homes el magisteri de salvació. 

La desaparició en el món, que no és possible segons la 
promesa divina, de la fe catòlica significaria la desaparició 
de l’honor principal del llinatge humà, és a dir, de la ciència 
universal, de la vulgarització de la sabiduria més sublim. 
L’essència de la missió de Jesús, nostre dolç Redemptor, de 
son magisteri en el món està continguda en aquelles paraules: 
«Jo só enviat a evangelitzar els pobles ». 1 És a dir, só enviat a 
vulgaritzar, a fer arribar a tothom la sublim ciència de la sal¬ 
vació. I en altre lloc dóna com a característica de que son 
magisteri és diví el fet de que els pobres són evangelitzats . 2 
I, en efecte, el món no es preocupava dels pobres; es deu als 
molts segles de catecisme en què s'ensenyà a totes les gene¬ 
racions d’Europa que és obra de misericòrdia espiritual en¬ 
senyar als ignorants, el que les lleis civils hagin estès pels 

pobles i a tota condició de persones el benefici de l’ense¬ 
nyança. Però ningú, la sublim esperança de la vida l'ha do¬ 
nada tan universalment com la Iglésia catòlica, que la fa un 
deure imprescindible i amenaça amb l'eterna condemnació 
als pastors d'ànimes, als Bisbes i Rectors qui sien negligents 
en ensenyar-la fins als més humils, fins als idiotes; i per la 
gràcia de Déu veiem sers infeliços, criatures desgraciades, d'in¬ 
tel·ligència torpíssima, en els enteniments de les quals, que 
semblen tancats a tota idea superior, els ministres de la ïglé- 
sia, a costa d’immensa paciència, fan penetrar la sublim en¬ 
senyança del principi i del fi de l'home i de la llei moral de 
la vida. 

i Oh savis mundans inflats de ciència! jOh entusiastes de¬ 
fensors de la igualtat humana, enemics de la Iglésia catòlica! 
Veniu i escolteu el gran misteri. La més sublim de les cièn¬ 
cies, l'única ciència verdadera, perquè és l’única que salva, 
per a aprendre-la tots els homes, científics i populars, gent de 
talent i idiotes, tots ens havem de seure en el mateix banc 
de la humanitat en l’escola de Jesucrist, i tots havem d’estu¬ 
diar la lliçó en el mateix llibre, i tots havem de tenir el ma¬ 
teix mestre; i en aquesta ciència sublim potser els populars, 
els qui no tenen lletres i fins els de petita intel·ligència aven- 
çaran més que no pas els lletrats, que els científics, que els 
de més poderosa intel·ligència. Oh tu, ric i poderós, potser els 
teus humils criats i servents seran deixebles més aprofitats 
que no pas tu en l’escola de Jesucrist, posseiran graus sublims 
de la noble i santíssima ciència de la salvació que tu t’has 
quedat sense entendre, ensopit en l'exterioritat de les rique¬ 
ses i dels honors mundans, i recorda’t d’aquella sentència 
divina que diu que en el dia de la llum, que en el judici in¬ 
fal·lible de l'eterna justícia, que en el regne de la perfecció 
verdadera, molts dels qui ara són els darrers allà seran els 
primers, i molts dels qui ara són els primers allà seran els 
darrers . 1 ;I vosaltres, teòlegs, qui viviu en un segle que exagera 

la importància de la ciència, que es pensa que amb ella traurà 
el mal i el pecat de la terra, estudieu, doncs, les ciències que 
ens hi exhorta la santa Mare Iglésia, però estudieu encara 
més amb gran humilitat i fervor la ciència de la salvació, i no 
us deixeu seduir per certes doctrines estèrils que ofeguen 
l’esperit! 


VI 

La Fe és obra de l’Esperit de Déu 

La fe és un fruit de l'Esperit Sant, és una il·luminació que 
persevera en l'esperit del verdader deixeble de Jesucrist i li 
constitueix un hàbit en virtut del qual pensa, judica i viu. Cons¬ 
titueix una nova vida, per això aquell qui perd la fe és mort 
per a la vida sobrenatural; la fe és un requisit essencial per 
a la vida cristiana; la fe és l’arrel i la font de la vida sobre¬ 
natural; la fe no ens ha de venir dels homes, no pot venir-nos 
dels homes, sinó del mateix Déu. 

I aquesta lliçó convé donar-la en veu molt alta i que tot¬ 
hom l'entengui perquè avui és molt oblidada, i molts pensen 
que la fe s’alcança amb indústries o diplomàcies de l'enginy 
humà, que és un resultat que s’obté per les habilitats del 
subjecte qui vol propagar-la, quan la fe és un fruit de l'Espe¬ 
rit Sant, i, de consegüent, l'Esperit diví no es comunica per 
medis humans, sinó per una influència sobrenatural. Jesucrist 
Senyor nostre clarament ho manifestà a Sant Pere, quan 
l’antic pescador esplèndidament confessà la fe que tenia en 
la seva divinitat, dient-li aleshores Jesús aquelles paraules que 
consigna l’Evangeli : 1 «No és la carn, ni la sang, oh Pere, que 
t’ha fet aquesta revelació, sinó el meu Pare, qui està en 
el Cel.» 


1. Mateu, XVI, 17. 




LA COVÏTSSTÒ DF I.A I li 


181 


L'activitat científica del temps modern, despertant en el 
nostre llinatge les seves ambicions antigues i sempre frustra¬ 
des, que es manifestaren ja en el paradís terrenal, de voler 
arribar a saber tant com Déu, ambicions que sempre acaba¬ 
ran en confusions i en no saber-se entendre, fet que ens conta 
la Sagrada Escriptura amb la torre de Babel, i que avui veiem 
reproduir en les nombroses sectes qui neguen els vincles so¬ 
cials, i que, de consegüent, signifiquen que els homes no s'en¬ 
tenen; l'ambiciosa, doncs, activitat científica de la gent mo¬ 
derna, i els refinaments literaris i artístics que formen la 
delícia de la seva vida, han enterbolit la grandiosa i verdadera 
idea de la fe en molts enteniments, d'altra banda ben inten¬ 
cionats, i prenen l'excelsa filla de l’Etern, la fe divina, com 
una manifestació de la consciència humana, com un fruit que 
espontàniament ha produït la humanitat, i no com una pa¬ 
raula que Déu ha parlat als homes pel ministeri dels antics 
profetes, i sobretot per Jesucrist, en qui s'enclou explícita o 
implícitament tota la revelació divina. 

La revelació és una, com la humanitat és una, com la Re¬ 
ligió és una, com Déu és u. Per això també és una la càtedra 
de la doctrina celestial. Desgraciada de la humanitat si tenia 
diferents mestres, si havia d'obtenir la veritat essencial amb 
discussions amb investigacions científiques, amb sistemes filo¬ 
sòfics, amb intuïcions artístiques. Desgraciats de nosaltres si 
Déu hagués fiat la Veritat eterna als fills dels homes, dels 
quals digué ja el Psalmista 1 que disminuïen la veritat. Ni el 
principi, ni la difusió, ni el sosteniment de la Veritat eterna 
en el món, és obra de les forces humanes; els homes sola¬ 
ment han sigut instruments tenuíssims de Déu en la constitu¬ 
ció de son regne en la terra. Avui es parla molt de la difusió 
del Cristianisme per medi de la controvèrsia, de la investiga¬ 
ció i dels estudis, com si la Religió fos un ram literari i no 
una infusió de vida sobrenatural. En aquests temps de lliure 

examen i de vanitats infantils els homes, abans de creure, 
volen discutir amb Déu, i Déu no discuteix amb els homes. 
Sant Pau 1 ja atacà fortament aquesta mania insensata. Déu 
entén a l'home, però l’home no entén a Déu. ^Com el podrà 
entendre essent l’obra de les seves mans? L’artífex comprèn 
perfectament la seva obra, però aquesta no comprèn al qui 
l'ha feta. La criatura sols veurà a son Criador si Ell se li ma¬ 
nifesta i en quant se li manifesti, perquè Déu no està subjecte 
a les lleis del nostre enteniment. L'inferior sí que està sub¬ 
jecte a les lleis del superior, però i com Déu infinit estarà 
subjecte a la llei del nostre ínfim enteniment? ^Com Déu 
infinit cabria en la nostra limitadíssima potència? 

Ningú s’engendra a si mateix. L'elevació de l'home a l'or¬ 
dre sobrenatural la comparen els teòlegs a una generació, i a 
l’home així transformat el consideren una nova criatura. Lle¬ 
gim en la història d’alguns sants que després de la seva con¬ 
versió veien el món diferent d’abans, d’una altra manera, i 
és perquè ja ells eren uns altres. Tot engendrament és un 
misteri, i per això la gràcia cristiana, essent palpable, és, no 
obstant, un misteri. Jesucrist ja ho explicà a Nicodemus, qui 
no entenia aquest misteri . 2 «Per a entrar en el regne etern, li 
deia, s’ha de néixer de nou, hi ha d'haver un renaixement; tu, 
li deia a més, sents el vent, Però no coneixes la seva proce¬ 
dència, ni la seva direcció.» Així avui dia són molts, tots els 
moderns, qui rebutgen la fe, però que no tenen l’esperit enso¬ 
pit, senten el vent, i tant com nosaltres els cristians, i el vent 
se’ls emporta i els fa caure i despenya. El vent que mou la 
humanitat, el vent que mou l’univers, la força omnipotent qui 
governa els esperits i la matèria, l'objecte final de tots els 
estímuls, la intel·ligència i la voluntat sobiranes, el Ser ado¬ 
rable principi de tots els sers, és un misteri invencible i in- 
contrastable, i per això la confessió del misteri és universal 

i sura en l’esfera de tota la Humanitat, i batejant-lo amb di¬ 
ferents noms, per més que ho vulguin dissimular, el senten 
i no el poden fer desaparèixer fins els seus enemics, i la relació 
i la comunicació i l’encadenament entre els sers finits i l'In¬ 
finit, entre les criatures i el Criador, entre els homes i Déu, 
forma tot junt un misteri, misteri de confusió i de tenebres 
pels qui no creuen, de llum i d'harmonia per tots els qui se¬ 
gueixen la doctrina catòlica. 

Sant Pau, llum de la Iglésia universal, diu ell mateix 1 que 
predicava misteris, i la nostra santa Religió és un conjunt de 
misteris; i lo que està sobre nosaltres, allò a què no arriba la 
vista dels ulls de la nostra intel·ligència, per força ha d'ésser 
per nosaltres un misteri. També molts modernistes prediquen 
misteris, i s'ha de fer honor a la seva sinceritat quan confes¬ 
sen la impotència humana i cauen en el pessimisme; però 
i quina diferència entre els misteris que predicava Sant Pau, 
els misteris cristians, i els misteris dels intel·lectuals! Aquests 
prediquen misteris de desesperació, de destrucció i d'amar¬ 
gura, misteris d’una fosquedat aterradora; Jesús, els seus 
apòstols i la seva Iglésia ensenyen misteris de consol, d'edifi¬ 
cació i de llum. Tot misteri és obscur, però els misteris cris¬ 
tians irradien llum, són com núvols lluminosos, raigs de tene¬ 
bres que il·luminen, com els descriu el príncep de la mística 
teologia Dionís l'Aeropagita , 1 són com aquell núvol que, en 
forma de columna, precedia i guiava al poble d'Israel quan 
travessava el desert. Els misteris cristians il·luminen i guien 
la vida humana i condueixen l'home fins a l’eternitat, on s'a- 
claren els misteris amb l’auxili de la divina Llum. Els misteris 
dels intel·lectuals augmenten la confusió, produeixen l'amar¬ 
gura, i, en lloc de guiar els homes envers l'ordre i la pau, els 
condueixen al desordre i a la desesperació, perquè els miste¬ 
ris de què està plena la vida sensa la llum cristiana fan enso- 

pegar als homes, però amb la Llum de Jesús conforten i guien 
en el camí de l'eternitat i ens faciliten el trànsit. 


VII 

La Confessió externa de la Fe 

L'esfinx dels egipcis, el fatum dels grecs i romans, lo in¬ 
cognoscible dels moderns, les antinòmies socials d'avui dia, 
tot són manifestacions i confessions vergonyants del misteri; 
i els nostres modernistes s'han enamorat tant del misteri, que 
el multipliquen, com els grecs i romans els seus déus, í es 
delecten en ell, i del misteri, que és una forma transitòria del 
coneixement humà, volen fer-ne el terme i fi de ïa vida. 

De manera, caríssims, que el nostre objecte en la present 
Carta pastoral no és obtenir la convicció de l’existència del 
misteri, perquè la il·lustració científica, la investigació intel- 
Iectual, el moviment o activitat social, tant com són més vius 
posen més en relleu el misteri, com en un cel net i transpa¬ 
rent un núvol és més visible, i la nostra època, que ha arribat 
fins als refinaments de la cultura i de la il·lustració, sent, con¬ 
fessa i dóna culte al misteri; i el pessimisme i la desesperació 
de certs esperits oprimits pel misteri tenen una íntima con¬ 
nexió, són la manifestació d'un estat d’ànim similar al d’a¬ 
quells antics qui oferien als seus déus irritats víctimes huma¬ 
nes. La humanitat per si sola és com una roda que volta sobre 
si mateixa, sols el Cristianisme li ha obert un camí de per¬ 
feccionament i d’elevació, la base del qual és ja no la confessió 
del misteri, sinó la sublim solució que dels misteris de la vida 
temporal i de son encadenament amb el misteri de l'eterna 
vida donà Jesús, nostre dolcíssim Redemptor i Mestre, i que 
està designada a explicar a totes les generacions humanes fins 
a la fi dels segles nostra santa Mare la Iglésia catòlica. 

La confessió de la doctrina catòlica, en tota sa extensió í 
plenitud, com llei de la vida humana és una necessitat ím- 


T A CONFUSSIÓ l)F. T.A FI2 


185 


prescindible. Aquell qui no creu, diu l’Evangeli , 1 es condemna¬ 
rà. Aquell qui tanca els ulls a la llum, aquell qui no segueix el 
camí de la vida i vol caminar a les fosques, no arribarà a bon 
terme. I aquesta confessió de la fe catòlica, sempre neces¬ 
sària per a la sinceritat del Cristianisme, avui l'exigeixen d'una 
manera particularíssima les circumstàncies de l’època. El gran 
mal modern és la fluixedat. Tot és fluix avui dia. Ens diuen 
els higienistes que els aliments són fluixos; els qui es dedi¬ 
quen a la instrucció del jovent es queixen de superficialitat i 
ínconstància; els qui viuen enmig del món i prenen part molt 
activa en la vida social es lamenten de falta de caràcters. No 
falta il·lustració, sinó caràcter. I la vida cristiana contempo¬ 
rània pateix del mateix mal. 

Una immensa vanitat s’ha apoderat del món; la vanitat i 
fluixedat són germanes i solen anar juntes. En l'home vanitós 
la veritat mai triomfa; la veritat exigeix esperits enèrgics, de¬ 
cidits, abnegats i disposats al sacrifici. No tothom és bo per 
a deixeble de la Veritat; la humanitat, per a obtenir la seva 
sublimació final i definitiva, la glòria celestial, ha de sofrir 
una selecció; reeixirà en la vida eterna la humanitat triom¬ 
fadora, no la sàvia, no la il·lustrada, no la rica, no l'elegant, 
sinó aquella que en l'exercici de la pròpia vida haurà fet triom¬ 
far la veritat. Qui facit veritatem venit ad lucem . 2 

La veritat ha de resplendir en tota la nostra vida interior 
i exterior. La sinceritat és el símptoma inequívoc d’una ànima 
sana. La devoció, l'oració, la misericòrdia, la paciència, l’acti¬ 
vitat, totes les virtuts, fins les més excel·lents que adonen 
l'home, totes elles res signifiquen, ni res són, ni portaran a 
la glòria eterna, sense la sinceritat. I al revés, l'ànima sincera 
està en camí de salvació encara que sia flaca i de vegades cai¬ 
gui en passions i vicis. La sinceritat en definitiva triomfa, per¬ 
què significa amor a la Veritat, i l'amor a la Veritat coincideix 

amb l'amor de Déu, i la força i la salvació l’home la troba 
sempre en el camí de la Veritat i en la confessió de la Veritat. 

La fe, que és la fórmula de la Veritat sobrenatural, uni¬ 
versal i eterna, no basta tenir-la allà dins el sagrari de l'es- 
perit. La fe, dèiem, caríssims germans i fills, és una fórmula 
de vida; no és una pura contemplació interna, no és un pano¬ 
rama de vistes sublims per a delectar, no és una especulació 
intel·lectual; la fe catòlica, la nostra santíssima Religió, és cert 
que és una admirable, fecundíssima i lluminosa filosofia, però 
és una filosofia per l’ús de tota la humanitat, que tanscendeix 
a tota la nostra vida que irradia de des el noste enteniment i 
la nostra voluntat, les dues potències unides i aliades sobre- 
naturalment, a tota la nostra persona, a tots els sentits i po¬ 
tències, a tota la nostra activitat, a tots els actes de la nostra 
vida, que informa els costums, que il·lumina les idees, que 
eleva els sentiments, que transforma a l’home; és a dir, és 
el germen d’una vida nova, és el principi d'una orientació total 
de l’home en la qual es combinen i enllacen la vida temporal 
i la vida eterna, i que ens posa en comunicació, ens relaciona 
d’una manera íntima, a cada un de nosaltres, ínfima criatura, 
amb tot el llinatge humà present, passat i futur, amb l'univers 
de totes les criatures, i amb Déu, font i principi de tota l’exis¬ 
tència. 

La fe, doncs, no és una fantasia, una composició mental o 
un estat d'esperit; és una infusió de vida sobrenatural que 
naturalment per força ha de manifestar-se a l'exterior, ha de 
transpirar en tots els nostres actes, i, de consegüent, ha de 
regir la nostra activitat i predominar sobre la naturalesa, a la 
qual no solament respecta i consagra en tota sa integritat, sinó 
que la fecunda, l'eleva, la purifica i la divinitza. 

D'aquí és que cohibir la fe en el nostre interior, reprimir¬ 
ia perquè no surti a fora, dissimular-la sense motiu davant 
de la societat, impedir que domini en la totalitat de la nostra 
vida, és oprimir la vida i exposar-la a que miserablement s'ex¬ 
tingeixi atrofiada per la falta d’exercici. La fe és una aliança 
amb Déu, una conjunció de l’home amb Déu per la mediació 

de Jesucrist; i per això el manifestar-nos homes de fe és un 
tribut que devem a Nostre Senyor, i si l’hi neguem cometem 
contra Ell una gran injúria. «Aquell que s'avergonyeixi de con¬ 
fessar-me a Mi davant dels homes, Jo m'avergonyiré de re- 
conèixer-lo a ell davant del Pare celestial», deia nostre diví 
Redemptor . 1 

Hi ha cristians qui temen perdre la reputació de savis da¬ 
vant del món si es manifesten creients; n'hi ha qui s'espanten 
d’una mofa. Aquests viuen més de la vanitat que no pas de la 
veritat, i aquella fe que arraconen en son interior i que la ta¬ 
pen perquè el món no els la vegi, parlarà contra ells en el 
judici amb el Jutge etern; i la fe cristiana, que és indispensa¬ 
ble per a la salvació, per ells és com un pes gravíssim que els 
enfonsa encara més en els abismes de la perdició. N'hi ha 
d’altres qui creuen, però la fe els fa nosa per a l'èxit dels seus 
projectes, per a la satisfacció de les seves ambicions, per a 
prosperar i triomfar en el món, i aleshores aquests es venen 
l’ànima al dimoni; com Pilat i els prínceps dels sacerdots i 
com Judes entreguen el Just a les passions avalotades i mal¬ 
vades i fan traïció a la Veritat. 

El predomini de la fe en la nostra vida, la victòria de la 
Paraula de Déu en nosaltres ha d'ésser completa i segura; el 
Verb de Veritat ha de dominar i regir totes les nostres potèn¬ 
cies, i Ell ens portarà a la perfecció, a la pau i el goig de 
la vida. 


VIII 

La Confessió perfecciona la Fe i l’home 

La victòria verdadera del Verb de Veritat en nosaltres és la 
confessió de la fe. Qui per un motiu o altre no confessa la 

fe és senyal de que en ell no ha triomfat la veritat, no ha 
arribat encara a la regió de la llum; és una ànima que se la 
disputen la llum i les tenebres, no està encara en llibertat, no 
ha vençut, no domina, no regna, perquè per la fe i la gràcia 
som fets fills de Déu, i la dignitat reial, el domini, l’home sols 
l'obté per Jesucrist, únic rei del món. 

Entre la universal humanitat, dins de la història de tot el 
llinatge humà els homes que més resplendeixen en la digni¬ 
tat reial, els de més potència i domini, no són els conqueri¬ 
dors de pobles, que sovint deixen una memòria d'avorrició; 
no són els polítics, qui fan obres i construccions que en poc 
temps s'arruïnen; no són els filosops, les especulacions dels 
quals poquíssims són els qui les comprenen; no són els ar¬ 
tistes i poetes, qui a lo més fan la delícia dels homes d’algunes 
generacions; els qui contemplem revestits de la dignitat reial 
i veiem que son nom regna i domina de generació en genera¬ 
ció, i la universalitat del poble, grans i xics, homes i dones ad¬ 
miren, veneren i paguen un vassallatge d'amor, són els grans 
confessors de la fe, aquells homes i dones de tota classe i 
condició social qui, il·luminats i fortificats i ennoblits pel Verb 
de Veritat, triomfaren de la pròpia flaquesa humana, de la 
tirania política, de les preocupacions i errors socials, i vence- 
ren les persecucions, els suplicis, les seduccions i les tempta¬ 
cions confessant la santa Fe catòlica. 

Mai ningú ha disputat la sobirania en la humanitat a 
aquests herois de la fe de Jesucrist; els primitius poetes i ar¬ 
tistes cristians i la litúrgia de la santa Mare Iglésia concedi¬ 
ren el signe de la sobirania, la corona, als màrtirs; i les repú¬ 
bliques lo mateix que les monarquies, l'aristocràcia i la demo¬ 
cràcia, la universal humanitat cristiana concedeix no sols la 
corona, l'ús del símbol de la sobirania, sinó que paga home¬ 
natge com reis entre els homes, a aquests homes qui exercei¬ 
xen un espiritual i sempitern domini sobre tot el llinatge 
humà que creu en Jesús Redemptor. 

I aquest tribut que el món paga als màrtirs, a la seva in¬ 
victa fortalesa, és perquè foren confessors de la fe, i més 

s’estimaren la Veritat que no pas la seva pròpia vida. És per 
la seva identificació amb la Veritat. No hi ha prova més con¬ 
sistent d'ésser amic lleial de Jesucrist que donar la vida per 
Ell, que morir per a sostenir la seva paraula . 1 

La confessió de la fe més solemne és el martiri. Per això 
Sant Ciprià, l’iliustre escriptor i bisbe de Cartago, hi anà 
acompanyat dels seus diaques, encara que ells no havien de 
morir, com a la funció més gran del seu ofici. El martiri 
és l'acte pontifical més solemne; i la Iglésia, composta d'ho¬ 
mes, però regida i il·lustrada per l'Esperit Sant, sempre ha 
considerat l'honor del martiri com concedit solament a àni¬ 
mes electes, i als màrtirs els posa en el grau més sublim 
de la jerarquia. Perquè el martiri és la confessió més solem¬ 
ne de la fe i la victòria més explícita en el gran certamen de 
la vida, en el qual la Veritat queda més glorificada. El martiri 
és l'homenatge més sublim a la Veritat i el medi imprescin¬ 
dible perquè la Veritat regni a la terra. 

Els nostres intel·lectuals no arriben a aquestes altures. Són 
com els acadèmics contra els quals escriví Sant Agustí. Ho¬ 
mes qui no coneixen la transcendència de la vida, i la passen 
entusiasmant-se en opinions passatgeres. Flaquesa molt prò¬ 
pia i característica de totes les edats decadents. Bonics i lleu¬ 
gers com les papallones, sofreixen prompte una transformació 
humiliant. Sols la fe, caríssims, té soliditat i permanència; 
és la base divina de la vida humana, i la seva confessió reves¬ 
teix a l'home d'una fortalesa que les Sagrades Escriptures 
l’expressen amb aquella metàfora: la cuirassa de la fe. La 
confessió de la fe, la manifestació d'ella amb les paraules i les 
obres, fa a l’home invencible i triomfador del món. És la pro¬ 
clamació de la sobirania de la Veritat, a la qual tot s’ha de 
rendir i subjectar, fins la nostra vida. Perquè la identificació 
de l'home amb la Veritat és tot l’objecte de la religió cristia¬ 
na, i aquell qui arriba a morir per la Veritat, qui mor amb la 


1. Joan, XV, 3. 

Veritat a la boca, és digne de que els homes el posin en els 
cims de la glòria, com Jesús, Veritat eterna, el fa participant 
de la seva felicitat indefectible. La Veritat és tot, perquè la 
Veritat és Déu, i totes les veritats humanes i mundanes són 
com raigs de llum que deriven d’Aquell qui és la llum que 
il·lumina a tothom qui ve a aquest món. 

Per això vos exhortem a tots, caríssims, a fugir i avorrir 
la mentida. Per una aberració que sols s’explica pel pecat ori¬ 
ginal, com altres tantes antinòmies que trobem en el nostre 
llinatge, els homes no podem viure sense la Veritat, i, no obs¬ 
tant, sentim delícia en la ficció, en la vanitat i en la men¬ 
tida . 1 Mes no hi ha goig, no hi ha repòs, no hi ha dignitat, com 
en la submissió a la Veritat; viure de la Veritat és una vida 
divina. Per això devem sempre exercitar-nos en la plena con¬ 
fessió de la fe, en viure vida de fe, en que la fe informi tota 
la nostra existència. La fe sense la seva confessió és imper¬ 
fecta. La confessió de la fe és necessària per a la nostra eter¬ 
na salvació, perquè és l’obra de la fe per excel·lència, és la 
seva manifestació, és el triomf de la Veritat en nosaltres. L’an¬ 
tic profeta deia : 2 «Só parlat perquè crec»; Sant Pau repetia 
la mateixa idea quan escrivia : 3 «Tenim la mateixa fe, i per 
això parlem un mateix llenguatge»; i els bisbes alemanys, du¬ 
rant la persecució del Kulturkampf, tornaven a dir com l'an¬ 
tic profeta hebraic: «Perquè creiem, havem de parlar.» 

I tots, caríssims, havem de parlar aquest llenguatge; la 
Paraula divina, la fe catòlica, l'hem de tenir no sols a l'inte¬ 
rior, sinó a la boca, i regir per ella la nostra vida. La confes¬ 
sió de la boca, la professió pública de la fe de Jesucrist, el 
pensar, sentir i obrar en conformitat amb ella, és el signe de 
que n’estem posseïts, de que la fe és el motor de tota la nostra 
vida. La il·luminació divina de la Paraula de Jesús és el llevat 


1. Psalm IV, 1. 

2. Psalm CXV, 10. 

3. II Corintis, IV, 13. 

que ha de fer fermentar tota la massa de la vida humana . 1 
El llevat no serveix per a res si no assaona i fa agradable i 
nodritiu el pa. Així la fe, si es quedava inactiva en el nostre 
interior, si no assoanava la nostra vida, no seria més que un 
do sobrenatural no aprofitat. Tot lo del món té la seva lògica, 
i aquesta lògica no és més que la llei de la naturalesa respec¬ 
tiva de cada cosa. Sortir-se de la lògica és eixir-se de la raó, és 
obrar en contra d’ella, és, en una paraula, caure en l'absurd. 
La fe, de consegüent, té la seva lògica, i per això l’home de 
fe ha d’ésser lògic: en totes les operacions de la seva vida 
s'ha de guiar per la fe; en altres paraules, el seu pensar, el 
seu sentir, el seu obrar, la seva manera de viure, tant en la 
vida interior com en la vida social, no ha d'ésser altra cosa 
que derivacions de la fe, així com aquesta no és altra cosa que 
la substància de les coses que esperem, és a dir, la fórmula 
que ens anuncia la totalitat de la vida, la plenitud de la 
vida que resideix en Déu, fi, repòs i complement de la huma¬ 
nitat purificada i sublimada, i que constitueix la felicitat eter¬ 
na, l’herència de la glòria, promesa per Nostre Senyor Jesu- 
crist a tots aquells qui, rebent-lo i prenent-lo per Mestre, són 
fets fills de Déu per adopció . 2 


IX 

La Confessió de la Fe és el gran certamen 

DELS SEGLES 

La lògica de la fe s’anomena, amb els termes consagrats 
per les Santes Escriptures i per la tradició catòlica, la con¬ 
fessió de la fe, i a ella únicament va anexa la promesa de 
l’eterna glòria. La fe és el germen, és el principi, és un focus 


1. Mateu, XIII, 33. 

2. Joan, I, 12. 

de llum divina, i les irradiacions d'ella, les seves derivacions, 
totes les seves conseqüències pràctiques i lògiques, la vida que 
s’exercita al compàs de la fe, és la confessió de la fe. Feliç 
aquell qui l'observa i practica, puix guarda fidelitat a Déu, 
i aquell qui guarda fidelitat a Déu pot estar segur d’una cor¬ 
respondència inefable de part d’aquell Senyor d'infinita glò¬ 
ria, l’atribut del qual és la magnificència en recompensar als 
seus fidels servidors. 

I ara, per acabar aquesta Carta, caríssims, ens ve a la me¬ 
mòria l’exhortació de l'apòstol Sant Pau al seu deixeble Ti- 
moteu , 1 excitant-lo a que en el certamen de la fe, davant de 
la multitud, confessés a Jesús amb gran generositat. El certa¬ 
men de la fe és de tots els segles, però en el nostre aquest cer¬ 
tamen té una grandiositat extraordinària. Avui tot el món està 
en comunicació, ses diverses parts se coneixen i són veïnes, 
la societat humana té una inclinació avui dia al cosmopolitis¬ 
me, a un catolicisme esplèndid, a una suavíssima monarquia 
universal i divina, a disminuir els entrebancs que separaven 
els diferents pobles, els uns dels altres, a formar un sol poble 
humà, aquell popuíus acquisitionis de què parla el Príncep dels 
Apòstols , 2 i del qual és Rei immortal i invisible per dret de 
naturalesa, i de conquista en virtut de la seva misericordiosa 
Redempció, Jesús Senyor nostre, el Fill de Déu i Fill de l’home, 
Déu i germà nostre. 

El certamen de la fe, la batalla de la vida, la lluita humana, 
avui té un relleu particular. Tot està en ordre de batalla: les 
controvèrsies científiques, les lluites de les qüestions pràcti¬ 
ques socials; fins sembla que toma a venir lo que ens sem¬ 
blava solament propi de les èpoques històriques primitives: 
l’oposició i guerra entre les diferents races humanes. Però 
tot això és humà, i, de consegüent, petit i transitori; lo que 
avui se'ns presenta com grandioses activitats i construccions 


1. I Timoteu, VI. 

2. I Pere, II, 9. 

sublims, demà seran unes sublims runes. La humanitat i el 
món són ara lo mateix que han estat de des son principi, i 
Déu és també sempre el mateix, i no canvia. 

Tothom qui coneix la naturalesa i la història humana està 
convençut de que tot acaba per enrunar-se, i que sobre totes 
les runes i sobre tot lo transitori i passatger queda Aquell 
qui governa i mou la humanitat amb un fi sublim que revelà 
al món el Verb de Déu encarnat, Jesús, nostre dolç Redemptor. 

El món desvaneix el nostre cap, i els fills del món refle¬ 
xionen poc. Un antic profeta, vivint també en una època de 
civilització magnífica i grandiosa segons el món, escriví aque¬ 
lles inspirades paraules: «Tota la terra està plena de desola¬ 
ció perquè no hi ha ningú qui en son interior reflexioni». 1 

Per això Nós, caríssims, que, per raó del nostre ofici pas¬ 
toral, en 1 eterna salvació de les vostres ànimes tenim una mis¬ 
sió de Déu semblant a la dels antics profetes, vos exhortem 
a la reflexió, a la meditació i a la pràctica de la paraula eterna 
i immutable, de la paraula de Déu, que és la confessió d'obra i 
•de paraula de la santa fe catòlica. Al combat de la vida hi 
havem d’anar revestits de l’armadura de la fe, contra la qual 
no té cap força tota la potestat adversa. La fe tot ho venç. 
Amb pretext diferent, a cada època s'alça una oposició con¬ 
tra la santa Iglésia catòlica; però les heretgies van passant, 
i Ella va seguint son curs inalterable, servint d’arca de salva¬ 
ció a tots els homes de bona voluntat qui volen travessar se¬ 
gurs el mar tempestuós de la vida. Tres segles enrera sem¬ 
blava que el Protestantisme anava a engolir a la Iglésia catò¬ 
lica. Aquella heretgia ara es va reduint i fonent, i una gran 
part dels seus adeptes tornen a la Casa pairal de la humanitat 
cristiana, la santa Iglésia catòlica, apostòlica i romana. 

En la sempiterna lluita humana qui no vulgui ésser vençut 
que es defensi amb les armes de la fe. «La nostra fe, diu l’a¬ 
pòstol Sant Joan, 2 és la que ens darà victòria sobre el món.» 

1. Jeremies, XII, 11. 

2. I Joan, V, 4. 

13 

Poder dir que tota la lluita humana és un certamen de la fe. 
Enmig de tota la complicació mundana, i donant explicació 
d’ella, hi ha el principi simplicíssim de la fe, de la Veritat 
eterna, lluitant amb la mentida; la impugnació de lo tempo¬ 
ral, de lo transitori, de lo aparent contra lo etern, immutable 
i diví. Tota la gran lluita, ben considerada, es redueix a això, 
i per a sostenir-la i vèncer necessitem la fe. Perquè per ella 
lo etern i invisible se'ns fa com si fos visible, 1 i solament re- 
calcats en lo Invisible tenim força per a obtenir victòria en 
el mundanal certamen. 

I per això, repetint les paraules de Sant Pau al seu dei¬ 
xeble, 2 vos manem davant de Déu, que tot ho vivifica, i de 
Jesucrist, qui prestà son testimoni davant de Ponç Pilat, que 
feu una digna confessió, és a dir, que totes les vostres obres, 
que totes les vostres paraules, que tota la vostra vida sia una 
explícita i franca manifestació de la fe catòlica. No hi ha fe¬ 
cunditat comparable amb la d'una digna confessió de la fe. 
L'eloqüència humana és poderosa, és un instrument d'una 
eficàcia comprovada; fins el mal, fins la injustícia, de vegades 
s'imposen en el món per l'esforç de l’eloqüència humana. La 
confessió de la fe és un ressò de l’eloqüència divina, del Verb 
de Déu, Jesús nostre; i així succeeix que l'eloqüència, que 
la potència d’una bona confessió de la fe, té més força que 
no pas el talent del més gran apologista. És una eloqüèn¬ 
cia que tothom l'entén, des de la gent més ruda fins a la gent 
científica; pertot arreu penetra, perquè és la veritat, la bon¬ 
dat, l'amor en acció que s'introdueix en l’esperit i en el cor; 
i al santificar personalment al qui confessa la fe, al qui iden¬ 
tifica la seva vida amb la vida de Jesús, santifica també als 
qui tentemplen el gran certamen de la humanitat, el certamen 
que Jesús, nostre dolç Redemptor, inaugurà i que durarà fins 
a la fi dels segles, quan Ell mateix vindrà a premiar amb la 


1. Hebreus, XI, 27. 

2. I Timoteu, VI. 

corona de la glòria i la palma de la victòria als qui hauran 
sortit triomfadors; i que a cadascun de nosaltres ja ens hau¬ 
rà anticipat quan, al dissoldre's el nostre cos, ens prendrà en 
la seva amabilíssima companyia per tota l'eternitat. Amén. 

I perquè l’auxili de la gràcia necessària per a la victòria 
vos sia concedit demanem en primer lloc la intercessió de la 
Immaculada Verge Maria, i a tots vos enviem la Nostra Bene¬ 
dicció en nom de Déu Omnipotent Pare t> Fill j i Esperit 
Sant f. Amén. 


Vic, 25 de gener, festa de la Conversió de Sant Pau, de 1906. 

CONDUCTA DELS OBRERS CATÒLICS 
EN LES CIRCUMSTÀNCIES ACTUALS* 

CARTA ALS OBRERS CATÒLICS 
DE LA VILA DE MANLLEU 

i 

L'únic Mestre dels cristians 

Estimats: 

La confiança i l’amor de fills amb què vinguéreu a trobar- 
me el dia de la Mare de Déu de la Candelera, al sortir dels di- 
vinals Oficis, per a parlar d’assumptes vostres i de les dificul- 

* Aquesta pastoral, del mes de febrer del 1906, té el caràcter de 
resposta pública del Prelat a una consulta que li acabaven de fer els 
obrers catòlics de Manlleu, freturosos d’orientació i guiatge en els con¬ 
flictes socials. Semblen afiliats aquests obrers —per bé que la pastoral 
discretament ho calla— a l'entitat titulada «Patronal Mixt», la qual amb 
alguna anterioritat havia estat constituïda en la vila fabril del Ter, 
amb la principal finalitat de suavitzar les relacions econòmiques entre 
els patrons i els obrers. 

tats que trobàveu com a catòlics en la complicació que natu¬ 
ralment porta la vida social moderna, la vostra fe i la vostra 
confiança m’obliguen dolçament a contestar-vos amb la pre¬ 
sent Carta. Aquell dia parlàrem poca estona: era ja tard, i jo, 
ignorant el motiu de la vostra visita, potser no vaig donar 
satisfacció suficient als vostres desigs i a les vostres pregun¬ 
tes. I així, a més, a l’escriure-us no solament parlaré amb vosal¬ 
tres, els qui vinguéreu, sinó també amb tots els companys en 
nom i comissió dels quals us me presentàreu. Així també ens 
posarem en comunicació d’esperit vosaltres i el qui té el càr¬ 
rec de la direcció espiritual en aquest bisbat, cosa sempre útil 
i fins necessària, puix les relacions entre el Bisbe i els fidels 
cristians, la direcció dels quals li toca, són d’una intimitat 
extraordinària, i convé que sien fortes i amoroses, puix radi¬ 
quen en el cor, i tenen per objecte final l’interès més trans¬ 
cendental de l’home, l’interès humà per excel·lència, perquè és 
un interès etern i no transitori, un interès comú a tot el nos¬ 
tre llinatge, que sempre ha cregut que els homes eren alguna 
cosa més que les bèsties, que al morir desapareixen del tot 
colgades a la terra. 

L'instint de la immortalitat és vivíssim en el cor dels ho¬ 
mes de tot país i de tot temps. La desaparició de l’instint de 
la immortalitat en el cor d'un home el tenim per un cas de 
brutalitat, i per això la impietat mai o quasi mai nega la im¬ 
mortalitat d'una manera clara, i inventa faules doctes per a 
entretenir l'instint d'immortalitat i no exasperar a l'home, 
que mai es resigna a l'anihilació. Si hi ha alguna excepció és 
molt rara, tan rara com ho són els monstres en l'ordre de la 
generació física. Però aquest instint d'immortalitat és vaga- 
rós i confús. Sentim dins del nostre cor la llei eterna que ens 
amenaça amb el càstig o que ens fa esperar en una recom¬ 
pensa segons els casos; i aquesta llei la sentim tan fortament, 
que podem dir que en últim resultat aquesta llei fa la felici¬ 
tat o l'amargura de la vida: la felicitat, si la consciència ens 
diu que havem complert amb la nostra obligació; l’amargura, 
si ens punyeix el remordiment d’haver obrat malament. 

Però aquests sentiments i aquests principis del nostre cor 
tenen, com totes les coses interiors, una certa vaguetat i falta 
de claredat, i necessiten un mestre qui les expliqui. Al món no 
hí ha hagut més que un Mestre que hagi explicat dignament to¬ 
tes aquestes coses. Els altres mestres que ens volen ensenyar i 
dirigir són mestres de confusió i de contradicció, que can¬ 
vien com les modes del vestir. Aquest Mestre únic de la nos¬ 
tra vida és Jesús de Natzaret, un obrer d'allà de la Judea en 
qui volgué encarnar-se, o fer-se home com nosaltres, la Sabi- 
duria de Déu etern, que per això és Déu i home, i fundà so¬ 
bre la terra una escola perquè servís a totes les generacions 
humanes i a tots els pobles de la terra: la Iglésia catòlica. 

Vosaltres i jo, estimats, reconeixem per Mestre a Jesús, 
i el preferim a tants d'altres qui volen passar per mestres; i 
ens proclamem deixebles seus, i ens honrem d’ésser-li deixe¬ 
bles, perquè preferim ésser deixebles de Déu que no pas dels 
homes; perquè en Jesús, Mestre diví de la vida humana, hi 
sentim la veritat, i en els homes qui volen ésser mestres dels 
altres homes hi sentim la vanitat. 

De consegüent, a tots vosaltres, qui sou cristians, és a dir, 
deixebles de Jesucrist, vaig a parlar-vos d'alguns punts sobre 
els quals em consultà la comissió que en nom de tots vosal¬ 
tres vingué a trobar-me. 


II 

Fermesa em la confessió de la fe 

Vosaltres, per causa del treball, per circumstàncies de fa¬ 
mília o per altres raons socials, haveu d’alternar amb com¬ 
panys qui, seduïts per l'error, estan del tot separats de la Re¬ 
ligió, i fins li tenen odi i blasfemen d'ella, és aquesta una 
situació dura i desagradable, perquè per l’home de fe, per 
l’home qui creu en Déu Criador i Jesús Redemptor, l’insult 

a la seva religió el sent més que no pas l’insult que directa¬ 
ment es fes a la seva persona. 

En aquest cas convé tenir molta enteresa de caràcter ï 
saber amb dignitat confessar la fe, és a dir, no amagar-nos 
de que som deixebles de Jesucrist i de que per amor a Ell 
estem resolts a sofrir mofes i calúmnies. La Sagrada Escrip¬ 
tura ens conta que els apòstols amb molt goig sofrien les in¬ 
júries dels tribunals on eren presentats, pel Nom de Jesús . 1 
I qui té enteresa de caràcter i no s'avergonyeix de la seva 
fe, sinó que, al revés, amb serenitat i dignitat es glòria d’ella, 
aquest logra el respecte fins dels mateixos incrèduls i enemics 
de la Religió. No convé, generalment parlant, tenir moltes 
paraules: «l’heretgia s'ha distingit sempre per les moltes pa¬ 
raules; la fe cristiana, per les seves obres. 

Així és que la millor defensa que nosaltres havem de fer 
de la nostra fe és amb el tenor de la nostra vida, amb la pràc¬ 
tica de la virtut i amb la modèstia i discreció de les nostres 
paraules, o sia, de la nostra conversa. El Cristianisme no exis¬ 
teix sobre la terra per a fer oradors o escriptors, sinó per a 
fer homes de bé, qui compleixin les obligacions que tenen 
envers Déu, envers la família, envers el pròxim i envers ells 
mateixos, i així merèixer la recompensa eterna en l’altra vida. 
La Religió cristiana no triomfa per medi de les discussions, 
sinó que s'imposa per medi de la seva virtut, perquè és una 
cosa divina, superior a l'home i que Jesucrist vingué a portar 
al món, demostrant amb els seus miracles i amb la seva re¬ 
surrecció que era Déu, i, de consegüent, mestre de la vida 
humana. 

Aquesta fe, estimats fills, haveu de guardar-la amb gran 
amor i demanar a Déu que us la conservi, perquè és un do i 
gràcia celestial, i l’haveu de considerar com un gran benefici. 
Per nosaltres, qui tenim fe, el principal mèrit que té la religió 
de Jesucrist és que salva; i sense Jesucrist qui prescindeix i 
s’aparta de Jesucrist no pot salvar-se. Per això és que nosal- 


1. Fets, V, 41. 

tres els cristians preferim morir abans que renegar de la fe 
de Jesucrist. Però fins en aquest món la doctrina i la gràcia 
cristianes són d’una gran utilitat a l'home. I, si no, observeu 
les aberracions en què cauen les sectes, que avui dia tenen 
seduïts a un gran nombre d’homes. 

Com que no creuen en Déu ni en Jesucrist neguen el ma¬ 
trimoni i la família. La secta no ho diu tot d'un cop perquè 
és astuta i comprèn que als homes els ha d’embrutir a poc 
a poc; i així és que la teoria de l'amor lliure sols l'expliquen 
els més francs, i els altres comencen només per a afluixar el 
vincle santíssim del matrimoni, però en definitiva van a parar 
en que els homes i les bèsties no es diferencien en la manera 
de multiplicar-se. La Religió cristiana ens ensenya que l'ob¬ 
jecte principal del matrimoni és la conservació i multiplicació 
del llinatge humà sobre la terra, i l'auxili i el consol que, mit¬ 
jançant l'amor, el marit i muller s’han de prestar l'un a l'al¬ 
tre. La secta defensa l’amor lliure perquè no comprèn la 
noblesa de la naturalesa humana, i per això, mitjançant l'es- 
campament de les seves doctrines i de la pornografia que 
l'ajuda, va embrutint una part del jovent, dissipant el seu 
esperit i corrompent la seva carn. 

Per això és necessari, caríssims, sobretot els qui sou joves, 
que visqueu molt alerta per no deixar-vos arrossegar pel cor¬ 
rent dels vicis, al qual fi vos recomanem l'oració i la freqüèn¬ 
cia de Sagraments, una filial devoció a la Immaculada Verge 
Maria i l'evitar converses i lectures deshonestes; i així no 
sereu víctimes de les flaqueses carnals, causa i principi de 
grans amargures i desgràcies en tots sentits en aquelles qui 
pateixen aquesta misèria. 

III 

Respecte a l'autoritat i a la propietat 

L’altre perill sobre el qual vos cridem l'atenció és la pre- 
dicació contra l’autoritat, avui molt estesa i que en la pràc- 

tica dóna per resultat que la gent no s'entén. L'autoritat és 
necessària a la societat, si no aquesta es desfaria, com un 
paller cs dcsla sense la perxa que lliga les unes palles amb 
les altres. L’autoritat de vegades és bona, de vegades és do¬ 
lenta, perquè en el món exerceixen i han d’exercir l’autoritat 
els homes, i la bondat dels homes ningú pot assegurar-la. 
Però, bona o dolenta, sempre l’autoritat és necessària, i per 
això tots havem de contribuir a que sia bona, i tot ciutadà en 
un país lliure ha de treballar perquè l’autoritat sia exercida 
pels homes més discrets i dignes. 

La secta té una gran inclinació a la tirania i a oprimir la 
llibertat dels qui no es resignen a ésser esclaus seus, per lo 
qual els catòlics han de procurar la defensa del seu dret, asse¬ 
gurat per la possessió d'una llarga sèrie de segles i que no 
mortifica a ningú i respecta a tothom. 

El respecte a l'autoritat, doncs, ha de distingir sempre al 
catòlic, qui, creient que l'ordre de la societat és obra de 
l'Autor de la Humanitat, o sia de Déu, acata a l’autoritat, sen¬ 
se la qual els homes no podrien viure en societat, sinó que 
haurien de viure com els salvatges, anant cadascun a la seva. 

L’altre error sobre el qual crido molt especialment la vos¬ 
tra atenció és sobre la propietat, la qual, segons la doctrina 
de la secta, és il·legítima i injusta. Que la propietat i el capital 
són legítims i respectables i conformes a la naturalesa hu¬ 
mana és de sentit comú, perquè ningú creu que lo que ell 
lícitament ha guanyat i estalviat i acumulat no ho pugui re¬ 
tenir. Ni a ningú li remordeix la consciència de posseir lo que 
ell, sense defraudar a ningú, ha guanyat; ni creu pecar, ni fer 
injúria al pròxim, de donar-ho en vida o de deixar-ho a un 
altre a l'hora de la mort. 

Les lleis civils és clar que poden modificar, determinar i 
regularitzar la propietat i el capital, però no poden destruir- 
lo; i aquell precepte diví que diu: No robaràs, i que el Cria¬ 
dor escriví com una llei en la consciència humana, prova que 
la propietat i el capital adquirits sense injustícia han d'ésser 
respectats. 

La propietat i el capital són justos perquè són fills legí¬ 
tims del treball, i el treball és de lo més sagrat de l'home. 
És la font de la vida aquí a la terra, és la regla més segura 
de la moralitat, és el compliment d'una llei posada pel Cria¬ 
dor, és fins un consol per l’home, com ho demostra que la 
gent ociosa sovint és melancòlica, maniàtica i viciosa. 

Si la justícia i la legitimitat de la propietat i del capital 
provenen del treball, que és el seu principal origen i principi, 
és clar que la injúria i la defraudació contra el treball és un 
delicte major que el delicte contra la propietat i el capital. 
La Iglésia catòlica sempre ho ha ensenyat així; puix, com tots 
vosaltres sabeu, molts segles abans de que sortissin les doc¬ 
trines modernes que tracten d'aquestes matèries, ja la Iglésia 
comptava com un pecat contra l’Esperit Sant el defraudar el 
jornal als jornalers; i encara que el robo i l’estafa, i altres 
delictes contra la propietat, els ha considerat sempre pecats, 
però no pecats contra l'Esperit Sant, que significa, en el llen¬ 
guatge de la Iglésia, com explica el Catecisme de la doctrina 
cristiana, un pecat gravíssim que irrita especialment a la jus¬ 
tícia divina i de difícil perdó en aquest món i en l'altre. 

L’autoritat civil, de consegüent, que existeix en la societat 
per a mantenir l'ordre i l'harmonia i el respecte al dret de 
cada u, ha de vigilar perquè el treballador no sia oprimit, i 
perquè la propietat i el capital sien respectats, fomentant 
totes aquelles institucions que protegeixin a l’obrer i que al 
mateix temps facilitin la bona i justa intel·ligència entre el 
treball i el capital i la propietat. Així ho exigeix la doctrina 
del Cristianisme, que ensenya que tots els homes som ger¬ 
mans i fills d’un mateix Pare celestial. 

Però, malgrat tot, és precís que esteu convençuts de que 
el món sempre serà imperfet, sempre hi haurà injustícies, i 
encara que, naturalment, tots havem de treballar perquè la 
societat sia lo més perfecta possible, i en extirpar d’ella les 
injustícies i en protegir i alabar la virtut, no havem de caure 
mai en la il·lusió de que la terra pugui ésser un paradís. La 
vida humana no és una novel·la o un drama que compon un 

poeta, o un quadro que pinta un artista, sinó que és una com¬ 
plexitat d’interessos, de passions, de virtuts i vicis, de veritats 
i d'errors, i convé veure les coses tal com són i no com les 
pinten alguns escriptors socialistes, qui són més aviat poetes 
o artistes que homes pràctics que es facin càrrec de les rea¬ 
litats de la vida humana. 

La societat que pinten els socialistes fóra una societat feta 
amb motllo, i el llinatge humà és massa gran perquè pugui 
emmotllar-lo el caparró d’un home, encara que sia un socia¬ 
lista de talent. Sempre en el món hi haurà persones malaltes, 
fluixes d’ànima i de cos; desgraciats i esguerrats, de poca 
intel·ligència, de poca discreció, fins de vegades tenint talent 
per a certs rams i posseint, d’altra banda, instrucció; gent que 
es deixarà portar de les passions i anirà a parar a la misèria; 
rics que es tomaran pobres, pobres que es faran rics; in¬ 
vents industrials que simplificaran el treball perjudicant 
industrials ja existents, i modes noves que aboliran el con¬ 
sum de gèneres en la producció dels quals treballaven molts 
obrers. 

Totes aquestes dificultats i conflictes, i moltes altres ine¬ 
vitables en l'activitat humana que dóna moviment al treball, 
és clar que la protecció dels governs i la influència de les ins¬ 
titucions socials han de procurar disminuir-los, evitar-los, i 
quan es presenten han d’ajudar a l’obrer per a dominar la 
mala situació de les coses; però mai ningú s'ha de creure que 
la terra es pugui convertir en un paradís, sinó que la situació 
de la Humanitat en el món és una situació de conflicte, i que 
la Religió de Jesucrist ajuda a resoldre o a suportar o a mi¬ 
tigar el conflicte. 

En la vida present cada home té un conflicte personal i 
propi, íntim dintre de la seva consciència i del seu esperit: 
el conflicte del seu temperament, de les seves passions i de la 
seva imaginació; i un altre conflicte exterior i en relació amb 
els demés homes entre els quals ha de viure, tenint sovint 
amb ells contrarietat de gustos, d'inclinacions i d’interessos. 

Orientacions per a la lluita de la vida 

D’aquesta lluita humana vosaltres em parlàreu en l’entre¬ 
vista que tinguérem el dia de la Candelera, i em demanàreu 
consell de com vos havíeu de portar en ella. I per un instint 
cristià vinguéreu a mi, perquè, en realitat, la principal obli¬ 
gació del Bisbe és donar direcció als cristians en la lluita 
i conflicte de la vida. 

No és que jo cregui que els eclesiàstics tinguin condicions, 
generalment parlant, per a resoldre els conflictes econòmics 
entre el capital i el treball. Per això es necessita tenir conei¬ 
xements pràctics de la indústria: no són prou per a aquest 
fi els coneixements de filosofia, de teologia, d'història, ni fins 
els mateixos estudis de sociologia. En una Carta escrita sobre 
l'equilibri en la jerarquia industrial, ja deia que, a mon en¬ 
tendre, les dificultats i conflictes que esdevenen en la indús¬ 
tria han d’ésser resolts per homes de la mateixa o similar 
indústria, i que per això consideràvem útils les institucions 
formades pels diferents elements i classes que intervenen en 
aquell ram o en altres rams semblants. 

Però també vos diré que en tot conflicte, que en tota llui¬ 
ta i en tota contrarietat, no solament d'interessos, sinó també 
d'amor propi i de qualsevol passió humana, el principal medi 
per a entendre’s, el medi imprescindible, és la bona voluntat. 
Sense la bona voluntat no s'acaba cap lluita, ni es resol cap 
conflicte, ni es venç cap dificultat, ni es termina cap plet. I la 
principal missió de la Iglésia és treballar en els homes perquè 
tinguin bona voluntat. Tots vosaltres sabeu que ens refereix 
l'Evangeli que en el Naixement de Jesús, en el portal de Bet¬ 
lem, els àngels, per a publicar la missió que el portava al 
món, cantaven: «Pau en la terra als homes de bona voluntat.» 
En aquest sentit el Sant Pare ha escrit als pobles cristians 
Cartes encícliques, i els bisbes havem escrit Cartes pastorals, 

tractant dels conflictes i de les qüestions obreres, no entrant 
en el camp tècnic de la producció industrial, sinó procurant 
destruir obstacles, vèncer dificultats i ensenyar la verdadera 
doctrina sobre les relacions dels homes entre si, tal com se 
dedueixen de les ensenyances de Jesús, nostre adorable Sal¬ 
vador. Perquè si l’amo i el treballador fossin perfets cristians 
s’entendrien fàcilment i anirien a l’una al tractar de la parti¬ 
cipació que a cada part correspon en la ganància de la pro¬ 
ducció, i amb discreció i prudència resoldrien els conflictes 
que naturalment s'han de presentar en una matèria tan difícil 
i de tanta transcendència per a la pau pública i pel benestar 
de les famílies. 

Si sentiu dir que la Iglésia no defensa la classe obrera, 
sinó que la desempara, deixant-la a mercè dels poderosos de 
la terra, no haveu de creure als qui tals idees propaguen. 
De des que el Cristianisme començà a predicar-se sobre la 
terra, s'ensenyà com a dogma i principi fonamental de la 
nostra fe catòlica que els homes essencialment eren iguals, 
de manera que seria heretge qui ensenyés lo contrari. Sem¬ 
pre la Iglésia ha ensenyat que els rics i poderosos existien 
pels pobres i dèbils: no els pobres pels rics, sinó els rics pels 
pobres; com els grans dipòsits d'aigua i de neu de les altes 
muntanyes existeixen per a alimentar els rius que fecundit- 
zen la terra i donen moviment a les fàbriques. El concepte 
egoista de la propietat i del capital no és cristià. La propie¬ 
tat i el capital són institucions socials que existeixen pel bé 
comú i general dels homes. 

En la història de la Iglésia, i fins en èpoques en què, per 
les circumstàncies especials en què aleshores estava la socie¬ 
tat, predominava la influència de les classes poderoses, tro¬ 
bem Pares i Doctors de la Iglésia, bisbes i predicadors que 
escrivien i parlaven contra els mals rics amb energia i lliber¬ 
tat apostòlica, fins amb una noble duresa, que avui, si es feia 
en aquella mateixa forma, en aquesta nostra societat, tan 
faltada de sinceritat i al mateix temps tan somoguda per pro¬ 
pagandes dissolvents, tal vegada les autoritats civils els con- 

siderarien homes subversius i que posaven en perill l’ordre 
social. 

Amb això està dit que la Iglésia catòlica no prohibeix als 
seus obrers, als seus fills qui pertanyen a la classe obrera, la 
defensa legítima dels seus drets, ni les seves apíracions a mi¬ 
llorar la seva situació econòmica sinó que, al revés, mira amb 
simpatia l'elevació popular i l’equilibrada distribució de la 
riquesa entre els homes per medis naturals i legítims, és a 
dir, mentre no sia en detriment de la justícia de les altres 
classes. Perquè, naturalment, l’obrer, com tot altre ciutadà 
cristià, en la defensa de son dret i de l'interès de la seva 
classe, està subjecte a la llei de l'equitat i de la justícia. Això 
passa amb totes les professions, amb el propietari, amb el 
metge, amb el comerciant i amb tota carrera o ofici. Cadascú 
pot procurar el seu interès o els seus avantatges, però sense 
perjudici dels altres ;puix la justícia és una virtut universal 
i que mira a tothom, i obliga a tota classe i condició d'homes 
de qualsevol ofici o professió que sien, i ningú, sense pecat 
i ofensa de la Llei divina, es pot valer de medis il·lícits i 
reprovats. 

Perquè la Iglésia és tan amant de la veritat i de la justí¬ 
cia, que les admet vinguin d’allà onsevulla, encara que vin¬ 
guessin del dimoni; de manera que si els socialistes o qual¬ 
sevol heretge enemic de la Religió obté algun avantatge just 
o benefici en favor de l'obrer, la Iglésia l'admetrà de bona 
gana, com accepta la filosofia, la poesia, les lleis i tot altre 
avantatge que prové d’infidels o d’heretges mentre no repug¬ 
nin a la justícia i a l'honestedat natural. Així com per la ma¬ 
teixa raó rebutja els errors, les injustícies i tota altra maldat, 
encara que pervingui d'un catòlic, d’un savi i fins d'un bisbe. 
I àdhuc la Iglésia té el principi de que Déu permet en el món 
les injustícies, els escàndols i tota classe de mals en benefici 
dels bons i virtuosos, perquè així com les tempestats puri¬ 
fiquen l'atmosfera, així també la lluita, la contrarietat i la 

prova posen en evidència el mèrit de l'home i li donen la dig¬ 
nitat de vencedor en la batalla de la vida i el fan mereixedor 
del premi etern. 

Però també vos dec advertir que aneu a poc a poc a creu¬ 
re en les paraules del homes. Els entusiasmes sempre són 
perillosos. Tot lo que afalaga els nostres gustos, el nostre in¬ 
terès i les nostres passions, fàcilment és cregut i generalment 
ens entusiasma. Per això és que devem estar alerta i no ésser 
fàcils a entusiasmar-nos. La reflexió és una qualitat molt prò¬ 
pia del cristià, i per això tenim aquell refrany que diu que 
no és or tot lo que lluu, i Sant Pau deia que Satanàs es trans¬ 
formava en àngel de llum. En totes les èpoques els errors i 
les heretgies per a estendre's pel món s'han disfressat. I la 
disfressa és segons la moda o el gust o les inclinacions d’a¬ 
quella època. Quan ha predominat en el món la gent acadè¬ 
mica, o sia de lletres i d'estudis, l'heretgia ha sigut lletrada, 
així en temps passats; quan en els temps nostres la classe 
popular ha tingut un augment d'importància, l'heretgia cerca 
d’afalagar amb lo que naturalment al poble li ha d'ésser agra¬ 
dable. 

La perpètua ambició de l’heretgia ha sigut apoderar-se de 
la direcció del món; però ella mai ha amat ni pot amar al 
poble, i així és que vosaltres podeu observar que en els pro¬ 
jectes de reforma social que presenta, l'amor no hi figura per 
res. Donen forma i figura a la societat, la divideixen i subdi¬ 
videixen com si resolguessin un problema de geometria, sense 
tenir per res en compte els sentiments i afectes de l'home, 
com si l'home fos un estaquirot que en tots sos moviments 
ha d'ésser manejat dels altres. El socialisme significa la su¬ 
pressió de l'espontaneïtat humana. L'amor és suprimit en 
totes ses manifestacions més nobles. No reconeixen l'amor a 
Déu, principi i fi de l'home i Criador de totes les coses; ni 
l’amor a la família, que en l’ordre de la naturalesa és el gran 
consol de la vida; ni l'amor de la pàtria, que es redueix a 
l’amor del pròxim en son grau més excel·lent, puix la pàtria 
significa aquella part del llinatge humà més identificada amb 

nosaltres pels vincles de la sang, dels costums i sentiments, 
i pel veïnat de l’habitació aquí a la terra. 

La secta actual vol esborrar de la societat a Déu, a la fa¬ 
mília i a la pàtria, i encara que ella amb paraules pompàti- 
ques això ho disfressa per no ésser titllada d’inhumana, i 
predica que vol el regnat de la humanitat en el món, les seves 
predicacions són paraules boniques, però buides, d’aquelles 
que ja deia Sant Pau que afalaguen les orelles, perquè, ^què 
és la Humanitat sense Déu, qui és l’únic llaç d’unió entre els 
homes; sense la família, que és l'única font dels més dolços 
sentiments humans, i sense la pàtria, que ve a ésser com el 
fonament i la base de la nostra vida social? 

Per això la conseqüència lògica i legítima de la secta, els 
seus deixebles sobresalients qui més han comprès la seva 
doctrina, són els anarquistes i nihilistes, qui intenten abolir 
la societat humana i fins destruir la humanitat, perquè és 
dolenta i incorregible, segons ensenyen els seus filosops més 
il·lustres. 

Jesús, qui vingué al món per a ajudar als homes, és l’únic 
qui té forces per a vèncer en aquesta batalla. És l’únic, esti¬ 
mats fills, amb qui havem d’aliar-nos per a no deixar-nos em¬ 
portar pels corrents que només tenen força per a destruir; 
és la Veritat qui il·lumina, és la Bellesa qui consola i és la 
Bondat qui alena, conduint-nos pel camí de la vida i assegu- 
rant-nos d'arribar amb seguretat al fi de la nostra existència, 
malgrat les dificultats i els conflictes i els perills que havem 
de vèncer si volem fer-nos mereixedors de l'eterna recom¬ 
pensa. 


V 

La caritat cristiana 

I veu’s aquí, estimats, l'objecte d’aquesta Carta: donar-vos 
alguna idea per a sostenir-vos dignament en la batalla de la 

"vida, per a fortificar la vostra voluntat i perquè la vostra con¬ 
ducta sia sempre noble, de manera que serveixi de lliçó a 
-aquells dels vostres companys qui, il·lusionats i seduïts, s'han 
apartat de la religió de Jesucrist com si fos un enemic del 
poble, quan Ell és i serà perpètuament l’únic amic verdader 
que tenen totes les classes socials, però molt particularment 
la classe obrera, perquè Jesús és l'amic de l’home, el filantrop 
per excel·lència, com li diuen sovint la sagrada litúrgia grega 
i les cartes de l’apòstol Sant Pau. 

L'home deixat a si mateix, sense el contrapès de la influèn¬ 
cia divina, que és la gràcia en la nostra ànima, té inclinació 
.a oprimir i a explotar als altres homes, i si és poderós és 
difícil de que sàpiga abstenir-se'n. Una revolució pot desban¬ 
car una classe, i una altra classe posar-se en lloc de la que 
ha sigut desbancada; però, una vegada els qui havien surat 
estaran en el Poder i disfrutant del domini, seran tan opres¬ 
sors com els anteriors, perquè la naturalesa humana és igual 
en tots els individus, i sols la gràcia de Jesucrist modera, 
•equilibra i contraresta les passions que viuen en el cor de 
l'home. 

El concepte de la fraternitat humana ha nascut del Cris¬ 
tianisme, i fins aquells qui avui l'usen i són enemics de la 
nostra Religió d’ella l’han après, i si un dia, lo qual no és 
possible, perquè Jesucrist prometé que la Iglésia duraria 
fins a la fi dels segles, desapareixia el Cristianisme, desapa- 
xeixeria la fraternitat, i tornaria l'esclavitud, és a dir, l'opres¬ 
sió del dèbil en favor del poderós. I d’això els qui teniu alguna 
edat n'haureu vist l’experiència en homes qui, una vegada han 
arribat a la fortuna i al poder, s'obliden del poble i miren 
d'explotar-lo en son favor, portats d’un egoisme desfrenat. 

La llei de la Caritat, que és l’essència del Cristianisme, és 
l'única capaç de frenar l’egoisme dels homes. Per això veureu 
vosaltres que, en gairebé tots els pobles qui no són cristians, 
domina l'esclavitud i l'opressió del poble, essent així que la 
religió de Jesucrist, així que aparegué en el món, anà ja de 
-des el principi desvaneixent les preocupacions, predicant sem- 

pre la igualtat humana, arribant a l’anihilació de l’esclavitud 
per l’efecte moral de les doctrines cristianes. 

Aquesta llei de la caritat, estimats, ha d’ésser la norma de 
la nostra vida. El cristià no pot avorrir a ningú i deu amar 
fins als seus enemics. Amb la fe i la caritat havem de fer el 
camí de la vida. La fe i la caritat són amigues i germanes. La 
fe ens donarà constància i superioritat d’esperit per a no 
deixar-nos enganyar dels errors i heretgies, que il·lusionen a 
l'home i mai el satisfan, ni poden conduir-lo a Déu, que és 
principi i fi i salvació única de l’home racional. Jesús, vos re¬ 
petim ara a l'acabar, és l'únic Mestre i l'únic Salvador; mai 
vos penedireu de tenir-lo per amic. En el món l’única felici¬ 
tat, tant del pobre com del ric, tant del lletrat com del qui no 
sap lletra, és l’amistat de Jesucrist. És un amic universal, 
perquè és Déu. Els homes són amics dels qui tenen una edu¬ 
cació, un caràcter o uns costums i gustos semblants als seus, 
perquè són homes. Jesucrist és amic de qualsevol, sia el que 
sia el seu caràcter, la seva educació, els seus costums, els 
seus estudis o els seus gustos, mentre tingui bona voluntat, 
perquè és Déu. 

Així també la nostra conducta envers els altres homes sem¬ 
pre ha d’ésser digna i caritativa. Fins als nostres enemics, fins 
als enemics de Jesucrist, els havem de tractar amb dignitat 
i caritat. Així demostrarem l'excel·lència de la nostra fe, i 
provarem la nostra virtut, i prevaldrem de la malícia, sectària 
que pretén esborrar del món l’obra de Jesucrist, la santa re¬ 
ligió catòlica. Els apòstols de Jesús al predicar l’Evangeli ja 
ensenyaven que la victòria únicament s’alcançava per medi 
de la fe, i és aquesta una veritat eterna i pròpia de totes les 
generacions. 

I per això acabo aquesta Carta, estimats, recomanant-vos 
aquesta virtut divina de la fe que ens uneix a tots amb els 
dolcíssims vincles de la caritat, i que ens dóna l’esperança 
de la immortalitat si som dòcils als seus preceptes i complim 
les virtuts que ella ensenya. No ens han d'espantar les mofes 
i les injúries del món, perquè el món i les seves vanitats pas- 

sen, i la Veritat de Déu durarà per sempre; desgraciat d’aquell 
qui pel món deixa a Déu. Avui, desgraciadament, són molts 
els qui deixen a Déu pel món; però nosaltres, estimats, ju¬ 
rem-li de nou fidelitat i diguem, com Sant Pau , 1 que ni la 
mort, ni la vida, ni els àngels, ni els sers més poderosos, ni 
el present, ni l’esdevenidor, ni la violència, ni els honors més 
elevats, ni les més baixes injúries, ni cap criatura podrà ja- 
mai separar-nos de l'amor de Déu, que es funda en Jesucrist 
Senyor nostre. 

Així ho espera de vosaltres, estimats fills, i al recomanar- 
vos a la protecció de la dolcíssima Verge Maria, Mare i advo¬ 
cada de tots els cristians, vos envia sa Benedicció més afec¬ 
tuosa, 

f Josep, Bisbe de Vic 


Vic, 11 de febrer de 1906. 


1. Romans, VIII, 38. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en 
Nostre Senyor Jesucrist. 

Panem nostrum supersubslantialem de nobis hodie. 
«El nostre Pa de cada dia doneu-nos avui.» 

(Mateu, VI, 11). 


* Carta pastoral eucarística escrita durant la Quaresma del 1906, 
substanciós comentari del Decret de la Sagrada Congregació del Conci¬ 
li sobre la Comunió freqqüent i diària del 20 de desembre del 1905. 

I 

Un cas de l'acció íntima de l'Esperit Sant en la Iglésia 

Caríssims: 

En la Iglésia de Déu els fets de més transcendència i els 
moviments espirituals de major força poden molt bé com- 
parar-se a la llavor de la mostassa de què parlava Nostre 
Senyor Jesucrist, que, essent la grana més menuda, produeix 
una planta de gran ufana i verdor, on van a posar-s'hi els 
ocells del cel. Aquests sentiments i moviments sobrenaturals 
i interiors causats principalment pels sagraments s’obren a 
l’influx de l'Esperit Sant, recorren les entranyes de la Iglésia, 
és a dir, les consciències cristianes, impressionen silenciosa¬ 
ment i amb eficàcia les ànimes escollides, i produeixen trans¬ 
formacions, accions i reaccions de vida sobrenatural, que un 
dia o altres es manifestaran per una major perfecció en la 
vida pública i exterior de la societat cristiana. Però els mun¬ 
dans no en fan cas, ni són capaços de comprendre aquests 
delicats i suavíssims moviments de la pietat que resulten, no 
obstant, de la força divina de la gràcia ,qui sosté la vida so¬ 
brenatural de la Iglésia de Déu, fundada en la terra per Nos¬ 
tre Senyor Jesucrist per a l'eterna salvació dels homes. 

Un d’aquests moviments imperceptibles a les ànimes dis¬ 
tretes, als homes qui no fan cas més que de lo que es veu i 
es palpa, de lo que fa soroll, un d’aquests silenciosos movi¬ 
ments sobrenaturals qui transformen als homes sense que 
ells mateixos se n’adonin, sens dubte serà l'efecte que ha de 
produir en el poble cristià el Decret de la Sagrada Congrega¬ 
ció del Concili sobre les disposicions requerides per a rebre 
amb freqüència i cada dia la Comunió Eucarística, publicat 
el dia 20 de desembre de l'any pròxim passat, i d’ordre de 
nostre Santíssim Pare, comunicat a tots els Bisbes de la Cris¬ 
tiandat. 

El Sant Pare i la Sagrada Congregació del Concili per or¬ 
dre d’ell, dintre de la simplicitat apostòlica amb què parla 

sempre la Iglésia de Déu, han donat tal importància al Decret 
que tracta de la substància de la vida cristiana, que Nós 
creiem convenient excitar l’esperit de sacerdots i seculars, de 
tots els íidels de qualsevol condició i estat que sien, de la nos¬ 
tra estimada Diòcesi, perquè meditin humilment, i amb ànim 
d’aprofitar-se’n, la doctrina i ensenyança de l’indicat Docu¬ 
ment apostòlic, al qual fi, caríssims germans i fills, us havem 
volgut escriure algunes consideracions i reflexions piadoses. 


II 

Jesucrist curarà la debilitat moderna 

Les persones dèbils han de menjar sovint i pendre aliment 
substanciós; si no, s'exposen a anar-se debilitant encara més 
cada dia, a caure malalts, venint, per conseqüència, la mort. 
Veureu cada dia pels diaris anuncis de reconstituents per a 
les naturaleses flaques; pels cantons dels carrers hi ha plan¬ 
tats cartells participant al públic específics contra l'anèmia o 
debilitat, tònics, vins, licors i substàncies de diferents classes 
per a fortificar les naturaleses pobres. 

El gran mal del segle, estimats cristians, és la debilitat 
o anèmia, és a dir, la fluixedat. La fluixedat de cos i d'ànima 
és evident, i per això tothom en parla. Cadascú hi dóna son 
remei, cadascú en vol donar la seva explicació de quina és la 
causa d'aquesta decadència; però la gent no s’entén, i cada 
metge explica i aconsella un sistema diferent, i molt sovint 
el sistema de l'un és contrari al sistema de l'altre. L un us 
dirà que lo millor és l’alimentació de carn, l’altre surt amb 
que lo més adequat i convenient a la nostra naturalesa és l'ús 
dels fruits i de llegums i verdures; l'un pondera que a l'hivern 
lo millor és anar ben vestit i folrat de roba de llana, l’altre 
que no hi ha res més convenient per a la salut que el vestir- 
se de roba de lli. 

Però Nós no devem donar-vos regles, ni en sabríem, per a 
curar la debilitat corporal; som metges de les ànimes, i el 
nostre ministeri té per objecte curar la debilitat espiritual, la 
fluixedat de l’home qui fàcilment cau en la malaltia de les 
passions i vicis, a què és molt inclinada la nostra naturalesa 
humana. ï les medicines i remeis que devem ordenar, el sis* 
tema de vida, l’aliment que devem aconsellar per a conservar 
la salut de l’ànima, per a l’honest benestar de la vida i obte¬ 
nir després d'aquest món transitori l’eterna salvació de la nos¬ 
tra ànima immortal, no és cap específic, remei o substància 
que haguem d'inventar; nosaltres els cristians no reconeixem 
més que un Metge de les ànimes, qui és i serà Metge de totes 
les generacions humanes; per varietats que el món faci, la 
vida espiritual de l’home no podrà trobar altre Metge que el 
nostre, que és l'adorable Redemptor Jesús. 

Els curanderos sempre abunden i sempre tenen seguidors. 
Surten nous específics, remeis i secrets, receptes per a por¬ 
tar la felicitat als homes i per a salvar al poble; però l’esperit 
es queda malalt, els sofriments i l'amargura del cor no minva, 
la felicitat interna no augmenta, i el terme de la vida queda 
més tenebrós que mai. 

Per això no hi ha més remei que tornar a l’etern Metge de 
les ànimes, a Jesucrist Senyor nostre, únic consol, únic remei 
i única salvació de l'home. Sense ésser profeta tenim la segu¬ 
retat de que els homes tornaran en si, que els passarà la fe¬ 
bre, que ara domina a tanta gent, de cercar remeis nous, con¬ 
sols i felicitat de fira, quincalla vistosa de periòdics, oradors 
i literats; i que vindrà un dia en què, per sobre de totes aques¬ 
tes vanitats desacreditades, Jesucrist Senyor nostre tornarà 
a ésser el Rei de l'esperit públic i el Metge universal dels 
homes. 

La ciència, la indústria, el treball i el discurs de l'home 
trobaran indubtablement medis de suavitzar la vida corpo¬ 
ral, de contrarestar les misèries de la humanitat que li aug¬ 
menten així que es va fent vella; però el director espiritual 
dels homes, el metge, el conseller, el consolador, l’etern amic 

de la humanitat i son aliment espiritual que satisfaci als es¬ 
perits, el seu Pa substancial, quotidià i sempitern, no és, no- 
serà, ni pot ésser altre que Nostre Senyor Jesucrist. Ell ma¬ 
teix ho digué: «Jo só el Pa de vida.» 


III 

L'aliment espiritual ha d’ésser l'Eucaristia 

Nosaltres els cristians tenim una vida de l’esperit que és; 
com el principi d’una altra vida més perfecta i eterna que 
esperem en l’altre món. I tota vida s’ha d’alimentar. Sola¬ 
ment Déu no necessita aliment, perquè és Vida essencial,, 
substancial, i origen i causa de tots els sers vivents. Sense ali¬ 
ment la nostra vida s'acaba prompte, i per això Jesucrist Se¬ 
nyor nostre, qui vingué al món per a donar-nos la vida so¬ 
brenatural, ens deixà també un aliment exquisit, nodritiu, 
deliciós i fortificant: la Sagrada Eucaristia, en la qual es con¬ 
té la substància de la carn i de la sang, la humanitat i la 
divinitat del Fill de Déu i Fill excels de la Immaculada Verge- 
Maria. 

Aquest misteri del nostre aliment espiritual és el misteri 
generador de la pietat cristiana; és el més poderós focus de 
la vida sobrenatural, imprescindible, necessari, i sense ell la 
vida del cor es para perquè no hi ha circulació d'amor si no- 
rebem infusió d'amor; com si no s'elabora la sang per medi 
de l’aliment corporal que ens sosté es para la circulació de 
la nostra sang i s’acaba la nostra vida. Per això els protes¬ 
tants enyoren el Santíssim Sagrament, no es poden passar 
sense ell, i no tenint-lo se’l fingeixen i s’enganyen a si matei¬ 
xos per medi d'una comunió fictícia, que no és la comunió 
del Cos Sacratíssim de Nostre Senyor Jesucrist que ens uneix 
amb la Divinitat. Un velí sacerdot del nostre país qui havia 
exercit el ministeri parroquial a Anglaterra ens havia contat 
que moltes vegades un ministre anglicà que vivia en el seu 

barri li havia demanat que el deixés anar a la iglésia per a 
pregar davant del Santíssim Sagrament. 

Un bon aliment desperta l’apetit; i l'apetit de 1'ànima, l'a¬ 
petit del cor del cristià, del qui venera l'Evangeli, s’estimula 
d’una manera admirable amb el Pa de vida eterna que Jesu- 
crist ens deixà per aliment. Qui més en menja més ganes té 
de menjar-ne; mai embafa, i ens comunica el goig i la for¬ 
ça de la vida. 

i Com voleu que els primitius cristians aguantessin tres- 
cents anys de persecucions crudelíssimes, sense esperances 
humanes, durant molt temps, de que un dia veiessin la lliber¬ 
tat de la fe, si no hagués sigut aquest Pa celestial que els 
delectava i fortificava? ^Qui penseu que vencé la potència i 
el gran talent polític de Bismarck, donant paciència i forta¬ 
lesa al clero i fidels catòlics d’Alemanya, sinó la Comunió 
sacratíssima del Cos de Nostre Senyor Jesucrist, aliment de 
les ànimes cristianes? <-1 qui vencerà en definitiva en l'escàn¬ 
dol actual de França? Qui tornarà a fer la França cristiana? 
Lo que reanimarà amb la calor de la caritat cristiana a aque¬ 
lla nació il·lustre, avui desgraciada per haver-se apartat de 
Déu, serà la celestial Eucaristia, el Santíssim Sagrament, àni¬ 
ma i vida del Cristianisme. Sense la Sagrada Comunió no hi 
ha Cristianisme, perquè desapareix Jesucrist d’entre nosal¬ 
tres, i Ell digué: «Jo estaré entre vosaltres fins a la consuma¬ 
ció dels segles.» No hi ha doctrines, no hi ha teories, no hi 
ha sistemes, no hi ha escoles filosòfiques que hi valguin; lo 
que sosté el Cristianisme sobre la terra és el Santíssim Sa¬ 
grament de l’Altar. Perquè el Cristianisme no és la doctrina 
de Jesucrist, com l'aristotelisme és la doctrina d’Aristòtil, o 
el platonisme és la doctrina de Plató; el Cristianisme és la 
vida de Jesucrist, que Ell ens comunica i ens infon; i, com 
un dels medis principals de la difusió de la seva vida en els 
homes, instituí el Santíssim Sagrament de l'Altar. Tancada 
aquesta font quedaria tancada la font de la vida sobrenatural, 
i s'estroncaria el corrent de la gràcia divina que sosté als ho¬ 
mes en el combat de les seves passions, que els consola en la 

tristesa del desterro i que els fortifica en les seves misèries 
i debilitats. 


IV 

La nodrició ha d’ésser freqüent 

I com dèiem al principi, la necessitat de l'aliment es fa 
més sensible quan els homes són més flacs, quan l’esperit 
es debilita, quan vivim en una atmosfera viciada i perillem 
de caure en vicis i passions, que són les malalties de l'ànima. 
Aleshores havem d’anar ben alimentats espiritualment; si no, 
perillem de perdre la vida de l’ànima. En l’ordre espiritual 
estem ara en un temps de misèria i de fam. Els homes fa- 
molencs de tot fan plat, es multipliquen els espectacles, les 
modes del vestir converteixen als homes i dones en una mena 
de mones que es delecten en lo extravagant i ridícul, i molt 
satisfets es passegen revestits de sa pròpia insignificança, gas¬ 
ten en un vestit, en un espectacle, per a oir un cantant o can- 
tanta d'anomenada, o per a contemplar qualsevol curiositat, 
una quantitat que moltes vegades no tenen i s'han de treure 
de la boca; les ruïnes de famílies, tant grosses com mitjanes 
i petites, que tan sovint es veuen, més que no pas de desgrà¬ 
cies sobrevingudes, són efecte de l’apetit desordenat dels 
plaers, dels goigs, de la delícia de la vida; i, no obstant, des¬ 
prés d’haver consumit tot lo que tenien i no tenien per a 
delectar-se, queden tan famolencs com abans, amb un igual 
apetit desfrenat de delícies. El gloriós Sant Joan de la Creu, 
home d’una vida molt penitent i d'una doctrina admirable, 
d’uns apetits sublims i que coneixia molt les necessitats de 
l'ànima, i que la satisfacció d'ella sols pot trobar-se en Déu, 
deia que els mundans patien fam de l'esperit, perquè en lloc 
d'as seure's a la taula de son Senyor, a la qual Ell els convida, 
s'alimenten de les criatures, que són, deia ell, les engrunes 
que cauen de la taula del Criador. 

I el gran Pare de la immensa família cristiana, el piadós 
Pontífex summe qui regeix avui la Iglésia catòlica, nostre San¬ 
tíssim Pare Pius X, veient a les multituds afamades, cercant 
amb deliri pertot arreu l’aliment i el consol de la vida, sen¬ 
tint en si mateix la representació viva de l’adorable Pastor de 
tot el llinatge humà, Jesús Senyor nostre, alça la seva veu 
sobirana i, dirigent-!a a tots quatre vents de la terra, els re¬ 
peteix i recorda amb santa persuasió les paraules del diví 
Redemptor quan deia: 1 «Só Jo el pa viu baixat del cel; aquell 
que en mengi no morirà, perquè la meva carn és el pa que 
Jo daré per a la vida i salvació del món.» 

L’aliment, per sa naturalesa, és generalment una necessi¬ 
tat quotidiana. Així ho trobem i contemplem en l’ordre ma¬ 
terial. Plantes, animals i homes per a sostenir el nostre or¬ 
ganisme físic cada dia havem de nodrir-nos; fins el nostre 
esperit, les expansions necessàries, les converses amistoses i 
familiars que eixamplen el cor, les lectures agradables, les 
arts, els passeigs i la contemplació de les escenes de la natu¬ 
ralesa, tot lo que serveix per a mantenir la nostra vida intel- 
lectual o racional, ho havem de menester molt sovint si no 
volem perdre l'equilibri de les nostres facultats, tan conve¬ 
nient al nostre esperit com el concert dels humors al nos¬ 
tre cos. 

I per a la nostra vida sobrenatural, Jesús, nostre dolcís- 
sim germà, qui vingué de part de son Etern Pare a infondre 
en els homes, a qui prengué per germans, una participació de 
la vida divina, pel sosteniment d’ella, el pa que ha d'alimen- 
tar-la volgué que el mengessin cada dia, i per això a l'ense¬ 
nyar als deixebles la pregària que havien de dirigir al Pare 
celestial, entre les seves peticions que els cristians tan sovint 
dirigim a Déu hi posà aquella: «El nostre pa de cada dia do¬ 
neu-nos avui.» 


1. Joan, VI, 10 i segs. 

V 

La voluntat de Jesucrist 

Els Pares i Doctors de la Iglésia entenen que el bon Jesús 
en aquesta petició inclogué el pa de l’ànima i el pa del cos, 
i particularment el Pa eucarístic. Lo evident és que Jesucrist 
d’una manera claríssima ensenyà als seus deixebles que el 
pa de vida era Ell, que sense Ell no hi havia vida, i que la 
seva carn sagrada seria l'aliment necessari per a tothom qui 
volgués viure la vida immortal que Ell portava als homes. 
I aquesta interpretació es dedueix d’una manera invencible 
del mateix context de l'Evangeli, puix en el capítol VI de Sant 
Joan llegim que els jueus quedaren molt admirats d’una cosa 
tan nova i tan estranya de que haguessin d'alimentar-se per 
a viure espiritualment de la carn del Messies, i Jesucrist tor¬ 
na a repetir la mateixa ensenyaça i quan els qui oïren el seu 
sermó disputaven sobre aquest punt, Jesús ratificà la seva 
sentència i l’explanà dient: «En veritat us dic que si no men¬ 
geu la carn del Fill de l'home i no beveu la seva sang no 
tindreu vida en vosaltres.» Els deixebles quedaren escanda- 
litzats i murmuraven de les paraules del Mestre, dient que no 
es podien sentir. Ho entenien d’una manera material, i per 
això els diu: «L'esperit és el que vivifica, el sentit carnal no 
serveix per a entendre aquest misteri; les paraules que Jo só 
dit són esperit i vida.» 

La predicació d'aquest misteri de la fe fou tal vegada el 
punt més crític de les predicacions del diví Salvador. I és 
perquè constitueix l'essència de la vida cristiana. Una gran 
part dels deixebles, a l'oir aquesta predicació del misteri euca¬ 
rístic, abandonà, deixà de seguir al Mestre celestial, fins al 
punt que, dirigint-se als dotze Apòstols, els diu: «<ri vosal¬ 
tres també us en voleu anar?» I aleshores és quan el gloriós 
Sant Pere, qui havia d'ésser la pedra fonamental de la fe ca¬ 
tòlica, respon amb aquella sublim i afirmativa admiració: 
«Senyor, a qui anirem? Vós solament teniu paraules de vida 

eterna. I nosaltres havem cregut i conegut que Vós sou el 
Crist, el Fill de Déu.» 

Es tractava del Pa de vida, del gran misteri de la comuni¬ 
cació entre Déu i l’home, de la infusió d’una virtut sobrena¬ 
tural en la nostra miserable naturalesa, d’una substància di¬ 
vina i fortificant que havia de servir d'aliment a l’home 
viador mentre fa son viatge per aquesta vall de llàgrimes, 
significada en els temps antics pel mannà qui mantingué al 
poble d’Israel en la travesia del desert per a arribar a la terra 
promesa; pel pa misteriós que fortificà al gran profeta Elias 
en aquella lluita heroica contra els ídols per a sostenir la 
creença en un sol Déu Totpoderós, Criador del cel i de la 
terra, contrariat i perseguit de mort per una reina impia i 
malvada; es tractava de que quedés assentat fins a la consu¬ 
mació dels segles, a través de totes les innombrables i mo- 
vedisses generacions humanes, la veritat de l’aliment sobre¬ 
natural, de la Substància divina, del Pa de vida constituït per 
un sagrament de la institució del qual posseïm acta indestruc¬ 
tible, i que la Iglésia nostra Mare conserva com el tresor 
més sublim i deliciós de tot el sagrat dipòsit que li confià 
el Fill de Déu. Per això disposà la Providència que la contra¬ 
dicció dels deixebles i les llargues explicacions del Mestre 
donessin tal relleu al misteri sagrat de la Comunió del Cos 
de Jesucrist, que la seva institució resultés evident i incon¬ 
testable, sense que mai ni l'heretgia ni la ímpietat hagin 
pogut ofuscar la llum de la paraula de Jesús, que il·lumina el 
més adorable dels nostres misteris. 


VI 

La tradició de la Iglésia 

La història de la pietat cristiana té els seus alts i baixos, 
com la història de la Iglésia té els seus conflictes, com la his¬ 
tòria geològica del món té sos cataclismes, com la història 
de la nostra ànima té també les seves revolucions; però hi ha 

sempre en tots aquests casos un fil invisible que lliga i 
manté la unitat; i per això ara nosaltres entre el transcenden¬ 
tal Decret de Pius X, destinat a exercir una influència màxima 
en la vida espiritual dels cristians moderns, i el costum dels 
cristians primitius, que cada dia s’alimentaven del pa de vida 
eterna, el Santíssim Sagrament de l’Altar, hi trobem un fil 
conductor de la pietat i devoció dels fidels deixebles de Jesu- 
crist en la perpètua ensenyança de la Iglésia sobre la utilitat 
de la Comunió freqüent i quotidiana feta amb les degudes 
disposicions, que el Decret objecte de la present Carta pasto¬ 
ral posa cuidado particular en fer evident, quedant clar com 
la llum del dia la perpètua ensenyança de nostra santa Mare 
la ïglesia en una matèria tan essencial i de transcendència 
en la vida espiritual del poble. 

En efecte, sempre han cregut els cristians que la primera 
Missa i la primera Comunió fou en aquell dijous sant, d’eter¬ 
na i venerable recordança, en què Jesús, abans de dirigir-se 
a l’hort de Getsemaní a fer oració esperant que l’anessin a 
prendre, per a començar la seva dolorosa i sacratíssima Passió, 
consagrà el pa i el vi convertint-los en la substància del seu 
Cos i de la seva Sang, i els distribuí com en una Comunió 
general entre els deixebles, dient-los: «Vosaltres fareu lo ma¬ 
teix en memòria de Mi.» 

I des d'aleshores els cristians sempre han cregut que l’a¬ 
liment espiritual que ha de sostenir les seves forces, és a 
dir, la seva virtut; que ha de delectar-los el cor dins de les 
tristeses de la vida, que ha d’unir a tots els homes del món 
qui professen una mateixa creença al voltant d’una mateixa 
taula, tots germans asseguts a la taula del gran Pare de fa¬ 
mílies del llinatge humà, per a celebrar el convit de la frater¬ 
nitat universal, que l’aliment que en ell se serveix el serveix 
el mateix Jesús, Sacerdot sempitern i universal del nostre 
llinatge, qui alimenta amb substància pròpia als qui son Etern 
Pare li ha confiat, per medi dels ministres de la seva Iglésia, 
quan celebren en tots els temples de la cristiandat el sant 
sacrifici de la Missa. 

Perquè sempre els cristians han cregut que la sagrada 
Comunió de què espiritualment s’alimenten és una participa¬ 
ció del sant sacrifici de la Missa, i la sagrada litúrgia sempre 
ho ha suposat així, i encara avui mateix, l’únic dia de l'any en 
què no es pot celebrar el sant sacrifici de la Missa, el dia del 
Divendres Sant, és també l'únic dia, es pot dir, en què està 
prohibit distribuir als fidels la sagrada Comunió, fora del cas 
de necessitat en què com a Viàtic s’administra als malalts 
per a fortificar-los en la seva crítica situació, a fi que el con¬ 
sol de l’esperit compensi els sofriments i dolors corporals a 
què estan subjectes. 

I la universalitat d’aquest convit, el convit humà per ex¬ 
cel·lència, que sols pot oferir-lo el gran Pare de famílies del 
llinatge, el trobem simbolitzat en l’Antic i Nou Testament. 
Isaïes ja el pronosticà d’una manera simbòlica en aquella ad¬ 
mirable profecia en què diu : 1 «El Senyor dels exèrcits donarà 
en aquesta muntanya de la nova Sion, a tots els pobles de 
la terra, un convit de menjars substanciosos, un convit de vins 
exquisits; en aquesta muntanya trencarà les cadenes que lli¬ 
gaven a tots els pobles i els filats que estaven parats sobre 
totes les nacions. I enfonsarà per sempre la mort, i el Senyor 
Déu eixugarà les llàgrimes de totes les cares, i esborrarà de 
tota la terra la ignomínia de son poble.» 

I el mateix Jesús, nostre diví Mestre, amb un símbol de 
misericòrdia , 2 explicà al poble qui l’escoltava una gran cena, 
un esplèndid convit, al qual no volgueren assistir, encara 
que hi fossin convidats per l’amo de casa, els qui tenen el 
cor posat en les grandeses, en les riqueses i en les delícies del 
món; i aleshores manà el Pare de famílies qui tenia preparat 
tan esplèndid convit, que son criat sortís pels carrers i pla¬ 
ces, i que cerqués tota mena de gent tarada: mendicants, coi¬ 
xos, baldats i cegos. El criat executà l’ordre i féu seure a 


1. Cap. XXV. 

2. Lluc, XIV. 

taula a tots aquells desgraciats, i digué a l'amo: «Ja só com¬ 
plert la vostra ordre, però encara sobra molt de lloc.» I l'amo 
respongué: «Surt pels camins i empeny a la gent perquè 
vingui, a fi que s’ompli la casa.» 

Aquest símbol o paràbola del Mestre diví és molt significa¬ 
tiu, i en ell hi veiem expressades dues condicions del convit 
eucarístic. La seva universalitat, en quant tothom hi és cridat, 
no sols els distingits, sinó també els esparracats; el desig del 
Senyor de que tothom entri al convit fins al punt de manar 
que li portin la gent. Així en aquella darrera cena pasqual 
digué als Apòstols: 1 «Amb gran desig desitjava sopar amb 
vosaltres en aquesta Pasqua.» 


VII 

El Decret del Papa 

Per la universalitat del convit eucarístic pugna avui el papa 
Pius X. No solament hi crida a la gent qui viu una vida de 
perfecció, no solament als qui, congregats en un convent o 
corporació religiosa, dediquen tota la seva vida al cultiu de 
l'esperit, sinó que declara que hi vol a tota mena de gent, 
casats, comerciants i a tots els fidels, qualsevol que sia el 
seu estat o professió. Reprova altra vegada l’heretical doctrina 
qui sols admetia a la taula eucarística als qui estaven en un 
estat de perfet amor a Déu i purificats de tot defecte venial; 
declara que la disposició essencial per a combregar ha d’ésser 
la mateixa pel qui combrega cada dia que pel qui combrega 
cada setmana o cada mes, i al·legant l'autoritat de sant Agustí 
i del Sagrat Concili de Trent, destrueix la falsa idea de que la 
Comunió sia com un premi reservat a les ànimes de grans vir¬ 
tuts i de molt alta vida; sinó que, al revés, la misericordiosa 


1. Lluc, XXII, 15. 

institució del Santíssim Sagrament la féu Jesucrist per a dei¬ 
xar-nos com un antídot o contraverí de l'aire empestat del 
món per a deslliurar-nos de les culpes quotidianes, per a pre- 
servar-nos de les mortals, per a pagar els deutes a la Justícia 
divina, per a consolar-nos de les tristeses del desterro i encen¬ 
dre el nostre cor en l'amor de la celestial pàtria. 

Per aquesta raó el Sant Pare declara que cap cristià qui 
estigui en estat de gràcia, qui avorreixi sincerament el pecat, 
i qui amb recte fi, és a dir, no mogut per cap afecte terrenal 
o humà, sinó per vera devoció, vulgui, encara que sia cada 
dia, rebre la Sagrada Comunió, que ningú té el dret d'impe- 
dir-l’hi. No obstant, també manifesta que en aquesta matè¬ 
ria el fidel cristià no ha de guiar-se per son propi criteri per¬ 
sonal, sinó pel dictamen del confessor, i a més declara que 
la reverència deguda al Cos sacratíssim de nostre Salvador 
Jesús exigeix abans de rebre'l una convenient preparació i 
després una reverent i devota acció de gràcies. Posades aques¬ 
tes condicions, el nostre Santíssim Pare Pius X, atenent als 
perills de salvació en l’hora present i a la dissipació de l’esperit 
i disminució de l'amor de Déu en el cor dels cristians, exhorta 
amb gran afecte a tots els fidels de qualsevol estat o condició 
que sien a la Comunió freqüent i fins quotidiana, recordant la 
la pràctica de la Iglésia primitiva, la doctrina perenne de la 
Iglésia, l’ensenyança del Catecisme Romà ad Parochos i l'au¬ 
toritat canònica del Concili de Trent; i Nós, volent seguir 
fidelment les disposicions de nostra santa Mare la Iglésia, 
per la present Carta exhortem a tots els fidels de la nostra 
jurisdicció a que corresponguin a la invitació, no sols del Sant 
Pare de la Iglésia catòlica, sinó també a la que personalment 
va fer en hora solemne Nostre Senyor Jesucrist cridant a 
tots els seus deixebles qui havien de venir al món, a la parti¬ 
cipació del seu Cos i Sang en la sagrada taula de l’altar. 

Oir Missa cada dia, o almenys amb freqüència, i com¬ 
bregar en ella, veus aquí el medi segur de conservar-nos 
en la santa unió i caritat de Jesucrist. Ell és el nostre director 
espiritual, puix és el sacerdot summe del llinatge humà i la 

sagrada Comunió és el medi que ens exhorta a practicar, 
quan diu: 1 «Qui menja la meva carn i beu la meva sang, ell 
habita en Mi i Jo en ell.» Que major delícia que viure units 
amb Jesucrist! Tota gràcia i santedat ens ha de venir per 
Jesucríst, no hi ha altre medi que Ell; per lo qual, com més 
íntima serà la nostra unió, major serà també la participació 
de la seva gràcia i santedat, i la unió sacramental de l'Euca¬ 
ristia és el medi solemnement intituït pel Salvador per a 
unir-se amb nosaltres. 


VIII 

Prescripcions del Bisbe 

Per lo qual, desitjant que els nostres feligresos s’aprofitin 
de la inefable gràcia de Jesucrist que reben tots aquells qui 
combreguen dignament, i que regni entre els amics del bon 
Jesús del nostre bisbat, de qualsevol estat o condició que 
sien, la plenitud de la vida espiritual, de la qual veiem un 
exemplar en els cristians dels primitius temps de la Iglésia, 
qui, alimentats cada dia amb el pa de vida eterna, eren l’ad¬ 
miració del món per la santedat de la seva vida, exhortem a 
tots els sacerdots a la reflexió sobre el Decret de la Sagrada 
Congregació del Concili, objecte de la present Carta, i de 
les seves oportuníssimes notes, a fi que, sadollats de la seva 
doctrina i revestits aleshores de l'esperit de la Iglésia, treba¬ 
llin tots en la renovació de l'esperit cristià mitjançant la 
freqüència de la Sagrada Comunió, sempre amb les condi¬ 
cions i circumstàncies marcades en el Decret pontifici. Els 
confessors sempre han sigut els qui més han contribuït a la 
restauració piadosa de la societat cristiana. Exemple admira¬ 
ble és d’això el gran confessor i sacerdot Sant Felip Neri. 


1. Joan, VI, 57. 

Un sacerdot en la santa direcció de les consciències és un ins¬ 
trument de major eficàcia pel sosteniment dc l’esperit de 
Jesucrist entre els homes, que no pas un periodista de 
gran potència. Creiem en l’eficàcia de les controvèrsies i 
propagandes escrites, però molt més creiem en l’eficàcia del 
sant exercici del ministeri sagrat. Aquest és el qui ha rebut 
del Mestre diví l’encàrrec de difondre entre els homes el 
bonus odor Christi que preserva al llinatge humà de l’empes- 
tament del pecat. 

Tots els grans sants moderns enviats per Déu a la seva 
ïglésia per a sostenir als homes en l'amor de Jesús, nostre 
Salvador, tots ells han sigut confessors i directors piadosís- 
sims i discrets d’ànimes, i el pusillus grex que ells cultiva¬ 
ven era com un llevat escollit que assaonava tota la massa 
del poble cristià. El mal es difon perquè excita les nostres 
inclinacions pervertides pel pecat original; però el bé s'estén 
d'una manera admirable, perquè la naturalesa humana, en¬ 
cara que estigui viciada, conserva, no obstant, les excelses as¬ 
piracions que li donà el Criador i que fortifica la gràcia del 
nostre Redemptor Jesús. I la sagrada Comunió és una subs¬ 
tància divina que, presa degudament, constitueix un aliment 
espiritual, una delícia i un preservatiu per a salvar les ànimes 
de la seducció traïdora del pecat. 

Procureu, doncs, tots vosaltres, caríssims cooperadors nos¬ 
tres en el ministeri de salvació, amb prudència, suavitat i 
fervor preparar als cristians per a la Comunió freqüent i quo¬ 
tidiana corresponent a les ensenyances de nostre Santíssim 
Pare Pius X, Pastor universal del poble cristià; i aleshores la 
vostra paciència, la vostra virtut i el vostre zel obtindran, 
en el dia del passament de comptes, el premi promès a aquells 
qui haurant fet fructificar el talent, la facultat o ministeri 
rebut pel gran Pare de famílies qui no l'han mantingut ociós, 
sinó que amb sa diligència l'han fet créixer, multiplicant així 
la riquesa de la Casa de Déu: és a dir, que amb son treball 
i amb ses oracions han fomentat la santedat i la perfecció 
cristiana entre els fills de la santa Mare ïglésia. 

I vosaltres, caríssims fills, a qui Déu ha cridat a la seva 
Iglésia perquè visquéssiu en contínua companyia i dolça in¬ 
timitat amb son Fill Unigènit, Jesús, el gran amic dels homes, 
oïu la veu amorosa i paternal del Romà Pontífex, i dòcils a 
les seves ensenyances, vivint com verdaders deixebles del Mes¬ 
tre diví, procureu alimentar-vos sovint, i els qui bonament 
puguin fins cada dia, amb el Pa de vida eterna qui sosté les 
forces de la nostra ànima en el camí d’aquest desterro de la 
vida terrenal, aliment dolcíssim i substanciós, consol de l’es¬ 
perit contra les amargures que tots havem de sofrir, i purifi¬ 
cador de les consciències, que expel·leix dels cors rectes les 
impureses, que mentre estem en aquest món penetren fins 
en l'esperit dels homes de bona voluntat. Si voleu disfrutar 
de salut espiritual, si voleu assegurar la vostra eterna sal¬ 
vació, no teniu més remei que alimentar-vos d’aquest Pa ce¬ 
lestial; recordeu-vos de les paraules de Nostre Senyor Jesu- 
crist: 1 «Qui menja d'aquest Pa tindrà una vida immortal.» 

I ara Nós, volent complir les ordenacions de la santa Mare 
Iglésia dictades en diferents temps i d’ordre de nostre Santís¬ 
sim Pare Pius X per medi de la Sagrada Congregació del 
Concili en el Decret de 20 de desembre de 1905, ampliades, ra¬ 
tificades, solemnement promulgades i comunicades a tots els 
bisbes de la Cristiandat ordenem lo següent: 

l.o Recomanem al zel del molt il·lustre senyor Vice-Rector 
del nostre Seminari el compliment de la voluntat pontifícia 
de la pràctica de la Comunió freqüent o quotidiana entre els 
joves qui aspiren a l'estat eclesiàstic, no solament per medi 
de la lectura i explicació del Document pontifici, sinó amb 
la perseverant excitació a la pietat i a la pràctica de l’amor 
a Jesucrist dels qui aspiren a ésser ministres seus. 

2.° Els reverends Rectors de les iglésies de la Diòcesi no 
solament donaran compte als respectius pobles del Decret i 
l’explicaran oportunament, sinó que procuraran també ex- 


1. Joan, VI, 59. 

plicar-lo, adaptant-se a la seva capacitat, en Ics escoles de 
nois i noies on hi assisteixin els qui ja han combregat. I lo 
mateix faran en les escoles dominicals o altres centres catò¬ 
lics on pugui ésser de profit. 

3. ° També faran una plàtica sobre aquesta matèria, els 
dits reverends Rectors, a les associacions piadoses, com són: 
congregacions, confraries, piaunions de la seva demarcació; 
i si tinguessin aquestes piadoses associacions directors o pre¬ 
fectes, també en lloc del Pàrroco podran ells fer una ins¬ 
trucció doctrinal sobre el Decret pontifici. 

4. ° Existint en aquesta Diòcesi diferents societats públi- 
que de caràcter catòlic, exhortem als Consiliaris d’elles qui 
ho judiquin oportú, que reuneixin junta general de socis, i 
per si mateixos o per altre eclesiàstic que judiquin d'idoneï¬ 
tat per a aquest fi facin una explicació del Decret del Papa, 
a fi que en lo possible la doctrina de la Iglésia sobre un punt 
de tanta transcendència en la vida cristiana i en la santifica¬ 
ció individual arribi a coneixement de tothom. 

5. ° Els Capellans-confessors de les Comunitats de Reli¬ 
gioses explicaran a aquestes també el Decret pontifici, pro¬ 
curaran que es guardi un exemplar de la present Carta en 
la Casa respectiva, i que es compleixi la disposició de llegir- 
se cada any en Comunitat dins de l'octava del Corpus Christi 
el Decret que ve a continuació, fixant-se especialment en l'ar¬ 
ticle que es refereix a les monges. 

Vos escrivim en uns dies, caríssims, en què l'esperit cris¬ 
tià es dedica a contemplar el forn roent en què es va coure 
aquest Pa de vida eterna, el Cor de Jesús, en els dies de la 
seva sacratíssima Passió, quan, portat d'una mena de delirí 
amorós envers els homes, al veure al voltant seu en la taula, 
la nit de la Cena, als seus deixebles els digué: «Amb gran 
desig desitjava menjar amb vosaltres en aquesta Pasqua», i 
aleshores els donà el Pa de vida eterna cuit en el forn d’un 
sublim amor. 

Que aquesta Pasqua tan desitjada per l'amorosíssim Je¬ 
sús es perpetuï en la Iglésia catòlica, que sia, el seu Cos sa- 

cratíssim sagramentat, el sempitern aliment dels homes 
creients a fi que, al sortir de la vida terrenal, sien introduïts 
en l'etern convit de la Glòria. 

Amb aquest fi implorem humilment la intercessió de la 
Immaculada Verge Maria, en les puríssimes i virginals entra¬ 
nyes de la qual l'Esperit Sant pastà el Pa de vida destinat a 
l'aliment espiritual del poble cristià; i puix firmem la present 
Carta en la festa de les Dolors de Maria, que és com un mis¬ 
teri de Passió, contemplant-la al peu de la Creu, oint la veu 
de Jesús pròxim a expirar, que li recomana ens prengui per 
fills, obligada, de consegüent, a exercir amb nosaltres l'ofici 
de mare, li demanem que obtingui de Déu Senyor nostre la 
ratificació, la confirmació i el compliment dels nostres desigs 
i de la Nostra Benedicció, que a tots vos enviem en nom del 
Pare t, del Fill f i de l'Esperit Sant t- Amén. 

Vic, 6 d’abril, festa de les Dolors de Nostra Senyora, de 1906. 





EL MISTERI DE LA SANG, 

O SIA, MÀRTIRS I ANARQUISTES* 


Sumari 

I. Glorificació d'un Màrtir. 

II. El Martiri dins de la jerarquia divina i humana. 

III. Els homes de la Veritat i els homes de la Mentida. 

IV. Jesús i l’Anarquisme es contraposen com un Sí i un NO. 

V. Virtut de la Sang segons l’instint humà i segons la Re¬ 
velació. 

VI. La Sang de Jesucrist. 

VII. El Martiri en la jerarquia de l’amor. 

VIII. Eficàcia i fecunditat del Martiri. 

IX. Els Màrtirs i els Anarquistes. 

X. Glorificació del Martiri en nostres dies. 


* Pastoral escrita de retorn de Roma per les festes de la beatifica¬ 
ció del màrtir, fill del bisbat de Vic, P. Pere Almató, que van tenir lloc 
pel maig del 1906. El contrast del màrtir de la fe i de l'anarquista ins¬ 
pira aquest document, les primeres anotacions del qual, segons el doc¬ 
tor Marian Serra i Esturí, company del Prelat en el viatge a Roma, 
sembla que són preses al tren mateix, en moments que la ploma epis¬ 
copal se sent impulsada a escriure. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau 
en Nostre Senyor Jesucrist. 

Sine sanguinis effusione non fit remissió. 
«Sense efusió de sang no es fa la remissió.» 

(Hebreus, IX, 22.) 


I 

Glorificació d'un Màrtir 

Caríssims: 

En una Carta pastoral que us escrivírem el dia 10 de de¬ 
sembre últim us participàvem la pròxima beatificació d’un 
paisà nostre, el benaurat màrtir Pere Almató, fill de Sant Fe¬ 
liu Sasserra. 

Acompanyat d’una bona representació de la Diòcesi, assis¬ 
tírem ja a la solemne beatificació, i ara, abans de celebrar-se 
els devots tríduums amb què inaugurarem en aquest Bisbat 
el culte públic del nostre paisà qui, mogut de l'amor a Déu 
i de l'amor al pròxim, per a il·luminar als gentils amb la llum 
cristiana, donà la pròpia sang allà en les regions del Ton- 
quín, just és que avui us dirigim la nostra paraula de Mestre 
de la fe en aquesta Diòcesi, ja que anem a celebrar la victò¬ 
ria de la fe que al morir obtenen els qui acaben la vida present 
amb el martiri. 

Els qui amb Nós assistíreu a la solemne beatificació a Sant 
Pere del Vaticà, en aquella Roma i en el mateix lloc on exis- 

teix el sepulcre de Sant Pere i Sant Pau, fonament de la 
ïglésia catòlica, de segur que com Nós mateix, allà en la 
companyia de cristians de tota la terra, de bisbes i sacerdots 
de tot el món, de gent de diferents llengües i desconeguts, i 
on tothom se sentia germà, de segur, diem, que allà tingué¬ 
reu una d’aquelles il·luminacions intel·lectuals que el Senyor 
envia als seus fidels adoradors, i en el vostre enteniment i 
en el vostre cor rebéreu una sublim lliçó de la ïglésia uni¬ 
versal, catòlica, fundada per Nostre Senyor Jesucrist i desti¬ 
nada a salvar les ànimes dels homes de totes les generacions 
fins a la consumació dels segles. 

Perquè en aquell rigorós i solemne examen del nostre pai¬ 
sà, en virtut del qual el tribunal de la ïglésia declarà màrtir 
de la fe al Beat Pere Almató, en aquella sentència llegida 
solemnement en nom del Sant Pare davant d'una immensa 
multitud, l'heroi de la fe vivificà la fe dels nostres cors, i la 
santedat del confessor de Jesucrist encengué en les nostres 
ànimes el desig de la santedat. 

La Llum divina presentà aleshores als nostres esperits la 
ïglésia catòlica com una immensa escola de santedat a la 
qual són cridats tots els homes de la terra. Perquè, a més 
de l’ensenyança externa i pública que davalla de la càtedra 
del Pescador de Galilea, del Summe Sacerdot de la humanitat 
cristiana, del Romà Pontífex, llaç d’unió entre tots els creients 
i garantia de veritat en les nostres creences pel do de la infal- 
libilitat en les seves ensenyances que li comunicà el Verb 
etern fet home; hi ha en la ïglésia catòlica una il·luminació 
interna, la gràcia sobrenatural, un moviment personal promo¬ 
gut per l'Esperit diví en el cor de l’home i que l’estimula a 
una vida superior i d'unió amb Déu omnipotent mitjançant 
Nostre Senyor Jesucrist. Nosaltres els homes som un no-res, 
un vas fràgil, però aquest vas fràgil pot omplir-lo l’Esperit 
Sant i comunicar-li una mena d’omnipotència. Els homes som 
susceptibles de la santedat i de la maldat, som capaços de 
tot, d’una virtut divina i d'una malícia diabòlica. 

Contra l’escola del diable vingué Jesucrist a establir l'esco¬ 
la de la santedat, i allà en el Vaticà, sobre la tomba dels 
sants Apòstols, contemplant la càtedra de Sant Pere, de la 
qual, com que derivessin els caps i patriarques de l'esperit 
de santedat en les diferents generacions humanes, contem¬ 
plant aquelles admirables estàtues d’homes i dones heroics, 
qui volten la immensa Basílica, fràgils com nosaltres, i qui, 
no obstant, s’elevaren per ses obres, aproximant-se al mateix 
Déu, conformant-se amb el seu Unigènit fet home, Jesús Re¬ 
demptor, com deixebles fidels; allà el cristià humil sent l'as- 
piració divina a la santedat de la vida, i per això la Iglésia 
nostra Mare des d’aquell lloc proclama com a exemplars dels 
homes a aquells a qui ha judicat dignes de l’honor dels 
altars. 

Oh santedat!, honor del llinatge humà, salvació del món, 
desconeguda i mofada dels homes carnals i apreciada i admi¬ 
rada dels humils, virtut i potència de Déu, que es manifesta 
en els homes escollits, qui són els que a si mateixos es des- 
precien i sacrifiquen; els verdaders magnànims que un dia 
judicaran al món, bellesa imponderable, invisible als ulls car¬ 
nals i delícia dels pobres d'esperit, dels pacífics, dels qui te¬ 
nen fam i set de justícia, dels misericordiosos i de tots els 
qui tenen el cor net. 


II 

El Martiri dins de la jerarquia divina i humana 

Entre la santedat i la jerarquia hi ha una íntima connexió, 
perquè la santedat, en l'ordre absolut i etern de les coses, 
és pròpiament la que dóna a cada ser la categoria d'una ma¬ 
jor o menor elevació dins la gradació de l'univers. 

En tot lo existent hi ha jerarquia; tota la creació cons¬ 
titueix una immensa jerarquia, fins en els elements físics que 
componen el món material, i la destrucció de la jerarquia 

significaria un desfer-se el món, significaria el caos, la con¬ 
fusió i 1’anihilació. Per això avui en que l'heretgia moderna, 
anant contra el principi jeràrquic, ha suscitat entre els ho¬ 
mes la secta dels socialistes i anarquistes, veiem a la societat 
civil amenaçada de ruïna, i l’estrèpit de les bombes que vo¬ 
miten la mort contra els pacífics ciutadans, no són altra cosa 
que els cruixits de la comunitat humana que va trencant els 
llaços que mantenien organitzada i unida la jerarquia transi¬ 
tòria i imperfecta, però necessària del món. 

Al cim de tota la jerarquia, presidint a l'univers de les 
criatures visibles i invisibles, espirituals i materials, racionals 
i instintives, hi ha aquell Ser Omnipotent i etern, a qui l'antic 
profeta, 1 en un transport sobrenatural de son esperit, oí que 
les angelicals milícies adoraven aclamant-lo: Sant, Sant, Sant. 
Perquè aquest Ser primer i omnipotent, Font de vida, és el 
principi de la jerarquia i de la vida, de la vida en tots els 
seus ordres, de la vida animal i de la vida racional, de la vida 
espiritual i de la vida sobrenatural, i ho és d'una manera tot 
particular de la jerarquia i de la vida de la santedat. 

Sant, Sant, Sant. Aquesta aclamació l'home la pronuncia 
davant dels grans espectacles de la naturalesa, en els horro¬ 
rosos cataclismes del món, en les desfetes revolucionàries, 
quan, trencats els frens socials, veiem a la humanitat en con¬ 
fusió i desordre, sentint la necessitat de Déu, principi de tota 
jerarquia, i reclamar-lo, com en la Revolució francesa, per 
boca de Robespierre, com una existència necessària i benèfi¬ 
ca per totes les altres existències. Però la santedat divina, 
on resplendeix d'una manera més visible, on es veu més evi¬ 
dentment a Déu com Font de vida santa, és en els homes 
sants. El cel i la terra proclamen la glòria de Déu, però enlloc 
Déu es manifesta més admirable que en els seus Sants. 2 

I aquesta glòria seva el Senyor ha volgut que resplendís 
en aquesta terra nostra, escollint al fill del metge de Sant 


1. Isaïes, VI, 3. 

2. Psalm LXVII, 36. 

Feliu Sasserra, de la pacífica i bella comarca del Lluçanès, 
com un vas d’elecció en el qual vessà les excel·lències de la 
seva gràcia, cridant-lo a ministre de l’Evangeli, a testimoni 
de la seva religió sagrada i a víctima sublim de l’amor sobre¬ 
natural al pròxim. 

Tota víctima s’emporta l'admiració i la simpatia dels ho¬ 
mes de cor noble; però les víctimes de l’amor constitueixen 
el sacrifici més excels que la humanitat celebra i alaba i té 
com son principal honor. No hi ha home honest, no hi ha 
cap esperit recte qui no senti grans afectes per aquells, que 
sempre n'hi haurà en el món, qui se sacrifiquen per la famí¬ 
lia, víctimes de l'amor a la família. No hi ha home qui con¬ 
servi els sentiments naturals que no tingui com un heroi a 
aquells qui se sacrifiquen per la pàtria, qui es fan víctimes 
de l'amor a la pàtria. No hi ha persona instruïda qui no 
senti admiració per aquells homes estudiosos qui, portats 
d’un amor sincer i pur a la ciència, se sacrifiquen per ella i 
vénen a ésser com una víctima de la ciència. I per sobre de 
totes les víctimes de l'amor i com el sacrifici més sublim de 
la humanitat, i com principi i arrel i manantial de l'amor 
que voluntàriament se sacrifica i comunica una virtut sobre¬ 
natural a tota víctima, i sacrifici d'amor, sempre ho serà el 
sacrifici del Verb de Veritat, qui, mogut de l'amor, es féu 
home i vingué al món per a il·luminar-lo, i allà en el cim 
del Calvari volgué morir per la salvació de tots. 

I el gran Sant Tomàs 1 ensenya que tots els sacrificis hu¬ 
mans, que el sacrifici per la pàtria, que el sacrifici per la 
ciència, que tots els sacrificis que, mogut per l’amor, l'home 
practica, poden elevar-se a la categoria del martiri, a l'esfera 
divina, si el mòbil és diví, és a dir, si el mòbil de sentiment 
particular, humà, d’afecte o curiositat personal s'enlaira a 
l’amor sublim de Déu, font de vida universal, principi neces¬ 
sari de totes les coses i fi absolut de la universal creació. 


1. 2-2, q. 124, a. 5. 

1 volem, caríssims, que noteu un fet de molta actualitat. 
Avui lii ha homes qui, portats d’un verdader furor, d’un 
entusiasme fanàtic per a executar els sus projectes de trans¬ 
formar la societat humana, és indubtable que tenen un valor 
admirable, com Satanàs, son cap i príncep, és admirable tam¬ 
bé, puix exposen la seva vida i fins l'entreguen per a executar 
els seus designis. Però els tals no es guien, no són moguts 
per l’amor; no estimen la família, no estimen la pàtria, i 
encara que ells es glorien d'amants de la ciència, no és de 
la ciència de la veritat, d'aquella noble aspiració humana qui 
cerca regir-se sempre pels principis que la humanitat, tant 
cristiana com no cristiana, en tots els temps de la història 
ha considerat essencials a la societat. Foren ja qualificats i 
profetitzats admirablement per l'apòstol Sant Pau 1 quan 
digué que tal classe d’homes era sine affectione ; és a dir, 
que en els seus cors no hi havia el sentiment de l’amor. 
D'aquí és que aquesta secta vol destruir la font i manantial 
de l'amor. Vol destruir a Déu, Amor essencial i infinit, estímul 
de les ànimes, aspiració dolcíssima i fecunda de tot cor no¬ 
ble, font inestroncable dels afectes que constitueixen la vida 
afectiva del nostre llinatge. 

El socialisme ateu extirpa tots els afectes humans; així 
com un cranc que surt a una persona, encara que sia de 
complexió robusta, li destrueix els teixits corporals, així tam¬ 
bé el socialisme ateu extirpa les grans afeccions humanes, els 
més nobles sentiments del nostre llinatge i, de consegüent, 
tira a destruir la família, anul·lant la santa unió de l'home i 
de la dona per medi del matrimoni, i amb la dissolució del 
del matrimoni porta la desolació de la societat, escarneix la 
pàtria i la nega, contrariant un sentiment natural de l'home, 
es mofa de la llibertat dels ciutadans i vol establir una tirania 
de l’Estat fent dels homes, qui han rebut de Déu, son Criador, 
el do inestimable de la llibertat, uns esclaus uniformats baix 


1. Timoteu, III, 3. 

el fuet del representant de l’Estat, qui seria amo de la vida i 
de la hisenda dels seus súbdits. 

Mai com avui, caríssims, s’havia vist tan clarament i tan 
pràcticament posada en evidència l'ensenyança de les Sagra¬ 
des Escriptures, dels Pares, Doctors i Sants de la Iglésia, 
qui perpètuament i per divina revelació han ensenyat que 
Satanàs és enemic del nostre llinatge i homicida des del prin¬ 
cipi. 1 Els seus deixebles actuals amb paraules eloqüents i amb 
fets evidents clarament ho diuen, i se’n fan com un honor 
i es declaren profetes de destrucció i d'anihilació social. I els 
qui són moguts per l’esperit de destrucció i d’odi, prediquen 
doctrines d’odi i de destrucció i executen fets abominables 
portats per un avorriment inefable envers el llinatge humà, 
matant i ferint a les multituds d'homes amb enginys cientí¬ 
fics, que suposen estudi, als tals qui són criatures apassio¬ 
nades i cegues, els seus col·laboradors literaris els exalcen i 
dignifiquen i els presenten com un honor del llinatge humà 
i dignes d'ésser col·locats en la categoria dels herois. 


III 

Els homes de la Veritat i els homes de la Mentida 

Satanàs és el pare de la mentida, i Jesucrist és el Verb de 
Veritat. Entre la Veritat i la mentida, com entre les tenebres 
i la llum, no pot haver-hi conciliació; i els deixebles de la 
Veritat perpètuament havem de fer guerra a la mentida. 
I avui veiem l’apoteosi de la mentida, un culte d’ella literari, 
artístic, filosòfic i social. La mentida té una certa grandiositat, 
com tot lo que és buit, perquè dins de lo buit no es pot to- 

par amb res, i exerceix sobre les ànimes ílaques la fascinació 
de l’abisme, de l’espai buit. La mentida és una veritat corrup¬ 
ta; la veritat pura és el menjar dels déus, i per això la Veritat 
deïfica, i és impossible estimar a Déu i al mateix temps la 
mentida. L'amor purificant de la Veritat, de Déu, dóna a l'àni- 
ma de l’home una sublim simplicitat: per això la simplicitat 
d'esperit és el distintiu dels grans sants, així sien homes 
senzills i populars, com un Sant Francesc, o doctors i homes 
de vida literària i de gran societat, com un Sant Tomàs 
d’Aquino. Aquests esperits sublims i delicats no poden viure 
més que en una puríssima atmosfera de Veritat, allí es dila¬ 
ten, s'engrandeixen i es deïfiquen; els esperits grollers, per¬ 
vertit el pur apetit de la veritat, desviats d'ella i desfrenats 
sos instints, es delecten amb la mentida, la tomben i giren 
per tots els indrets, perquè ella és multiforme com les om¬ 
bres, puix la falsedat és com una ombra de la veritat i aques¬ 
tes ombres de formes fantàstiques els encisen, els sedueixen 
i els desperten un verdader deliri. El gran Apòstol de la 
gentilitat, Sant Pau, ja descriu aquest desfici insadollable que 
pateixen els amants de les ombres; Sant Joan, l’apòstol de 
l’amor, ja escriví que, havent vingut al món el Verb per a por¬ 
tar la llum, els homes més s'han estimat les tenebres que no 
pas la llum... 

La veritat és un gran estimulant de l'esperit, però també 
ho és la mentida. És la mentida un estimulant insadollable 
i corrosiu: per això Satanàs, avorrint la veritat, de des sa 
caiguda cerca la satisfacció que mai troba; és un esperit 
pertorbat qui corre per fora de camí, qui cerca repòs i sens 
fi el cercarà. L'enteniment i el cor sols poden reposar en la 
veritat. 

Aquells perversos reprovats que les llegendes populars 
ens conten qui corren desesperats i volten pels aires, en per¬ 
petus círcols, sense que puguin deturar-se, són un magnífic 
símbol d’aquells esperits qui, apartant-se de la veritat, s'ad¬ 
hereixen a la mentida, els quals per tota l'eternitat no troba¬ 
ran repòs i sempre seran mentiders. 

Quan l’home creu en la veritat reposa: per això escriví 
l’apòstol Sant Pau: 1 «Entrarem en el repòs nosaltres qui 
hem cregut.» Sense fe, sense la creença en la Veritat, el nos¬ 
tre esperit no pot reposar, li falta base o fonament, i sense 
fonament no hi ha edificació que pugui sostenir-se. Hi ha avui 
dia un mot que els periòdics han fet de moda quan tracten 
dels anarquistes, i aquest mot té una propietat de significació 
admirable. Als anarquistes els tracten de desequilibrats. En 
efecte, pateixen un gran desequilibri; però aquest desequili¬ 
bri, com tot desequilibri, prové de falta de base sòlida, de 
qué no tenen l'esperit ben assentat. Tot pecat és un desequili¬ 
bri. Quasi podem dir que tots els heretges han sigut grans 
desequilibrats; en contraposició quan Jesús volgué fundar 
la seva Iglésia, son primer cuidado fou procurar l'equilibri 
de l’etern edifici, i per això el fundà sobre pedra. La Pedra, 
la roca, és Crist, diu Sant Pau, 2 perquè Ell és el Verb de 
Veritat, la Paraula substancial que volgué Déu en la plenitud 
dels temps parlar ai llinatge humà, perquè aquest, en ses 
contínues mudances i alteracions fins a la fi dels segles, no 
perdés l’equilibri i fos el ritme de la vida humana, que ha 
de resultar més admirable i més adorable quan més fortes 
sien les sotragades i commocions del cos social. 

En la història humana, caríssims, tot passa i succeeix per 
a major glòria del nostre amable Jesús; i els anarquistes 
actuals resulten uns apologistes involuntaris, però eloqüentís- 
sims, d'aquelles paraules del Senyor: 3 «Aquell qui no cregui 
es condemnarà.» Perduda la fe, ells no saben com explicar-se 
el fet social, la jerarquia, la propietat, el matrimoni. És cert 
que el dret natural explica la necessitat d'aquestes institu¬ 
cions, i demostra que són una exigència de l’actual estat dels 
homes; però l’harmonia d'aquestes institucions, les lleis de la 
seva dinàmica espiritual i sa finalitat transcendental sols que¬ 
den explicades per la llum cristiana. D’aquí ve que els anar- 

1. Hebreus, IV, 3. 

2. I Corintis, X. 

3. Marc, XVI, 16. 

quisles, qui rebutgen la nostra creença, condemnen a mort a 
la societat actual; i la dissolució social, la condemnació, que 
els doctors dc la secta han pronunciat amb la divulgació 
d idees dissolvents, ells amb bombes i explosius volen execu- 
tar-la. Perduda la fe, la societat orgànica tal com l'han cons¬ 
tituïda els segles, queda condemnada a mort; i els deixebles 
d’aquestes sectes mortíferes, amb un valor i resolució que 
significa que no són pas homes vulgars, ells mateixos sovint 
es condemnen a mort, perquè han rebutjat la creença, i la 
seva condemnació serà eterna, víctimes de l'orgull. 

Havem de confessar-vos, estimats diocesans, que algunes 
vegades havem pensat que aquests homes desesperats i ene¬ 
mics de la societat i del llinatge humà, si haguessin sentit en 
son cor i en son enteniment la doctrina celestial de Jesucrist, 
haurien sigut homes capaços de sacrificar-se pel servei del seu 
pròxim, així com ara sacrifiquen als altres homes en ares 
d'unes aberracions impossibles i contràries al sentit comú 
i a la dignitat humana. La seva perdició i la perdició que ells 
maquinen contra la societat orgànica, que és lo mateix que 
dir vivent, demostra que Jesús és l'únic Salvador dels homes. 


IV 

Jesús i l’Anarquisme es contraposen com un Sí i un NO 

Jesús és, segons la lluminosa doctrina de Sant Pau, 1 un Sí 
solemne, una afirmació eterna, un amén inefable a la paraula 
i a la voluntat de Déu, i, de consegüent, dóna seguretat, equi¬ 
libri i finalitat a l’ordre natural de les coses humanes. Jesús 
és la llei vivent de la humanitat, és l'exemplar de tot el lli¬ 
natge; i Ell, com savi arquitecte, més encara que la disposi¬ 
ció i la forma externa, li dóna son Esperit perquè visqui, i les 

contínues transformacions de la vida i les crisis que necessà¬ 
riament porten els canvis de les edats no li facin perdre 
l'equilibri ni l'harmonia, que són l’externa manifestació de 
sanitat del ritme vital. 

L'anarquisme és lo contrari de Jesús. És un no rodó com 
una bomba, una negació absoluta de tots aquells principis i 
sentiments que engendren l’organisme social, i una declaració' 
de guerra contra l’ordre diví en la disposició natural de les. 
coses humanes. 

Contemplant, doncs, a Jesús i a l’anarquisme en el camp 
de batalla del món, els veiem clarament com el Sí i el No, 
com l'equilibri i el desequilibri, com l'harmonia i la dissolu¬ 
ció, com la vida i la mort, com l’Home-Déu, vingut al món 
per a encaminar el nostre llinatge envers l'eternitat gloriosa, i 
el Príncep de les tenebres enemic del llinatge, homicida des; 
del principi, qui vol separar a la criatura de son Criador; i 
que l'eternal Sabiduria deixà encara en el món perquè de la 
lluita resultés, usant un mot avui molt corrent, una selecció' 
més perfecta del llinatge, i aquest quedés dignificat amb la 
glòria immortal d'una victòria difícil, però que té promesa 
una corona eterna. 

La gran lluita espiritual és la més horrible de totes les 
lluites, Sant Pau, home heroic, se’n cansava, i com cada un 
de nosaltres l'ha de sostenir en son interior, tothom sap que 
la lluita dels esperits, entre esperits contraris, és pesada i 
plena d'angúnies, cruel i més difícil que no pas les lluites 
visibles i materials. La lluita típica, primitiva i contínua és la 
lluita dels esperits, segons ens ensenya la sagrada revelació i 
ens explica la sana filosofia. Una contraposició mecànica o una 
baralla de bèsties feres sols per figura pot anomenar-se lluita. 
L'activitat i la contradicció amb el fi de dominar constituei¬ 
xen com l'essència de la lluita; i tota activitat i tot impuls 
d’intenció deriven de l'esperit, de manera que la lluita mate¬ 
rial i visible entre els homes és com una ombra externa, com 
una manifestació palpable d'una contrarietat i lluita espiritual 
que no veuen els ulls carnals, ni les intel·ligències ensopides,. 

però que tot home reflexiu veu claríssimamcnt amb els ulls 
de son enteniment. Si de la humanitat se’n suprimia l'esperit, 
ja no hi hauria mai més ni màrtirs, ni anarquistes, ni propa¬ 
gandes de fe, ni lluites socials. 

Els màrtirs són els herois de l'esperit, sacrifiquen el cos 
perquè prevalgui l’esperit. Jesús Senyor nostre vingué al món 
per a obtenir la difusió de l’Esperil de Déu en la humanitat, i 
ho logrà amb l’efusió de la seva sang. Aquest és el gran miste¬ 
ri amagat als homes des del principi del món, com ens diu 
Sant Pau; 1 però, no obstant, els homes sempre han cregut, 
d'una manera torta o d’una manera recta, que l’efusió de la 
sang tenia una virtut especial. És una llei que palpita en la 
consciència humana, és un principi que han sentit els gentils 
i els cristians, els anarquistes i els màrtirs, i que explica per¬ 
fectament la revelació divina. 


V 

Virtut de la Sang segons l'instint humà i segons 
la Revelació 

L’home natural té solament l’instint d'aquest gran princi¬ 
pi; i per això, portat de la bestialitat i ceguetat de les preocu¬ 
pacions i passions, que amb tanta fertilitat broten en la nos¬ 
tra naturalesa degenerada, arriba a les aberracions dels sacri¬ 
ficis humans en els antics gentils, i en els nostres anarquistes 
arriba als horribles sacrificis col·lectius que en les grans solem¬ 
nitats socials amb terrible pompa solen oferir a l’ídol de la 
ira, o, com ells diuen, a la justícia social. 

La Revolució francesa féu de la guillotina una ara en la 
qual sacrificà moltes mils víctimes innocents i pures, com un 

244 



J. TORRAS I BAGES 

culte que tributava a la humanitat. Creia en la força expia- 
tòria de la sang, i en son fanatisme cruel volia esborrar amb 
la sang lo que ella deia els delictes de l’antic règim. Aquella 
revolució i els nostres anarquistes són una reaparició de l'an¬ 
tiga idolatria, professen un culte idolàtric a les passions hu¬ 
manes; i tot ídol és, per sa naturalesa, sanguinari. 

La forma idolàtrica és evident en els nostres anarquistes 
literaris; rebutgen l’adoració al Déu viu i omnipotent que 
Jesús ens ensenyà d'invocar com a Pare, voldrien tancar dins 
d'un immens parèntesi els llargs segles de cristianisme, i cla¬ 
rament manifesten son desig de desfer la humanitat, la socie¬ 
tat humana, d'inventar una nova civilització, de fer un edifici 
sense tenir en compte la dinàmica social, és a dir, el dret 
natural per què s’han regit tots els pobles de la terra donant 
un salt enrera en la història del nostre llinatge. Quan, passat 
el deliri actual, els vinents estudiaran el nostre temps, a molts 
dels qui avui cultiven la literatura els inclouran més aviat en 
la història de les aberracions religioses i espirituals, que no 
pas en la història de la literatura humana. Ells es donen un 
cert caràcter sacerdotal, amb sos escrits volen suplantar la 
Bíblia, sabiduria divina revelada als homes i principi i regla 
de la civilització cristiana, i com sacerdots d’una divinitat 
falsa i cega alguns d’ells, no solament preparen els sacrificis 
humans, sinó que amb ses pròpies mans els consumen, creient- 
se executor d’una llei superior i absoluta. 

Tal és l'home en estat de naturalesa a què molts polítics 
moderns volen reduir al ciutadà, despullant-lo de la gràcia 
cristiana, és a dir, secularitzant, com ells diuen, la comunitat 
humana, rebutjant tota influència sobrenatural. La gran he¬ 
retgia que nega la necessitat de la gràcia, és a dir, de l’intern 
auxili de Déu per a la perfecció de la vida, i que la història 
de la teologia ens manifesta ses freqüents aparicions en la 
humanitat, constitueix l’error fonamental de totes les sectes 
i heretgies socials en la present crisi que passa l'esperit pú¬ 
blic, principalment en les nacions qui, havent resistit l’heret¬ 
gia quan es presentà en forma religiosa en l'època del pro- 

testantisme, s’han deixat seduir per la impietat disfressada 
de política en els temps actuals. 

La força d’expiació que sempre el llinatge humà ha atri¬ 
buït a la sang, la idea del sacrifici, explica que a l’efusió de 
la sang en certs llocs i en certes circumstàncies se li atribuei¬ 
xi un poder de consagració. Un lloc en què s’hi ha vessat 
sang humana inspira reverència, i els pobles de vegades hi 
deixen les taques com un monument perenne. L’efusió de 
sang és una mena d'unció, i pobles i institucions consideren 
com un mèrit superior haver començat la seva existència amb 
un baptisme de sang. 

Les quatre barres de l’escut de Catalunya la llegenda su¬ 
posa que són vermelles de sang redemptora; els anarquistes 
seguen amb sang les seves utopies, pensant sense dubte que 
així les fecunden. Hi ha coses primitives, idees simplicíssi- 
mes en el nostre llinatge que són perpètues, perquè són ma¬ 
nifestacions espontànies de la seva essència, el ressò de la 
Paraula omnipotent i creadora, sovint mal entesa. Les pràc¬ 
tiques supersticioses de què estava ple el llinatge humà abans 
de Jesucrist i que encara vigeixen i vigiran sempre en els po¬ 
bles no cristians, és clar que signifiquen alguna cosa: signifi¬ 
quen un instint, i tot instint humà respon a una veritat. 

Una doctrina rubricada amb la sang del mestre és sempre 
respectable. Jesús en el Calvari, en la càtedra de la creu, es¬ 
pargí l’evangeli de salvació amb la seva sang. La Càtedra Ro¬ 
mana, mare i mestra de totes les càtedres cristianes, fou es- 
pargida amb sang, no sols de Sant Pere, son primer Pontífex, 
sinó també amb la d'un gran nombre de successors seus. 
Quasi bé no hi ha càtedra episcopal que no hagi tingut aquesta 
unció de sang, i la que Nós ocupem, ja sabeu, caríssims, que 
encara no fa cent anys fou espargida amb la sang d'un il·lustre 
antecessor nostre, víctima de l'odi de les sectes que no pogue¬ 
ren resistir la força de la seva ploma apologètica. 

El misteri de la sang, origen de tantes aberracions, és in¬ 
dubtablement una ombra monstruosa d'una gran realitat, d'un 
dogma sublim de la Religió, que Jesús realitzà clavat a la creu 

quan convertí les pràctiques criminals i cruelíssimes de la 
superstició geníüica en les accions d’amor, d’alabança divina, 
de sublim satisfacció i de suavíssima santificació del sacrifici 
cristià. 

L'apòstol Sant Pau explica la significació mística i profèti¬ 
ca que tenia l’efusió de la sang en el poble hebraic; i lo que 
l’antic poble de Déu tenia per revelació divina, els altres po¬ 
bles ho han tingut com per instint i pressentiment. El gran 
deute de la humanitat sols pot satisfer-se amb cl preu de 
l’efusió de la sang. Sense efusió de sang, diu l’Apòstol,' no hi 
ha remissió. I parlant dels ritus i cerimònies del culte judaic, 
diu 1 2 que quasi totes les coses es purificaven per la sang. I tots 
els ritus, cerimònies i sacrificis de l’efusió de sang eren figura : 
representació d’aquell sacrifici sublim celebrat en el Calvari, 
on l’Anyell diví va ésser sacrificat i vessà la sang per a esbor¬ 
rar els pecats del llinatge humà, reconciliant als homes amb 
son Criador i establint aquella pau dels esperits, sòlida i 
santíssima, que havia pronosticat el Profeta quan digué: «La 
justícia i la pau s’han besat.» 3 

La sang de Jesucrist és la pau i la santificació dels homes; 
i tota la doctrina, tots els ritus i sagraments de la religió 
crstiana, consisteixen en una aplicació mística del misteri de la 
sang. Tota l’esperança i tots els medis de salvació depenen 
de la sacratíssima sang de Jesucrist, i com Sant Pau, perpè¬ 
tuament repeteix la Iglésia nostra Mare: «Sense l’efusió de 
sang no hi ha remissió; quasi totes les coses es purifiquen 
per la sang.» Tota la nostra religió, segons el llenguatge bíblic, 
és com un testament, com un pacte d’aliança entre Déu i els 
homes; Jesús fou el Mediador entre les dues parts i segellà 
l’acta de reconciliació amb la seva sang, donant-li d’aquesta 
manera un valor indestructible. 


1. Hebreus, IX, 22. 

2. Hebreus, IX, 18 

3. Psalm LXXXIV, 11. 

VI 

La Sang de Jesucrist 

Ell és el gran màrtir i testimoni de la Veritat, i l'efusió 
de la seva sang és la qui dóna valor a son testimoni i la qui 
consagrà perpètuament a la humanitat: és la unció sobrenatu- 
jral del món. La sang de Jesucrist divinitzà al món, fundà la 
fraternitat universal i lligà tots els homes els uns amb els 
altres, i dels diversos pobles de la terra en féu un sol poble, 
que és el poble cristià. Veus aquí al ver fundador de la 
internacional sincera i sòlida, Jesús, nostre dolcíssim Redemp¬ 
tor, davant del qual no hi ha ningú que sia foraster o estran- 
:ger, qui amenaça durament al qui fa diferència entre ric i 
pobre, i mana, baix pena de condemnació eterna, que tots els 
homes ens estimem com germans. 

I en això consisteix la Iglésia de Déu, en aquesta unió 
orgànica de tot el llinatge humà, en la humanitat sobrenatura- 
litzada, com ha escrit un il·lustre teòleg modern; 1 i la sobre- 
naturalització de la humanitat s'efectua per l'efusió de la 
.sang de Jesucrist. I aquesta efusió de sang la Iglésia místi- 
cament la reprodueix cada dia, perquè la humanitat l'ha de 
menester, i aquesta efusió quotidiana de la sang de l'Anyell 
immaculat constitueix la raó d’ésser de la Iglésia. Tota la hu¬ 
manitat cristiana forma un edifici espiritual, i la lliga que 
uneix i junta els elements d'aquest edifici espiritual és la 
sang de Jesucrist. Per això, si fos possible l'abolició del sant 
sacrifici de la Missa, que és la mística efusió de la Sang de 
Jesucrist, preu de la nostra redempció i satisfacció a Déu pels 
pecats del món, la Iglésia quedaria dissolta; suprimida la lliga 
que junta els elements de l'edifici espiritual, aquest quedaria 
enrunat. Per això, el cor, representació del poble cristià, canta 


1. Franzelin, Thesses De Ecclesia Christi. 

cada dia amb clamor suplicant aquelles paraules: «Anyell 
diví, qui esborreu els pecats del món, tingueu compassió de 
nosaltres.» Mentre subsistirà el món, és a dir, fins que s'acabi 
el temps, fins que arribarà l'eternitat i s’acabarà la successió 
de les generacions humanes sobre la terra, es cometran pecats 
i delictes i Déu serà injuriat; i, per tant, la Iglésia, diposità¬ 
ria de les institucions fetes per Jesucrist, posseint l'admira¬ 
ble sacrifici instituït pel Redemptor la nit del Dijous Sant i 
consumat al Divendres sobre el Calvari, cada dia practica la 
mística efusió de la sang de l’Anyell immaculat que posseeix 
una immensa virtut satisfactòria i pacificadora, per a aplacar 
la Justícia eterna irritada pels pecats dels homes. 

Seduïts pel Príncep de la mentida, els anarquistes cerquen 
també, en l’efusió de la sang, un calmant per a la irritació de 
les seves ànimes grolleres i desequilibrades. Sant Pau explica 
admirablement el misteri de la sang i determina els efectes 
oposats de la seva efusió. Hi ha efusió de sang que clama 
venjança a la Justícia divina; la sang crida sang. Un delicte 
excita altre delicte, i des del primer delicte a la terra comès 
pels nostres primers pares, com en la humanitat es van come¬ 
tent una cadena interminable de delictes, el delicte no hauria 
trobat remei, el pecat hauria esclavitzat a l'home, si el Verb 
de Déu, Sabiduria eterna, no s’hagués encarnat, i amb la vo¬ 
luntària i misericordiosa efusió de la seva sang no hagués 
donat a l'home potestat de fer-se fill de Déu i divinitzar la 
seva vida. 

Per això quan Sant Pau parla del pacte d'aliança convin¬ 
gut per Jesucrist com mediador entre Déu i els homes pro¬ 
duint una sublim pau d'amistat, diu que la sang de Jesús 
clama des de la terra amb molta major eloqüència que no 
pas la sang del just Abel. Aquesta clamava venjança, i la de 
Jesucrist clama perdó, misericòrdia i pau, reconciliant entre 
si totes les coses i produint l'harmonia universal, que men¬ 
tre dura el desterro de la vida terrenal és imperfecta i sols 
la veiem en esperit; però que a l'arribar l'eternitat, obrada la 
selecció del judici de Déu i renovada la humanitat i confor- 

mada amb la perfecció de Jesús, l’home típic i exemplar, serà 
harmonia pcrfectíssima i sempiterna. 

Jesús és la principal i essencial víctima del gran sacrifici 
d’expiació i de pau en el llinatge humà; però cl seu sacrifici 
continua i es completa en els seus membres qui participen 
de la seva vida; i tots els homes havem d'acompanyar a 
Jesús en la passió, si volem participar de la seva glòria eter¬ 
na. I.a vida consagrada al plaer no és una vida cristiana. Amb 
l’espasa del deure havem de sacrificar en nosaltres les grolle¬ 
ries de la vanitat i de la sensualitat, i fent prevaler l’esperit 
havem de consagrar la nostra vida a Déu. El món no vol oir 
aquestes doctrines i es tapa les orelles; i, no obstant, aquesta 
és lunica doctrina de salvació. El món avorreix als anarquistes 
i voldria extirpar-los; i, no obstant, el món i els anarquistes 
pateixen del mateix mal. Uns i altres adoren el mateix ídol, 
que és el plaer; el món li ofereix i consagra l’encens de tota 
classe de delícies i la satisfacció de totes les concupiscències, 
els anarquistes el sacrifici de la sang humana. En el culte 
idolàtric de la matèria sempre hi ha hagut aquestes dues me¬ 
nes de sacrificis, els desfrenats plaers i les crueltats sanguinà¬ 
ries. I aquest avui dia continua essent el culte de tots aquells 
qui rebutgen l’Evangeli de Jesús. 


VII 

El Martiri en la jerarquia de l’amor 

Vos dèiem al començament d’aquesta Carta que existia 
una magnífica jerarquia de santedat, i que al cim d’ella i 
com a font i principi hi havia Déu omnipotent i etern, tres 
cops Sant, qui s’havia manifestat al món enviant-li sa Pa¬ 
raula sobirana i indefectible, qui s’encarnà i féu home per a 
restaurar la humanitat i constituir en ella l’excelsa jerarquia 
de la santedat. 

El principi ordenador d'aquesta jerarquia és l'amor. L’ho¬ 
me únicament s’enlaira per medi de l’amor. L’antiga idolatria 
no coneixia l’amor d’excelsitud que encomanà al món Nostre 
Senyor Jesucrist, però tenia una idea exacta, encara que 
material i grollera, de l’amor, i per això el representava amb 
ales, perquè comprenia que per aquest sentiment l’home ad¬ 
quireix una força de penetració; i Sant Tomàs el compara 
a la sageta, que, segons és la força que la impulsa, es clava 
més o menys endins del blanc a què es dirigeix. I tots els 
teòlegs, i fins la mateixa Iglésia, ensenyen que solament per 
medi de l’amor l’home pot unir-se amb son Déu, i que la per¬ 
fecció de l’home depèn de la perfecció del seu amor. I fins 
vos direm, caríssims, que el mateix sentit comú natural i la 
humana filosofia demostren la força d'elevació que posseeix 
l'amor i que, segons és l'amor, és també l’home que el pro¬ 
fessa. Els amors d’una persona designen evidentment qui és 
ella en tota sa integritat, la llum de sa intel·ligència, la rectitud 
de la seva voluntat i la delicadesa dels seus sentiments. Cone¬ 
gut l’objecte dels amors d’una persona, coneixem perfecta¬ 
ment a ella, i per això, mitjançant el coneixement de l'amor, 
per si mateixa queda determinada la jerarquia de la perfec¬ 
ció i santedat humana; així com també, conegut l'odi, per si 
mateixa queda constituïda la vil jerarquia del pecat. 

La jerarquia de l’amor comença en Déu, de qui diu l’evan¬ 
gelista Sant Joan 1 que és amor; i d’aquesta immensa mar 
d’amor deriven els amors vers i purs de totes les criatures 
dels cels, de la terra i dels abismes; i a Ell tomen, constituint- 
se d’aquesta manera la universalitat de l'amor, distribuït en 
diferents graus i categories dins d’una sublim i santíssima 
unitat. Qui no s’aparta d'aquesta unitat i simplicitat de l’amor 
té assegurada la salvació. 

Tota 1 ascesi cristiana, tota la purificació de la consciència 
humana, tot el treball de la penitència i mortificació que pre- 


1 IV, 16. 

dicà ja en les riberes del riu Jordà Sant Joan Baptista com a 
preparació del Cristianisme, i que tots els sants han predicat 
en totes les èpoques de la Iglésia, tota aquesta mortificació i 
penitència cristiana, no és altra cosa que una castificació de 
l'amor, perquè quan l'amor de l’home és pur, la seva vida és 
pura i està en camí de salvació eterna. 

De la seva font, de Déu, l’amor ix puríssim, però a l'es- 
campar-se per les criatures racionals sovint s'enterboleix, i 
en lloc de seguir les direccions marcades per l’omnipotència i 
sabiduria del Criador, i que el Verb encarnat assenyalà tam¬ 
bé d'una manera claríssima, ratificant els preceptes naturals, 
l'home desvia aquest amor seguint camins criminals on troba 
la corrupció de l’amor, que és el pecat. 

Els antics profetes, amb una intuïció divina i una eloqüèn¬ 
cia d'expressió admirable, a la desviació primària i essencial 
de l’amor, a l’amor que la criatura deu a son Senyor, quan el 
tributà a la criatura, als esperits invisibles o als elements 
materials del món, quan deixant al Déu viu tributa culte als 
déus morts, a aquesta desviació de l’amor l'anomenen forni¬ 
cació. Israel fornicava quan, deixant el culte del Déu viu, s'en- 
tregava a la idolatria. I avui, caríssims germans i fills, aquesta 
immunda fornicació que els profetes de sublim esperit com¬ 
paraven a una brutícia fastigosa, avui aquesta brutícia, re- 
vestint-se de formes elegants, torna a ésser el gran plaer de 
molts esperits civilitzats; i una mena d’idolatria, el culte de 
la matèria, s’emporta un amor exclusivista d'una gran part 
d'homes. 

L'amor és verdaderament una cosa divina, i per això sols 
es purifica si s’enlaira a les altures divines, com l’aigua que 
baixa dels cims més alts és la més pura i la més saludable. 
Quan és l’amor de Déu el qui engendra els amors humans en 
tota sa immensa varietat, i fins l'amor als animals irracionals 
i a les coses inanimades, com ha succeït i succeeix amb els 
sants, i amb una admirable poesia trobem en Sant Francesc, 
aleshores la immensa varietat dels amors té una puresa di¬ 
vina, i l’amor a la família, a la pàtria, a la ciència i a l'art 

és com una anticipació de l’amor etern que constitueix les 
delícies de la glòria. 

I perquè el ritme fonamental de la vida ha d'ésser l’amor, 
el precepte essencial de la Llei i que enclou tots els demés 
preceptes és també l'amor; i en la jerarquia tindrà un grau 
més elevat aquell qui hagi tingut un amor més intens i pur. 
Tots els sants han estimat a Déu d’una manera heroica; per 
Ell han viscut, son pensament era com un raig de la intel- 
ligència divina que els il·luminava per medi de la fe; la fe 
constituïa no sols la llum del seu enteniment i el compàs 
dels afectes del seu cor, sinó que era, a més, també la brúixo¬ 
la de tota la seva vida. Estaven dedicats a Déu, i la paraula 
sant no significa altra cosa que un home dedicat i consagrat 
a Déu; i entre els sants, en la jerarquia de l’amor, es conside¬ 
ren en un grau superior i en una dignitat més eminent aquells 
homes qui han fet de si mateixos un sacrifici a Déu i per 
amor d’Ell han donat generosament la sang. Tals són els 
màrtirs de Nostre Senyor Jesucrist. 


VIII 

Eficàcia i fecunditat del Martiri 

El martiri és l'acte més sublim que pot practicar un home, 
és una magnanimitat sobirana; és la funció més solemne de 
culte i d’adoració envers Déu que pot fer l’home el sacrificar 
el propi cos i oferir la pròpia sang. Ja ho digué el diví Sal¬ 
vador: 1 «No hi ha amor més gran que el d’aquell qui dóna 
la vida pels seus amics.» I Sant Tomàs 2 explica com el marti¬ 
ri és, entre tots els actes virtuosos, el qui majorment demos- 

1. Joan, XV, 13. 

2. 2-2, q. 124, a. 111. 

tra la perfecció de la caritat o amor sobrenatural, puix, diu 
el Sant Doctor, que un home demostra la fortalesa del seu 
amor en quant per ell desprecia les coses més estimades i 
vol sofrir les més odioses, i entre tots els béns de la vida 
present el que l'home més estima és la pròpia vida i el que 
més odia és la pròpia mort, sobretot si va acompanyada dels 
sofriments o turments corporals, per a fugir dels quals fins 
els animals s’abstenen, diu Sant Agustí, de la més vehement 
voluptuositat. 

Per això quan un home, mitjançant la generosa efusió de la 
pròpia sang, ha sacrificat la seva vida entremig de turments 
per amor de Déu, la Iglésia eleva aquest home a l’honor dels 
altars i el posa en els graus pròxims a Jesucrist, Rei de tots 
els màrtirs, en la jerarquia de l'amor. Així acaba de passar 
amb el nostre paisà, el gloriós Pere Almató, honor de la nos¬ 
tra Diòcesi i de la sagrada Ordre de Nostre Pare Sant Domin¬ 
go, el culte públic del qual anem a inaugurar, i amb aquest 
motiu escrivim la present Carta pastoral. 

L’home en tant és més sant en quant està unit amb Jesu¬ 
crist, Fill de Déu i Fill de l'home, amb vincles de major inti¬ 
mitat; i el llaç del martiri és el més íntim de què és capaç 
la naturalesa humana. Per això quan celebrem el sacrifici de 
la Missa, és a dir, quan místicament practiquem l’efusió de 
la sang de Jesucrist oferint-la per la salvació del món, cada 
dia fem memòria de les primícies del martiri cristià, d'a¬ 
quells qui barrejaren la seva sang amb la de Jesucrist donant 
la vida per amor del Redemptor. Podem dir que el sacrifici 
de Jesucrist i el sacrifici dels màrtirs, qui han patit i patiran 
en tots els segles de la història cristiana, no formen més que 
un sol sacrifici; la víctima és la mateixa, el cos de la humani¬ 
tat fidel, el cap de la qual és Jesucrist; el mòbil és el mateix, 
l'amor sobrenatural. D'aquí ve la força de santedat que té 
l'efusió de la sang dels màrtirs. 

L’efusió de sang és sempre un signe prodigiós. El preu 
de la nostra redempció és la sang de Nostre Senyor Jesucrist; 
per ella alcancem la dignitat de fills de Déu per adopció, i 

l’herència eterna de la glòria. La sang de Jesucrist és la 
clau que ens obre les portes de la verdadera vida, i sense 
la seva efusió nosaltres no coneixeríem els inefables misteris 
de l'amor, font inestroncable de la vida. Tothom sap que la 
vida se’ns comunica per la sang, que per ella se'ns transmet 
l’herència, no sols dels béns i cabals dels nostres pares, sinó 
també, molt sovint, el seu temperament, els seus defectes, els 
seus instints i inclinacions. La sang té una força aglutinant, 
ella constitueix les famílies, les regions, les nacions i les ra¬ 
ces; i la Iglésia, nostra Mare, així com ens imposa el dogma 
de la fraternitat entre tots els homes de la terra, al mateix 
temps ens ensenya que una mateixa sang circula entre tots 
els homes del llinatge humà, perquè tots procedim d’uns pri¬ 
mers i únics pares. Per la sang estem units amb Déu i em¬ 
parentàrem amb Déu i fórem fets familiars de Déu, perquè 
per les venes de son Unigènit Fill, fet home, hi corria la nos¬ 
tra pròpia sang; i la circulació de l'amor, tant diví com humà, 
pels diferents graus de la seva jerarquia està en relació ín¬ 
tima amb la comunicació de la sang. 

El misteri de la sang, doncs, abraça el món de la natura¬ 
lesa i el món de la gràcia, i assenyala la vida i la mort. L'efu¬ 
sió de la sang del màrtir és un principi de vida. Tots ens 
alegrem, caríssims, en la solemne commemoració del martiri 
del Beat Pere Almató, i nostres predecessors en la fe, allà en 
les catacumbes cantaren himnes a les victòries dels màrtirs, 
i els grans apologistes d’aquella època deien que la sang dels 
màrtirs era llavor de nous cristians; i és indubtable que la 
vida de la fe i de l'amor a Déu es transmet per la sang, com 
rebem també la vida natural per la transmissió de la sang 
dels nostres pares. D'aquí ve que en totes les èpoques de la 
Iglésia l'abundància de màrtirs s’ha considerat senyal evi¬ 
dent de fecunditat, i per això els perseguidors de la Religió 
són factors de gran eficàcia, de qui es val la Providència 
per a la multiplicació de la vida espiritual entre els homes. 

IX 

Els Màrtirs i els Anarquistes 

Un màrtir és, doncs, un home qui compleix admirablement 
la seva missió dins de la col·lectivitat humana: presta testimo¬ 
ni de la Veritat i de la Justícia, i, portat de l’amor a la Veritat 
i la Justícia, que resideixen essencialment en Jesucrist i en 
sa doctrina, dóna generosament la seva sang i amb ella signa 
la seva heroica declaració. Deixa aquesta vida transitòria 
per la vida eterna; però la seva influència continua sobre la 
terra, que ha il·luminat amb les resplendors de la Veritat i ha 
enriquit amb els tresors d’un sublim amor. 

L’anarquista sent d'una manera confusa el gran misteri 
de la sang, la necessitat de les satisfaccions que dels homes 
exigeix la justícia absoluta; i la seva ànima materialitzada 
entén la justícia, l'expiació i la igualtat humanes d’una mane¬ 
ra material. En la interpretació de la felicitat humana pres¬ 
cindeix de l'esperit, no comprèn la benaurança evangèlica. Es 
troba en una situació d’esperit semblant a la dels jueus, qui 
entenien les eternes doctrines dels profetes qui anunciaven 
el regne universal de la justícia i de la pau com un predomini 
polític de la seva raça, i rebutjaren el Messies, qui vingué a 
establir el regne de Déu entre els homes d’una manera espi¬ 
ritual, en perenne renovació, a fi que així resplendís més el 
mèrit dels escollits i el gran drama de la llibertat humana 
s'anés desenrotllant fins arribar a la seva fi. 

Per això l'anarquista qui mor pel seu ideal és un home 
fracassat, no queda lligat amb el moviment general i rítmic 
de la humanitat, és un element que la humanitat despedeix 
de si, no és un element assimilable; i constitueix una de tan¬ 
tes impureses de què s'ha d'anar desprenent el moviment 
humà en son curs envers la perfecció que vingué a predicar 
Jesús Senyor nostre, i que en l'últim dia del món Ell comple¬ 
tarà en sa infinita misericòrdia. Al contrari, el sant és l'home 
per excel·lència, l’home perfet, i té una condició tan excel·lent 

d’assimilació, que el sant és un home de totes les èpoques, de 
tots els països i de totes les classes socials. Mai envelleix, i 
passa de civilització a civilització sense cap dificultat. És de 
tots els segles. Els màrtirs romans, Sant Sebastià i Santa Ce¬ 
cília per exemple, viuen avui en la humanitat universal i 
vuiran sempre sobre la terra. Participen de la immortalitat 
de Jesús ressuscitat, s’han revestit de Jesús i no hi ha home 
que no lligui amb Jesucrist, que és l'home perfet per excel- 
lència. Els sants són ciutadans de totes les societats; els anar¬ 
quistes són incompatibles amb qualsevol organització social 
capaç de vida. 

El màrtir i l’anarquista representen dos ordres oposats i 
contraris. Representen el sí i el no de què ens parla Sant 
Pau. El màrtir és un testimoni d’una Llei eterna i d’una 
Veritat invariable; l'anarquista significa la negació de la Llei, 
ell es presum superior a la Llei i vol fer la llei a tot el món 
i nega la veritat. Per ell la veritat no existeix, perquè si con¬ 
fessava que existia ja no seria anarquista i tindria de sub- 
jectar-se a la Veritat, que o no és res, o ha d’ésser la llei de 
l’home racional. Per això diem que l'anarquista és un home 
fracassat; en l'ordre moral de l'univers de les criatures intel- 
lectuals, en el món dels esperits queda deslligat del sistema 
general de la vida; per això és el profeta i l'apòstol de la 
mort; i fins quan ell mor i vol morir en protesta de fideli¬ 
tat als seus ideals, la seva mort és estèril, i més encara que 
estèril és perniciosa. És un màrtir al revés, i, usant la frase 
del Psalmista, 1 podem dir que la fanàtica efusió de la seva 
sang infecta la terra. 

X 

Glorificació del Martiri en nostres dies 

La glorificació del martiri és avui de molta oportunitat, 
i per això aprofitem l’ocasió present per a convidar-vos a la 


1. CV, 38. 

reflexió sobre el fet constant de la Iglésia catòlica de criar 
homes i dones heroics qui són testimonis de la Veritat eterna 
i de la Llei de vida que vingué a ensenyar-nos el Verb etern, 
Jesús, llum del nostre enteniment i amor dels nostres cors. 
El fet de l’anarquisme té una gran relació de contrarietat 
amb el fet del martiri, i quan entremig nostre hi ha tants 
desgraciats fanàtics, germans nostres per la naturalesa i per 
la redempció de Jesucrist, qui neguen la Veritat i la Llei i 
diuen que volen constitur una societat sense Veritat i sense 
Llei, la Iglésia presenta a la consideració dels cristians els 
màrtirs que vessaren la seva sang per la Veritat i per la Llei. 
I quan veiem que la mentida, ofuscant l'enteniment de l'a¬ 
narquista, li subleva les passions i li desfrena l'odi contra 
-els demés homes, i escampa la mort i la destrucció en la so¬ 
cietat, i es proclama apòstol de l’anihilació, com succeeix avui 
-dia, just és que paguem un tribut de veneració i d'amor als 
homes de les grans afirmacions de la Veritat i de la Llei, i que 
segellaren les seves afirmacions amb l'efusió generosa de la 
pròpia sang, com són els màrtirs de Nostre Senyor Jesu- 
-crist, com és el nostre estimat conterrani el Beat Pere Alma- 
tó. A l'espectacle freqüent avui dia de les explosions de l'odi 
huma que sembren la desolacio i la mort enmig de les nostres 
^ciutats, devem contraposar l'espectacle de l'amor a Déu i al 
pròxim dels màrtirs de Jesucrist qui escampen el místic aro¬ 
ma, el bon olor de Crist, amb la dignitat, amb la suavitat, amb 
l’exemplaritat del qui mor per la Veritat i per la Llei, que 
són un principi necessari per a la salvació eterna dels homes 
,i base imprescindible de tota edificació social. Anarquisme i 
edificació social són dos termes antitètics; i per a la humilia¬ 
ció de la supèrbia humana, rebel a Jesucrist, qui vingué a 
ensenyar-nos la Veritat i la Llei, Déu permet l'escàndol dels 
anarquistes, concretació pràctica de l'escàndol de l'anarquia 
intel·lectual, de la negació especulativa i literària de la Veritat 
i de la Llei, feta per pura vanitat moltes vegades, i altres per 
una concupiscència d'ordre racional d'esperits lleugers i in¬ 
capaços, ànimes tèbies de les quals diu la Sabiduria eterna que 

17 

li fan venir el vòmit a la boca. «Així fossin freds o calents, i 
no tebis», diu la Sagrada Bíblia. 1 Hi ha molts homes avui dia 
que es volen situar entre la Llum i les tenebres, entre la 
Veritat i la mentida, petits Júpiters entonats qui es pensen 
així glorificar-se. 

No vulgueu mai, caríssims diocesans nostres, ésser ento¬ 
nats; pel camí de la humilitat trobareu la Veritat, sigueu de 
debò deixebles de Jesucrist, que Ell ens ensenya la Veritat i 
la Llei, i Ell ens dóna la fortalesa necessària per a confessar 
la Veritat i la Llei, que amb aquestes dues ales ens havem 
d’elevar fins a la Divinitat. Així el poble cristià posa al costat 
de Jesucrist als qui moren en defensa de la Veritat i de la 
Llei, i el certamen de la fe Sant Pau el pinta com 1 acte de 
més sublimitat de la vida humana. 

En aquest punt trobem una admirable semblança entre 
l’apòstol Sant Pau i el filosop gentil Sèneca. Sant Pau 2 diu que 
els Apòstols en les seves lluites i contradiccions i persecucions 
de tota mena per a complir la divina missió de propagar la fe 
eren un espectacle pel món, pels àngels i pels homes, espec¬ 
tacle preparat pel mateix Déu. X el filosop gentil, 3 després de 
proposar el cas interessant d’un jove enèrgic i serè qui aguan¬ 
ta l’envestida d’una fera o d'un lleó, i encara el domina i 
rendeix, diu que aquest espectacle és més agradable en quant 
resulta més ben executat; mes no és per això un espectacle 
que pugui interessar als déus, sinó simplement un plaer de 
la humana lleugeresa. L’espectacle, afegeix, en què Déu es para 
quan contempla la seva obra, i és digne i similar de Déu, és 
l'home fort qui es manté equilibrat en l’adversa fortuna, ma¬ 
jorment si ell mateix l’ha provocada. 

El Beat Pere Almató per a trobar la mort deixà sa família, 
sa pàtria i sos amics, i fou a cercar-la i provocar-la amb la 
predícació de l’Evangeli de la pau entre els idòlatres del 
Ton quin. Fou un sincer deixeble de la Veritat i de la Llei. 

1. Apocalipsi, III, 16. 

2. I Corintis, IV, 9. 

3. De Providentia, 37-39. Parisiis, 1619. 

Pregueu, oh gloriós màrtir de la fe catòlica, a Nostre 
Senyor Jesucrist, per l'amor del qual generosament donàreu 
la sang; pregueu per la conservació de la fe en aquesta nos¬ 
tra estimada Diòcesi, perquè els seus fills no es deixin en¬ 
ganyar pels emissaris de l'error, qui voldren destruir el regne 
de la llum i estendre les tenebres sobre la terra, a fi que 
tornés a regnar en el món el Príncep de les tenebres. Doneu- 
nos l’amor de la Veritat que ennobleix i salva a l'home. Perta- 
nesquéreu a una Ordre religiosa que té per lema Veritas i que 
fou anomenada per un Papa l'Ordre de la Veritat. Alcanceu- 
nos la fortalesa de la vida, avui que una fluixedat mortal s’ha 
apoderat dels homes, la major part dels quals, reptant per 
la terra, viuen d'una pastura enterament material, i són inca¬ 
paços d'alçar son esperit a la consideració de la noble Veritat 
i d'alimentar son cor en els sentiments del sublim amor que 
deriva de les altures de la Font puríssima de tots els amors 
purs, Déu, qui és caritat. 

Vós, oh gloriós màrtir, a qui piament considerem dirigint- 
vos amb serenitat al suplici amb els rosaris a les mans, en 
celebració de la solemnitat que omple de goig les nostres 
ànimes, feu que aquesta devoció popular i santificant, tan 
amada dels nostres pares i la més recomanada de totes per 
la Iglésia nostra santa Mare, feu que el Rosari torni a ésser 
el culte domèstic de totes les cases cristianes; que la fe i la 
caritat de Jesucrist, que el perfet amor sia la vida de la nos¬ 
tra ànima aquí a la terra, a fi que a l'arribar l'hora de la nostra 
mort puguem obtenir amb companyia vostra la felicitat eter¬ 
na de la glòria. Amén. 

I perquè Déu Senyor nostre es digni beneir les piadoses 
solemnitats que es preparen en honor del benaurat màrtir de 
Crist, el nostre paisà Pere Almató, a tots, caríssims germans 
i fills, vos enviem la Nostra pastoral Benedicció en nom del 
Pare f, del Fill t i de l'Esperit Sant f. Amén. 

Vic, 1 d'agost, dia de Sant Feliu, màrtir de Girona, de 1906. 

Numquid qui cadit non resurget? Et qui aversus 
est, non revertetur? 

«Per ventura el qui cau no s'alçarà? (Y no tornarà 
a camí el desencaminat?» 

(Jeremies, VIII, 4). 

I 

La persecució de la Iglésia de França 

Estem en ima hora solemne en què la Providència de Déu 
ens acaba de donar una gran lliçó, i les lliçons de Déu les 
hem d’oir amb silenci i gran respecte, i meditar-les profun¬ 
dament. 

En el curs de les centúries, en el camí que el poble cris¬ 
tià va fent en aquest món, succeeixen fets extraordinaris, 
passen guerres, vénen heretgies, es desencadenen persecu¬ 
cions, i tot el Summe governant de la Iglésia ho ordena pel 
nostre bé. La nostra fe ha d'augmentar-se, i la nostra vida 
purificar-se davant dels grans escàndols, i hem de prendre 
exemple d'ells per a evitar-los, reconèixer la misèria huma¬ 
na, i humiliar-nos profundament veient que totes les gran¬ 
deses s’enfonsen, i que estem en aquest món com a passat¬ 
gers i pelegrins, que no tenim aquí ciutat permanent, sinó 
que, ajudats de la gràcia divina i guiats pel magisteri de la 
Iglésia, hem d’anar fent via envers la ciutat celestial i eterna, 
la societat dels escollits, el regne de la glòria, que Jesucrist 
Senyor nostre ens guanyà amb el preu inestimable de la seva 
sang preciosíssima. 

Quan un medita en la història passada, no s’estranya de 
res de lo que pugui passar en aquest món, i la sabiduria 
cristiana consisteix en viure en una gran despreocupació, en 
un despreniment total, en una elevació d’esperit que sura 

sobre els diluvis que vénen al món per a purificar-lo, com el 
diluvi de Noè vingué per a rentar la immundícia humana; sa¬ 
bent els cristians que la Iglésia catòlica és l’arca de salvació, 
dins de la qual estem segurs de salvar-nos del naufragi. 

La França cristiana està ara sofrint un diluvi, puix la im- 
pietat s’és desencadenada contra la Iglésia, i la secta maçòni- 
ca, apoderada del govern de la nació, persegueix per medi de 
lleis iniqües la Religió de Jesucrist, i pretén esborrar-la d’a¬ 
quella nació que era anomenada la nació cristianíssima. Aques¬ 
ta és l'hora del poder de les tenebres; mes l'esperit del mal, 
fins quan se li permet esbravar-se contra els fills de Déu, 
quan persegueix, turmenta, calumnia i destrueix a la Iglésia, 
treballa per la glòria divina, i purifica i dignifica als qui són 
cridats a herència eterna de la glòria. 

Ara ho veiem en la nació veïna nostra. Els bisbes són trets 
de les seves cases. El Cardenal Arquebisbe de París, home 
venerable, de tota una vida consagrada al sevei de Déu i del 
pròxim, que té prop de noranta anys, vell i malalt, és llençat 
de la seva casa, que feia trenta anys que hi vivia, i els periò¬ 
dics de la secta encara se'n mofen, dient que haurà d'anar 
a dormir sota el pont del riu Sena; i, en efecte, ha de cercar 
acolliment en la casa d'un piadós ciutadà. 

És un espectacle que no té igual en la història, i sols com¬ 
parable al que presentaven les ciutats en el començament 
de l’Edat Mitjana, quan eren invadides pels bàrbars del Nord, 
qui destruïen tota una civilització sense saber lo que es feien, 
i anul·laven institucions, escoles, monestirs, i deixaven là con¬ 
fusió regnant pertot. 

I encara lo que passa a França, i amenaça a Espanya, és 
pitjor: és pitjor que els grans desastres passats, perquè 
aquests eren produïts, o bé per la cobdícia de pobles que res 
més intentaven que apoderar-se d’altres països més rics que 
els seus, o bé per sectes religioses que, dins de les seves he¬ 
retgies i del seu odi contra la religió verdadera, guardaven 
alguna creença, o per revolucions polítiques que intentaven 
apoderar-se del govern de les nacions; però avui, a França, 

la persecució no té cap principi religiós, ni té cap creença; 
abomina del patriotisme, que fa estimar els mèrits i grande¬ 
ses passades; no obra per a abatre a un enemic polític que 
contraria els seus ideals, sinó que únicament vol destruir el 
Cristianisme: és a dir, intenta tiranitzar les consciències i im¬ 
pedir el regne de Déu a la terra. 

És el diluvi de la impietat, de la qual han obert les cata¬ 
ractes els governants, i junts amb la secta maçònica volen 
negar la França cristiana. L’arca de salvació, no obstant, sura 
sobre les aigües tèrboles de la impietat, i els homes creients 
qui creuen i amen a Jesucrist, i d'Ell esperen la salvació 
eterna, s’han refugiat en ella, i la santa Iglésia catòlica a 
França ha donat al món cristià l'espectacle de la unió i de 
l’obediència i del sacrifici, salvant la unitat, la dignitat i l'ho¬ 
nor de la Iglésia enmig de la total ruïna. Els bisbes han 
deixat les seves cases i els béns i rendes indignament robats 
pel govern, abans que prevaricar en els grans principis de la 
Religió catòlica i trencar la unitat de la Iglésia, que és una 
i universal, estesa per tot el món, i amb un sol cap, que és 
el Pontífex Romà. Han vist amb llàgrimes als ulls, però 
sense rendir-se, com les autoritats civils desfeien els Semi¬ 
naris, escampaven els joves aspirants a l’estat sacerdotal, i 
amb gran iniquitat agregaven a l'exèrcit i feien portar les 
armes a sacerdots i estudiants, com una revenja sectària, 
perquè no podien separar-los de la unitat de la Iglésia. Els 
rectors i altres eclesiàstics fidelment aguanten els seus punts, 
malgrat haver sigut condemnats a la misèria i tenir de su¬ 
portar injúries i violències. Les ordres religioses dispersades, 
i els homes venerables qui les formaven, homes molts d’ells 
meritíssims pels serveis prestats al país, i pels seus coneixe¬ 
ments i virtuts, tractas com indignes de la seva pàtria; les 
congregacions de dones religioses, que eren una glòria de la 
França, i que havien fet conèixer el nom francès per tot el 
món amb les seves obres d'ensenyança i de beneficència, ara 
són perseguides sense pietat i desfetes i anihilades com si 
fossin companyies de dones de mal viure. 




II 

Un nou cant del poema del Cristianisme 

Però l’Esperit Sant ha juntat i fortificat el cor de tota: 
aquesta gent perseguida, i ells amb constància heroica no- 
s’han apartat del deure, han sigut fidels a la Iglesia de Cnst,. 
i aquesta Iglésia de Crist a França, perseguida, escarmda i 
empobrida, es presenta avui més gloriosa i mes amable que 
en els temps brillants de Bossuet i de Fénelon, i amb una 
eloqüència major que la que posseïren aquests grans Prelats 
i Prínceps de l’eloqüència cristiana, predica amb els seus fets. 
la doctrina de Jesucrist i l'excel·lència de l'Evangeli, i la força 
heroica d’esperit que comunica a les ànimes la gràcia cris- 

ticino. • 

Oh França cristiana! Semblava que els anys de prosperi- 

tat i de grandesa, que la resplendor de les lletres i de les 
arts, que la magnificència de les riqueses, que 1 elegància de 
la teva vida social, havien debilitat el teu esperit, i que no 
series apta per a suportar la prova de la persecució; però a™, 
dónes al món cristià l'espectacle de 1 abnegació i de la f 
talesa i del sacrifici. Avui més que en els dies de la teva 
glòria mundana, de la gran literatura cristiana i de la gran 
resplendor externa de la fecunditat de les teves obres, avui 
més que abans, per la teva constància i esperit de sacrifici, 
avui mereixes ésser anomenada la filla primogènita de la 
Iglésia. «La ruïna material és completa, ens escnu el nostre 
venerable germà i estimat amic l’Il·lustríssim Juli de Carsela- 
de bisbe de Perpinyà, però l’honor sacerdotal es salvat, pas 
un sol dels meus sacerdots no ha faltat al seu deure. Tots. 
han estat i són admirables de fidelitat i de generositat.» 

L'espectacle que ofereix avui la Iglésia de França es digne 
de Déu, dels àngels i dels homes.' Semblava que se h podria: 


1. I Corintis, IV, 9. 

aplicar aquella sentència de l'antic filosop: Malis pacis vexa- 
ta; però si l’exuberància de la vida material, si les comoditats, 
si els refinaments artístics, si les delícies d’una civilització 
excessiva han pogut produir en un gran nombre la debilitació 
de l'esperit, i un cert afogament de la vida cristiana, aquesta 
vida s’ha concentrat en els escollits, fortificats per la gràcia 
de la redempció, i veiem ara a França reproduïts aquells ad¬ 
mirables exemples que ens presenten els últims temps de la 
civilització romana, on apareix una brillant vegetació de 
flors de totes les virtuts cristianes que germinen sobre la po- 
dridura del paganisme agonitzant. 

És una altra manifestació de l'omnipotència de la gràcia 
cristiana en el corrent dels segles; és una nova demostració 
de la perennitat de la fe en el Redemptor Jesús, Déu i home 
verdader; de la indissolubilitat d’aquell sublim i místic matri¬ 
moni entre el Verb de Déu i la naturalesa humana que s'obrà 
en l'Encarnació en les puríssimes entranyes de la Verge Ma¬ 
ria; és un nou argument de com la fe de Jesús lliga amb 
totes les races i amb totes les civilitzacions, lo mateix amb 
l'artística Grècia, que amb la greu Roma, i que ara amb la 
moderna França; i és una glòria de la flaca humanitat que la 
fa mereixedora de participar d’una dignitat divina, puix su¬ 
porta la persecució i tota classe de tribulacions abans que fal¬ 
tar a la fidelitat a Jesucrist, qui volgué formar part del nos¬ 
tre llinatge per a ennoblir-lo, elevar-lo i salvar-lo. És una 
prova de que la Iglésia de Déu mai es fa vella i conserva per¬ 
pètuament la fecunditat d’esposa que engendra fills forts, 
generosos i invencibles, tant ara com en les primitives per¬ 
secucions de Jerusalem i de Roma. És una nova victòria de 
l’esperit sobre la carn per a edificació de la sensualitat mo¬ 
derna. 

Oh! Quant cert és que les tiranies que han volgut destruir 
la Iglésia són els instruments de la perfecció i santedat del 
Cristianisme! I que no són cosa diferent d’aquelles tiranies 
dels grans imperis orientals, que els profetes d'Israel ens pre¬ 
senten com els instruments de què es valia Déu per a puri- 

ficar al seu poble escollit, símbol del poble cristià, instru¬ 
ments que després el Senyor llençava en l’abisme de l'anihi¬ 
lació i del no-res, quan havien complert la seva missió d'ésser 
medis de reaccionar el poble desvanescut, que altra vegada 
aleshores reapareixia complint el destí etern, continuant el 
corrent de la humanitat que des dels primers segles del lli¬ 
natge va cercant a son Déu i l'herència d’una infinita glòria; 
mentre els qui han oprimit al poble dels fills de Déu, desapa¬ 
reixen en el no-res, són la polseguera dels segles que es dei¬ 
xen enrera, i el poble dels cridats a la salvació va fent serena¬ 
ment la seva via envers la pàtria immortal. 

El capítol de la història de l'actual persecució francesa 
és un altre cant del diví poema del Cristianisme i un nou 
honor de la Gàl·lia cristiana, que continuarà essent un poble 
predilecte de la santa Iglésia catòlica. Un escriptor no fran¬ 
cès ha dit, com en estil profètic, que quan la vila de París 
ja no serà poblada, i que bona part dels arcs del pont de 
sobre el Sena hauran caigut; quan els viatgers aniran a vi¬ 
sitar les imponents ruïnes per on pasturarà el bestiar, veu¬ 
ran com els habitants del país es reuniran en la rústica iglé¬ 
sia bastida potser amb les despulles dels palaus caiguts per a 
adorar al Salvador crucificat; símbol expressiu de la perenni¬ 
tat de la fe en les nostres races d’Europa, predestinades a 
ésser els cabdills de la civilització cristiana en tot el món i 
els principals instruments de salvació eterna del nostre lli¬ 
natge. 


III 

ÉS UNA VERDADERA PERSECUCIÓ RELIGIOSA 

No sabem, ni havem de voler averiguar, els plans de Déu 
sobre la gloriosa nació francesa, perquè els pensaments de 
Déu disten tant dels pensaments dels homes com dista el cel 
de la terra; però la paraula de l’Evangeli enclou la sabiduria 

divina, i és la clau d’interpretació de la història, perquè és la 
manifestació de la Veritat invencible i les seves fórmules són 
les fórmules de la vida. 

«El regne dels cels, diu Jesús en l’Evangeli de Sant Ma¬ 
teu, 1 és semblant al gra de mostassa que, prenent-la un home, 
la sembrà en son camp; és una llavor petitíssima entre totes 
les llavors, però un cop ha crescut ve a ésser més gran que 
tots els llegums, i es fa com un arbre, de manera que els 
ocells del cel baixen i es posen en les seves branques.» 

Aquest símbol o paràbola del Mestre celestial, l'experièn¬ 
cia dels segles ha demostrat que enclou una sorprenent reali¬ 
tat. Una llavor de mostassa era el Cristianisme quan fou sem¬ 
brat en la terra de França, lo mateix que en tot el món; i 
aquella llavor petitíssima es convertí en un arbre tan frondós 
i esplèndid, que tenia un dels primers llocs en la humanitat. 
Prop de vint segles de Cristianisme a França han donat a la 
història del món un cabal de glòries humanes que els infeli¬ 
ços francmaçons que avui la dominen són incapaços de com- 
pendre. Tot havia sortit del petit gra de mostassa de la Fe 
catòlica, el pensament nacional, la literatura, les arts, la legis¬ 
lació, tot era animat pel Cristianisme, tot rebia vida de la pe¬ 
tita llavor. Eren les branques de l'arbre que havia brotat del 
gra de mostassa. 

Avui la secta enemiga, abusant del govern de la nació, amb 
la destral de la llei ha tallat la soca de l'esplèndid arbre. La 
Iglésia catòlica en sa organització externa avui ha sigut des¬ 
truïda, la llei de l’enemic ha decretat la seva decapitació, puix 
el Cap visible de la Iglésia, YEpiscopus Catholicae Ecclesiae, 
el Bisbe de tota la Iglésia no és reconegut; i el que els fidels 
cristians depenen d'ell i l’obeeixen en matèria religiosa és 
considerat com un delicte contra l'Estat. 

Mai ha sigut més absurda i ridícula que avui l’acusació 
d'ambició política contra el Sant Pare; poques vegades en la 


1. XIII, 31 i 32. 

història de les maldats humanes es trobarà una hipocresi; 
major que la de què s'ha revestit el Govern francès a l'acusa] 
al discretíssim i pacient Pontífex Pius X, de no voler la pat 
social. La secta lo que pretén no és la pau, sinó la mort de 
la Iglésia catòlica, lo que ella intenta amb una petulàncü 
repugnant per medi dels seus instruments governamental' 
és que el Papa s'avingui amb la destrucció de la Iglésia, ami 
la dissolució de son organisme diví, i les injúries i les violèn 
cies contra el Pontífex no són altra cosa que la ira de la im 
pietat contra la constància de la fe. Pere serà sempre la pedra 
incommovible en què està assentada la Iglésia, i la pedra que 
no han pogut somoure els perseguidors que fins ara ha tin¬ 
gut la Iglésia no la somouran tampoc les diabòliques astúcies 
dels governs maçònics. 

Ells no volen reconèixer al Papa com a cap de la Iglésia 
catòlica, perquè no ha volgut consentir en deixar d’ésser tal 
cap; perquè no ha volgut anul·lar-se el declaren enemic de la 
nació francesa, pertorbador de la seva pau, i treuen de Fran¬ 
ça al Prelat qui el representava. I l’impedir la comunicació 
del cap amb els membres, l’amputació del cap per a separar- 
lo del cos, no és una sentència de mort contra la Iglésia? 


IV 

Fruits i víctimes de la persecució 

De consegüent, legalment el Cristianisme orgànic, la Iglé- 
sia catòlica avui està proscrita de França; però la llei dels 
homes, la llei dels dimonis, ^serà prou poderosa per a arren¬ 
car dels cors cristians la fe, l'amor i l'esperança en Jesucrist? 
tFarà tancar la boca dels creients qui imploren l’assistència 
del Mediador entre Déu i els homes? La persecució legal, 
podrà impedir el culte catòlic? 

L'home no pot respondre a aquesta pregunta; però el cris¬ 
tià sap que si la secta ha pogut tallar la soca i les branques 

de l’arbre sant de la Religió catòlica, no podrà destruir les 
arrels, ni llençar fora la llavor de la mostassa, plena de po¬ 
tència vital i que després dominarà a la secta vana i transi¬ 
tòria com a la fi ha dominat totes les sectes que han aparegut 
des de la predicació del Cristianisme. 

El Senyor Omnipotent i misericordiós es compara a si 
mateix, en les Sagrades Escriptures, respecte a la manera 
com governa a la humanitat, al pagès qui conrea els seus 
camps i cuida els arbres que en ells creixen. Tot arbre ha 
d’ésser podat; la magnificència de son brancatge, el luxe 
d’una vegetació esplèndida, el pagès qui no cerca l’efecte 
agradable de la vista, sinó el fruit saborós que ha de delectar 
el paladar i mantenir el cos, ho sacrifica, perquè coneix que 
l’arbre serà més productiu si el poda i si redueix la ufana 
de les seves branques. 

El càstig i la penitència són una necessitat de la humanitat 
prevaricadora; tot pedagog qui vol treure deixebles aprofitats 
té un sistema de càstigs, i el Pedagog celestial qui governa als 
cristians, que són els deixebles de Jesucrist, qui s’eduquen 
en la seva escola, o sia en la Iglésia catòlica, envia de quan 
en quan càstigs per a exercitar-los en la resistència, per a 
fomentar el seu valor, per a estimular-los en la pràctica de 
les virtuts, per a ensenyar-los el despreniment de l’esperit 
del món, i a revestir-se de l'esperit de Déu, que és esperit de 
puresa, d’amor i de desinfecció de la terrenal brutícia. Diu 
l’Esperit Sant: 1 «Als qui estimo els reprenc i castigo.» Tots 
els Sants han considerat les tribulacions com misericòrdies 
divines destinades a perfeccionar aquells a qui el Senyor vol 
ennoblir. La vida cristiana s'ha de sobreposar a la vida mun¬ 
dana, l'esperit ha de dominar i regir la matèria, i la caritat i 
amor han de vèncer l’egoisme. I per això el Pedagog celes¬ 
tial, al mantenir contra les portes de l'infern i tot el poder 
de les tenebres la seva escola aquí a la terra, que és la Iglé- 


1. Apocalipsi, III, 19. 

sia catòlica, no obstant, usa uns instruments de càstig, valent- 
se de la mateixa malícia humana i diabòlica, que després 
llençarà a l’infern, quedant en definitiva triomfant la bondat, 
la puresa i l’amor, fent-se la divina selecció dels escollits i 
dels reprovats en l’hora de les grans liquidacions. 

Per això, caríssims, en aquests temps de persecucions, de 
predicació de falses doctrines, d’escàndols i corrupció pú¬ 
blics, convé molt afirmar i ratificar la nostra fe, alenar la nos¬ 
tra esperança, recordant el gran i evident principi amb què 
governaven la seva vida els primitius patriarques del nostre 
llinatge que ens recorda la Sagrada Bíblia, 1 qui habitaven en 
tendes movibles, perquè sospiraven per una altra pàtria per¬ 
manent que ve després del curt temps que dura aquesta vida 
terrenal; i aquest gran principi l’apòstol Sant Pau 2 ens el 
recorda a tots els cristians ,perquè visquem amb despreni¬ 
ment fins de lo més lícit i honest i just que ens és agradable, 
perquè estem aquí de pas, i Déu, summe consol i alegria de 
la criatura racional, és l’únic fi, perfecció i complement de la 
nostra existència, que tot lo altre és incapaç de satisfer. 

És clar que el maliciós i cruel podador que Déu ha per¬ 
mès que s’introduís en la seva Iglésia a França, la secta ma- 
çònica, al tallar les esplèndides branques de l'arbre sortit del 
gra de mostassa de la fe cristiana, ha fet un mal impondera¬ 
ble, i serà causa de ruïna espiritual a molts fills de l’antiga 
nació cristianíssima. El poble senzill i humil serà la víctima 
més desgraciada, i per la Iglésia serà aquest el pesar més 
gran, perquè ella existeix principalment pels pobres i humils. 3 
Suprimides les escoles catòliques, dominant l'ateisme en tota 
la vida pública, reduït el culte de Déu a un culte privat i 
particular, la gran massa popular quedarà separada de la 
influència de la Religió, i viurà sense noció de Déu, de la vida 
eterna, de la doctrina de Jesucrist, única que salva, i, de 

1. Miquees, II, 10. 

2. Hebreus, XIII, 14. 

3. Lluc, IV, 18. 

consegüent, serà llençat el poble a una vida de desesperació, 
sense el consol maternal de la Iglésia i baix la fèrula deses¬ 
perant de l’Estat, el qual no és regit per la fe i la caritat, 
sinó per l’egoisme personal d'escola o de secta. De manera 
que convé molt que el nostre poble comprengui aquestes ve¬ 
ritats, i que no se li faci creure, com ho donen a entendre 
molts periòdics i persones superficials, que la persecució de 
França, i la que s'intenta a Espanya, no és dirigida més que 
contra els religiosos, el clero i les autoritats de la Iglésia. Va 
principalment contra el poble. El clero llençat del seu país 
ja sap lo que ha de fer, perquè Jesucrist, que, com Déu 
que és, veia ja les persecucions que havien de venir, diu 
en l'Evangeli: 1 «Si us llencen d'una ciutat espolseu el vostre 
calçat sobre la ciutat rebel, i aneu's-en a una altra, que s'a¬ 
profitarà de la vostra paraula.» I en efecte, així ho ha fet el 
clero en les distintes persecucions. 

El vent de la revolució arramba els núvols que porten en 
son si la pluja fecundant, i els llença sobre un país que la 
Providència divina vol fertilitzar. Perseguits els religiosos i 
eclesiàstics, i obligats a sortir de França en la primera revo¬ 
lució, ara ja fa més de cent anys, passaren en molt nombre 
a Anglaterra, i aquesta nació potentíssima s'aprofità d'ells, 
els quals promogueren en aquell país la restauració catòlica, 
essent dita nació, la més poderosa del món, una d’aquelles 
en què avui dia la Iglésia catòlica viu amb més llibertat, i és 
tractada amb més consideracions, després de més de tres 
centúries de cisma i heretgia. 

El poble és el qui sofrirà i el qui serà la víctima de la 
impietat dels governs, ell és el més indefens ,i els qui el pri¬ 
ven de la religió que salva les ànimes pagaran en l’altre món 
el seu monstruós delicte. «Més els valdria, diu l'Evangeli, 2 que 
amb una mola al coll fossin negats en el mar.» 


1. Mateu, X, 23. 

2. Mateu, XVIII, 6. 

V 

La glòria del martiri i la selecció dels elegits 

Entre la diversitat de sentiments que desperta en Tànim: 
cristiana l’actual persecució de França, hi excita una sublin 
espècie de goig espiritual. El goig, l'alegria i el consol que e 
poble cristià sent en la contemplació dels admirables marti 
ris dels sants qui patiren i moriren per la fe de Jesucrist 
Perquè l'actual persecució és el martiri de la Iglésia de Fran 
ça, i si el martiri d'un home o d'una dona particulars sói 
admirables, i si la seva passió inspira himnes de victòrú 
que avui encara cantem amb entusiasme; el martiri, la per 
secució, la passió, de tot un poble il·lustre, el poble cristiz 
de les Gàl·lies, és clar que mou encara més l’amor i l'alegriz 
triomfal de les ànimes generoses que es glorien en les victò 
ries de la virtut humana, i en la immortalitat de la fe qu< 
professen. 

Perquè aquesta persecució i aquest martiri són una novz 
Epifania, és a dir, una nova manifestació de Déu al món pei 
medi de Jesucrist. Avui, en el segle xx i en la nació francesa 
famosa per tot el món civilitzat, la fe de Jesús és tan viva : 
entusiasta com pocs anys després de la Resurrecció del Sal 
vador era viva entre els cristians de Jerusalem, perseguit* 
de mort per la Sinagoga, o entre els ciutadans de Roma que 
es deixaven portar al circ per a ésser devorats de les bèsties 
La persecució actual dels maçons a França ha portat una 
commoció molt més forta a aquella nació i a tot el món ci 
vilitzat, de la que portà a Roma i a tot I'Imperi la persecució 
de Neró; i és perquè el Cristianisme és tan viu ara, al cap de 
dos mil anys, com ho era en sos principis, perquè el Cristianis 
me és la resplendor de Déu que il·lumina als homes, i així 
com Déu és etern, la seva resplendor, per la qual es manifesta 
al món, durarà per tots els segles dels segles. I cada perse¬ 
cució és una victòria, i cada victòria és una nova demostració 

i prova de la divinitat de la nostra fe, i, de consegüent, un 
nou motiu de consol pels creients. 

És necessari que hi hagi escàndols, però jai d’aquell per 
•qui ve l’escàndol! El món mai podrà sofrir a Jesucrist, i sem¬ 
pre el perseguirà. Ja Sant Pau deia: 1 «Tots els qui voldran 
viure piadosament amb Jesucrist patiran persecució.» Perquè 
la supèrbia no pot sofrir la humilitat, la sensualitat s’avalota 
contra la puritat i continència, l’avarícia es recrema quan se 
li parla de generositat i llarguesa: és a dir, l’esperit del món 
i l’esperit de Jesucrist són contraris, i entre ells hi haurà 
guerra perpètua. I aquestes persecucions que ara mou la 
maçoneria, que significa l’esperit del món, de supèrbia, de 
sensualitat i d’avarícia (puix sabut és que entre els maçons 
hi ha gent molt rica i molt lluïda), és aquella persecució que 
descriu Sant Joan 2 de les concupiscències contra l’esperit, i 
és el compliment de les antigues profecies. 

Sí, l’actual persecució maçònica que ha intentat dissoldre 
la Iglésía catòlica a França, l’odi contra el nom de Jesús, que 
proscriu i desterra de la societat per medi de lleis injustes, i 
que a Espanya té també començada la campanya, aquesta 
persecució contra Jesús és el compliment i realització de les 
profecies de l’Antic Testament, i d’una manera molt particu¬ 
lar de la profecia de Simeó en el Temple, que ens refereix 
l’Evangeli que digué a la Verge Maria, qui portava en sos 
braços a l’Infant Jesús: «Aquest Fill teu serà un signe de 
contradicció .» 3 És a dir, serà el blanc contra el qual es tiraran 
les sagetes de la malignitat humana. 

Jesús és el cabdill i capità diví dels qui creuen, esperen i 
estimen a Déu, la divisa de son escut és l’amor a Déu i l’amor 
als homes. L’adoració i submissió a Déu, i l’emancipació dels 
homes subjectes a l’esclavitud del jou carnal per a disfrutar 
de la llibertat dels fills de Déu, és l’objecte perpetu de la seva 

2. I Joan, II, 16. 

3. Lluc, II, 34. 

missió aquí a la terra; i els fills de la carn no podran sofrir 
mai als fills de l'Esperit, i els perseguiran mentre el món serà 
món. Per això digué Simeó, dirigint-se al qui és el primer dels 
predestinats, Jesús: «Aquest serà el blanc de les contradic¬ 
cions ». 1 

Crist i Belial no poden avenir-se, ni la llum i les tenebres 
juntar-se . 2 La persecució és sempre contra Jesús, complint-se 
la profecia de Simeó. Els heretges, encara que diuen que van 
contra la Iglésia, van contra Jesús, i així ha estat des del 
principi. Quan a Sant Pau, perseguidor de la Iglésia, pel camí 
de Damasc se li aparegué Jesús, el Senyor li digué: «Sàul, 
Sàul, per què em persegueixes?» Si la Iglésia prescindia de 
Jesús, si es desfeia del Salvador, si es constituïa com una 
societat científica o humanitària, és a dir, si es desprenia 
de son caràcter diví, els governs sectaris no la perseguirien; 
així veiem que la Iglésia catòlica es pot dir que és l'única 
religió perseguida. Jesús clarament manifestà que la seva 
missió a la terra era promoure en ella la glòria de Déu, i la 
Iglésia continua fidelment aquesta missió que el seu Fundador 
li encarregà; els esperits malignes, Satanàs i els seus minis¬ 
tres, són enemics de Déu, i tota la seva activitat s'exercita 
treballant contra Déu. La terra, de consegüent, és el gran 
camp de batalla, és el lloc de les sublims lluites entre el Bé 
i el Mal, entre Jesús i Satanàs, i la Iglésia catòlica és el gran 
castell i fortalesa de Jesucrist; per això els enemics de Déu 
dirigeixen les seves bateries contra la Iglésia, i l’exèrcit de 
l'heretgia, l’exèrcit de la maçoneria, intenta en aquestes hores 
una escomesa general contra la fortalesa de Déu a la terra, 
la santa Iglésia catòlica. 

El govern sectari de França diu que ha romput amb la 
Iglésia, però que no persegueix a la Religió; mes no pot negar 
que persegueix a Déu. Ha tret les imatges de Jesús crucificat. 


1. Lluc, II, 34. 

2. II Corintis, VI, 15. 

ha esborrat el nom de Déu dels llibres que passen els nois a 
les escoles, i ara acaba de manar que es fonguin les monedes 
perquè en elles hi havia gravat el nom de Déu. És que el 
dimoni i sos adeptes no poden sofrir a Déu i als seus mi¬ 
nistres; i per això persegueixen a Jesús, el Pontífex summe 
de la humanitat i mediador entre Déu i els homes. 

Tota la revelació cristiana va compresa en aquesta lluita 
que ja expressaven els antics mites gentílics i que la univer¬ 
sal humanitat porta en sa pròpia consciència. La lluita entre 
el Bé i el Mal, entaulada en l’interior de cada home en dis¬ 
tintes peripècies que duren tota la vida, es desenrotlla exte¬ 
riorment en la història humana; i el nostre dogma ens en¬ 
senya que hi ha d’haver situacions difícils i que s'han de 
passar combats heroics, però que en l’últim resultat Jesús 
serà el vencedor, i son regne etern constituirà la situació de¬ 
finitiva del llinatge humà. 

Podem dir que tot el context de les Sagrades Escriptures 
es refereix a aquesta lluita, que comença en son primer llibre 
del Gènesi, amb la impugnació de Satanàs contra nostres 
primers pares, i acaba en l'Apocalipsi, el darrer llibre de la 
Bíblia, amb la glorificació eterna de la humanitat triomfado¬ 
ra, capitanejada i presidida per Jesús, principi i fi de totes 
les coses. 

La profecia és una de les grans proves amb què Déu ha 
volgut demostrar als homes que el Cristianisme és obra seva; 
i l'escàndol de l'actual persecució a França posa altre cop en 
evidència el compliment de la profecia, i manifesta que la 
paraula de Déu no passa, sinó que es realitza i dura a través 
de tots els segles, així com l'escàndol de l’heretgia és transitori 
i canvia de formes. 

Llucifer, el pare de la mentida, es vesteix sempre segons 
la moda dominant per a enganyar més fàcilment als homes, 
i Oh quant lluminosa és per a l'esperit creient, i quantes coses 
diu a l'home de fe cristiana la persecució que començà en la 
sagrada Persona de Jesucrist i continua durant tots els se¬ 
gles contra la seva Iglésia! I, no obstant, malgrat totes les 

persecucions, ella és en definitiva l'hereva de la humanitat, 
la que guarda el gran patrimoni espiritual de la doctrina 
de salvació contra el lladronici de les sectes, dissipadores de 
la veritat. 

I veu's aquí ara, caríssims, a França altra vegada el com¬ 
pliment d'aquest gran principi. Quan els lladres s’han volgut 
ficar a la Casa de Déu per a robar i dissipar el tresor de la 
Veritat eterna, els ministres de la Veritat s’han juntat, l'Es¬ 
perit Sant ha unit els seus cors mitjançant el llaç dolcíssim 
de l’amor a la Veritat, i obedients a la veu del gran Pare de 
famílies de la humanitat cristiana, el Sant Pare Pius X, han 
alçat el crit contra els sacrílegs invasors de la santa ïglésia 
catòlica perquè el poble fidel no es deixés enganyar per la 
hipocresia de la maniobra que, dient que és política, no és 
altra cosa que perseguidora de la Religió de Jesucrist, el 
regnat del qual en el llinatge humà, segons la profecia de 
l'Evangeli, no ha de tenir ni terme ni fi. 

Però els falsos profetes són sempre lo mateix, tant en 
l'Antic com en el Nou Testament. Gent pompàtica qui predi¬ 
ca l’adveniment pròxim de la felicitat humana que mai acaba 
d’arribar, gent estèril que mai funden res, envejosos dels qui 
distribueixen al poble el pa nodritiu que alimenta l’esperit, 
i traient ells de la boca del poble el pa de la immortalitat, la 
doctrina i la fe de Jesucrist, li donen el pa de la mentida , 1 
que torna anèmies els esperits, que enganya als homes i els 
deixa més famolencs encara. La mentida no alimenta a l’ho¬ 
me. No hi ha res pitjor per a la salut pública que la sofistica¬ 
ció dels aliments, i principalment dels aliments espirituals. 
El pa que despatxen les sectes, majorment quan s’han apo¬ 
derat de l’Estat, í que ells diuen que és l'únic aliment digne 
del poble civilitzat, <mo us sembla que no satisfà la gana de 
l'ànima racional? Causa la mateixa il·lusió del qui somia que 
menja i que està satisfet, que al despertar-se queda la seva 


1. Proverbis, XX, 17. 

satisfacció desvanescuda. La nostra santa Religió trobà en el 
món, quan aparegué en ell, una gran fam dels esperits; així 
també esperem que al despertar-se la França impia de l’actual 
somni sentirà una fam que sols podrà satisfer el pa sobresubs- 
tancial que portà a la terra Jesús, Fill de Déu, i que guarda 
i reparteix als homes la santa Mare Iglésia. La història de sem¬ 
pre. L'heretgia desapareix i aleshores els seus seduïts tornen 
a la Casa pairal de la humanitat cristiana, la Iglésia catòlica, 
fora d’aquells qui hauran anat a parar a la perdició eterna. 
Així es va fent la selecció humana i queda determinat el 
nombre dels escollits qui han de regnar per sempre amb Je¬ 
sús en la glòria. 


VI 

Oració i penitència davant de la persecució 

Davant del llastimós espectacle de la França, veïna nostra, 
i en aquest temps de Quaresma, és molt propi cridar els 
cristians a penitència. Les caigudes de les societats i nacions 
sempre provenen del pecat. Quan el pecat abunda, diu el sa¬ 
grat llibre de l'Apocalipsi, 1 Déu trasllada el candeler de la fe 
d’un país a l’altre. La fe és un llum i el pecat és tenebres, i 
la llum i les tenebres no poden llarg temps estar juntes en un 
poble. O venç el pecat, o venç la fe. El pecat ofega la fe, o 
bé la fe dissipa el pecat. Així ho ensenya la història dels cis¬ 
mes i heretgies nacionals. Per això diu l’Esperit Sant, diri¬ 
gint-se a la Iglésia d'Efès: «Fes penitència; si no, trauré el 
teu candeler del seu lloc per a portar-lo a altre.» 

Aquesta amenaça contra la famosa Iglésia oriental la feia 
el Senyor perquè la secta dels nicolaïtes s'anava estenent, sec- 


1. II, 5. 

ta que ensenyava als seus seguidors que podien entregar-se 
sense la regla de la Llei divina a totes les sensualitats, a poca 
diferència com la nostra secta dels maçons, i és clar que el 
desfrè de la carn és també lo que ha disminuït l’esperit de 
l’antiga França cristianíssima. Aquesta nació generosa, amant 
de les coses grans i glorioses, avui la veiem en gran part ator¬ 
dida i quasi negant-se a si mateixa, presa d’un deliri contra 
la Religió, fent cara a Déu, i un ministre d’aquella república 
s’alaba, en un moment de bogeria parlamentària, de que ha 
apagat les estrelles del cel. Però l’escàndol i l’heretgia criden 
als homes rectes i reflexius a la penitència, els fan compendre 
la necessitat d’humiliar-se davant de Déu, i de reprimir la su¬ 
pèrbia de la carn, subjectant-la a les lleis de l'esperit, perquè 
la penitència purifica l’horitzó de les ànimes, equilibra les cons¬ 
ciències i serena els esperits, allunyant les tenebres, de mane¬ 
ra que la llum de la fe torni a resplendir. El candeler de la 
fe no serà traslladat de la Iglésia de França, malgrat la per¬ 
secució actual; però és clar que ha de venir el remei de la 
penitència cristiana. 

Figureu-vos, caríssims, les oracions sublims, els sentiments 
altíssims, les virtuts heroiques que la persecució haurà pro¬ 
duït a França. A ella pot aplicar-se aquella comparació de l’an¬ 
tic profeta, 1 que representava la tribulació que redimeix, en 
un cup o tina on es trepitgen els raïms. Els solitaris de la 
Cartoixa, exiliant-se del seu antic monestir; els penitents de 
la Trapa, obligats a emigrar d'algunes de les seves granges- 
convents on practicaven la mortificació treballant les terres; 
els apostòlics fills de Sant Domingo, Sant Francesc, Sant Ignasi 
de Loiola i altres dispersats; les monges i altres religioses 
condemnades a eixir de les seves famílies espirituals i sub¬ 
jectades a la misèria; els fidels seculars amb les seves iglésies 
i parròquies, les cases pairals del poble cristià, intervingu¬ 
des i detentades per l'autoritat civil; tot el conjunt dels fills 

de Déu, tots els qui estimen i adoren a Jesucrist han sigut tre¬ 
pitjats en el cup o tina de la tribulació espiritual, la més 
amarga de totes; però d'aquesta pressió de la tribulació espi¬ 
ritual n'eixirà el vi generós d'una vida cristiana sublim i una 
regeneració social. 

Encara que s’hagi podrit una part del raïm, mentre hi ha 
en ell grans bons, el pagès l'aprofita i per causa dels grans 
bons no llença el raïm; així Déu no desfà un poble mentre 
en ell hi troba fills fidels, 1 i en les renovacions operades per 
la Providència ells seran el llevat que farà fermentar i boni¬ 
ficarà tota la massa. Aquests són els camins del Senyor. 

Mes els camins del Senyor es preparen per medi de la pe¬ 
nitència. Així el precursor Sant Joan Baptista predicava als 
pobles la vinguda del Messies; i sempre la penitència cristia¬ 
na, que és la purificació humana, ha sigut la condició necessà¬ 
ria d'estendre's el regne de Déu. 

Per això Nós havem escollit en aquesta Quaresma, per a 
presentar-vos, un tema de meditació i reflexió espiritual, la 
caiguda de la França crístianíssima. A la vista d'una ruïna 
tothom reflexiona, i davant d'ella l'home entra en si; unes ruï¬ 
nes recorden lo transitori de les coses humanes i eleven l'es¬ 
perit fins a la visió d’aquell món en què no hi pot haver 
ruïnes, perquè és permanent i etern, puix consisteix en la ple¬ 
nitud d’una vida indestructible. A més, com diu Sant Agustí, 
devem Nós dir-vos: Has vist caure a l’altre? Mira de no caure 
tu. I per a evitar la caiguda, fonamentem la nostra vida en 
la penitència cristiana: en la reflexió i recolliment que for¬ 
tifiquen l'esperit i el preparen per a l'oració, que ens eleva 
fins a Déu; en la mortificació dels sentits que humilia la carn 
i la subjecta a l’enteniment i eixampla el cor deslliurat de la 
carn per a seguir fàcilment els camins de la Llei que Jesucrist 
ens donà. 


1. Isaïes, LXV, 8. 

El venerable Granada 3 té un capítol on prova que els pe¬ 
cats són la causa de que es redueixi el regne de Jesucrist a 
la terra, i manifesta com sempre, ja de des l'Antic Testa¬ 
ment, la multiplicació del poble és una benedicció del Senyor, 
un fruit de la virtut, així com el pecat disminueix el nombre 
dels fills de Déu. El pecat fa perdre la fecunditat, esterilitza; 
i la Iglésia, quan multiplica el seu esperit, augmenta la fecun¬ 
ditat, perquè els cristians són els fills de l’Esperit. Ni la lite¬ 
ratura, ni la política, ni les arts, ni la filosofia són aptes si no 
són fecundades per l’Esperit, per a produir fills de Déu: sense 
aquesta influència divina resten estèrils totes aquelles nobles 
disciplines. Som fets fills de Déu per una regeneració, és a 
dir, per una mena de nova creació espiritual. Per això eí 
Psalmista 1 2 demana a Déu que li introdueixi un esperit nou; 
per això la Iglésia a l'invocar a l'Esperit perquè vingui a visi¬ 
tar i omplir el nostre cor, l’anomena Esperit Creador; 3 i aquest 
Esperit quan resideix i habita en el nostre cor, és el qui fa 
que amb sentiments d'inefable amor ens dirigim a Déu ano¬ 
menant-lo Pare. 4 L'Esperit, de consegüent, és el qui crea po¬ 
bles cristians. Un poble carnal no és un poble cristià, perquè 
la carn ofega a l’esperit. 

Contemplant, doncs, les ruïnes de la França cristianíssima, 
procurem nosaltres amb l’oració, el recolliment i la penitèn¬ 
cia alcançar aquest do del Senyor, que és el seu Esperit, no 
sols perquè nosaltres mereixem ésser fills de Déu, sinó també 
perquè s'estengui pel nostre poble l'Esperit celestial, a fí que 
sia el poble dels fills de Déu robust i fort, que resisteixi les 
impugnacions de l'esperit sectari, avui desencadenat també 
en la nostra pàtria. 


1. Símbolo de la Fe, part V, tractat 10, cap. V. 

2. Psalm L. 

3. Himne Veni Creator. 

4. Romans, VIII, 15. 

VII 

Conservem la nostra fe 

En la història de la Passió de Nostre Senyor Jesucrist 3 
trobem un cas real que a Ell li passà, i que és un cas al ma¬ 
teix temps simbòlic de lo que ara passa a la Iglésia de França. 
Anava el Redemptor carregat amb la creu, caminant ple de 
sofriments, afronts i amargures cap al Calvari per a ésser 
crucificat, i les piadoses dones de Jerusalem li sortiren pel 
camí, compadides i plorant el suplici que anava a sofrir el Fill 
puríssim de la Verge Maria; i Jesús, girant-se envers elles, 
els diu: «No vulgueu plorar sobre Mi, ploreu sobre vosaltres 
i sobre els vostres fills, qui haureu de suportar tribulacions 
imponderables.» 1 2 Així també, vosaltres, ànimes sensibles, qui 
ploreu per la sort del clero a França, per la persecució contra 
els bisbes, sacerdots, religiosos i religioses, i contra els tem¬ 
ples i el culte de Déu, i a Espanya per les amenaces del ma¬ 
teix estil, no ploreu, no, pel sacerdoci, pel culte i pel temple, 
sinó que haveu de plorar per vosaltres i pels vostres fills, qui, 
desemparats de l'auxili i gràcia de Jesucrist, que els homes 
reben pel ministeri de la Iglésia, cauran en les esclavituds de 
les concupiscències, en les vanitats i bogeries mundanes, i les 
ànimes criades a imatge i semblança de Déu, sense la llum 
sobirana de la fe, viuran i moriran en les tenebres i ombres 
de la mort, que únicament ha dissipat la meravellosa i dolça 
claror de l’Evangeli de Jesucrist. Ploreu, de consegüent, l'eter¬ 
na condemnació de moltes ànimes. Perquè els expositors sa¬ 
grats, quan expliquen el simbolisme de l’arbre eixit de la me¬ 
nuda llavor de la mostassa, diuen que els ocells del cel que 
baixen i es posen en les seves frondoses branques són les 
ànimes qui cerquen acolliment en la Iglésia per a assegurar-se 
contra els perills espirituals de la vida present. 


1. Lluc, XXIII, 28. 

2. Lluc, XXXIII, 28 

Per això vos exhortem, caríssims, a treballar per a la con¬ 
servació de l'arbre frondós de la santa Mare Iglésia, baix la 
benèfica ombra del qual ens ha posat l’amorosa providència 
del Senyor. Les misericòrdies divines són innombrables, de 
manera que tota la nostra vida i totes les victòries que ob¬ 
tenim de les nostres passions, tots els actes de virtut que 
practiquem, tots els mèrits que adquirim són un efecte de 
la misericòrdia divina; però aquesta misericòrdia suposa sem¬ 
pre la cooperació de la nostra voluntat, sense la qual la mi¬ 
sericòrdia de Déu, que visita la nostra ànima, es convertiria, 
sense la nostra cooperació, en una acusació formidable contra 
la nostra consciència, que per això ensenya l'Angèlic Mestre 
Sant Tomàs d'Aquino, 1 que els pecats dels cristians són més 
greus que els dels gentils, i en l’altre món seran també molt 
més rigorosament castigats. Perquè el cristià no solament té 
un coneixement molt més clar de la llei de vida, sinó que, a 
més, té la gràcia de la redempció, i, de consegüent, és molt més 
culpable si prescindeix d'aquesta gràcia i abusa de la infinita 
misericòrdia que Déu li fa. Deixar desemparada la Iglésia 
quan ella és perseguida, és un pecat d'omissió. 

De consegüent, tots vosaltres, caríssims cristians, teniu 
obligació de consciència de treballar per la santa Iglésia de 
Déu, de defensar-la de les impugnacions de la secta, de po- 
sar-la al damunt del vostre cor, com la cosa més estimada 
de la terra, perquè és l'obra de Déu més excelsa que hi ha 
en el món. Tot interès terrenal, per important que sia, ha de 
cedir davant de l’interès de la salvació eterna. Tot passa i es 
desvaneix en l'ordre de les coses humanes, la filosofia, fins la 
verdadera i sòlida, revesteix formes diferents, segons les èpo¬ 
ques i les escoles; la literatura i les arts són distintes en els 
diferents pobles, les lleis civils cauen en desús, les formes de 
govern canvien i han de canviar segons les èpoques: sols Je- 
sucrist és el mateix ahir que avui, i així serà en tots els se- 


1. 1-2, q. 106, a. 2. 

gles; 1 per això l'apòstol Sant Pau 2 el proclama Rei dels 
segles immortal i invisible, i que sols a Déu toca la glòria 
per tots els segles dels segles; i la Iglésia nostra Mare, a 
nosaltres sacerdots, ens mana cada dia fer aquesta augusta 
proclamació de Jesucrist com a Rei de tots els segles, en el 
fervor de la nostra oració. I com la Iglésia és el verdader 
regne de Déu a la terra, té ella com Déu una mena de necces- 
sària immortalitat. 

Ella és, caríssims cristians, la vostra casa pairal; no cer¬ 
queu acolliment en altres cases que cauen; i en aquesta casa 
immensa de Déu, que és al mateix temps la casa dels homes, 
perquè la casa del Pare és també la casa dels fills, en aquesta 
casa ens diu la Sagrada Escriptura 3 que hi ha moltíssimes 
estades o habitacions distintes, acomodades a totes les neces¬ 
sitats i fins a tots els temperaments i gustos. Per això enlloc 
com en la Casa de Déu, en la santa Iglésia catòlica, regna tant 
la llibertat. 4 Els uns viuen en l’estat eclesiàstic o religiós, els 
altres en l'estat secular; els uns segueixen la vida activa, els al¬ 
tres la contemplativa, cadascú abraça la professió que desitja, 
puix totes la Iglésia les considera honestes i respectables; els 
uns es constitueixen en monarquies, els altres en repúbliques; 
en tots els rams de la vida hi ha diversitat de sistemes, i ca¬ 
dascú pot seguir el que millor li sembli, mentre guardi la llei 
del Criador i Salvador: «Estimaràs a Déu sobre totes les co¬ 
ses i al pròxim a la manera que t’estimes a tu mateix.» 

Per això vos exhortem a tots, cristians de la Nostra juris¬ 
dicció, a demanar a Déu aquesta santa llibertat, de la qual 
ha privat la tirania del Govern francès als cristians, germans 
nostres, de la veïna República. Demanem en aquesta Qua¬ 
resma fervorosament al Pare de les misericòrdies i Déu de 
tota consolació, que deslliuri als nostres germans francesos 


1. Hebreus, XIII, 8. 

2. I Timoteu, I, 17. 

3. Joan, XIV, 2. 

4. II Corintis, III, 17. 

de la tribulació que passen, i que els restitueixi la llibertat de 
la vida cristiana. Demanem-li també que la malícia sectària no 
porti a Espanya una tribulació igual, puix amb ella ens ame¬ 
nacen des de fa temps els enemics descoberts i encoberts de 
la religió catòlica; i com la santa Quaresma és temps d’oració, 
de penitència i de propiciació, i en ella la Passió i Mort de 
Jesucrist Senyor nostre forma part principal de les nostres 
contemplacions piadoses, i com l’oració i l'almoina són medis 
per a obtenir la misericòrdia divina, als reverends Rectors 
de los nostres parròquies ordenem: 

Primer: Que almenys una vegada totes les setmanes de 
Quaresma es faci en les seves iglésies respectives la devoció 
piadosíssima del Via crucis, procurant explicar-la al poble i 
excitant-lo a practicar-la, el qual acte de pietat i religió oferim 
des d'ara al diví Redemptor Jesús per a obtenir el seu celes¬ 
tial auxili en les tribulacions que passa la seva Iglésia a Fran¬ 
ça i perquè detingui i destrueixi les que amenacen també a 
la nostra Espanya, sens dubte pels nostres pecats. 

Segon: Procuraran també els reverends Rectors durant el 
sant temps de Quaresma fer una col·lecta entre els seus feli¬ 
gresos per a les necessitats apremiants de la Iglésia a França, 
cuidant Nós, després, de remetre la caritat dels nostres fidels, 
junt amb la nostra, a la Iglésia tan atribolada dels nostres 
veïns i germans. 

I humiliem-nos tots, caríssims germans i fills, davant de la 
majestat de Déu, ofès pels nostres pecats; purifiquem les nos¬ 
tres consciències amb la penitència cristiana; alcem el nostre 
esperit per medi de l’oració i la freqüència de sagraments i 
la pràctica de les obres de misericòrdia per sobre les vanitats 
mundanes, a fi que, units d'enteniment i voluntat amb Jesu¬ 
crist, nostre dolcíssim Mestre i Redemptor, Fill consubstan¬ 
cial de Déu i hereu de la glòria, mereixem, pels mèrits infinits 
de la seva Passió i Mort, participar de la seva herència divina, 
que consisteix en aquesta vida en la pau i consol de l'esperit, 
i en l’altra, en la possessió de l'eterna glòria. Amén. 

I com Maria Santíssima és Verge poderosa i Mare dolcíy 
sima de tots els cristians, i la Iglésia la proclama vencedora 
de totes les heretgies, exhortem als reverends Sacerdots di¬ 
rectors d’ànimes a que procurin infondre en el cor dels fidels 
la seva utilíssima devoció, majorment per medi del Sant Ro¬ 
sari, pregant sempre per l'extirpació de les heretgies i per la 
conversió dels heretges i pecadors, a fi que tots els qui havem 
sigut redimits per la Sang preciosíssima del seu Fill Jesús pu¬ 
guem cantar eternament les seves misericòrdies en la Glòria. 

I perquè Déu Senyor nostre vos comuniqui els auxilis po¬ 
derosos de la seva gràcia, vos donem la Nostra Benedicció 
en nom del Pare t i del Fill t i de l’Esperit Sant t- Amén. 

Vic, dia de Sant Francesc de Sales, 29 de gener de 1907. 






LA LLEI DE LA CREENÇA* 
(Contra els qui volen abolir-la) 


Sumari 

I. Idolatria i Revelació. 

II. La Revelació es completa en Jesucrist: és, doncs, immu¬ 
table. 

III. La doctrina evangèlica és la sabiduria universal. 

IV. 0 la Fe o la Idolatria. 

V. O el culte de la Veritat o el culte de la Mentida. 

VI. La Llei de la Fe és Llei d'Amor. 

VII. La Llei de la Fe és Llei de Gràcia. 

VIII. L’instint de Creença requereix la Llei de la Fe. 

IX. Necessitat del magisteri de la Iglésia. 

X. La Fe és la base de les grans personalitats. 

XI. La Sabiduria profètica i la Sabiduria acadèmica. 

XII. La Fe, fórmula de la vida. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en Nostre 
Senyor Jesucrist. 

* Nova pastoral sobre la fe, que aparegué a fi d’estiu, 14 de se¬ 
tembre de 1907. Es pot prendre per una segona part o ampliació de 
la pastoral La confessió de la Fe (1906). 

Abscondisti haec a sapientibus et prudentibus et 
revelasti ea parvulis. 

«Escondires aquestes coses als savis i prudents i 
les has descobertes als pàrvuls.» 

(Mateu, XIX, 25.) 

I 

Idolatria i Revelació 

És una mania molt antiga en el llinatge humà el voler-se 
fer els homes ells mateixos la religió. En els principis del lli¬ 
natge, en les memòries més antigues de la història trobem ja 
una inclinació difícil de resistir a adorar els homes l'obra de 
les seves mans. I aquesta mania no abandona mai a la família 
humana, ni en les èpoques antigues ni en les modernes, ni 
en els temps de resplendent civilització ni en els quasi salvat¬ 
ges. Moisès i els profetes treballaren heroicament, obraren 
amb un rigor sublim per a la destrucció dels ídols, i, no obs¬ 
tant, fora d’una part electa de la Humanitat, l'ídol encisava 
als homes i no sabien prescindir d’ell. 

Era l’ídol l’amor de la humanitat; i ni els pobles més ele¬ 
gants se sabien desprendre d'aquesta brutícia, com l'anome¬ 
naven els profetes d'Israel. 

Sant Pau 1 rebé una impressió dolorosíssima quan a l'arri¬ 
bar a Atenes trobà la ciutat donada del tot a la idolatria; i la 
seva ànima ardent, son esperit amant dels homes fins al grau 
més sublim, no parà fins a ficar-se al consell selecte dels savis 
ateniencs per a predicar-los la vanitat dels ídols i la unitat 
de Déu. 

El Cristianisme netejà en gran part la terra d'ídols. Però 
la perversa inclinació rebrota, i variant de formes, o en les 

supersticions populars, o en les imposicions polítiques, c 
les belles ficcions de poetes i artistes, en les vanitats cient 
fiques o en les invencions i regles de les sectes, els horm 
manifesten que no s’ha desarrelat de la decaiguda hurnanit; 
la passió de fer-sc la religió els mateixos homes. 

L'efervescència religiosa de l'actual Europa, les discu 
sions, els projectes d’organització espiritual, les persecucion 
i fins les tendències d’una part de la literatura i de l’art, d> 
mostren que subsisteix la inventiva religiosa; i els falsos pr< 
fetes són encara les delícies de la gent mundana, com h 
foren en l’antiguitat. Mai surten més déus que quan els h< 
mes s'aparten del Déu verdader, així com per a veure’s-1 
cerquen llum artificial al faltar-los la llum del sol. Isaïes j 
explicà aquest fenomen en el poble d'Israel: 1 «Vosaltres, o 
incrèduls jueus, enceneu foc i us volteu de flames, i voleu cj 
minar a la llum d'elles i del foc que haveu encès.» 

L'Europa actual està en la situació psicològica, com ar 
diuen, descrita pel Profeta, i podem dir que en la seva visi 
tan comprensiva, l'antiquíssim Profeta abarca també el mó 
dels esperits insurrectes, la llavor dels quals sembraren Lute 
i els filosops alemanys principalment, que avui es manifest 
en la literatura, en les arts i en la política, i que es contn 
posa a l'eterna ensenyança de la Iglésia sostenidora del nu 
nament de Déu en el Sinaí, i renovat i sublimat per Jesucrist 
«Adoraràs solament a ton Déu i Senyor, i a Ell sol serviràs. 

Sempre hi ha hagut i durarà fins a la fi dels segles aques 
dualisme en el llinatge humà: una ensenyança sobrenatura 
divina, una ciència de salvació baixada del cel, inspirada 
intimada als homes en forma imperativa categòrica, segon 
el mot cèlebre dels filosops alemanys, amb caràcter de font 
mental, eterna i cosmopolita; i una altra discutible, subjecta : 
transacció, múltiple, acomodatícia, vestint-se a totes les mc 
des, d'actualitat, pròpia dels esperits que es tenen per supe 

riors, i dc la qual sols són capaços, diuen ells, els qui viuen 
en una esfera més alta d'inteHectualitat. 

Hs a dir, 1 ensenyança dels profetes i apòstols, i després 
de la santa Iglésia catòlica, que de part de Déu intimen als 
homes una doctrina que no és fruit de la intel·ligència criada, 
° sia de l’enteniment humà, sinó manifestació limitada de la 
Intel·ligència divina, el Verb de Déu, única Llum segura i in¬ 
variable amb la qual hem de veure i judicar les coses variables 
d'aquesta vida transitòria, doctrina invariable, com ho és la 
Summa Intel·ligència de totes Is coses, la qual Intel·ligència 
dóna unitat al llinatge humà perquè lliga amb si mateixa to¬ 
tes les èpoques, 1 civilitzacions, pobles, societats, nacions i 
tots els individus del llinatge, i tot ho condueix a un fi de 
tanta excelsitud i glòria, la vida eterna, que nosaltres per a 
compi endre-la i contemplar-la necessitem també una trans¬ 
formació gloriosa. 

Aquesta doctrina no és una elaboració humana, al revés, 
nosaltres som elaborats per ella; i tota la nostra vida cris¬ 
tiana, la nostra formació cristiana, consisteix en posar-nos 
dòcilment en el gresol de la doctrina ensenyada pels profetes 
i apòstols, i en particular pel Príncep dels profetes i Mestre 
dels apòstols, Jesús Senyor nostre; i en la conformació de la 
nostra vida, dels nostres costums, dels nostres sentiments i 
•dels nostres principis amb aquesta doctrina fem consistir la 
nostra perfecció, la nostra elevació, la nostra dignitat i la nos¬ 
tra salvació eterna. Així com l’altra doctrina, oposada a la que 
ens ha ensenyat el Sant Esperit, acomodatícia, variable i sus¬ 
ceptible de totes les modes i que cerca sempre l'última moda, 
-és obra dels homes; ells la fan i la desfan, ells la posen pels 
cims i la proposen per a ésser adorada fins que vingui una 
altra moda: la nova treu l’antiga; com obra d'homes, com 
.a creació de 1 enginy humà, l’objecte d'adoració és variable: 
fins al mateix adorable Jesús ells el transformen i canvien, 

el divideixen, l’analitzen i en l'inquiet laboratori de la S' 
imaginació li donen diversitat de formes. Uns digueren < 
era el mateix Déu etern. Criador de totes les coses, que s 1 
via fet visible als homes mitjançant un cos fantàstic. Alb 
que no era tal Déu, sinó que a l’home perfet, nascut de Ms 
Verge, li havia sobrevingut una virtut divina que el constit 
la més excelsa de les criatures i l’unia amb el mateix Déu. 
d’ara, els nostres contemporanis, diuen que l’obra cristià 
que la nostra religió ens la fem nosaltres mateixos en el r 
tre interior; que els dogmes cristians són una elaboració 
l'esperit de l’home, i que lo que en diem la divinitat de l’a 
rable Jesús, Aquest se la féu Ell mateix: d’home s’anà tra 
formant en Déu, és a dir, és un Déu que es féu per si mati 
I els cristians diem: Genitum, non factum, consubstan 
lem Patri. 

La separació d’aquestes dues ensenyances, la doctrina 
lestial de la religió i les movedisses doctrines humanes, 
inspiracions divines que il·luminen l’horitzó etern dels sot 
naturals destins de l’home racional i la inventiva enginyi 
amb què certs fiiosops, poetes, sociòlegs i homes d’Estat 1 
volgut formar un regne espiritual que satisfaci les elevai 
aspiracions humanes, separar en el camp fecundissim de 
humanitat el blat de la zitzània és la missió divina que 
la Iglésia de Déu a la terra; afirmar la Veritat i proclama] 
reina contra aquells esperits dèbils i famolencs que no sat 
suportar-la i s’alimenten de tot lo que es presenta nou i 
lectable, impedir la sofisticació de la Veritat i del Bé, m 
tenir la noció de la Veritat i del Bé en el món, que ja l’an 
Profeta deia que els fills dels homes disminuïen: veus a< 
lo que fa la santa Mare Iglésia, quan agavella els princip 
errors d’una època, o d’una situació social, i en forma de 
tàleg els presenta als seus fidels qui esperen d’ella sa direc 
espiritual, a fi que sàpiguen abstenir-se de certs principis c 
es respiren diluïts en les regions de la teologia, de la filoso: 
de la política i de la literatura contemporànies. Això és lo ç 
ha fet la Congregació del Sant Ofici en el catàleg que segu 

al decret Lamentabili sane exitu, de 3 de juliol del present 
any 1907. 

Amb la summa exquisitat amb què sol procedir la santa 
Iglésia Romana, mare i mestra de totes les iglésies del món, 
tractant de l'anarquia dominant, en aquest Decret no imposa 
un sistema, no preceptua una teoria, ni tan sols ho indica. 
La Iglésia de Jesucrist ha engendrat la llibertat; però, conei¬ 
xedora del mal humà per excel·lència, la supèrbia, i dels efec¬ 
tes d’ella, i lo cega que és i pretensiosa, veient al món mo¬ 
dern engallardit amb son avenç material i sa potència física, 
creient-se amb això apte per a donar lleis a l’esperit i per a 
formular no sols un nou organisme social, sinó que també de 
corregir i adobar la religió, girar-la al revés i fins fer-la nova, 
la Iglésia ens recorda el respecte a la tradició, i ens presenta 
un catàleg de les aberracions en què han caigut els esperits 
qui volen corregir l'obra dels profetes i apòstols i del Verb 
etern, qui completà l’ensenyança religiosa de la Humanitat. 

En Jesús de Natzaret, s'acabà el període constituent de la 
religió a la terra. En l’ordre espiritual l'Encarnació del Verb 
representa la plenitud dels temps i el complement de la Re¬ 
velació divina. El cel ja ens ha dit tot lo que ens havia de 
dir; Déu, a l’enviar al món la seva Paraula sobirana, que és 
el Fi: de la seva infinita Intel·ligència, Jesús Unigènit del Pare, 
donà als homes i confià a la guarda de la Iglésia el tresor de 
la Veritat; i com la Veritat és invariable, la Iglésia no pot 
treure ni posar en aquell tresor, sinó solament administrar-lo 
i distribuir-lo al llinatge humà i aplicar-lo als homes segons 
les necessitats diverses dels temps. 


II 

La Revelació es completa en Jesucrist: 

ÉS, DONCS, IMMUTABLE 

Déu no ha de dir al món res més de lo que li ha dit fins 
Ara, almenys d'una manera autoritària i imperativa i amb ca- 

ràcter de llei general; i escriu un gran contemplatiu, Sant 
Joan de la Creu, que després que Déu ha enviat al món a son 
Verb, qui s'ha fet oir de tots els homes, i qui per ministeri 
de la Iglésia ressona en totes les generacions que van aparei¬ 
xent sobre la terra, una nova revelació, la pretensió del des¬ 
cobriment o de l'aparició d’una nova veritat sobrenatural, 
fóra una injúria al Verb encarnat, qui conté en si tota la ve¬ 
ritat que es refereix als homes, a son fi i als camins de la seva 
eterna salvació. 

És l'essència del Cristianisme la Paraula divina parlada al 
món, o sia, el Verb de Déu qui il·lumina la intel·ligència hu¬ 
mana: aquesta és la llum per llargs segles desitjada de la 
humanitat, llum que ha aclarit el gran misteri de la restau¬ 
ració i redempció humana; és el total compliment de la pro¬ 
fecia, que l’evangelista Sant Mateu 1 expressa aplicant als 
sermons de Jesucrist aquelles paraules de l'antic vaticini: 
«Parlaré per a aclarir coses que estaven ocultes des de la crea¬ 
ció del món.» 

De consegüent, en l'ordre de les seves relacions amb l'eter¬ 
nitat, amb la llei de la creença, de l’adoració i de la conducta 
de la seva vida moral, l’home tot ho té en Jesucrist; en aquest 
concepte Ell fou suficient pels homes qui escoltaren la seva 
viva veu i foren sos contemporanis aquí a la terra, i serà su¬ 
ficient pels homes darrers qui viuran a la terra, per a l'última 
generació humana que precedirà a la segona vinguda del Fill 
de Déu quan es presentarà a judicar a tot el llinatge, eternit¬ 
zant la Humanitat al posar punt final a la successió de les 
seves generacions. 

La totalitat de la revelació cristiana exigeix la seva intan- 
gibilitat i constitueix la unitat espiritual del llinatge. Els dog¬ 
mes, que són les lleis de l’esperit humà elevat a l'ordre sobre¬ 
natural, usant una expressió de Brunetière, donen unitat al 
llinatge humà, com les lleis físiques donen unitat i harmonia 
a la naturalesa material. 


1, Mateu, XIII, 35. 

EI món físic, cl món dc la malcria és, segons la doctrina 
teològica, com una ombra del món dels esperits; però nosal¬ 
tres els homes, en qui l’esperit viu en la matèria i la matèria 
en l’esperit, els grans secrets i misteris de l'esperit, la magní¬ 
fica naturalesa espiritual, el món invisible, cl contemplem 
enlgmàticament en el món visible i material. Sant Pau 1 a les 
manifestacions sensibles i visibles, al llenguatge dc la matèria, 
a les expressions llegibles als nostres ulls carnals, als rudi¬ 
ments de l’ordre sobrenatural que nosaltres trobem a la terra, 
amb divina profunditat els anomena els elements del món; i 
el famós Brunetière, qui fa pocs mesos ha mort, alta intel- 
ligència qui trobà la veritat sobrenatural en els camins rectes 
i en la intenció pura dels estudis de la ciència humana, el 
famós Brunetière, com glossant i aplicant, sens dubte incons¬ 
cientment, la doctrina de Sant Pau, diu que els dogmes han 
d'ésser immutables, i ho són en virtut de sa pròpia natura¬ 
lesa, perquè constitueixen les lleis del món espiritual, i la 
immutabilitat de les lleis, i la permanència dels elements, 
són una necessitat absoluta que de cap manera impedeixen 
el lliure moviment, l'espontaneïtat i la fecunditat de la vida 
de l’esperit, ni el progrés de les ciències morals, com les lleis 
físiques que governen el món material ni perjudiquen l'espon¬ 
taneïtat de la vida sensible, ni impedeixen el progrés de les 
ciències naturals. 

Sense el dogma desapareix la unitat del llinatge, i així 
veiem que l’exageració del racionalisme disgrega al llinatge. 
Sols Déu té la virtut d’unir; l’home, al revés, desuneix, i ja 
Sant Agustí deia: Nihil quam hoc genus tam sociale natura 
tam discordiosum vitio. L'home indubtablement té la facul¬ 
tat de dissoldre, així ho ensenya la història; i si alguna vegada 
un sentiment purament humà ha engendrat una unió, aquesta 
ha sigut transitòria i interessada. L'home amb les seves soles 
forces ha pogut sentir la llei de la unitat humana, i per boca 

del còmic llatí ha dit: Homo sum: humani nihil a me aïienum 
puto; però aquest sentiment l’han experimentat sols certes 
ànimes, mai ha sigut universal, permanent i desinteressat, sinó 
mitjançant el dogma indiscutible, revelat, que no està sota, 
sinó sobre de l’home, que és una fórmula divina, una llei im¬ 
posada i indestructible, no una llei acordada per unes cons¬ 
tituents mundials, com ara diuen. La nostra llei, la constitu¬ 
ció humana, l'havem rebuda quan fórem constituïts, i és la 
llei del nostre ser i la realització d’una fórmula del Criador. 


III 

LA DOCTRINA EVANGÈLICA ÉS LA SABIDURIA UNIVERSAL 

La llei de la creença radica en el nostre cor, i constitueix 
la sabiduria del cor, no és la llei d'una facultat humana, sinó 
de totes les facultats i de tot l’home. Sant Pau contínuament 
contraposa la sabiduria cristiana a la sabiduria mundana. De 
la nostra sabiduria en són susceptibles els homes qui no te¬ 
nen lletres, ni han freqüentat universitats, ni coneixen els 
plaers de la literatura, ni han escoltat les explicacions dels 
filosops. Consisteix en una elevació de les ànimes senzilles 
a l’esfera de la llum. És un gran misteri, però misteri palpable 
i innegable. Jesús en donava gràcies a son Pare celestial amb 
aquelles paraules tan conegudes de l'Evangeli de Sant Mateu: 
«Jo us glorifico, oh Pare, Senyor dels cels i de la terra, perquè 
haveu tingut ocultes aquestes coses als savis i prudents del 
segle, i les haveu revelades als petits i humils.» 1 

És una difusió de llum viva que no penetra més que en 
les ànimes desinteressades qui cerquen la Veritat, a Déu, per 
amor, i no amb segons fms. És una difusió lluminosa univer¬ 
sal, per tot el poble. Ja els antics profetes l’havien pronosti- 

cada, i nosaltres la veiem i la palpem, i l’Evangeli, i també 
l’antiga profecia, ens ensenyen com havem de comprar aques¬ 
ta llum de sabiduria. Jesús, en diferents llocs dels seus ser¬ 
mons, ens explica aquest comerç espiritual. Amb diferents 
signes i símbols ens diu que qui vol adquirir aquesta pedra 
preciosa de la sabiduria celestial tot s'ho ha de vendre per a 
comprar-la. La filosofia, ja des de l’antiguitat profana, s'ha 
dit que era l’amor a la sabiduria, i com la sabiduria evangè¬ 
lica és d'un grau molt més alt de sublimitat, l'amor a la 
sabiduria, a la veritat, la filosofia cristiana exigeix que dit 
amor estigui totalment possessionat de l’home. Ha d'ésser 
un amor sense reserva, absolut, il·limitat. Amaràs a ton Déu 
i Senyor amb tot el teu cor, amb tota la teva ànima, amb totes 
les teves forces, i a Ell sol serviràs. Aquesta és la nostra 
filosofia. 

Pel cristià aquest concepte de la sabiduria evangèlica, de 
la ciència de salvació, és indubtable i irrefutable. El Mestre 
celestial el predicà evidentment quan, posant les seves mans 
sobre un nen, exclamà amb aquelles venerables paraules: 1 «Si 
no us torneu com aquest infant, no entrareu en el regne dels 
cels.» L'infant, en certa manera, no té preocupacions i pos¬ 
seeix la llibertat d’esperit. El regne dels cels és el regne de 
la veritat triomfant, és la llum sublim, i a ell sols hi podem 
arribar mitjançant la ciència de salvació, que dissipa totes les 
preocupacions i ens deslliura de l’esclavitud del món. La mis¬ 
sió del Salvador aquí a la terra fou la difusió d'aquesta ciència 
de salvació, la universalitzà, la democratitzà. 

Els heretges, sobretot els moderns, estan tocats d'un orgull 
aristocràtic. Es creuen saber més que el comú dels homes, 
viure en una esfera superior, i miren amb expressió d'infe¬ 
rioritat als restants mortals. Jesús fou amic de la turba, i 
tots els grans imitadors del dolcíssim Redemptor han cercat 
preferentment exercir son ministeri de salvació en el poble. 


2. Mateu, XVIII, 5. 

Lo meravellós de l'Evangeli consisteix en l’eficàcia de la seva 
potència per a fer savis. Un cristià, una cristiana perfets són 
verdaders savis i posseeixen d’una manera sublim la ciència 
de salvació. Pensen, senten i obren d'una manera incompa- 
rablement superior als filosops mundans. Estan pròxims a 
l'ideal. Aquest miracle en el món espiritual és molt comú. 

Tots els qui havem exercit el ministeri sacerdotal, a cada 
pas havem trobat un equilibri d'enteniment, una puresa de 
sentiments i una rectitud i desinterès de voluntat, és a dir, 
una ciència de la vida en persones populars, una noblesa i 
idealitat d'existència, de la qual estan molt lluny els filosops 
i literats mundans. És que eren com el nen sobre el qual 
posà les mans el Redemptor presentant-lo com a símbol de 
vida perfecta. 

Al contrari, la sabiduria mundana ha fet molt pocs savis.. 
Desorientada i ensuperbida, pretensiosa, mirant amb desdeny 
al restant del llinatge, el Déu dels humils li ha permès que 
caigués en les més grans confusions i vergonyes. Dos famo¬ 
sos escriptors, no eclesiàstics, l’un d'ells protestant, han pro¬ 
clamat ben clar davant de l’Europa moderna la bancarrota 
de la ciència. Una gran part de la carta de Sant Pau als ro¬ 
mans té per objecte humiliar als savis mundans, retraient-los. 
amb amor incomparable i sinceritat vivíssima els excessos i 
aberracions en què Déu els havia deixat caure, perquè conei¬ 
xent-lo no el volien adorar; i la moderna França ens presenta 
exactíssimament el mateix espectacle. Les mateixes preten¬ 
sions, la mateixa supèrbia i les mateixes abominacions en els 
costums. El vent de la impietat se n'ha dut la sabiduria de la 
França cristiana. Han caigut en l’esclavitud dels ídols. Les. 
teories més abominables sobre la generació humana, els de¬ 
lictes més repugnants contra aquesta, coses que abans sola¬ 
ment trobàvem que consideressin lícites i jurídiques les an¬ 
tigues civilitzacions gentils en el període de sa decadència i 
corrupció, o bé en certs pobles de l'Àsia, de civilització de- 

gradada, ara tenen a França els seus apologistes literaris . 1 És 
que hi falta la Llei. El gran Tertullià, contemplant el mateix 
espectacle contra el qual escriu Sant Pau en la carta als ro¬ 
mans, és a dir, l’enllaç del refinament literari i de les abomi¬ 
nacions del vici, exhalava aquest crit eloqüent: Oh lex Crea- 
torisl i Oh llei fonamental del llinatge, oh llei de la generació 
esborrada del cor dels qui es diuen i es tenen per savis! 
jOh llei del Criador, únic Legislador verdader! 


IV 

O la Fe o la Idolatria 

Treta la llei, anul·lat aquell precepte: A Déu amaràs i a Ell 
sol serviràs, ve de seguida el regnat de l'ídol. Perquè la con¬ 
cupiscència, l'avarícia, la supèrbia, totes les passions huma¬ 
nes, treta la llei, elles es converteixen en llei de l'home, go¬ 
vernen a l'home i l'home les serveix a elles; l'home queda 
vençut i conquistat, i tot vençut és esclau del vencedor per 
dret de conquesta. Per això Sant Pau , 2 lo mateix que les an¬ 
tigues Escriptures, a les dites passions, a l'home subjecte a 
elles, les anomenava una idolatria, i realment tota idolatria 
no és res més que això: de les seves aficions, de les seves 
passions i inclinacions l'home en fa simulacres i els adora. 
Allí serà ton cor on tindràs ton tresor, diu l'Evangeli 3 i en¬ 
senya l'experiència. Les passions dominen, les passions són 
deesses, i l’home els paga son culte. En èpoques civilitzades 
com la grega, la romana i la nostra, els simulacres són ele¬ 
gants, el culte és artístic, no hi ha llei que lligui, però sí un 
jou que esclavitza; al fugir l'home de la direcció de la llei, 


1. V. Le Correspondant, 25 juin 1907: «La Crise morale», par Felix 
Klein. 

2. Efesis, V, 3. 

3. Mateu, VI, 21. 

pròpia del ser racional, cau en l'opressió i esclavitud de la 
matèria cega i bruta. La carn venç a l’esperit, perquè l'he¬ 
retgia, ensenya Sant Pau , 1 que és una obra de la carn, fins 
la que es disfressa amb el nom de racionalisme. La carn és 
el ferment de totes les passions; fins aquelles qui semblen 
espirituals, a l’esperit li són comunicades per la cara. El nos¬ 
tre esperit per si mateix no té passions ; 2 no és passiu, sinó 
actiu, però els afalacs carnals l'emboliquen. La nostra raó és 
curta, però dreta, i amb l'auxili de Déu governa, regeix i or¬ 
dena les passions, les quals aleshores magnifiquen i exalcen 
la dignitat humana, i il·luminades per la llum intel·lectual cons¬ 
titueixen una aurèola gloriosa del nostre llinatge. Les passions 
són un element interessant de la universal harmonia del món 
humà. Però elles no existeixen per a ésser senyores, sinó per 
a ésser serventes. La senyora és la raó, i tot el treball del 
Cristianisme, l'obra de la Redempció, té per objecte obtenir 
que la raó sobrenaturalment il·luminada regeixi i governi a 
l'home. La virtut consisteix en obrar amb l’ajuda de la gràcia 
en conformitat amb les regles de la raó, així com el pecat 
és un mancament, és mancar a la regla racional. D'un Prefaci 
de l'antiga litúrgia 3 copiem les següents línies: «És just que 
us alabem, oh Senyor, puix essent Vós la Raó sobirana i ha¬ 
vent-nos fet racionals, tant com ens apartem dels tràmits de 
l'equitat ens apartem també de la vostra participació, així 
com permaneixem en la vostra semblança mentre no ens 
eixim dels camins de la Veritat.» La Veritat, Déu, és la nostra 
regla. Qui es pot queixar? La fe és la submissió del nostre 
enteniment a Déu, Veritat infinita; és la fidelitat a la seva Pa¬ 
raula, que la Iglésia ens proposa. Els dogmes no els ha fet 
la Iglésia, no els han fet els homes; constitueixen el tresor 
de la Revelació, que és la llei del nostre esperit, que no es- 


1. Gàlates, V, 20. 

2. Div. Thomae 1-2, 9-22 a. I. 

3. D. Guéranger, L’année liturgique , vol. X. pàg. 401. 

treny, sinó que eixampla l’horitzó de la nostra intel·ligència, 
obrint-li espais infinits. 

Rebutjada la llei de la creença, ve la idolatria, l’adoració 
de lo que cadascú es fa. Perquè la destrucció de la llei no 
significa ni importa l’extirpació de la creença, i la creença 
sense llei és un dels grans perills de la Humanitat. La creen¬ 
ça mai desapareixerà del llinatge humà, perquè és una exigèn¬ 
cia de la nostra naturalesa. Un formigó de sectes ha sortit 
del Protestantisme qui relaxà la regla de la fe; són innom¬ 
brables les interpretacions de les Sagrades Escriptures que 
pugnen les unes amb les altres, que del sagrat text han donat 
els seus doctors: cada secta té son simulacre, la seva fór¬ 
mula; i la Iglésia de Déu, sempre constant amb si mateixa, 
va guardant la unitat de la creença sense permetre mai la 
desviació del riu cristal·lí de la veritat revelada, que deriva, 
segons l'Apocalipsi , 1 de l'Anyell de Déu, font inestroncable de 
vida que ha d’apagar la set de l’infLnit a totes les generacions 
humanes, mantenint a l’home en la vida superior que ens farà 
mereixedors un dia de la possessió de la Llum eterna. 


V 

O EL CULTE DE LA VERITAT 0 EL CULTE DE LA MENTIDA 

La relaxació de la regla de la fe avui encara és major que 
en temps dels protestants. El camp de la idolatria s’és fet 
més extens. Avui ja no solament es nega a la Iglésia, columna 
et firmamentum veritatis, la facultat divina de regular la 
creença, d’interpretar-la i proposar-la als cristians, sinó que 
fins es nega l'existència de la veritat . 1 La veritat cadascú se 
la fa, diuen els nous profetes. Canvia, evoluciona, es transfor- 


1. XXII, 1. 
1. Prop. 58. 

ma, és una creació del nostre esperit, qui és sobirà i no té de 
subjectar-se a cap llei. La negació de la veritat és correlativa 
de la negació de Déu. Déu és la Veritat, i la Veritat és Déu, 
així ens ho diu la revelació cristiana, així ho demostra la sana 
filosofia i així ho explica la Sagrada Teologia. Els esperits 
raquítics o extraviats, els homes inflats qui no volen confessar 
una superioritat sobre d'ells i després se subjecten i cauen 
esclaus de les majors misèries, tenen el gust espiritual per¬ 
vertit i senten gran inapetència per a l'aliment sòlid de la 
veritat. La veritat és massa per ells, perquè la mentida do¬ 
mina en el seu cor. 

És clar que fora de la Iglésia existeixen homes qui donen 
culte a la veritat; en les Sagrades Escriptures trobem dife¬ 
rents gentils, verdaderament sants, i encara que la vocació 
a la fe és sempre un misteri, no obstant, és indubtable que 
els esperits rectes, que aquells qui no són esclaus de cap ídol, 
qui no practiquen la idolatria, generalment parlant tenen una 
dòcil inclinació a obeir al precepte fonamental del Cristia¬ 
nisme: «Adoraràs a ton Déu i Senyor, i a Ell sol serviràs.» 
Això explica les conversions d'homes savis que veiem en totes 
les edats, qui entren en el gremi de la santa Mare Iglésia per 
a adorar la veritat a la qual donem culte tots els deixebles 
d’Aquell qui digué: «Jo só la Veritat .» 1 

La mentida és sovint elegant i seductora. És la gran pros¬ 
tituta dels pobles, segons l'exactíssim llenguatge dels profe¬ 
tes; i desgraciats d'aquells qui es deixen enganyar per la mor¬ 
tal delícia de sos falaguers atractius! La idolatria és i ha 
sigut sempre l’adoració de la mentida, la major de les fla¬ 
queses de la humanitat, i la més perillosa de les seves ma¬ 
lalties. La mentida és dòcil, amable, té l’encís d'una varietat 
summa, s'acomoda a totes les condicions d’esperit, sap afa¬ 
lagar a tota classe d’homes, respondre a totes les passions 
humanes; el filosop més adust s’entreté amb ses delícies, com 


1. Joan, XVI, 6. 

el poeta o artista més afable; el devot, qui no és recte, sent el 
seu amor amb més vehemència que no pas ningú, el ric l’ado¬ 
ra vestida d’or: és una coqueta qui sap fer-se interessant a 
tothom. Els pobres són els qui estan més exempts d’aquesta 
misèria; per això són els predilectes de l’Evangeli de la Ve¬ 
ritat i els més expressivament cridats a l’herència de la glòria. 

Filosofia avui quasi no n'hi ha. Però l'actual literatura 
i les arts actuals, la política, el periodisme, les relacions so¬ 
cials, tot el conjunt d’elements qui formen l’esperit públic, 
en bona part avui constitueixen un culte esplèndid a la men¬ 
tida; no cerquen, no es preocupen de la veritat, sinó que, al 
revés, fugen d'ella . 1 Al regne de la Veritat, al Déu de cels i 
terra, font de tota l'existència, i de qui deriva la resplendor 
i la gràcia de tota hermosura, ideal de la vida humana, exem¬ 
plar de tota perfecció, amor que junta en dolcíssim llaç tot 
lo visible i invisible de la creació, i a Jesús, son Verb etern, 
qui ens ha donat l’explicació del gran misteri i ha interpre¬ 
tat lluminosament, amb interpretació autèntica, la nostra na¬ 
turalesa, volen substituir-hi un Olimp fantàstic, poblat de 
déus de creació humana, una idealització de les inclinacions 
i passions humanes, de manera que no han d’ésser subordi¬ 
nades, conformades a la regla sublim del Ser infinit i perfec- 
tíssím, sinó que elles són norma, exemplar i consol de la vida. 

Per això els pseudo-profetes qui canten les seves alabances 
i volen contribuir a l’embelliment d’aquest modern Olimp, el 
regne de la felicitat i de la glòria humana, pretenen la crea¬ 
ció d’una religió sense Déu, d’una pietat atea; enyoren l’Olimp 
de la Grècia, que es fongué baix el foc celestial de la parau¬ 
la dels pescadors de Galilea; i més idòlatres que els grecs, 
els falta la seva exquisida estètica en l'erecció dels simula¬ 
cres i en la creació de déus. Perquè els grecs no estaven do¬ 
minats de la impietat; la seva idolatria naixia, més que de 
la vanitat, de la insuficiència humana; tenia una certa espon- 

taneïtat i harmonia; era una ombra, sovint deforme, de la 
veritat. Els nous idòlatres estan faltats d'espontaneïtat; no 
són, generalment parlant, esperits sincers; han conegut i tas¬ 
tat la veritat, però la voldrien subjectar als seus gustos i 
desigs, i troben que els fa resistència. Perquè aquesta és la 
diferència entre la Veritat, Déu, i l'ídol; que la Veritat vol 
subjectar, donar forma i vida a l'home, i l’ídol és la criatura, 
l'obra de l'home. És l’home que s'adora a si mateix; és l'home 
enganyant-se a si mateix; és la mentida que s'ha apoderat de 
l'home i li fa la llei, de la qual ell volia fugir. 


VI 

La Llei de la Fe és Llei d'Amor 

Diuen que dintre del Déu dels cristians s’hi troben estrets, 
i això que és infinit; cerquen una expansió per a les seves 
facultats, i, fugint d'aquell Amor immens d'on deriven tots 
els amors rectes, cauen en l’egoisme, és a dir, en l'amor de 
si mateix, del seu gust, de la seva inclinació; tenen una verda- 
dera caiguda, perquè, si l’amor a la veritat fa pujar a l’home, 
l'iHumina i eleva, tota passió que no cerca la veritat enfonsa 
a l’home i l'ofega. De manera que en lo que es refereix a la 
pràctica de la vida, a l’orientació dels costums, tota la qües¬ 
tió religiosa es redueix a aquesta pregunta: ,-Qum és l’objecte 
de l’amor de l'home? <;Què és lo que fonamentalment i essen¬ 
cialment ha d’estimar l'home? És a dir, ,-quin és l'objecte de 
la nostra adoració? 

La religió augusta tramet a l'home l'eco de la revelació del 
Sinaí i del Calvari, i li diu: «Amaràs a ton Déu i Senyor, i a 
Ell sol serviràs.» I veus aquí, caríssims, el germen i la subs¬ 
tància de tota la Religió: és a dir, què és lo que ha d'estimar 
l’home. La litúrgia medieval , 1 al·ludint a un heroic defensor 

de la fe, diu: Ad amoris regulam populos hortatur, perquè, 
en efecte, el Cristianisme és la regularització de l'amor. La 
fe i l'amor coincideixen i s'identifiquen. En l’ordre perfet de 
les coses no hi ha fe sense amor, ni amor sense fe; quan aques¬ 
ta se separa de l’amor, els teòlegs diuen que és informe, és 
a dir, que està desfigurada. Per això la Religió és una llei de 
creença i amor. 

La llei de la unitat resplendeix sempre en el nostre llinat¬ 
ge, fins en les seves aberracions. Quan una preocupació s'apo¬ 
dera del seu esperit, quan s’entusiasma amb un principi, vol 
aplicar-lo a tots els ordres de la vida. L'home modern és 
amant de la llibertat, avorreix les imposicions i vol regir-se 
per son propi criteri. I la nostra santa Religió té els mateixos 
principis, però en un perfet equilibri. La responsabilitat és 
de cadascú; cadascú haurà de respondre de si mateix; de con¬ 
següent, no són els altres els qui han d'obrar per ell, sinó que 
l'home ha d’ésser el verdader autor de totes ses accions, mo¬ 
viments i obres. L'Evangeli compara l’interior de l'home a 
un regne, i per això diu que el regne de Déu està en el nostre 
interior . 1 Però també és cert que aquest Evangeli juntament 
individualista i col·lectivista, que aquesta mateixa doctrina de 
salvació que Jesús vingué a predicar-nos, que aquesta llei 
de perfecta llibertat 2 que els apòstols anunciaren a tots els 
pobles de la terra, no vingué a desunir, sinó a unir; i que el 
desig més intens del diví Redemptor i l’objecte principal de 
la seva llei és obtenir la unitat d’esperit de tothom . 3 I no pot 
haver-hi unitat sense un principi unificador, i aquest principi 
unificador del llinatge humà és Déu, sense el qual els homes 
quedarien disgregats, com partícules inquietes d'un món des¬ 
ordenat dels esperits. I la traducció humana de la unitat di¬ 
vina és la llei de la creença i de l'amor o adoració per la qual 
sempre ha propugnat la santa Mare Iglésia, i ara de nou en 


1. Lluc, XVII, 21. 

2. Jaume, I, 25. 

3. Joan, XVII, 11. 

el Decret de 3 de juliol de la Congregació de la Santa i Ro¬ 
mana Inquisició, motiu de la present Instrucció Pastoral. 


VII 

La Llei de la Fe és Llei de Gràcia 

Molts moderns catòlics en l’ordre de la doctrina de salva¬ 
ció repugnen a la llei perquè no coneixen prou la gràcia; 
essent així que la nostra llei cristiana és anomenada la llei 
de gràcia. El Cristianisme sense la gràcia no es pot suportar. 1 
Tindrà admiradors, fins apologistes, homes il·lustres qui estu¬ 
diaran de fer-ne imitacions i de proposar-lo al món com pos¬ 
seint una potència social insuperable; així foren Comte i 
Taine, noms de primera magnitud en la història sàvia del 
segle xix; però sense la gràcia, sense l'estima i l'apreci de la 
gràcia, mai sabran practicar-lo, menys encara disfrutar-lo, ni 
entendre, de consegüent, sa íntima essència. Contemplen l'ex¬ 
terioritat del Cristianisme: unes formes sublims distintes de 
les demés formes humanes, un equilibri i una harmonia en 
què s'aprofiten tots els elements de la vida, on s’expansionen, 
sense sortir del ritme, totes les facultats humanes, on sense 
cap violència totes les forces s'utilitzen en pro del bé comú; 
essent sempre l’Amor en son més alt concepte l'intens motor 
del món immens dels homes. Però no volen confessar a Déu, 
ni volen subjectar-s'hi; al revés, volen subjectar Déu a una 
inspecció, a la crítica, a la moderna deessa. Molts avui l’exal¬ 
cen més que a la veritat, i és evident que el poder de la crítica 
és inferior al poder de la veritat. La crítica està sota la ve¬ 
ritat, és una aplicació d’ella a lo contingent i variable; però 
voler la crítica amidar tota la veritat, explicar-la, és un con¬ 
trasentit, perquè la crítica és un efecte de la veritat; i així 

com molt naturalment per la causa ens expliquem l’efecte, 
perquè està contingut en ella, per l’efecte no es comprèn bé 
la totalitat de la causa. Déu és immens, i la crítica humana 
és molt limitada. 

Les aspiracions de la nostra naturalesa racional es diri¬ 
geixen a obtenir una satisfacció completa, i quan la gràcia 
cristiana riquíssima i multiforme no suavitza aquestes aspi¬ 
racions, no atempera l'apetit racional, quan l’home no mira 
més enllà d’aquest món, quan es creu que la terra és el pa¬ 
radís i no espera son complement en una altra vida, aleshores 
s'apodera de l'home una pruïja que no el deixa viure, un desig 
d'investigar, una set de novetats que tot fre se li fa insupor¬ 
table, aetas nostra freni impatiens} i ve a caure en errors 
gravíssims. 

Això passa perquè l'home s'oblida de la gràcia. Pren la Re¬ 
ligió com una disciplina purament humana, com un sistema 
elaborat pels homes, i, de consegüent, la considera subjecta 
al seu examen, i vol amidar-la amb les mateixes mides amb 
què s’amiden les coses humanes. I la Religió és una gràcia 
divina que lo primer que exigeix és que l'home la consideri 
obra de Déu, com una manifestació i comunicació de Déu a 
la criatura. El Cristianisme, la Igïésia a la terra, és un fet 
històric i diví, i la seva interpretació no ha de quedar sub¬ 
jecta al beneplàcit humà, sinó a un criteri diví. 


VIII 

L’instint de Creença requereix la Llei de la Fe 

Els moderns, contra els quals va el decret Lamentabili, 
no neguen la creença; al revés, molts d'ells li paguen un cert 
culte; però sí neguen la fe. Creença i fe no són lo mateix. La 

20 










30ó 


J. TORRAS I BAGES 

creença és instintiva i la fe racional, i, no obstant, molts ra¬ 
cionalistes admeten la creença i rebutgen la fe. És que els 
falta la moderació. Tot instint de si té una certa vaguetat, 
careix de regla precisa, i la seva satisfacció proporciona a 
l'home una gran intensitat de goig. L’instint de la creença 
permet a l'home divagar per regions immenses, inexplorades 
i misterioses, i en ses ascensions troba excitacions vivíssimes. 
És com un aeronauta qui practica ses ascensions per les re¬ 
gions altes i sense direcció fixa. Per això aquests aeronautes 
de les regions espirituals tenen caigudes tremendes, més en¬ 
cara que els globus sense direcció. Són de la mateixa espècie 
que els místics, d'un temperament similar en l'ordre natural, 
i els místics, fins els més piadosos qui pretenen volar a la 
seva, sense seguir les prescripcions de la sabiduria cristiana, 
en totes les èpoques han tingut aberracions lamentables. 

L’instint de la creença en l'home suposa que existeix una 
regió del misteri; si tot lo que existeix capigués dintre de la 
nostra raó, l’instint de la creença fóra inútil i ja no el tin¬ 
dríem. Hi ha coses que són més enllà de les fites del nostre 
coneixement. Aquesta regió misteriosa els grans positivistes 
moderns l'han confessada i reconeguda, i alguns d'ells, Littré 
per exemple, s’han posat, després de molts anys de bregar 
amb si mateixos, en braços de la Revelació divina, reconei¬ 
xent-la guia única per a l'expedició transcendental i perillosa 
de l’altra vida. I tenim una quasi seguretat de que els matei¬ 
xos Comte i Taine, prínceps de l’escola, reconeixien que la 
Iglésia és l'única guia discreta de la Humanitat per a aquestes 
peregrinacions transcendentals. Els judicis i la crítica sobre 
el moviment històric de la humanitat que es troben en els 
dos escriptors citats apoien fortament la nostra opinió. Un 
instint no és una llei; al revés, que ell ha d’ésser legislat. 

A cada instint humà correspon una llei. La llei del matri¬ 
moni, la llei de la propietat correspon a dos instints molt 
forts en la nostra naturalesa; la llei de la fe correspon a l’ins¬ 
tint de la creença. El Criador posà en la nostra naturalesa 
una necessària inclinació a la creença, i al mateix temps pro- 

mulgà en el món d'una manera solemne, en el Sinaí, la llei de 
la fe, que completà Jesús Senyor nostre. Així l'homenatge 
de creença i adoració al món invisible, a Déu etern, resulta 
un obsequi racional, perquè la fe converteix en racional l’ins¬ 
tint de la creença. Perquè l'existència de la llei de la fe, vin¬ 
guda al món d’una manera sobrenatural, i proposada per un 
organisme vivent, que és la santa Mare ïglésia, és un fet 
històric innegable, i les funcions socials de dit organisme 
vivent, la facultat divina d’ensenyar als fidels la vida espiri¬ 
tual i sobrenatural que té la santa Mare ïglésia, és perfecta¬ 
ment demostrable, segons les lleis naturals de la intel·ligència 
humana. Per això en nosaltres el creure, l’acte de fe, és un 
acte de raó i d'instint, natural i sobrenatural, que participa 
de la naturalesa i de la gràcia. 

Però la regla, la llei de la creença, ha d'existir, perquè tot 
lo criat té llei. La llei de les coses, podem dir en un cert sen¬ 
tit, que és la fórmula de la seva existència; i la llei de la 
creença, la santa fe catòlica, és la fórmula del coneixement 
humà en quant es refereix a l’ordre sobrenatural, a la regió 
del misteri, a lo transcendental de la vida; és la fórmula que 
comprèn la totalitat de la vida humana, que comença en 
aquest món, que es transforma en la mort i que ha de durar 
eternament en una superior esfera de perfecció. 

Aquesta fórmula de la vida comprensiva de tot l'home, de 
tots els homes, de la societat entera, des de son origen fins 
a son fi, comprensiva del temps i de l'eternitat; aquesta llei 
universal que enclou la finalitat de l'home i del món, que 
constitueix el principi essencial de la unitat i varietat de tota 
l’existència, que explica l'harmonia universal i la perpetuïtat 
dels elements, que tots han eixit i tots han de tornar a Déu; 
aquesta llei directiva de l'esperit humà en totes les èpoques 
i en totes les regions del nostre llinatge, sense exclusió de 
cap home, fins del més insignificant i de més curta intel·ligèn¬ 
cia, aquesta llei ha d'ésser una llei viva, com la llei de la na¬ 
turalesa, que és sempre la mateixa, i, no obstant, regula 
l’existència d’una contínua renovació de sers animals i vege- 

tals, i afavoreix la seva vida, i permet una varietat infinita 
d’existències, sense cohibir cap d’elles i regint-les a totes. 

Així passa en el regne dels esperits, en la nostra Iglésia, 
la llei de la qual, instituïda per Jesucrist, és viva, universal, 
aplicable a totes les edats i condicions d’homes, fomentant, 
consolant i fent fructuosa la vida, i fent eterna la vida: la 
llei de la fe catòlica. 

Tot lo noble, tot lo bo, tot lo pur, tot lo harmònic, tot lo 
verdaderament progressiu de la nostra naturalesa, tota per¬ 
fecció humana i mundana, cap dintre d'aquesta llei viva de la 
fe catòlica, que és l'amor universal. 1 

L’heretgia rebutja la llei; per això l'anarquisme és l'heret¬ 
gia per excel·lència, és la plenitud de l'heretgia; i així com la 
llei, segons la doctrina evangèlica, s'identifica amb l'amor, 
l’anarquisme s’identifica amb l’odi; i així com l'Evangeli edi¬ 
fica, i veiem històricament i contemporàniament coin l’Evan¬ 
geli edifica pobles i societats, l’anarquisme destrueix, dissol 
i anihila. Els nihilistes i terroristes són una digna represen¬ 
tació de l’anarquia. 

I veu’s aquí lo que ha fet la Iglésia al publicar el decret 
Lamentabili: afirmar altre cop la llei viva de la creença, l'e¬ 
xistència d'una autoritat divina a la terra, constituïda per a 
regir l'esperit humà, que mai podrà reglamentar ni regir cap 
acadèmia, encara que estigui composta d'immortals. 

Perquè la llei de la creença no és una llei externa, no és 
fruit de l’humà enginy, no és una aplicació que es fa a l'es¬ 
perit de l’home d'un principi elaborat filosòficament, és una 
inoculació divina, la introducció d'un principi vital que re¬ 
força, completa i fomenta la vida humana, i diem que és una 
gràcia divina perquè ens ve de dalt sense haver-la merescuda, 
una llum de oriens ex alto, és una participació de la Llum 
sublim que tingueren els Profetes i Apòstols, i en això con¬ 
sisteix la gran excel·lència de la manifestació al món del Verb 


1. Filipesos, IV, 8. 

de Déu, en què ha generalitzat la llum profètica í apostòlica 
a tota mena de gent: fïlosops, artistes, escriptors, obrers, pa¬ 
gesos, capitalistes, captaires, velles, dones elegants, pobres 
apedaçades, analfabets i fins a persones de curtíssima intel- 
ligència. És el compliment de la vella profecia de Joel 1 en 
què pronosticava que temps a venir tot el món profetitzaria, 
vells i joves, homes i dones. 


IX 

Necessitat del magisteri de la Iglésia 

Sols una Sabiduria profètica pot ésser la sabiduria univer¬ 
sal. Creure que la sabiduria acadèmica que s’ha d'aprendre a 
les escoles pot ser universal, és creure una quimera; en la hu¬ 
manitat és impossible tal sabiduria, ni hi ha sigut mai, ni mai 
hi serà. En les èpoques més artístiques i més il·lustrades no 
s'és vist per això la sabiduria universal. Una llei viva, font 
d'inspiració i d’il·luminació per a tot el poble, ritme del seu 
enteniment i de la seva voluntat, orientació lluminosa del seu 
esperit, no ha existit mai ni pot existir més que en la forma 
profètica, en el sentit ample d'aquesta paraula, és a dir, una 
sabiduria revelada, una manifestació de la Veritat eterna als 
homes, qui són incapaços per si sols de trobar la veritat com¬ 
pleta; que per això mentre hi haurà homes, fins a la trans¬ 
formació gloriosa de la humanitat, els homes disputaran, que 
ja diu la Sagrada Bíblia 2 que Déu entregà el món a les dispu¬ 
tes dels homes. La Iglésia no vol treure del món les disputes, 
perquè no va a lo impossible. Les disputes dels homes seran 
útils quan la Sabiduria divina les permet, i són una conse¬ 
qüència de la manera en què ella ha constituït la humanitat, 


1. II, 28. 

2. Eclesiasta, III, 11. 

són un medi de progrés; però en lo que es refereix a l’ordre 
espiritual i sobrenatural, a la llei transcendental de la creen¬ 
ça, als dogmes de la fe catòlica, la Sabiduria divina ha donat 
facultats a la Iglésia per la direcció i correcció de la lluita. 
Jo pregaré per tu, diu Jesús 1 al Cap de l'Apostolat, a Sant 
Pere, perquè la teva fe no faci falla, i tu aleshores confirma 
en la fe als teus germans. La Iglésia desaparexeiria sense 
aquest poder diví de determinar lo que és o no és conforme 
a la llei de la creença, l’obra de Jesús quedaria dissipada, i 
s’estroncaria la comunicació de la gràcia divina al llinatge 
humà. L’home sofriria una capitis diminutio, perquè la gràcia 
de la fe no sols respecta la totalitat de la naturalesa, sinó que 
la consagra, la ungeix amb un bàlsam diví perquè no es po¬ 
dreixi, i li obre un amplíssim horitzó de vida, infinit i etern. 

Puix, <:qui podria navegar per aquest mar infinit i etern, 
i lliurar-se del naufragi, sense l'auxili d'un guia segur? I el 
Criador, qui ha donat guia als ocells per a volar en les altu¬ 
res de l’aire i als peixos per a nedar en les immensitats dels 
abismes, ^deixaria al llinatge humà que anés perdut, amb 
contínua confusió i lluita per les regions misterioses de la 
creença? L’instint dels ocells, l'instint dels peixos, és determi¬ 
nat i segur; l'instint de la creença, com els demés de la natu¬ 
ralesa racional, és insegur, vehement i incert, no té direcció 
com el dels ocells i els peixos. Però l’home és intel·ligent per 
a cercar direcció, i el Verb de Déu deixà establerta en el món 
una guia qui no pot errar, que és la santa Mare Iglésia, qui 
guarda i aplica la llei de la creença; i l'home seguint-la ofereix 
a Déu un obsequi racional, mereixedor de vida eterna, que 
per això la fe és la base i el principi de la salvació. 

Lo que passa avui amb la doctrina de salvació és una gran 
misèria. Poques vegades tant sobre d'ella, poques vegades han 
estudiat amb més vehemència la religió, poques vegades la 

Sagrada Bíblia ha sigut objecte de tantes investigacions, com¬ 
paracions i crítiques. L’escorça, l’arquitectura, les línies ex¬ 
ternes de la religió ocupen tota l'atenció de molts dels nos¬ 
tres contemporanis; però la substància interna, la mina ri- 
quíssima de son contingut, la meditació sincera de la seva 
sabiduria, l’exercici imitatiu de les accions, dels sentiments, 
de les virtuts que resplendeixen en el Llibre diví, queden re¬ 
duïts a la mínima expressió. Prenen la Bíblia com un llibre 
d’erudició, com un llibre humà, i com a tal l’estudien. No 
saben entendre que la Sagrada Bíblia no és purament un 
llibre d'erudició, una especulació racional, un art literari, sinó 
que és el Llibre de la vida. D'aquí prové que, malgrat lo assi¬ 
milable que de si és la Sagrada Escriptura, avui poquíssims 
se l’assimilen. Passen la vida en operacions d’anàlisi de la 
religió, i no s'alimenten d’ella; i la religió és principalment 
l'aliment espiritual de la Humanitat. Déu l’ha posada al món, 
no com un tema de discussions sempiternes, sinó com una 
substància nodritiva, fortificant i consoladora per a ajudar als 
homes a arribar a l'eternitat. Els homes discuteixen molt de 
la religió i usen poc d’ella, i d’aquí ve que avui vegem tants 
homes acanyats en l'ordre espiritual de la vida; devent tenir- 
se en compte que la intel·ligència completa i exacta de la fe 
no és possible per un pur anàlisi extern, sinó que requereix 
un coneixement experimental i pràctic. I avui que tant es 
pregona l'estudi positiu o pràctic, no obstant, els erudits fu¬ 
gen de l’estudi experimental, de la pràctica de la religió, úni¬ 
ca manera de conèixer sa naturalesa i eficàcia divina. 

Ara s’usa molt la frase, parlant d'una institució, d’una ci¬ 
vilització, d’una disciplina humana, que s’ha de viure aquella 
institució, aquella civilització o aquella disciplina; i aquesta 
exigència d’haver-se de viure res la té en un grau tan alt com 
la religió, com la fe cristiana, que consisteix essencialment 
en una vida, la vida cristiana, de tal manera que la religió 
si no és vida no és res, ni serveix per res, ni té objecte ni mo¬ 
tiu pel qual existeixi sobre la terra. A Jesús li diem amb gran 
amor vida nostra, i quan ens separem d'Ell pel pecat diem 

que perdem la vida; i l’apòstol Sant Pau, 1 i amb ell molts al¬ 
tres Sants, arriba a confondre, a identificar, a unificar la seva 
vida amb la de Jesús; i fins en últim resultat la fe cristiana, 
la pràctica de la nostra santa religió, es dirigeix a identificar- 
nos amb Jesús, de manera que la perfecció de l’home, que la 
santificació de l'home, que 1 ’ideal a què aspirem consisteix 
en identificar-nos amb Jesús; i les Santes Escriptures ens 
diuen, i la Sagrada Teologia ens explica, que els escollits, que 
els qui caminen a l’eterna glòria, Déu els ha destinat a con¬ 
formar-los amb la imatge de son Fill Unigènit. 2 

Alguns homes moderns, esperits nobles, però desfrenats, 
es queixen de l'ariditat de la fe, quan no hi ha situació espi¬ 
ritual més rica, més fecunda, més consoladora, més conna¬ 
tural amb el nostre esperit. Sols en la fe podem reposar. Des¬ 
prés de llargues navegacions pel mar tenebrós de la ciència 
mundana, des de Sant Agustí fins a Brunetière, mort ahir, 
grans esperits en el port de la fe han trobat el repòs; i com 
la sabiduria profètica és universal, cada dia trobem homes 
de món, populars o mitjans, tan estimables en l'ordre etern de 
les coses com Sant Agustí i Brunetière, qui entren en el port 
de la fe per a salvar-se del naufragi. 

Molts dels errors condemnats en el decret voldrien llevar 
a la sabiduria cristiana el caràcter profètic i convertir-la en 
una ciència humana; i la ciència del Verb de Déu és ciència 
divina i fórmula de vida sobrenatural. La ciència humana, 

1 arqueologia, la filologia, l'exegesi i la crítica posades al ser¬ 
vei de la revelació, ajudant a la interpretació de la paraula 
divina, contribueixen a la instrucció cristiana del món; però 
sempre han de pressuposar la veritat de la revelació, puix 
d'altra manera comencen per a destruir el fonament, per l'al¬ 
teració de la veritat infal·lible, i l’home, qui tan difícilment 
s’escapa de l'error, injuria al Verb de Déu. Tota llei necessita 
una interpretació autèntica, i de la llei de la creença única- 


1. Gàlates, II, 20. 

2. Romans, VIII, 29. 

ment pot dar-ne la interpretació autèntica la santa Mare Iglc- 
sia en virtut de les facultats rebudes del mateix Verb etern, 
Jesús, Fill de la Immaculada Verge Maria, quan comunicà als 
Apòstols la potestat d'ensenyar, i quan els envià el Sant Es¬ 
perit, qui els obrí el sentit ocult de les Escriptures. 

Si no fos evidentment un dogma de la Religió catòlica 
aquesta facultat sobrenatural d’ensenyar i d'interpretar la 
doctrina de salvació que té la santa Mare Iglésia, ens faria 
veure la necessitat de que existís sobre la terra una tal facul¬ 
tat la mateixa experiència històrica. Tota la ciència, tota la 
il·lustració dels doctors protestants, sols ha servit per a por¬ 
tar les contradiccions més paleses i la més gran confusió en 
la intel·ligència de la Revelació divina; i sense la guarda i la 
interpretació de la Iglésia ja no existiria la Sagrada Bíblia 
més que com un llibre, que per lo mateix que cadascú enten¬ 
dria a sa manera, deixaria de produir la unitat espiritual del 
llinatge humà, de solidaritat humana, la solidaritat divina- 
humana, que és l'objecte de la religió, i tota l'essència del 
Cristianisme, en la vida present. 


X 

La Fe és la base de les grans personalitats 

Mai més que en èpoques d’efervescència herètica, com és 
l'actual, que en situacions en les quals la pruïja de la novetat 
i la set d’emocions corporals i espirituals, formen tot l’ideal 
d’una gran part d'esperits, és necessària l'adhesió i fidelitat 
al magisteri de la Iglésia en tot lo que ateny a la doctrina de 
salvació. D’altra manera qualsevol ventada s’emporta els es¬ 
perits, els sacseja i els arremolina, ells perden el domini de si 
mateixos, i no es mouen, sinó que els mouen. La carn, segons 
Sant Pau, 1 és la inspiradora de l’heretgia, i la carn és boja. 


1. Gàlates, V, 19. 

No hi ha res com la fe per a donar enteresa, seguretat i per¬ 
sonalitat a l’home. La sabiduria profètica és la creadora de 
les grans personalitats, perquè l'home no és una pura intel- 
ligència, sinó que és intel·ligència, voluntat i sensibilitat, és 
esperit i carn; i la combinació jeràrquica d’aquests elements 
és la qui fa els grans homes. I quan parlem dels grans homes 
no parlem en el sentit mundà, sinó en el sentit evangèlic; no 
ens referim als erudits, als científics, als literats, als artistes, 
als financers de gran perspicàcia, als industrials o agrícoles 
qui han fet avançar la producció, qui de vegades són petits 
homes: ens referim a la sublim categoria de la virtut asse¬ 
quible a tot home, a aquella superioritat que no prové de la 
casa en què s’ha nascut, ni de les facultats intel·lectuals que 
es posseeixen, ni de la resistència física que es té, sinó de 
l’ús de la voluntat lliure en el propi perfeccionament, en el 
bé del pròxim, en la glòria de Déu, a aquella categoria que 
l'Evangeli contraposa a la categoria mundana, quan diu que 
aquells que aquí són petits en el regne etern seran grans. 

Perquè la personalitat de l'home no la fan aquestes o aque¬ 
lles qualitats que posseeixi: és quelcom més intrínsec que les 
facultats, és l’exercici d’aquestes, és la vida. Per a conèixer 
l’excel·lència d'un ser és necessari que coneguem la seva vida; 
la vida és la manifestació del ser. No coneixerem a un home 
si no coneixem la seva vida, en el sentit complet d'aquesta 
paraula. La vida humana és una vida racional; totes les nos¬ 
tres facultats han d'ésser mogudes per la raó, puix d'altra 
manera la nostra vida no fóra racional. Però la nostra raó 
veu al davant seu regions que li són inaccesibles, es veu vol¬ 
tada de misteris, i el misteri del seu principi i del seu fi, el 
misteri de la vida ningú més li ho explica d'una manera con¬ 
creta, racional i harmònica que la santa revelació divina. 

Sant Pau té tot un capítol destinat a provar que la fe és 
la base de les grans personalitats. 1 Tota grandesa necessita 


1. Hebreus, XI. 

un fonament sòlid, si no, no s’aguantaria; i la mateixa raó 
humana no és fonament sòlid en lo que ateny a les regions 
difícils del misteri de què està voltada la nostra vida. Així, 
fins en l’ordre de les coses temporals i transitòries de la vida, 
aquells homes qui en el món han tingut una vida prodigiosa, 
diem que han sigut homes de fe, una fe certament humana, 
una visió superior, no una demostració de les coses, lo qual 
és indici de lo que passa en tot el llinatge dels homes perquè 
aquests sàpiguen caminar dignament pels camins de la vida. 
Necessita el nostre llinatge el fonament de la fe verdadera, 
de la fe infal·lible, de la fe invencible, en son viatge terrenal, 
perquè lo discutible és movedís i sobre d’ell no pot haver-hi 
edificació sòlida: la base de la vida ha d'ésser indiscutible. 
Sant Pau amb divina eloqüència ens explica com les grans 
accions i les grans passions dels homes, aquelles accions i 
aquelles passions que han tingut una meravellosa eficàcia en 
la formació espiritual del nostre llinatge, totes elles tenien 
per base i fonament la fe; i això prové de que el misteri, la 
sabiduria profètica, té sobre l’home una influència fortificant 
i immortalitzadora que el fa semblant a Déu Omnipotent i 
impassible. En l’ordre espiritual lo que no es veu té una po¬ 
tència il·luminadora superior a lo que es veu i toca. I així 
Sant Pau, parlant dels prodigis de Moisès, diu que tots ells 
provenien de la fe que el gran israelita i profeta de Déu tenia 
en lo Invisible, tant com si el veiés. 1 I explicant les persecu¬ 
cions exterminadores de diferents èpoques contra els ho¬ 
mes de fe, i de la resistència admirable amb què han sigut 
suportades, dóna a comprendre que aquesta força provenia 
de que els qui tant patien cercaven el complement de la vida, 
el qual complement sols es pot conèixer d'una manera segura 
per la sabiduria profètica. I així com la sabiduria profètica 
il·lumina a tot el llinatge, i d’ella són capaços fins els il·literats 
i rudes, i tots ells entre els cristians estan enterats dels pro- 

blemes més transcendentals de la vida, així la gràcia divina, 
que és a l'ensems llum i força, fortifica les voluntats i comu¬ 
nica un verdader heroisme als sers més flacs, donant-los vir¬ 
tut per a vèncer els majors obstacles i fer-se superiors als 
turments i persecucions més violentes. Sols per la fe pot arri¬ 
bar-se a la relativa perfecció humana mentre estem en el pre¬ 
sent estat d'inferioritat i esperant la transformació gloriosa. 


XI 

La sabiduria profètica i la sabiduria acadèmica 

El problema de la vida no és una qüestió literària o cien¬ 
tífica, és més alta; per això ens portà la fórmula de la vida 
el Verb etern quan es féu home com nosaltres. La nostra 
creença els cristians no la demanem a la sabiduria acadèmica, 
sinó a la sabiduria profètica principalment revelada als ho¬ 
mes per Nostre Senyor Jesucrist. 

Per això tots els cristians tenim una adhesió inquebranta- 
ble a la santa Iglésia Romana, mare i mestra de totes les 
iglésíes del món, verge de tot erro, constant sempre en si 
mateixa en l’ensenyança de la veritat en el llarguíssim curs 
de sa història en el món, única garantia que té el llinatge 
humà durant sa peregrinació a la terra per a la recta direcció 
de la nostra vida, perquè ella posseeix la fórmula de la vida. 
Per això tots tenim la vista fixa en el Pontífex Romà, assegut 
en la seva càtedra, presidint el curs del homes durant sa vida 
mortal, essent el Mestre infal·lible de la doctrina de salvació, 
de la sabiduria profètica. Ell, el Papa, no és un filosop, un 
polític, un artista, ni encara un sociòleg, ell és el cap visible 
d’un cos immens, el cos místic de Jesucrist, i aquest cos té 
la vida de la fe i de la gràcia que deriva de son Esperit, que 
és l’Esperit Sant, i quan parla i quan ensenya i quan regeix, 
tots els cristians creiem que està assistit per l’Esperit Sant: 
per això fem més cas de les seves definicions que de les pro- 

posicions i conclusions de la sabiduria acadèmica; i per això 
les acadèmies i escoles filosòfiques tenen pocs deixebles i 
elles mateixes desapareixen, i la càtedra humil del Pescador 
de Galilea, des d’on s'ensenya la sabiduria profètica, té una 
immensitat de deixebles de totes les races humanes, i per con- 
trariada, injuriada i perseguida que sia, continua travessant 
els segles, veient desaparèixer les èpoques i esperant arribar 
a l'eternitat, perquè son diví Fundador prometé que no la 
deixaria fins a la fi dels segles. 

I al parlar de la manera que n’hem parlat de filosops, po¬ 
lítics i altres savis i científics, no és que no els respectem, 
no és que no els apreciem, no és que no els estudiem, no és 
que la santa Mare Iglésia en els temps en què ha tingut po¬ 
ders a la terra no els hagi favorescut i protegit, no és que 
darrerament en el Concili Vaticà no hagi exhortat al progrés 
de les ciències i disciplines humanes, a la cultura social; sinó 
que els ministres de l’Evangeli devem repel·lir les invasions de 
la supèrbia literària en l'ordre espiritual i sobrenatural quan 
no vol reconèixer la sabiduria profètica, essent així que d'ella 
rep la ciència humana llum i força fecundant. 

La Iglésia s’aprofita del progrés del estudis humans, fins 
encara que vinguin dels heretges, en allò que no s'aparten 
de la veritat, i treballa a fi que la ciència acadèmica no baixi 
mai de la superior categoria que li correspon entre les coses 
humanes. 

Però la ciència acadèmica mai serà la ciència de la vida, 
ni la regla que regeixi les accions del llinatge humà. El pa 
de la vida espiritual que nodreix, delecta i fortifica, està des¬ 
tinada a distribuir-lo a totes les generacions la Iglésia catòli¬ 
ca. Aquesta ciència heterodoxa que ella acaba de titllar en el 
decret Lamentabili no sols no és pa nodritiu de vida espiri¬ 
tual, sinó que té un caràcter negatiu; no afirma, sinó que 
nega; no és, de consegüent, una ciència d'edificació, sinó una 
ciència de destrucció; i la vida és una cosa molt positiva i no 
negativa, la vida és un fet, com la religió és un fet, com la 
sabiduria profètica és un fet, que no podran destruir totes 

les cavil·lacions dels homes, qui, portats de la supèrbia, no 
volen reconèixer la limitació del seu enteniment per a pe¬ 
netrar en la regió de l’Infinit, i no volen confessar que Jesús 
és l’enviat de Déu per a ensenyar als homes, per a mostrar- 
los el misteri de la vida divina, el Verb etern qui il·lumina 
totes les coses i il·luminarà a totes les generacions humanes 
per a seguir aquí en el món el camí de salvació. 

Seria útil fer un estudi comparatiu entre la fecunditat ci¬ 
vilitzadora de la sabiduria profètica i la de la sabiduria aca¬ 
dèmica. L’experiència històrica d’Europa i d’Amèrica posa en 
evidència la potència i eficàcia que té sobre el llinatge humà 
la sabiduria profètica. Si només ens fixéssim en els antics 
pobles orientals, en aquelles civilitzacions primitives, hi hau¬ 
ria qui tal volta atribuís la fecunditat civilitzadora de la sabi¬ 
duria profètica al caràcter especial d’aquelles races. Però, 
molt més encara que allà a l'Àsia, és evident aquí a Europa i 
a Amèrica la facultat i força que ha tingut en la formació 
dels pobles la sabiduria cristiana, revelada o profètica. Els 
Estats Units de l’Amèrica Septentrional avui se'ls considera 
com una nació típica, i és indubtable que, enmig de defectes, 
té aquella societat preeminents avantatges. Doncs bé, la ci¬ 
vilització, la formació, el dret públic, l’esperit informatiu 
d'aquella societat és indubtable que es deu a la sabiduria pro¬ 
fètica. La mateixa filosofia, segons un escriptor indígena, fins 
ara ha sigut una filosofia desenrotllada a la calor de la sabi¬ 
duria profètica. 

La sabiduria acadèmica sempre resulta raquítica quan un 
considera la totalitat de la civilització humana; per si sola la 
sabiduria acadèmica, quan no s'uneix i solda amb la sabiduria 
profètica, té molt poques forces i la seva influència d'acció 
s’estén molt poc. És una petita variant en el gran quadro de 
la vida del nostre llinatge, perquè ella sola no és principi 
de vida, ni col·lectiva ni tan sols individual. 

I Qui dubta que la fórmula de la vida individual i col·lectiva 
de la civilització europea i americana ha sigut la Sagrada Bí¬ 
blia? £l qui no sap que per tots els cristians l'autor verdader 

de la Sagrada Bíblia és el mateix Déu, qui ha inspirat als 
homes qui l’escriviren? Per això ha sigut anomenada el llibre 
de la civilització, puix sols tenen civilització sòlida els pobles 
qui la prenen per fórmula de la seva vida. On no ha penetrat 
l'esperit de la Sagrada Bíblia, que és l’Esperit Sant, no lii ha 
penetrat la civilització. Per això la Sagrada Bíblia, que molts 
dels escriptors titllats pel decret Lamentabili voldrien reduir 
a la categoria d’un llibre purament humà, és el llibre de text 
de la Iglésia catòlica amb el qual ensenya tradicionalment a 
tots els pobles de la terra, i en la Bíblia medita, contempla, 
prega i es consola, i és l’essència del seu culte i el tresor de 
la seva doctrina: és el llibre de la vida. 


XII 

La Fe, fórmula de la vida 

La ciència mundana, la política, el mateix art pretenen 
sovint usurpar a la Iglésia, vicària de Déu a la terra, el minis¬ 
teri de salvació, l’ofici de distribuir el pa de la vida espiritual 
als homes; però les èpoques en què això passa, com la pre¬ 
sent, solen ésser èpoques de fam, i aleshores els homes, com 
en les ciutats sitiades reduïdes a viure de si soles, en la insu¬ 
ficiència i misèria que passen, es mengen lo més fastigós; així 
passa avui entre aquells qui, desterrant a Déu del consorci 
humà, avorrint la providència espiritual de la santa Mare 
Iglésia, per a apagar la seva fam canina cerquen satisfer-se 
de porqueries, de les quals els presenta un mercat abundan- 
tíssim la literatura i l'art pornogràfics, que constitueixen en 
el nostre temps una fornicació il·limitada. Les aspiracions hu¬ 
manes són infinites, i per això als homes sols ens satisfà el 
misteri que ens proposa la sabiduria profètica, única compe¬ 
tent per a parlar del misteri. L'infinit és un misteri, i molts 
moderns, tenint un deliri per l’infinit, no obstant, rebutgen 
el misteri. Així són una gran part dels escriptors, les doctri- 

nes dels quals ha condemnat la Congregació del Sant Ofici. 
Amen l’infinit i rebutgen el misteri. I és perquè els falta la 
humilitat, que tots els homes hem de tenir, de confessar la li¬ 
mitació del nostre enteniment, que sols en l'altra vida arriba¬ 
rà a la seva plenitud. L’infant creu moltes coses que no com¬ 
prèn, perquè son pare les hi diu; molts homes no creuen les 
coses que no comprenen, encara que els sien proposades pel 
Pare celestial, per medi de son Verb, qui ha parlat als homes. 

Aquest cas no és no, sinó molt vell en la història huma¬ 
na. Malgrat la dolcíssima atracció de Jesús, hi ha homes qui 
s'aparten d'Ell perquè no comprenen els misteris continguts 
en la seva doctrina i en la seva Persona; no li volen donar fe 
perquè és superior a ells, perquè traspassa els graus de la 
seva intel·ligència limitada i no es volen reconèixer inferiors. 
Un dia el Mestre diví predicava a la Sinagoga de Cafarnaüm 1 
i manifestava als seus oients el pa que havia de nodrir els es¬ 
perits i l’aliment que Ell els donaria al distribuir-los la subs¬ 
tància del seu cos i de la seva sang en el misteri de l'Euca¬ 
ristia. Aquells jueus rebutjaren el misteri i deixaren des 
d aquella hora de seguir al Mestre diví: no podien suportar 
el misteri; i aleshores Ell, dirigint-se als dotze apòstols, els 
diu: «I vosaltres també em deixareu?» I respon Sant Pere: 
«A qui anirem, Senyor? Vós teniu paraules de vida eterna.» 

Deixaren a Jesús els qui el tenien per home solament; el 
seguiren els qui el tenien per Déu. Així passa també ara: re¬ 
butgen els Llibres Sagrats i els dogmes catòlics, rebutgen el 
misteri que forçosament ha de regnar en la regió de l'infinit, 
els qui no volen creure a la Paraula de Déu, que és el Verb 
etern. Continuaran seguint a Jesús els qui el creuen i amen 
com a Déu, i confiant en les seves promeses esperen d'Ell la 
salvació, i diuen com Sant Pere: «A qui anirem, Senyor? Vós 
teniu paraules de vida eterna.» 


1. Joan, VI. 

Els altres mestres, els savis mundans, no tenen paraules 
de vida eterna, i Serien fórmules de vida eterna aquelles pro¬ 
posicions condemnades per la Sagrada Congregació? Els qui 
confiem en Jesús, els qui l’escoltem com Mestre i tenim la 
seguretat de no ésser enganyats per Ell, els qui el creiem, el 
coneixem. Qui creu, després coneix. En tota ciència el deixe¬ 
ble ha de començar creient la paraula del mestre; la il·lumi¬ 
nació és posterior, i això succeeix d'una manera més eminent 
en la ciència de la vida. Per això nosaltres, tots els creients, 
repetim a Jesús aquelles paraules que li digué Sant Pere en 
la Sinagoga de Cafarnaüm: «Nosaltres creiem en Vós, i per 
això coneixem que Vós sou el Crist, Fill de Déu.» Tal és el fet 
de la fe demostrat per l'experiència dels segles. 

Aquesta és la ciència profètica que conté la fórmula de 
la vida, i el principi del coneixement de les coses sobrenatu¬ 
rals. Aquesta ciència radica en el cor dels homes, és la ciència 
del cor de què parlen sovint les Sagrades Escriptures. Déu 
parla al cor dels homes: les comunicacions amb l'invisible i 
etern, amb Déu Senyor nostre, són internes i íntimes; per això 
quan un home d’incrèdul es converteix en creient, diem, i és 
així, que Déu li ha tocat el cor; i en aquella admirable confe¬ 
rència de la Sinagoga de Cafarnaüm, Jesús deia als jueus qui 
no volien creure en sa misteriosa Persona: «Ningú pot venir 
a Mi si el Pare no l’atreu; aquell qui ha escoltat al Pare, i ha 
après, aquell vindrà a Mi.» Hem d’aprendre de Déu, hem d'es¬ 
coltar i creure a Déu per conèixer a Jesucrist. 

La primera condició per a ésser deixeble de Jesucrist és 
la humilitat; qui no vol ésser humil, ja pot sortir de la seva 
escola i tornar-se'n al món. La ciència de Jesús, la doctrina 
de salvació, la sabiduria profètica és subtilíssima, i els espe¬ 
rits grollers no poden capir-la. És una ciència en la qual hi 
ha savis que no hi poden entrar, i molts qui no són savis hi 
entren: requereix una aptitud especial. Per això Jesús Senyor 
nostre dirigia alabances al Pare celestial, perquè aquesta doc¬ 
trina sublim era abscondida als savis i prudents del món, i 
l’havia manifestada als petits i humils. 

A imitació del Mestre diví, alabem també nosaltres al Pare 
celestial, qui escampa pel món la doctrina profètica, la llum 
evangèlica, la ciència de salvació, a tots els homes de bona 
voluntat a qui el vent de la vanitat o de la sensualitat no 
torça la recta inclinació a cercar la veritat, i humilment de¬ 
manen la llum, aquella llum que és vida de tota criatura 
racional. Treballarem sempre en vèncer la nostra supèrbia, la 
supèrbia, principi i germen de tota la maldat humana; recor¬ 
dem que la nostra perfecció és la nostra simplicitat, com en 
l’ordre de l'existència el Ser simplicíssim és el Ser perfectís- 
sim, com en l’ordre estètic la summa bellesa és la summa sim¬ 
plicitat, i la bellesa de la nostra ànima, la bellesa que ena¬ 
mora a Déu és aquella simplicitat que conté la quinta essència 
de totes les virtuts i una absència de malícia, una potència 
ingènua i un sublim equilibri, que Jesús Senyor nostre sig¬ 
nificà amb aquelles paraules: «Si no us torneu com aquest 
infant no entrareu en el regne dels cels.» Ve a ésser la inno¬ 
cència primitiva reconquerida, i constitueix el grau més ele¬ 
vat de la perfecció cristiana. 

Que l'autor i complidor de la fe, Jesús Salvador, pels mè¬ 
rits de la seva sang preciosíssima ens concedeixi la gràcia 
de guardar sempre fidelitat a la seva doctrina, que permaneixi 
sempre viva en la nostra ànima la fórmula de vida, que és la- 
seva paraula sobirana que ens fa fills de Déu per adopció, a 
fi que al sortir del món mereixem ésser cohereus seus en la 
Glòria que mai s’acaba. Amén. 

I com l'objecte que ens havem proposat a l’escriure la pre¬ 
sent Instrucció Pastoral és obtenir un augment de fidelitat a 
la Paraula divina, a la llei de la creença que regeix a tots els 
cristians catòlics, a la llei viva que és el magisteri de la santa 
Mare ïglésia, que els esperits anàrquics voldrien abolir, a 
tots vos exhortem, no sols a ratificar-vos en la fe i obediència 
a la santa Mare ïglésia, sinó també a viure la vida de la fe. 
La fe és vida, i sense ella no existeix la vida cristiana. La re¬ 
gla de la fe ha d’ésser la nostra norma, la pauta de totes les; 
nostres accions, el ritme de la nostra vida, no una fórmula 

morta en les interioritats de la memòria; perquè la fe és Déu 
que ens parla, Déu que ens instrueix, Déu que ens guia, Déu 
que ens governa, Déu que ens condueix a la Pàtria celestial: 
és Déu en nosaltres. I la identificació de l’home amb Déu co¬ 
mença per la fe. Sense la fe és impossible la identificació de 
l’home amb Déu, i, de consegüent, és impossible la salvació. 
À l'influx de la fe es produeix en el regne interior de l'home, 
en la nostra vida espiritual, una vegetació admirable, una ele¬ 
vació harmònica de totes les nostres potències, una purifica¬ 
ció de tots els nostres sentits, una activitat plena de tota la 
nostra vida. La vida humana aleshores és un complement de 
la vida universal, de la vida de tots els sers, del conjunt de l’e¬ 
xistència creada, és el llaç d'unió entre Déu, esperit puríssim, 
i la matèria viva; és l’home aleshores una mena de sacerdot, 
íntim confident de Déu, a qui el cristià tramet l'eco de la uni¬ 
versal harmonia dels sers, l'oració que es desprèn del món 
de la naturalesa i del món de la gràcia, de la creació i de la 
redempció, de la innocència i de la penitència, tornant a Déu 
tot lo que ha sortit de Déu per medi de Jesús, el nostre germà 
primogènit, l’hereu de la nostra casa, de la Humanitat, el 
Summe Sacerdot, cap de nostre llinatge. 

Els nous errors com els antics sobre la seva Persona, la 
seva doctrina i els seus sagraments, errors que ara acaba de 
reprovar l'autoritat de la Iglésia, tots tenen un mateix ob¬ 
jecte: rebutjar el magisteri diví, abolir la fe, l'ensenyança 
sublim, sostreure al cristià de l’escola de Déu per a portar-lo 
a l’escola de l'home, suprimir la llei i deixar sol i trist l'ins¬ 
tint de la creença, caminar a les palpentes, vagar per allà on 
se vulla, és a dir, fora del camí marcat per una institució di¬ 
vina aliada racionalment amb la naturalesa humana, que és 
la santa Iglésia catòlica, apostòlica i romana. I en aquesta 
ocasió solemne, caríssims, tots els qui teniu fe i viviu dins 
de l’escola de salut, que és la nostra Iglésia, a la paraula pon¬ 
tifical reprovant l’error multiforme disfressat a l’última moda, 
respongueu des de lo íntim del vostre cor amb un amén-, i 
alceu vostre esperit a la regió de la Veritat eterna, al regne 

de Déu, on tols devem encaminar-nos. I al pregar al Senyor, 
per mediació de la Immaculada Verge Maria, perquè vos doni 
constància en la fe i en la vida cristiana, vos enviem la Nostra 
Benedicció en nom del Pare t i del Fill f i de l’Esperit Sant f. 
Amén. 

Víc, 14 de setembre, festa de l'exaltació de la Santa Creu 
de 1907. 







LA VIDA* 

NÓS, EL DR. D. JOSEP TORRAS I BAGES, 

SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en Nostre 
Senyor Jesucrist. 

* El Modernisme religiós constituïa la més forta preocupació de la 
Santa Seu. Al decret Lamentabili del Sant Ofici (3 juliol 1907) seguí 
l’encíclica Pascendi (8 setembre). I el Prelat vigatà, que havia escoltat 
el primer amb la pastoral precedent, posà ara un nou comentari a la 
tan famosa encíclica amb la present carta, datada del 29 de gener del 
1908. 

Demum eo usque progrediuntur ut mitta adhibita 
temperatione, asseranl, quidquid per vitam explicaíur, 
id omne verum esse ac legitimum. (Rx litteris Encycli- 
cis Pii X, De modernistarum Dnctrinis.) 

«Arriben a l’extrem d’afirmar, sense cap tempera¬ 
ment, que tot lo que es desplega amb la vida, tot és 
verdader i legítim.» 

Aptid te est fons vitae, et in lumine tuo videbi- 
mus lumen. 

«En Vós està la font del viure, i en la vostra 
Llum veurem la Llum.» 

(Psalm XXXV, 10.) 


I 

Els modernistes pretenen ensenyar-nos 

LA FONT DE LA VlDA 

L’encíclica pontifícia Pascendi posa en evidència la vanitat 
d’un gran nombre d'homes moderns. Per ells, com si la Hu¬ 
manitat hagués aparegut ahir sobre la terra; com si els homes 
qui ens han precedit en els camins de la vida no haguessin 
pensat, ni estudiat, ni reflexionat; com si la societat humana 
no hagués tingut civilitzacions esplèndides i variades en els 
segles passats; com si el Cristianisme, per ells qui són cris¬ 
tians, no fes dos mil anys que existeix en el món, i com si Déu 
no hagués parlat als homes, essent així que tota la raó d’ésser 
de la religió cristiana consisteix en ésser una revelació divina, 
és a dir, una ensenyança sublim baixada del cel, o sia, l'apa¬ 
rició sobre la terra, encarnada en Jesucrist, de la Sabiduria 
divina, el Verb de Veritat, Consubstancial amb el Pare. 

És una vanitat insuportable i inhumana, derogatòria de 
la dignitat de la nostra naturalesa, injuriosa pels nostres pas¬ 
sats i demostrativa d’una gran superficialitat i frivolitat de 

judici i de vida. Sempre en el món hi ha hagut qui ha pretès 
saber més que els altres, tenir una perspicàcia superior als 
demés, haver descobert veritats que fins ells, els altres homes, 
no havien sabut veure, trobar error en lo que els altres con¬ 
sideraven veritat: tals han sigut els heretges de tots els temps. 
Però els mateixos heretges antics cercaven corroborants de 
les seves idees errades en les opinions dels passats, intenta¬ 
ven provar que la veritat havia sigut corrompuda, es presen¬ 
taven més aviat com a vindicadors de la veritat que com a 
inventors d'ella; no pretenien negar la revelació digna: és a 
dir, que Déu hagués parlat als homes multifariam multisque 
modis, 1 sinó que aquesta revelació divina, deien ells, era pro¬ 
posada als homes d’una manera insuficient i viciosa. És a dir, 
la mateixa heretgia, fins en els desvergonyiments i insults de 
TLuter i dels seus antecessors, pujant cap als temps apostò¬ 
lics, tenia ima certa modèstia en quant invocava als passats, 
als primitius; cercava la sabiduria salvadora en els temps an¬ 
tics o en les regions eternes; tenia la convicció implícita de 
que, per a ésser enriquit o purificat el corrent de la vida hu¬ 
mana, devia estudiar-se el manantial d’on derivava; però els 
nostres heretges no tenen necessitat de remuntar-se a l’anti¬ 
guitat, d'estudiar la sabiduria dels passats, de recórrer a la 
revelació divina; porten la veritat en ells mateixos, tenen re¬ 
velacions directes dintre de la pròpia consciència, i la salvació 
no l’han d’esperar de ningú: ells es basten per a salvar-se a 
si mateixos i per a portar la Humanitat a la font de la vida. 
JElís són els profetes de la vida. 

La seva pretensió innovadora és immensa, no es limita a 
un ram, sinó que comprèn tots els elements de la humanitat; 
per això el Sant Pare, en la seva Encíclica, els denuncia a la 
Iglésia universal, als homes creients de tota la terra, com adul- 
teradors de la teologia, de la filosofia, de la història, de la 
política, i com intentant corrompre, corcar amb son esperit 


1. Hebreus, I, 1. 

nihilista, tota la substància dc la veritat, el nostre aliment 
inefable, i passant-sc mestres dc la Humanitat volen ensc- 
nyar-li lo que és la Vida. 

És cert que en el nostre país la doctrina condemnada pel 
Sant Pare no existeix com un organisme filosòfic, com un 
conjunt orgànic de doctrines, o almenys no té vida pública 
reconeguda com a tal; però les seves influències, les seves irra¬ 
diacions, la seva infiltració ha penetrat en molts esperits i els 
ha desvanescut, i com un corc pèssim ha buidat moltes àni¬ 
mes de la rica substància sobrenatural del Cristianisme, que 
informa la vida i completa la natural deficiència de l'home, 
i dóna direcció pacífica i encertada a l’enteniment i a la vo¬ 
luntat envers els camins de salvació. 

Sobretot ha passat a ésser un concepte corrent i una frase 
de moda en la filosofia, en la literatura i en l’art, i fins en la 
conversa comuna de molts homes, com una síntesi de l’exis¬ 
tència humana, l’afirmar que tota perfecció, que tota veritat, 
que tota virtut, que tota felicitat, no és altra cosa que un 
desplegament de la vida. 


II 

El verdader i el fals concepte de la Vida 

Interessa molt que tinguem, caríssims, un verdader con¬ 
cepte de la vida. Si no fossin les extraviacions de la vanitat, 
l’home, generalment parlant, tindria un concepte encertat de 
la vida. El coneixement del bé i del mal, i la responsabilitat 
pròpia que tots sentim en la nostra consciència, situen a 
l’home en el lloc que li toca dins de l’harmonia de la crea¬ 
ció; lloc, no obstant, del qual fàcilment s'aparta seduït per 
les concupiscències, que són més poderoses que el seu flac 
enteniment. Però dins del Cristianisme, quan l’home disfruta 
de l'immens benefici de la redempció sap ben bé el lloc que 
li toca, té un verdader concepte de la vida i coneix els camins 

de la vida i de la mort, de la perfecció i de la felicitat, del vici 
i de la desgràcia; i amb els auxilis divins fins arriba a la per¬ 
fecció i a la santedat. 

Per això abans la disputa sobre la vida era ocupació sola¬ 
ment d'alguns filosops incrèduls: la gran multitud dels homes 
no tenia sobre aquest punt curiositat, perquè posseïa la ve¬ 
ritat; i en lloc de disputar i dissertar sobre la vida, treballa¬ 
ven perquè no s'eixís del carril en què la Providència divina 
l’ha encaixada. 

La fe, la raó i fins el sentit comú i la tradició humana en¬ 
senyen que la vida l'hem rebuda de Déu i que ha de tornar a 
Déu. El Profeta digué: 1 «Ell ens ha fet, i no nosaltres a nos¬ 
altres mateixos.» La nostra vida, de consegüent, té una orien¬ 
tació natural i sobrenatural, una direcció fixa i una consa¬ 
gració obligatòria, perquè Déu és el terme i la felicitat de la 
nostra existència. Aquest ha sigut el fons constant del pen¬ 
sament humà, dins de moltes varietats i extravagàncies de 
què és rica la nostra versàtil imaginació. El temple és essen¬ 
cial en tota ciutat, sense el temple la ciutat seria amorfa i la 
societat incoherent; els nostres esperits tenen necessitat d’una 
dedicació sublim, i per això fins els maçons tenen temple. 
Temple no devot, sinó ridícul. El Verb de Déu, qui havia 
infós en el cor dels homes aquestes inclinacions, qui havia 
segellat les nostres ànimes amb la llum de son rostre, quan 
vingué al món escampà per sobre la humanitat la llum so¬ 
brenatural de la revelació divina, ensenyà l'origen de la vida 
i el fi de la vida, completant l’ensenyança dels profetes. L'an¬ 
tic Psalmista deia: «En Vós, oh Senyor, està la font de vida.» 
I el Verb de Déu exclamava: «Jo só la Vida». 2 De manera 
que pels cristians la vida verdadera, absoluta, infinita, la vida 
fontal, està en Déu. 


1. Psalm XCIX, 3. 

2. Joan, XIV, 6. 

Sant Tomàs ho ensenya clarament. 1 «La senyal de vida 
escriu el gran Doctor, està en l'activitat pròpia. Quan a un 
ser se li para la pròpia activitat, diem que és mort. Déu és 
l'activitat summa i infinita, originària, principi i font de totes 
les activitats creades, perquè totes deriven d'Ell i viuen d’Ell, 
que per això digué Sant Pau als savis d’Atenes que en Déu 
vivim, ens movem i som.» I el concepte que dóna Sant To¬ 
màs de la vida i dels graus de la vida, segons la diversitat dels 
sers que d'ella disfruten, l’escala de la vida, la progressió 
d’ella, començant pels sers vivents inferiors, passant pels sers 
intel·lectuals que tenen vida més magnífica, perquè la intel- 
ligència és una activitat més perfecta i pròpia, encara que 
limitada, fins arribar al Déu viu dels antics profetes i de 
l'Evangeli, que és una Intel·ligència viva, summa i infinita que 
viu de si mateixa, sense que la vida li previngui ni d'excitació 
ni de comunicació externa, en la qual viuen totes les coses, 
fins les mortes al món i les que encara han de venir a la vida 
terrenal, que per això diem en l’Invitatori de l’Ofici de difunts: 
Tot viu pel nostre Rei, perquè Ell és l’única i verdadera vida, 
i vida de totes les coses, que totes d'Ell la reben; aquest con¬ 
cepte de Sant Tomàs, deformat més o menys per la ignoràn¬ 
cia humana deixada a si mateixa, podem dir que és el con¬ 
cepte general que té de la vida el nostre llinatge. 

Israel en tingué una verdadera i noble idea, i els seus pro¬ 
fetes, heralds del Verb de Déu, explicaven meravellosament 
la vida; els pobles gentílics sols tenien l'ombra de la Veritat, 
i com tota ombra, les seves proporcions eren deformes; però 
sempre per ells la vida fou d'origen diví, la fecunditat que 
produeix era una funció que els seus déus exercitaven en la 
terra, i per això ells poblaven d’esperits la naturalesa entera 
perquè es pensaven que li sostenien la vida. Tot el llinatge 
humà podem dir que ha fet constar la seva creença en el diví 
origen de la vida, i en que l'essència de vida és intel·lectual. 


1. P. 1.% q. 16. 

Però ara molts dels nostres savis van a la inversa, i vol¬ 
drien capgirar l'ordre etern de l’existència, i pretenen que no 
és la vida humana la que deriva de la vida divina, que no és 
l'home qui deriva de Déu, sinó que és Déu qui procedeix 
de l’home. Que la vida humana és el germen i principi de la 
veritat, de la bondat, de la bellesa, és a dir, del mateix Déu. 

Per això el Sant Pare, en la seva carta encíclica Pascendi, 
condemna aquella doctrina de que la Religió, el Catolicisme, 
sia el desplegament de la vida, una germinació o vegetació 
espontània d’elements naturals de la nostra consciència, de 
que Jesús, el nostre diví Redemptor, l'Ungit de Déu i en Qui 
reposa la plenitud de la divinitat, no sia Déu i home verda- 
der, sinó que, essent un pur home com tots els altres fills 
d'Adam, la seva vida, certs principis propis i naturals de la 
consciència humana, es desplegaren i es desenrotllaren en Ell, 
constituint-lo un home admirable i d'una aptitud especial per 
a influir sobre els nostres homes. 

Nosaltres els cristians tenim els nostres misteris; com els 
modernistes qui rebutgen la creença als dogmes de la fe ca¬ 
tòlica tenen també els seus misteris. Però els nostres miste¬ 
ris són misteris de vida, els d’ells són misteris del no-res, fan¬ 
tasies de literats qui prenen la vida com un tema que serveix 
per a ordir teories belles i escriure pàgines eloqüents. No saben 
trobar la font de la vida, no volen confessar que la procedèn¬ 
cia i el fi de la vida humana és Déu, i aleshores posen a 
l’home com a font de la vida en el sentit més elevat d’aquesta, 
en la vida religiosa. I això és lo que els artistes en diuen una 
pose, és a dir, una posició d’esperit estudiada, un gest acadè¬ 
mic, no la presentació espontània i real de la naturalesa hu¬ 
mana, que els cristians estudiem, amem i reverenciem com 
imatge de Déu. És la supèrbia primitiva que alterà la nostra 
naturalesa; cada home és un déu que ell mateix s'elabora la 
religió; veus aquí amb claredat la doctrina que condemna el 
Sant Pare, la moda de religió que avui es predica i practica 
en la Ciutat de la vanitat. 1 


1. Isaïes, XXIV, 10. 

Però els qui tenim per ofici ensenyar en la Ciutat de la 
veritat 1 i demostrar als nostres fidels les grans realitats hu¬ 
manes, que il·luminà amb llum divina el Verb etern quan 
visità als homes, havem de destruir les il·lusions de vida, que 
no són altra cosa que fantasmes mortes amb què certs mo¬ 
derns voldrien vivificar al món. 

«Jo vinguí perquè tinguessin vida, i vida abundant», diu 
el nostre Mestre, el dolcíssim Jesús. 2 I, realment, fins a la 
vista dels qui no creuen és evident que vivificà al món, que 
féu un món cristià; que dura i durarà fins a la fi dels segles, 
amb les alternatives que naturalment ha de tenir la humani¬ 
tat en son curs per aquí a la terra. Però ^qui creurà que 
aquestes doctrines condemnades pel Sant Pare puguin vivi¬ 
ficar al món, puguin ésser el pa espiritual, la llum de vida del 
llinatge humà? 

I, no obstant, ells a aquesta vida abstracta, a un concepte 
de la seva imaginació que no té existència real, la declaren 
font de vida que s’escampa i es va desplegant pels diferents 
sers. I ells, qui no volen doblegar el genoll davant del Déu viu 
que adorem els cristians i la glòria del qual canten els cels 
i la terra, que il·lumina els nostres enteniments amb un raig 
de la seva intel·ligència sobirana, ells aclamen com a deessa 
la Vida que no saben lo que és, i li canten alabances i li tri¬ 
buten un culte que s'avergonyeixen de pagar a l'etern Déu 
de la humanitat. 

I com ells tenen aquesta vida per deessa, tot el seu desple¬ 
gament, sense cap atenuació, com diu el Sant Pare, el consi¬ 
deren verdader i legítim, és a dir, confonen la nostra vida 
amb son diví Autor. «Bo solament ho és Déu», diu l'Evangeli. 3 
La nostra vida produeix de tot, bo i dolent, com un camp 
produeix bones i males herbes, i encara s’ha de tenir en comp- 


1. Zacaries, VIII, 3. 

2. Joan, X, 10. 

3. Mateu, XIX, 17. 

te que la nostra naturalesa no és enterament sana; el sentit 
comú de la humanitat fins ara hi ha reconegut elements mor¬ 
bosos, la revelació divina conté el dogma de la caiguda ori¬ 
ginària de l’home; i l'afirmació del pecat i el conflicte moral 
en la consciència humana, és a dir, la lluita entre el bé i el 
mal, entre la virtut i el vici, és un argument freqüentíssim en 
tota la literatura humana, tant cristiana com no cristiana; 
i en l’existència d'aquesta lluita es funden els codis i legisla¬ 
cions que es proposen defensar el bé contra les impugnacions 
del mal. 


III 

Els modernistes desfiguren doctrines eternes 

Aquests heretges moderns, i generalment tots els heretges, 
malgrat les seves concupiscències desfrenades de novetats, no 
fan altra cosa que desfigurar doctrines eternes. És clar que 
en la nostra consciència, que en el nostre esperit, que en la 
nostra vida interior s'hi ouen veus divines. Si les criatures 
ínfimes, les criatures materials, conserven vestigis del seu 
Criador, la contemplació del qual eleva l'ànima a Déu, és clar 
que la criatura racional, que l'home, qui és el més noble dels 
sers de la terra, en el seu interior, en la seva consciència, 
que és la regió més rica de la naturalesa humana, hi conserva 
l'eco de la veu omnipotent del Verb etern qui el suscità a la 
vida; per això els antics profetes en sos admirables càntics 
d'alabança a nostre Déu i Senyor, recollien certament les ex¬ 
pressions divines que es desprenen de tota la creació; però 
l'eloqüència dels esperits, els íntims testimonis de la conscièn¬ 
cia humana constitueixen l'homenatge més sublim a Déu, que 
es troba en aquells càntics, que encara avui la Iglésia posa en 
la nostra boca per a alabar al Senyor. Mes, aquí està la dife¬ 
rència entre la verdadera i sòlida pietat i aquesta disfressa 

de religió modernista que condemna el Sant Pare en la seva 
Encíclica. 

És cert que aquests modernistes senten la set inextingible 
de Déu, la mateixa set que abrusava als profetes d'Israel i a 
tots els sants de l’Antic i del Nou Testament: sinó que els 
profetes i sants i tots els cristians cerquem per a apagar 
aquesta set la font d'aigües vives, les delícies de Déu, i aquests 
heretges cerquen aquelles cisternes que no poden aguantar 
l’aigua de què parla Jeremies, 1 la cisterna seca del propi jo. 
Perquè mai l’home cristià pot creure que la font de vida es¬ 
tigui en si mateix; al revés, seguint els dictàmens de la fe i 
del sentit comú, està convençut de que la vida que té és un 
do diví, i que per això deu dedicar-lo a son Senyor, de qui es¬ 
pera després ima vida més plena i perfecta. Però els heretges 
condemnats pel Sant Pare en sa darrera Encíclica i en son 
Motu proprio, en el valor absolut que concedeixen al desple¬ 
gament de la pròpia energia vital, anul·len a Déu, redueixen 
a Jesús, el nostre dolcíssim Salvador, a un home com els al¬ 
tres, i tota la seva religió consisteix en un culte de si mateix, 
en una deïficació de les distintes forces de la naturalesa i es¬ 
pecialment de la naturalesa humana. De manera que a ells 
se’ls pot aplicar molt bé aquella màxima de l’antic apologista 
als panteistes gentílics: «Per ells tot és Déu, fora Déu.» És 
a dir, l'heretgia modernista, malgrat les seves inversemblants 
pretensions d'originalitat, no és altra cosa que el vell panteis¬ 
me gentílic amb menys espontaneïtat i menys harmonia, això 
és, més lleig. L'antiga Grècia resulta molt més interessant que 
ells, perquè no tenia la malícia que ells tenen. 

Per a nosaltres, cristians, la Vida essencial és el Verb, 
perquè d'Ell la rebem en l'ordre de la naturalesa i en l’ordre 
de la gràcia; i confessem que tot lo que té vida, la té perquè 
el Verb la hi comunica, que per això quan el Verb etern s'en¬ 
carnà pronuncià aquella sentència: «Jo só la Vida.» I l’evan- 


1. II, 13. 

gelista Sant Joan, 1 a l’escriure amb sublimitat l'eterna gene¬ 
ració del Verb, diu que el Verb és vida, i que la vida és llum. 
Perquè la Vida infinita, la Vida frontal, el Principi de vida, la 
vida divina, és vida intel·lectual, i per això il·lumina a totes les 
criatures racionals, qui del Verb reben la vida. «Pels savis 
el saber és viure», diu el cardenal Bellarmino. 2 Per això nos¬ 
altres adorem la Vida d’una manera més sincera que aquests 
moderns que li dediquen una mena de culte, i l’hi dediquen 
sense poder-l'hi dedicar, perquè si ells creuen que la vida està 
en ells, que d’ells procedeix, <-com podran adorar-se a si ma¬ 
teixos? I si aquesta vida seva és defectuosa, viciosa, insufi¬ 
cient, com passa amb la vida humana, i ells són la font de 
vida, a qui acudiran per a millorar-la i perfeccionar-la? 

La vida i la llum nosaltres la rebem, no la produïm. Els 
profetes i l’Evangeli estan plens de que nosaltres la llum la 
trobem en la rectitud de les nostres obres, que l'exercici de 
la misericòrdia i la caritat ens il·lumina, i verdaderament l'ex¬ 
periència demostra que els homes més lluminosos són els 
qui més han practicat la caritat i la misericòrdia amb el prò¬ 
xim. Els pobres modernistes no poden arribar a aquestes al¬ 
tures, tenen com un pressentiment de la doctrina profètica 
i evangèlica, veuen que la voluntat humana és lluminosa, però 
no saben o no volen veure d’on li ve la llum, ní quina direcció 
s’ha de seguir per a trobar-la. L’Evangeli 3 ens l'ensenya: «Qui 
obra segons la veritat l'inspira, s’acosta a la llum.» La volun¬ 
tat de si no és il·luminant, sinó il·luminada, í aleshores, un 
cop il·luminada, il·lumina al món més que el pur ente¬ 
niment. És admirable trobar en Isaïes 4 i en altres profe¬ 
tes aquests conceptes, aquesta sublim doctrina de la il·lumi¬ 
nació per medi de les obres, que després Jesucrist Senyor 


1. D. Thomae, Expositio continua super Quatuor Evangelistas, in 
hoc loco. 

2. Bellarminus in Ps. XXXV, 10. 

3. Joan, III, 21. 

3. LVIII, 8 i segs. 

nostre per l’Evangeli promulgà a tots els qui havien d’ésser 
deixebles seus; i aquell precepte del Senyor, lluminós i que 
il·lumina als ulls, de què parla el Psalmista, 2 no és altra cosa 
que el precepte fonamental de l'amor; el manament nou tan 
solemnement publicat per Jesucrist, que Ell anomenà nou pel 
relleu que li comunicava, i perquè el seu Esperit el gravà for¬ 
tament en el cor dels deixebles de l’Evangeli. Aquest precepte 
lluminós de l’amor, segons la nostra doctrina, és condició 
necessària de vida, perquè qui no ama ja és mort. Llum i 
vida són sinònims, com mort i tenebres. 

Amor i vida són una mateixa cosa, i així com l’amor no 
pot ésser solitari, és a dir, exigeix més d’un, així també la 
vida en l’home suposa una procedència i una direcció, una 
relació; de lo contrari, queda extingida pel raquitisme. És 
aleshores la cisterna dissipata del profeta hebraic, que no 
pot aguantar l’aigua. 

Hi ha una gran diferència entre la vida humana i la vida 
divina; i l'error essencial dels escriptors condemnats pel Sant 
Pare, la seva heretgia, consisteix precisament en la identifica¬ 
ció que falsament suposen entre l'una i l’altra vida. Entre 
la nostra vida i la vida divina hi ha la diferència insuperable 
que existeix entre lo limitat i lo infinit, i que únicament en 
l'ordre sobrenatural de la gràcia pot harmonitzar-se i soldar- 
se. En aquest ordre sobrenatural, per obra del Verb etern 
encarnat, la vida humana es junta amb la divina. 

Per això ens fan molta llàstima aquests germans nostres 
extraviats pels camins mundans de la vanitat, qui senten l’im¬ 
puls a la unió amb l'Infinit, a la vida infinita, i no són prou 
humils per a seguir l’únic camí que hi porta, que és la unió 
amb el Verb de vida, Jesús, nostre dolcíssim Salvador. Ells 
no es volen moure de si mateixos, i creuen trobar la font de 
vida en un racó amagat de la seva ànima. Quan la manifesta¬ 
ció, el signe indiscutible de la vida, és el moviment. De l’aigua, 


2. XVIII, 9. 

encara que no té vida, si és estancada, de l'aigua de cisterna 
no en diem aigua viva; és aigua viva la que corre, i la més 
viva i la més fecunda és la mar, que està en contínua acció 
i no es mou mai de si mateixa. 


IV 

Confusió entre la Vida divina i la Vida humana 


Aquest símbol de les aigües és, a nostre entendre, una de 
les imatges que més aproximadament poden donar-nos idea 
exacta de la vida. 

L'home tancat en si mateix és la cisterna infecimda, és el 
grau mínim de la vida intel·lectual; l’home qui puja amunt 
cercant les fonts de la vida, qui activa el seu esperit per a 
arribar al manantial, té una vida superior; i Déu, mar de 
l'existència, és la vida plena, absoluta i perfecta: que per això 
la revelació divina i la sagrada teologia al dar-nos les expli¬ 
cacions de la vida divina que al Senyor li ha plagut comuni¬ 
car-nos, ens ensenyen que Déu és un pur acte, és a dir, un 
Ser infinit d’essencial activitat, d'una sublim comunicació en 
si mateix, sense que la seva vida pròpia ixi mai de si, perquè 
és incomunicable. 

Adorem, caríssims, aquesta Existència inefable, principi i 
font de totes les existències creades, i en l’adoració d’Ella, 
en l'homenatge amorós de la nostra submissió i agraïment al 
Ser infinit, s'aclarirà el coneixement que hem de tenir de 
nosaltres mateixos i de Déu; diem el noveritn Te, noverim 
me, de Sant Agustí, que us conegui a Vós i que em conegui 
a mi; ja que qui coneix a Déu i es coneix a si mateix és el 
verdader savi, perquè coneix els dos termes de la vida, i en 
l’escola de la Iglésia podem dir que tot l'estudi es redueix 
a aquest doble coneixement de Déu i de si mateix; així com 
l'heretgia condemnada per l'encíclica Pascendi, en son arrel i 
substància, no és altra cosa que una confusió de termes, una 

confusió entre la vida divina i la vida humana; la pertorbació 
de la supèrbia que desequilibrà l'esperit de nostres primers 
pares i continua desequilibrant el dels seus descendents qui 
no volen seguir els camins de la humilitat, únics que duen a 
la veritat i al regne dels cels; és la miserable enveja a Déu, 
que fa que l'home vulgui convertir-se en un déu ridícul, ne¬ 
gant-li l'adoració verdadera i la submissió i obediència al seu 
Verb i a les seves ensenyances contingudes en la fe catòlica; 
és aquell estimbament que la faula gentílica simbolitzà en els 
titans qui volien escalar el cel i caigueren en l'etern abisme; 
així els heretges, volent saber més de lo que l’home pot saber, 
perquè traspassa les seves facultats, i caminant pels aspres 
cims de la supèrbia, cauen estimbats, i ells, qui volien ésser 
uns petits déus del món, acaben per ésser cossos morts, que 
deixa pels marges de son curs el riu vivent de la humanitat 
que s'encamina a Déu. L'heretgia és transitòria, la Iglésia és 
perdurable. 

La Vida, de què parlen tant els modernistes, és per ells 
mateixos una idea vaga, fosca i que mai acaben d’explicar, i 
és perquè la noció que d’ella tenen és incompleta, és un frag¬ 
ment de veritat, com totes les idolatries; i per això el frenesí 
sol dominar a una bona part d'ells, puix esment insuficient la 
seva Vida per a satisfer a l'home, pateixen una fam intolera¬ 
ble. Usant del llenguatge bíblic, podem dir que coixegen de 
les dues cames, perquè els uns, com acabem de dir, són víc¬ 
times del frenesí; inquiets i desesperats, el seu ideal és l'anihi¬ 
lació, el repòs del no-res; els altres, al revés, per ells la vida 
és la perfecció, la plenitud, el consol, la felicitat impertorba¬ 
ble. I és cert que la vida és tot això que diuen els últims, si 
es refereix a la Vida infinita, a la Vida divina, al Manantial 
de la Vida; però ells, com tots els idòlatres, a l'ídol de la seva 
devoció, a una miniatura alterada de la vida, li atribueixen 
qualitats divines. 

D’aquí prové que sovint vegem com ells fan de la vida, de 
la vida terrenal, descripcions magnífiques, i pretenen teixir-li 
la seva litúrgia, i li dirigeixen himnes de molta retòrica. Re- 

butgen la noció cristiana, que és la noció humana, de que la 
vida sia una lluita, una selecció o depuració, una activitat, 
que ha d'exercitar-se entre circumstàncies difícils i contrà¬ 
ries, i que l'home que reïx d'aquestes dificultats i sap fer-se 
superior a elles i sap aprofitar-se d’elles, qui no es deixa vèn¬ 
cer, sinó que ell és vencedor, aquest és el qui verdaderament 
té vida, és a dir, energia i força, i que, de consegüent, el tal 
mereix viure. La idea aristotèlica de virtut, que ha fet seva 
la filosofia tant cristiana com no cristiana, és precisament 
aquesta; i la corona de la vida que la revelació sagrada 1 pro¬ 
met al qui sortirà vencedor d’aquestes lluites, la immortali¬ 
tat de la glòria, lliga perfectament les ensenyances de la reve¬ 
lació cristiana amb la doctrina de la natural i sana filosofia. 

Però aquests modernistes qui no volen pensar en l'altre 
món, i rebutgen els naturals sacrificis que ha de pagar la hu¬ 
manitat per a arribar a la seva perfecció, posen ja en la vida 
terrena d’aquest món un equilibri, una perfecció i una feli¬ 
citat que ja no deixa res que esperar. Segons ells, aquí ho 
trobem tot, perquè fora d'aquí no hi ha res. En la vida actual 
hi hem de trobar la plena felicitat. I veus aquí un parentiu 
espiritual molt íntim entre els elegants modernistes refinats 
de la literatura, de l’art o de l'opulència, i els desesperats so¬ 
cialistes qui tenen més motius de somniar en la felicitat de la 
vida present, perquè, fora d'alguns rics i fins milionaris que 
formen part de la secta, la principal massa és de gent qui ha 
de sofrir la tribulació de l’escassetat en els medis de subsis¬ 
tència. I qui pateix somnia la felicitat, i es figura que els 
demés la posseeixen. Però els nostres refinats modernistes no 
es troben, generalment, en aquest cas, i els seus somnis pro¬ 
venen de la seva pròpia fantasia estimulada per la vanitat. 

L’apoteosi que ells fan de la vida terrena en la seva lite¬ 
ratura, en el seu art i en la seva vida social, la glorificació 
de la felicitat i plenitud de la vida present, és necessari po- 

340 


J. TORRAS I BAGES 


sar-la en contacte amb la vida real (el culte modernista de la 
vida és un culte especulatiu), i aleshores aquesta apoteosi i 
glorificació de la vida terrenal queden enterament desvanes- 
cudes. 


V 

En el món no està la plenitud de la Vida 

Nosaltres els catalans passàvem per gent molt pràctica, 
amiga de posar-se en contacte amb les realitats de la vida, 
qui judicàvem de les coses pel testimoni que de si elles ma¬ 
teixes donen; i per això Nós convidem als lectors de la pre¬ 
sent Instrucció pastoral a fer una petita excursió per diferents 
situacions de la vida humana, veient i tocant com amb la mà 
lo que ella mateixa demostra ésser en son desplegament, que 
no és, per cert, la manifestació d’una perfecció irreprovable. 

I ara prescindim d'aquells filosops moderns, i podem dir 
modernistes, la qual moda encara dura, qui blasfemen de la 
vida terrenal, i, com els antics maniqueus, gairebé la conside¬ 
ren obra del dimoni, de manera que el seu ideal consisteix 
en la mateixa destrucció, doctrina que podem dir informa a 
les escoles radicals. És que els extrems es toquen. Qui pro¬ 
clama la bondat absoluta de la vida present, qui la presenta 
com el compliment i satisfacció de la finalitat humana, excita 
l'odi contra ella en aquells pels quals la vida es fa pesada 
i avorrible, i, usant el llenguatge del patriarca de la gentilitat, 
el sant Job, 1 cerquen la mort amb més deliri que l’avar cava 
per a trobar un tresor. Qui creu que aquí en la vida del món 
hi ha de trobar la perfecció i la felicitat, està perdut i ocasio¬ 
nat a la desesperació. Qui adora a la vida per deessa, ja pot 
trencar aquest ídol, perquè si bé és cert que en certes cir- 

cumstàncies dóna resplendors divines i presenta llums ine¬ 
fables, aquestes il·luminacions desapareixen, i queden alesho¬ 
res a les fosques tots aquells homes idòlatres de la vida, qui 
no perceben la claror sobrenatural de la vida, de la immor¬ 
talitat que els cristians esperem vivament algun dia assolir. 

Les presons, els manicomis, els hospitals, els hospicis de 
vells desemparats, les cases de refugi de dones perdudes i de 
criatures abandonades, les cases de família que no tenen pa, 
els matrimonis desavinguts, els pares i fills qui estan entre ells 
en pugna, les ànimes desorientades en el desert del món, 
els esperits miops qui van palpant a les fosques i cercant la 
llum de la veritat, i els qui cercant-la s’estimben, els suïcides, 
aquesta immensa multitud humana qui gemega, qui cerca la 
pau i el consol, és a dir, la perfecció de la vida, prova que la 
vida present, la humanitat militant, no és un estat de goig 
i de plaer, és a dir, de perfecte equilibri. 

Sant Pau 1 hi veié molt més clar que els modernistes. La 
humanitat en aquest món no està en la plenitud de la vida, 
en la felicitat de la vida, al revés, gemega í sent dolors com 
de part, perquè està en un estat de gestació, de perfecciona¬ 
ment, de deslliurament, i fins que arriba al nou ésser, a la 
plenitud, a la llum inefable, a la Vida divina, fins aleshores 
no reposa, ni troba la felicitat, perquè sols aleshores disfruta 
a son pler de la Font de la vida. 

I no lii val lo que diuen els doctors i mestres dels nostres 
modernistes de que el Cristianisme destruí la felicitat de la 
vida terrenal, la divinitat i perfecció de la vida present, que 
la graciosa Grècia havia arribat a disfrutar, perquè això és 
una pura il·lusió, puix tothom sap que en aquella civilització 
grega la multitud, la gran massa humana, era esclava; i no 
devia ésser tanta la felicitat quan les seves antigues cròniques 
ens conten el fet d'aquell ciutadà atenienc, cínic sens dubte, 
qui pujà un dia a la tribuna de la plaça pública per a dir als 

seus conciutadans: «Vull tallar la figuera que posseeixo en tal 
punt pròxim a la ciutat; com en ella s'hi han penjat molts 
ciutadans, us aviso perquè els qui tinguin iguals intents ho 
facin aviat.» 

I si aquella vida grega, certament més graciosa i harmò¬ 
nica que el simulacre de vida que presenten els nostres mo¬ 
dernistes, per a ésser adorada, hagués tingut la prerrogativa 
de consolar els esperits, d’endolcir les amargures i de portar 
la pau als cors, la civilització hel·lènica, artística fins al punt 
de que els mateixos cristians sempre l'han estudiada, no s'hau¬ 
ria rendit als peus de Jesús cricificat, que Sant Pau predicà 
a les més elegants ciutats, les quals foren dòcils a la seva veu, 
sens dubte perquè Jesús, el Verb de Déu, és font d’una vida 
més perfecta, més suau, més dolça, més fecunda, més com¬ 
pleta que la vida hel·lènica, que amb poca traça ara certs fills 
del Cristianisme voldrien imitar. 

L'adoració de la vida present, la deïficació que d’ella fan 
els modernistes suposant-la l’única felicitat, i que tot lo que 
apareix en son desplegament és bo, aquestes formes externes 
de Cristianisme i fins de Catolicisme que ells volen guardar, 
però buidant-les de tota la substància sobrenatural que les 
vivifica i dóna valor de realitats, aquesta vida, objecte únic, 
que en aquest món s'acaba, i que ells suposen terme de totes 
les aspiracions humanes, bona en sa substància i en tots sos 
accidents, única capaç de fer la felicitat humana i destinada 
a ésser, segons ells, la nova religió de la civilització i de la 
filosofia que ha de regir en el pervenir, en una societat supe¬ 
rior, aquesta religió modernista és una mofa que es fa a la 
humanitat pacient, la qual, amb el sentit comú que el Criador 
li ha donat, mai ha cregut que la terra fos el lloc de la per¬ 
fecció humana, ni la sede de la Divinitat, sinó que això sem¬ 
pre ho ha cercat més enllà dels nostres horitzons, perquè Vau 
delà dels nostres contemporanis no és altra cosa que aquell 
gemec de la criatura qui està en gestació, de què parla Sant 
Pau, gemec que se sent en totes les races i civilitzacions, per¬ 
què respon a un estat general de la humanitat, a una situació 

transitòria que cerca i desitja la situació definitiva on reposar, 
un cop trobada la perfecció, per la qual natural i necessària¬ 
ment sospira, és a dir, l’eternitat. 

El concepte de vida, de plenitud i perfecció d'existència, 
la vida plena i d’absoluta satisfacció, és un concepte sinònim 
de Déu i d’eternitat; en altre sentit no significa una realitat, 
sinó un concepte abstracte, una suposició ideològica, però 
sense vida real, incapaç de satisfer a la humanitat. Fora de 
lo contingent, de lo transitori, de lo insuficient, de lo que 
comença i acaba, no hi ha més que Déu, l'eternitat, la Vida 
infinita; i qui no accepta a Déu, eternitat i Vida infinita, es 
queda sense res, fora de l’existència, en les tenebres del nihi¬ 
lisme, llençat fora de la vida. 

Així ho demostren clarament els anarquistes, nihilistes i 
tota la filosofia de la destrucció, avui seguida, no solament a 
l’Àsia, sinó també a Europa; però els qui seguim la filosofia 
del Verb que ens ensenya que la mort és el triomf de la pas¬ 
sivitat, i que la vida és la victòria de l'activitat, creiem que 
la summa vida és la summa activitat i la summa realitat, la 
llum sense ombra, la desaparició de tota contrarietat, una 
existència infinita, és a dir. Déu, a qui esperem arribar mit¬ 
jançant la llum del Verb i trobar en Ell una satisfacció santa 
i absoluta, sense límits de cap classe, inefable, i per nosaltres 
incomprensible fins que arribarà aquella hora de deïficació 
per la qual sospirem tots els cristians. In lumine tuo videbi- 
mus lumen. 


VI 

Aquesta Vida ni és un frenesí ni una platxèria; 
és una lluita 

Per nosaltres els cristians la vida aquí al món no és ni un 
frenesí ni una platxèria; la vida és un equilibri, o una har¬ 
monia difícil de guardar. El frenesí de la vida no és propi 

dels cristians, perquè creuen i saben que la vida no queda 
tancada en el temps limitadíssim que passem sobre la terra, 
que la vida humana a la terra mai farà el ple, que és, segons 
la sabiduria profètica, una manta que no ho abriga tot, un 
llit en el qual no tots hi caben i algú n’ha de caure. 1 I, en 
efecte, la història de la humanitat ens ensenya les deficiències 
de la seva vida; fins ara el món mai ha vist disfrutant d'una 
vida civilitzada i harmònica a tots els membres de la família 
humana: quan l'un s'alça, l'altre cau; quan una classe social 
s'enlaira, l'altra s’abaixa; una elevació simultània de vida en 
tots els membres de la família humana seria una cosa nova 
en la història; el Cristianisme hi aspira, però creient-ho, si ve, 
més efecte sobrenatural que èxit d’un pur esforç humà. 

Però el cristià no es desespera, no fa com el mite gentílic, 
com Tàntal, qui vivia en contínua angúnia perquè mai li arri¬ 
bava la satisfacció que necessitava; el cristià es troba en la 
situació d’esperit que expressava Isaïes: 2 «El qui creu, no es 
precipita, no té afanys, sap que ja li arribarà l'hora de la 
vida.» Guarda serenitat fins en les majors dificultats, les ma¬ 
jors violències queden suavitzades, i alia i harmonitza els més 
grans conflictes. És a dir, arriba el perfet cristià a la victòria 
de la vida, no ens han dat mai encara l'espectacle de la vic¬ 
tòria de la vida. El Cristianisme té una multitud de victorio¬ 
sos de la vida, tots els qui amb perfecció han seguit l'Evan¬ 
geli de Jesucrist, perquè la pau que el Senyor prometé als 
seus deixebles no és altra cosa que la victòria de la vida; si 
no fossin victoriosos no tindrien pau, perquè la pau és pròpia 
del vencedor. 

Qui pren la vida per una platxèria no tindrà mai 1a. pau. 
Qui no vol ésser un infeliç s'ha de conformar amb lluitar i 
patir; qui no vol lluitar, qui no es vol escarrassar í anar costa 
amunt, anirà avall per la costa de la vida i caurà a l’abisme. 


1. Isaïes, XXVIII, 20. 

2. XXVIII, 16. 

La platxcria no cs vida, sinó principi de mort. La platxèria 
no és possible ni en l’ordrc intel·lectual ni cn l’ordre corpo¬ 
ral i, dc consegüent, no és possible en la vida humana en 
aquest món. 

La intel·ligència humana fa molts mils anys que treballa 
per a trobar la seva satisfacció, i encara que hi ha hagut ho¬ 
mes de llum i força intel·lectual meravellosa, més que no pas 
els actuals modernistes, aquesta satisfacció, aquest repòs de 
la intel·ligència fins ara no s’és trobat. La mateixa doctrina 
del Verb de Déu, la revelació cristiana, mai ha pretès donar 
completa satisfacció a la nostra intel·ligència, fins li ha aug¬ 
mentat la fam, parla de vels espessos que ens impedeixen la 
vista de l'Infinit; és un dogma de la nostra fe que en la si¬ 
tuació actual, en el nostre present estat, l’Infinit per nosaltres 
és invisible; però disfrutem de la paraula, de la doctrina de 
l'Invisible, que es féu visible i tractable en la sagrada Persona 
de Jesucrist, i al dar-nos el dolcíssim Salvador els rudiments 
de la Vida, certs secrets de la Divinitat, ens prometé la reve¬ 
lació clara, l'amistat íntima, la manifestació i participació de 
la Vida Infinita i plena, si mentre som en aquest món anem 
seguint els camins de la veritat i sortim vencedors en la lluita 
de la vida. 

En l’ordre corporal qui no lluita amb sos instints i ape¬ 
tits, qui no lluita amb les contrarietats externes, és impossible 
que visqui. Per viure hem d'obtenir victòria de l’oposició ex¬ 
terna dels elements i d’altres contrarietats, si quedàvem ven¬ 
çuts quedaríem morts; i en quant als apetits i passions que 
provenen de la nostra naturalesa, als instints desfrenats, si 
no els dominàvem, si l'esperit, si l'enteniment no els frenava 
i regia, amb la intel·ligència rendida i vençuda, la vida racio¬ 
nal quedaria esmortuïda. De consegüent, la vida present no 
és un estat de repòs, de possessió perfecta i d’equilibri inal¬ 
terable, no és la perfecció i la felicitat a què aspirem els 
homes. Hem de treballar per a viure, essent així que l'aspira¬ 
ció íntima de l'home és viure sense treballar, lo qual queda 
comprovat per les utopies de les sectes, qui pensen que un 



346 


J. TORRAS I BAGES 


día a venir tot el treball serà fet per Ics màquines, i que els 
homes aleshores no tindran res mes a fer que disfrutar de la 
vida. Aquesta utopia, de la qual tal vegada es riuran els ano¬ 
menats modernistes, és, no obstant, una conseqüència de la 
doctrina del desplegament de la vida humana, i de la mena 
de divinitat i força creadora que ells li atribueixen, suposant 
que la vida es basta a si mateixa fins per a arribar a Déu 
els qui en Ell creuen, i que no tenen necessitat d'Ell els qui 
rebutgen la creença en el Senyor omnipotent. 


VII 

La Llei de plenitud de Vida no està en l’home 

És evident la limitació de la nostra vida: l'auxili que ella 
necessita i son facilíssim desequilibrí ens fa pensar en la llei 
de la vida. Pels modernistes, condemnats per Pius X, la vida 
és llei, i llei absoluta, creadora de la veritat i de la justícia, 
de manera que tot lo que d'ella dimana, tot lo que resulta de 
son desplegament és legítim i sant. Nosaltres aquesta sante¬ 
dat de vida sols la reconeixem en Déu, qui és la Vida essen¬ 
cial, el Ser per essència. La nostra vida els cristians la tenim 
en gran estima, per ella ens identifiquem amb Déu; per això 
no podem disposar d’ella, ni podem desprendre'ns de la vida, 
de manera que el suïcidi és el major dels delictes, perquè 
tenim la vida per preciosa, puix derivada de Déu, en Ell ha 
de trobar son complement i plenitud. <-Què és la nostra vida 
isolada? Per això l’home cerca la font de vida amb més deliri, 
diu el profeta hebraic, que un cérvol ferit les aigües vives. 
El camí de la font de vida és la llei de la nostra vida. Qui s'ix 
de la llei s'aparta de la vida. 

Hi ha camins, diu la Sagrada Bíblia, 1 que a l’home li sem¬ 
blen rectes, però que al capdavall duen a la mort; i Jesús 


1. Proverbis, XIV, 12. 

deia: 5 «El camí que porta a la vida és estret, i molt ample 
i espaiós el que condueix a la perdició.» Tota la revelació cris¬ 
tiana fa una distinció entre la nostra vida i la vida divina, i 
podem dir que la nostra religió és una doctrina que té per 
objecte ensenyar-nos la llei de la vida, o sia el camí pel qual 
havem de trobar en Déu la plenitud de la vida. La falsa pietat 
condemnada per Pius X vol que l’home tingui en si mateix 
la font de la vida, que ell sia llei de si mateix, que posseeixi 
l'exemplar de la vida dins de la pròpia consciència. I aquesta 
identificació absoluta entre l’home i la llei, el mateix sentit 
comú demostra que és absurda. No hi ha ningú qui no con¬ 
fessí l'existència de desequilibris en la vida humana; l’equi¬ 
libri resulta sempre difícil, i fins els homes més ben tempe¬ 
rats i més habituats a la virtut estan subjectes algun cop al 
desequilibri. 

El gran Napoleó, una de les raons que al·legava com a mo¬ 
tius de sa creença en la divinitat de Jesucrist era el perfecte 
equilibri que guardà en totes les circumstàncies de la seva 
vida nostre diví Redemptor. I en efecte, l'equilibri inalterable, 
absolut i perfet sols existeix en Déu. L'equilibri significa iden¬ 
tificació amb la llei, que el ser està en una avinença absoluta 
amb la llei; si discrepa, si es diferencia o s’aparta de la llei, 
ja ve el desequilibri. És la perfecta correspondència amb la 
llei, una mena d’unificació amb ella, així com el desequilibri 
és la separació de la llei, que duu per conseqüència sempre 
l'alteració de la cosa. Segons la doctrina de la identificació 
absoluta entre la vida i la llei, condemnada per l’Encíclica, 
amb l’elevació de la vida a la categoria de llei, que fan els 
modernistes, els desequilibris són impossibles, perquè vida i 
llei fan una sola peça, i, de consegüent, són inseparables; 
aleshores la vida tindria per si mateixa una mena de santedat, 
seria santa per naturalesa, puix la santedat consisteix en la 
identificació amb la llei. Déu és sant per essència, perquè 

Déu és la Llei viva essencial. Per això dèiem que el sentit 
comú i l'experiència al posar en evidència els desequilibris 
humans, que no hi ha catòlic, heretge o ateu qui no confessi 
que existeixen, destrueix la doctrina modernista que vol iden¬ 
tificar la vida humana amb la llei i constituir en la nostra 
consciència la font de la vida. 

La idea dels modernistes, dels subjetivistes qui fan deri¬ 
var del desplegament de l’esperit de l'home tota la religió, és 
contrària a la llei de la nostra naturalesa i fins a la llei gene¬ 
ral dels sers criats. El nostre esperit és de tota evidència, que 
s’enriqueix amb les adquisicions que fa de l’exterior, i el nos¬ 
tre cos viu i es manté de la substància material que li pro¬ 
porciona el món. La doctrina aristotèlica adoptada per Sant 
Tomàs de que la nostra ànima és com tabula rasa en disposi¬ 
ció d'escriure-s'hi, si Tadmetem en l'ordre natural, en el des- 
piegament natural de la nostra vida, i en la pràctica és in¬ 
dubtable que tothom admet aquella doctrina i en ella sempre 
s’ha fundat el llinatge humà en sos sistemes d’educació i d’ins¬ 
trucció; si Tadmetem, doncs, aquella doctrina en lo que toca 
a la vida en l'ordre natural, molt més l'havem d'admetre en 
l’ordre sobrenatural, en tot lo que es refereix a la religió, 
que és lo més elevat i sublim a què pot arribar l'home i re¬ 
presenta els cims més alts de la vida als quals costa de pujar. 
Si aquesta doctrina dels modernistes no fos presentada en la 
forma pompàtica en què ells la presenten, i si no fos, com 
és, un afalac a la vanitat humana, que és la major de totes 
les nostres misèries, seria tinguda per una gran vulgaritat, i 
tothom veuria que aquesta doctrina, de que la religió sia un 
desplegament de la nostra consciència, no és altra cosa que 
la llavor del paganisme i del politeísme, l’aurora matinal del 
regnat dels ídols, el crepuscle dels déus. 

És indubtable que la idolatria que embrutí al nostre lli¬ 
natge per espai de molts segles, fou una fermentació espontà¬ 
nia de la nostra naturalesa corrompuda; ve a ésser la idola¬ 
tria aquell desplegament de la consciència que constitueix, 
segons els modernistes, la religió, i que ha dat per resultat 

natural, diuen, la Iglésia catòlica. No, la Iglésia no és una 
creació humana, el Cristianisme no és un desplegament na¬ 
tural de les facultats humanes, una producció de la nostra 
consciència; l’experiència històrica ensenya i l'estudi del ser 
humà corrobora, i la Sagrada Escriptura 1 meravellosament 
explica, com de l’home en son estat actual, deixat a si mateix, 
en procedeix més aviat el culte de l’ídol que no pas el culte de 
Déu. La nostra naturalesa, per a mantenir-se en la pròpia 
dignitat, per a sostenir-se en la noblesa de la veritat en lo 
que es refereix a Déu, necessita de Déu; si no, cau en l’abis¬ 
me de les majors aberracions. Tots els pobles foren politeis- 
tes, fora del poble de Déu. I la necessitat de l’assistència 
externa per a mantenir-se en la dignitat del ser, en la dignitat 
de la vida, és una llei, repetim, de tots els sers criats. L’un 
viu de l’altre, fins arribar a Déu, que és la font de la vida. 
L’existència és com una cadena: la planta viu de la terra, 
l'animal de la planta, l’home en quant al cos viu de la planta 
i de l’animal, i en quant a l’ànima, a ses facultats superiors, 
viu de Déu, Veritat Summa; sense aquest aliment les seves 
facultats van abaixant-se fins a arribar al nivell dels animals, 
amb poca cosa més que les bèsties, un animal vanitós, qui, 
capaç d’adorar al Déu viu, ell es fa ídols a mida de son gust. 
La vida fora de Déu, és una comunicació; si la tenim és per¬ 
què ens la donen, i, de consegüent, qui desitja viure ha de 
procurar no separar-se mai de la font d’on procedeix la vida. 
L'aigua d'aquesta font és l'única que apaga la set; per això 
Jesús pogué dir: «Qui begui de l'aigua que Jo li donaré, mai 
més tindrà set.» I en efecte, Ell és l’únic del llinatge humà 
qui té la potestat d'apagar la set, de donar pau i satisfacció 
a l’esperit dels homes. Fora d’Ell no hi ha ningú més que 
tingui tal potestat; i el fracàs dels pobres modernistes prete¬ 
nent anul·lar al Verb encarnat per a satisfer a l’home modern, 
ja des d'ara es manifesta obertament. L’home modern és com 

l'home antic i com l'home futur, és l'home; i qui satisfà 
a l’home el satisfà en totes les èpoques, perquè ses exigències 
essencials són sempre les mateixes, i Jesús és d’ahir i d’avui i 
de tots els segles . 1 Mai li passa l'actualitat. Tots els homes de 
bona voluntat hi lliguen, qualsevol que sia el seu país i la 
seva època, perquè és la Substància de la vida humana, l’úni¬ 
ca qui la satisfà. 


VIII 

La verdadera Llei de la Vida 

Els cristians afirmem una llei de vida que ve de fora, per¬ 
què tota llei és una imposició; si no, no fóra llei. Això sig¬ 
nifica la frase popular: Fer la llei, que és d'ús tan comú. La 
llei necessàriament importa que tingui una superioritat sobre 
lo legislat, per això obliga, i ningú juntament pot ésser supe¬ 
rior i súbdit; si és superior no és súbdit, són dos termes d'o¬ 
posició. Sols el Cristianisme identifica en certa manera aquests 
dos termes en l'ordre de la vida i converteix la llei en gràcia. 
És un miracle que Jesús dolcíssim fa als seus privilegiats, als 
seus amics més íntims, ja en aquest món, i que en l'altre serà 
la forma general de la vida per tots els qui se salvaran. 

La santedat de la vida que prediquen aquests modernistes, 
i que la fa, segons ells, adorable, i per això li rendeixen culte, 
és un mite. La nostra vida cerca la santedat, però ella per si 
no és tanta, té aptitud per a santificar-se mitjançant l'auxili 
diví i l'adoració divina i l’esforç de la pròpia voluntat; i així 
es veu clarament que aquest modernisme condemnat pel Papa 
segueix un camí diametralment oposat al camí, a la norma 
pràctica que ensenya el Cristianisme, perquè el modernisme 
ens proposa l'adoració de la pròpia vida, que, segons ell, és 
exemplar i santa, llei de si mateixa. 


1. Hebreus, XIII, 8. 

És cert que la nostra divina filosofia arriba a identificar 
el cristià amb la llei, mitjançant la gràcia que ens meresqué el 
Redemptor Jesús, que per això els doctors eclesiàstics ense¬ 
nyen que pel just no hi ha llei, no la necessita, l’amor l'ha 
deslliurat de la llei; son gust, son impuls natural, els hàbits 
adquirits, son criteri constant impertorbable, tot el seu ser 
es guia per l'amor, l'amor arriba a ésser pel just com un 
instint que el porta, i corre a son fi i perfecció sense necessi¬ 
tat de rails, ni de via, i la dolcíssima i vehement força de 
l'amor el durà a terme; però sempre el cristià, fins el qui 
arriba a un grau major d’elevació, la santedat, la vida, l'ha 
de cercar, l'ha de rebre de la Font de vida, que és el Verb 
encarnat. 

Aquests modernistes es troben en un cas semblant al de 
Nicodemus de l’Evangeli , 1 quan Jesús li explicava la doctrina 
de la regeneració, qui sentia com la força impulsora d’un vent, 
un esperit, però que ignorava d'on eixia i a on anava; així 
passa amb els nostres modernistes en la doctrina de la vida. 
Senten l'impuls a la vida infinita, a la divinitat de la vida, a 
un desplegament de gèrmens i fecunditats que existeixen en 
la nostra consciència, però els falta la humilitat de Nicode¬ 
mus. Si la tenien, el mateix Mestre celestial que il·luminà al 
virtuós israelita, a ells els portaria a la llum de la gràcia, mit¬ 
jançant la qual trobarien la vida perfectíssima, santa, amo¬ 
rosa, fecunda, que deriva del Verb etern. 

Perquè nosaltres els cristians la cerquem tant com els mo¬ 
dernistes, la cerquem encara més. Tota la raó d’ésser del Cris¬ 
tianisme és cercar la vida. Sacrifiquem els nostres gustos, cor¬ 
regim els nostres apetits, rectifiquem les nostres passions, 
treballem tota la vida per a guanyar l’eternitat, i l’eternitat 2 
no és altra cosa que la plenitud de la vida, la possessió de la 
totalitat de la vida sense cap límit. 


1. Joan, III. 

2. «Interminabilis vitae tota simul et perfecta possessio.» (P. l. a , 
q. 10, a. 1 et seq.) 

Per a cercar la vida, els modernistes, malgrat que diuen 
que tenen la font d'ella dins de si mateixos, es fatiguen, cor¬ 
ren, però corren extra viam, van fora de camí: d'aquí és que 
no arriben a terme, i la seva vida, en lloc d'obtenir la pleni¬ 
tud, queda raquítica. 

^Hi ha ningú que es cregui que el modernisme pot arribar 
a informar una civilització? ^Que arribarà a ésser la forma 
de la vida en les multituds humanes, donant unitat d'esperit 
al nostre llinatge? I sense la unitat d'esperit <-és possible la 
unitat de vida? 


IX 

Unitat de la Vida universal 

L'heretgia serveix per a fer resplendir més la veritat de la 
revelació cristiana. És clar que l’heretge és també un instru¬ 
ment de Déu, un medi involuntari que inconscientment con¬ 
tribueix a l'acció divina en la humanitat; l’heretgia, fent mal, 
fa bé a la vida cristiana; és com els revulsius que mortifiquen, 
adoloren el cos, i, no obstant, contribueixen a la seva salut. 
És com l'ombra, que fa més resplendent la llum; sense l'om¬ 
bra la llum no fóra tan hermosa, com la fe no resultaria tan 
adorable sense l’heretgia. Els heretges són com aquells cecs 
qui van pels carrers i no veuen bé les coses, no poden dis- 
tingir-les, els seus ulls no hi basten, i els homes se'ls figuren 
que són bultos que caminen. L'heretge, perduda la vista so¬ 
brenatural de la fe, els grans misteris que aquesta ensenya, 
no els pot discernir, però veu bultos. 

Els modernistes són cecs qui veuen bultos; i quan parlen 
de la vida, i la volen explicar amb una certa grandiositat de 
concepte, i suposen una mena de vida universal de la que tot 
participa, i li volen tributar adoració, els modernistes alesho¬ 
res veuen malament, viciosament allò que la profecia hebrai¬ 
ca pronosticà, i els segles cristians han anat realitzant. Aquella 

barreja de tots els pobles, la formació d’un poble universal 
amb una comunitat de vida, que era la idea predominant dels 
profetes inspirats de Déu, és l’immens cos de la humanitat 
■que té per cap a Jesucrist, i rep la vida íntima del mateix 
Jesucrist. Els cristians tots tenim un mateix esperit, i, de con¬ 
següent, un idèntic principi de vida. La varietat de pobles, la 
varietat d’èpoques, la diferència de classes, el contrast dels 
temperaments, la riquesa i la pobresa, la il·lustració i la igno- 
irància de les lletres, la sabiduria i la fatuïtat, la salut í la 
malaltia, la immensa barreja d’ingredients que formen la so¬ 
cietat humana, tot lo humà queda com assimilat 1 en una per¬ 
sonalitat sublim, en el Verb de Déu encarnat a qui adorem 
com a font i principi d’una vida superior. Per això veiem que 
els sants besaven devotament les llagues dels pobres malalts 
dels hospitals, els abraçaven; i al besar aquelles llagues i a 
1 abraçar aquells malalts repugnants segons la carn, sentien 
>la verdadera delícia de l’amor a Jesucrist. 

I aquest fet, sense arribar als graus majors de l'heroisme, 
ds continu en la Iglésia de Déu, en la qual sempre hi ha hagut, 
sempre hi ha i sempre hi haurà homes i dones qui desfoguen 
l’intens amor a Jesucrist passant tota la vida per les quadres 
dels hospitals, ficats en cases de beneficència, entremig de 
gent esguerrada, del rebuig del vici i del crim, en hospicis 
'cuidant vells o criatures desemparats, i allà troben la pau 
i la felicitat de la vida, la pau i la felicitat de Jesucrist. 

Aquell monisme, aquella supressió de la contrarietat que 
volen molts modernistes, aquella identificació universal, no 
és altra cosa que una ombra deforme de la vida universal de 
la humanitat per la qual treballa de Iglésia de Déu, realitzant 
les visions dels antics profetes i els preceptes i doctrines de 
nostre dolcíssim Redemptor. Però molts homes d’avui són 
<com els qui vivien en el temps de Jesús, quan Ell vingué al 
món a complir la seva missió sublim. Volen un regne tempo- 


1. Div. Thom., Sum theoL, 3.» p., q. 8 et etiam q. 4. 

ral, no saben comprendre la vida de l’esperit, són cecs per a 
veure les seves meravelles, són grollers per a disfrutar de les 
seves delícies, no saben adorar a Déu en justícia i veritat, i 
sentint les exigències de l’adoració, ells mateixos volen fer-se 
els ídols a qui tributar-la per a satisfer-se. No poden passar 
d'una vida rudimentària, tornen als rudiments de la vida pri¬ 
mitiva, i volent dignificar la vida, la disminueixen, la tornen 
raquítica, perverteixen l'adoració, i la converteixen en egois¬ 
me, en l'adoració de si mateixos, que això és en sa última 
resolució el modernisme condemnat pel papa Pius X. De ma¬ 
nera que aquell concepte altisonant de vida, de vida universal, 
il·limitada, infinita, es redueix, en virtut de l’anàlisi, a un mi¬ 
grat egoisme expressat en formes pompàtiques i retòriques, 
desapareix la unitat de vida que ensenya el Cristianisme; i 
a l’amor universal humà sense distinció, que predicà Jesu- 
crist Senyor nostre, queda substituït l’egoisme; i aquell al¬ 
truisme que tant ponderen no pot ser altra cosa que l'exclusi¬ 
visme, és a dir, l’amor de conveniència, perquè la font, la 
vida i la regla del seu amor és el jo, són ells mateixos, així 
com per nosaltres els cristians és Déu, qui abarca a tothom. 
Per això certs filosops modernistes volen treure del llinatge 
humà a tots aquells qui fan nosa als egoistes: esguerrats, flacs, 
fatus, pobres, vells; avorreixen a tots els desgraciats i volen 
escombrar-los, i diuen que així sublimen el nostre llinatge, 
i ataquen al Cristianisme, qui predica l’amor als desgraciats, i 
els considera germans caríssims, i la seva assistència la té 
com un medi d'elevació, de santificació i de vida eterna. 

Si prevalien les doctrines dels modernistes en el nostre 
llinatge, lo qual fins humanament es veu de seguida impos¬ 
sible, si prevalien, en lloc d'arribar a la unitat de vida de la 
humanitat, aquesta tornaria altra volta al paganisme, a la 
idolatria, perquè si cada home és un déu, si els déus els han 
de fer els homes, cada poble tindria els seus déus propis, 
rivals, enemics els uns dels altres, es tornaria a la situació 
aquella en què els pobles es tractaven d'enemics i a la vida 
harmònica i universal de la humanitat, envers la qual el món 

a poc a poc camina, empès pels principis del Cristianisme, 
quedaria substituïda la vida raquítica, isolada i infecunda 
dels pobles primitius, i la universal societat humana es par¬ 
tiria i faria trossos, reproduint-se la multiplicitat primitiva 
de les tribus. Sols el Déu viu, el Déu dels cristians, predicat 
per son Verb, és el Déu de tots els homes i el principi de la 
vida universal i eterna; els déus de factura humana, el déu 
individual i personal, que cada home es fabrica, segons la 
doctrina modernista, no és principi de vida, ni produeix l’as 
fecte aglutinant de l’amor que junta entre si a tots els homes, 
que fa de la humanitat una sola cosa i la lliga amb Déu, font 
inestroncable de vida, vida infinita i eterna, goig i delícia 
universal, ser del qual tots els altres sers deriven i partici¬ 
pen, perquè és la vida essencial i llum dels homes i única 
adorable. 

Segons la nostra divina religió, tothom està cridat a par¬ 
ticipar de la vida; ella no fa excepcions ni de pobles ni d’indi¬ 
vidus; la Font de vida s'estén en totes direccions, i tot proce¬ 
deix d'ella, tot té vida per ella, i sols els qui se n'aparten no 
en participen i moren. És evident l'antítesi entre certs mo¬ 
dernistes i el Cristianisme. Per aquells la vida és engendrada 
per l’egoisme, per l'amor a si mateix; pel Cristianisme, l'amor 
exterioritzat dirigint-se a Déu i als homes és condició neces¬ 
sària de vida, i diu solemnement: «Qui no estima és mort.» 1 


X 

La Vida no és un problema, sinó una realitat 

Però aquestes qüestions, caríssims, tenen molta importàn¬ 
cia pràctica i pràcticament convé considerar-les. La qüestió 
de la vida no és un tema acadèmic per a lluir la filosofia i 


1. Joan, III, 14. 

l'eloqüència, per a ésser coronat vencedor en una lluita d’in- 
genis, per a obtenir l’aplaudiment del món mitjançant Fafalac 
literari de novetats i últimes modes que sempre constitueixen 
una llaminadura per a la frivolitat humana; per 1 home re¬ 
flexiu, la qüestió de la vida és el pròleg necessari de la qües¬ 
tió de l’eternitat, i és, de consegüent, la més transcendental 
de totes les qüestions humanes. 

Sembla impossible que després de vint centúries de Cris¬ 
tianisme, que ha donat una explicació claríssima de la vida, 
després que han viscut aquesta vida tantes generacions distin¬ 
tes i fins tantes civilitzacions i èpoques diferents; com si ara 
els homes es despertessin d’un llarg somni d’ignorància, es 
vingui a posar la vida en estat de problema, quan la solució 
existeix plena i perfecta en la consciència de tots els cristians, 
qui es governen en la pràctica segons ensenya el sentit comú 
a tots els qui creuen en una altra vida després de la present. 

Més que no pas discutir sobre la vida, convé ordenar-la 
degudament perquè arribi a la seva plenitud. Lo que convé 
és que no perdem aquesta vida, que és tota la nostra substàn¬ 
cia. Tots sabem la llei de la vida, i qui la trenca té pena de 
mort, lo mateix en l'ordre físic que en l'ordre espiritual. La 
nostra llei no és una abstracció, no és una fórmula morta, no 
és una norma escrita en un codi, és una realitat vivent. És 
una vida que ens il·lumina i vivifica, i nosaltres havem de 
viure d’ella. Qui se separa d'aquesta vida té segura la mort. 
Existeix l’arbre de la vida, del qual tota la humanitat és el 
brancam, i certament en això altra vegada el modernisme ha 
sentit la veritat, mes no ha sabut assolir-la. Existeix, certa¬ 
ment, una unitat de vida, no per una suposició ideològica, com 
fan els modernistes, sinó en la realitat del fet, com creiem 
els cristians, ensenya l'Evangeli i demostra l’experiència de la 
història. «Jo só la soca i vosaltres les branques», diu Jesús 
Senyor nostre. 1 Existeix una vida en l'immens cos de la hu- 


1. Joan, XV, 7. 

manitat cristiana que deriva del cap, que és Jesucrist, i s'es¬ 
tén per tots els membres. De l'existència d’una vida cristiana 
ningú en pot dubtar, puix el sentit comú dels homes ha reco¬ 
negut l'existència de la cristiandat, és a dir, un cos social 
immens amb unitat de vida espiritual. 

Això i no altra cosa significa el mot cristiandat, tal com 
l'han entès els segles, i fins avui dia mateix existeix la cris¬ 
tiandat, això és, una societat que té unitat de vida espiritual, 
si bé contrariada pel cisma i l’heretgia; però la humanitat 
civilitzada encara és la que obra a l’impuls dels principis 
fonamentals del Cristianisme. Jesús, en la societat terrenal, 
és el cap de la civilització, malgrat les infidelitats, la incons- 
tància i la frivolitat humanes; i en l’ordre de la salvació eter¬ 
na, una immensa multitud d’homes de tota condició i jerar¬ 
quia el reconeix per únic Mediador i s’uneix amb Ell amb 
gran intimitat espiritual per a unificar amb Ell la vida, puix de 
Jesús espera la plenitud i perfecció de la vida en l'eternitat. 
I tot això és una gran realitat, un fet actual. 

Aquesta és la verdadera vida, sense límits, perfecta, sere¬ 
na, inalterable i plena; aquesta és la vida que il·lumina als 
cristians, que els cristians adoren, i de la qual ja participen 
en aquest món. «De la seva plenitud tots en participem», 
diu l'Evangeli. 1 Aquesta vida en nosaltres triomfa de tot, de 
la mort, dels turments, dels plaers, dels sofriments de les hu¬ 
miliacions, de les glòries, de les ciències, de les arts, i de tot 
s'aprofita recollint tots els elements de vida i oferint-los a 
l’Autor, a la Font de la vida. Regem cui omnia vivunt, venite 
adoremus. A l'hora de la mort entona aquest himne de la 
vida, saluda l'immens horitzó on tot viu, lo que ja és mort i 
lo que encara ha de sorgir a la vida. En el Verb etern tot 
és vida, i Ell és el Rei dels segles immortal i invisible. En 
la litúrgia de difunts contínuament es parla de la vida, i en 
l'antic ofici dels morts entre càntics de victòria s'hi repetia 


1. Joan, I, 16. 

el triomfal Alleluia, a la inauguració de la plenitud de la vida, 
al celebrar els funerals d'un cristià. 

Tots els grans homes que ha tingut el nostre llinatge, tots 
han mort; sols Jesús continua vivint. Els jueus ja s'escanda¬ 
litzaven 1 de que Ell prediqués que els qui observessin la seva 
doctrina no moririen mai, i li deien: «Abraham morí i també 
moriren els profetes, tque tu ets més que no pas ells?» Molts 
d’aquests modernistes també s'escandalitzen de que Jesús sia 
immortal, i diuen que és mort; però la humanitat electa, els 
fills de la gràcia, el confessem vivent i Font de vida, i si és la 
Font de vida de la Cristiandat, Ell, qui dóna la vida, no viurà? 

Hi ha un tros admirable de Napoleó en l'hora de la re¬ 
flexió, quan era sol i prop de la mort, en el qual amb molt 
relleu ressalta la diferència entre Jesús i els altres grans ho¬ 
mes qui han sortit del nostre llinatge. «Jo amava, diu el gran 
Conqueridor, llegint i rellegint les proeses d’Alexandre i de 
Cèsar, rivalitzar amb ells en la glòria i viure per sempre en 
la memòria dels homes. Però i quins records han deixat Ale¬ 
xandre i Cèsar? Qui s'interessa per ells?... Ells no triomfen 
més que a l’escola, a la gramàtica, als llibres d’anar a estudi, 
proporcionant matèria per a temes i traduccions. Veus aquí 
on han anat a parar l’heroic Alexandre i l’emperador Cèsar, 
ut pueris placeat et declamatio fiat... En aquest món no hi ha 
més que un Nom sempre vivent: el Nom d'Aquell qui portà 
una vida obscura i morí com un criminal... Ell ha pres pos¬ 
sessió del món i son Imperi continua... Milions d’ànimes con¬ 
versen amb Ell... Veus aquí, doncs, Un, Un sol qui no és 
pas un nom, una pura ficció, sinó que és una pura realitat. 
Ell morí, i Ell, no obstant, viu...» 2 

Viu, perquè és la Vida i Font de vida que mai s'estronca¬ 
rà. Totes les Sagrades Escriptures, tota la litúrgia de la Iglé- 
sia, tots els Pares i Doctors, tots els Sants, tots els cristians 
tenim els nostres ulls posats en aquell Nom, qui no és una fic- 


1. Joan, VIII, 52. 

2. Grammar of Assènt, trad. Mad. Gaston, París, p. 390. 

ció, sinó una realitat, tota una fórmula de vida; en Ell es¬ 
perem; amb aquest Nom mentre vivim segellem el nostre cor, 
i en senyal d’identificació de vida adoptem el seu Nom. Te¬ 
nim un mateix nom (cristians), perquè vivim de la seva ma¬ 
teixa vida. 


XI 

El dolor i el plaer dins de la Llei de la Vida 

És cert que per a arribar a la possessió total de la vida, a 
la plenitud de la vida, s'ha de passar un període difícil, que el 
temps de gestió té angúnies i perills, que Sant Pau ens diu 
que en la nostra carn havem de completar la Passió de Jesús 
per arribar a la vida triomfal, 1 però el mateix Apòstol també 
ens diu que al compàs dels sofriments, sobreposant-se als 
sofriments, els consols divins alegren la nostra ànima. 2 No 
hi ha consol de vida comparable al consol de la vida cristia¬ 
na, és l'alegria, és la felicitat de l'equilibri, és la delícia de 
la justícia, és la satisfacció de la victòria, és la pau. 

La nostra vida terrenal presenta una antítesi sublim que 
destrueix la concepció que d’ella tenen molts moderns, encara 
que la concepció és molt vella i vulgar, presentant-la com 
l’estat definitiu, complet i, de consegüent, feliç a què podem 
aspirar. Aquella felicitat beatifica del món predicada per al¬ 
guns moderns, l’horror al sofriment, l'odi a la mortificació 
cristiana, la influència que ells suposen depriment de la peni¬ 
tència, és un concepte que contraria a la creença, no solament 
cristiana, sinó també a la creença purament humana que pre¬ 
domina en la filosofia, en la literatura, en l’art i en el mateix 
sentit comú de la humanitat. La humanitat té horror al so¬ 
friment, cerca sempre el plaer, té una propensió invencible al 


1. Colossesos, I, 24. 

2. II Corintis, I, 5. 

benestar; i, no obstant, els herois, els grans homes, els ho¬ 
mes de vida sublim, els qui considerem caps de brot del nos¬ 
tre llinatge en tots els aspectes de la vida, tots ells han pas¬ 
sat pel foc purificant dels sofriments, pel gresol purificant 
del dolor. En les literatures clàssiques, com en les cristianes,, 
el sofriment és un medi de sublimació tant com en l’ascètica, 
cristiana; el dolor glorifica als herois de la poesia tràgica i 
èpica, tant com als sants de la història eclesiàstica, perquè és. 
un fet evident a l’experiència humana. Ja Horaci escriví l’ad¬ 
mirable oda que tots coneixem en què canta l'home vencedor 
del sofriment, sublimat pel dolor. Desgraciat d’aquell qui no 
sap lo que és patir, que es queda ignorant de l’aspecte de 
major fecunditat que té la vida humana. La fecunditat im¬ 
porta el sofriment; tota creació, tot nou ser per a adquirir 
la vida ha de pagar el tribut del dolor; la vida s’inaugura amb 
el dolor, així en l'ordre físic com en l'ordre espiritual. Per 
això els cristians ens adherim tan de cor a la doctrina de que 
la nostra vida espiritual comença al Calvari, i professem la 
creença de que no hi ha arbre de més fecunditat que l’arbre 
de la Creu, d’on ix una vida que ningú pot negar, puix que- 
l’experiència històrica i present testifica que aquella vida l’han 
viscuda moltes generacions, i la viu ara mateix una immensa 
multitud del llinatge humà. 

Schopenhauer, el filosop incrèdul, predilecte d'una part 
de modernistes, té una doctrina en lo que ateny a la influèn¬ 
cia purificant del dolor i a l'elevació que aquest proporciona, 
a l'home, que quasi es confon amb l’ascètica cristiana, i a 
nosaltres les elucubracions teòriques del filosop germànic 
ens fan recordar l'escola espiritual de Sant Joan Clímac i les 
austeritats de la Tebaida. I s'avenen aquestes veus tan dis¬ 
cordants, com concorden amb moltes d’altres que ixen de l'an¬ 
tiga filosofia, perquè la penitència ja no solament és una re¬ 
velació cristiana, sinó una idea mare que es troba en l'expe¬ 
riència humana, i que el sentit moral i estètic dels pobles ha 
tingut sempre per medi necessari de perfecció de la vida. To¬ 
tes les generacions han tributat respecte als grans dolors- 

humans i els han considerat com circuits d'una aurèola de 
misteri, i quan han sigut suportats amb fortalesa se'ls ha ve¬ 
nerat com una dignitat sublim. 

L’adoració del plaer, del goig, l'aclamació per reina de la 
vida humana de la platxèria, que fan alguns modernistes, pre¬ 
tenent que el Cristianisme la va desterrar de la societat, puix 
segons ells els grecs havien ja trobat el paradís a la terra; 
l'ídol del plaer com la divinitat del món, tots els homes de 
bona voluntat han de contribuir a enderrocar-lo, perquè ens 
tornaria a l'estat salvatge i a la brutalitat de la vida. 

La pau, la serenitat, el consol de la vida, en què consisteix 
la felicitat cristiana, podem dir que l’han endevinat i expres¬ 
sat el filosop herètic ja citat i un altre heretge, poeta singula- 
ríssim de la mateixa Germània. El filosop fa derivar la pau i 
serenitat de la raó que resplendeix en l'obra pictòrica dels 
artistes cristians quan representen els nostres sants, de la 
victòria de si mateixos, de la purgació de la pròpia naturalesa, 
que deixa sols subsistent l'element més sublim d’ella; i el 
poeta en un tros admirable presenta a Santa Maria Egipcía- 
ca, la desfrenada pecadora d'Alexandria, després penitent a 
la Tebaida, mortes ja les passions pels llargs anys de vida 
eremítica, portant una vida cèlica en aquelles soledats, una 
vida quasi bé beatifica, la serenitat summa. 


XII 

Jesús és la font de la Vida; Maria, sa dolçura 

La confessió de la nostra insuficiència és el primer pas 
per a arribar a obtenir la victòria de la vida. No diem la 
convicció de la nostra insuficiència, perquè aquesta convicció 
tots la tenim; però havem de confessar-la, havem d'ésser hu¬ 
mils i reconèixer que no ens bastem. Dubtem molt de la sin¬ 
ceritat dels modernistes condemnats pel Papa quan diuen 
que en sa pròpia consciència tenen la font de vida, que es 

basten a si mateixos, i rebutgen el Mediador, el Déu-Home, 
Jesucrist. L’home isolat no pot obtenir la victòria, necessita 
una aliança; per això diu la Sagrada Escriptura: 1 «jAi del qui 
és sol!» I aquesta aliança. Déu, compadit de la misèria huma¬ 
na, l’ha oferta en el Vell i en el Nou Testament, en totes les 
èpoques de la Humanitat; però, en l’adveniment al món del 
Verb de vida, l’aliança resulta més íntima, de major eficàcia 
i perfecció. El Mediador està identificat amb les dues parts, 
amb Déu i amb l’home, i així també posa en comunicació i en 
un cert sentit identifica la vida humana amb la vida divina, 
eleva la nostra imperfectíssima vida i la condueix envers la 
plenitud. 

Però l’heretgia moderna rebutja al Mediador, diu que es 
basta a si mateixa, que no necessita auxili d’altri, i abans que 
demanar auxili, en la seva supèrbia, prefereix la misèria. És 
indubtable que l’orgull és la passió més poderosa de la hu¬ 
manitat i la que la té més fortament encadenada. El Lliber¬ 
tador diví lo primer que fa quan vol salvar una ànima és 
trencar la cadena de la supèrbia que la té amarrada. I la 
sabiduria profètica ens ensenya, i l'experiència de la història 
ens demostra, que la humanitat no reflexiona, no admet la 
veritat fins que la vanitat l'ha portada a la ruïna i a la disso¬ 
lució. No invoca al Mediador fins que, convençuda i humilia¬ 
da per la pròpia misèria, vegetant en el seu no-res, caiguda en 
l’abisme de la dissolució sense poder-se valer per si mateixa, 
aleshores invova al Mediador. El llinatge humà es perd per 
la supèrbia i se salva per la humilitat; avui mateix veiem ame¬ 
naçada la civilització; tothom confessa que la societat perilla, 
tremolen les seves bases: l’autoritat, el matrimoni i la pro¬ 
pietat; la moralitat dels costums va baixant; i, no obstant, 
l'heretgia moderníssima afirma que l’home es hasta a si ma¬ 
teix, que en el nostre interior hi ha la font de vida. No vol 
recórrer al Mediador. 


1. Eclesiasta, IV, 16. 

Acudim-hi nosaltres, oh cristians, per a purificar, forti¬ 
ficar i completar la nostra vida; recordem-nos d’aquelles pa¬ 
raules del diví Salvador: «Jo só la soca i vosaltres les bran¬ 
ques... Jo só la Vida.» Feliç d’aquell qui arriba a la divinitat 
de la vida. Els naturalistes construeixen una escala de la vida; 
els teòlegs en fan una altra, o més ben dit, la Sagrada Es¬ 
criptura ens la revela, una escala per a pujar, no per a baixar; 
per a pujar fins a la Font de vida, que està en les regions eter¬ 
nes i viu en les sublimitats de les altures. 

La sublimitat de la vida en el món cristià és d'una evi¬ 
dència innegable. La viu tota mena de gent i ningú ha de re¬ 
nunciar a son ésser propi. La vida és una i multiforme. Pro¬ 
cedeix d'una sola font i és pròpia de cadascú, uneix a tots, i 
tots guarden la seva independència; un dia la mateixa força 
d’aquesta vida ens portarà i ens juntarà amb el mateix Déu, 
Vida infinita, i conservarem tots la nostra pròpia individuali¬ 
tat, i en Ell viurem. 

i aquestes condicions de la Vida infinita envers la qual 
ens condueix el Mediador es manifesten ja en la vida rudi¬ 
mentària que porta la Humanitat en aquest món. La llibertat 
és una necessitat, ningú se salva per força; i per a arribar a 
la plenitud de la vida és indispensable molta activitat i un 
continuat exercici de la nostra voluntat lliure. El Psalmista 
ens diu que el Mediador entre Déu i els homes, Jesucrist, re- 
corregué amb entusiasme i pas de gegant el camí de la vida, 1 
i nosaltres hem de seguir son camí i els seus passos. Sols se¬ 
guint-lo a Ell arribarem a la vida infinita. 

No us portaran a la vida aquests modernistes, perquè 
ells mateixos són més morts que vius, ni tenen l'aire de sal¬ 
vadors de pobles i d’ànimes, i ni ells mateixos se sabran sal¬ 
var; no estan en possessió de la vida; les seves opinions i 
doctrines són badalls de gana, la fam els rendeix; però, lligats 
per la supèrbia, no volen reclamar el Mediador, Jesús el 


1. XVIII, 6. 

nostre dolcíssim Jesús, que diu: 1 «Jo só pa viu baixat del cel; 
si teniu fam veniu a Mi, que jo us satisfaré.» 

La satisfacció que dóna aquest Pa celestial als qui s’ali¬ 
menten d’Ell, als qui viuen d'Ell, no és una poesia o una 
novel·la inventada per la pietat. Aquest Pa fa dos mil anys 
que està en el món, i que satisfà, manté i consola la vida dels 
seus creients; en tota la superfície de la terra, en totes les 
races, en tots els pobles, en totes les classes socials, en tota 
condició i temperament de persones, en gent de distinta edu¬ 
cació i caràcter, de diferent posició i costums, hí ha molts 
milions de persones en el nostre segle xx que viuen alimentats 
per aquest Pa. 

El caràcter de Pa per a aliment i vida dels homes és un 
dels que més distingeixen a Jesús fins pels nostres heretges 
modemíssims, qui, coneixent que aquest Pa és imprescindi¬ 
ble en la taula de la humanitat, volen sofisticar-lo, com els 
mercaders sense consciència, amb el pa material que alimenta 
el nostre cos. Ells mateixos experimenten l’excel·lència d’a¬ 
quest Pa que té tots els gustos; 2 escriuen pàgines delicioses 
sobre la sabor exquisida d'aquest Pa diví, pastat per l'Esperit 
Sant en les puríssimes entranyes de la Verge Maria; no li 
neguen el do de consolar i endolcir la vida; però li volen sos¬ 
treure a aquest Pa la seva riquíssima substància, la divinitat, 
que és precisament la que alimenta i nodreix. Treta aquesta 
substància, Jesús ja no és Pa de vida i immortalitat, és pa 
d’home; no és el Pa diví que dóna vida eterna, és un pa com 
la poesia i la filosofia, que no arriba a sadollar, no apaga la 
fam, sinó que solament l'entreté, delecta sense nodrir, i ales¬ 
hores la mateixa delectació és transitòria, no dura, no és un 
pa per tota la humanitat, sinó llaminadura de nois. 

Jesús deia a la Samaritana: 3 «Els qui beuen de l'aigua d'a¬ 
quest pou que tu véns a cercar, tornaran a tenir set; els qui 


1. Joan, XLI, 51. 

2. Saviesa, VI, 20. 

3. Joan, IV, 13. 

beuran de l'aigua que Jo dono, no tindran set per tota l'eter¬ 
nitat.» 

La religió dels modernistes, l'adoració de la vida terrenal, 
l'adoració de si mateix, és una llaminadura de nois, és una 
aigua que sols entreté la set, però no la satisfà. La nostra vida 
no hi troba el complement que desitja i necessita; el comple¬ 
ment i satisfacció de la nostra vida sols els trobarem en la 
unió amb Déu, quan la nostra vida serà vida en Déu. El mis¬ 
teri de l’Eucaristia, el Pa eucarístic amb què nodrim la nos¬ 
tra vida mentre som al món, és un pa per a sostenir nostres 
forces mentre anem de camí: delecta i fortifica, però no 
canvia nostre estat present. El pa de la Paraula divina, la pa¬ 
raula baixada del cel, i el pa de l'Eucaristia ens donen una 
participació de la Vida infinita; amb aquests dos auxilis anem 
fent la nostra via amb pau i consol i amb la confiança de 
que, si guardem fidelitat a la Llei de Vida, al dissoldre's el 
nostre ser actual no serà per a reduir-se al no-res, sinó per a 
entrar en la plenitud de la vida, en la Vida essencial, en el 
manantial de la Vida, on viurem per tots els segles dels se¬ 
gles. Amén. 

El Verb de Déu, principi de vida universal, és anomenat 
Verb de Vida, perquè tot lo que viu, tant al cel com a la terra, 
ha sortit d'Ell; i quan el Verb es féu carn, quan prengué la 
naturalesa humana, i fou Déu i Home en la Sagrada Persona 
de Jesús per a infondre una vida divina a la naturalesa huma¬ 
na, perquè el Verb regnés en la carn, es valgué de medis 
materials per a transfondre'ns la vida divina: el pa de la pa¬ 
raula revelada i el Pa eucarístic. Aquest Pa és necessari per a 
obtenir una vida immortal. La immortalitat no és altra cosa 
que la plenitud de la vida, i aquesta plenitud en si mateixa 
és Déu. Per això el cristià, qui és un compost de diví i d'humà, 
anomena a la Dona meravellosa qui encarnà en ses entranyes 
puríssimes al Verb de Vida: «Vida, dolçura i esperança 
nostra.» 

En el nostre llinatge la vida es difon per medi de la dona; 
i elevat el llinatge a un ordre sobrenatural per l’Encarnació 

del Verb, la vida divina es comunica a la humanitat per medi 
també d’una Dona. Per això tots els fills de la Iglésia catòlica 
girem els ulls envers Ella i la reclamem com advocada per a 
obtenir la immortalitat, la plenitud de la vida. I els fets jus¬ 
tifiquen que la Verge Maria comunica la vida de la immorta¬ 
litat als desterrats fills d'Eva; per Ella molts pecadors han 
tornat a la gràcia. Els modernistes, condemnats per Pius X, 
no poden comprendre aquestes coses, aquestes influències 
vitals i immortalitzadores, perquè són gent preocupada i 
somnien que són déus, els falta la humilitat. Cerquen la vida 
en el desplegament de si mateixos; però tot lo que viu ha 
d'ésser sembrat, tant en l'ordre vegetal, com animal, com 
espiritual, i la immortalitat, la plenitud de la vida ha d’ésser 
sembrada en l'home perquè la immortalitat sia real i verda- 
dera. Els modernistes, qui cerquen la plenitud de la vida en 
el desplegament de si mateixos, podrien ésser simbolitzats en 
l'antic jeroglífic del círcol que fa la serp que es mossega la 
cua. Per un desplegament de si mateix l'home no deixa d'és¬ 
ser home, i, de consegüent, per ell sol no pot arribar a la im¬ 
mortalitat, a la plenitud de la vida. Per a obtenir aquesta 
necessitem un auxili exterior, una llavor d'immortalitat, i els 
cristians la reclamem per intercessió de la Verge Maria, en 
els ulls maternals i misericordiosos de la qual nosaltres tro¬ 
bem el consol i l'esperança, i una perfecta congruència entre 
la naturalesa i la gràcia. Mare i principi de vida són dues idees 
sinònimes. Ella perpetua en nosaltres la dolcíssima influència 
maternal. Som vells i encara disfrutem del consol d'una Mare 
que ens ajuda a viure per a arribar a la immortalitat, a la 
plenitud de la vida. El seu ofici de Mare no l'acaba la Verge 
Maria fins al dia en què ens introdueix a la glòria. 

Un illustre convertit a la fe catòlica, el cardenal Newman, 
de l’Oratori de Sant Felip Neri, parla sovint del somriure 
d’aquesta virginal Mare del llinatge humà com a consol de 
tots els creients. És el consol de la vida; i aquest consol, ca- 
ríssims cristians, ens sosté fins en les circumstàncies més du¬ 
res, i a l'arribar, amb la intercessió de la Verge, a la plenitud 

de la vida, trobem també la plenitud del consol i de la felici¬ 
tat, que és la Glòria eterna, per la qual Déu ens crià i Jesu- 
crist ens redimí amb el preu inestimable de la seva Sang 
preciosíssima. 

Que Déu ens concedeixi a tots perseverança en la vida cris¬ 
tiana per arribar a la plenitud de la vida eterna, com li dema¬ 
nem humilment per mediació de la Verge Maria, mentre a 
tots vos enviem la Nostra Benedicció més afectuosa en nom 
del Pare t, del Fill | i del Sant Esperit t- Amén. 

Vic, 29 de gener, festa de Sant Francesc de Sales, de 1908. 





DEL CAMÍ DE SALVACIÓ* 


Sumari 

I. Crida a reflexionar en el Camí de Salvació. 

II. El primer pas és la Fe. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau 
en Nostre Senyor Jesucrist. 

Sine fide impossibile est placere Deo. Credere enim 
oportet accedentem ad Deum quia est, et inquirenti- 
bus se remunerator sit. 

«Sense la fe és impossible agradar a Déu. Puix qui 
s’acosta a Déu deu creure que Déu existeix i que és 
remunerador dels qui el cerquen.» 

(Hebreus, XI, 6.) 

* Exhortació quaresmal de l'any 1908, invitació a la pràctica de les 
virtuts teologals, de la Comunió freqüent i dels altres mitjans de sal¬ 
vació eterna. 

I 

Crida a reflexionar en el Camí de Salvació 

Entremig de les il·lusions, de les preocupacions i de les 
distraccions mundanes, convé que el cristià es reculli en si 
mateix i reflexioni, si no vol caure en ima gran lleugeresa de 
vida que el fa descuidar de lo principal, que és la seva eter¬ 
na salvació. És molt comú als homes el cercar entreteniments 
i distraccions, i això, que fet amb mida no és reprensible, mol¬ 
tes vegades dóna per resultat que l'home s'oblidi de si mateix, 
que no es cuidi de la seva ànima, la qual, un cop perduda, si 
surt d'aquest món en desgràcia de Déu, ja queda perduda per 
tota l'eternitat. 

Per això vos cridem a tots, estimats diocesans, a la consi¬ 
deració i reflexió sobre la salvació eterna en aquest sant temps 
de Quaresma que va a començar, i que la Iglésia cada any 
ens proposa com una temporada de vida espiritual més in¬ 
tensa per a renovar el nostre esperit i purificar-lo amb l'exer¬ 
cici de l'oració i de la penitència. 

El gran perill dels cristians és la dissipació de l'esperit, i 
avui dia aquest perill és major perquè les circumstàncies ac¬ 
tuals duen un desvaneixement de l'home qui no pensa més 
que en enriquir-se, en delectar-se, en fer paper en el món; i 
tot just si es recorda de l'eternitat quan és vell i té ja un 
peu a la tomba. Això no és vida cristiana. 

Cristià vol dir un home qui segueix a Jesús, perquè creu 
que Ell és l’únic Salvador i que per a arribar a la salvació 
eterna hem de seguir el camí que Ell ens ensenya en son 
sagrat Evangeli. Desgraciadament, avui hi ha molts cristians 
qui ho són solament de nom, i el nom no fa la cosa, i per a 
salvar-se s'ha d’ésser cristià de nom i de fets. Qui no pensa en 
l’eternitat, qui no es prepara per a l’eternitat, qui no dirigeix 
i encamina tota la seva vida envers l'eternitat, no segueix el 
camí de salvació, i, de consegüent, a no ser un miracle de la 

gràcia, es perdrà irremissiblement, perquè ha perdut el camí 
que condueix al port segur de la glòria. 

La nostra salvació i la vostra, estimats diocesans, està ínti¬ 
mament lligada, i per això, per deure de nostre ministeri i 
per exigència de caritat divina, volem recordar-vos aquest 
c am í de salvació, fàcil sempre, i que, no obstant, hi ha un 
gran nombre de cristians que no segueixen, enganyats per les 
il·lusions i per les fetilleries del món que enlluernen i extra¬ 
vien, que prometen plaers i goigs que al moment es desvanei- 
xen, deixant un rastre de corrupció, de misèria, d'amargura i 
de pecats. 

Per això, aprofitant el sant temps de Quaresma, us direm 
aquelles sagrades paraules: 1 «No vulgueu tenir el cor dur, ni 
ésser sords a les veus de la gràcia, sinó que, postrant-vos a la 
presència del Qui ha fet el cel i la terra, ploreu els vostres 
pecats, que Ell vos consolarà, i perdonarà, i usarà amb vos¬ 
altres de misericòrdia.» 


II 

El primer pas és la Fe 

La vida mundana, que porta en si l'oblit de les pràctiques 
de pietat, produeix una debilitació de la fe, i encara que l'ho¬ 
me digui aleshores que és cristià, que vol pertànyer a la Iglé- 
sia catòlica, que comprengui que fora de la religió de Jesu- 
crist no hi ha res més al món que li parli el llenguatge de la 
Veritat en tot quant es refereix a Déu i a la vida eterna; no 
obstant, aquesta persona, oblidada de les pràctiques de pie¬ 
tat, tindrà un esperit tan fluix que la seva fe quedarà reduï¬ 
da a un estèril respecte a les coses de la religió; però que 
deixarà d’ésser aquella virtut sobrenatural que dóna movi- 


1. Psalm XCIV, 8. 

ment a tota la vida humana, regeix tots els seus actes, i diri¬ 
geix tota la seva activitat al fi pel que havem sigut criats, 
que és Déu etern, principi i fi de totes les coses. Criador, 
Redemptor i Jutge dels homes, que els premiarà o castigarà 
segons hagin sigut les seves obres. 

La vida cristiana ha d'ésser una vida divina; és a dir, 
l’home cristià és l'home qui viu en Déu, qui té a Déu en la 
seva intel·ligència regint son pensament, qui té a Déu en el 
seu cor dirigint els seus sentiments, i qui té a Déu en la seva 
voluntat governant-la per aquella Llei santa, recta i pura que 
fa la vida de l'home agradable al Senyor i útil i profitosa per 
a nostre pròxim. 

L'apòstol Sant Pau amb poques paraules ens explica la 
substància d'aquest camí de salvació, l'únic medi per a asse¬ 
gurar-nos la possessió de la felicitat eterna, i per això les 
escrivim al front d’aquesta Carta. 

Lo primer és creure: qui no creu és impossible que agra¬ 
di a Déu. 1 Per això la fe és base i fonament de tota la religió, 
i qui renuncia a la fe renuncia a l’eterna salvació de la seva 
ànima. La fe és el primer llaç que ens uneix amb Déu, i qui 
es desfà de la fe es deslliga al mateix temps de la seva unió 
amb Déu. Perquè la fe és l’ensenyança de Déu, és la ciència de 
Déu, és Déu qui fa de mestre i l'home qui fa de deixeble; i 
és clar, que qui no és deixeble de Déu, qui no el vol escoltar, 
qui rebutja les seves ensenyances i no vol saber els adorables 
misteris de l’eternitat, no va pel camí de la salvació i no guar¬ 
da fidelitat a Déu, autor de l'home, mestre de l'home i salva¬ 
dor de l'home. 

Qui es creu que pot salvar-se a si mateix, ja es creu que 
no necessita de Déu, i és clar que si es pensa que no necessita 
de Déu, sinó que es basta a si mateix, no cercarà a Déu, puix, 
segons ell, per res el necessita, i, de consegüent, fóra un tre¬ 
ball inútil el treball de cercar a Déu Senyor nostre. 


1. Hebreus, XI, 6. 

T qui està cn aquesta situació d’esperit ja no pot agra¬ 
dar a Déu. Perquè encara que digui que ell ja creu, com 
creuen els filosops, que existeix un Déu; però sí es pensa que 
no el necessita, que a si mateix l'home es basta, que no l’ha 
de cercar, que no l’ha d’adorar, que no li ha de dirigir les 
seves pregàries i demanar la seva assistència, que no ha de 
postrar-se en la seva presència implorant el seu favor i els 
seus auxilis; si no espera que després d'aquesta vida transi¬ 
tòria l’ha de rebre en la seva companyia per a participar de 
la seva felicitat eterna, aleshores això no és fe, aleshores l'ho¬ 
me ja no està unit amb Déu, mitjançant un llaç suavíssim de 
coneixement, de confiança i d'amor, aleshores ja no és cristià 
més que de nom, perquè no és deixeble de Jesucrist, qui vin¬ 
gué al món per a ensenyar-nos el camí que porta a Déu i 
condueix a la nostra salvació eterna. 

Avui dia abunden molt aquests homes qui diuen que ells 
no neguen a Déu, però de fet no l'adoren. Aquests tals es pot 
dir que són de pitjor condició que aquells qui diuen que no 
creuen en Déu, perquè qui diu que no creu en Déu és clar 
que no el pot adorar; però qui diu que ell creu en l'existència 
de Déu, i no venera, respecta i adora a Déu, aquest és un 
criminal i el més delinqüent de tots els criminals, perquè 
trenca la llei més sagrada, puix la primera obligació de la 
criatura és adorar al seu Criador, amb qui està més estreta¬ 
ment lligada que no pas amb qualsevol de les criatures i que 
amb tot el mateix univers de les criatures. De manera que el 
qui, creient en Déu, no l'adora, comet el pecat major que pot 
cometre l'home, la injúria més ofensiva contra nostre Déu i 
Senyor. I en realitat aquell tal no creu en Déu encara que 
digui que hi creu. Té en son enteniment una idea, però no la 
redueix a la pràctica, no és una idea viva que dirigeixi la seva 
conducta, no té el cor posat en Déu, no confia en Ell, en una 
paraula, no té una fe verdadera, aquella fe que salva. I a 
aquest estat es refereix l'apòstol Sant Pau quan diu que sense 
fe és impossible agradar a Déu, i a aquest mateix estat també 
es refereixen les Sagrades Escriptures quan en diferents llocs 

repeteixen que el qui no creu es condemnarà, que el qui no té 
fe ja està judicat; perquè sempre, des del principi del món, 
la justícia de l’home, és a dir, una vida justa, recta i virtuosa, 
ha tingut per principi la fe; una virtut total i plena no pot 
existir sense la fe, que és la paga i tribut que tots devem al 
Senyor omnipotent, criador del cel i de la terra. El deute 
major que pot tenir l'home és el deute envers son Criador, i 
per a pagar-lo l’ha d’adorar com a tal, acostant-se a Ell creient 
amb summa reverència. 

Per això Nostre Senyor Jesucrist lo primer que ensenyà als 
seus deixebles és el pagar aquest deute; i en tot l'Evangeli, 
en totes les Sagrades Escriptures, en les històries de tots els 
sants, veiem sempre que l'adoració a Déu, que la pràctica de 
la fe, sempre ha sigut considerada condició indispensable 
de salvació eterna. Havem de tenir, diu l’apòstol Sant Pau, 
la fe en el cor per a justificar-nos, i l'havem de confessar amb 
les nostres paraules i amb les nostres obres per a salvar-nos . 1 

En el nostre llenguatge comú, d'una persona piadosa qui 
freqüenta els sagraments i practica les cerimònies i actes sa¬ 
grats que la Religió ensenya diem que és una persona de fe, 
perquè en realitat l'adoració de Déu és la manifestació ex¬ 
terna de la fe, i aquell qui oblida aquesta adoració, qui no 
practica la pietat, no el judiquem home de fe; i aquest judici 
no és temerari, perquè la fe s’ha d'exterioritzar, i l’homenatge 
de la fe és interior i exterior, de l'ànima i del cos, particular 
i públic, individual i social. Totes les solemnitats del culte no 
són altra cosa que solemnes actes de fe. Si voleu acostar-vos a 
Déu, si voleu arribar a Déu és, doncs, necessari, segons les 
paraules de l’apostòl Sant Pau, que tingueu fe, i que aques¬ 
ta sia verdadera, és a dir, una fe sobrenatural i viva en Déu; 
i no solament haveu de tenir la fe de que Déu existeix, sinó 
també de que és remunerador de tots aquells qui el cerquen, 
és a dir, d’aquells qui amb les obres de la seva vida s'encami- 


1. Romans, X, 10. 



374 


OT. TORRAS I BAGES 


nen a Déu, i que Jesús és el nostre dolcíssim Mediador, qui, 
havent destruït amb la seva mort preciosíssima l'obstacle que 
separava als homes de Déu, satisfent pels pecats de tot el 
llinatge humà, per la seva mediació quedem units amb Déu 
i mereixem l'eterna recompensa de la glòria. 


III 

El segon pas és l'Esperança en Déu remunerador 

Diu l’apòstol Sant Pau que Déu és remunerador i que pre¬ 
mia als qui cerquen. No n'hi ha prou de creure, repetim, que 
Déu existeix. Això d'una manera més o menys exacta podem 
dir que tothom ho creu; però aquesta creença no és prou 
per a salvar-se. La nostra fe en Déu ha d’ésser completa, i, de 
consegüent, hem de creure que no solament és el nostre 
Criador, sinó que és també el qui conserva l’existència a tot 
lo vivent, i que després ens judicarà a tots, i que, segons ha¬ 
gin sigut les nostres obres, ens premiarà o castigarà en el reg¬ 
ne etern. 

I amb aquesta idea sempre fixa en el nostre enteniment 
havem de cercar a Déu. Si no teníem aquesta idea de Déu 
tindríem de Déu una idea falsa, i, de consegüent, encara que 
el cerquéssim no el trobaríem. El trobarem pels camins de 
la justícia i de la santedat, mitjançant l'observança de les 
virtuts, fugint dels vicis i practicant les ensenyances que el 
bon Jesús predicà i que ara encara nosaltres llegim en els 
seus Sant Evangelis. 

Vivim en un temps en què la gent dóna molta importàn¬ 
cia a les paraules; tothom discurseja, i el qui sap parlar sem¬ 
bla que té dret d'ésser l’amo i director dels demés. En el reg¬ 
ne de Déu no passa així, no són els qui parlen, sinó els qui 

obren, els qui obtindran la palma i la corona, i l'Evangeli 1 
clarament manifesta que, mitjançant les soles paraules, ningú 
entrarà en el regne de Déu. 

Les obres són necessàries, i a Déu no se l’enganya amb 
paraules com als homes; per això ens hem d’esforçar per a 
pujar la costa de la virtut cristiana, i la salvació eterna exi¬ 
geix el treball perquè és una recompensa, com un salari que 
Déu pagarà amb gran generositat a tots aquells qui l’hauran 
servit en aquest món, practicant la Llei que Jesús Senyor 
nostre vingué a predicar-nos. Per això Sant Felip Neri deia 
que el cel no s'havia fet per als dropos. Tota recompensa, tota 
paga suposa un treball, i la recompensa de la glòria és la paga 
d'una vida cristiana, pura, justa i santa. A ningú es donarà la 
glòria si no la mereix, i, de consegüent, la mort ens ha de 
trobar rics de mèrits, que fàcilment adquirim per medi de la 
nostra unió amb Jesucrist, qui comunica els mèrits infinits 
de la seva Passió i Mort a tots aquells qui moren en la seva 
amistat i gràcia. 

Nosaltres havem de completar en la nostra carn, ens diu 
l'apòstol Sant Pau , 2 els mèrits de la Passió de Jesucrist, i, 
de consegüent, havem de viure, no segons els apetits i goigs 
desfrenats que sovint es desperten en la nostra naturalesa, 
no seguint el desordre de les passions i les concupiscències 
bestials i mundanes; sinó que baix la guia i direcció de la 
santa Fe catòlica, que ens ensenya la Iglésia, nostra Mare, 
havem de portar una vida ordenada, practicar les virtuts, 
ésser honestos, caritatius i piadosos, pacients en les contra¬ 
diccions de la vida, i exercitar-nos en la pietat mitjançant 
l’oració i l’assistència a la casa de Déu per a pagar-li l'home¬ 
natge i tribut de la nostra adoració. 


1. Colossesos, I, 24. 

2. Mateu, VII, 21. 

IV 

Els escrits dolents són un gros entrebanc 

I ara en aquesta Carta que vos escrivim amb motiu del 
sant temps de Quaresma pel profit espiritual de les vostres 
ànimes, volem, caríssims fills, fer-vos dues recomanacions que 
considerem necessàries en els temps actuals, per a tenir cons¬ 
tància en seguir els camins de la salvació eterna i arribar al 
port segur de la glòria. 

Tots estem obligats a fugir dels perills espirituals, com 
naturalment fuig tothom qui no és imprudent dels perills 
corporals, i si la raó natural ensenya que l'home ha de fugir 
del perill de perdre la vida del cos, la raó natural i la fe 
cristiana també ens diuen que havem de fugir del perill de 
perdre la vida de l'ànima, perquè més havem de témer la 
condemnació eterna que no pas perdre la vida terrenal, que 
a l'últim i sense tardar tots havem de deixar. 

Doncs, avui dia, potser el perill més gran de perdre l'amis¬ 
tat i gràcia de Jesucrist, únic Salvador, són els escrits anti- 
catòlics que desgraciadament abunden. Qui llegeix habitual¬ 
ment periòdics o llibres contraris a la Religió s’allunyarà irre¬ 
missiblement de la Veritat, perdrà la fe catòlica, després d’ha¬ 
ver deixat l’ús dels sagraments, de l’oració i la pràctica de les 
virtuts, i, de consegüent, anirà per aquell camí ample i es- 
paiós que diu l'Evangeli, que al començament sembla agra¬ 
dable, però que porta a l’eterna perdició. Per això la Iglésia, 
qui com mare vigila per la salvació dels seus fills, prohibeix 
amb pena de pecat mortal les males lectures, perquè elles 
infal·liblement emmetzinen les ànimes i maten la gràcia de 
Déu en el cor dels cristians. Tots els qui sou pares de família 
i compliu amb el deure d'encaminar als vostres fills envers la 
salvació, procureu que no agafin males companyies; i, gene¬ 
ralment parlant, la perdició d'un jove li ve d'un mal com¬ 
pany. Doncs bé, el mal periòdic, el llibre dolent, és el company 
més pervers que pot imaginar-se. Perquè un home viciós, un 

blasfem, un lladre, es presenten fàcilment tals com són, i, de 
consegüent, fan sempre una certa repugnància. Però el pe¬ 
riòdic o el llibre dolent són un company hipòcrita que es 
presenta com qui vol instruir o fer agradable companyia; 
moltes vegades, sovint, com un benefactor qui vol deslliurar 
al poble i defensar sa causa i protegir els seus interessos. 
Però mai deveu fiar-vos dels qui, encara qui parlen aquest llen¬ 
guatge, són enemics de Jesucrist i de la seva Iglésia, perquè 
Jesucrist és l'únic i constant amic del poble, l’únic qui pot 
posar mida a la cobdícia dels homes, qui sempre han tingut 
i tindran l'egoisme d’explotar als altres en profit d’ells ma¬ 
teixos. Això tant en els temps antics com en els moderns, 
tant si hi ha monarquia com república, perquè els homes 
sempre han sigut i seran lo mateix, i Jesús, jutge de vius i 
de morts, és l'únic qui pot moderar-los i fer-los seguir la 
regla de la justícia i mantenir entre tots la caritat, que ens 
ensenya que tots som germans, i que com a tals ens havem 
d'ajudar i assistir mentre fem el viatge de la vida i fins que 
arribem al port de l'eternitat. 

No hi ha home qui respecti més als altres homes, qui 
vulgui explotar menys als altres homes, que el verdader cris¬ 
tià; i si algú explota al pròxim, i, no obstant, s'anomena 
cristià, fa traïció a la seva Llei. 

El periòdic i el llibre dolent, les males lectures, són pel 
cristià com el corc per la fusta, que se li menja tota la subs¬ 
tància espiritual, tota la seva força o virtut cristiana, deixant 
solament una aparença, fins que a l'últim es perd aquesta 
mateixa aparença, quedant al descobert l'home enemic de 
Déu i víctima de deliris i passions violentes. 

tl què direm de les lectures deshonestes que, com fetor 
mortal, es fiquen fins en les cases decents, corrompent la jo¬ 
ventut i arrossegant-la al camí dels vicis, fent-la inútil per la 
vida de família i portant-la a la perdició eterna? 

Fugiu, doncs, caríssims, de lectures perverses, de periòdics 
i llibres dolents, si voleu salvar les vostres ànimes i no caure 
víctimes d'il·lusions mortals i de corrupcions abominables. 

V 

El viàtic de la jornada és la Comunió 

Però no en tenim prou, caríssims fills, de fugir del mal, 
d’apartar-nos del camí de perdició, sinó que havem de cami¬ 
nar amb resolució i fermesa pel camí de la salvació si volem 
arribar a la pràctica celestial. Perquè, mentre som al món, la 
Sagrada Escriptura diu que estem en el desterro, que anem 
caminant; i, en efecte, la vida és un camí que anem fent cer¬ 
cant la verdadera Pàtria, que és la companyia i participació 
de la felicitat de Déu en l'eternitat. I tot viatjant lo primer 
que ha de procurar és mantenir i augmentar les forces, per¬ 
què les fadigues del viatge no el rendeixin, i, faltat de força, 
no s’hagi de quedar pel camí, sense poder arribar al terme i 
punt on s'encaminava. 

Però l’home és molt flac, i encara pateix més de debilitat 
en l'ànima que no pas en el cos, i així com pel cos necessita 
l'aliment, també el necessita per l’ànima; i el bon Jesús, nos¬ 
tre dolcíssim Redemptor, ens deixà per a aliment espiritual 
el Santíssim Sagrament de l'altar, el pa i el vi consagrats, que 
són la mateixa substància del cos i de la sang de Jesucrist, 
que conté un aliment espiritual que fortfica a l'home i li 
dóna forces per a fer el camí de la vida i arribar al port 
segur de l'eternitat. 

La santa Comunió sempre ha sigut l’aliment espiritual del 
cristià, i Jesús diu en l’Evangeli que qui no mengi d’aquest 
Pa de vida eterna no podrà salvar-se; i avui dia veiem a un 
gran nombre d’homes dèbils en l'ordre espiritual, gent qui no 
viu més que segons la carn i el món, sense pensar en l'altra 
vida que mai s’ha d'acabar, incapaços de cap sacrifici, qui 
no saben parlar més que d'interessos o de plaers, qui els fa 
horror la mort, sense que sien fortificats per l’esperança de 
la immortalitat, perquè deixen d'alimentar-se espiritualment, 
perquè no volen oir aquelles paraules amorosíssimes del dol- 

císsim Redemptor 1 que ens dirigeix en la nit de la Cena, quan, 
parlant a tots sos deixebles, i en la persona dels presents a 
tots els deixebles qui havien de venir, és a dir, a tots els cris¬ 
tians, els diu: «Preneu i mengeu, que això és el meu Cos.» 

Accepteu, caríssims fills, el convit del bon Jesús i alimen- 
teu-vos del sagrat Pa de l'Eucaristia, que és una substància 
divina que delecta i fortifica, i ens fa superiors a les debili¬ 
tats dels vicis i satisfà totes les necessitats de la nostra vida 
espiritual. 

I les debilitats i misèries en el llinatge humà com que 
amb els anys s'augmentessin; que així com els homes així 
que ens fem vells tenim més necessitats i misèries, també el 
món, el llinatge dels homes, quan va augmentant de segles 
se li multipliquen aleshores les misèries. I, de consegüent, 
com que els homes ara necessitéssim també més aliment, més 
confort espiritual que no pas en els segles passats. I això és 
evident. Les Sagrades Escriptures ens parlen de que arribaran 
temps en els quals la salvació serà difícil, en què els mals en 
el món creixeran, en què la victòria de la vida costarà més 
d'obtenir, i, de consegüent, és clar que en aquestes circums¬ 
tàncies, multiplicades les dificultats i augmentats els conflic¬ 
tes, seran necessaris també majors auxilis; i com l'auxili es¬ 
sencial i diví dels cristians és el que ens deixà Jesús en el 
Santíssim Sagrament, la major freqüència de la Comunió és 
el remei que hem d’adoptar per a contrarestar les dificultats 
de la salvació i satisfer les necessitats i misèries de la nostra 
ànima. 

I ara, si bé ja en altra ocasió vos dirigírem una Pastoral 
sobre el Nostre Pa de cada dia, recomanant-vos la freqüència 
de la Sagrada Comunió i fins la Comunió diària, no volem 
deixar de repetir la nostra ensenyança, que no és altra cosa 
que un ressò o eco de la paraula del Pastor universal de tots 
els cristians, el Sant Pare de Roma, qui no deixa d'exhortar 


1. Mateu, XXVI, 26. 

als homes a la freqüència dc la Comunió i fins a la Comunió 
diària com medi assegurat dc conservar robusta, tranquil·la 
i fecunda la vida espiritual. 

Els verdaders cristians hem de creure la paraula de Jesu- 
crist, quan digué que el Sant Esperit ensenyaria o assistiria 
sempre a la seva Iglésia en lo que pertoca a la direcció es¬ 
piritual dels fidels; i, de consegüent, l'ensenyança del papa 
Pius X, quan, dirigint-se a tot el món catòlic, exhorta a la 
Comunió freqüent i fins diària, l’hem de prendre com una 
ensenyança del mateix Déu, qui per medi de son Sant Espe¬ 
rit comunica als cristians els medis més oportuns, segons les 
circumstàncies i les èpoques per a salvar-se dels perills del 
món i arribar al fi últim pel qual tots havem sigut criats, 
que és l'eterna glòria. 

És clar que la Sagrada Comunió sempre ha sigut neces¬ 
sària com aliment espiritual per a sostenir la nostra vida 
cristiana; però així com en l'ordre material hi ha persones, 
hi ha països, hi ha èpoques que tenen una exigència major 
d’aliment que altres, uns necessiten més menjar i més dor¬ 
mir que altres, així també passa en l’ordre espiritual. I quan 
el Sant Pare amb tanta instància recomana la Comunió fre¬ 
qüent, és perquè avui dia la necessitem per a perseverar en 
la vida cristiana. Qui no combrega sovint està en perill de 
que el corrent mundà se l'emporti cap a la impietat, està en 
perill de que es vagi mundanitzant i descristianitzant, aca¬ 
bant a l'últim per separar-se de l'escola de Jesucrist i del camí 
de la salvació. 

Per això a tots vos exhortem, caríssims, a rebre sovint la 
Sagrada Comunió, que si en totes les èpoques de l'any és 
saludable, durant el sant temps de Quaresma té encara una 
major oportunitat, puix la Quaresma és el temps sacramental 
per excel·lència. En ella recordem el gran i devotíssim miste¬ 
ri de la Passió de nostre dolcíssim Redemptor Jesús i la ins¬ 
titució del Santíssim Sagrament de l'altar; i si sempre el 
cristià ha de procurar identificar la seva vida amb la vida 
de Nostre Senyor Jesucrist, d’una manera particular havem 

d'unir-nos íntimament amb Ell en el pas de la Passió. Perquè 
la Passió és la manifestació solemne de l’amor. Jesús, roig 
de la seva pròpia sang, revestit de la vermella túnica de la 
seva sang, és Jesús revestit d'amor, encès d’amor als homes, 
i, de consegüent, nosaltres per a correspondre-li devem unir- 
nos íntimament amb Ell. 


VI 

Els auxilis són l'Oració i la Penitència 

Però, seguint l’esperit de la santa Mare Iglésia, a més 
devem recordar-vos, caríssims, que els cristians, durant la 
Quaresma, devem acompanyar la recepció dels Sants Sagra¬ 
ments amb la pràctica de dues virtuts que són l'aroma i plaer 
de la vida espiritual: l'oració i la penitència. A molts espanta 
la paraula penitència, i el dimoni sens dubte suggereix en el 
cor de molts cristians una paor irracional a l'oir la paraula 
penitència. I, no obstant, la penitència cristiana no és dura. 
Jesús Senyor nostre predicava la penitència i, no obstant, 
deia: «El meu jou és suau i la meva càrrega lleugera; i no hi 
ha cosa més suau i de major dolçura que les llàgrimes de 
penitència.» La gent mundana no comprèn això de que hi 
hagi llàgrimes dolces, però entre els cristians aquestes llà¬ 
grimes són desitjables i considerades com un do i benefici 
de Déu i com senyal de victòria i de pau. Per això el bon 
Jesús digué: «Benaurats els qui ploren. Benaurats, puix aquest 
plor és dolcíssim, perquè és fill de l'amor.» 

Però fins la penitència corporal, la mortificació que hem 
de fer dels nostres sentits per a purificar-los, perquè en 
nosaltres prevalgui la part espiritual sobre la part animal, 
aquesta penitència que es resumeix en la pràctica del dejuni, 
la santa Mare Iglésia, tenint sempre en compte la misèria 
humana, la modera i modifica i atempera a les circumstàncies 
dels homes, de les èpoques i dels diferents països. I si en 

èpoques en què els homes, per una educació i vida ruda i 
dura, han tingut una gran resistència corporal ha posat una 
forma rigorosa de dejuni, quan la societat ha tingut més co¬ 
moditats i ha augmentat el regal de la vida, i com a conse¬ 
qüència d'això els homes s'han tornat menys forts i resis¬ 
tents, ha rebaixat el rigor i ha posat el dejuni de manera que, 
essent enterament suportable als temperaments flacs, és, no 
obstant, una mortificació i un exercici de forces espirituals 
per a acostumar a l’ànima a dominar i regir el propi cos. El 
dejuni és una gimnàstica espiritual. 

I encara la santa Iglésia com mare carinyosa exceptua 
del dejuni a una multitud de persones i a tots aquells als 
quals aquesta pràctica podria ésser danyosa. No obstant, ex¬ 
hortem a tots els qui no puguin dejunar a fer alguna altra 
pràctica de mortificació en aquest sant temps de Quaresma, 
unint-se a Jesús Senyor nostre en els turments que patí per 
nosaltres en la seva Passió adorable. 

Així, caríssims germans i fills, fugint del mal, evitant el 
perill d’extraviació del nostre esperit, apartant-nos del con¬ 
tagi de les idees perverses i herètiques que com un riu des¬ 
bordat avui, com ha succeït també en altres èpoques, envaei¬ 
xen la Cristiandat, mantenint-nos ferms en la fe catòlica, que 
és l’ensenyança del mateix Déu feta pel ministeri de la Iglésia, 
i al propi temps aprofitant-nos del celestial tresor del San¬ 
tíssim Sagrament amb l’ús freqüent de la Sagrada Comunió, 
practicant l’oració i la mortificació de les nostres passions, 
seguirem el camí que porta a l'eterna glòria. Si participem 
de la Passió de Jesucrist, diu l'apòstol Sant Pau, participarem 
també del seu regne. Alcem els nostres ulls envers la Pà¬ 
tria eterna i posem la nostra esperança en ella. Les idees 
mundanes, la vida mundana, la falsa il·lusió de la felicitat 
mundana, que té un desengany tan amarg, no ens han de 
seduir, no són més que encisaments i fetilleries; Jesús és el 
nostre Mestre, i hem de seguir les seves ensenyances i ales¬ 
hores trobarem la pau. Demanem a la seva virginal Mare, la 

Immaculada Maria, que intercedeixi per nosaltres, i Ella pre¬ 
garà per la nostra salvació ara i en l’hora de la nostra mort. 

I al pregar Nós al Senyor omnipotent perquè vos conce¬ 
deixi a tots el do de la perseverança en la vida cristiana, vos 
donem la Nostra Benedicció més afectuosa en nom del Pare t 
i del Fill f i de l'Esperit Sant f. Amén. 

Vic, 10 de febrer, festa de Santa Escolàstica, Patrona de la 
ciutat de Vic, de 1908. 

«Als simples segons el món elegí Déu per a confon¬ 
dre als savis; i als flacs segons el món elegí Déu per a 
confondre als forts.» 


I Corintis, 1,27.) 


I 

Significació de la batalla del Bruc 

S'acosta l’aniversari solemne d'un fet famós que ve a ésser 
una fita gloriosa en la història, no solament de Catalunya, 
no sols d'Espanya, sinó també de l'Europa entera; i en aquest 
fet tenen una part principalíssima les nostres estimades ciu¬ 
tats de Manresa i d'Igualada, amb les viles i pobles de les 
-seves respectives afraus: el primer aniversari secular de la 
batalla del Bruc. 

Els vostres avis detingueren un exèrcit triomfant, al qual, 
com si hagués sigut un huracà desencadenat per la mà omni¬ 
potent, els pobles més poderosos no havien sabut detenir. Un 
home meravellós aparegué en la França, plena de runes cau¬ 
sades per la Revolució al destruir la societat antiga, fent com 
un vergonyós parèntesi en la història de la Humanitat civilit¬ 
zada; un sagnant desordre regnava en aquella nació il·lustre 
que amb desvaneixements i deliris havia perdut el cap, quan 
surt un home extraordinari, comparable amb els grans herois 
que ha tingut la humanitat, amb Alexandre Magne i amb 
Cèsar, i es posa al cap d’aquella societat esmicolada, i a sa 
manera la reconstrueix; sentint com tots els grans homes la 
necessitat de la religió, crida a la Iglésia en son auxili i res¬ 
taura la vida pública del Catolicisme; però ell, catòlic, víctima 
de la flaquesa de l'ambició, se serveix de la democràcia com 
d’una força social per a arribar al domini de tota l'Europa 
i fer-se el senyor del món, sense reparar en injustícies, en 
violències i en fraus. És a dir, es converteix en un tirà. 

Però Déu, qui governa el curs de la humanitat cn son 
trànsit per aquest món, així com quan li plau detc l’huracà 
tempestuós, detura també als homes qui són flagell dc la 
societat dormida, enviats perquè aquesta cs desperti, un cop 
Ell en sa sapientíssima providència ha obtingut lo que volia; 
i aleshores detura a aquests gegants prodigiosos i invencibles 
d'una manera inesperada, incongruent, quasi pueril, perquè 
tothom vegi que és Déu invisible qui se'ls posa al davant i 
no els deixa passar. 

Déu se'n riu dels superbs, i es complau en humiliar-los; i 
en totes les Sagrades Escriptures, així en el Vell com en el 
Nou Testament, hi trobem, tant en els fets que conten com 
en la doctrina que expliquen, el principi de que Déu es val 
dels simples, segons el món, per a confondre als savis, i es 
val dels flacs per a confondre als forts. 

Veu's aquí explicada, caríssims fills, la famosíssima batalla 
del Bruc, que no s'explica per la perícia d’un militar genial, 
ni per la perfecció dels armaments, ni per un expert estat 
major; els mateixos qui la guanyaren, en son entusiasme, no 
sabien lo que es feien; solament sabien que obraven bé, amb 
justícia, amb generositat; que defensaven la dignitat i la san¬ 
tedat del seu país i de la seva família, la llibertat de la pàtria 
i de la religió; que s'oposaven al mal, al despotisme, al qui 
volia imposar-se a la Iglésia; però ells no sabien lo que feien, 
i després quedaren admirats de si mateixos, i quinze dies pas¬ 
sada la batalla, pública i solemnement deien que si haguessin 
mirat lo que anaven a fer, ho haurien considerat acció natu¬ 
ralment temerària; 1 i sens dubte que si abans haguessin con¬ 
sultat al món polític, o als savis i prudents del segle, tots 
s'haurien rigut de que unes colles de menestrals i de pagesos 
de les comarques catalanes s'haguessin proposat derrotar a 
les tropes del gran Napoleó, del geni de la guerra, encarnat 
en un exèrcit invencible i vencedor d'Europa; ho haurien con- 


1. Aspiración con que la villa de Igualada, etc., 20 de junio de 1808. 

siderat una il·lusió infantil, pròpia de gent inexperta i desco¬ 
neixedora de qui era Napoleó i els seus exèrcits. És aquesta 
batalla una altra demostració històrica de la sentència divina, 
del principi consolador de la religió dels humils, que ha 
de fer tremolar perpètuament a les societats superbes que 
es creuen sàvies, omnipotents i indestructibles: Déu elegeix 
als simples, segons el món, per a confondre als savis, als dè¬ 
bils per a confondre als forts. 

Per això Nós, fills caríssims, al juntar-nos espiritualment 
amb vosaltres, en la celebració del primer centenari secular 
de la batalla del Bruc; a l’enviar-vos la nostra felicitació per 
la glòria eterna de què us coronaren els vostres avis, enno¬ 
blint vostres ciutats amb la seva generositat i valor, no po¬ 
dem menys d'exhortar-vos a seguir les seves glorioses petja¬ 
des. Seguir als pares sempre és fer un camí digne; cap fill 
de pares honestos s'ha d’avergonyir de seguir als seus pares; 
i si en aquest dia famós de l’aniversari de la victòria del Bruc 
us glorieu de les gestes dels vostres pares, bé pot dir-vos el 
vostre Bisbe: «Doncs seguiu-los.» 

Seguiu als vostres pares. Hi ha coses en la humanitat que 
passen i desapareixen, hi ha coses transitòries; però n'hi ha 
que si desapareixien, desapareixeria també la substància de la 
humanitat. L’ardidesa, la generositat, l’heroisme que demos¬ 
traren vostres pares en el Bruc són una germinació espontà¬ 
nia de la noble substància humana, i per això aquell acte el 
trobem gloriós, resplendent de bellesa, exemplar i, per tant, 
digne d’ésser commemorat per totes les generacions. 


II 

En ella venceren la Religió, la Pàtria i la Família 

És la batalla del Bruc una germinació espontània de la 
substància humana, una irradiació heroica de cors qui sen¬ 
tien amb noblesa els sentiments radicals i fonamentals de 

tota societat civilitzada, de tot poble digne i mereixedor de 
viure. L'una immortalitat crida a l’altra immortalitat, com 
l'un materialisme crida a l’altre materialisme. La immortali¬ 
tat que predica el Cristianisme, la vida que mai s'acaba, l'e¬ 
terna ressonància dels nostres actes, la persistència de la nos¬ 
tra personalitat fins després que el cos de l'home ha sigut 
esquarterat pels perseguidors o que s'ha podrit sota^ terra, 
dóna a la societat humana en aquest món una persistència i 
soliditat evident, i constitueix un aglutinant que té una força 
de cohesió indestructible. Un poble materialista no pot ésser 
un poble heroic. La matèria és corruptible per naturalesa, i 
d’ella l’experiència ensenya que n’ixen cucs de descomposi¬ 
ció; la immortalitat, l'heroisme és propi dels esperits. El 
pensament, la resolució, l'abnegació d'anar-se’n al Bruc no 
fou un acte de la carn, sinó de l'esperit. La carn cerca les 
conveniències, les delícies i la platxèria, però fuig del sacri¬ 
fici i de l’abnegació. Per això estan més disposats a l'herois¬ 
me, als actes sublims de virtut, la gent popular que no pas la 
gent rica, perquè el ric és més fàcilment víctima dels afa¬ 
lacs de la carn que maten a l'esperit, i el pobre, acostumat al 
sacrifici, té una preparació més adequada per l'exercici de 
les grans virtuts i pels actes més heroics de la vida. És per¬ 
què el ric neda en la matèria, i, de consegüent, per regla ge¬ 
neral és més materialista pràctic que no pas el pobre. Per 
això l’Evangeli, que excita als homes a una vida sublim i 
difícil, crida: «Ai de vosaltres, rics!» 1 

I de que el materialisme és estèril per a les grans virtuts 
i incapaç de l'heroisme en tenim avui una demostració evi¬ 
dent per confessió pròpia, puix els defensors clàssics i més 
pronunciats del materialisme com sistema de vida social i 
de vida humana, els enemics de l’ànima, els qui rebutgen l’es¬ 
perit i la immortalitat i no veuen en el món altre bé que el 
bé de la carn, aquests blasfemen no solament de la religió, 
sinó també de la pàtria i de la família. 


1. Lluc, VI, 44. 

I si traieu del llinatge humà l’amor de la religió, de la 
pàtria i de la família, què li queda a l'home? Desapareix la 
substància humana, l'home ja perd la categoria d'home, és 
un ser disminuït, rebaixat i incapaç de tota acció elevada. 
Traieu aquests amors del cor dels vostres avis i no existirà la 
victòria del Bruc. Perquè amaven, lluitaren. Les lluites dels 
materialistes, dels enemics de l’ànima, són com les lluites 
que entre si tenen les bèsties, de cibis et venereis, com diu 
Sant Tomàs; i avui, caríssims fills, veiem que en lloc d’a¬ 
quelles lluites admirables i plenes de grandesa i de poesia 
que inspiraren les epopeies humanes, i es consideren obres 
mestres de l'enginy de l'home i d’exemplaritat educativa per 
a l’home social, perquè eren lluites de sentiments i passions 
oposades, de contrarietat de principis, de contradicció d'es¬ 
perits, avui veiem que la gran lluita social, l’esforç per a 
acostar-se a l’equilibri entre els homes, elements convivents 
de la societat, se la vol reduir, per part dels enemics de l'àni¬ 
ma, a una lluita pro cibis et venereis, és a dir, a una baralla 
com les que tenen entre si les bèsties quan les unes volen 
prendre el tall de la boca de les altres. Així ho prediquen 
i ensenyen contínuament els doctors sectaris i enemics del 
Cristianisme, que es presenten com reformadors socials. 

No es celebraria ara a Manresa i a Igualada com el record 
d'un fet gloriós i d'eterna exemplaritat, com una memòria 
que ennobleix a les dues ciutats, el primer aniversari secular 
de la victòria del Bruc, si aquesta hagués sigut una lluita 
ocasionada per una oposició d’instints materials, una baralla 
similar a les baralles de les bèsties. És cert que en la histò¬ 
ria humana trobem lluites glorioses ocasionades per la de¬ 
fensa d’interessos materials, i que és probable que se’n vegin 
de noves en el temps a venir; però aquestes lluites d'interès 
material (i l’interès material és respectable, perquè en part els 
homes som materials), aquestes lluites s'elevaven a una cate¬ 
goria humana, i s’enllaçaven amb la defensa de la pàtria i de 
la família, que encara que són entitats d'ordre moral, no 

obstant tenen necessitat d'una basc material per a viure. 
L’esperit tot ho eleva i dignifica. 

III 

FOU UNA BATALLA D'ESPERIT 

L’esperit és el qui fa gloriosa la victòria del Bruc. Si 
d’ella se'n treu l’esperit, queda desvirtuada, perd tota la subs¬ 
tància i excel·lència: com si d’una flor se n'extreu l’essència, 
perd tota la fragància i hermosura. L'amor a la religió, a la 
pàtria i a la família animava als vencedors de la batalla del 
Bruc, i la seva acció és heroica i sublim per aquest motiu. 
Si suprimíssim l’amor a la religió, a la pàtria i a la família, 
la batalla del Bruc no té raó d'ésser, no és una acció heroica i 
gloriosa, no pot posar-se en la categoria de les coses grans; 
és un accident vulgar i sagnant, si la considerem amb un 
criteri materialista. Però, considerada en l'esfera moral on 
en realitat es desenrotllà, és una acció sublim, d'eterna exem¬ 
plaritat i mereixedora de monuments que perpetuen sa me¬ 
mòria en les vinents generacions. 

Les coses són segons l'esperit que les anima, i convé, 
estimats fills, considerar quin fou l’esperit d’aquella memora¬ 
ble jornada, perquè si l’esperit d'una cosa determina l'excel- 
lència d’ella, tant com l’esperit sia més elevat i sublim, l'ac¬ 
ció resultarà més gloriosa. No hi ha grandesa major que la 
que comunica a les coses i a les accions humanes l’Esperit de 
Déu. El llinatge humà, en totes les llengües de la terra, quan 
vol significar una cosa o una acció sublim, qualifica a les coses 
o a les accions de divines; i és de tota evidència que en la 
victòria del Bruc, l'aniversari secular de la qual ara va a 
celebrar-se, l'esperit dels vencedors era l’Esperit de Déu. Com¬ 
batien pels grans amors del llinatge humà, per la llibertat de 
la religió, de la pàtria i de la família. Sí haguessin com¬ 
batut per un interès material, ara al cap de cent anys no 

seria oportú exalçar la seva memòria. Una grossa ganàn- 
cia és agradable i útil, però a ningú li acudirà d’alçar un 
monument a la seva memòria, ni de dedicar-li un poema; si 
l’havem tinguda una ganància, en donarem gràcies a Déu, com 
un pagès n’hi dóna d'una bona collita, o un marxant afortu¬ 
nat d’un bon negoci. La glòria és una altra cosa. És un capital 
més permanent que es transmet d’una generació a l’altra, és 
un capital incorruptible i d’eficàcia tan excel·lentíssima que 
fins fa bé als mateixos hereus miserables; les grans accions 
humanes, aquelles que deixen una memòria eterna, tenen 
aquesta immortal prerrogativa perquè han sigut banyades 
d’una virtut divina. 

tQuí de vosaltres no sap la preparació espiritual de la ba¬ 
talla del Bruc? 

Les memòries i les tradicions contemporànies de les ciu¬ 
tats de Manresa i d'Igualada, d'una manera molt expressiva 
manifesten com l'esperit religiós fou el vent sagrat que alçà 
el remolí impetuós dels sometents que deturaren a Montser¬ 
rat, en la santa muntanya de la celestial Patrona de Catalu¬ 
nya, més forta que els exèrcits en ordre de batalla, segons la 
frase bíblica, 1 als triomfants exèrcits de Napoleó, i feriren 
mortalment ses àligues, victorioses de l'Europa. Els manre- 
sans és clar que preparen i acumulen medis de combat i 
s'organitzen per a la protesta armada; però també acudeixen 
als peus de Jesús sagramentat, i els seus cors, inflamats d'es¬ 
perit religiós, adquireixen l’ímpetu irresistible de la victòria; 
els igualadins giren sos ulls envers el seu Espòs de Sang, qui 
inspira aquell amor sublim que venç fins a la mort, i aleshores 
l’entusiasme bèl·lic els porta al combat. Les dues ciutats pre¬ 
senten una verdadera preparació espiritual de la batalla, les 
devocions predilectes dels seus veïns constitueixen una excita¬ 
ció sublim a l'heroisme; a Manresa els Cossos sants dels seus 
gloriosos patrons, la Immaculada Concepció de la Verge Ma- 


1. Càntics, VI, 3. 

ria, sa dolça i antiga protectora; a Igualada el seu Sant Crist, 
ple de prodigis, són dues fonts de valor invencible, que, jun- 
tant les dues ciutats amb molts altres pobles de Catalunya,, 
constituiran una força més espiritual que física, que no po¬ 
dran resistir les tropes del famosíssim i invicte emperador. 
I perquè ningú pugui negar l’esperit que regia a aquella gent 
heroica dels sometents, ells mateixos es simbolitzaren en les 
banderes de combat que portaven; i allà en el Bruc, dins dels 
dominis de la Verge Santa de Montserrat, entremig del furor 
bèl·lic dels combatents, s’albiren les pacífiques banderes dels 
Cossos sants i de la Concepció, de Manresa; la gloriosa i sag¬ 
nant del Sant Crist, d'Igualada, foradada per les bales; la dels 
Dolors, de la vila de Sampedor, i altres, perquè si la proce¬ 
dència dels combatents era de distintes direccions, l'esperit 
era el mateix, l’Esperit de Déu, qui junta als homes de cor 
noble i els vivifica per a realitzar les empreses altes i difícils 
i necessàries per a la salvació dels pobles. 


IV 

ÉS UNA APOLOGIA DE LA IGLÉSIA I DE LES BASES SOCIALS 

I ara, en la present Carta, és ocasió de fer-vos notar, carís- 
sims, com la victòria del Bruc, el primer aniversari secular de 
la qual anem a celebrar, és un argument indestructible en 
contra de la calúmnia que la impietat llença contra la Iglésia, 
tractant-la d'enemiga de la Pàtria. La tirania política s'ha val¬ 
gut d'aquesta calúmnia per a perseguir a la Iglésia, i des de 
les primitives persecucions de la Sinagoga de Jerusalem i dels 
emperadors romans, fins a la persecució actual de la Repúbli¬ 
ca francesa, el pretext de la persecució podem dir que sem¬ 
pre ha sigut l'acusació de que la Iglésia era enemiga de la 
Pàtria. 

Tots els qui haveu llegit alguna cosa d’aquella època de 
la guerra de la Independència, ja sabeu quins eren els afran- 

cesats i qui foren els qui tingueren l'abnegació d’ésser com 
uns màrtirs de la Pàtria... 

Però Nós, caríssims, en la present Carta no volem des¬ 
pertar divisions entre els ciutadans, puix la nostra missió 
és de pau, i estem convençuts de que la pau és el millor de 
tots els dons socials, i el fi al qual han de dirigir la seva 
conducta política tots els homes de bona voluntat. Els ma¬ 
teixos sometents, qui tan gloriosos se’ns presenten en aquests 
dies de l’aniversari secular de la victòria del Bruc, i que 
constitueixen una institució social venerable de la terra cata¬ 
lana, a la qual el país deu un verdader agraïment, els some¬ 
tents catalans porten escrit en la seva bandera, no una endre¬ 
ça d’entusiasme bèl·lic, no una excitació al furor patriòtic, sinó 
un lema de summa serenitat, l'emblema de la perfecció so¬ 
cial: Pau, pau i sempre pau. 

El record solemne, no obstant, d’un fet de guerra noble, 
just í obrat en legítima defensa de lo que l'home més estima, 
de la religió, de la pàtria i de la família, com és la victòria 
del Bruc, mereix ésser recordat i tema de comunicació espi¬ 
ritual entre el Prelat i els fidels cristians que aquell ha de 
dirigir pel camí de la vida en tots els temps, però principal¬ 
ment en l'actual, en què hi ha una predicació vehement en 
contra de la religió, de la pàtria i de la família, predicació 
de despotisme que voldria raure de la societat humana, com 
si fossin males herbes, el culte i la Llei de Déu, l’amor a la 
pàtria i el deure de la família. Tots vosaltres sabeu que exis¬ 
teix una secta poderosa i hàbil que amb talent treballa primer 
per a debilitar aquelles creences, sentiments i hàbits, que els 
titlla de perniciosos a la societat humana, i després, quan la 
secta ha arribat a apoderar-se del govern de les nacions, els 
persegueix obertament; i els doctors de la secta ensenyen que 
són coses abominables la religió, la pàtria i la família, i que 
deuen fer-se desaparèixer de la societat, puix són impediments 
de la felicitat humana. 

Per això el celebrar en commemoració solemne l’aniversa¬ 
ri secular de la victòria del Bruc és de gran oportunitat i 




394 


J. TORRAS I BAGES 

exemplaritat, i com una noble protesta en contra de la doc¬ 
trina que vol destruir !o que constitueix la base de l'ordre i 
harmonia de la societat. La victòria del Bruc és una afirmació; 
i la doctrina de la secta anticristiana que avui en un grau 
major o menor domina a molts esperits que es creuen lliures 
i són esclaus, és una negació. L'acció heroica del Bruc és un 
sí solemne i etern, l’eco del qual va transmetent-se de gene¬ 
ració en generació; un sí, una afirmació d’amor a la llibertat 
de la religió, de la pàtria i de la família, segellada amb la 
pròpia sang; la doctrina de la secta anticristiana que vol abo¬ 
lir de la societat humana a Déu i dissoldre la pàtria i la fa¬ 
mília és una negació. I l’afirmació significa amor, així com la 
negació és l'expressió de l’odi. Aquell qui nega a Déu, a la 
pàtria í a la família, quin amor pot tenir?, què amarà? 

Per això avui veiem les conseqüències d’aquesta doctrina 
de negació i d’odi que es tradueix en l'aspiració de la secta 
anarquista, que vol desfer la societat i pastar-la segons l'exem¬ 
plar de son esquifit enteniment, com un terrissaire fa una 
gerra, i, per tant, més que mai convé avui cridar l’atenció 
sobre els fets heroics dels nostres passats, qui no dubtaren 
en donar la vida en defensa de la llibertat de la fe, de la pà¬ 
tria i de la família, és a dir, del dret natural, el qual consti¬ 
tueix una afirmació sublim, com un testimoni robustíssim, 
semblant als dels màrtirs de la fe catòlica, en favor de la 
veritat social. 

Una afirmació pública i solemne dels fonaments de la so¬ 
cietat, com és la celebració solemne de l'aniversari secular 
de la victòria del Bruc, constitueix un culte a les veritats 
fonamentals de la vida pública dels pobles, un homenatge 
d'honor que es paga a la naturalesa humana; i quan avui 
veiem doctrines socials que són públicament honorables i, no 
obstant, constitueixen pecats contra naturam, els qui tenim 
per ministeri diví el deure d'ajudar als homes a la salvació, 
havem de sortir a la defensa de la naturalesa humana contra 
els qui li han perdut tot el respecte i es creuen que ells li 
han de donar una nova forma, o més ben dit, que li han de 

treure la forma que espontàniament ha pres baix els auspicis 
de la Providència de Déu, i a l’impuls dels sentiments i prin¬ 
cipis constitutius de l’home a qui el Criador ha fet social. 

En un temps de negació i de destrucció com és el nostre, 
convenen les nobles afirmacions i l'impuls constructiu. Dient 
no, no es fa res. Destruint es camina cap a la moral. Els 
nostres pares en la victòria del Bruc no sols afirmaren solem¬ 
nement els grans principis de religió, pàtria i família, sinó 
que s’oposaren com un mur indestructible al torb napoleò¬ 
nic, que era una passió immensa i egoista que no respectava 
el dret social dels pobles. Ells el feren recular, posseïts d’una 
enteresa espiritual que els sublima i difon la glòria sobre els 
seus successors i descendents. 


V 

ÉS EL SÍMBOL DE L'ESPERIT DE CATALUNYA 

Per vosaltres, ciutats de Manresa i d’Igualada i pobles dels 
respectius districtes, la victòria del Bruc és una executòria de 
noblesa, i la solemnitat del seu primer centenari secular 
una festa de família. Per cas providencial la batalla es donà 
en la santa muntanya de Montserrat, baix l'ombra protecto¬ 
ra de la Reina de Catalunya, mare i advocada de nostre po¬ 
ble, resum de la vida espiritual del nostre país i compendi 
dels seus goigs més íntims. La mare resumeix tota la vida 
de la família; i la Verge Maria, en l'advocació de Montserrat, 
resumeix tota la vida espiritual de la família catalana. Les 
ciutats de Manresa i d'Igualada, posades als costats de la san¬ 
ta muntanya, tenen la més alta representació de Catalunya 
en la victòria del Bruc, a la qual, no obstant, contribuïren 
gran nombre de veïns d'altres comarques. Les ciutats de 
Manresa i d'Igualada, a les quals tant estimem, amb ses sim¬ 
bòliques banderes primegen en la victòria, ixen per sobre dels 
demés. L'activitat d’esperit que distingeix als seus habitants 

i que els ha impulsat entre els primers de Catalunya en la mo¬ 
derna activitat industrial, vosaltres que us distingiu en el 
treball material necessari per la vida humana, complint amb 
generositat i diligència el precepte del Senyor: 1 «Menjaràs el 
pa amb la suor de ton front»; vosaltres en el Bruc demostrà¬ 
reu un cor ample, que comprèn i junta en el seu amor la vida 
de l’ànima i la vida del cos, i que sabeu sacrificar-vos i donar 
la vida davant de l'ideal de la vida i de la defensa del bé social 
i patriòtic. 

Aquests principis i sentiments de pàtria i de família que 
foren consagrats en la batalla del Bruc i ungits amb la sang 
dels nostres pares, seran eterns en el món, i sempre mouran 
l'estimació i l'admiració dels homes de bona voluntat. És 
clar que avui les heretgies socials, o sia antisocials, que bre¬ 
guen per a destruir el dret de pàtria i de família, esborrant 
la forma essencial de la societat humana, i que sens dubte 
d'altra banda la Providència divina es val d’elles per a esten¬ 
dre més els principis cristians de la fraternitat i de la igualtat 
essencial entre tots els homes de la terra; és clar que aquestes 
heretgies exerceixen una gran influència en el món, i que han 
debilitat els sentiments de pàtria i de família; mes, no obs¬ 
tant, havem vist en el nostre temps un poble d'insignificància 
política, el Transval, lluitar heroicament per la seva llibertat, 
per la pàtria i la família, i aquest poble se n'ha dut l'admira¬ 
ció i les més íntimes simpaties de tot el món civilitzat. I és 
perquè l'heretgia és una forma transitòria, i els principis de 
pàtria i de família són inherents a la naturalesa humana, de la 
qual ningú mai podrà esborrar-los, fora de quan els pobles 
han caigut en l'embrutiment. 

Ningú, doncs, podrà mai esborrar la memòria de la vic¬ 
tòria del Bruc, i eternament els noms de Manresa i d’Iguala¬ 
da es juntaran fraternalment per a disfrutar de la seva glò¬ 
ria; i Nós, representant en la societat d’un principi etern, pare 

espiritual per destinació providencial dels descendents dels 
qui abateren la supèrbia napoleònica i afirmaren el dret de la 
pàtria, juntem el nostre cor amb el vostre en la celebració 
del gloriós jubileu secular. Que les banderes de la Immacu¬ 
lada Concepció, dels Cossos sants i del Sant Crist, YEspòs 
de Sang, continuïn en sos respectius pobles la gloriosa tradi¬ 
ció i sien el símbol de l’esperit popular i patriòtic. La tradició 
és una cadena d’or que enllaça les diferents generacions d'un 
poble; la tradició és el caràcter i distintiu particular de la 
naturalesa humana; ni els àngels, que són purs esperits, ni les 
bèsties, que són sols materials, poden tenir tradició. Per això 
trencar la tradició, rebutjar la tradició, mofar-se de la tradició 
és un crim de lesa humanitat. La civilització no és altra cosa 
que un patrimoni espiritual acumulat per una sèrie de gene¬ 
racions, és a dir, per la tradició; si hi hagués algú que es 
gloriés d'ésser independent de la tradició, que renegués d'ella, 
seria com un bord, que no sap de qui és fill. Nosaltres sabem 
de qui som fills i ens gloriem dels nostres pares, i desitgem 
seguir els seus exemples de virtut religiosa i patriòtica. 


VI 

Deprecació a la Verge de Montserrat 

i Reina de Catalunya, mare dolcíssima del nostre poble, 
poderosa advocada de la nostra terra! jOh Verge Maria, qui 
de des el vostre august Palau de Montserrat sou la dispensa¬ 
dora de les gràcies celestials! A Montserrat convergeixen els 
sentiments i les forces de tots els catalans; ets, oh santa Mun¬ 
tanya de la Pàtria, un sublim aglutinant d’esperits! A la Pà¬ 
tria li diem mare, però aquesta mare té una altra Mare, que 
és la gloriosa i sempre humil Verge Maria. Començà sos ofi¬ 
cis maternals envers el nostre poble quan aquest nasqué en 
les valls pirinenques a Santa Maria de Ripoll; i quan complia 
l'edat de mil anys, a Santa Maria de Montserrat, en les altures 

del Bruc, donà una sublim empenta al geni de la guerra, a 
l'invicte Emperador, i l'estimbà en l’avenc de la derrota. 

Conserveu, oh Mare i celestial Patrona, el vigor al nostre 
poble; conserveu la unió entre tots els seus fills; pregueu 
per tota la terra catalana, la protecció de la qual teniu enco¬ 
manada; però oïu la humil pregària del vostre servent, qui 
fervorosament us recomana als seus diocesans qui viuen a 
l’ombra de Montserrat i baix la vostra protecció lluitaren i 
venceren en la batalla del Bruc. Pregueu perquè d’aquests 
pobles mai desapareixi l’esperit immortalitzador que el vostre 
fill Jesús infon als qui creuen en la seva paraula i practiquen 
la seva doctrina, i alcanceu-los les divines benediccions. 

I com a penyora de les benediccions del Senyor que sobre 
vosaltres implorem vos enviem afectuosament la Nostra en 
nom del Pare, f del Fill t i de l'Esperit Sant f. Amén. 


Vic, 6 de març de 1908. 




EL MES DE MARIA 
I EL JUBILEU DE LOURDES* 


Sumari 

I. Els miracles de Lourdes. 

II. La Verge, destructora de totes les heretgies. 

III. Misteri tancat en el triomf d’una Dona. 

IV. Insuficiència humana per a salvar-nos. 

V. Lourdes és una apologia de la Mare de Déu. 

VI. Manera de celebrar el jubileu. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau 
en Nostre Senyor Jesucrist. 

Gaude, Maria Virgo, cunctas haereses sola intere- 
misti in universo mundo . 


* Convit a la celebració del Mes de Maria en l'amversari cinquantè 
de les aparicions de la Verge a Lorda, en el qual s’estengué a l’Església 
universal l'ofici canònic de l’Aparició de la Verge Immaculada. És datat 
del 18 de març del 19^0.^ 

«Alegreu-vos, Verge Maria, que Vós sola haveu ex¬ 
tingit totes les heretgies cn tot el món.» 

(Ex Officio, B. M. V.) 


\ 


1 

Els miracles de Lourdes 


Aquest any el mes de maig s'ha de celebrar amb especial 
devoció. És el Jubileu dels cinquanta anys de les aparicions 
de la Immaculada Verge Maria a la pastoreta de Lourdes, i 
la santa Iglésia, per ministeri del Summe Pontífex, acaba 
d’ordenar a tot el món catòlic que cada any la sagrada litúr¬ 
gia en la Missa i en el diví Ofici celebri aquelles admirables 
aparicions de Maria Immaculada, seguides de gran nombre 
de miracles que han despertat en tot el món una devoció 
particular a aquell lloc escollit per Nostra Senyora per ésser- 
hi venerada. El manament del Sant Pare de celebrar-se per 
tot el món la Missa i l'Ofici de l’aparició de Lourdes, ve a 
ésser com una solemne consagració d’aquell fet sobrenatural 
que té una significació admirable. 

Aquestes aparicions i aquests miracles no s'han efectuat 
en un temps antic, ni en un país senzill i crèdul, sinó que són 
del nostre temps, i han succeït enmig de la nació del món 
més incrèdula i, de consegüent, més lleugera, i amiga de 
mofar-se de tot allò que no veu amb sos ulls i no toca amb 
les seves mans. Per això la condescendent providència de 
Déu ha volgut que succeïssin miracles, aparicions i altres fets 
sobrenaturals davant de tothom, de manera que el públic 
els ha vist amb sos propis ulls i els ha tocat amb ses pròpies 
mans, fins al punt de que aquests miracles obrats per inter¬ 
cessió de la Immaculada Verge Maria, Déu els ha donat en 
espectacle a grans multituds humanes, acudides a Lourdes 
no sols de diverses parts de la França, sinó també de diver¬ 
ses parts de la terra. 

Avui no hi ha ningú catòlic, heretge o incrèdul, qui no 
hagi de confessar que a Lourdes, i per medi de la invocació 
de la Verge Maria, s'hi han obrat miracles, o sia, que Déu 
ha manifestat el seu poder, no de la manera que es demostra 
sempre en el govern del món, sinó de maneres excepcionals i 
inexplicables, obrant prodigis i meravelles. 

De consegüent, davant d'aquests fets meravellosos tothom 
ha de reflexionar, i el catòlic ha de venerar amb més devoció 
a aquella Immaculada Senyora i Mare de misericòrdia, a qui 
invoquem com intercessora de totes les necessitats de la vida; 
i durant el pròxim mes de maig, el mes de Maria, que el poble 
cristià dedica a Nostra Senyora, en el present any jubilar, re¬ 
cordant les aparicions i els miracles de Lourdes que consti¬ 
tueixen potser les manifestacions més grandioses d'ordre so¬ 
brenatural amb què Déu ha glorificat a Maria des de que 
existeix en el món la Iglésia catòlica, en aquest any jubilar 
de les aparicions de Lourdes, Nós voldríem que en el cor 
de tots els nostres diocesans el foc sagrat de la devoció a 
Maria Santíssima es multipliqués, de manera que la nostra 
vida quedés purificada, i l’amor de germans que hem de 
tenir-nos tots els qui som redimits per la sang de Jesucrist es 
fes més íntim, suau i pràctic, a l’objecte de que els qui viuen 
en les tenebres de la incredulitat, els gentils moderns, com els 
gentils antics, al veure l’amor que ens professem els cris¬ 
tians, haguessin de dir: Mireu com s’estimen els uns als altres. 
Precisament la festa de Maria en el mes de maig és anomena¬ 
da festa de la Mare de l’Amor Hermós, i l'amor hermós és 
pur, és tendre i suau, és immens, s’estén més que les immensi¬ 
tats de la mar, traspassa la mar i les muntanyes, i junta els 
cors dels homes de tota la terra per separats que estiguin els 
uns dels altres. 

L’objecte, doncs, de la present Carta, estimats diocesans, 
que vos escrivim en atenció al pròxim mes de maig, o mes de 
Maria, i amb motiu del jubileu de les aparicions i miracles 
de la Verge Immaculada a Lourdes, és la multiplicació i puri¬ 
ficació i enfervoritzament de la vida, proposant a la vostra 

cristiana consideració la significació i la finalitat dels fets me¬ 
ravellosos passats ara fa cinquanta anys, i el ressò i resplen¬ 
dor dels quals encara dura. Perquè Maria és Estrella, segons 
d’ella canta la Iglésia, i Estrella magnífica que des de Lour¬ 
des despedeix una immensa resplendor, il·luminant tot l’horit¬ 
zó de la Cristiandat. 

Els prodigis i miracles, diu l'apòstol Sant Pau, són pels 
infidels, pels qui no creuen. Els qui tenim la sort de posseir 
el do sobrenatural de la fe no tenim necessitat de miracles; la 
fe il·lumina la nostra intel·ligència, i ens aclareix els grans mis¬ 
teris de la vida i de l'eternitat, i posa en dolcíssima relació 
el nostre esperit amb Déu. Demanar miracles suposa falta de 
fe, perquè la fe és superior als miracles, puix el miracle és 
fill de la fe, perquè la fe és necessària per a posar-se en comu¬ 
nicació amb Déu, de manera que quan falta la fe l’home i 
Déu no es poden entendre. Per això sense la fe és impossible 
salvar-se, perquè sense ella no podem ésser amics de Déu;, 
és el primer grau i el fonament de l’amistat. De dos dels 
quals l’un no creu en l'altre, mai direm que són amics. Als 
amics no se’ls demana proves, i és injúria solament el dema- 
nar-les. D'aquí és que el qui demanés a Déu miracles l'inju¬ 
riaria, i el mateix Jesucrist se n’enfadava i apostrofava dura¬ 
ment als qui n’hi demanaven. Nosaltres l’hem de deixar fer i 
adoiar la seva santíssima providència, que obra prodigis quan 
plau a la seva sapientíssima i amorosíssima voluntat. 

Les aparicions de Lourdes i la multiplicació de miracles 
que en aquell santuari de Maria l'omnipotèncía divina ha 
obrat en nostres dies, tenen una significació d'una banda tris¬ 
ta i d'altra consoladora. És clar que aquells miracles,seguint 
la màxima de Sant Pau, que diu que els miracles són pels 
infidels, és a dir, pels qui no tenen fe, aquells miracles supo¬ 
sen, com és la veritat, que la impietat s’ha apoderat d’una 
part de la França, com també d'altres nacions, entre elles la 
nostra mateixa; però Déu, amb la seva inefable misericòrdia, 
no vol abandonar a la perdició als homes, sinó que, valent-se 
de medis extraordinaris i meravellosos, vol despertar a les 

ànimes dormides i conduir-les altra vegada a la fe i amor de 
Jesucrist, únic Salvador nostre. 


II 

La Verge, destructora de totes les heretgies 

I al fer instrument de les seves misericòrdies a la Verge 
Maria, i a l'obrar per intercessió d'aquesta celestial Senyora 
multitud de miracles, Déu continua dins de la Iglésia catòli¬ 
ca regint el Cristianisme, com l’ha regit de des el principi, amb 
una intervenció gloriosa de la Verge humil i castíssima de 
Natzaret, qui encarnà en ses entranyes al Verb etern. Ella és 
la qui ha solucionat totes les grans crisis del Cristianisme, 
perquè Ella fou la qui solucionà la gran crisi de la Humani¬ 
tat, esclava del pecat, quan portà al món al Salvador; perquè 
totes les crisis que passa la nostra divina religió no són altra 
cosa que la reproducció d'aquella primitiva i eterna crisi, el 
pecat, que pugna per a esclavitzar a l’home, anul·lant la grà¬ 
cia divina, que portà al món Jesús, nostre dolcíssim Senyor. 

Així veiem, en els primers segles de la Iglésia catòlica, que 
aquella gran heretgia de l’arrianisme, molt semblant a les 
heretgies modernes, perquè totes igualment pretenen negar 
d’una manera més o menys descoberta la divinitat de Nostre 
Senyor Jesucrist, reduint-lo a un pur home, per més que pro¬ 
clamen les seves excel·lències; doncs aquella heretgia multi¬ 
forme de l’arrianisme que s’havia apoderat de la major part 
de la cristiandat i tenia per defensors a emperadors i reis, és 
a dir, als governs de les nacions, aquella heretgia fou vençuda 
per Maria, quan a Efès, condemnat l'heresiarca Nestori, sus¬ 
tentador d'una nova forma del vell error condemnat, fou pro¬ 
clamada la celestial Senyora Mare de Déu; i al proclamar a 
Maria Mare de Déu, és clar que de nou Jesucrist fou proposat 
als fidels cristians com Déu i home verdader. I aquesta pro¬ 
clamació de la fe catòlica i condemnació de l'heretgia, solem- 

nïtzada pels Pares del Concili, qui sortiren pels carrers de la 
ciutat aclamant amb devot entusiasme a Maria Santíssima, fou 
una victòria d’aquesta celestial Senyora. Fou una altra demos¬ 
tració del vaticini del Gènesi, quan, parlant profèticament de 
la Dona que havia d'engendrar en ses entranyes al Fill de Déu, 
i dirigint-se al Pare de la mentida, Satanàs, inspirador de totes 
les heretgies, li digué: «Aquesta et trencarà el cap.» 

I quan l'esperit herètic altra vegada es multiplicà, i la 
confusió i desordre i corrupció i ignorància s'havien apoderat 
d'una gran part de la societat cristiana, i pretenien els heret¬ 
ges esborrar molts dels dogmes de la fe catòlica, tots sabem, 
caríssims, que Déu envià al món al gloriós Pare Sant Domingo 
de Guzmàn, qui, inspirat per la Verge Maria, predicà la de¬ 
voció del Santíssim Rosari; i les piadoses oracions dels cris¬ 
tians, les devotes Avemaries que eixien del cor i de la boca 
dels amants de Maria Santíssima, foren les armes espirituals 
que enderrocaren l’heretgia, purificaren els costums i resta¬ 
bliren l’ordre i la pau entre les cristians, i fou la Verge Maria 
reconeguda per reina altra vegada; trencà el cap de la ser¬ 
pent infernal, l’esperit herètic qui, com la serp, s'esmuny amb 
summa suavitat i penetra traïdorament en el cor dels cristians 
per a enverinar la seva vida i, apartant-los de Déu, portar-los 
a la mort eterna. 

I quan Luter, insubordinant a un gran nombre de pobles 
catòlics i avalotant a tota la cristiandat, trencà la unitat de 
la fe divina, i s'insolentà contra el Vicari de Jesucrist, el 
Romà Pontífex, successor de Sant Pere, i blasfemà contra el 
culte que els catòlics tributem a la Verge Maria, Mare dol- 
císsima de nostre Redemptor, aleshores revisqué amb major 
força la devoció a la Immaculada Senyora, i ja de des el Con 
cili de Trent, reunit per a condemnar les heretgies de Luter i 
dels seus deixebles i col·laboradors, es va accentuant l’eterna 
creença en la Immaculada Concepció de Maria Santíssima; la 
ciència catòlica va posant en evidència aquesta excelsa prer¬ 
rogativa amb què l’Etern enriquí a la Dona que escollí per 
Mare del seu Fill unigènit, i quan el principi generador de 

l'heretgia luterana, s'estenia entre els pobles adherits a la fe 
catòlica, el papa Pius IX, de santa memòria, aplaudint-lo tot 
el món verdaderament cristià, proclamà a Maria Santíssima 
exempta de la taca original que inficiona a la naturalesa hu¬ 
mana, i concebuda en gràcia; i aquest decret declarant la 
summa excel·lència i santedat de Maria Santíssima fou acatat 
en tota la terra pels verdaders cristians, essent la contrapo¬ 
sició de la confusió, desordre i anihilació de l’heretgia lute¬ 
rana, que està ja en les seves darreries. Altra vegada Maria 
ha trencat el cap de la traïdora heretgia, que cerca la perdi¬ 
ció eterna del nostre llinatge humà. 

Mes el poder sobrenatural de Maria Santíssima, el seu 
domini sobre l'esperit dels homes, la seva influència de reina, 
la seva força poderosa com un exèrcit en ordre de batalla 1 
en contra de l’exèrcit de Satanàs, avui tan poderós en el 
món, i que amenaça destruir el regne de Déu a la terra, po¬ 
ques vegades s’ha vist d’una manera tan manifesta, tan evi¬ 
dent, com en les aparicions i en els miracles de Lourdes, quan 
la celestial Senyora digué a la Bernardeta: «Jo sóc la Im¬ 
maculada Concepció.» 

La definició del dogma de la Concepció Immaculada de 
Maria, la proclamació d'aquest misteri que enclou en si els 
grans misteris de la religió cristiana i que significa una lliçó 
d’humilitat a la supèrbia humana, tan desfrenada en els temps 
moderns, en què l’home vol sobreposar-se a Déu i no li vol 
rendir la seva migrada intel·ligència, aquesta lliçó d'humilitat 
que es desprèn del dogma de la preservació que disfrutà 
Maria de la taca original pecaminosa que ha alterat a tot el 
nostre llinatge, i que, de consegüent, significa que els homes 
som esclaus del pecat, i que per nosaltres mateixos no ens 
podem desfer d'aquesta esclavitud, posa a la gloriosa i sempre 
humil Verge Maria de front a la superba impietat humana, 
que es pensa que amb el dit pot tocar al cel, i mou una 

rebel·lió contra Déu, a qui no vol subjectar-se. La Verge Maria, 
doncs, en el dogma de sa Concepció Immaculada és la qui en 
si mateixa assumeix la força de Déu, amb una suavitat inefa¬ 
ble, contra la força de la corrupció i de la malícia humana, o 
sia, contra l’heretgia. Ella és la força del catolicisme i la pe¬ 
nyora de ses victòries sempiternes. \Quina força més especial 
la del catolicisme! Déu no ha volgut expressar-la ni en el po¬ 
der dels exèrcits, ni en l’eficàcia de l’eloqüència, ni en els 
arguments de la filosofia: Déu ha volgut, per a confusió de 
la supèrbia humana, constituir la força de la Iglésia catòlica 
en una Dona. Ella és la gran triomfadora. I la Iglésia, agraï¬ 
da, li canta: «Alegreu-vos, Verge Maria; Vós sola haveu extir¬ 
pat totes les heretgies en tot el món.» 


III 

Misteri tancat en el triomf d’una Dona 

I aquest fet real, històric, de l’extirpació de les heretgies 
per la influència de Maria Santíssima; aquest fet evident en 
la història de la Iglésia catòlica; aquest misteri i aquest pro¬ 
digi d’una Dona que en els segles antics ha dissipat les doc¬ 
trines herètiques de les escoles filosòfiques, i ha desfet els 
plans d’impietat de les sectes polítiques, i purificat l’horitzó 
de la humanitat d’errors, de corrupció i de malícia, i escam¬ 
pat una influència suavíssima de fraternitat entre els homes, 
i engendrat l’amor com un glutinum poderosíssim per a jun- 
tar suaument a tot el nostre llinatge; aquest misteri d aquesta 
Dona, sentit no solament pels catòlics, sinó fins també pels 
mateixos heretges qui avui s’enyoren de la Mare celestial i 
altra vegada la reclamen, aquest misteri no és altra cosa que 
la realització d’aquella llei misteriosa predicada per Nostre 
Senyor Jesucrist quan deia que Déu escollia lo dèbil per a 
confondre lo fort. 

I aquesta antinòmia, que és llei essencial del catolicisme i 
substància de la seva vida, aquesta força del misteri de la 
Dona, la dona esca del pecat i principi de salvació, la dona 
que ens fa esclaus de Satanàs i que ens proporciona l'excelsa 
dignitat de fills de Déu, la dona que ha produït tantes pertor¬ 
bacions i deliris en la història humana, la dona també en la 
persona de la Immaculada Verge Maria ens ha portat la dig¬ 
nitat, l'alegria i la salvació. 

La humanitat caigué per una dona, i una altra dona és 
destinada a glorificar-la. L’ateisme i la impietat de la França 
es personificaren en una dona en la profanació del Santuari de 
París durant la gran revolució; i la mateixa França i tot el 
món han vist a Lourdes la Dona admirable, mare espiritual 
del llinatge dels redimits, manifestant-se en aparicions i mi¬ 
racles com un remei contra l'ateisme i la impietat, com un 
medi sobrenatural que Déu envia al món modern per a tornar 
als homes al jou suavíssim de Jesucrist, que dóna la pau i el 
consol en la vida present i la plena felicitat en la vida eterna. 

Potser a algú, il·lusionat per la ciència, per la filosofia o 
més ben dit per la nadiua supèrbia humana, li semblarà una 
paradoxa devota això de que la Verge Maria, per medi d'a¬ 
paricions i miracles, hagi de conquerir els esperits, i tornar 
al camí de salvació a la multitud d'homes qui s’han apartat 
de la fe de Jesucrist i s’han deixat seduir per l’heretgia, avui 
tan estesa. I, no obstant, és un fet històric, com havem ja 
indicat, que les crisis espirituals que ha passat la Iglésia to¬ 
tes han sigut vençudes per la mediació de la gloriosa i sem¬ 
pre humil Verge Maria. Això en l'ordre públic; perquè en 
quant a l'ordre personal i concret, és a dir, en quant a la 
història interna de cada home particular qui, allunyat de Je- 
sucríst, després s’hi ha tornat a acostar, tots vosaltres sabeu, 
caríssims, que en aquestes batalles que passen per l’interior de 
l’home, la victòria quan sempre la decideix la intervenció mís¬ 
tica de nostra celestial Mare la Immaculada Verge Maria. Ja 
no seria Mare del llinatge dels redimits si no tenia aquesta 
influència en els actes interns de l'home que el regeneren, que 

el fan fill de Déu per adopció; ja no fóra reina de tots els 
sants, com la proclama la Iglésia, i amb aquest títol la vene¬ 
rem precisament en el mes de maig, que li està consagrat; la 
no fóra reina de tots els sants si no exercia la dolça jurisdic¬ 
ció de l'amor sobre tots aquells elegits qui han de formar 
la Iglésia de l'eternitat, el regne de la glòria. 


IV 

Insuficiència humana per a salvar-nos 

Els pares i els doctors de la Iglésia addueixen com una 
explicació del per què Nostre Senyor Jesucrist va escollir per 
apòstols, és a dir, per propagandistes de la nostra santa reli¬ 
gió, a uns quants homes sense lletres, de baixa mà, sense 
influència ni social ni política, l’evitar que mai es pogués pen¬ 
sar que la religió cristiana i la seva propagació admirable pel 
món era, en efecte, un resultat del poder de la ciència, de la 
riquesa o de la política, que són les principals forces del 
món. Va voler la divina Sabiduria reservar-se a si mateixa la 
religió, filla de Déu, perquè mai pogués creure's que era filla 
de la terra. En sos inefables secrets ha permès que la religió 
en el món fos quasi constantment perseguida, a fi de fer 
més evident que Ell, l’Etern, la sosté amb la seva mà contra les 
envestides de la tirania política, contra els arguments de l'he¬ 
retgia, o contra el furor popular encès pels enemics de Jesu¬ 
crist. Ha volgut que el llinatge humà presenciés totes les pas¬ 
sions enverinades contra el jou suavíssim de l’Evangeli, i que 
els forts de la terra s'alçaven, com pronosticà David, per a 
trencar aquest jou, i que aquests forts quedaven dissipats 
com la pols, que una ventada se l'emporta, perquè els homes 
vegin que tot lo humà és flac i transitori; sols lo diví és fort 
i etern, i aquest jou, que fa tantes centúries treballen per a 
trencar, és un jou sempitern, que els homes sempre, en totes 

les èpoques, cercaran per a trobar la rectitud, la suavitat, la 
veritat i la dolçura de la vida. 

I ha volgut el mateix Déu i Senyor nostre, que és el ma¬ 
teix el Déu de la religió que el Déu de les ciències, que aquestes 
ses criades no tinguessin mai la consideració de filles, sinó 
de serventes de la seva filla, que és la religió sagrada enviada 
al món per a regir i governar i encaminar als fills d'Adam 
per les vies de la salut i de la pau envers la pàtria eterna 
per la qual els homes sospirem. I quan les ciències, serventes 
de Déu, s’han ensuperbit i fetes rebels contra la religió, han 
volgut bescantar-la i fer-la perdre del cor dels homes, i elles 
s’han gloriat de si mateixes, i s’han presentat dient que valien 
més que la religió, i que elles havien de suplir-la pel bé dels 
homes, aleshores Déu ha permès que caiguessin en els ma¬ 
jors torpiments, que s'enredessin en ses pròpies teories i ar¬ 
ribessin a totes les ignomínies i desordres, i a constituir elles, 
que són al món, pel bé del nostre llinatge, un perill i una 
font de rebaixaments i de dissolució pels homes. Així avui 
veiem la filosofia política i les ciències convertides en ins¬ 
truments de relaxació social i en alcavotes de grans delictes 
i crims. 

Gran cosa és la filosofia, gran cosa és la ciència, gran cosa 
és l’art, i la Iglésia a tots tres els tracta com fills i els cria 
dins de sa casa, i vol que en les seves doctrines els sacerdots 
sien instruïts, es delecta en sos castos plaers, i se serveix de 
la ciència, de la filosofia i de l'art com a medis per a pagar a 
Déu el tribut d'adoració que els homes li devem, i els ama 
amb maternal complaença; però no pot consentir que vullen 
usurpar el lloc de la religió, filla del cel. Les ambicions són 
il·lusions; i creure’s que la ciència humana ha d'arribar un 
dia a suplir a la fe divina és una il·lusió de la nostra època, 
com ho fou d'altres èpoques la pedra filosofal o aquella quin¬ 
ta essència que es creien havia de fer als homes immortals 
preservant-los de la mort. 

La Iglésia és enemiga de totes les supersticions, i, de con¬ 
següent, és contrària també a la superstició de la ciència, que 

avui domina. La superstició consisteix en atribuir a les coses 
humanes virtuts divines, i la Iglésia, mestra de veritat, contra¬ 
ria aquestes fetilleries que encisen als homes mentre dura la 
seva moda, i a cada cosa només li vol reconèixer lo que és 
propi de la seva naturalesa, i a les coses humanes les ama, 
les fomenta i se'n serveix com de dons de l'Altíssim; però 
posseïdora d'una vida superior, les troba insuficients i ensenya 
que necessiten un complement, complement que Déu ha co¬ 
municat als homes, primer pels profetes i després per son 
Verb etern, que vingué al món per a il·luminar-lo amb una 
llum admirable. 

I en prova d’aquesta insuficiència humana que ensenya la 
santa Mare Iglésia hi ha l'argument de que la ciència mai ha 
restaurat cap home. La pedagogia cristiana usa l'estudi com 
un medi moralitzador: l'aplicació d'un jove és una garantia 
de virtut; la peresa, segons el catecisme de la Doctrina cristia¬ 
na, és un pecat capital, i, de consegüent, la diligència del 
treball és un instrument de perfecció humana, i el treball 
de l'esperit, la ciència, és un instrument superior de perfec¬ 
ció. Però tot instrument ha d'ésser manejat, i la seva eficàcia 
és favorable o desfavorable, segons la mà qui el maneja o 
l'esperit qui el dirigeix. La coexistència de dos esperits sobre 
la terra, de dos esperits contraris és evident, i això explica 
la lluita perdurable. Són dos esperits irreconciliables i uni¬ 
versalment reconeguts, i a tot arreu anomenats l'un bé i 
l'altre mal. Una força per a ésser verdaderament restaurado¬ 
ra, ha d’arribar a la substància, i la ciència no arriba a la 
substància humana; sols la finesa de l'esperit arriba a la subs¬ 
tància humana, a aquelles conjuntures de l'ànima i del cos 
de què parla l’apòstol Sant Pau. La ciència es queda pel de¬ 
fora; no és vida, la vida és sostinguda per l'esperit. 

Per això els cristians aclamem a Maria Santíssima per 
Mare, perquè per medi d'Ella vingué al món el Verb etern, 
encarnat en les seves virginals entranyes, i el Verb de Veritat 
disposà als homes per a rebre l’Esperit de vida immortal, 
l’Esperit de Déu, que ens divinitza i ens dóna dret a l'herèn- 

cia de la glòria, puix per una sobrenatural adopció som fets 
fills de Déu. I aquesta veritat fonamental del Cristianisme, 
Déu en nostres dies l'ha volgut recordar al món per medi de 
les meravelles de Lourdes. 


V 

Lourdes és una apologia de la Mare de Déu 

Lourdes és mia augusta apologia de la Mare de Déu; no 
una apologia feta pels homes, sinó pel mateix Déu. És una 
ratificació solemne de la doctrina de la Iglésia catòlica sobre 
el poder d'intercessió de la Verge Maria. Les raons dels teò¬ 
legs, les explicacions dels doctors ascètics i místics, l’eloqüèn¬ 
cia dels pares de la Iglésia, les fervoroses exhortacions dels 
sants, el sentit íntim de la pietat popular que reconeixia en 
Nostra Senyora, usant la frase d'un piadós escriptor, una 
omnipotència per gràcia, les mateixes definicions de la Iglé- 
sia que han teixit com una corona dogmàtica d'excel·lències 
a la Reina de cels i terra que la constitueix superior a tota 
altra criatura humana i angèlica, tot aquest cúmul de glòries 
de la Verge Maria, el mateix Déu l’ha volgut sancionar, no 
amb un oracle celestial que l’aprovés de paraula, perquè ja 
és oracle de Déu la santa Mare Iglésia quan defineix els dog¬ 
mes de la fe, sinó que l’ha volgut sancionar amb fets mera¬ 
vellosos, amb aparicions i miracles, ni més ni menys que lle¬ 
gim en els successos sobrenaturals que relaten l’Antic i el 
Nou Testament i la història de la Iglésia, amb lo qual no 
solament la glorificació de Maria Santíssima es completa, 
sinó que el conjunt de fets prodigiosos de Lourdes constitueix 
una confirmació de la història de lo sobrenatural en el món, 
un capítol vivent que no s’ha d’anar a compulsar en els arxius 
de l’antiguitat, sinó que les proves són evidents i tothom de 
bona voluntat pot per si mateix fer la compulsació dels fets 
prodigiosos succeïts amb la invocació de Maria Santíssima 
en el misteriós santuari de Lourdes. 

Ningú ara pot dir que ja ha passat el temps de les apa¬ 
ricions i dels miracles, que això són coses pròpies de pobles 
endarrerits o ignorants, incompatibles amb la llum de la ci¬ 
vilització, perquè les aparicions i els miracles de Lourdes 
han passat i passen ara, i a França, que està baix el domini 
de governs i autoritats animats d'odi a la religió i persegui¬ 
dors d'ella. I de tots els caps del món i de totes les nacions 
de la terra han acudit molts milions de persones, de totes les 
classes i estats, allà a Lourdes, per a venerar a la Verge Maria 
en el mateix lloc de les seves aparicions i miracles, i aquests 
milions de persones són com un cor immens que continua 
espiritualment cantant l'antiga tornada que encara es canta 
en les nostres iglésies catalanes: 

Puix mostreu vostre poder 
fent miracles cada dia, 
preserveu, Verge Maria, 
els confrares del Roser. 

Sí, la Verge de Lourdes és la Verge del Roser, amb les 
mateixes roses, amb el mateix rosari i amb els mateixos mi¬ 
racles. És una nova florida d'aquell Roser que per celestial 
disposició nostre Pare Sant Domingo plantà no gaire lluny 
de Lourdes com l'antídot més poderós contra l’heretgia. EI 
Roser ha brotat de nou en les fresques valls del Pirineu, i 
si d'allà, on comença a resar-se en la nostra pròpia llengua, el 
Rosari s'estengué per tot el món, també ara d'allà ha de venir 
la influència restauradora de la pietat cristiana per mediació 
de la Immaculada Verge Maria. 


VI 

Manera de celebrar el jubileu 

Per això Nós, atenent a que en aquest any s’escau el jubileu 
de les aparicions de la Verge Santíssima a la pastoreta de 

Lourdes, i a que nostre Santíssim Pare cl papa Pius X ha or¬ 
denat que el clero de tot el món, que en totes les iglésies de 
la terra, se celebrés canònicament la festa de les aparicions 
de la Immaculada Verge Maria en el dit lloc de Lourdes, sens 
dubte per a glorificar a l’excelsa Mare del nostre Redemptor 
Jesús i Mare nostra, volent en lo que puguin les nostres forces 
cooperar als piadosíssims fins del Pare de famílies de tota 
la cristiandat, exhortem vivament als reverends Rectors i de¬ 
més sacerdots encarregats d'iglésies on sol celebrar-se el mes 
de Maria, i també a tots els fidels cristians de la nostra juris¬ 
dicció, a que en el pròxim maig procurin celebrar el mes de 
Maria amb major fervor espiritual, amb gran puresa de cons¬ 
ciència, exercitant-se en la caritat i amor al pròxim i augmen¬ 
tant en son cor l'habitual devoció a Maria Santíssima. Així 
mateix els sacerdots, a càrrec dels quals estan les piadoses 
funcions del mes, procuraran, com per via d'exemples i expli¬ 
cacions, donar coneixement al poble de les aparicions de la 
Immaculada Verge Maria a Lourdes i dels miracles obrats 
per intercessió d’Ella en aquell Santuari que avui pot quali¬ 
ficar-se del més prodigiós de la terra, i lloc escollit per l'Al¬ 
tíssim per a manifestar son poder, que posa, treu o suspèn 
les lleis de la naturalesa com a Ell li plau, en favor dels pobres 
mortals, i per a ratificació de la fe catòlica, mitjançant l’ora¬ 
ció i la intercessió de Maria Santíssima, quan el poble cristià 
humilment invoca la seva intercessió i patrocini. Els referits 
sacerdots per aquest objecte poden servir-se d'algun dels dife¬ 
rents llibres aprovats i fidedignes que s'han publicat en aquests 
últims anys sobre les aparicions i miracles de Lourdes. 

Que la Verge Maria vulgui ajudar-nos en el camí perillós 
i fatigós de la vida. Que sia per nosaltres, els que la invoquem 
per mare, ombra a l’estiu en les xardors de les nostres pas¬ 
sions, i recer a l'hivern contra el gel de la impietat, que glaça 
a tants cors, matant en ells la suavíssima i vivificant calor de 
la pietat cristiana, que és consol de la vida i penyora segura 
de la nostra salvació eterna. Que Ella, Mare puríssima, puri¬ 
fiqui les nostres ànimes contra el baf de pecat i de vici que 

despedeix el món en el qual hem de viure, a fi que, purificat 
el nostre esperit, pugui recrear-se i fortificar-se en les coses 
divines que són l’aliment substanciós de 1’ànima, necessari per 
a sostenir la nostra vida, la nostra vida immortal que ha de 
completar-se a l'altre món per la unió íntima i indissoluble 
amb el mateix Déu. 

A aquest mateix fi repetim la recomanació que tantes ve¬ 
gades havem fet als nostres fidels diocesans, de freqüentar la 
sagrada Comunió, pa de vida eterna pastat per l’Esperit Sant 
en les puríssimes i virginals entranyes de Nostra Senyora; 
i d'ésser fidels en la devoció del Rosari de Maria que manté 
l'esperit de pietat en les famílies cristianes i és cadena d’or 
que uneix el cel a la terra. Tot l’any és propi de la Verge Ma¬ 
ria, així ens ho ensenya la santa Mare Iglésia; sempre hem 
d’ésser constants en la devoció que tot el poble cristià li pro¬ 
fessa: per això després de l’oració del Parenostre, que és l'ora¬ 
ció perenne del llinatge humà, la Iglésia hi posa a continuació 
l'oració de l'Avemaria per a ensenyar-nos que contínuament 
havem d'implorar la intercessió de la celestial Senyora. ^Qui 
és el fill que cada dia no es recorda de la mare? <?I quina és 
la mare que resisteix a les súpliques del seu fill? 

Confiem, doncs, caríssims germans i fills, en la protecció 
de la Immaculada Verge Maria; siguem constants sempre en 
implorar la seva protecció, mitjançant la piadosa pràctica de 
resar el sant Rosari, que és la glorificació més admirable que 
s’ha fet al món en honor de la Mare del nostre Redemptor 
Jesús. Les roses místiques del Rosari de Maria mai es musti- 
guen, la seva olor durarà per tots els segles dels segles; aques¬ 
tes roses són perdurables i floriran per sempre en el mateix 
regne etern de la glòria. L’arcàngel Sant Gabriel, la festa del 
qual celebrem en el dia en què escrivim aquestes ratlles, pro¬ 
nuncià l'Avemaria amb gran respecte davant de Nostra Senyo¬ 
ra, recollida en oració en la seva humil cambra de Natzaret, 
i aquelles amables i venerables paraules pronunciades per 
primera vegada per l'arcàngel, des d'aleshores mai, ni per un 
moment, han deixat de repetir-se, i es repetiran per tota l'eter- 



EL MES DE MARIA I EL JUBILEU DE LOURDES 


415 


nitat contínuament pel cor benaurat dels devots de Maria 
Santíssima, així com Isaïes oí aquells esperits celestials qui 
cantaven contínuament el Sanctus, Sanctus, Sanctus, Dominus 
Deus Sabaoth. Tenim la devota convicció de que en l'eterni¬ 
tat ressonaran com un ritme de divina harmonia les paraules 
de l’arcàngel Sant Gabriel: «Salve, plena de gràcia, el Senyor 
és amb Vós, beneita sou Vós entre totes les dones.» Aquest 
himne renova a Maria Santíssima l’august moment de l'En¬ 
carnació del Verb de Déu en les seves puríssimes i virginals 
entranyes, i és l'Avemaria l'himne de l'aurora de l’eternitat 
humana, l’inici de la Glòria; i en la Glòria no hi pot faltar, 
perquè, si no, la Glòria humana seria incompleta, puix hi 
faltaria el seu principi, l'obertura del concert sempitern de la 
música divina, l’ordre de la gràcia i de la Glòria que els pro¬ 
fetes oïren, de què els sants perceberen l’eco, i tots els cris¬ 
tians, fins els qui som més rudimentaris, en tenim l’instint 
i en posseïm un desig irresistible. 

Que aquest mes de maig, caríssims diocesans, misteriosa¬ 
ment enllaçat amb el jubileu de les aparicions de Lourdes, 
sia un mes en les nostres iglésies, en les nostres cases, i fins 
en quant sia possible en els nostres carrers i places, un mes 
de l'Avemaria, de renovació de la pietat i amor envers Nostra 
Senyora; que el frondós Roser plantat per Sant Domingo, 
que reflorí meravellosament ara fa cinquanta anys a Lourdes, 
tregui nova florida en aquest jubileu, que les místiques roses 
embaumin la nostra existència amb el bàlsam immortalitza- 
dor de la gràcia, a fi que la nostra amabilíssima Mare i Se¬ 
nyora, pregant per nosaltres ara i en l’hora de la mort, ens 
faciliti l’entrada al regne de la glòria. Amén. 

I augurant la protecció de la Verge Maria amb abundàn¬ 
cia de gràcies celestials en el pròxim maig sobre tots els nos¬ 
tres diocesans, vos enviem, caríssim germans i fills, la Nostra 
Benedicció més afectuosa, en nom del Pare f i del Fill t i de 
l’Esperit Sant t- Amén. 

Vic, 18 de març, festa de l’arcàngel Sant Gabriel, de 1908. 

I 

Creuada contra la blasfèmia 

Fa algun temps que molts homes honestos i instruïts de 
Catalunya, i distintes associacions de les que es proposen el 
hé de la nostra terra, es preocupen seriosament de l’augment 
que va prenent en el nostre país l’abominable vici de la blas¬ 
fèmia. Estudien les maneres de combatre a aquesta plaga, fan 
propaganda contra ella, escriuen per a fer comprendre la bes¬ 
tialitat que enclou en si la blasfèmia, peroren en públiques 
reunions perquè el poble comprengui la necessitat de refrenar 
aquest escàndol públic, indigne no sols d'un poble cristià, sinó 
fins de tot poble civilitzat, i que deshonra el país que de tal 
vici està tarat. 

Lloable és aquest esforç de la gent honesta i honrada, i és 
de creure que tindrà la seva eficàcia, puix el nostre poble, 
que amb son treball s’ha posat al nivell dels països d'Europa 
més avençats en la indústria, en el comerç i en l’agricultura, 
és a dir, en el progrés material de la vida, és de creure que 
comprendrà el trist contrast d'aquest progrés, amb la brutícia 
de la pública blasfèmia que deshonra les places i carrers de 
les nostres ciutats i viles, i els camins de les nostres comar¬ 
ques. Si així no fos, si el nostre poble oïa indiferent la paraula 
benèfica dels homes de bona voluntat que volen conduir-lo a 
l'honesta educació dels costums, a la dignificació de la vida, 
a l’elevació del caràcter, i, en una paraula, volen posar-lo al 
nivell dels pobles verament civilitzats, purificant el llenguatge; 
sí no comprenien que la llengua neta és una necessitat de la 
vida social, i que una llengua bruta és molt més repugnant 
que el trajo brut i fastigós, seria això senyal d'intel·ligència 
apagada i de cor fred. 

A aquesta nova empresa de purificar la llengua no diem 
que hi ha de correspondre la Iglésia, puix les predicacions 
d’ella són contínues i en totes les èpoques, i des de la més 
llunyana antiguitat sempre ha predicat contra la blasfèmia, 

que és l'oposició més directa a l'adoració de Déu, que la Iglé- 
sia té la missió de procurar en aquest món. 

Els homes apostòlics amb son ardent zel de la glòria de 
Déu i la salvació de les ànimes, han fet un dels objectes pre¬ 
dilectes del seu apostolat, l’extirpació d'aquest vici; i el ve¬ 
nerable arquebisbe Antoni Maria Claret, honor de la nostra 
Diòcesi en els temps moderns, parlà, escriví i formà lligues i 
associacions a l’objecte de combatre la blasfèmia. 

I agraint l’esforç dels homes i institucions de seglars qui, 
portats de l’amor que professen a la nostra terra, voldrien des¬ 
terrar d'ella aquest vici tan repugnant. Nós vos dirigim la 
present Carta, esperant que la influència de la paraula divina, 
espasa de dos talls, segons expressió de l'apòstol Sant Pau, 1 
ha de tenir una més íntima eficàcia; puix encara que la públi¬ 
ca decència, que la puresa de la llengua, que l’equilibri de 
l'esperit que invoquen aquells homes i institucions benemè¬ 
rits en la seva propaganda contra la blasfèmia, sien conside¬ 
racions que mouen a tota persona de sentit comú; no obs¬ 
tant, el temor de Déu en què naturalment ha de fundar-se la 
nostra pastoral ensenyança, té una virtut i poder sobre el 
cristià que determina en l’ànima els canvis majors, i modifica 
amb l'auxili de la gràcia els caràcters més durs, adreça lo més 
tort, i fa prevaler la santa regla de la raó, de la justícia i de 
l'amor en les relacions entre els homes. 


II 

La gran arma és el temor de Déu 

El temor de Déu és principi de sabiduria, 2 i sense temor de 
Déu no hi ha sabiduria que hi valgui. Sense temor de Déu és 
impossible que els homes sàpiguen guardar en el món inte- 


1. Hebreus, IV, 12. 

2. Proverbis, IX, 10. 

rior del seu cor aquella disciplina i ordre que han de tenir 
les passions humanes en la vida cristiana. 

Per a ordenar la llengua, per a evitar les repugnants es- 
putacions de la boca, que són les blasfèmies i paraules desho- 
nestes, és necessari que el cor sia sa, que l’home tingui les 
passions ordenades, que hagi adquirit domini sobre els seus 
actes i paraules; i per això és necessària una regla d’esperit, 
una llei que mantingui l'ordre interior de l’home, i que, com 
a tal llei, en si mateixa contingui l'amenaça del càstig en cas 
de desobediència i de trencament de la llei. 

Per això el temor de Déu fa als homes savis, í l'home de 
més lletres i més coneixedor de les ciències, no és savi sense 
el temor de Déu, que es fica fins en els racons més amagats 
de la consciència. No és savi qui no sap guardar la justícia de 
la vida, i per a guardar aquesta justícia no són prou les lletres 
i les ciències, i, no obstant, basta el sant temor de Déu. 

La natural honestedat dels homes, l’amor als bons i purs 
costums públics, el desig de que la nostra terra no es vegi 
humiliada per l’escàndol de la blasfèmia, l’acció de les auto¬ 
ritats civils i judicials per a cohibir-la, demostren una noble 
voluntat i tenen la seva força especial, i sense el seu auxili és 
impossible extirpar un vici tan repugnant i que fa a l’home 
tan despreciable; però per l’home creient no hi ha força igual 
a la del temor de Déu, principi de sabiduria, autoritat que 
dins de la consciència domina en absolut i venç les rebel·lies 
més desfrenades. 

Doncs bé, si l'home que blasfema creu í reflexiona, si és 
cristià i racional, un cop s’hagi fixat en lo que és la blasfèmia, 
és impossible que no es determini a netejar la brutícia de la 
seva llengua, i a dominar i extirpar el mal costum de maleir 
a Déu i les coses sagrades, i de parlar deshonestament. 

Els homes de bona criança no s'insulten els uns als altres, 
fins creient-se ofesos guarden la forma social corresponent, 
i cerquen la satisfacció que creuen menester per medis ra¬ 
cionals, i no bescantant-se amb paraules brutes i repugnants. 
Si alguna vegada un home de bona criança, perdent el do- 

mini de si mateix, s'avalota i parla paraules dc mala significa¬ 
ció, brutes i grolleres, diem que aquell home no es respecta 
a si mateix. 

I l'home que no es respecta a si mateix ja no respecta a 
ningú, ja ha perdut el fre, ja no és home, perquè ha perdut 
la regla de la raó, i, de consegüent, ja no és racional; i mentre 
dura aquell estat, és com mentre dura la borratxera, que, apa¬ 
gada la llum de la raó, viu dels instints i apetits cegos, lo ma¬ 
teix que les bèsties. 

Però el temor de Déu venç fins a l’home qui no es respecta 
a si mateix. Aquest home no fa cas de la seva pròpia dignitat, 
no se sent dels desprecis dels seus conciutadans, socialment 
ja és un home mort; i sols pot ressuscitar-lo Déu omnipotent 
per medi d’aquell temor íntim i subtilíssim que es fica a lo 
més amagat de la consciència i com una essència poderosa 
reacciona a l'home mort, li desperta les potències, i el trans¬ 
forma, com un cego que recobra la vista, i veu aleshores el 
propi estat, es veu espiritualment esguerrat, deforme i mons¬ 
truós, i se sent mogut a empendre la reforma de la seva vida. 
La sabiduria cristiana que ens explica claríssimament lo que 
és la blasfèmia i els càstigs de què es fa mereixedor l'home 
qui té tal vici, renova i aviva en el cor del creient el sant temor 
de Déu, i l'ajuda a sortir del fatal camí que porta a la perdi¬ 
ció eterna. 

La grolleria i la ignorància humana oblida sovint, moltes 
vegades no arriba a fer-se càrrec de les nobles relacions que 
el lliguen amb son Criador i amb son Redemptor Jesús. Qui 
s’alimenta només del món perd el do de l’esperit. L'home ani¬ 
mal, diu l’apòstol Sant Pau, 1 no pot capir les coses espirituals; 
la intel·ligència s'abaixa, pastura en lo sensible i no sap volar a 
les altures on el Senyor infinit i omnipotent habita, i des d’on 
contempla a l'home per a veure si es fa digne de pujar a la 
glòria de la immortalitat. L’home així entorpit no sap com- 


1. I Corintis, II, 14. 

prendre la vida d’amor, en què consisteix la religió cristiana; 
desapareix, de consegüent, de son cor la base de tota la reli¬ 
gió, la font de la nostra vida espiritual, i en la grolleria de 
vida que porta, es despenya en l’abisme de la blasfèmia per 
qualsevol contrarietat que sofreixi, i moltes vegades arriba tan 
enllà el seu turpiment i la corrupció de son cor, que, com qui 
diu una gràcia, pronuncia una blasfèmia i repeteix la parau- 
lota infernal i bruta per a fer-se veure i per a fer l'home, i lo 
que fa és la bèstia. 

jÀ aquest punt arriba la bestialitat humana, que sembla 
impossible en un ser a qui Déu ha donat coneixement!... Per 
a deixondir a aquests esperits tan ensopits i grollers, per a 
alçar-los altre cop a la vida racional, es necessita, generalment 
parlant, un reactiu sobrenatural que és el sant temor de Déu, 
principi de la sabiduria cristiana. La sabiduria cristiana s’iden¬ 
tifica amb l'amor; per això ensenyen els teòlegs, que en tot 
acte de temor de Déu hi ha un germen i principi d'amor que, 
auxiliat de la gràcia divina, va desenrotllant-se fins a portar a 
l’home a la vida d'amor, que és la vida cristiana tal com va 
venir a ensenyar-la el nostre dolç Redemptor Jesús. 

I el temor de Déu ha d’ésser el remei que curi del cor de 
l'home la llaga corrompuda de l'esperit de blasfèmia i el torni 
a la vida d'amor del cristià. 

Per això en èpoques de major fe, en estampes i pintures 
es representava al blasfem en l'altre món, sofrint suplicis hor¬ 
ribles en pena de la seva malvada llengua i del seu cor cor¬ 
romput, i els més grans poetes explicaven com cremava sense 
consumir-se en el misteriós foc que no s'ha d'apagar per tota 
l'eternitat. I aquells artistes no feien més que expressar a la 
seva manera lo que ens ensenya la santa fe catòlica i lo que 
diuen les nostres Sagrades Escriptures. Qui blasfema de Déu 
no pot esperar viure eternament en companyia del Senyor 
en el paradís perfectíssim de la Glòria. Digué ja l’apòstol Sant 
Pere: 1 «Com si fossin bèsties blasfemen de lo que ignoren i 


1. IX Pere, II, 12. 

moriran en la seva corrupció»; i són innombrables els llocs de 
les Sagrades Escriptures en què la blasfèmia es manifesta 
castigada amb les penes eternes, i l'ensenyança de la santa 
Mare Iglésia sempre ha sigut la mateixa, puix la blasfèmia és 
el pecat mortal que podríem anomenar típic , 1 l’essència i com 
la substància del pecat, que és la separació i l'odi de Déu, el 
paroxisme i última manifestació de la rebel·lia de l'home con¬ 
tra son Criador. 


III 

Degradació del blasfem 

La blasfèmia per malícia 2 és el major dels pecats perquè 
enclou l'odi formal contra Déu, i, de consegüent, la criatura 
queda separada de son Criador, i a les naturals relacions d'a¬ 
mor que uneixen a l'home amb el Ser omnipotent qui governa 
tot lo criat, al concert d'amor en què es reuneixen i concor¬ 
den les veus de tots els elements, fins les més discordants i 
contràries per a alabar a Déu, puix la naturalesa viva és un 
himne sublim a son Autor, als vents i tempestats, a les pluges 
i a les neus, al fred i a la calor, al mar i a les muntanyes, als 
rius i a les arbredes, als prats i als camps, als pacífics animals 
que serveixen i fan companyia a l'home, a les bèsties ferotges 
del bosc i als peixos que es passegen per les aigües, als ocells 
que volen pels aires i animen la naturalesa amb sos cants, al 
lluminós exèrcit dels estels del cel i als innombrables pobles 
de la terra, a l’univers de totes les criatures animades i inani¬ 
mades, racionals i irracionals que fan una unitat i concert 
d'alabances i benediccions a l'Altíssim, el blasfem, amb ses 
malediccions i expressions brutals, hi fa un miserable con- 


1. S. Thom., 2-2, q. 13, a. 3. 

trast, que no arriba a csscr contrast; sinó que el blasfem re¬ 
presenta l’escòria de l’univers de les criatures, l’esperit qui 
no ha sabut sostenir la seva dignitat i ha caigut corromput 
per una malícia miserable, i no podent lligar ni fer harmonia 
amb la veu d'universal alabança al Criador, ha de fugir, com 
els dimonis, de la regió dels qui viuen una vida d'amor. 

Santa Teresa deia que el dimoni era un desgraciat que no 
podia estimar, i el blasfem és també un desgraciat qui no pot 
estimar. ^Com estimarà si maleeix? «-Com estimarà si avorreix 
i maltracta a l’Amor essencial? 

I, segons la doctrina de Jesucrist, sense estimar l’home no 
pot salvar-se, i l'eterna felicitat de la glòria consisteix en una 
vida d’amor impertorbable, de manera que tot el Cristianis¬ 
me consisteix en ensenyar a l’home la vida d'amor, i tots els 
sagraments, oracions, sacrificis i penitències amb què la Iglè- 
sia exercita als seus fills, no tenen més objecte que castificar 
l’amor, a fi que aquesta inclinació fonamental del nostre cor 
no vagi per terra, sinó que s'alci i dirigeixi, com perfum de 
delicat encens, envers el principi i fi d’amor, que és el prin¬ 
cipi i fi de la vida, la Font de vida, Déu Senyor nostre. 

Per això vos dèiem, caríssims, que el blasfem, amb ses ma¬ 
lediccions i porqueries, no arriba a ésser un contrast amb la 
universalitat dels sers, que cadascú amb veu diferent alaba i 
beneeix a l'Altíssim, sinó que és una escòria i una immundícia. 
No ha sabut comprendre lo que era l'amor, i el seu cor gro¬ 
ller és incapaç de sentir el dolcíssim encís de l'amor que el 
Criador ha posat com element essencial en cada criatura, fins 
a sa manera en les insensibles, que per això ensenyen els filo- 
sops i teòlegs que tota criatura cerca al Criador, perquè tota 
criatura cerca la seva perfecció i la plenitud de la seva vida, 
i la plenitud de la perfecció i de la vida de tot lo criat és Déu, 
i així és que tota criatura cerca amb amor a Déu, fora del 
blasfem, que l’insulta i el maleeix i, en lloc de cercar-lo, fuig 
d’Ell i es refugia en l’odi i en la immundícia. 

És verdaderament la blasfèmia un vici de dimoni. El di¬ 
moni és el gran blasfem, i els blasfems de la terra són deixe- 

bles del blasfem infernal; i per això Sant Joan, en ses divines 
i admirables revelacions , 1 veié l’esperit de blasfèmia estenent- 
se pel món com una emanació maligna i d'immundícia que 
s'escampava per la terra des de l'infern, i veié al mal i al vici 
adornant-se com de joies amb blasfèmies, perquè realment 
la blasfèmia és la manifestació més exacta de la infernal ma¬ 
lícia. 

Per això, per escarment dels homes, la blasfèmia i els in¬ 
sults directes contra Déu han sigut castigats evidentment di¬ 
ferents vegades de manera visible, ja en aquest món, i tots 
havem llegit fets que ho justifiquen. Ara n'acaba de passar 
un, relatat pels periòdics i que sembla plenament justificat. 
A Messina es publicava un periòdic jocós anomenat II Tele¬ 
fono, que es distingia per la seva impietat. En la temporada 
de les festes de Nadal va publicar uns versos dedicats a l’In¬ 
fant Jesús, molt venerat en aquella terra, que en to d'incre¬ 
dulitat li deien, com per a negar la seva divinitat, que fes 
venir un terratrèmol. I en efecte, l'endemà vingué l'horrible 
terratrèmol que ha enrunat ciutats, viles i pobles, que ha 
deixat la ciutat de Messina com pilots de runes inhabitables, 
matant a centes mil persones. 

La ciència dels homes diu que aquests grans cataclismes 
no es preparen en un dia, que els determina un encadenament 
de causes, i té molta raó; però la ciència de Déu i juntament 
la més alta filosofia ensenyen que per Déu no hi ha ahir, ni 
demà, sinó un avui interminable, sense principi ni fi, perquè 
Déu tot ho té present, i, de consegüent, l'encadenament de 
causes, la relació entre les causes i els efectes són una cosa 
molt diferent respecte a Déu que respecte als homes. Per a 
Déu no hi ha res a venir, i coneix les coses que han de venir 
com si fossin presents; per Ell, existència infinita i eterna, no 
existeix la successió de les coses, necessària a la nostra migra¬ 
da existència, i la seva omnipotència les maneja juntament: 

perquè «sàpiguen tots els que habiten la terra, que Déu és 
el qui disposa els segles ». 1 


IV 

Malícia de la blasfèmia 


I la blasfèmia, quan no és una habitud o vici bestial, irra¬ 
cional i que radica en un home entorpit de potències, sinó que 
és efecte de malícia i odi a Déu, és el pecat més greu que pot 
cometre la criatura, i corca i corromp tota la substància hu¬ 
mana. L’home sembla que deixa d'ésser home i es converteix 
en un ser diferent, en una mena de dimoni que es complau 
i disfruta en l'odi i la malícia. Els homes ens delectem en 
l'amor, i fins quan l’home s'extravia i es deixa portar per mals 
camins a mans de passions violentes i corruptores, fins ales¬ 
hores viu enganyat per un fals amor. Tota passió indigna no 
és altra cosa que un fals amor, és l’home que es deixa il·lusio¬ 
nar i viu en una fatal il·lusió d'amor; però il·lusió d'amor a la 
vanaglòria, als diners, als plaers carnals o qualsevol de les 
moltes concupiscències que fàcilment ens sedueixen en aques¬ 
ta vida mortal. 

L'amor, doncs, és l'element fonamental entre els nostres 
afectes i és com el motor del moviment de la nostra vida; 
però el blasfem té el seu cor alterat, ja no és capaç de la vida 
d’amor i viu d'odi, de maledicció i d’ira com els dimonis con¬ 
demnats de l'infern. 

I sens dubte per aquesta raó el gran Sant Tomàs 2 opina, 
que així com l’ocupació dels esperits perversos és avorrir a 
Déu i maleir-lo, i induir els altres sers racionals a la rebel·lia 


1. Eclesiàstic, XXXVI, 19. 

2. 2-2, q. 13, a. 4. 

i odi a l’Altíssim, així també els homes blasfems qui sortiran 
de la terra amb aquesta malícia, en l’altre món blasfemaran 
també en les disposicions i afectes de son esperit pervers, 
i després de la resurrecció de la carn, reintegrat l'home al 
seu ésser complet de cos i d’ànima en una vida d'immortalitat, 
els blasfems fins vocalment blasfemaran, fent servir la seva 
llengua per a la maledicció i l’odi i la injúria, així com els 
benaurats de la glòria en l’eterna vida d'amor puríssim i com¬ 
plet que disfrutaran, cantaran alabances, benediccions, him¬ 
nes d’amor i d’acció de gràcies al Ser infinit i benèfic, qui els 
crià per a fer-los participar de la seva vida inefable i ven- 
turosa. 

Ja sabem, caríssims, que no tots els blasfems blasfemen 
amb advertència i malícia completa; però això no els excusa 
de pecat, puix que l'home ha de vigilar sobre si mateix, i qui 
no vigila en la seva vida espiritual serà devorat pel diable, 
diu l’apòstol Sant Pere , 1 i aquest gran nombre de desgraciats 
que oïm gritar blasfèmies pels nostres carrers i camins, per 
tallers i quadres, en les oficines i fins en col·legis i escoles, són 
uns inconscients deixebles del diable: que aquest mestre de 
perdició, diu un gran poeta protestant, sap disfressar-se de 
moltes maneres i cerca, per a enganyar, vestir-se de la manera 
més al gust d’aquells a qui vol seduir i portar a la perdició. 
Sap molt de fer distinció de classes. Per això és que Nós, com 
a Prelat de la Iglésia, agraïm als qui avui a Catalunya escriuen, 
parlen i obren per a desterrar del país el vici de la blasfèmia, 
i en sa benemèrita propaganda es valen de diferents raons i 
conceptes per a fer guerra al malvat vici, i exciten diferents 
i dignes sentiments de patriotisme, de cultura i de pública 
decència; puix així com l’esperit de les tenebres es val de di¬ 
ferents medis per a escampar el mal pel món, els fills de la 
llum convé també que, per a purificar la vida pública d'a¬ 
questa immundícia de la blasfèmia, es valguin de tots aquells 

medis que tenen natural eficàcia per a influir en els homes i 
disposar-los a la vida pura de l'amor que vingué a ensenyar 
als homes nostre dolcíssim Redemptor Jesús. 


V 

Ordenacions pràctiques 

I com la principal obligació del sacerdocí és la glorificació 
divina i la purificació humana, i la glòria divina i l’honestedat 
humana resulten ofeses i injuriades per la blasfèmia, Nós, 
desitjant que els bons cristians, qualsevol que sia el seu estat, 
sexe i condició, s’interessin per a aquesta obra de major glò¬ 
ria de Déu i de filantropia, exhortem als reverends Pàrrocos 
a que reuneixin, si és possible, o almenys a que vegin en Nos¬ 
tre nom als directors de fàbriques i de tallers, als amos de 
casa que tinguin dependència, als mestres d'escola de nois i 
noies que sien cristians, per a fer-los comprendre l’obligació 
que tenen de procurar que els seus dependents es guardin de 
la blasfèmia; puix si un director de fàbrica o de taller, o qual¬ 
sevol amo o mestressa no permetria que a casa seva i a la 
seva presència s'insultés als seus pares o a ell mateix amb 
paraules d’agravi i de maledicció, molt menys han de perme¬ 
tre que el sant nom de Déu, que mereix tota la reverència i 
respecte de part de l’home racional, sia injuriat i maleït. 
Aquell qui sent insensiblement injúries i malediccions contra 
Déu demostra que ell mateix no estima a Déu. És impossible 
oir insultar a qui estimem sense que el nostre cor es com¬ 
mogui. 

Així mateix ordenem que, en les parròquies on hi hagi opor¬ 
tunitat, els reverends Rectors procurin establir alguna asso¬ 
ciació contra la blasfèmia, podent posar-les baix l’advocació 
del Sant Nom de Jesús, com s'ha establert en la present ciu¬ 
tat, donant pràctics resultats en la propaganda contra la blas¬ 
fèmia i la pública indecència, i podran celebrar cada any, en 

el diumenge consagrat per la Iglésia al Sant Nom de Jesús, 
una funció piadosa adequada a l’objecte en desagravi de les 
públiques blasfèmies, i ja des d'ara autoritzem als reverends 
Pàrrocos per a exposar el Santíssim Sagrament en ella. 

A més exhortem als pares de família i caps de casa, í amos 
qui tenen mossos o dependents, i mestresses qui tenen a les 
seves ordres minyones o ajudantes, qui pensen en l'obligació 
en què estan, no sols amb l’exemple, sinó que també amb la 
paraula de donar-los bona educació, de corregir sos defectes 
i ensenyar-los suaument la vida cristiana. L’amo o superior 
qui es creu que pagant el jornal als dependents ja ha complert 
la seva obligació i no ha de pensar més amb ells, no coneix la 
nostra santa religió, que vol que domini l'esperit de família, 
la verdadera fraternitat, entre aquelles persones que viuen o 
treballen juntes; i la principal obligació, sobretot quan es 
tracta de joves o de nois de pocs anys, és proporcionar-los 
per medis adequats i convenients aquella cultura cristiana, 
la manifestació més natural de la qual és la decència de la 
paraula i la conversa honesta i respectuosa. 

També voldríem que els cristians piadosos no deixessin 
perdre el saludable costum de pronunciar una jaculatòria en 
honor de Déu o de Jesús o de la Verge Maria, quan ouen una 
blasfèmia, puix d'aquesta manera es dóna una satisfacció de 
la injúria que un germà nostre comet contra els noms inefa¬ 
bles, que són el consol i l’alegria del cor de tots els verdaders 
cristians. 

En fi, caríssims, voldríem que tots vosaltres vos féssiu 
càrrec de l'excel·lència i sublimitat del nom de Déu, que tots 
els sants han pronunciat sempre amb tanta reverència, i que 
és objecte d'eterna alabança de les multituds angèliques de 
la glòria i de tots els homes qui han sortit ja d'aquest món 
i han entrat en la benaurança del cel. La Iglésia de la terra 
posa en la boca dels sacerdots càntics admirables del nom 
de Déu, i el profeta David s'enlairà tant en les alabances del 
Nom del Senyor, que fins els homes qui no tenen creences 
cristianes queden meravellats de l'excelsa poesia que enclouen 

aquells càntics que gairebé sempre són alabances o benedic¬ 
cions del Nom de Déu. Aquest sant Nom és lluminós, és la 
llum de tota la nostra vida: per això el pronunciem en els 
conflictes i tempestats i perills de l'ànima i de cos que hem 
de passar en aquest món; i el nom diví ens il·lumina, com 
aquells llampecs que ens fan veure el precipici quan hem de 
caminar en nits fosques i de tempesta. El Nom de Déu és el 
principi de tota benedicció. Al donar la Benedicció pastoral 
comencem: «Sia beneït el Nom de Déu»; i el cor respon: 
«Des d'ara i per tots els segles.» I totes les benediccions, con¬ 
sagracions i dedicacions que porta la sagrada litúrgia, totes 
es fan invocant el Nom de Déu, i posant aqueix Nom sagrat 
com un segell o marca que determina el caràcter sagrat d'a¬ 
quella cosa. Els Sagraments, la santa Missa i tot acte de culte 
es comença en Nom de Déu. Tot cristià, al matí quan es lleva 
i al vespre quan se’n va al llit, fa sobre la seva persona la 
senyal de la creu invocant el sacratíssim Nom de Déu, per a 
començar i acabar el dia baix l'ombra d'aquest gran Nom. 
Fins les nacions, encara que els seus governs o monarques 
sien protestants, en els tractes públics que fan les unes amb 
les altres, els comencen en Nom de Déu. I fora del Nom de 
Déu no pot haver-hi més que tenebres, confusions i corrup¬ 
ció, com fora de la influència del sol hi ha d'haver fosques, 
desordre i humitats corruptores que priven de vida o la fan 
difícil. Déu és el sol de la vida humana, que li comunica llum 
i calor. Cerquem, doncs, sempre al Senyor, i alabem la seva 
bondat i misericòrdia per a obtenir la gràcia de les seves be¬ 
nediccions, principi i germen de tota santedat. I perquè Ell 
de des la glòria vos doni la seva plena Benedicció, Nós us en¬ 
viem la nostra en nom del Pare t i del Fill t i de l’Esperit 
Sant f. Amén. 

Vic, festa de la Conversió de Sant Pau, gener de 1909. 



ORIENTACIONS SENSE ORIENT* 
(Contra el laïcisme) 


Sumari 

I. Febre moderna d'orientacions. 

II. Les orientacions modernes degraden l’home i el fan idò¬ 
latra. 

III. Orientació de la Llibertat i de la Ciència. 

IV. Orientació del Laïcisme. 

V. Orientació de la Cultura i de l'Estadi sme. 

VI. L’Orientació cristiana és harmònica. 

VIL L'Orientació cristiana és infinita. 

VIII. Jesucrist és l’Orient; fora d’Ell no hi ha orientació. 


* Document contra l'error que havia penetrat en molts intel·lectuals. 
És datat de la festa de sant Joan Crisòstom, 27 de gener de 1909, dos 
dies després de la pastoral precedent contra la blasfèmia. Escrit en 
català, de seguida fou traduït al castellà, per tal que fos més difós. 
L'arquebisbe de València doctor Guisasola, en felicitar l'autor per 
aquesta pastoral i per haver disposat la seva traducció, li recomanà 
que la fes arribar als centres científics i polítics de Madrid i de tot 
l’estat perquè, deia, «hay grande ignorància de cosas buenas, y se peca 
màs de eso que de perversidad, pues se producen corrientes a las 
cuales nadie se opone, y entran en circulación ideas que inconsciente- 
mente se aceptan, por no haber quien las rectifique o encauce» (2 març 
1909). 




ORIENTACIONS SENSE ORIENT 


431 


NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau en Nostre 
Senyor Jesucrist. 

Factique sunt retrorsum, et non in ante. 

«S'han fet enrera i no en avant.» 

(Jeremies, VII, 24.) 

Visitavit nos oriens ex alto. 

«Ha vingut de dalt del cel a visitar-nos.» 

(Lluc, I, 78.) 


I 

Febre moderna d'orientacions 

És una de les principals obligacions de nostre magisteri 
aquilatar les idees en boga, per a veure si estan en conformi¬ 
tat amb l'eterna doctrina de salvació que Déu, per medi dels 
profetes i apòstols, i principalment de son Verb encarnat, Nos¬ 
tre Senyor Jesucrist, ha revelat als homes, i la Iglésia nostra 
Mare guarda amb heroica fidelitat. 

Per això, veient com avui els escriptors i oradors públics 
parlen sovint d’orientacions noves i pretenen donar una fina¬ 
litat a la societat humana, com si fins ara hagués estat des¬ 
orientada, volem escriure la present Instrucció Pastoral, ex¬ 
plicant lo que sap tot cristià reflexiu: que Jesús, Verb de Déu, 
vingué al món a ratificar l'orientació immutable, en sa essèn¬ 
cia, del llinatge humà. 

El mot orientació és essencialment cristià, perquè de 
l’Orient ens vingué la llum que els ulls del nostre enteniment 
necessiten per a veure el món de la humana perfecció, així 
com també ve d’allà la llum material que necessiten els ulls 
del nostre cos pel desplegament d'una part important de nos¬ 
tra vida. 

Jesús de Natzaret, cap i cabdill del llinatge humà, apare¬ 
gué en l'Orient, i Ell és l’únic orientador dels homes; per això 
els primitius cristians feien les seves pregàries girats de cara 
a l’Orient, per això encara avui les ordres monacals serven 
aquest costum litúrgic, i els qui edificaven les grans basíliques 
tenien també cuidado d’orientar-les degudament. Jesús ha si¬ 
gut, és i serà sempre l’Estel conductor de la vida humana, 
l’Orient dels homes. 

Desgraciadament, avui molts homes no segueixen aquest 
Estel, i com fora d’Ell no és possible orientació verdadera, 
perquè Ell és la Veritat, 1 i els homes hem d'orientar-nos amb 
la Veritat, d'aquí prové el sentir parlar tant d'orientacions, 
el deliri de les orientacions, perquè els homes senten íntima¬ 
ment que estan desorientats, és a dir, que han perdut l'esma, 
i palpen i es topen els uns amb els altres, cercant el camí de 
la vida, l'orientació de la vida. Els homes parlen més d'una 
cosa quan aquesta els falta; mai es parla tant de salut com 
en temps de pesta. Lo que posseïm no ens preocupa, lo que ens 
preocupa és lo que ens falta i desitgem tenir. La fam indica 
una necessitat, i aquesta fam d’orientacions, lo que els homes 
en parlen tant, no és un fet tan vulgar com sembla a primera 
vista. No és solament un tòpic de què es valen els agitadors 
polítics i socials en nostres temps democràtics, per a cridar 
l’atenció del poble i fer-se seves les voluntats senzilles, sinó 
que és també la manifestació d’una situació d'esperit, que 
els mestres de la vida cristiana havem d'estudiar amb atenció, 
per a dirigir convenientment la societat sobrenatural que Déu 


1. Joan, XIV, 6. 

ens té encarregada i els individus que la formen envers el fi 
últim i definitiu de la seva creació. 


II 

Les ORIENTACIONS MODERNES DEGRADEN L'HOME 
I EL FAN IDÒLATRA 


És evident que l'orientació de la societat i l'orientació de 
l'home no poden ser diferents, perquè la societat és de sentit 
comú que existeix per a ajudar a l’home a arribar al terme 
de la seva perfecció. La societat existeix per a l’home, no l’ho¬ 
me per a la societat. Avui, no obstant, hi ha entre molts l’o¬ 
pinió contrària, i fan de la societat, i encara més de la societat 
política, com un ser superior al qual tot deu encaminar-se i 
sacrificar-se; tenen una fantasia idolàtrica, perquè així com 
l'ídol, segons l'Apòstol, 1 és no res, també l'Estat és no res si 
deixa d'ésser la protecció de l'home, dèbil deixat a si sol, per 
a fer el camí de la vida. 

Aquest concepte de l’Estat, germen del socialisme, és el 
principi de l'esclavitud, i els pobles antics saludaren i acla¬ 
maren al Redemptor Jesús com al llibertador del llinatge 
humà, perquè en sa doctrina sentien l'aroma d'una essència 
que havia d'acabar amb l'esclavitud i tirania en què vivien 
dels poderosos del món. L'Estat en una forma absoluta, amb 
drets absoluts, és un no res, és l’ídol, i no hí ha tirania major, 
no hi ha res més ferotge que el no-res, que l'ídol: tot ho en¬ 
goleix com un abisme xuclador; en aquest sentit no té en¬ 
tranyes, per lo qual és insadollable, i mai arriba a satisfer-se. 
La metàfora moderna de la revolució, qui com Saturn devora 
a sos propis fills, és una feliç expressió d'aquesta veritat. 


28 


1. I Corintis, X, 19. 

Veu’s aquí l’antítesi entre la Revolució, filla del dimoni, i 
la Iglésia, filla de Déu. En el llenguatge de les Sagrades Es¬ 
criptures i dels sants doctors, el dimoni és anomenat l’enemic 
del llinatge humà, perquè vol víctimes humanes i tenir als 
homes esclaus. L'home pels nous idòlatres és res; l’existència 
universal, l'Estat engolint-se tota la societat, és l'amo absolut, 
i tot ha de sacrificar-se a ell. Pels cristians l’home és el tot, i 
tot lo criat existeix per a ell, i la societat, l'Estat i la Iglésia 
tenen tota la seva raó d’ésser en ajudar a l’home, en assistir- 
lo, per a conduir-lo més fàcilment i d’una manera racional pel 
camí de la vida. Fora de la vida no hi ha res en la realitat de 
les coses. I per això diem que l'Estat és res, perquè en si no 
té vida real, sino supositícia. 

Segons la doctrina del Cristianisme, fins Déu se sacrificà 
per l'home; segons la doctrina idolàtrica, tant antiga com mo¬ 
derna, l’ídol demana sacrificis humans. Els sacrificis humans 
de l'Àfrica i els d’Europa, en la substància i essència tenen 
ima certa igualtat, la diferència és de forma, i ni diferència 
de forma tenen si es comparen amb els innombrables sacrifi¬ 
cis humans que s'oferiren a l’ídol de la revolució en els dies 
típics de son predomini en la veïna França. 

La doctrina de la revolució és la doctrina idolàtrica, ni 
més ni menys. Per això en son regne tota orientació corres¬ 
pon a un ídol, i la multiplicitat d’orientacions origina una 
mena de politeisme. Cadascú es fa son déu, i cadascú adora 
al déu que més li acomoda. Els rics tenen un déu, i els pobres 
un altre; els savis practiquen les seves adoracions, i els igno¬ 
rants en practiquen unes altres. Però Nabucodonosor, l'ídol 
de l'Estat, domina sobre tots; ell és el déu major, lo mateix 
a la Rússia i a la França modernes que a les antigues nacions 
asiàtiques. L’ídol és depressiu sempre, deprimeix a l'home; 
els petits ídols preparen per a la tirania del déu major, l’Es- 
tat, la colossal estàtua d’or amb peus de fang, que una pedra 
que s'esllavissa de la muntanya és prou per a aterrar. 1 


1. Daniel, I, 34. 

En cl dia d’avui, en què sovint oïm la cridòria dc l'exèrcit 
dels enemics de Deu amenaçant la llibertat de la vida cris¬ 
tiana, no sabem prescindir de posar en la present Carta el crit 
sublim de llibertat i d’independència d’esperit del gran apòs¬ 
tol Sant Pau: 1 «Encara que molts són anomenats déus, per a 
nosaltres no hi ha més que un sol Déu, que és el Pare, del qual 
tenen el ser totes les coses, i que ens ha fet a nosaltres per 
a Ell, i no hi ha sinó un sol Senyor, que és Jesucrist, per qui 
totes les coses han sigut fetes, i per Ell som nosaltres tot lo 
que som.» 

I aquest crit d’independència i llibertat cristiana serà sem¬ 
pre el distintiu dels fills de la Creu, els quals la violència 
podrà rebatre, però mai arribarà a extingir el noble esperit 
de llibertat que el Verb injectà en la naturalesa humana. El 
despotisme, malgrat tots els somnis revolucionaris, no podrà 
ressuscitar amb vida duradora, i fins les nacions que van 
actualment al davant del progrés humà, sembla que amb la 
seva conducta manifesten que per elles la idea social no con¬ 
sisteix en l’absolutisme de l’Estat, en un culte de l’Estat. 

I aquesta llibertat inspirada per Déu i proclamada pels 
profetes d’Israel a la cara de les despòtiques monarquies asià¬ 
tiques, rebé una consagració augusta del Verb fet carn; els 
apòstols la sostingueren contra l’imperi romà; el Papa i un 
gran nombre de bisbes, contra les usurpacions espirituals dels 
emperadors i reis medievals i moderns, com els actuals bisbes 
francesos la sostenen, amb admirable unió i constància, con¬ 
tra la hipocresia de llibertat amb què es disfressa la seva Re¬ 
pública. 

La nostra consciència de cristians i la llibertat de la nos¬ 
tra vida religiosa no pot quedar en mans dels homes, de ma¬ 
nera que els nostres màrtirs, des de Sant Esteve, qui fou el 
primer, fins als actuals desterrats de França, són màrtirs de 
la llibertat evangèlica; tots ells, seguint els preceptes de la 


1. I Corintis, VIII, 3-5. 

nostra sagrada religió, han respectat a l'Estat, l’han servit i 
fins, en cas necessari, per a guardar-li fidelitat, haurien dat la 
vida per ell, però sempre ressona en nostres orelles aquella 
paraula augustíssima: «Doneu a Déu lo que és de Déu, i al 
Cèsar lo que és del Cèsar.» I per res del món, ni per la prò¬ 
pia vida, han volgut trencar la fidelitat que tot ser racional 
deu a son Criador, principi i fi de la nostra existència. Els 
apòstates solen prendre formes hipòcrites de persecució, des 
de Julià fins als actuals imitadors seus de França, i en lloc 
d'una persecució de sang, es valen de la persecució de la llei, 
com instrument menys repugnant a una època civilitzada i 
potser de major eficàcia, puix amaguen la tirania sota el sar¬ 
casme de civilització, llibertat o amor patri. 


III 

Orientació de la Llibertat i de la Ciència 

La contemplació del món modern, el panorama de la vida 
social i política d’avui, és cert que d'una banda presenta com 
la preparació d'un regnat idolàtric, puix el dèspota oriental, 
volent disposar de l’ànima i del cos dels ciutadans, té molts 
deixebles inconscients en algunes nacions d'Europa; però la 
llibertat d’esperit que portà al món el Verb de Déu, Jesús 
Senyor nostre, que ens ensenyà a adorar a Déu en esperit í 
veritat, ha donat a la gent moderna la independència de ca¬ 
ràcter; i totes les bastardes orientacions, les direccions su¬ 
persticioses de l'esperit, l'atracció de la colossal estàtua d'or 
de Nabucodonosor, l'Estat omnipotent, no obtindran l'ado¬ 
ració de la nostra gent cristiana, i el primer article del De¬ 
càleg: «Adoraràs a ton Déu i Senyor, i a Ell sol serviràs», 
dominarà i continuarà essent l'orientació essencial del llinat¬ 
ge humà civilitzat, és a dir, dels homes verament racionals. 

L’orientació summa del llinatge humà, és a dir, la direc¬ 
ció suprema que enclou les orientacions o direccions secun- 

dàries, que determinen l'activitat humana en ses diversitats 
jeràrquiques, no pot ésser una orientació humana, és a dir, 
de l’Estat, perquè la direcció ha d'ésser superior al dirigit, per 
lo qual l'home, essent incapaç de dirigir-se a si mateix, no pot 
dirigir als altres. L'Estat és un home o uns quants homes. La 
direcció se’ns dóna de dalt, visitavit nos oriens ex alto, i una 
direcció, una orientació purament humana és idolàtrica i su¬ 
persticiosa. S’atribueix a si mateixa una dignitat que no té, 
i exigeix als homes una submissió que no li deuen. Per això 
els anarquistes són els iconoclastes que corresponen a aques¬ 
ta religió exclusivament humana, l’adoració de l'Estat, que vol 
ímposar-se a l’Europa cristiana. 

Dins del Cristianisme, l’autoritat o superioritat és un pur 
ministeri, i els qui l'exerceixen no poden fer altra cosa que 
declarar i aplicar l’eterna llei de les coses que el summe Le¬ 
gislador de tota criatura ha estampat en les seves entranyes. 
La veritat, la justícia i la santedat no les fan els homes, són 
coses divines que mai serà lícit contrariar. Són una cosa per¬ 
manent en la societat humana, són la llum oriental que dis¬ 
sipa les fosques del món, són la irradiació de la llum del Verb 
de veritat, que mai ha desemparat del tot a l’home, i que en 
la plenitud dels temps s'encarnà per a fer-nos a tots fills de la 
Llum. 1 

Quan els homes per a cercar la direcció de la vida no es 
giren cap a l'Orient, quan no inquireixen la llum del Verb 
per a il·luminar els camins de la vida, quan ells volen inven¬ 
tar, quan no s'acontenten d’ésser ministres, sinó que volen 
ésser sobirans, aleshores incorren en la superstició, i, tan¬ 
cant els ulls a la llum de l’Orient diví, cerquen direccions, eri¬ 
geixen ídols i després els trenquen, comencen per a ponderar 
la seva omnipotència i eficàcia, i acaben confessant lo que 
diu Sant Pau, que l’ídol és no res i que no té acció eficaç sobre 
l’home. 


1. Joan, XII, 36. 

Els qui ja som vells havem contemplat del nostre temps 
aquestes proclamacions idolàtriques de nous orients, de no¬ 
ves direccions del llinatge humà, objecte per algun temps d'un 
culte supersticiós de part de molts, i després hem vist com 
els mateixos qui eren, com els sacerdots del nou culte, decla¬ 
raven la inutilitat de l’ídol, i en forjaven un altre de nou. jAixí 
un dia podem veure la destrucció del gran Orient maçònic, 
germen i origen de l'anticristianisme actual, a qui rendeixen 
culte tants homes qui es creuen despreocupats! Al Déu etern 
no és possible suplir-lo; l'ídol és variable, per això la idolatria 
mai quedarà enterament confinada de la terra dels homes 
irreflexius arrossegats pel violent apetit de novetats. Destruït 
l’un en proclamen un altre, i així va continuant la història 
de les humanes preocupacions. 

L'ídol és sols una exterioritat. Un dia la llibertat s’empor¬ 
tà l'entusiasme i la devoció del món; se li donava culte, se li 
oferien sacrificis, se li cantaven himnes, se celebraven pro¬ 
cessons en son honor, se li erigien monuments i fins s'arribava 
al fanatisme. Però, passada la generació de l'entusiasme, sor¬ 
tiren doctors de la mateixa escola, qui declararen la vanitat 
de son antic ídol; l'experiència posà en evidència la seva fa¬ 
tuïtat, i l'ídol fou tret del seu altar, i avui a França els ma¬ 
teixos qui proclamaren la llibertat la rebutgen, estenen els 
límits de l'autoritat i del poder fins a la consciència humana, 
cohibint i perseguint la vida religiosa dels ciutadans, i a Es¬ 
panya els seus deixebles fan contínues amenaces de que quan 
puguin encadenaran la llibertat de la religió. Així és la gent 
idolàtrica. 

Caigut l’ídol de la llibertat, els seus servidors prengueren 
una nova orientació, cercaren un nou objecte d'adoració, i 
proclamaren la ciència, com la llum directora del llinatge 
humà. Però a la ciència va tocar-li la mateixa sort que a la 
llibertat, i per tota l'Europa ressonà fa poc la fatídica sentèn¬ 
cia de la bancarrota de la ciència proclamada per un eminent 
escriptor moderníssim, corroborant el concepte de l'apòstol 



ORIF.NTACIONS SF.NSB ORIENT 


439 


Sant Pau, quan diu que és fàtua la ciència que prescindeix 
de Déu. 

,-Qui podrà dir amb més eloqüència els elogis de la ciència 
i de la sabiduria que les nostres Sagrades Escriptures? <íQui 
podrà fer més sacrificis dels que ha fet la Iglésia per a la con¬ 
servació i cultiu de les ciències? ^Qui ha salvat la ciència i 
la civilització literària i artística en els segles obscurs en 
què la societat per diverses circumstàncies vegetava en la ig¬ 
norància, sinó la Iglésia de Déu? ,-Per ventura els grans es¬ 
criptors no solament catòlics, sinó fins protestants i raciona¬ 
listes, no han de confessar que la Iglésia és la continuadora 
de l'antiga civilització, i que salvà els tresors dels antics po¬ 
bles clàssics que sense ella haurien desaparegut totalment? 

Bona és la llibertat i bona és la ciència, i els homes i els 
pobles s’han de sacrificar per a adquirir-les, perquè sense 
elles desapareix la dignitat humana. Però quan demanen l'a¬ 
doració dels homes, quan sofreixen el desvaneixement de creu¬ 
re's absolutes, infinites, quan es deïfiquen creient-se superiors 
a tota regla, quan es pensen que elles no estan subjectes a 
la Llei, i que elles han d'ésser la llei dels homes, és a dir, quan 
es converteixen en ídols, aleshores perden tota la substàn¬ 
cia, es tornen vanes, inútils per a tot bé i amants de l’escla¬ 
vitud dels homes. 

El règim de castes és una conseqüència d'aquesta concep¬ 
ció idolàtrica. Ni la llibertat, ni la ciència, ni cap altra de les 
excel·lències humanes és absoluta i il·limitada, sinó que té lí¬ 
mits, i, de consegüent, dins d'ella no hi caben tots els homes. 
Per això Aristòtil, 1 el gran filosop, ensenyava que hi havia ho¬ 
mes que naixien per a la llibertat i altres per a l’esclavitud. 
Sols Déu és infinit i Pare universal, i sols son Verb, Jesús de 
Natzaret, ha ensenyat que davant de Déu no hi ha accepció de 
persones, concepte sublim que ha engendrat en la societat 
moderna les idees de la llibertat i de la igualtat dels homes. 


1. In Arist. Comment., D. Thom., vol. IV, pàgs. 374 i 378, Parmae. 

IV 

Orientació del Laïcisme 

No lii ha res més natural que la sobrenatural doctrina del 
Cristianisme, que per això deia aquell antic escriptor que Là¬ 
mina era naturalment cristiana. L'orientació cristiana de l’ho¬ 
me, i, de consegüent, de la societat, és harmònica i constitueix 
la interpretació del nostre ritme vital; no és una orientació 
exclusivista com la de la llibertat i la de la ciència, tals com 
avui molts les entenen; no és idolàtrica, sinó lliure; no és una 
abstracció, sinó una realitat vivent adequada a cadascun dels 
homes del llinatge; fins la gràcia, segons els teòlegs, és com 
un vestit que s'adapta a tothom, i essent una, cadascú va 
vestit a la seva manera. D'aquí ve l'hermosura del Cristianis¬ 
me. Per això s’efectua espontàniament l'evolució de les èpo¬ 
ques cristianes, lliga amb totes les circumstàncies, no és d'a¬ 
quest temps o d’aquell altre, és compatible amb totes les 
races de l'humà llinatge, amb totes les ciències i amb totes 
les arts, amb tots els temperaments i amb tots els gustos, 
perquè el Déu que adorem, el nostre Orient, és infinit. Sols és 
incompatible amb el pecat, i el pecat és una vanitat, un no 
res que enganya a l'home: fascinatio nugacitatis. 1 Un encisa- 
ment de les concupiscències, un estat d’il·lusió: que per això 
deia l'antic filosop gentil que el pecat era una bogeria, no un 
acte racional, sinó una epilèpsia, un predomini de la passió 
sobre la raó de l’home. 

Les orientacions humanes no poden quedar determinades 
per la passió, perquè aquesta desorienta; tothom ho sap i tot¬ 
hom ho confessa, fins és un axioma del nostre poble i de la 
nostra llengua, que la passió lleva el coneixement. Però el 
conflicte humà consisteix en que, havent-nos d'orientar per la 
raó, no obstant aquesta resulta insuficient. D'aquí ve la mul- 


1. Saviesa, IV, 12. 

titud d’orientacions; i aquest conflicte, aquesta eterna disputa 
de les orientacions, no és altra cosa, i per això li diem eterna, 
que l'antiga qüestió en què consisteix la felicitat humana es* 
catida pels antics filosops asiàtics i pels filosops clàssics d'Eu- 
ropa, viva en els temps moderns, i que es debateix amb de¬ 
bats íntims, acalorats, inacabables i amb gran reserva, en la 
consciència individual de cada home, quan en ella s’extingeix 
la llum serena i la calor suavíssima de la vida cristiana. Aques¬ 
ta qüestió mai l'han resolta els homes, és la més humana de 
totes les qüestions, l’única essencial, la que comprèn i con¬ 
té totes les altres, i els savis han passat grans ang úni es a 
l'estudiar-la. Sant Tomàs descobreix l'amplitud de son cor fi¬ 
losòfic quan tracta d’aquest assumpte. Refereix l'opinió d'Aris- 
tòtil de que les ciències especulatives són les que han de 
mostrar l'ideal, les que donen l’orientació a la vida, i propor¬ 
cionen la felicitat a l'home; però el filosop grec reconeix tam¬ 
bé que aquesta felicitat que proporciona la ciència és insufi¬ 
cient, és manca i no completa, i que no dóna, de consegüent, 
explicació satisfactòria del fi de l’home, per lo qual Sant To¬ 
màs exclama amb aquestes paraules: 1 «En això es manifesten 
les angúnies que passaven en aquesta qüestió aquells preclars 
ingenis, de les quals nosaltres som deslliurats amb la creença 
de que la felicitat completa, l’home la trobarà en una altra 
vida, a la qual està destinada la nostra ànima immortal.» 

Hi ha avui una secta nombrosa i una ciència que indubta¬ 
blement és de gran estudi, que prescindeixen de l'ideal diví. 
Aristòtil no en prescindia, al revés, estableix que lo diví és 
la més gran consolació humana; però li faltaven forces per a 
arribar a la possessió de lo diví, com sempre passa lo mateix 
amb la pura filosofia. Però la secta i la ciència de què ara par¬ 
lem no cerca lo diví, sinó que l'exclou, es tanca com en un 
cèrcol dins de la humanitat i no vol saber més que d'aquesta; 
i si l'home sent la majestat divina dominant al món i a Tàni- 


1. Sum. cont. Gent., Uib. III, cap. 49. 

ma humana, si sent himnes d'alabança que li dirigeixen les 
criatures, si dins de son cor s'alcen sentiments que, com ex¬ 
quisits perfums d'encens, s’enlairen envers el Ser i nfini t i 
perfectíssim, diu que s'ha de tapar les orelles i aclucar els 
ulls i detenir el pensament, i que no s’ha de moure de dins 
d'aquell cèrcol, com un pres de dins la seva cel·la, i que en 
lloc de dirigir la seva vida envers l’Infinit, l’ha de contenir i 
recloure dins dels estrets límits de l’animalitat. 

A la majestat de Déu, a l’excelsa doctrina de son Verb, 
mestre del món i especialment del món cristià, vol suplir-hi 
el raquític ídol de l'Estat, i a l'Evangeli unes ordenances cívi¬ 
ques acordades en un parlament, o potser en algun club o 
lògia. Així és que vol desterrar del llinatge humà els sagra¬ 
ments de la vinguda al món, de la paternitat i de la mort de 
l’home. El baptisme, el matrimoni i la mort són actes de la 
vida humana que pretenen sostreure de l’esfera lluminosa i 
vivificant de l'infinit per a dedicar-los a l'ídol de l'Estat. És 
a dir, es pretén la materialització de la vida i, per tant, l'ofe¬ 
gament de l’esperit. 

I sense esperit ,-pot haver-hi orientacions? I si els qui volen 
extreure de la societat humana la influència cristiana i fins el 
nom de Déu, els enemics del regne de Déu a la terra, si ells 
diuen que volen orientar-se segons el seu esperit, ^quin espe¬ 
rit tenen? 

Perquè fins ara el laïcisme és purament una forma de vida 
negativa, és el no-res, perquè no posa res a la naturalesa hu¬ 
mana, solament en treu; en treu la consciència religiosa, el 
respecte i l’amor de Déu, que és el pensament més general, 
el sentiment universal de tot el llinatge, i l’únic vincle verda- 
der entre els homes, perquè únicament Déu, Ser infinit, abraça 
l'univers de les criatures. 

Per això el laïcisme que ara van a predicar per les ciutats 
i pobles com el remei del món, és un esquarterament de la 
naturalesa humana, una deformació de la consciència, ja no 
solament cristiana, sinó humana; i encara que ells diran que 
no es fiquen en la consciència, sinó que parlen de l'ordre 

social i polític, de fet l’ataquen i l’esclavitzen, perquè l’home, 
com tota criatura, no ha d'ésser d'una manera per dintre i 
d'una altra per fora, sinó que és u, i lo exterior ha d’ésser la 
manifestació de lo interior, i si lo interior no pot manifestar-se 
a lo exterior, si lo que és lícit dins la consciència no ho és 
en l’acció pública dels ciutadans, en cada home hi ha dos 
homes, es destrueix la sinceritat, que és la qualitat més noble 
de l’home, i es fan impossibles les conviccions, que són la 
base necessària de tota societat formal i fecunda. 

Potser diran els predicadors del laïcisme que si ells volen 
treure la religió del naixement, del matrimoni i de la mort de 
l'home, que si ells pretenen desterrar als homes qui fan pro¬ 
fessió pública i manifesta de tenir consagrada a Déu la seva 
vida, és perquè, existint en la societat ciutadans qui tenen en 
religió principis diferents, volen evitar divisions i conflictes 
perniciosos a la vida pública del país; però resulta que els 
conflictes i divisions, ells són precisament els qui les porten 
amb ses amenaces de persecució legal contra les formes cris¬ 
tianes de la vida, puix la Iglésia, el clericalisme, com ells diuen, 
professa el noble principi de que la religió no pot imposar-se 
a ningú, i fins és un dogma que la religió, la fe, ve de Déu, i 
que els homes, per si sols, no poden infondre-la. Considerem 
un deure del nostre ministeri el procurar la pau social; la sa¬ 
lutació apostòlica pax vobis és la manifestació del perenne 
esperit de nostra santa Mare la Iglésia ensenyat per Sant Pau 
amb aquelles paraules; «Si pot ser, viviu en pau, en quant sia 
de vostra part, amb tots els homes; 1 però avui dia, quan 
dins de la societat hi ha tants motius de divisió; avui, quan 
les qüestions econòmiques que interessen a totes les classes, 
preocupen a tota la gent pensadora, i és necessari estudiar-les 
amb serenitat perquè les transformacions justes i necessàries 
es facin sense pertorbació de l’equilibri social, avui els Prelats 
de la Iglésia devem esforçar-nos encara més i ens esforcem, 


1. Romans, XII, 18. 

per a mantenir la pau dels esperits, i per això fins ens sembla 
impossible que hi hagi homes polítics qui en lloc de dedicar- 
se amb serenitat a cercar el benestar general, facin instrument 
de govern el sembrar discòrdies entre els ciutadans i l’infla¬ 
mar les passions populars, presentant a la Iglésia com la gran 
enemiga de la prosperitat pública i de l’ordenada vida social. 

És clar que ells tenen una orientació, la de l’Orient maçò- 
níc, i quan en forma més o menys clara parlen de la separació 
de la Iglésia i de l'Estat, no és, com ells suposen, per a obte¬ 
nir la llibertat de l’Estat, sinó que volen separar-lo de la Iglé- 
sia per a unir-lo a la maçoneria. I l'orientació del Cristianisme 
i l’orientació del maçonisme són antitètics, perquè l'un s'o¬ 
rienta envers Déu i l’altre envers l’ídol. L'orientació envers 
Déu no priva la llibertat de l’Estat, abans l'assegura, perquè 
no hi ha ningú més sincerament amic de la llibertat que Déu, 
que l’ha criada, i sols Déu pot criar-la, de manera que ella, la 
llibertat, és l’executòria més terminant de que el nostre és un 
llinatge diví, perquè ningú pot dar més de lo que té, i la ma¬ 
tèria és cega i no és lliure; i si el nostre llinatge no procedeix 
de Déu, procedeix de la matèria, i, de consegüent, és impos¬ 
sible que sia lliure. Per la llibertat solament es pot dir als 
homes lo que els deia el Psalmista, i autoritzà amb sa divina 
autoritat Nostre Senyor Jesús: «Vosaltres sou déus.» La tira¬ 
nia de l’Estat, fins quan s'exerceix en pro de la religió, és 
contrària a l’esperit de la santa Mare Iglésia, que per això 
escriu terminantment el gran teòleg de l'Edat Mitjana i de 
totes les edats cristianes: 1 Dicendum est quod regirnen tyran• 
nicum non est iustum. La llibertat fou assegurada al llinatge 
humà per Nostre Senyor Jesucrist, ensenyant la dignitat i la 
responsabilitat de cada home envers Déu, i la igualtat essen¬ 
cial entre tots els individus del nostre llinatge. 


1. 2-2, q. 17, a. 2, ad 3. 

V 


Orientació de la Cultura i de l’Estadisme 


L’adoració de Déu, Ser infinit, fa lliures als seus adoradors; 
l’adoració de l'ídol esclavitza; per això, estimats cristians, 
quan sentiu parlar de la supremacia de l'Estat, dels drets ab¬ 
soluts de l’Estat, de la submissió que tota criatura deu a I’Es- 
tat, és necessari que temeu la tirania. L'Estat, repetim, en la 
realitat de les coses, és un o uns quants homes, mai gaires, i, 
de consegüent, l'adoració de l'Estat és la idolatria, l'adora¬ 
ció de la criatura que vol imposar-se a les altres criatures, 
reduint l'immens horitzó de la infinitat de Déu, que ama tot 
lo que ha criat, a l’estret cercle del pensament, dels intents i 
de l'interès d'un home o d’alguns homes que s'han apode¬ 
rat del govern, rares vegades per amor del pròxim. 

Succeeix en les societats quan han arribat a un relatiu 
perfeccionament i a l’elegància de la cultura, que les domina 
la supèrbia i volen suplantar a Déu: així és la misèria huma¬ 
na. Es creuen que disfruten de la perfecció i es fan rebels 
a Déu, no volen adorar-lo; i aleshores és com una llei constant 
de la Providència divina, qui regeix al llinatge humà, deixar 
als homes en mans de les seves passions més ignominioses, 
dels vicis més repugnants, caient en pecats abominables i que 
són la transgressió de la llei que el Criador ha posat a la 
multiplicació del llinatge humà. Aleshores es manifesta la in¬ 
suficiència de la civilització, aleshores resulta evident que la 
cultura científica, literària i artística, que una cultura pura¬ 
ment humana, és un ídol sense eficàcia en el perfeccionament 
humà. Que la gràcia que l’home necessita no s’adquireix per 
medi de la cultura; al revés, en les èpoques de major refina¬ 
ment de cultura purament humana, és quan es troben les ma¬ 
jors aberracions. Sant Pau, en la Carta als Romans, descriu 
gràficament aquest estat vergonyós i humiliant per l'home 
qui es creia poder prescindir de Déu; i consonen amb les no- 

tícies de Sant Pau, les que trobem en els escriptors clàssics 
de Grècia i de Roma, en els temps de sa major cultura. 

I la demostració ad absurdum de la insuficiència de la cul¬ 
tura purament humana pel govern de l'home, el descrèdit de 
l’orientació cultural, usant el llenguatge dels seus admiradors, 
va continuant des del temps clàssic de la Grècia i de la Roma; 
i en aquest mateix Advent que acaba de passar, 1 Episcopat 
alemany reunit a Fulda, prop del sepulcre de Sant Bonifaci, 
apòstol de la Germània, va dirigir una Carta pastoral col·lec¬ 
tiva sobre la puresa de costums a tots els catòlics de 1 Imperi, 
dient que les circumstàncies públiques del país els obligaven 
a exhortar-los a la castedat. <^I quin país més il·lustrat i de 
major cultura que l'Alemanya? I també és sabut que el país 
en què ara el fanatisme contra el Déu viu dels cristians i la 
devoció al déu mort de l'Estat són consagrats i proclamats 
per lleis tiràniques, és la França, abans reina de la civilització 
i avui mirada amb certes prevencions pels altres pobles, i 
precisament aquesta és la nació d’Europa que 1 opinió pública 
considera de costums més pervertits i de major immoralitat, 
fent oblidar l'antiga politesse que caracteritzava a aquella na¬ 
ció il·lustre. 

Per desgràcia, la plaga de la immoralitat va estenent-se 
com taca d’oli en la societat cosmopolita moderna, i ha d’a¬ 
larmar a tots els homes de bé qui s’interessen en el pervenir 
de la civilització i a tots els cristians especialment, qui sabem 
per les nostres divines escriptures que els fornicaris i demés 
deshonestos no són capaços d’entrar en el regne de Déu, que 
constitueix la societat perfectíssima de la immortalitat. La 
nostra Espanya pateix també en gran aquesta pesta de la im¬ 
moralitat pública, i diferents periodistes molt coneguts, de 
totes opinions polítiques, han cridat en contra la pestilència 
que transcendeix al teatre, a tots els espectacles, a la premsa, 
a les arts plàstiques i als carrers mateixos de les ciutats, 
amenaçant a la dignitat racional del nostre llinatge. 

Aquest fet de la invasió de la immoralitat en la vida col- 
lectiva és un fet públic i confessat per homes qui no són 

catòlics, com no costaria gens de provar-ho, i és un argument 
poderosíssim de la insuficiència d’una cultura purament hu¬ 
mana en la direcció de nostre llinatge. Per a les misèries 
humanes es necessiten remeis divins; el Metge, cura't a tu 
mateix, és una sentència que pot aplicar-se als qui volen que 
l'home curi a l'home. La misèria és nadiua i general, i els re¬ 
sultats morals de la filosofia no poden estendre’s més que a 
pocs casos particulars, però de cap manera a la massa hu¬ 
mana: en la purificació dels costums públics solament Déu 
pot augmentar el poder de l’home; i l’ensenyar-nos a cercar 
en Déu aquest augment de poder que necessitem per a con¬ 
tenir els desordenats apetits de nostra desequilibrada natu¬ 
ralesa, forma part essencial del Cristianisme. 

I no val lo que diuen de que l’orientació cristiana és ar¬ 
caica, pròpia dels temps passats i no dels actuals, que per¬ 
tany a la història, essent un de tants aspectes transitoris que 
es van presentant en la successió del llinatge humà, que és 
una tradició incompatible amb el caràcter progressiu de 
l'home; perquè si bé és cert que la Iglésia respecta la història 
i ama la tradició, perquè respecta i ama el llinatge humà en 
tota sa extensió, sense exclusivismes, i la història i la tradició 
són el llinatge humà dels temps passats, puix les formen nos¬ 
tres pares i progenitors; mes, no obstant, ningú com la Iglé- 
sia, ensenyada pels profetes i apòstols, professa la doctrina 
de l’esperit progressiu, de la perfectibilitat del llinatge, i aque¬ 
lla frase de l’apòstol Sant Pau: 1 «Aquí no tenim la ciutat fixa, 
sinó que cerquem la del pervenir», és a dir, la ciutat de la 
perfecció, és la fórmula perenne del criteri de la Iglésia en 
la governació dels homes. De manera que el llinatge humà, 
segons el criteri de la Iglésia, està sobre la terra amb l’obliga¬ 
ció contínua de treballar en son perfeccionament, i no en un 
pur perfeccionament intern de l’ànima, sinó de tot l'home, 
perquè la carn i l’esperit són parts essencials de l'home, i. 


1. Hebreus, XIII, 14. 

de consegüent, en el criteri de la Iglésia, la perfecció humana 
és integral dins de l'ordre jeràrquic que correspon a les dues 
substàncies que formen el nostre ser, puix l'home, compost de 
carn i d'esperit, està destinat a una vida interminable, segons 
ens ensenya el dogma de la resurrecció de la carn. 

L’orientació absoluta de la societat humana envers un 
Estat polític, que és la que prediquen els apòstols del laïcis¬ 
me, importa una aberració en l’ordre de les idees. Perquè 
societat és idea general, i Estat és idea particular. L'aspiració 
humana, la noble aspiració moderna, es dirigeix a obtenir una 
societat universal, cosmopolita, composta de tots els homes de 
la terra; i l'Estat, per exigència de la nostra naturalesa, es 
refereix a un país, a una nació, a un territori determinat, i, 
de consegüent, l'Estat s’ha de subordinar a la societat, i no 
la societat a l'Estat, puix en l’ordre jeràrquic i en la mateixa 
naturalesa de les coses, lo inferior s'ha de sotmetre a lo su¬ 
perior, i l'Estat no ha d'ésser altra cosa que un medi per a 
afavorir la vida social, ajudant als seus ciutadans a obtenir 
el desplegament de la seva personalitat, o sia la pròpia per¬ 
fecció. L'absolutisme de l’Estat és un obstacle a la fraternitat 
universal de tots els homes, i a la formació d’una societat 
cosmopolita, a la unió íntima de tots els membres de la fa¬ 
mília humana, que constitueix la més alta aspiració del Cris¬ 
tianisme. 

A més, fer del concepte Estat l'orient de la vida humana 
és una mena de contrasentit, perquè Orient vol dir llum, i 
l’Estat (-cl'on traurà la llum amb què vol orientar als homes? 
Si és possible, i no solament possible, sinó un fet freqüent, 
que hi ha ciutadans més savis, de més llum intel·lectual que 
l'Estat, dcom aquest pot tenir la pretensió d’orientar-los? Els 
cristians, en lo que es refereix a l’orientació essencial de la 
nostra vida, ens sotmetem a la direcció de la Iglésia, no en 
quant és un conjunt d’homes, sinó perquè ella posseeix una 
doctrina sobrehumana, divina, d'origen celestial, no provinent 
d'especulacions científiques o filosòfiques, sinó de la revelació 
del Verb de Déu, qui a més assegurà a la Iglésia l'assistèn- 

cia del Sant Esperit en la interpretació i ensenyança de la doc¬ 
trina revelada. 

Per això havem dit que la pretensió de subjectar la nostra 
vida religiosa a la direcció de l’Estat, que l’Estat sia el nostre 
orient, era una reacció idolàtrica que repugna a la dignitat 
cristiana, puix nosaltres no adorem més que a la Llum ver- 
dadera que il·lumina a tot home qui ve en aquest m on ; 1 i res¬ 
pectant a l’Estat, guardant-li entera i completa fidelitat i com¬ 
plint els deures cívics que ell imposa; no obstant, no admetem, 
puix constitueix una tirania insuportable, que ell sia el qui 
d’una manera absoluta governi, dirigeixi o cohibeixi la nostra 
vida religiosa, en les seves manifestacions socials. El Cristia¬ 
nisme no és una emanació de l’Estat; s'establí en el món, no 
per ordre dels Emperadors, sinó contra les seves ordres; és 
una institució del mateix Déu, i, de consegüent, els homes no 
poden fer-li la llei; per la direcció de la nostra vida tenim un 
orient diví, i no són els polítics, encara que estiguin en pos¬ 
sessió del poder, els qui han d'orientar-la, ni els que han de 
consagrar i solemnitzar els principals actes de la nostra vida. 

La destrucció de tota idolatria i la llibertat del llinatge 
humà són el principal fruit, en l’ordre temporal, de la victòria 
del nostre Redemptor Jesús. [Quant trist és en un país com 
Espanya, on el Cristianisme és més antic que l’Estat i en 
què aquest fou format pel Cristianisme, tenir els Prelats de 
la Iglésia d’escriure en defensa de la llibertat de la religió, 
en reunions polítiques i en periòdics públicament amenaçada, 
i veure injuriada la Iglésia, que engendrà amorosament l’Es¬ 
panya, com a causant de mals i de misèries a la Pàtria! 


VI 

L'Orientació cristiana és harmònica 

L'orientació natural i la sobrenatural de l’home es lliguen 
suaument com la naturalesa i la gràcia, i per això la Iglésia 

1. Joan, I, 9. 

viu tranquil·lament en aquells països on es respecta la llei na¬ 
tural i la llibertat humana, en què no existeix la idolatria de 
l’Estat, encara que hagi de viure entremig de poblacions que 
tinguin diverses creences. La Iglésia de Déu no és pertorba¬ 
dora, i això explica la consideració social que han aconseguit 
els catòlics en els Estats més considerables de l'actual civi¬ 
lització, com són Anglaterra i Alemanya, sobreposant-se a les 
prevencions i odis del Protestantisme que la política dels 
temps antics implantà en aquelles terres del nord d’Europa. 

L’orientació cristiana, lo mateix en l’ordre individual que 
social, no fa mal a ningú, perquè es funda en la naturalesa 
de les coses, i obra sempre amb suavitat, és sensata, atén a 
les circumstàncies, es fa càrrec de la misèria humana, és com¬ 
passiva, exerceix el proselitisme per via de convicció i d'ora¬ 
ció, perquè aquesta orientació nostra és sobrenatural i en 
ella la principal part és de Déu, puix que nosaltres els homes 
sols amb humilitat i constància cooperem a l'excelsa direcció 
de la nostra vida. El director primari és el Verb de Déu, 
oriens ex alto. 

És clar que, com abans havem insinuat, hi ha una orien¬ 
tació natural de la vida humana, però que resulta incompleta 
i s'ha de completar per la revelació divina. L'orientació gene¬ 
ral és envers la felicitat, i per això tots la cerquem, encara 
que molts s’erren en el camí que hi porta. Perquè no tot 
lo que sembla felicitat ho és, puix com diu la Sagrada Escrip¬ 
tura , 1 hi ha molts camins que a l'home li semblen rectes, però 
que a l’últim el porten a la mort. No és lo mateix felicitat que 
goig o plaer. La felicitat és més alta, és divina, pròpia dels 
déus; no és solament un repòs o benestar inactiu, no consis¬ 
teix en dormir com Eudimió, diu Aristòtil, i els homes alcan- 
cen la felicitat dels déus en quant participen de les coses 
divines: de manera que les bèsties, diu el gran filosop , 2 no 


1. Proverbis, XVI, 25. 

2. Ethicorum, vol. V, pàg. 352, cmm. D. Th.; Parmae, 1867. 

són capaces de felicitat, ni ningú diu que una bèstia és feliç, 
perquè la felicitat està reservada als sers superiors, puix sig¬ 
nifica la perfecció, la plenitud de la vida, i la vida plena, su¬ 
perior, completa, no és una vida material, sinó intel·lectual; 
i per això Nós havem sentit sempre una melancòlica simpatia 
pels intel·lectuals contemporanis, perquè si bé van per camins 
extraviats, per camins que semblen de la vida, però que por¬ 
ten a la mort, no obstant, és indubtable que ells senten la 
veritat de que la vida plena i perfecta és la vida intel·lectual, 
com ens ensenya nostra santa Mare la Iglésia, que ho és, sense 
contradicció de les altres parts humanes, la vida eterna de 
la glòria. 

El plaer i el goig són una condició de la felicitat, però no 
són la felicitat mateixa; al revés, sovint el plaer porta a la 
mort, i la batalla de la vida, la lluita de l’home racional, aque¬ 
lla milícia o combat de l'home sobre la terra, de què parla 
Job, consisteix principalment en saber desfer-se dels atractius 
i afalacs del pecat, seguint sempre la direcció del nostre Orient, 
el Verb de vida qui parla al cor de tothom qui ve a aquest 
món, i qui en la seva Encarnació ha parlat claríssimament, i 
en tots sentits ha ensenyat a l'home el camí de l’eterna salva¬ 
ció, mitjançant la dignitat i la pietat de la nostra vida regida 
per la Iglésia per Ell estatuïda, com vicària seva, per a enca¬ 
minar a totes les generacions humanes envers el fi de la seva 
creació, on han de trobar la felicitat. 

Per això la Iglésia sempre ensenyarà que el laïcisme és 
contrari al Cristianisme, i no l'admetrà en la seva doctrina 
sobrenatural, perquè és incompatible amb ella, perquè sig¬ 
nifica una tergiversació del camí de la vida, no una orienta¬ 
ció, sinó una desorientació, puix el terme de l'orientació cris¬ 
tiana és Déu, i el terme de l'orientació laica és l'Estat, és a 
dir, l 'ídol tirànic, pretensiós i sense substància, sense esperit, 
com deia un antic Profeta , 1 que careix d'eficàcia per a suplir 


1. Jeremies, X, 14. 

i compensar les humanes deficiències, resultant la societat 
tamquam gregem non habentem pastorem, un ramat sense 
pastor, i, de consegüent, sense pastura; de lo qual plorava 
l’etern Pastor de les nostres ànimes, Jesús, quan veia aquelles 
multituds que el seguien per a consolar-se amb sa paraula. 

I les pobres multituds modernes que vaguen de l'un a l’al¬ 
tre, cercant qui els doni consol i doctrina convenient per a la 
seva situació i remei pels seus mals de cos i d’ànima, <^què 
són sinó ramats sense pastor? Cerquen orientació i no la tro¬ 
ben, i van perduts pels camins de la vida. L’Estat no té el do 
de consolar i satisfer als homes; no té esperit. 


VII 

L’Orientació cristiana és infinita 

Tota nova situació social, la manera distinta d'ésser de la 
humanitat que els canvis dels temps naturalment porten, l'e¬ 
volució de les edats que constitueix el procés històric del nos¬ 
tre llinatge a la terra, exigeix en l'orientació social, i fins per¬ 
sonal, modificacions necessàries, restant sempre el mateix el 
terme o fi de la vida. L'Orient és etern, el punt a què ens di¬ 
rigim és el mateix en tots els homes i en totes les societats; 
però els camins que hi porten han de modificar-se, perquè 
així com les transformacions geològiques exigeixen noves vies 
de comunicació, les transformacions socials, el caràcter de 
les èpoques, els costums, les idees, les institucions canviades 
demanen una modificació en les vies de la vida, i per això el 
Verb de Déu no s'acontentà d'ensenyar-nos la Llei de vida 
amb sa paraula sobirana, sinó que instituí en la terra la Iglé- 
sia perquè anés aplicant aquella llei als homes, tenint en 
compte la diversitat de circumstàncies. I així és que, essent 
invariables el dogma i la moral, les nostres creences sobre¬ 
naturals, i essent sempre viva la diferència entre el bé i el mal, 
no obstant, la Iglésia modifica les seves lleis i fins la seva 

litúrgia segons Ics circumstàncies del món, essent l’orienta¬ 
ció sempre la mateixa, i el moviment impulsiu el mateix, el 
Verb de vida; i essent aquest Verb, Déu com el Pare i, de 
consegüent, infinit, té l’orientació cristiana una immensa am¬ 
plitud que no pot tenir la de l'Estat, idolàtrica, i, per tant, 
estreta, i que vol modelar als ciutadans amb un motllo raquí¬ 
tic, fruit migrat d’enteniments humans, i moltes vegades no 
dels homes més eminents de la societat. De manera que, així 
com diem els cristians que Déu crià a l’home a sa imatge i 
semblança, l'home o els homes qui legislen i manen ficats din¬ 
tre de l'ídol de l'Estat, volen fer els ciutadans a sa imatge i 
semblança. Aquest és l'ideal de la cultura laica i la nova 
orientació de la vida moderna, que pregonen els qui diuen 
que han de venir a civilitzar-nos. 

Però els mateixos gèrmens de les noves aberracions ma¬ 
nifesten que els homes sempre han considerat les orienta¬ 
cions com d’un origen sobrehumà. Han cercat amb preferèn¬ 
cia profetes qui els orientessin, i avui la teoria dels superhomes 
no és altra cosa que el mateix instint popular que arriba a 
la gent de lletres, de voler orientar-se per la profecia. Els su¬ 
perhomes moderns són com els falsos profetes de la Llei 
antiga; les seves fantasies i divagacions són im fantasma de 
profecia que sempre sedueix a molts. El Cristianisme, d’ort- 
gen sobrenatural, estableix la vida fora de tals fantasies, i 
sobre la base de la revelació guia la vida humana per les vies 
de la raó, i així és que admet i s’aprofita del concurs racio¬ 
nal de tothom, de qualsevol temps, de qualsevol lloc i fins de 
qualsevol religió. És l’única orientació infinita, i admet com 
auxiliars tots els elements sensats i profitosos que troba. 

I rinstint de cercar l’orientació en la profecia és una pa¬ 
lesa manifestació de que l’home per si mateix no se sap 
orientar. Dins de nosaltres no existeix l’estel orientador, i 
aquesta veritat és de sentit comú, perquè la direcció és su¬ 
perior al dirigit. Quan som orientats obeïm una direcció ex¬ 
terna, i per això la dignitat cristiana ens impedeix de seguir 
la direcció dels homes, l’orientació de l'Estat, que constitueix 

una mena d’idolatria. Per a l’orientació suprema de la vida, 
nosaltres no admetem altra direcció que la de Déu. Els ma¬ 
teixos racionalistes d’elevat esperit coincideixen amb nosal¬ 
tres els cristians, perquè ells admeten com ideal de perfecció 
una bellesa plena, envers la qual ha d'encaminar-se la vida 
humana; sinó que ells, els racionalistes, aquella summa per¬ 
fecció i bellesa no arriben a concebre-la viva, i nosaltres l'ado¬ 
rem com la Vida per essència, com la Font de la vida amb la 
qual devem després quasi identificar-nos si usem bé de la vida 
actual, si no la prostituïm, sinó que la dirigim amb l'esforç 
de la nostra voluntat, envers la sublim Font d’on deriven to¬ 
tes les existències, la Trinitat Beatíssima. 

L'exclusió de Déu que fa el laïcisme de la cultura humana, 
la priva de llum, perquè sense Déu no hi ha llum, i sense llum 
no hi ha orientació possible. La revelació cristiana ens en¬ 
senya que la Sabiduria és una, i que ella, substancial amb 
Déu, és comunicada a l’home per la llum natural de la seva 
intel·ligència i per les ensenyances de la Sabiduria encarnada. 
I de l'amplitud de la Sabiduria orientadora, que abans havem 
indicat, en donen una descripció admirable les nostres Sagra¬ 
des Escriptures . 1 

«Hi ha en ella, diuen, un esperit d’intel·ligència, sant, únic, 
multiforme, subtil, discret, àgil, immaculat, certer, suau, amant 
del bé, irresistible, benèfic, filantròpic, benigne, ferm, cons¬ 
tant, que té tot poder, que tot ho veu i abarca a tots els es¬ 
perits... perquè la Sabiduria és més àgil que totes les coses 
movibles... i essent una sola, tot ho pot, i essent en si ma¬ 
teixa immutable, renova totes les coses... i Déu no ama més 
que a aquell qui habita amb la sabiduria, la qual és més her- 
mosa que el Sol i que l’entera constel·lació de les estrelles... 
i realça la seva noblesa l’estreta unió que té amb Déu...» 

,-Qui dels nous idòlatres que rebutgen a Déu com a terme 
i fi de les orientacions humanes podrà tenir una semblant 


1. Saviesa, VII i VIII. 

amplitud d’esperit, obrir una via de més infinitat? d.Com l'ídol 
podrà amidar-se amb Déu? 

I l’orientació cristiana, com totes les obres divines, parti¬ 
cipa de la infinitat, i així és que inclou, sense cohibir-les, totes 
les orientacions secundàries de la humana multiplicitat, que 
com afluents han contribuït a formar aquell riu magnífic, que, 
segons el llenguatge profètic , 1 alegra a la Ciutat de Déu, és 
a dir, la civilització cristiana. I aquesta civilització cristiana 
eixida de Déu, la humanitat la torna a Déu, quan la nostra 
fragilitat cooperadora de l’ommpotència divina glorifica en¬ 
sems al Criador i a les criatures. 

I encara d'altra manera l’orientació cristiana manifesta 
també amb evidència la seva infinitat a l’abraçar a tots els 
individus del llinatge humà, realitzant així una admirable uni¬ 
tat de direcció. Per ella no hi ha ni castes ni classes, ni savis 
ni ignorants, ni rics ni pobres, i és cosmopolita. Aquella reli¬ 
gió de la ciència positiva volent orientar al món i proclamant 
que ja no quedaven misteris , 2 declarada pocs anys després en 
bancarrota per un gran escriptor, és encara més estreta i 
àrida que l’antiga filosofia, i les dues tenen una eloqüent es¬ 
terilitat. Ni la ciència ni la filosofia formaran mai l’esperit 
d’una generació. Tindran alguns deixebles, no gaires; alguns 
d'ells de la ciència o de la filosofia en sortiran inflats i, de 
consegüent, malalts, i la immensa majoria del llinatge humà 
es quedarà en dejú. Al revés, tothom és capaç de l'orientació 
cristiana: per la seva llum subtil no hi ha cecs, i per la seva 
multiplicitat s'estén a tota classe i condició de persones. Veient 
profèticament la universal il·lustració cristiana, deia Jeremies : 3 
«Tots coneixeran al Senyor, de des el més petit al més gran.» 
Per això és que així com el Cristianisme ha donat esperit i 
forma a una civilització, el laïcisme podrà pertorbar-la, però 


1. Psalm XLV, 5. 

2. Berthelot, Origines de l'Alchimie, Préface. 

3. XXI, 34. 

ell és incapaç de fundar una nova forma social harmònica ï 
duradora. 

I la Iglésia, així que els nois i noies arriben a l'ús de raó, 
ja els orienta a tots i els diu: «L’home ha sigut criat per a 
amar i servir a Déu en aquest món, i veure'l i disfrutar de sa 
companyia en l'altre.» I com explica que Déu és la mateixa 
perfecció i que nosaltres havem d’imitar-lo en quant és pos¬ 
sible a la nostra limitada naturalesa, queda iniciada l'orienta¬ 
ció de la vida i dificultat l’engany de les il·lusions i fantasma¬ 
gories que tan fàcilment sedueixen a l’home. 

I durant tota la vida, nosaltres els cristians ens esforcem 
en no perdre l'orientació deguda, treballem per a adquirir 
les virtuts, perquè aquestes són certes actituds habituals en¬ 
vers el lluminós Orient; i si per cas perdem l’orientació, si 
víctimes de l'engany es torça la recta direcció de la nostra 
vida, procurem rectificar-la pels medis que el Verb de Déu va 
recomanar-nos i que la Iglésia amorosament ens facilita. Els 
sants no són més que homes millor orientats que els altres; 
tenen sempre la vista fixa en el nostre Orient, el Salvador 
Jesús, s'il·luminen amb la seva llum, participen de la seva 
atracció exquisida i suavíssima, perquè s'esforcen en imitar-lo. 
Per això el llibre de més suavitat i consol que han escrit els 
homes es titula la Imitació de Crist, i el seu objecte és 
orientar als lectors, i sens dubte obté l'objecte que es pro¬ 
posa, quan el fundador del positivisme, August Comte , 1 mal¬ 
grat la seva falta de fe, recomanava la seva lectura com 
a molt profitosa pels homes. És que en el llibre lii veia, el 
gran talent d'aquell heretge, un procediment adequat per a 
adquirir l'equilibri de la vida, senyal manifesta de la bona 
orientació que proporciona als homes el Verb encarnat. 

La diversitat de temperaments entre els homes que origi¬ 
na la distinció de les èpoques i dels països, caben dintre 
d’aquesta infinita orientació cristiana, i aquelles diversitats 


1. Apud Gruber, Auguste Comte, trad. franc., p. 293. 

humanes queden subsistents dintre d’una sublim unitat. Sant 
Ignasi de Loiola escriví un llibret de bases per a rectificar 
rorientació de l’home sempre que resultés pertorbada; aquell 
petit llibre s'ha traduït a quasi totes les llengües i explicat 
a tota condició de persones; des de que el Sant l’escriví han 
canviat molt les idees i els costums en la societat, i, no obs¬ 
tant, el llibre continua essent d'una perpètua actualitat. És 
una altra prova de la infinitat de l’orientació cristiana. 


VIII 

Jesucrist és l'Orient; fora d'Ell no hi ha orientació 

No us deixeu, doncs, enganyar, estimats cristians, per fal¬ 
ses orientacions, predicades de vegades amb eloqüència mun¬ 
dana despertadora d'apetits, que costen menys d’excitar que 
de satisfer. De mestre només n’hi ha un, que és el Crist, i 
tots vosaltres sou germans, deia el diví Salvador Jesús . 1 

Avui els mestres abunden, i el paper de mestre, d'orienta¬ 
dor de les multituds són molts els qui volen exercir-lo, i els 
homes distrets no es recorden de la sublim paraula de Jesús: 
de mestre només n’hi ha un, el Crist, tots els demés som 
germans. I en nostres dies d'un desfrenat desig d’igualtat, els 
homes no es recorden de la paraula del Mestre celestial: tots 
sou germans. I la idolatria, l'adoració de l'home, la supersti¬ 
ció de l'Estat, la política usurpant el lloc de la religió, la nova 
Sacra cesària majestat, l’Estat sóc jo, que del rei absolut ha 
passat a l'absolutíssima República francesa, amenaça la lli¬ 
bertat de la consciència cristiana i la dignitat civil dels ciu¬ 
tadans, en aquestes nacions d'Europa que foren un dia filles 
fidelíssimes de la santa Mare Iglésia i nobles amigues de la 
llibertat. Sembla indubtable que es treballa per a entronitzar 


I. Mateu, XXIII, 10. 

la tirania legal que es proposa ofegar en la societat, i, de 
consegüent, en les famílies, i, per tant, en els ciutadans, la 
vida religiosa; i com l'home, social per naturalesa, necessita 
per a la seva formació la influència dels medis socials, per 
això havem cregut convenient escriure la present Instrucció, 
puix convé que els ciutadans espanyols qui professen la fe 
catòlica i amen la llibertat i la dignitat de la vida, estiguin 
en vigilància. Els conflictes, les confusions, les dificultats que 
avui veiem en el poble francès, i la tirania de l'Estat sobre la 
vida espiritual d’aquella noble nació que ara veu perduda la 
llibertat que l’home més estima, són per a Espanya una elo¬ 
qüent lliçó. La religió entre nosaltres té drets que sols un 
despotisme cec pot ignorar. La religió de Jesucrist té drets a 
tot arreu del món, perquè és d'origen diví, perquè respecta 
totes les formes polítiques i socials, i sap conciliar-se amb to¬ 
tes les situacions honestes de la humanitat; però a Espanya 
posseeix drets especials i històrics, puix té una existència molt 
més antiga que l'Estat, i l’amor i adhesió d'innombrables 
generacions li han dat una existència jurídica que dins del 
sistema dels drets humans és indubtable que té el lloc més 
respectable. A Espanya, més que en altres nacions, la impug¬ 
nació de la Iglésia és la impugnació de la societat, i per això 
porta l’amargura a les famílies, la desolació als pobles i la 
divisió i la lluita entre els ciutadans, puix destrueix l'orienta¬ 
ció general del país, i així s'expliquen aquelles amargures, 
desolacions i divisions, puix en la vida l'orientació és neces¬ 
sària, perquè donant una marxa progressiva i harmònica, si 
es perd l'orientació, ve la confusió i el desordre, i la marxa 
s'interromp; per lo qual les innovacions anticristianes, que 
alguns somnien, tindrien una influència regressiva en la civi¬ 
lització espanyola. 

Els espanyols qui volen viure independentment de les en¬ 
senyances i de les lleis de la Iglésia, no poden queixar-se 
d’ella, puix per res els molesta, i oberta tenen la porta per a 
sortir-se de la mateixa; i els qui es diuen catòlics i parlen 
contra l'opressió clerical, si són catòlics ja saben que pels 

mals espirituals no és a l'Estat a qui han d’acudir, que auto¬ 
ritats té la santa Mare Iglésia que escoltaran les queixes, i si 
aquestes són raonables posarà la correcció convenient a l’a¬ 
bús denunciat; i si diuen que l’abús ve del Vaticà, qui vol 
acaparar les funcions pròpies de l'Estat, els qui tal diuen ja 
no són catòlics, perquè no creuen que el Papa sia el Vicari 
de Jesucrist a la terra; són lo mateix que Enric VIII d'An* 
glaterra, són lo mateix que els actuals governants francesos, 
enemics de la jurisdicció universal en les coses religioses, 
que respectant les sobiranies polítiques, establí el Verb de 
Déu, a fi de formar de tots els pobles un sol poble, el poble 
cristià, i així salvar la llibertat de la consciència humana con¬ 
tra les pretensions de l’Estat absolutista. Tota l’actual qües¬ 
tió francesa és aquesta: no voler reconèixer al Papa com a 
cap de la Iglésia, que és igual que dir no voler reconèixer al 
Cristianisme universal, orgànic, cosmopolita, o sia al catoli¬ 
cisme. Enric VIII d'Anglaterra, els actuals governants fran¬ 
cesos i els qui a Espanya diuen que volen imitar a aquests 
últims, tots són iguals, vestits cadascun a son estil. Diuen 
que no volen que el Papa se'ls fiqui en les coses de la nació, 
com si el Papa fos estranger enlloc, com si el Papa no fos 
l'únic home del món que és cosmopolita. Són homes aquests 
d'esperit estret i que no comprenen l’horitzó amplíssim de la 
vida humana, i senten gelosia de Déu, i en la seva ambició 
volen legislar fins els actes més sagrats de l’home. No arriben 
a comprendre la llibertat, i així s'explica que aquesta gelosia 
de Déu, que aquesta aversió al Papa, no l'experimenten els 
governs d'aquells pobles poderosos que en els temps moderns 
passen justament com els més lliures del món civilitzat. Per¬ 
què són esperits amples que no senten gelosia de Déu, ni 
tenen propensions idolàtriques, i amen de debò la llibertat. 

Estem convençuts de que els mateixos qui avui enlairen 
el laïcisme com la gran perfecció social, si reflexionen tran¬ 
quil·lament, veuran l'abisme a què s’encaminaria la societat 
espanyola si se li treia l'orientació cristiana; i si tenen fe i 
pensen en el tribunal de Jesucrist, davant del qual hem de res- 

pondre de les nostres accions, s’espantaran de la immensa 
responsabilitat que els correspondria dificultant la salvació 
de tantes ànimes com s’extraviarien dels camins de la Vida, 
sobretot dels pobres i humils qui segueixen més fàcilment les 
indicacions que els senyala la tutela de l’Estat, puix tenen 
menys medis per a sostenir la independència de l’esperit da¬ 
vant de la suprema potestat política. Quan aquesta treu la 
religió dels actes solemnes de la vida humana i de l'ense¬ 
nyança, els pobres i humils queden desorientats, de fet se'ls 
posa fora del Cristianisme, puix la major part d’ells no tenen 
ni iniciativa ni temps per a procurar-se la formació cristia¬ 
na. Les classes acomodades tenen una vida més indepen¬ 
dent de l’Estat i, de consegüent, poden prescindir de la seva 
protecció amb menys dificultat; de manera que el laïcisme, 
al dificultar la formació cristiana, va principalment contra els 
pobres i humils; i, no obstant, molts dels defensors del siste¬ 
ma diuen que parlen en nom de la democràcia. El laïcisme 
és una pura negació, vol dir la religió fora de la vida i en la 
realitat dels fets significa un confinament del Cristianisme, i 
si se’ls pregunta als qui volen imposar-lo a la força, un cop 
tret el Cristianisme envers què s'ha d’orientar la vida, no 
sabran dir-ho, per la raó de que és una orientació sense orient, 
puix neguen, o almenys fan com si no existís, la realitat de 
l’ideal; i tota orientació suposa un ideal viu i assequible, una 
vida, que per nosaltres és la vida cristiana, començada en 
aquest món per l'esforç de la voluntat i l’auxili de la grà¬ 
cia, i completada en l’altre amb la deïficació de l'eterna glò¬ 
ria. I si us diuen que tenen un ideal i que volen concretar-lo 
i humanitzar-lo, no els cregueu. Aquesta és una empresa so¬ 
brehumana. La sabiduria i bondat infinita s’encarnà una sola 
vegada, i el misteri de l’Encarnació que venerem profunda¬ 
ment els cristians és una obra divina. És la humanitat empel¬ 
tada a la Divinitat, i, de consegüent, elevada de potència 
amb una llum i força que vénen de lo alt. 

Que l'Esperit Sant, qui regeix les nostres vides, no ens 
desempari, i que ens condueixi a tots, els qui estan ofuscats 

per l’error i els qui disfruten de la possessió de la veritat, 
pels camins de pau i salvació al fi etern pel qual havem 
sigut criats, que és la benaurança de la Glòria. 

A qual objecte, caríssims, invoquem sobre vosaltres la pro¬ 
tecció del Senyor per mediació de la seva Virginal Mare, i us 
donem la nostra pastoral Benedicció en nom del Pare t i del 
Fill t i de l'Esperit Sant f. Amén. 

Vic, festa del gran Sant Joan Crisòstom, gener de 1909. 





L’AMOR TIPIC * 

(Contra la secularització de TAmor) 


Sumari 

I. L’Amor és la vida cristiana. 

II. El dimoni pretén secularitzar l’Amor. 

III. El Laïcisme mata l’Amor; el Cristianisme el fa llei uni¬ 
versal. 

IV. L’Amor cristià és més estètic i més humà. 

V. L’Amor típic és el Cor de Jesús. 

VI. El Cor de Jesús, Model de l'Amor nostre. 

VIL Jesús, Mestre de l'Amor. 

VIII. Jesús, Ordenador de l’Amor. 

NÓS, EL DR. D. JOSEP TORRAS 1 BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau 
en Nostre Senyor Jesucrist. 

Ordinavit in me charitatem. 

«Posà en mi l'ordre de l'amor.» 

(Càntics, II, 4.) 

* Pastoral escrita en florida primavera (abril de l'any 1909), sobre 
un tema a tot ésser primaveral: l’Amor. El laïcisme, que de tot s’apode¬ 
ra, no perdona aquest, que és el més noble dels sentiments humans, i 
pretén atrofiar-lo. Aquesta pastoral el dignifica i vindica per a ell tots 
els seus furs, tal com es desprèn de la contemplació del Cor de Jesús, 
que és el model de l’amor de l'home. 

I 

L’Amor és la vida cristiana 


Caríssims: 

Tot lo que existeix, tant en el cel com en la terra, té una 
resplendor d'hermosura. Lo mateix l'animal més insignifi¬ 
cant que la planta més simple, els mateixos rudiments del 
món despedeixen una llum que expressa la Llum sobirana, 
Déu, qui els ha fet. Les obres de què Déu és autor són com 
una lletra de la Sabiduria infinita, i per això cels i terra can¬ 
ten la glòria de l'Altíssim manifestada en el conjunt de sers 
que formen l'univers de les criatures. És impossible que l’obra 
de Déu no manifesti en un grau major o menor la sobirana 
bellesa de son Autor; el fer coses lletges és un trist privilegi 
de l'home quan se separa de son Criador. I tots anem cercant 
la bellesa, de manera que la bellesa és el motor del món, 
d'aquest món i de l'altre, del cel i de la terra. L'excitació que 
produeix la bellesa en el cor de l'home és l'amor, i l’amor 
és la vida universal, i si s'apagava el foc de l'amor, la vida es 
quedaria glaçada, és a dir, la vida moriria. Fins en Déu, exis¬ 
tència, necessària, infinita, absoluta, independent, l’amor hi és 
essencial. De consegüent, també en nosaltres, insignificants 
criatures, però criades a sa imatge i semblança. Si en Déu 
la vida i l’amor es confonen, és a dir, són una mateixa cosa, 
també en nosaltres, i per això, segons la sabiduria cristiana, 
aquell que no estima ja és mort; 1 i els graus d'amor assenya¬ 
len els graus de vida, i l'amor summe, perfet i pur indica la 
vida excelsa, sobirana i felicíssima. Els sants, homes de virtut 
heroica, qui viuen d’amor, no de conveniència o comoditat, 
no d'amor propi o egoista, no de gustos pomp àtics o de l'ad¬ 
miració dels altres homes, qui viuen una vida intensa, com 
ara diuen, perquè viuen de pur amor, dominen la vida, la 

governen i regeixen sense obstacle, perquè l’amor quan s'e¬ 
leva circula sense cap impediment; i els sants viuen en aque¬ 
lla pau impertorbable que els és pròpia, perquè disfruten de 
la llibertat de l’amor, que és una participació de l'amor de 
Déu, impossible d’ésser impedit. 

Tota la doctrina de l’Evangeli podem dir que es dirigeix 
a ensenyar-nos aquest amor que forma la substància i l'essèn¬ 
cia de la llei cristiana, que és el camí de la pau i de la salvació 
eterna; i per això deia el bon Jesús que Ell havia vingut per 
encendre el món amb el foc del seu amor. 1 

De manera que la vida d'amor entre els cristians no és 
una prerrogativa pròpia solament d’aquells qui arriben al 
cim de la muntanya de la perfecció, sinó que és pròpia de 
tots els deixebles de la creu, puix la nostra sagrada religió 
per l'amor s’introdueix en el cor de l'home, per l'amor hi 
viu, i el terme d’ella, de la vida cristiana, és un amor etern. 
Ningú abraça la religió si no l'estima, i aquells qui no l'esti¬ 
men, encara que semblin cristians, ja no ho són; si no amen 
la religió, ja no la tenen al cor; ja l'han rebutjada, ja han 
mort a la vida de la gràcia; però pels qui de debò amen, quan 
el cos s'és mort i s'és podrit a la sepultura, l'amor immortal 
del cristià encara viu i viurà eternament, puix és com l'essèn¬ 
cia de la vida. 

Aquesta idea, estimats cristians, de que la nostra religió, 
la nostra vida espiritual, la gràcia divina, la virtut cristiana, 
no són altra cosa que manifestacions de l’amor sobrenatural 
que Jesús portà al món i ensenyà als homes, sempre l'ha pro¬ 
fessada la santa Mare Iglésia, és com la substància de la teo¬ 
logia catòlica, ha sigut la matèria sobre què han predicat 
tots els sants i constitueix la gran força de consolació que els 
fills d'Adam sempre han trobat en la professió de la vida 
cristiana; però avui la Iglésia l’ha concretada encara més, i 
volent fer més expedits els camins de l’amor, i moure el cor 

dels cristians a seguir-lo, en els temps moderns ha posat en la 
sagrada litúrgia el culte de l’amor, estatuint la solemnitat 
del Sagrat Cor de Jesús, la devoció del qual s'és estesa per 
tot el món, produint fruits riquíssims de santificació de les 
ànimes. 


II 

El dimoni pretén secularitzar l'Amor 

Per lo mateix que l'amor és el gran estimulant de la vida 
humana, sobre ell treballen les dues influències, que l’expe¬ 
riència demostra i la fe ensenya, que sempre s'han disputat 
^el cor de l’home: la influència divina i la influència diabòlica. 

Abans d aparèixer al món la difusió de l’amor, abans de 
la popularització de l'amor, abans que es prediqués l’amor 
>com a llei de vida i salvació, quan existia aquesta doctrina 
de l’amor universal sols com un germen en l’Antic Testament, 
la influència diabòlica no pervertí ni corrompé amb un siste¬ 
ma de doctrina subtil i enganyosa la recta direcció de l’amor; 
solament els afectes humans seguien diferents direccions i 
■eren generalment dèbils: dels gentils deia l'apóstol Sant Pau 
que eren sine affectione;' però un cop l'amor de Déu, per medi 
xle son Verb encarnat, hagué encès el món. un cop l'amor 
ariibà a ésser el cim i acabament de les humanes aspiracions, 
aleshores eixí una falsa doctrina de l’amor no derivada del 
cel, i a les magnífiques manifestacions d'amor del Verb en¬ 
carnat, a les sublims expansions d'afecte del Cor de Jesús, a 
la direcció de l'amor, a la llei del cor que amb les paraules 
i amb les obres ensenyà Jesucrist, l'anticristianisme oposà una 
altra doctrina i una altra llei d'amor, una direcció distinta 

dels cors de la que volgué donar-los Aquell qui forma el cor 
de cada home i sap tot lo que es fa. 1 

Tothom qui coneix la història del llinatge humà i l’esperit 
dels diferents pobles de la terra, sap quanta veritat és lo que 
diu Sant Pau de que els gentils són sine affectione; com el 
sentiment resplendeix amb gran superioritat en les manifesta¬ 
cions humanes dels pobles qui han fet aliança amb Déu, en els 
pobles de la vella i de la nova Aliança, en l’Antic i en el Nou 
Testament, en comparació dels pobles qui han viscut fora 
d’aquesta aliança. Perquè el sentiment i, de consegüent, 1 a- 
mor, que és lo més humà que hi ha en l’home, necessita la 
influència divina per a créixer i abrandar-se, puix els senti¬ 
ments humans s'encenen, s’estenen i es comuniquen, s’expan¬ 
sionen, si Déu els remou, com el foc creix si és remenat, i 
així veiem com els mateixos pobles gentils, com el poble gentil 
qui ha tingut més el gust de la bellesa, que és una manifesta¬ 
ció natural de la Divinitat, el poble hel·lènic, per a expressar 
un grau màxim de sentiment o d'amor elevat, deia que aquest 
era efecte d'una agitació divina, que Déu agitava l'home. De 
manera que és evident que lo més humà de l'home, que és 
el sentiment, o l'amor, que es cria en la confluència de l’àni¬ 
ma i del cos, que participa de l’esperit i de la carn, l’amor 
per a engrandir-se, per a estendre's i comunicar-se, per a 
universalitzar-se, que l'home per a caminar per les vies de 
l’amor, per a viure una vida d'amor necessita una influència 
divina. 

La secularització de l'amor significa ja no solament la 
seva desnaturalització, sinó també la seva extinció. Apaga 
aquell foc sublim que l'Autor de la nostra naturalesa posa en 
el cor de l’home quan el forma, i que s'ofega si ha de viure 
tancat dins de la carn i sols es desenrotlla en les immensitats 
de l’Esperit infinit. 

L'actual heretgia, al voltant del foc de l'amor que natural¬ 
ment brolla del cor de l'home, hi posa una tanca, la tanca de 

la carn; fora de la carn no hi vol veure res més en les rela¬ 
cions dels homes entre si; i la carn no és un combustible 
suficient per a mantenir el foc sublim de l’amor. La secularit¬ 
zació de l'amor que vol imposar la nova heretgia és l'extinció 
de l’amor, i els efectes que aquesta secularització ha produït 
a França demostren per l’experiència que amor secularitzat és 
amor acabat. És clar que hi pot haver casos isolats d’amor 
natural entre els homes qui viuen fora de l'aliança divina, 
mes són casos rudimentaris i raríssims, com les flors d'una 
estufa; però l’amor universal, l'amor regnant en les relacions 
humanes, l’amor aglutinant social, l’amor sostenint la vida 
col·lectiva, no pot viure sinó en un espai immens, estenent-se 
més enllà de les tanques de la carn per les infinitats de l'Es¬ 
perit diví. 

En dos llocs l’amor és d’evident necessitat, en dues situa¬ 
cions en què es troba l’home en aquest món, en les quals si 
l'amor verdader manca, desapareix la vida: la llar de la fa¬ 
mília i la casa de beneficència. Una família secularitzada i que 
rebutja, de consegüent, la religió, que vol rebaixar el senti¬ 
ment d'amor reduint-lo a un instint que el desnaturalitza, 
excloent d’ell la idea de que forma part d'un sistema univer¬ 
sal i etern de relacions humanes, està condemnada (per regla 
general) a veure's arrossegada a l’amor lliure, i les estadísti¬ 
ques dels divorcis en certes nacions demostren la veritat de lo 
que la mateixa raó natural indica; puix si l'amor és el llaç 
d’unió, desnaturalitzat l’amor humà, reduït a un instint, el 
llaç s’afluixa i, de consegüent, fàcilment es desfà, i, desfet 
el llaç de l’amor, queda dissolta la família. Encara més que 
la família, la casa on es recullen les misèries humanes neces¬ 
sita de l'amor, i si la família pot subsistir, encara que amb 
molta deficiència, sols amb l’amor natural, una casa destina¬ 
da a socórrer les misèries humanes, si en ella no hi ha la 
calor de l'amor que Jesús portà a la terra, els qui pateixen, 
els malalts, esguerrats, impedits, boigs, és impossible que es 
trobin aliviats per la suavitat del tracte. Sense que en aquest 
moment podem fer una afirmació categòrica, no obstant, Nos 

sembla que quasi es pot assegurar que fora del Cristianisme, 
allà on no arriben les suaus irradiacions de l'amor que Jesús 
ensenyà al nostre llinatge no existeix l'amor al pròxim com 
a si mateix, la beneficència, és a dir, un sistema d’institucions 
destinades a consolar i socórrer les misèries humanes. 

<■ I com ha d’existir, si aquella ciència que es presumeix de 
que es basta per a portar la felicitat al món, sense necessitar 
per res a Déu, almenys per boca d'alguns dels seus doctors 
més eminents, ha ensenyat que el medi d'arribar a la perfec¬ 
ció humana exigiria l'expulsió i la destrucció dels imperfets, 
dels inhàbils, dels inútils per a la societat? 


III 

El Laïcisme mata l'Amor; el Cristianisme 

EL FA LLEI UNIVERSAL 

I, no obstant, la mateixa filosofia social i política que vol 
suplantar al Cristianisme en la direcció del llinatge humà, in¬ 
tentà crear un nou amor, un amor diferent del que el Criador 
ha posat en el cor de l’home i el Verb amb sa doctrina i amb 
sa gràcia ha estès pel món. L'amor natural el Verb de Déu 
l'elevà i estengué i el vivificà, el constituí com el foc central 
del llinatge humà, identificà l'amor i la vida, declarà mort al 
qui no estimava, 1 i dintre de la seva llei és més perfet qui 
més ama, i l'amor que Ell ensenya i comunica té un poder 
purificant, de manera que la consciència humana, per bruta 
que sia, encara que estigui plena de pecats, l’amor seu la 
purifica i li introdueix la gràcia i la uneix, amb un vincle es- 
tretíssim, amb el Ser puríssim per essència. Déu omnipotent 
i Pare misericordiós. 


1. Joan, III, 14. 

I com el dimoni és la mona de Déu, segons Sant Agustí, 
i l’heretgia és la caricatura de la fe, al gran principi de la fe 
catòlica, al precepte fonamental de la nostra religió, el nou 
manament de l'amor, com l’anomenà nostre diví Mestre 1 al 
dar-li una major força i gràcia, l’heretgia moderna ha volgut 
suplantar-lo mistificant-lo, i adulterant la substància de l'amor 
ha dit als homes, el principi fonamental de la llei humana, 
el motor de les nostres accions, el principi directiu de la 
vida social és aquest: «Amaràs a la humanitat sobre totes les 
coses», oblidant-se que sobre totes les coses hi ha Déu. L’he¬ 
retgia sempre ha tingut un esperit raquític i no pot compren¬ 
dre la immensitat de l’amor. L'amor sense límits, ensenyat 
per Jesús Senyor nostre, és superior a les seves forces; l'a¬ 
mor triomfal que venç tots els obstacles, que no deixa d’es¬ 
timar als mateixos enemics, que no hi ha barrera que el de¬ 
turi; aquest amor que viu en els infinits espais del Cristia¬ 
nisme, que ama a tothom, justos i pecadors, amics i ene¬ 
mics, que plora amb els qui ploren i s’alegra amb els ale¬ 
gres, que surt de si per a viure en els altres; aquest altruis¬ 
me que molts moderns es pensen que és una invenció 
contemporània i que els antics Pares de la Iglésia 2 ja predi¬ 
caven amb les mateixes paraules que ells, però amb un espe¬ 
rit molt més sublim; aquest amor infinit l'han volgut limitar, 
l’han volgut emmurallar, li han posat tanques, les tanques de 
la carn, i diuen als homes: «Amaràs a la humanitat sobre to¬ 
tes les coses.» 

Però l'amor tancat, com el foc, s'ofega, no pot viure i 
s'extingeix. El laïcisme, interceptant la comunicació de l’home 
amb Déu, priva la circulació de l’amor, perquè l'amor ve de 
Déu, que n'és la font, i baixa al cor dels homes, i amb la 
seva força divina l'estén i escampa en totes direccions. Tren¬ 
cada la comunicació amb Déu, l'amor s’estanca i es conver- 


1. Joan, XÏIÏ, 34. 

2. Gregoríus, Hom. 17 in Evang. 

teix en egoisme; l’home aleshores sols estima lo que li convé, 
lo que li agrada, lo que favoreix els seus interessos, i no com¬ 
prèn el sacrifici. Al revés, l'home en aquesta situació d'amor 
de conveniència, que els teòlegs en diuen amor de concupis¬ 
cència, en lloc de sacrificar-se ell en benefici dels altres, sacri¬ 
fica als demés per a la utilitat, gust o conveniència pròpia. 

Per això els pobres, els dèbils, els malalts, els ignorants, 
tots els desgraciats, cerquen instintivament el Cristianisme 
perquè coneixen que els mundans els volen escombrar del 
món, que els fan nosa, perquè els desllueixen la vida; així com 
els deixebles de Jesucrist els apleguen com perles precioses, 
puix el nostre Mestre diví ensenyà que els desgraciats són 
els seus estimats i que qui els estima, estima a Ell mateix, i 
que ells, els desgraciats, socorreguts i consolats, han d’ésser 
la corona d’immortal victòria necessària per a regnar amb 
Crist en el regne etern de la glòria. 

Els sants, qui són com l'aristocràcia del regne de Déu, 
tenen també el seu luxe, com totes les aristocràcies; però és 
un luxe especial que els mundans no entenen, per això diu 
l'Evangeli que lo que és alt davant dels homes és abominable 
als ulls de Déu, 1 i al revés. Els Sants amen l'elegància de la vida 
i volen revestir-se d’una gràcia superior. Viuen d’una harmo¬ 
nia, d’una llum i d’una bellesa que ells saben extreure, com 
una essència, de les coses corruptibles d’aquest món, i són 
com el primer terme d'un panorama infinit. La superioritat 
de l'esperit és tota la seva aspiració i la intensitat de l’amor 
forma les seves delícies. La santedat està constituïda per un 
enamorament difícil i exigeix una gran força d’amor, perquè 
és un enamorament universal. Amb la perspicàcia que dóna 
l’amor descobreixen en totes les coses vestigis divins, i així 
és que a totes les estimen amb un amor summe. La vida per 
ells és un exercici d'amor, i així ho veiem en Sant Francesc, 

en Santa Caterina de Sena, en Santa Teresa, en Sant Fran¬ 
cesc de Sales, en Sant Felip Neri, i en formes menys tangi¬ 
bles en una multitud d’ànimes cristianes. La distinció i clas¬ 
sificació de sentiments que fan els psicòlegs, en ells sembla 
que no tinguin lloc, perquè tots els sentiments els enclouen 
en un, que és l’amor, per això Sant Francesc usava aquella 
exclamació: «Oh Déu meu i totes les coses!» Sentia l’amor 
universal que baixa del Criador i s’estén per totes les criatures 
i que un doctor de la Iglésia anomena caritat bessona. 

Aquesta doctrina, estimats cristians, no és una teoria mís¬ 
tica per a delectar l’esperit, com una composició artística; 
no és una divagació imaginativa, fruit d'una intel·ligència ele¬ 
vada que es complau en formar un sistema ideal, sinó que és 
l’expressió d’una vida: la vida cristiana. De manera que tot lo 
que acabem de dir, tot lo que de l'amor sobrenatural han 
escrit els mestres d'esperit que Déu ha enviat a la seva Iglésia, 
no és altra cosa que una exposició, explicació o comentari 
d’aquell principi fonamental de la doctrina cristiana que apre¬ 
nen tots els infants, fins els més ignorants, com a base i fo¬ 
nament de tota la llei cristiana, això és, que devem amar a 
Déu sobre totes les coses i al pròxim com a nosaltres ma¬ 
teixos, i que, de consegüent, qui ama, i rectament ama, com¬ 
pleix tota la llei. 

Aquesta llei d’amor, feta llei universal del llinatge humà 
i substància de la nostra vida per Déu Senyor nostre, és la 
sublimació de la vida; però deveu tenir en compte que, dins 
del Cristianisme, Déu sublima fins als més vulgars. De mane¬ 
ra que aquells que el món desprecia i té per poca cosa; aquells 
qui no fan cas de la riquesa, ni senten la delícia de la mun¬ 
dana glòria; els qui posseeixen la llibertat d'esperit perquè 
tenen el cor insensible als desigs mundans, aquests estan més 
en disposició de sentir la sublimitat de l'amor verdader i viu¬ 
re la vida d’amor que ens ensenya de paraula i d'obra el Verb 
de Déu encarnat, Nostre Senyor Jesucrist. 

IV 

L’Amor cristià és més estètic i més humà 

En aquest punt, estimats cristians, és oportú recordar amb 
quanta sabiduria i coneixement de la naturalesa humana, Je- 
sucríst i la seva Iglésia prediquen als seus deixebles la peni¬ 
tència i la mortificació, puix l’amor verdader sense aquestes 
virtuts es desvaneix fàcilment. La sensualitat si arriba a 
apoderar-se de l'home, el sensualitza, limita a l'home, l'em- 
bolica com amb una xarxa finíssima, i li priva el moviment, no 
solament sobrenatural, sinó fins natural, de l'amor. I per això 
el sensualisme de la vida porta al naturalisme; qui es dóna 
a les delícies dels sentits, qui s’aferra a lo sensible, oblida lo 
espiritual, s’entorpeix i es fa incapaç de penetrar en la regió 
sublim on viu la verdadera i inefable bellesa; el misteri de la 
bellesa infinita no li diu res: és com cec dels ulls de l'ànima, 
i, per tant, la gran i noble passió de l’amor no pot viure en el 
seu cor esquifit i sensualitzat. 

Per això, la tendència a substituir la religió amb el natura¬ 
lisme; el lligar a l’home a l’ordre purament natural i visible 
de les coses, encara que es disfressa i es presenta com un 
progrés humà, bescantant a la religió com a cosa pueril i 
pròpia de l’edat primitiva de la societat, en realitat significa 
decadència social i humana, i es presenta en aquelles èpoques 
en què els homes, per la sensualitat de la vida, han perdut 
l’energia de l'esperit i no tenen ànim per a sortir de la vida 
vegetativa i animal, han perdut tota activitat que no sia l’e¬ 
xercida en les coses sensibles; fora de l’amor de concupiscèn¬ 
cia, són incapaços de l'amor, de l'amor típic i sublim que 
necessita per a viure les altes regions de la bellesa summa, 
superior a les forces dels sentits. 

I encara que tal volta no sembla propi d’una Carta pasto¬ 
ral, no obstant, no volem deixar de manifestar el fet que posa 
en evidència lo que acabem de dir, i és que totes les arts 

humanes que tenen per objecte l'expressió de la bellesa, per a 
delectar amb ella als homes i estimular en ells un amor ho¬ 
nest, en els temps anteriors al Cristianisme encara que tin¬ 
guin una gran perfecció i elegància de formes, no obstant, les 
sublimitats de la bellesa, el misteri de la bellesa s umma i 
infinita, per la qual sospira el nostre cor, no l’expressen de 
bon tros amb l'eficàcia de sentiment de les arts després que 
han rebut la influència cristiana; i és que el Verb de Déu, 
amb sa vinguda al món i amb sa celestial doctrina, ha fet 
desplegar l’esperit de l'home: l’esperit ha crescut i, de con¬ 
següent, l'amor s'és fet més intens, més íntim i magnífic. 

I s’ha fet més humà, perquè l’amor cristià és amor de 
l'ànima i del cos, perquè la carn és, igualment que l'esperit, 
obra de Déu, i la carn pels cristians és amada amb un amor 
diví, puix la nostra fe ens ensenya que després de la resur¬ 
recció està destinada a la immortalitat, per lo qual devem 
apartar-la de la corrupció del pecat. El cos d'un mesell o le¬ 
prós, la carn que un cranc va podrint, les nafres més fastigo¬ 
ses d'un home, són objecte d'una mena de culte, i santes 
delicadíssimes les besaven com reliquiaris que contenien es¬ 
sències preciosíssimes i immortals. L’amor cristià és un amor 
harmònic i d’una extensió meravellosa, com la Sabiduria di¬ 
vina, de la qual és una irradiació; arriba amb gran força d’un 
cap a l’altre, abraçant-ho tot , 1 és a dir, té una mena d'infinitat, 
i és com l’aire vital que ha de respirar la humanitat regene¬ 
rada; per això repetim tantes vegades que fora de l’amor 
és impossible la vida verdaderament cristiana, i l'Esperit Sant 
ha volgut que en les Sagrades Escriptures tinguéssim un poe¬ 
ma simbòlic d’amor amb el qual la Iglésia nodreix l’esperit 
dels seus fills i estimula a certes ànimes privilegiades a l’a¬ 
mor heroic. 


1. Saviesa, VIII, 1. 



474 


J. TORRAS I BAGES 


V 

L’Amor típic és el Cor de Jesús 

Tota transformació suposa un sacrifici, l'element vell que 
es transforma sofreix; com en tot ser la creixença és un 
temps crític, així l’amor en sa transformació i sublimació re¬ 
quereix sacrificis. ï aquesta doctrina és no solament cristia¬ 
na, sinó humana: de manera que els homes de totes les èpo¬ 
ques han assenyalat com actes heroics d'amor aquells que 
van acompanyats del sacrifici. 

El Cristianisme té per objecte elevar a la humana criatu¬ 
ra, transformar-la: per això en les Sagrades Escriptures i en 
la doctrina de la Iglésia s'anomena regeneració l'acte en vir¬ 
tut del qual un home es fa cristià. El consideren una nova 
generació i ja Jesús Senyor nostre usava d’aquestes expres¬ 
sions. La imatge divina ha de resplendir en aquells qui hem 
sigut regenerats; dins de la nostra insignificança, s’han de 
complir en la persona humana les aspiracions divines contin¬ 
gudes en la nostra naturalesa i que tan fàcilment s extravien. 
La mateixa heretgia moderna dóna testimoni de les aspira¬ 
cions divines de l'home, i per això adora a la humanitat, la 
déïfica i vol fer a la humanitat fi d'ella mateixa. Però va per 
camins extraviats, perquè s’oblida de que és criatura. Ser 
criatura, en el nostre llenguatge familiar, significa ésser lleu¬ 
ger, irreflexiu i deixar-se enganyar per les aparences: veure 
solament lo exterior de les coses i no la seva substància. Així 
som els homes quan ens volem fer independents de Déu. 

Per a elevar, dignificar i sublimar a l'home, Déu envià 
al món a son Verb, qui es féu home i habità entre nosaltres, 
presentant-lo a tot el nostre llinatge com l'home típic amb 
qui devem conformar-nos per a obtenir el mèrit de la deïfi- 
cació i la participació de la glòria eterna al sortir d’aquest 
món. I com el centre d’on irradien els afectes humans, el mo¬ 
tor de la vida és l'amor, i considerem el cor com l’òrgan dels 
nostres afectes i el símbol natural de l'amor, per això la 

Iglésia nostra Mare, tenint en compte les extraviacions del cor 
dels homes, ha assenyalat als cristians com objecte de culte 
l'amor, i ha fet del culte del Sagrat Cor de Jesús el culte del 
seu amor diví-humà, i l’ha constituït exemplar del cor dels 
homes i mestre d’amor dels fills d’Adam. 

X la Iglésia ha manifestat especial predilecció envers aquest 
culte, apropiat a les circumstàncies dels homes moderns; i la 
seva difusió per tot el món, i les meravelles de fervor i pietat 
que ha despertat en el nostre llinatge, i el consol que en ell 
troben per a sostenir les lluites de la vida els homes apostò¬ 
lics, manifesten clarament com la Providència divina, qui re¬ 
geix la Iglésia, valent-se, com fa sempre, per a confusió de la 
supèrbia humana, de medis humils, ha enviat al món modern 
el culte de l'amor simbolitzat en el Cor sacratíssim de Jesús, 
com una lliçó sublim de vida adequada a les actuals circums¬ 
tàncies i condicions del llinatge humà. 

No és possible trobar en tota la història del món una vida 
d’amor com la de Nostre Senyor Jesucrist; per això tampoc 
ningú com Ell ha enamorat al nostre llinatge, i el codi d’amor, 
que és son Evangeli, regeix a les generacions humanes sense 
distinció de països ni d'èpoques, perquè és l'amor universal, 
és l’amor diví, un amor essencial, no accidental o de circums¬ 
tàncies, sinó que radica en la mateixa essència de Déu, viu 
en el cor humà de Jesús i Ell introdueix una participació d’a¬ 
quest amor sublim en el cor dels homes, que adoptà per ger¬ 
mans mitjançant la regeneració de la seva gràcia. 


VI 

El Cor de Jesús, Model de l'Amor nostre 

Per això vos exhortem, caríssims germans i fills, a la devota 
celebració del mes de juny, consagrat per la pietat dels cris¬ 
tians al culte del Sagrat Cor de Jesús. Aquest mes del Sagrat 
Cor ha d’ésser per nosaltres un curs d'amor, i les nostres me- 

ditacions i contemplacions de les sublimitals d’amor, que Je¬ 
sús ens ensenya, no sols han de ser un motiu poderosíssim 
d’adoració a la caritat divina del Redemptor,, que ens estimà 
fins a morir, sinó que també han d'ésser per nosaltres un 
viu estimulant a la pràctica de la caritat o amor envers el 
pròxim, sense el qual la fe cristiana no sols no ens salvaria, 
sinó que encara seria per a nosaltres motiu de més rigorosa 
condemnació, puix significaria una major infidelitat a la llei 
divina que no pas la dels mateixos infidels. 

Avui es parla molt, i amb raó, de la necessitat de la pro¬ 
paganda catòlica per a contrarestar la propaganda herètica, 
per desgràcia tan viva en els nostres temps; però convé pen¬ 
sar que sempre la propaganda cristiana s'ha fet per medi 
de la difusió de l'amor. La propaganda és una expansió, i l’ex¬ 
pansió per excel·lència és la de l'amor. Els grans evangelit¬ 
zadors i les grans evangelitzadores són els qui practiquen la 
caritat en el món. Una obra de caritat és una llavor que sem¬ 
pre neix, perquè la fecunditat sempre acompanya al verdader 
amor. Per això la propaganda de les obres bones és irresis¬ 
tible. 

Mes l'amor del nostre cor ha de derivar del Cor de Jesús, 
ha d’ésser un mateix amor, un amor diví i, de consegüent, 
pur, desinteressat, universal, sense tanques que el limitin, per¬ 
què ha d'ésser una resplendor de l’amor infinit. 

Extingir l’amor diví del cor dels homes, excloure dels afec¬ 
tes del cor, que regeixen la vida, la influència de la gràcia 
sublim de Jesús, és l'objecte principal de l’heretgia. I ho ha 
lograt, per desgràcia, fent de molts cristians, cristians sola¬ 
ment per defora, homes qui no confessen a Déu in direcíione 
cordis , 1 secularitzant els sentiments i preparant a la societat 
pel regnat de l’egoisme, contra el qual Déu Senyor nostre, 
qui regeix tots els moviments del nostre llinatge, ha permès 
que eixís el socialisme, que no és altra cosa que una defor- 


1. Psalm CVIII, 7. 

inació del principi de la fraternitat universal dels homes, que 
Jesús Senyor nostre predicà el primer en aquest món. 

El Cor de Jesús ha d'ésser la càtedra on aprenguem el 
verdader amor. En les seves manifestacions sobrenaturals a 
la Beata Margarida Alacoque, podem dir que vénen compen- 
diades les lliçons admirables de perfecció de vida, de puri¬ 
ficació i sublimació dels sentiments humans, que el Mestre 
celestial va predicar a les turbes de gent qui escoltaven la 
seva paraula en les regions de la Judea, i que els sagrats 
evangelistes han tramès a totes les generacions. 

El Cor de Jesús es manifestà coronat d'espines, per a en- 
senyar-nos que devem evitar la dissipació del cor i practi¬ 
car la seva mortificació. Mai hem d'oblidar, perquè és un 
principi essencial de la nostra fe, que aquest món no és el 
lloc del nostre repòs, no és un paradís de delícies, sinó un 
lloc de prova, i que els afectes del nostre cor han d’ésser re¬ 
gits i dominats, i que els desordres del nostre amor són causa 
dels nostres pecats. Els pecats són sempre desordres de l'a¬ 
mor; la concupiscència quan es desfrena és un desordre de 
l’amor. L'amor verdader, típic, heroic, ja havem dit que anava 
acompanyat del sacrifici; és el tribut i oferiment que fem de 
nosaltres mateixos a aquell a qui estimem, ens sacrifiquem 
per ell. La concupiscència, al revés, és el gust i la convenièn¬ 
cia pròpia, cerca lo que li convé; és l'egoisme, i mira més 
el seu interès i la seva complaença que el bé d'aquell a qui 
diu que estima. 

Secularitzar l'amor, treta del cor de l’home la influència 
divina, dissolta la llei que el Criador ha posat en nostre cor, 
l’amor típic desapareix, i el seu lloc l'ocupa l'amor de con¬ 
cupiscència. Queda aleshores l'amor estancat, sense l’impuls 
de son origen diví, que li comunica força difusiva i desinte¬ 
ressada. Qui no creu en Déu, ell mateix es fa déu i, de con¬ 
següent, segons la lògica que es dedueix de son principi, no 
s’ha de sacrificar per ningú, sinó que els altres s'han de sa¬ 
crificar per ell, puix un déu no ha d’oferir, sinó que ha de 
rebre sacrificis. 

Per això l'amor secularitzat mai serà verdader amor, ni 
servirà d'aglutinant per a ajuntar als homes entre si i formar 
una societat amb suavitat de relacions. L'amor verdader no 
existeix ni pot existir fora del Cristianisme com a virtut co¬ 
muna i general; i per això resulta sempre que així que entre 
els homes minva la caritat o amor cristià dels uns als al¬ 
tres, la llei es fa més dura, puix lo que no junta l’amor ha 
de j untar-ho la força. 

Els arbres si no s’esporguen i poden no produeixen fruit, 
tenen les branques, s'omplen de fullam, presenten molta pom¬ 
pa, però no produeixen fruit. Així és també l'amor. Perquè 
sia operatiu, els nostres afectes s'han d'esporgar; si no, resulta 
una sensibleria, un sentimentalisme, no solament inútil, sinó 
perniciós. El sentimentalisme en la religió porta a les més 
grans aberracions i és part essencial del modernisme con¬ 
demnat pel Sant Pare Pius X; en la política desfà l'organis¬ 
me social i en la vida de família i en l'educació condueix a 
la corrupció i a la inutilitat dels homes. Per això del Cor de 
Jesús encès d'amoroses flames n'ix la creu, signe de sacrifici, 
de rectificació de sentiments i de dolçura de vida. Potser 
us sembli una paradoxa dir que la creu és signe de dolçura 
de vida, i, no obstant, és una gran veritat. La creu en el cor 
és signe de sobirania . 1 Sant Pau parlava ja de la circumcisió 
del cor , 2 és a dir, del domini dels afectes per a la seva recta 
direcció. Qui no té aquest domini i direcció dels seus afectes 
és, usant l'expressió de l'Evangeli, com una canya que els 
vents mouen i remouen en totes direccions, una contínua agi¬ 
tació. Aquest cor no és el motor ordenat d’una vida formal, 
ordenada i fecunda; sinó que la vida es redueix aleshores 
a un impressionisme continu. És l'arbre que tota la saba 
se li’n va en branques i fulles, però que no fa fruit; l'home 
qui no esporga i poda els afectes del seu cor segons la norma 


1. Lluc, XXI, 19. 

2. Romans, II, 29. 

del Cor de Jesús, si és un esperit vehement, serà un cor agi¬ 
tat, epilèptic i malaltís i no posseirà aquella pau i serenitat, 
condició de dolçura i fecunditat de vida, que dóna la creu de 
Jesús, i a la qual miren de conformar-se els seus deixebles. 
La creu en el cor significa la llei de Déu en la nostra cons¬ 
ciència, en la nostra ànima i en la nostra vida; per això la 
Beata Margarida Alacoque veié la creu en el Cor de Jesús 
en les seves sobrenaturals visions; per això, abans que ella, 
el gran vident d'Israel veié profèticament en el Cor del Re¬ 
demptor qui havia de venir, la Llei, i l'anuncià amb aquelles 
paraules que el Psalmista posa en la boca del Messies desit¬ 
jat: «Tinc, oh Déu meu, la vostra llei enmig del meu cor .» 1 
La creu és la llei de l’amor que rectifica la nostra vida, que 
l'esporga i l’exalça i la fecunditza. 


VII 

Jesús, Mestre de l'Amor 

Acudim, doncs, estimats germans i fills, acudim amb cons¬ 
tància, en el pròxim mes de juny, consagrat al Cor de Jesús, 
als peus de nostre dolcíssim Redemptor, a contemplar les 
grandeses del seu amor suavíssim, principi de santedat de la 
vida. Des del sagrari on viu d'una manera meravellosa. Ell 
parlarà a les nostres ànimes i serà son mestre. Recordem 
com la piadosa Magdalena als peus de Jesús, ungint al Senyor 
amb essències olorosíssimes, meresqué aprendre la vida d’a¬ 
mor i oir aquella sentència que Jesús volgué que fos publi¬ 
cada a totes les generacions humanes: «Se li han perdonat 
molts pecats perquè ha estimat molt .» 2 La justificació per 
l’amor és un dogma de la nostra santa fe, i aquest amor 
purificant, nosaltres el trobarem amb una devoció sòlida al 

Sagrat Cor de Jesús, amb una devoció d'afectes i d'obres, 
acompanyant a l’oració l'exercici de la misericòrdia. La misè¬ 
ria humana en aquell qui és misericordiós queda tapada sota 
el ric mantell de la gràcia divina, diu l’Esperit Sant ; 1 i l'expe¬ 
riència del ministeri sagrat ensenya que la pràctica de la 
misericòrdia envers el pròxim, quan és recta i pura, eleva 
a l’home, el posa en comunicació amb Déu i el fa amic de 
Déu. 

En el temps present d’egoisme i d'explotació del pròxim 
en favor propi, d'ambicions personals desfrenades que s'ama¬ 
guen baix aparences de desig del bé públic, amb profusió de 
magnífiques i eloqüents paraules, en aquest temps en què 
tants mundans es mofen del sacrifici cristià, germen de l’amor 
heroic, i en què usant el llenguatge bíblic , 2 la caritat s'és 
refredada, en la constel·lació sublim dels misteris cristians 
ha aparegut difonent admirablement raigs lluminosos d'ar¬ 
dent amor, el Sagrat Cor de Jesús, culte predilecte dels cris¬ 
tians moderns, per raó de congruències exactíssimes amb les 
necessitats actuals del poble fidel. 

és la rectificació del culte herètic de la humanitat amb 
què la secta voldria avui dia suplantar el Cristianisme. Per¬ 
què aquest nostre culte dolcíssim al Sagrat Cor de Jesús és 
també el culte de la humanitat, però de la humanitat purifi¬ 
cada, sublimada i divinitzada pel Verb de Déu, qui la prengué 
i s’uní amb ella en la persona de Jesús de Natzaret; és la 
glorificació dels sentiments humans que en el Cor de l’home 
Jesús són sentiments al mateix temps divins. I el Cor de Je¬ 
sús ha d’ésser l’exemplar dels nostres cors. El mateix Mestre 
diví 3 ens exhorta a estudiar el seu cor quan ens diu: «Apren¬ 
gueu de Mi, que sóc mans i humil de cor.» 

I vosaltres, ànimes humils i piadoses, qui viviu íntima¬ 
ment unides amb Jesús dins del misteri del seu amor sobre- 


1. I Pere, IV, 8. 

2. Mateu, XXIV, 12. 

3. Mateu, XI, 29. 

natural, i qui teniu en la Iglésia el ministeri de la intercessió, 
de l’expiació i de la satisfacció; vosaltres, qui, com les amo¬ 
roses germanes Magdalena i Marta, passeu la vida amant i 
servint al dolcíssim Jesús, ungint-lo amb les suavíssimes aro¬ 
mes de l’oració i de la misericòrdia envers el pròxim; vosal¬ 
tres, qui haveu consagrat la vostra vida a l’exercici de l’amor, 
i en ell trobeu les vostres delícies i haveu fet de l’amor la' 
llei contínua de les vostres obres, pregueu especialment du¬ 
rant el pròxim mes de juny perquè la caritat regni en el poble 
fidel. La caritat ha d’ésser el distintiu del cristià, perquè és 
1 essència de la llei que professa. Per això en els primitius 
temps de la Iglésia els gentils els coneixien perquè es diferen¬ 
ciaven dels demés homes per la caritat, i deien: «Mireu com 
s estimen els uns als altres.» I l’historiador sagrat quan expli¬ 
ca la vida que portaven els primers cristians, la unió, la ger¬ 
mandat, la caritat que regnava entre ells, usa d’unes parau¬ 
les que expressen admirablement com l’amor era el llaç d’unió 
que els juntava; «Entre ells, diu, hi havia un sol cor i una 
sola ànima.» 1 


VIII 

Jesús, Ordenador de l’Amor 


Avui els homes estan dividits, en contradicció els uns amb 
els altres, amb odis de mort, perquè el llinatge humà oblida 
que 1 amor verdader és u, del qual tots els altres afectes són 
derivacions. L’ordre de l’amor és condició necessària per a 
1 ordre de la vida, i l’ordre de l’amor l’havem d’aprendre del 
Sagrat Cor de Jesús, que és l’amor típic. L’ordre de l’amor 
porta la pau i la dolçura de la vida: per això la vida cristiana 
proporciona a l’home una serenitat i suavitat divina. 


1. Fets, IV, 32. 

Molts moderns, assedegats d’amor, no miren de quina 
aigua beuen, i desfrenats els sembla que la Iglésia catòlica 
els ofereix un amor insuficient quan els repeteix aquelles 
paraules del Mestre celestial: «Si teniu set veniu a Mi i be¬ 
veu, que el qui beu de Mi mai més tindrà set.» 1 Els sembla 
equivocadament que l'ordre de l'amor s’oposa a la intensitat 
de l'amor, essent així que l’amor més gran, més excels, l’amor 
infinit, i sense límits és, al mateix temps, un ordre. Ordre 
significa manament i disposició, i el Cristianisme converteix l’a¬ 
mor en un manament, en una regla i direcció de la vida; 
l'amor qui ve de Déu és ordenador per excel·lència, i allà en la 
glòria que esperem, l'amor serà fins l'únic aliment de la vida, 
i el ritme de la vida. 

I ara és ocasió, caríssims, de fer notar com el dogma 
cristià, la revelació divina, sempre s'alia amb la verdadera 
ciència, i com aquesta en son avenç legítim acaba per donar 
la raó a les ensenyances de la fe. L’ordre de l'amor ha sigut 
sempre un principi de la doctrina revelada; el sentimentalis¬ 
me, la delectació produïda fins en l’ordre moral per un amor 
sense regla ni direcció, l'anarquia amable, ha sigut i és en¬ 
cara la delícia de molta gent moderna, i l'amor lliure dels 
lliure pensadors és com una manifestació d’aquest dogma de 
la secta. I, no obstant, els homes moderns pensadors i amants 
de fer bé al seu llinatge, d'afavorir als desgraciats, reconeixen 
i proclamen que la caritat, excel·lentíssima com és en si ma¬ 
teixa, resulta de poca eficàcia, si no s'uneix amb la ciència, 
amb la investigació, amb l'estudi i reflexió que dóna a les 
obres de caritat una gran fecunditat distribuint l'auxili espi¬ 
ritual i corporal als necessitats, segons les circumstàncies, les 
condicions i la qualitat de les persones. Sant Pau ja parlava 
de la ciència de l'amor. 2 De manera que els moderns filantrops 
qui estudien la beneficència en mira del bé general, del bé 


1. Joan, IV, 13. 

2. Filipesos, I, 9. 

social, s’avenen amb els antics teòlegs, qui ja de sempre han 
ensenyat que la caritat o amor ha de tenir un ordre, i que 
existeix una llei de l’amor, i que, de consegüent, l’amor no 
és lliure, sinó que té una norma i ha d’ésser dirigit, perquè 
resulti harmònic, pel compàs del summe Mestre, qui regeix 
totes les coses que formen la universal creació. 

Molts moderns són incapaços de l'harmonia de l'amor, i 
així és que en ell no hi troben aquell consol que és l'efecte 
natural de l’amor. Un torb desfrenat se’ls enduu, han perdut 
la sobirania de si mateixos, confonen el desfrè amb la inten¬ 
sitat de l’amor, i així és que no posseeixen un amor sòlid 
sobre el qual pugui fer-se una edificació permanent. L'amor 
entre els cristians és una irradiació de l'amor etern. Ningú 
ha sabut caracteritzar-lo tan bé com aquell a qui la Iglésia 
considera el poeta diví de l'amor. «Les moltes aigües, diu, 1 
no han pogut extingir l’amor, ni els rius ofegar-lo.» Encara 
que un home, en recompensa d'aquest amor, donés tot son 
cabal, seria com qui no dóna res. 

I el mateix poeta sagrat qui així ha ponderat la intensitat 
de l'amor i la seva força triomfal, i el seu caràcter inextingi- 
ble, i la seva delícia inefable, en altre lloc significa la direcció 
i l'ordre d'aquest afecte vehementíssim dient: 2 «Posà en mi 
l'ordre de l'amor.» 

I l’amor tal com el descriuen les Sagrades Escriptures i 
amb símbols i figures el representen, com totes les perfec¬ 
cions humanes, es realitzà en l'adorable persona de nostre 
Redemptor Jesús, i per això en el seu Cor sacratíssim hi tro¬ 
bem la forma perfecta i típica de l’amor, i la Iglésia el pre¬ 
senta a la nostra adoració perquè l'aprenguem d’Ell. Així es 
compleixen els designis divins que volen que la restauració 
humana vingui als fills d’Adam pel mateix medi que els vin¬ 
gué l’existència, pel Verb de Déu. 


1. Càntics, VIII, 7. 

2. Càntics, II, 4. 

El Verb de Déu en el principi crià la nostra naturalesa, i, 
desordenada després pel pecat, el mateix Verb fet home vin¬ 
gué a reformar-la. Tot és diví, de consegüent, en nosaltres, i 
els antics poetes a què es refereix Sant Pau, 1 qui deien que els 
homes eren un llinatge diví, coincideixen amb els moderns 
poetes i filosops panteistes qui, mancats de la llum de la 
fe, es troben en el cas d'aquell cec de l’Evangeli que li sem¬ 
blava en sa imperfecta visió que els homes eren arbres que 
caminaven. La dèbil vista de l’home per a penetrar el misteri 
del món necessita l’auxili de la llum de la fe. Així també 
per a la professió del verdader amor. 

Acostem-nos amb humilitat a Jesús, adorem el seu Cor 
sacratíssim, revestim-nos de la seva caritat i aprenguem aque¬ 
lla sapientíssima lliçó d’amor que ens dóna quan ens mana 
estimar pràcticament als homes, amor sense el qual és impos¬ 
sible que nosaltres sapiguem amar a Déu, perquè, com diu 
l'apòstol Sant Joan, 2 aquell qui no estima al seu germà, al 
qual veu, a Déu, a qui no veu, (-com podrà estimar-lo? 

L'amor és u i no es pot partir. Qui diu que ama a Déu 
i no ama als homes és un mentider, 3 i el qui diu que ama als 
homes i no ama a Déu s'enganya a si mateix. Els seus afectes 
humanitaris no arriben a ésser amor, són solament rudiments 
que mai, sense la gràcia divina, arribaran a completar-se. 

Perquè l'amor visqui en nostres cors d'una manera per¬ 
fecta, i sia la llei de la nostra vida i el principi de totes les 
nostres obres, necessitem les dolces i poderoses benediccions 
de l'Altíssim, que són principi de tota fecunditat, per lo qual 
Nós les implorem sobre tots vosaltres, enviant-vos la Nostra 
en nom del Pare t i del Fill t i de l'Esperit Sant f. Amén. 

Vic, 30 d’abril, festa de Santa Caterina de Sena, de 1909, 


1. Fets, XVIII, 28. 

2. I Joan, IV, 10. 

3. I Joan, IV, 20. 





LA GLÒRIA DEL MARTIRI* 
(Després de la persecució de juliol del 1909) 

I. El Martiri és llei i glòria de la Iglésia. 

II. Lo de juliol fou una verdadera persecució cristiana. 

NÓS, EL DR. D. JOSEP TORRAS I BAGES, 
PER LA GRÀCIA DE DÉU I DE LA SANTA 
SEDE APOSTÒLICA BISBE DE VIC 

Al Clero i fidels de la nostra Diòcesi, salut i pati 
en Nostre Senyor Jesucrist. 

* Carta pastoral motivada pels luctuosos esdeveniments de la Set¬ 
mana Tràgica, que tan inhumanament es desfogà a Barcelona, i les 
roentes espumes de la qual es propagaren a alguna població del bisbat 
de Vic. Aquesta veu, primera i principal que es féu sentir després de la 
tempesta, portà consol espiritual a moltes ànimes atribolades. Fou 
reproduïda per tota la premsa catòlica del país; i per tal que no que¬ 
dés reduïda a Catalunya, els diputats senyors Leonci Soler i Manuel 
Raventós, degudament autoritzats, n’encarregaren la traducció caste¬ 
llana al P. Pasqual Briones, C. M. F., i en feren un fort tiratge, que 
ells mateixos posaren a les mans dels polítics de la capital del Regne. 

Sed ct gloriamur in tribulaiionibus. 

«Fins ens gloriem en les tribulacions.» 

(Romans, V, 3.) 

I 

El Martiri és llei i glòria de la Iglésia 


Caríssims: 

Els incendis i destrucció d’iglésies i convents, les sacríle¬ 
gues profanacions de la santíssima Eucaristia i de les sagra¬ 
des imatges que acaba de presenciar la cristiana ciutat de 
Manresa, del nostre bisbat, i la gran ciutat de Barcelona i 
altres poblacions, signifiquen una insurrecció contra Déu; i 
aquest espectacle diabòlic, eco de la rebel·lió primitiva dels 
àngels i dels homes contra son Criador i Senyor, Nos mou a 
dirigir-vos la nostra paraula evangèlica, per a cridar-vos a la 
reflexió, a fi que la tremenda ensenyança ens sia útil, i contri¬ 
bueixi a elevar el nostre esperit a la serena regió de les idees 
eternes, contra la qual no hi ha rebel·lió possible, perquè és 
immutable i superior a les contingències, revolucions i dalta¬ 
baixos de la vida mundana. 

La manera d'ésser del món és la lluita i fins la violència. 
Aquells espectacles repugnants i inhumans d'incendis, d'assas¬ 
sinats, de destrucció i de profanacions de cadàvers, executats 
enmig de ciutats populoses, com cercant la contemplació d'un 
públic nombrós i amb un cert aparell escènic, prescindint dels 
executors immediats inconscients i enlluernats sens dubte en 
sa major part, revela en els actors principals, en sos projectes 
i propòsits, l’etern pla de guerra contra Déu; visible evident¬ 
ment en la història humana, i que les nostres Sagrades Escrip¬ 
tures en formes reals i juntament simbòliques, ens expliquen 
que ha de contribuir a realitzar la destinació humana, essent 

el mal un medi per a la sublimació dels homes, que així arri¬ 
ben a una dignitat quasi divina. Ja Sant Pau formulà la llei: 1 
«Tot coopera al bé d’aquells que estimen a Déu.» 

De l’odi contra Déu una massa d’homes no n'és capaç; és 
un privilegi detestable de les profunditats satàniques, com 
diu Sant Joan. 2 Déu és invisible; i per a molts homes les rela¬ 
cions amb lo invisible, amb lo que no es veu ni es toca, Déu, 
esperit puríssim, són difícils; però l'odi a les persones, als 
edificis, a les coses consagrades a Déu, ja és més fàcil, i 
sovint veiem en la història humana com el remolí de 
les perverses passions s'és dirigit d’una manera misteriosa 
contra lo que té una consagració divina. Jesucrist és el qui 
ha tingut més la consagració divina, la unció celestial, perquè 
en Ell habita corporalment la plenitud de la Divinitat, 3 i per 
això Jesucrist i les seves coses i persones, la religió cristiana, 
és lo únic que mereix les preferències de la persecució con¬ 
tínua. Les nostres Sagrades Escriptures ja profetitzen aques¬ 
ta persecució; i en una forma o altra la religió de Jesucrist, 
per dins o per fora, ha sigut objecte d'una contradicció que 
mai s'acaba. 

Aquesta és la seva gran glòria i la seva gran apologia; 
aquesta és la demostració pràctica de que és celestial i, de 
consegüent, immortal, i la ratificació solemne de la promesa 
evangèlica de que les portes de l’infern no prevaldran contra 
la Iglésia de Crist, 4 de que la barqueta del Pescador surarà 
sobre les aigües violentes de totes les tempestats, a fi que en 
ella hi trobin salvament segur totes les ànimes humils qui 
creuen i esperen en nostre dolcíssim Salvador Jesús, única 
porta per a entrar en la felicitat impertorbable de la Glòria. 

Aquestes persecucions són necesssàries per a la salvació 
del món, perquè posen en evidència la doctrina essencial del 


1. Romans, VIII, 28. 

2. Apocalipsi, II, 24. 

3. Colossesos, II, 3. 

4. Mateu, XVI, 18. 

Cristianisme, que ens ensenya que lo present i temporal, que 
lo material del món, no ens ha d’enlluernar, i que per l'amor 
de Jesús, nostre únic Salvador, havem de sofrir persecucions, 
calúmnies i fins la mort. Convé als homes, qui som tan frè- 
vols i oblidadissos, qui tan fàcilment ens aferrem a les coses 
temporals, que de tant en tant se’ns posi en situació de 
demostrar que por mor d'evitar la persecució no deixarem 
de servir a Jesús, nostre Senyor dolcíssim. Qui per por de la 
persecució s'aparta de Jesucrist no és digne deixeble seu. 

La confessió de la fe de Jesucrist més s’ha de fer amb 
les obres i la conducta de la nostra vida que no pas amb les 
paraules; i la confessió de la fe és la gran demostració de 
que som deixebles de Jesucrist. Els apòstols ponderen als qui 
han fet una bona confessió, és a dir, als qui han clarament de¬ 
mostrat que eren verdaders cristians; i en les cartes de Sant 
Pau trobem l’aplaudiment que el gran apòstol dirigeix a al¬ 
gun cristià, després que en circumstàncies difícils i perilloses, 
amb serenitat i dignitat s’havia demostrat deixeble de Jesu¬ 
crist. 

La gran manifestació d'ésser cristià, la més esplèndida 
confessió de la fe, és el martiri; per això el martiri és la 
gran glòria de la Iglésia catòlica, i sense el martiri no existi¬ 
ria la Iglésia; i el nostre Cap i Senyor, el nostre Salvador 
Jesús, fou el màrtir típic, exemplar, el testimoni diví de la 
Veritat, qui segellà la seva declaració, la seva confessió, amb 
la marca de la seva sang preciosíssima. 

La nostra Iglésia, el poble cristià, és un poble real i magní¬ 
fic, etern i triomfador de totes les persecucions, perquè és 
sempre generós de la seva sang, perquè suporta lo mateix les 
persecucions de la llei, com passa ara a França, com les esco¬ 
meses del foc, de les injúries i calúmnies i fins de sang, com 
ara a Barcelona; lo mateix que suportà en les persecucions 
antigues les presons i tota classe de turments. Per això és 
que la Iglésia catòlica, la Iglésia de tots els segles, és el cor 
més excels d’alabança divina que existeix i mai pot existir so¬ 
bre la terra. Els antics Pares deien que les cinc llagues de 

Crist crucificat eren com cinc boques que alabaven la gran¬ 
desa del Déu de la Veritat; i cada persecució que sofreix la 
Iglésia és un nou himne de major bellesa i harmonia que els 
que li canten a Déu els cors angèlics de major excelsitud. 


II 

LO DE JULIOL FOU UNA VERDADERA PERSECUCIÓ CRISTIANA 

i Oh cristians perseguits! Alegreu-vos de la vostra dignitat, 
superior a la dels àngels. Els àngels tenen una vida immacu¬ 
lada, superior a la nostra; els seus sentiments són d'un inefa¬ 
ble amor; però el seu amor no pot revestir-se com el nostre 
de la sublimitat de la persecució, que afina, com or pur, la 
nostra voluntat i ens eleva a una dignitat pareguda a la del 
Verb etern, quan, revestit de carn, no dubtà de sofrir la 
passió i la mort en honor de la Veritat. Ésser perseguit per 
la veritat, sofrir abans de desemparar la veritat, estimar 
més la veritat que no pas la vida, és cosa de sers superiors, 
és cosa que sols poden practicar-la aquells qui estan units amb 
Déu fet home pels vincles de la gràcia. 

Per això Nós enviem la nostra enhorabona als qui en l'úl¬ 
tima persecució han sigut trets de ses cases, perseguits, insul¬ 
tats, calumniats, robats, amb ses iglésies i convents cremats i 
enrunats, i han hagut d’anar de porta en porta cercant aco¬ 
lliment, i d’ésser alimentats per la caritat d'altres cristians. 
Han participat d'una manera eminent del martiri per Jesu- 
crist, i han donat un bon testimoni de la seva fe, i poden 
gloriar-se, com Sant Pau, 1 de que ni el foc, ni els pun}'als, ni 
cap persecució ha pogut separar-los de la caritat de Crist, amb 
qui continuen units, i volen perseverar fins a la mort en aques¬ 
ta unió amb Jesús i entre si mateixos. Ells continuen tenint 


1. Romans, VIII, 39. 

per base aquella antiga màxima claustral: Congregavit nos in 
unum Christi amor. Han sigut perseguits per Jesucrist, i 
aquesta és la seva glòria i serà la seva corona eterna, perquè 
dins del Cristianisme tot el mèrit depèn de l’amor, i no pot 
haver-hi amor més gran que el d’aquell qui està disposat a 
dar la vida pels seus amics. 1 

I és indubtable que pel Nom adorable de Jesucrist sola¬ 
ment han patit persecució. Perquè porten estampat el Nom 
de Jesús, la perversitat humana els avorreix. Els perseguidors 
han parlat amb sos fets amb una eloqüència meravellosa. No 
han al·legat com a raó cap dels conflictes de la lluita humana, 
ni podien allegar-lo. L'odi a Déu i a les coses divines, la lluita 
contra Déu era solament lo que movia a la multitud fanatit- 
zada del fanatisme anticristià. No era la falta de fe la que els 
movia; era aquella fe que Sant Jaume 2 diu que tenen els 
dimonis, que creuen i estan furiosos. Si es pensessin que la fe 
era una fantasia, no lluitarien contra ella; si es creien que la 
nostra religió era com una novel·la, no s’hi esbravarien, ni ex¬ 
posarien ses vides per a destruir-la. I així és que els persegui¬ 
dors no al·leguen cap de les discòrdies i contradiccions de la 
lluita humana. 

No ha sigut aquella explosió d'odi una manifestació d'anta¬ 
gonisme del treball contra el capital, ni d'un sistema polític 
contra un altre, a qui s'acusa de tenir la protecció de la Iglé- 
sia; la persecució ha tingut una gran sinceritat: no s'ha valgut 
de cap pretext; s’ha presentat a cara descoberta; d'una ma¬ 
nera incontrovertible ha manifestat que lo que pretenia era 
esborrar el Nom de Déu de la societat humana, com els 
maçons qui governen la França l’esborren de tots els llibres 
de les escoles de nois i noies d'aquella nació. 

I no podien, encara que haguessin volgut, motivar l'odi 
contra la Iglésia amb raons d’ordre econòmic o polític, per¬ 
què en les lluites, en les dificultats entre obrers i capitalis- 

tes, el mestre summe de la Iglésia, el director espiritual de la 
Cristiandat, el Sant Pare de Roma, s'ha declarat solemnement 
el protector dels obrers, i sostenint el principi necessari de 
la jerarquia i la legitimitat de la propietat i del capital, justa¬ 
ment adquirits, ha suscitat una multitud d'escriptors eclesiàs¬ 
tics, qui defensen les reivindicacions obreres en quant no 
sien oposades a la llei de la justícia, principi d’ordre en les 
relacions humanes, i els polítics catòlics de les principals na¬ 
cions són els qui han introduït una legislació emparadora 
dels obrers; i en l'ordre polític, en l’organització del govern, 
la Iglésia molt explícitament ha declarat en nostres dies per 
boca del papa Lleó XIII, i per les ensenyances de l’actual Pon¬ 
tífex Pius X, que els ciutadans, guardant la justícia, l'equitat 
i l’ordre, podien arreglar el seu sistema polític, harmonitzant- 
lo amb les circumstàncies socials. En una paraula, les dispu¬ 
tes humanes deixa la Iglésia que els homes se les arreglin, 
procurant Ella suavitzar les discòrdies, harmonitzar l’interès 
oposat de les parts i esforçant-se en fer regnar entre tots la 
caritat, recordant el dogma de fe de que el nostre llinatge 
és una família, de que els homes tots som germans, que els 
qui tenen més és per a ajudar als qui no tenen, i els qui 
governen posseeixen el poder per a defensar als oprimits i 
desvalguts, i que la llei de l'amor ha de ser el principi essen¬ 
cial de tot l’organisme social. 

L'actual persecució no ha tingut, doncs, motius humans. 
Són raons més fondes les que l'han determinada, són raons 
teològiques, com deia ja en son temps el doctor màxim de la 
revolució, Proudhon. I, en aquest temps en què els mestres 
de l’ateisme es mofen de la teologia, és bo que la revolució, 
per ells produïda, amb sos fets els desmenteixi, encenent, 
enrunant i robant iglésies i convents i perseguint les persones 
consagrades a Déu, no per cap motiu humà, no en nom del 
socialisme, ni de la llibertat política, sinó per a esborrar el 
Nom de la societat humana. 

III 

Misteri de la persecució del Mal contra el Bé 

Aquesta lluita contra els servidors de Déu, caríssims, és 
molt vella en el nostre llinatge, i les nostres Sagrades Escrip¬ 
tures ja ens expliquen el primer capítol. 1 El primer fratricidi, 
el primer delicte de sang que es cometé a la terra, ja fou con¬ 
tra el fidel servidor de Déu. Qui servia mal a Déu, qui no vivia 
segons la llei del Senyor, odiava i no podia sofrir al qui obser¬ 
vava la justícia eterna, dedicant a Déu un culte de submissió, 
amor i reverència. Caín matà a Abel, perquè el Senyor el 
mirava benignament. Dels dos germans Déu no mirava, diu 
Sant Agustí, els sacrificis, sinó els cors. La primera víctima de 
les passions iniqües ho fou per amor de Déu. Abel, just i in¬ 
nocent, és la víctima típica de la malícia humana; i dins del 
nostre llinatge aquest dualisme existeix a perpetuïtat. Per 
això en el sentir de la Iglésia, Abel és figura de Jesucrist, en 
qui es manifestà de la manera més sublim la persecució que 
la innocència, la justícia i la santedat han de sofrir de part 
de les males passions, que pertorben el cor dels homes. 

És aquesta una d’aquelles profunditats satàniques de què 
parla Sant Joan, i que l'observació del nostre llinatge ens 
demostra sovint. És un misteri que dóna una gran llum al 
dogma del pecat original, i demostra l'existència d'un principi 
corruptor introduït en la nostra naturalesa, que explica les 
escomeses contra la Veritat, la Bondat i la Bellesa. L'home 
les desitja, i, no obstant, sovint les persegueix, i vol anihilar¬ 
ies. Una escola contemporània, lligada íntimament amb la 
revolució, repel·leix la Veritat i vol trobar en la mentida les 
dolçures de la vida. Vol destronar la Veritat, perquè la té 
per tirànica; hem de trencar el seu jou, diu, i anar pels ca¬ 
mins que ens plagui. Fora la Veritat, que és massa vella, ca- 

dascú que se la faci a mida de son gust. A la Bondat la té 
per nyonya, fada i poc atractiva. Li sembla una monotonia 
insuportable. El vici és més variat, estimulant i una contínua 
excitació. A la mateixa Bellesa, que té per propi atreure’s 
als homes amb suavíssimes i vehements influències, arriba a 
avorrir-la. Moltes vegades s'enamora de lo montruós. En 
aquesta última persecució sabem d'algun edifici que se’l vol¬ 
gué cremar i enrunar, no per cap altra raó, sinó perquè era 
massa bonic. El sant vol santificar als altres i el brut vol 
embrutar-los. En la història de les ànimes pures veiem que són 
elles les més escomeses per l’esperit d’immundícia. És la ma¬ 
nifestació d’aquell esperit rebel i superb, que ens ensenya 
el Cristianisme que no pot sofrir a Déu; i per això la ma¬ 
nifestació dels seus atributs a la humanitat, que formen la 
Llei de la nostra perfecció, la Veritat, la Bondat i la Bellesa, 
no podent aguantar-les, treballen per destruir-les tots aquells 
qui segueixen la bandera de guerra a Déu, que és l'últim pro¬ 
grés de la Maçoneria, la gran inspiradora de la rebel·lió i de la 
corrupció contemporània. 

Per això Jesús fou crucificat, perquè era l’encarnació de 
les summes perfeccions; i la malícia humana no pogué sofrir- 
lo. Pilat mateix estava en la convicció de que per enveja 
els jueus l’havien posat en les seves mans. 1 Com Abel, fou 
víctima de l’enveja dels seus germans, lo mateix que ho han 
sigut les víctimes de l'última persecució. Caín i Abel són la 
perpètua personificació de la lluita fratricida entre els homes. 
Aquest vici radical fins sovint es troba dins de les famílies 
particulars unides pels llaços de la sang, en les corporacions 
i en els pobles. L’antiga faula ja ens conta d'aquell arbre fron¬ 
dós i bellíssim, contra el qual clamaven perquè fos tallat els 
altres arbres i plantes del jardí, i preguntant el jardiner la 
raó, contestaren: «Perquè ens fa ombra.» Tothom sap la his¬ 
tòria d'aquell eminent polític grec, qui en votació popular fou 

condemnat al desterro, i preguntat un dels ciutadans qui vo¬ 
taren l’ostracisme, respongué: «Perquè ja em fa fàstic el sen¬ 
tir tant parlar d'ell.» 

En l’Evangeli de Sant Joan 1 ja s’explica d’una manera na- 
turalíssima el per què els qui són de Déu seran avorrits pel 
món pervers. Si fossin del món, el món ja els estimaria, ara 
no pot estimar-los perquè no són d'ell. La pietat i la impie- 
tat, la humilitat i la supèrbia, la luxúria i la castedat, l’enveja 
i la caritat són inconciliables: entre ells ha d’haver-hi guerra 
perpètua per això Jesús, Príncep de la pau, deia que havia 
vingut a portar l’espasa. 2 L’espasa del Verb diví és de dos 
talls i penetra fins a les entranyes de l'ànima de l’home, i 
divideix el bé i el mal. El primer fi del Verb de Déu és la 
divisió de la llum i les tenebres, evitar la confusió del bé i 
del mal; i la impietat moderna té per fi primari, clarament 
manifestat en sos principis, en sa filosofia i en sa legislació, 
esborrar la diferència entre el bé i el mal; i el mal persegueix 
al bé amb l'intent de fer-lo desaparèixer. 

És la concupiscència que persegueix a la gràcia. La pro¬ 
fecia hebraica amb son simbolisme ja ens ho ensenya. Dins 
del ventre de Rebeca lluitaven els dos bessons Esaú i Jacob, 
símbol l’un de la concupiscència humana i l’altre de la grà¬ 
cia divina. 3 Dins de la nostra pàtria, la nostra mare comuna, 
veiem també aquesta lluita; i aquelles fileres de monges tre¬ 
tes de ses cases per l'incendi i injuriades per la turba, són la 
gràcia perseguida per la concupiscència. La nostra persecució 
actual, la persecució d'origen maçònic, és un episodi de la 
lluita eterna; i els perseguits són també màrtirs, testimonis 
de la diferència entre el bé i el mal, que es resisteixen a la 
confusió, i més s'estimen morir que confondre el bé i el mal; 
perquè el bé és la irradiació de Déu, el calor i amor del qual 
és la vida cristiana. 


1. XV, 19. 

Per això el nostre Santíssim Pare Pius X, en sa Encíclica 
sobre San Anselm, es fixa tant en la necessitat de l’afirmació 
categòrica. La professió de principis és necessària. Sense 
principi no hi ha res possible, perquè el principi és el comen¬ 
çament, i les coses vives no existeixen sense un principi i base, 
i el fonament de la vida social, el ritme de les relacions hu¬ 
manes necessari per l’harmonia és la distinció entre el bé i el 
mal, entre la llum i l’ombra, i la bellesa, que és llum, neces¬ 
sita ombra; però mai s'han de confondre la llum i l'ombra, 
el bé i el mal. Sant Pau deia que era necessari que hi hagués 
heretgies; però les heretgies i la fe mai es podran confondre 
ni juntar, com tampoc la llum i les tenebres. 


IV 

Els Màrtirs donen testimoni de la Veritat 

Per això els màrtirs tenen el lloc summe, estan en el punt 
més excels en la gradació de les dignitats humanes; i la Iglé- 
sia posa la categoria dels màrtirs sobre totes les altres catego¬ 
ries de la santedat; perquè els màrtirs són testimonis fins a 
morir de la distinció entre el bé i el mal, i de la separació 
entre la llum i les tenebres. I quan un sacerdot rep la consa¬ 
gració episcopal, la Iglésia amb gran solemnitat li recorda 1 
que rep un ministeri de pau i de reconciliació, que ha d'exer¬ 
cir en paraules, obres i virtuts; però també amb gran severi¬ 
tat li intima que mai ha de confondre la llum amb les tene¬ 
bres, ni mai ha de dir bé al mal, ni mal al bé; i per això en 
la solemnitat de les presents circumstàncies socials alcem la 
nostra veu de Pastor d’ànimes, de director espiritual, per a 
recordar als fidels cristians que Déu Nos ha confiat, enmig 
de la nuvolada d’errors i d'heretgies que s'escampen pel nos- 

tre poble, el tribut d'amor que hem de pagar als homes i 
dones perseguits enmig de ciutats cristianes, sense altra culpa 
que la d'ensenyar en Nom de Jesús la distinció entre el bé i el 
mal, i la separació entre la llum i les tenebres. I la distinció 
entre el bé i el mal, i entre la llum i les tenebres, que la 
comprèn l'home amb les forces naturals del seu enteniment, 
per a confusió de la supèrbia humana la veiem ignorada, o 
almenys negada per homes instruïts i coneguts nostres, realit¬ 
zant-se avui altra vegada lo que l'apòstol Sant Pau deia als 
Romans d'aquells qui, per no voler reconèixer a Déu, eren 
entregats a aberracions contràries a la mateixa naturalesa 
humana. Així avui s’escriu, segons diuen, l'apologia de la blas¬ 
fèmia i de l'obscenitat, presentant-les com si fossin manifes¬ 
tacions d'una virtut i excel·lència humana contra el sentit comú 
de cristians i de gentils; perquè dits escriptors, avorrint a 
Déu, qui és llum dels enteniments, fan a les fosques el camí 
de la vida i prenen una cosa per altra, com aquell cec de 
l’Evangeli, que els homes li semblaven arbres qui caminaven. 
Senten el misteri de l’home, però no saben explicar-se'l. Co¬ 
neixen que les forces de la nostra naturalesa de vegades es 
manifesten d’una manera salvatge i grandiosa; corp una vege¬ 
tació sense cultiu en la naturalesa física, sovint té una ver- 
dadera grandiositat. Així Sant Agustí 1 explica que Moisès, 
portat d'amor patri, matant a l'egipci que insultava a un he¬ 
breu, que Sant Pau, encès del zel tradicionalista per la conser¬ 
vació de la sinagoga, perseguint a mort als cristians, denota¬ 
ven en aquests actes violents una gran potència per a la vir¬ 
tut, perquè diu el sant Doctor que això era vitium silvestre, 
naturaleses no cultivades, que al ser-ho manifestarien una 
gran fertilitat. Mes els nostres literats apologistes de la blas¬ 
fèmia i de l'obscenitat no tracten de naturaleses riques, però 
salvatges, sinó de misèries socials; no de voluntats enèrgiques 
i indòmites, sinó flaques; no dels fruits aspres de l'arbre de 

la muntanya, sinó de la lepra ciutadana, que, començant en 
les classes altes de major criminalitat, s'estén a les classes hu¬ 
mils i pobres que davant de Déu tindran molta excusa, 
però que, mancats de convencions socials, manifesten els seus 
vicis i passions amb formes més fastigoses, encara que de 
menor malícia que les classes elevades. 

I que la blasfèmia i l’obscenitat i l'odi a les persones i 
coses consagrades a Déu no és un vitium silvestre, no és una 
manifestació extraviada d’una naturalesa salvatge de gran 
potència, en tenim una prova amb els mateixos incendiaris, 
qui s'esbravaven en les cases de les monges consagrades a la 
beneficència, a l’ensenyança, a l'oració i la penitència, i fugien 
d'allà on trobaven resistència; i nosaltres sabem el cas d'un 
home sol,, amagat, qui amb dos trets de pistola, i encara sen¬ 
se bala, però que feia molt d’estrèpit, féu fugir una turba qui 
començava a encendre una casa religiosa. 


V 

Misèria dels perseguidors i dignitat dels Màrtirs 

Tot lo passat no és més que l'espectacle d’una gran misè¬ 
ria social que fa molt poc honor al nostre temps. És una altra 
manifestació de l'egoisme que regna en el món des de que en 
ell ha minvat l'amor de Jesucrist, que ens ensenya d'amar al 
pròxim com a nosaltres mateixos. És una demostració de la 
carència del treball espiritual, l'esforç humà per excel·lència, 
de la covardia, de l’amor a la platxèria, d’una quasi extin¬ 
ció de la dinàmica espiritual, usant el llenguatge dels positi¬ 
vistes; que per això la filosofia que vol la confusió entre el 
bé i el mal, i entre la llum i les tenebres, en sa última resolu¬ 
ció no significa més que fugir de la lluita indispensable, de la 
resistència, de l'esforç amb què havem de guanyar la corona 
de la victòria eterna, i que, de consegüent, significa l'ofusca- 

ció de la dignitat humana, que s'entrega sense resistir a la 
seducció de vils passions. 

Els màrtirs són els herois de la dignitat humana. La seva 
confessió, la seva afirmació, el seu sí, manté la diferència 
entre la Veritat i l'error, entre el bé i el mal, proclama a la 
Summa Veritat, la Summa Bondat i la Summa Bellesa con¬ 
tinguda en el Verb encarnat, Jesús Senyor nostre. Sense 
aquest sí, sense aquesta afirmació de la Veritat del Pare celes¬ 
tial i Déu omnipotent, que pronuncià solemnement el diví 
Redemptor, ratificant i segellant la seva declaració amb la 
marca de la seva sang, el món seria un caos, una confusió 
del bé i del mal, la corrupció i les tenebres dominarien al 
llinatge humà. Per això Jesús és el rei dels màrtirs, i els màr¬ 
tirs són un eco de la confessió de la doctrina de Jesús, mestre 
del món. 

A molts homes avui la confessió de la fe, el sí i Yamén 
a la doctrina de Jesús , 1 els sembla una tossuderia, una imper¬ 
tinència mancada d’il·lustració, i per ells, pels il·lustrats, el sí 
i el no, el decantar-se a totes les direccions, la indistinció 
entre l'error i la veritat, l’admetre igualment el bé que el mal, 
els sembla llibertat d’esperit, quan lo que significa és inutili¬ 
tat d’enteniment i torpiment de cor, és una flaquesa en el 
funcionament de l’esperit que porta a l’anihilació, que des¬ 
trueix la raó i acaba amb el nihilisme. El savi qui proclama 
el sí i el no és un no res, perquè el sí i el no es destrueixen; 
i els incendiaris, saquejadors i profanadors de tombes, qui 
han eixit en l'última persecució, són una generació nascuda 
de la conjunció del sí i del no, i per això són nihilistes, no 
saben lo que volen, no volen res; i son ideal és la destrucció, 
i en l'ordre pràctic i popular estan en perfet paral·lelisme 
amb la doctrina dels savis qui proclamen com l'última etapa 
de la civilització la destrucció del llinatge humà. 

Per això la doctrina catòlica, al rebel a Déu i gran blas¬ 
fem, a Satanàs, l’anomenat també enemic de la naturalesa 

humana; i els qui en el món segueixen la seva bandera, rati¬ 
fiquen la doctrina catòlica quan pretenen destruir la societat 
i l'obra civilitzadora dels segles, declarant-se de consegüent, 
enemics del llinatge humà. 

L'última persecució, tan miserable, ha produït una gran 
evidència i ha caracteritzat als perseguits posant-los en la ca¬ 
tegoria de màrtirs del Cristianisme, perquè els ha perseguit 
per deixebles de Jesucrist. No ha produït cap altra raó, ni ha 
perseguit a ningú més del món; ha respectat totes les opinions 
polítiques, econòmiques i socials; sols ha cremat lo que por¬ 
tava estampat el nom de Crist, els seus sagrats temples, pro¬ 
fanant els sants sagraments i destrossant les imatges de Jesu¬ 
crist, de sa santíssima Mare i dels sants, i els convents on vi¬ 
vien els servidors de Déu i cuidaven, instruïen o alimentaven 
als fills dels pobres. 

A vosaltres, sacerdots i religiosos, qui haveu vessat la sang 
o haveu sigut perseguits i robats; a vosaltres, religioses inju- 
riades, fins després de mortes, i llençades pels incendiaris de 
vostres cases, obligades a anar captant un aixopluc i un tros 
de pa, a vosaltres Déu us ha fet aquella gràcia singular que 
cada dia demanem al Senyor en el sant sacrifici de la Missa , 1 
i que els mundans són incapaços de comprendre: entrar en el 
gremi dels sants apòstols i màrtirs que patiren per Jesucrist. 
Diem en l'acte més solemne del sacrifici: 

A nosaltres pecadors, servents vostres, qui esperem en la 
multitud de les vostres misericòrdies, digneu-vos dar-nos al¬ 
guna participació i societat amb els vostres sants Apòstols 
i Màrtirs: amb Joan, Esteve, Maties, Bernabé, Ignasi, Alexan¬ 
dre, Marcel·lí, Pere, Felicitat, Perpètua, Àgata, Llúcia, Agnès, 
Cecília, Anastàsia i amb tots els vostres sants; en companyia 
dels quals, no per mèrit, sinó per misericòrdia, us preguem 
que generosament ens admeteu. Per Crist nostre Senyor. 
Amén.» 

Déu us ha admès en tan gloriosa companyia, en la compa¬ 
nyia amorosa dels qui patiren per Jesucrist. Estem segurs de 
que l'obra d’amor a Déu que començàreu a l'ésser perseguits 
pel Nom de Jesucrist, la continueu pregant pels vostres per¬ 
seguidors. Aquesta és la marca dels perseguits pel Nom de 
Jesús. Els altres perseguits maleeixen als seus perseguidors, 
els perseguits pels enemics de Déu preguen i fan bé als seus 
perseguidors. Jesús en la Creu deia al Pare celestial: «Perdo¬ 
neu-los, Senyor, que no saben lo que es fan .» 1 Sant Esteve, 
morint a cops de pedres, amb gran unció exclamava: «Senyor, 
no els poseu en compte aquest pecat .» 2 I aquesta unció i 
aquesta serenitat i aquest esperit d’amor els havem també 
trobat en les nostres caríssimes filles, les monges perseguides 
de Manresa, i en altres religiosos qui sofriren en l'última per¬ 
secució. Continueu l’obra de l'amor invencible. La passió de 
Jesús aprofità als amics i als enemics. Vosaltres, deixebles 
seus predilectes, qui haveu merescut aquesta distinció d'és¬ 
ser perseguits pel seu sant Nom, continueu pregant i fent 
bé als vostres perseguidors. 


VI 

Màrtirs de Jesucrist i del Poble 

Evidentment l’incendi i la destrucció amb preferència s'ha 
dirigit amb intel·ligent habilitat contra les iglésies, convents i 
institucions d'ensenyança i de beneficència que existien en 
barris populars, i tenien per objecte fer bé als obrers. Volen 
esborrar el coneixement i amor de Jesucrist de l’ànima i del 
cor del poble; i la Iglésia ha d'exercir amb preferència la seva 
missió de salvar i santificar al pobre. Així ho féu Jesucrist, 

així ho han fet tots els sants de la Xglésia i així ho havem de 
fer nosaltres els ministres d’Aquell, qui volgué ésser pobre 
i va enviar els seus apòstols a evangelitzar els pobres . 1 Totes 
les violències i persecucions, doncs, no ens han de separar 
d'aquest ministeri d'evangelitzar els pobres. Un poble cristià 
no es forma sense contradicció i persecució, i per això hem 
d’estar disposats a suportar-la; però, d’altra part, l’ànima del 
pobre té disposició i fecunditat especial per a la perfecta 
professió cristiana. El llevat del Cristianisme que conté la 
virtut i la força de tot el poble cristià, les ànimes santes de 
missioners, homes apostòlics, homes penitents i d'elevació 
d’esperit, dones qui es fan tota la vida esclaves dels malalts, 
dels pobres, dels vells, dels presos, de la infància desempa¬ 
rada per amor de Jesucrist, quasi la totalitat surten de la 
classe pobra, així com l'Evangeli parla de lo difícilment que 
es salvaran els rics, i diu: 2 «Ai de vosaltres, rics!»; de manera 
que, humanament parlant, es pot dir que l’esperit evangèlic 
en sa més alta perfecció encarna sempre preferentment en la 
gent popular i pobra, i qui vol posseir de debò aquest es¬ 
perit evangèlic, si és ric, aristòcrata o literat s'ha de 
fer pobre, humil i senzill d’esperit, perquè l'esperit de Déu, 
qui és l’esperit de l'Evangeli, no pot lligar amb les altisonàn- 
cies mundanes. 

Per això és més trist veure com la impietat va contra l’à¬ 
nima del pobre i la vol fer perdre, i en lloc de les sublimitats 
cristianes, de la dignitat de vida amb què l'Evangeli l'investeix, 
porta al poble pels camins de la blasfèmia, de la ira, de la 
concupiscència, de la destrucció i del crim, constituint-lo 
flagell i amenaça de la civilització, destinat a l’esclavitud, com 
està destinat a l’esclavitud tot poble qui no sap regir-se per 
les lleis de la raó i de l'harmonia en les relacions humanes. 

Vosaltres, caríssims perseguits, haveu sigut màrtirs de Je¬ 
sucrist i del poble, l’odi de la secta és contra Déu i contra el 

pròxim. No volen que el poble sia cristià. A França la injus¬ 
tícia de la llei és la que pretén exterminar el Nom dolcíssim 
del Redemptor Jesús del cor del poble; a Espanya la destruc¬ 
ció i l’incendi han manifestat evidentment el mateix propò¬ 
sit, i és que existeix unitat d'acció: l’enemic de Déu i dels 
homes és un mateix arreu del món. Mes nosaltres, homes i 
dones qui tenim la vida consagrada a Déu i al pròxim, havem 
de continuar la nostra obra, que és una obra eterna, que no 
s’acabarà fins al darrer dia del món. Si no existia el pecat, si 
les passions humanes no seguissin els camins torts de la 
maldat, si l'error no enganyés tan fàcilment als homes, si 
en el món regnés la Veritat, la justícia i l’amor, la Iglésia 
no seria necessària a la terra. La Iglésia és redemptora dels 
captius de l’error, de la ignorància i del vici, i com més abun¬ 
dant és l'error, la ignorància i el vici, la Iglésia també ha d'aug¬ 
mentar son zel, ses oracions i ses obres, per a complir la 
seva missió divina. No havem de refiar-nos de nosaltres ma¬ 
teixos, sinó confiar en Déu, únic i august Autor del bé, qui 
mai deixa d’assistir als seus ministres que humilment l'implo¬ 
ren. Totes les violències de la persecució no arriben a la for¬ 
ça que té l’amor de Déu en el cor d’aquells que Ell crida a son 
servei; ara mateix, en la persecució, la violència us ha tret de 
vostres cases, us ha perseguit, però no us ha vençut: el 
vostre esperit continua unit amb Jesucrist, vivint de la seva 
vida i dispensant als altres les gràcies de què la nostra religió 
és font inestroncable. 


VII 

Triomf de Jesucrist i victòria dels Màrtirs 

Vosaltres, caríssims perseguits, no teniu més força que la 
força de la fe, i aquesta és la victòria que venç al món, la vos- 

tra fe . 1 La fe és més forta que la impietat. La impietat és 
violenta i la fe és pacient; i la paciència perfecciona l’obra 
de Crist , 2 la santificació de les ànimes. A les catacumbes els 
primitius cristians ja representaven a Jesús amb el símbol 
d'Orfeu amansint les feres al so de la seva arpa. Jesús ha ven¬ 
çut moltes vegades les passions humanes més ferotges. Aman¬ 
sí a aquells romans qui es delectaven fent envestir als con¬ 
fessors de la fe per les bèsties en el Coliseu. Amansí després 
a aquells selvàtics habitants del Nord qui invadiren totes les 
parts de l’imperi, i sols mercès a Crist quedà com un caliu 
de civilització, que el Cristianisme féu renàixer després amb 
molta major dignitat i humanitat. Jesús, l'Orfeu diví, poblà 
aquelles selves del nord d’Europa de ciutats i poblacions i 
les adornà amb la gràcia cristiana; i aquest poble destructor, 
insubornat per les sectes, qui amenaça ara la civilització 
cristiana, serà també amansit per Jesús, el dolcíssim amic i 
Redemptor del llinatge humà: Jesús, el celestial Orfeu, amb 
el psaltiri de deu cordes de la Llei divina, d'una suavitat que 
encisa les ànimes i penetra els cors més durs, produirà la sa- 
biduria del cor, que és la sabiduria que governa als homes; i 
l’harmonia social vindrà solament per l’influx del psaltiri cris¬ 
tià, per aquella vella cantarella que consolava als nostres pa¬ 
res, com deia amb cert desdeny un dels corifeus de la impie¬ 
tat francesa. És que és l'única consolació humana. La filosofia 
social i política, els sistemes econòmics, l'art, la literatura i 
totes les ciències i disciplines humanes són insuficients, no 
basten a consolar als homes. Són dignes, són convenients, són 
necessàries, mes perquè resultin d’eficàcia en la humana har¬ 
monia, han de prendre el to que l’immortal Orfeu, Jesús, 
dóna amb son psaltiri de deu cordes, el to de l'amor. Es vol 
rebutjar la gràcia cristiana, i l’home i la societat sense aquesta 
gràcia, per gran que sia l'avenç material, per prodigis que 

produeixin les ciències naturals aplicades a la indústria, al 
comerç i al moviment mundà, no produiran la ciència i la 
sabiduria del cor, ni el consol de l’esperit. I de la gràcia 
cristiana únicament n’és dispensador Crist, i els seus minis¬ 
tres qui obren amb poders d’Ell. Torneu a obrir aquestes 
escoles, aquests establiments benèfics, aquestes iglésies que 
acaben d’ésser cremades i enrunades, torneu a fer sentir la 
suavitat de la Llei divina, que és la llei de vida dels religiosos 
i religioses que es fan esclaus de la infància, de la vellesa, 
de la malaltia dels pobres, i el diví Orfeu, Jesús, reproduirà 
l'etern miracle, i els qui destruïen i encenien se suavitzaran, 
i tornaran a cercar la dolça calor de l'amor cristià. 

El llinatge humà és movedís, contradictori, inconstant, i 
la confirmació en la Veritat i en el Bé no es troba a la terra. 
Sols és invariable i permanent lo diví, i per això la fe, que 
és una ensenyança divina, domina totes les situacions i èpo¬ 
ques, i el riu impetuós del temps no pot arrossegar-la, perquè 
és eterna, i qui no vol que el riu se l'emporti avall, s’ha 
d’agafar amb la fe, amb la roca incommovible sobre la qual 
fundà Jesucrist la seva Iglésia. I perquè la religió és eterna i 
el llinatge humà variable, inconstant i movedís, els ministres 
de la religió havem d'ésser pacients i prendre la lliçó del 
nostre dolcíssim Mestre. Jesús en el Calvari redimí al llinatge 
humà d'un sol cop, extirpant d’arrel els pecats de molts, com 
ens ensenya Sant Pau ; 1 i, no obstant. Ell volgué que el sacrifici 
de la Redempció es renovés, i que fins a la fi del món místi- 
cament se celebrés cada dia el sacrifici de la nostra redemp¬ 
ció, perquè així com rebrota la malícia humana, rebroti també 
la gràcia divina, destinada a curar les nostres deformitats 
morals. 

La persecució de l’últim juliol és un episodi de la lluita 
eterna que glorifica al Redemptor Jesús i humilia a la supèr¬ 
bia humana. En aquelles escenes els homes del món, en ge- 

neral, queden o repugnants o ridículs; els homes de Déu, els 
homes i dones consagrats al servei de Déu i del pròxim, re¬ 
signats, pacients i suportant la persecució i constants en son 
propòsit i vocació, quan es veuen reduïts a viure precàriament 
i injuriats, donen a Déu, als àngels i al món l’espectacle agra- 
dabilíssim de la força de la fe. I aquesta força de la fe conti¬ 
nuarà, i la constància en l'evangelització del poble es repro¬ 
duirà, perquè totes les generacions tenen necessitat de la fe; 
i així com el sacrifici de la redempció que oferí Jesucrist en 
el Calvari, místicament cada dia es renova en la santa Missa, 
les escoles, les iglésies, els establiments benèfics cristians s’al¬ 
çaran altra vegada pel bé corporal i espiritual del poble, per¬ 
què tota la malícia humana no és capaç d’estroncar la gràcia 
divina, i el tornar bé per mal, el fer bé a aquells qui ens in¬ 
jurien i persegueixen, és el distintiu del cristià, i principi fo¬ 
namental de la nostra Llei. 

És clar que la feina es llarga i les dificultats són grans, que 
la crema, saqueig i destrucció d'iglésies, convents i edificis 
d'instrucció i de beneficència que fou en poc temps com¬ 
pletada, exigeix generositat, despreniment i zel de part dels 
bons cristians; però les tempestats, si bé és cert que destruei¬ 
xen collites, de vegades també posen a la terra en condició 
de major fertilitat. Havem d’esperar molt de la caritat cris¬ 
tiana, i que aquells qui abunden posaran mida a la superfluï- 
tat per a ésser generosos envers les institucions que existien 
i que han sigut aterrades per odi a Jesucrist. És doctrina 
catòlica que Déu permet el mal, perquè d'ell en provingui un 
bé més excel·lent, i, de consegüent, els sacrilegis, els incendis 
i ruïnes excitaran als fidels cristians a la vida modesta, reco¬ 
llida, piadosa i caritativa. 

El col·lectivisme fi de què avui tant es parla, és necessari 
que es demostri, d’una manera digna i cristiana, en les pre¬ 
sents circumstàncies. El col·lectivisme que l'heretgia ha de¬ 
format és una idea de la revelació cristiana. Entre els homes 
hi ha una certa comunicació de béns i de mals, i l'un no es 
pot mostrar indiferent envers l’altre; el cristià té una mena 

de vida universal, lligada amb la vida de Déu i amb la de 
tot el llinatge humà. Ni les accions santes i heroiques, ni els 
vicis i delictes dels altres homes poden deixar d’influir en 
nosaltres; i, de consegüent, quan alguns dels nostres germans, 
extraviats i influïts per un mal esperit, han comès delictes in- 
famants que semblen impossibles en pobles cristians í ci- 
civilitzats, nosaltres hem de treballar en la reparació de tals 
delictes, i en l'expiació dels agravis comesos contra Déu Se¬ 
nyor nostre i contra les persones i coses que li estan consagra¬ 
des. La maldat dels enemics de Déu ha d’estimular-nos a la 
pràctica del bé i a l’amor del pròxim. L’odi d ells no ha d en¬ 
cendre odi en nostres cors, sinó amor. Del present conflicte 
n’ha d’eixir vencedora la gràcia cristiana. 

Havem dit en aquesta Carta que la present persecució 
no era altra cosa que una nova forma de la lluita fratricida 
de Caín contra Abel, de la concupiscència contra la gràcia, 
que era un efecte de l’enveja fraterna. I, no obstant, 1 estat 
sacerdotal i l’estat religiós està obert per tothom, i són infi¬ 
nitament més els pobres que no pas els rics els qui hi acudei¬ 
xen, i les iglésies cristianes són tant o més les cases dels po¬ 
bres que les dels rics. Doncs, ^de què ve l'enveja? ^Per què 
Caín persegueix a Abel? Perquè és agradable a Déu i disfruta 
del consol de la vida. Perquè sap dominar sos apetits i alesho¬ 
res la vida cristiana, i, de consegüent, més la vida religiosa, és 
una vida serena i de consol. Fins enmig de la tribulació i en les 
més fosques tempestats el Sol de justícia, Jesús Senyor nostre, 
fa arribar als seus els raigs suavíssims d’una calor vivificant i 
d'una llum claríssima. Durant les crudelíssimes persecucions 
de les tres primeres centúries de la Iglésia els cristians vivien 
una vida d’amor dolcíssim, de manera que també aleshores 
eren envejats dels seus perseguidors, i aquesta prerrogativa 
nobilíssima del consol del cor fou ja promesa pel Senyor Je¬ 
sús 1 a tots els seus deixebles, qui observessin amb fidelitat la 

Llei de vida. En les Cartes dels Apòstols, errants pel món 
predicant l'Evangeli per entre pobles enemics, s'hi veu clara¬ 
ment el goig intern de què disfrutaven, i fins el goig se'ls 
augmentava, quan eren perseguits i podien patir pel Nom 
de Jesús. 

I aquesta prerrogativa dels primers deixebles dura enca¬ 
ra, i durarà fins a la fi dels segles; i Nós havem oït de sacer¬ 
dots qui han missionat països salvatges, que els consols ma¬ 
jors de la vida els sentiren en aquells llocs de tants sofriments 
i perills; i les perseguides monges de Manresa ens manifesta¬ 
ven que enmig de la gran tribulació i desempar, sentien espe- 
cialíssimament les dolçures del consol celestial. 

Per això Caín avorreix a Abel. No sap dominar son furiós 
apetit que li desconcerta la naturalesa, i amb els instints des¬ 
viats persegueix al germà a qui veu serè i tranquil, seguint els 
rectes camins de la vida cristiana. 

Ara altra vegada, homes i dones perseguits pel Nom de 
Jesús, haveu d’ésser testimonis de la veritat de la nostra 
doctrina de salvació, de la invencible força de la fe cristiana. 
Haveu de burlar als vostres perseguidors amb la serenitat i 
pau de la vostra vida; ells han de veure en vosaltres homes i 
dones diferents dels qui produeix la terra, han de conèixer 
amb el vostre exemple l'excel·lència de la gràcia cristiana, 
que baixa del cel i omple els buits de la naturalesa i su¬ 
pleix els seus defectes. Que coneguin ells, amb nostre exem¬ 
ple, que la religió cristiana és l'únic remei i fortalesa que 
l'home té per a fer dignament el camí pel desterro d'aquesta 
vall de llàgrimes, i per a arribar amb tota seguretat al port 
de la vida eterna per entre les tempestats i perills del mar 
d'aquest món. En la humil barqueta del Pescador de Galilea 
tenim la seguretat de fer una feliç travessa; qui vol fer sol 
la travessa de la vida s’enfonsa en les ones furioses de les pas¬ 
sions humanes. 

Preguem humilment a l'Autor de la fe, Jesús Senyor nostre, 
perquè ens mantingui aquesta virtut i força divina, a fi que 
sapiguem vèncer totes les tempestats del món, i alcem els 

nostres ulls suplicants envers l’Estrella del mar, Reina dels 
màrtirs, vida, dolçura i esperança nostra, perquè amb la seva 
poderosa intercessió mereixem obtenir després de la lluita 
terrenal la corona immortal de la glòria i felicitat eterna. 
Amén. 

I suplicant a Déu Omnipotent que escolti la nostra pre¬ 
gària, us enviem a tots la Nostra Benedicció pastoral en nom 
del Pare t i del Fill t i de l'Esperit Sant t- Amén. 


Vic, 18 d’agost de l'any 1909. 

IV. Les concupiscències. 

NÓS, EL DR. D. JOSEP TORRAS I BAGES 
PER LA GRÀCIA DE DÉU I DE LA 
SANTA SEDE APOSTÒLICA BISBE DE VIC 

Al Clero i fidels de la nostra Diòcesi, salut i pau 
en Nostre Senyor Jesucrist. 

Fratres , hora est iam nos de somno surgere . 
«Germans, ja és hora d'alçar-nos de dormir.» 

(Romans, XIII, 11.) 


* Pastoral de Quaresma de Tariy 1910, exhortació a la pràctica de 
la virtut cristiana. 



510 


J. TORRAS I BAGES 


I 

Què és aquest món? 

Caríssims: 

La vida moderna, plena de complicacions, dificultats, pe¬ 
rills, excitacions dels sentits i de la imaginació, i de plaers 
seductors, posa als cristians en una situació d’esperit que no 
correspon a l'actitud que Jesús, nostre diví Salvador, volgué 
que tingués la nostra vida. Ja no solament des de Jesús, sinó 
de des l'antiguitat més llunyana, l'actitud de l'home creient 
ha sigut la d'un viatger, d’un pelegrí o romeu qui fa via i qui 
no es detura, qui passa sense preocupar-se, ni s'aferra a les 
coses agradables, ni s’esvera en les contràries; sinó que amb 
serenitat segueix la direcció de l’eternitat, on ha d'arribar 
dins d'un curt plaç. 

El cristià no és un home sedentari, és a dir, arrelat en les 
coses de la terra; certament hem de posar arrels, perquè la 
nostra vida ha d’ésser sòlida, constant, fecunda, no lleugera, 
superficial i mudadissa, però havem de posar arrels en Déu 
etern, la perfecció absoluta, perquè la nostra vida sia fecunda 
i de fonaments indestructibles. La llavor del poble cristià, el 
germen de la gran família cristiana el trobem, segons ense¬ 
nyança de la santa Mare Iglésia, en els patriarques de la Llei 
natural, qui habitaven en tendes movibles, i anaven peregri¬ 
nant amb la promesa de que havien de trobar una terra de 
repòs i de felicitat. 

Així hem d’ésser els cristians; i fins sens dubte entra en 
els paternals plans de la Providència, qui regeix als homes, 
la permissió de les revolucions, persecucions, destruccions i 
ruïnes que els nostres temps moderns presenten amb tanta 
freqüència. El nostre repòs no ha d'ésser a la terra; no hem 
de cercar en el món les nostres delícies. I ara que l’heretgia 
moderna pretén posar en el món el paradís de tots els goigs, 
ara que pretén edificar una civilització en la qual no hi hau- 

rà, segons ella, ni pobresa, ni sofriment, ni misèries de cap 
mena, sinó que la vida serà un convit abundant, on s’asseuran 
i satisfaran igualment tots els fills dels homes, ara en aquest 
temps d’il·lusió i de desesperació, d'enganyats i de desesperats, 
convé, estimats cristians, que ens fonamentem més en la Veri¬ 
tat, que s'estenguin les arrels del nostre enteniment í del 
nostre cor en la Veritat eterna, en Déu, únic verdader prin¬ 
cipi de vida. 

Perquè avui es demostra obertament aquell gran principi 
de l’Evangeli, 1 que qui en aquest món desordenadament esti¬ 
ma la seva vida, la perd; i que aquell qui la desprecia, la gua¬ 
nya. A la il·lusió correspon la desesperació; a l'universal con¬ 
vit de la vida a què crida una secta correspon la mort i la 
ruïna, que va sembrant pel món una altra secta. Blasfemen 
del cel, no es volen moure de la terra, que diuen que és el pa¬ 
radís, i la terra els escup fora, com la mar als cossos morts, i 
no poden resistir l’amargor del món. I el pelegrí del món, el 
cristià verdader qui confessa que la seva pàtria no és aquí 
baix, viu pacíficament a la terra, reposa sota la seva parra i 
la seva figura, com l’home fidel dels temps patriarcals, i es¬ 
pera serenament l'hora de juntar-se al seu poble, és a dir, 
a la multitud dels fills d'Adam qui pel camí de la veritat i de 
la justícia arribaren al repòs etern i foren introduïts a la 
casa del gran Pare de famílies, qui li agrada viure per sem¬ 
pre en unitat de vida amb les criatures qui l’amaren í serviren 
en aquest món. 


II 

Nostra vida interior 

Avui vivim molt fora de nosaltres mateixos. No ens recor¬ 
dem de nosaltres mateixos. L’egoisme de la vida material, de 

la vida present, l'avarícia de la vida fa que sacrifiquem la 
nostra vida verdadera. Tota avarícia és destructora de si ma¬ 
teixa, apilona medis de viure i es mor de fam; posseeix tre¬ 
sors i ella està flaca i dèbil, i es mata a si mateixa de mi¬ 
sèria. La cobdícia de la gent moderna, la concupiscència 
mundana treu als homes fora de si mateixos; la febre del 
comerç, l'epilèpsia de la política, les nerviositats literàries i 
artístiques, l'inflament de les convencions socials pertorben 
l’esperit de l'home i el desvaneixen i dissipen, de manera que 
es queda disminuït, complint-se avui, en l'exuberant vida ex¬ 
terna del segle xx, lo mateix que en la civilització monacal dels 
segles medievals, lo que deixà escrit l’immortal Tomàs de 
Kempis, en això eco de l'antiga filosofia gentílicia: «Quantes 
vegades só estat entre els homes, n'he tornat menys home.» 

L’antic filosop cercava pel món un home amb la llanterna 
a la mà; i realment en tots temps ha costat de trobar un 
home. És més fàcil trobar un filosop, un comerciant, un lite¬ 
rat o un artista, que no pas un home. Podem dir no sols que 
l'objecte final de la filosofia és formar homes, que la recta 
sociologia es dirigeix a formar l'home, sinó que la mateixa 
vinguda al món del Verb de Déu, l'obra de la redempció hu¬ 
mana, tota s'enclou en restaurar la nostra naturalesa desequi¬ 
librada, en formar a l’home. 

Per això la nostra principal diligència ha d’ésser formar- 
nos a nosaltres mateixos, i aquesta lliçó cristiana d'atendre en 
primer lloc a si mateix, avui queda confosa en la preocupa¬ 
ció universal d’arreglar la societat, d'arreglar el món, d'arre¬ 
glar l’Espanya. No hi ha cosa més desarreglada que aquella 
en què tots volen posar-hi les mans per a arreglar-la. Com 
és molt comú que aquell qui vol arreglar als altres es des¬ 
cuida de si mateix, s’oblida i s’ignora a si mateix; essent així 
que la primera de totes les ciències, que el principi fonamen¬ 
tal de tota filosofia, que és una regla primària de religió, és el 
conèixer-se a si mateix. La xifra de la humana perfecció, se¬ 
gons Sant Agustí, és conèixer-se a si mateix i conèixer a Déu. 

Tal vegada algú trobarà inoportuna aquesta pastoral en¬ 
senyança en un temps en què tot és parlar de sociologia, tot 
;són afanys per a trobar fórmules socials i polítiques per a 
resoldre els conflictes de la comunitat humana, en què la 
■societat sembla que es va a dissoldre, en què els polítics no 
s'entenen, en què la pau i l’ordre social perillen; i, no obstant, 
;aquestes mateixes causes fan oportuníssima l'ensenyança de 
.que l'home primàriament deu atendre a si mateix. Ja poden 
inventar-se i provar-se noves formes polítiques, ja poden fer- 
se combinacions econòmiques, ja pot intentar-se una nova 
■estructura social, que sempre serà una gran i verídica sentèn¬ 
cia el principi que assenta el nostre escriptor Francesc Eixi- 
menis, bisbe de Perpinyà, en sa Doctrina compendiosa : «Que 
no és res bo a l'hom, si ell en si no és bo.» 

Quan en un país o en una època les coses van malament, 
quan la societat es relaxa i dissol, sempre és perquè l'home 
s’ha desvirtuat, com quan una tela s'esquinça és per culpa de 
les malles; i com el nostre ministeri pastoral té per principal 
■objecte treballar en la formació de l’home, i com per a entrar 
.en aquella sublim societat dels gloriosos ciutadans de la 
pàtria eterna, hem d'ésser homes conformats amb l'Home 
'Crist Jesús, 1 qui és el cap i l'exemplar del llinatge humà, ara 
a l'acostar-se el sant temps de la Quaresma, que la Iglésia 
■dedica a la renovació de la vida cristiana, cridem als homes 
al recolliment, a la reconcentració i reflexió, a que surtin al¬ 
guns moments del bullici de la vida, de l’agitació del comerç, 
de les controvèrsies de la política, per a pensar en sí mateixos 
i adobar la pròpia vida individual en relació a la vida eterna, 
amb la seguretat de que ni el comerç, ni l’agricultura, ni la 
indústria, ni la política, ni qualsevol que sia l’art que profes¬ 
sen hi perdrà en aquest recolliment, en aquesta reconcen- 
tracíó, en aquest temps dedicat a la pròpia perfecció, a l’or- 
■ denació de la pròpia vida, puix il·luminada aquesta amb la llum 

dels pensaments eterns, prendrà l’orientació convenient i ob¬ 
tindrà una major fecunditat. 

Sant Pau, 1 dirigint-se al seu deixeble Timoteu, bisbe, i, de 
consegüent, que tenia una obligació molt estreta de fixar-se 
en els altres i de viure en relació amb ells, i de consagrar tot 
el seu cor a l'amor i al bé del pròxim, li diu no obstant: «Vi- 
gila’t a tu mateix»; i Nós consideraríem fer un gran bé a la 
societat cristiana, en tots els seus elements, a la política, a 
la indústria, al comerç, a la ciència, si obteníem que els qui 
llegiran aquesta Carta es vigilessin a si mateixos, vivint una 
vida interior. 

La vida interior ara és molt difícil. Es viu al carrer, en el 
tràfec del món, en l'agitació contínua, amb una viva sol·licita- 
ció d’estimulants externs, i l’home surt de si mateix i difícil¬ 
ment entra en si. Viu enagenat, perd la pròpia autonomia i 
fins la seva personalitat, vivint a l’influx dels corrents conti¬ 
nus d’impressió que rep de fora. 

El sant temps de la Quaresma està destinat entre els cris¬ 
tians a acumular vida pròpia. «Jo he vingut, deia Jesús Senyor 
nostre, perquè tingueu vida, i vida abundant». 2 És ric aquell 
qui té cabals propis; qui viu del comú, a expenses dels altres, 
no té vida pròpia, és com la canya que es mou a tots els vents, 
però no té una direcció personal. Les riqueses de l'ànima són 
les virtuts, les quals cada home se les ha de guanyar amb el 
seu esforç, amb el seu treball, ajudat de la gràcia divina; i 
encara que la gràcia és un pur do de la generositat del Senyor 
envers les seves criatures, nosaltres, no obstant, és necessari 
que la sol·licitem amb una pregària i oració humil i constant. 


1. I Timoteu, IV, 16. 

2. Joan, X, 10. 

III 

Treball i lluita 

Tota riquesa s'adquireix per medi del treball; però el tre¬ 
ball intern de l'home per a adquirir la riquesa espiritual, que 
consisteix en la virtut, en la perfecció i en la santedat, és 
molt més fatigós i difícil que el treball amb què els homes 
acumulen la riquesa material. El treball espiritual exigeix una 
energia sublim: per això hi ha tan pocs sants en el món. Tot 
cristià ha d'ésser un vencedor del món. Sant Pau 1 volia que 
cada cristià fos un atleta, i deia que solament el qui sortia 
guanyador del certamen de la vida mereixia la corona de la 
glòria eterna. 

Considereu ara, caríssims, el per què Déu permet les per¬ 
secucions i calamitats en la seva Iglésia. Vol que els seus fills 
per adopció, vol que els cristians sien atletes, i l'atleta sols 
arriba a ésser-ho amb l'exercici de la força. Les forces, lo ma¬ 
teix les espirituals que les físiques, si no s'exerciten dismi¬ 
nueixen; per a augmentar, per a multiplicar les forces han 
d’exercitar-se. La pau té també els seus inconvenients; i enca¬ 
ra que és el bé més excels, i la pau definitiva i perpètua en 
el si de Déu és el premi i recompensa que esperem en l'altra 
vida: en la vida present, en el món, mentre l'home no ha 
expel·lit de si els mals humors de les passions i concupiscèn¬ 
cies que tenen alterada la nostra naturalesa, la pau fins pot 
ésser corruptora: Pacis malis vexati, diu el nostre filosop Lluís 
Vives. Amb la pau augmenten les comoditats, convertint-se en 
refinaments, i arriben a l’excés l'amor al luxe, les vanitats 
mundanes, la supèrbia dels rics i dels savis; els enteniments 
s’il·lusionen, les imaginacions es perverteixen, els sentiments 
s'efeminen, els costums es materialitzen i la massa humana 
necessita un remenament fort; l'arbre s'ha d'esporgar per a 
renovar-se i donar fruit. 


1. I Corintis, IX 24. 

Els homes qui no tenen fe, qui no participen de la ciència 
de la vida que ens ensenya el Verb de Déu, no poden tenir una 
idea verdadera ni de la vida mundana ni de la vida eterna. El 
concepte de la vida el mateix Déu ha tingut d'ensenyar-lo als 
homes. La vida temporal i la vida eterna són antitètiques; i, 
no obstant, l'una és preparació de l’altra: són l’estat prepa¬ 
ratori i l’estat definitiu de la humanitat. Tota formació o pre¬ 
paració és laboriosa, difícil i pesada, és un trànsit; però 1 es¬ 
tat definitiu és pacífic i satisfactori; és una situació de repòs, 
perquè ja s'ha arribat a la perfecció. 

Per això, perquè els homes a la terra no confonguin les 
idees, perquè no s'adormin, necessiten l'estímul de la contra¬ 
dicció, puix les contrarietats a la vida la revifen, com els cops 
treuen foc de la pedra viva, perquè la contradicció, el contrast 
i l’oposició és una llei natural de la vida mundana. 

La beatitud, la felicitat, el repòs actiu és impossible en 


aquest món; en aquest món s'ha de patir, i el pitjor mal que 
en aquest món es pot fer a l'home, és que se li faci creure 
que aquí pot ésser feliç. En tota època en què els homes es 
creuen que en aquest món poden ésser feliços, abunden en 


gran manera els desesperats. Per això els cristians comencem 
per posar com base de la vida la conformitat, i d ella fem 
la regla summa de la santedat, de la pau, del consol íntim; 
de la felicitat relativa que podem tenir en aquest desterro del 


món els qui esperem una vida eterna. 

El paradís a la terra fracassà en els principis del nostre 
llinatge, segons ens ensenyen les Sagrades Escriptures, i fra¬ 
cassaran els assaigs de restauració o instauració del paradís 
terrenal que volen intentar els actuals utopistes. Els fa nosa 
en ses generoses aspiracions el pecat original, que és el corc 
de la substància humana. Devem els homes estudiar la mane¬ 
ra de fer menys dura la vida terrenal; és una noble tendència 
que ha d’ésser favorida, la d'estendre a tot el llinatge el major 
benestar possible; però el deixeble de Jesús ha de clamar con¬ 
tra els qui enganyen al món, fent-li creure que és possible 
desterrar d’ell la pobresa, el sofriment, la ignorància i el pe- 

cat. Devem lluitar contra aquestes misèries, però aquesta llui¬ 
ta és perdurable, i la victòria completa sols l’obtindrem a 
l'hora de la mort, a l’entrar triomfants per les portes de la 
Glòria. 

La lluita ennobleix, i així ho han cregut totes les genera¬ 
cions humanes, i així ho proclama el sentit comú. Tenim con¬ 
temporanis que pretenen restablir per medi de reglaments 
socials la pau perpètua entre els homes, rectificar totes les 
corbes, aplanar tots els cims, fer desaparèixer les muntanyes, 
i així convertit tot el llinatge humà en una immensa planura, 
ï en el nostre llinatge ha d’haver-hi alts i baixos. La nivellació 
absoluta en l’ordre moral és l’alteració de l'ordre moral, és 
la ruïna de la sublim arquitectura espiritual del nostre lli¬ 
natge, és la destrucció de l’harmonia; ruïna que no pot ser 
durable, perquè la naturalesa és invencible, i l'home no té 
poder per a fer-la d'altra manera de la que és. Si una força 
violenta la pertorba, esborra ses formes externes; com no 
podrà canviar la llei de la naturalesa, passada la violència el 
cos social recobrarà les formes corresponents, perquè la llei 
orgànica del nostre llinatge no depèn d'un legislador humà. 
És com si del món físic es volgués fer desaparèixer la dife¬ 
rència entre la nit i el dia, entre l'hivern i l'estiu, entre els 
plans i les muntanyes, entre països secs i països humits, que en 
lloc de fer del món un paradís terrenal, en resultaria el país 
del fastigueig, de la misèria i de la mort. 

La sabiduria revelada constantment ha ensenyat que la 
vida humana era una lluita; fins l'examen de la nostra natu¬ 
ralesa comprova la discòrdia intestina entre els elements que 
la formen; i la història amb els fets que ens relata ratifica les 
ensenyances de la revelació, que ens diu que el nostre llinatge 
s’inaugurà a la terra amb una lluita en la qual caigué esclau; 
que mentre la humanitat viu en el món unida amb Jesucrist, 
lluita per a redimir-se, i que el desenllaç serà una lluita en la 
qual hi haurà vencedors i esclaus. La més sublim harmonia 
enclou conflictes insolubles a la terra, de manera que la dra- 

màtica més alta ens proposa la poesia tràgica, que sol acabar 
amb un desastre, com la més excelsa de totes les poesies. 

És una mania la dels nostres utopistes qui volen excloure 
la lluita de la nostra naturalesa, esborrant la diferència entre 
el bé i el mal, i conciliant la veritat i l’error. El dominí ab¬ 
solut del bé o del mal aquí a la terra és impossible: per això 
el món mai serà una bassa d’oli. La pau perpètua no serà un 
fet mentre els homes sien racionals i no estiguin confirmats 
en la gràcia, perquè la raó sempre farà diferències entre les 
coses, i l'estímul que ens fa cercar la veritat i el bé forma 
part essencial de la nostra naturalesa, i encara que els més 
nobles estímuls de vegades s'extravien i fins sembla que que¬ 
den extirpats, no obstant les amputacions fetes a la natura¬ 
lesa mai resulten definitives, i a son temps rebrota la saba 
que el Criador infongué a sa criatura terrenal més noble, 
essent com un reactiu que obra en la consciència humana i 
destria el bé del mal. 

De consegüent, és inútil pensar en suprimir la batalla de la 
vida, puix si la lluita és natural i intrínseca a la nostra vida, 
lo lògic, lo convenient, útil i pràctic es disposar-se per a ob¬ 
tenir victòria, si no volem quedar fracassats. Els sants tots 
han sigut grans lluitadors; els amants de la comoditat, del 
plaer i de la dolça inèrcia són sers inferiors, inútils, rudimen¬ 
taris; l'alta vida cristiana en ells no pot desplegar-se, com no 
es desenrotlla en aquells infusoris qui viuen en les aigües en- 
tollades i pantanoses de certs estanys. El nostre mestre i 
capità, Jesús, nostre dolç Salvador, va al davant en la carrera 
de la vida; la seva victòria és la nostra victòria, i en el cer¬ 
tamen de les passions, contradiccions, persecucions i vicis 
de la vida, sols amb la seva gràcia, amb el seu exemple i amb 
la seva doctrina podrem obtenir el premi i corona que Ell 
prometé als seus deixebles. 

L’activitat i l’energia de l'esperit són la primera condició 
del cristià. El cristià és un combatent; i és doctrina comuna 
en la Iglésia de Déu que el cristià qui no vol combatre és ja 
vençut. Sant Ignasi de Loiola usa una frase de gran profun- 

ditat quan, parlant del pecat dels àngels, diu que fou perquè 
no volgueren ajudar-se de sa llibertat, per a complir son 
deure envers el Senyor. L’home, per a obrar bé, ha d’esforçar 
la seva llibertat, ha de sobreposar-se, ha de dominar, i si no, 
ell queda dominat, vençut i esclau. El pecat és sempre una 
derrota, un fracàs, una flaquesa. Per això la pietat del pobre 
cristià compadeix als pecadors, i al pregar per ells els anome¬ 
na els pobres pecadors. El pecador més brau és un infeliç 
qui ha perdut la llibertat; l’instint cego se li ha sobreposat 
a la raó. De dues forces, l'una cega i brutal, l'altra lluminosa 
i racional, aquella ha vençut, ha sigut més forta i ha dominat i 
ha transformat a l’home invertint l'ordre, puix la raó, que 
és la directora, ha quedat atropellada i sotmesa a les forces 
inferiors de l'home. 


IV 

Les concupiscències 

Les concupiscències són uns estímuls vitals i excitants de 
l'activitat necessària per a vèncer les dificultats que presenta 
el camí de la vida; però si surten de mare, si ofeguen la raó, 
la criatura racional queda esmortuïda. L'Antic Testament està 
ple de símbols i figures admirables de la vida espiritual de 
l'home; és com un croquis que el Nou Testament havia d'ex- 
planar, és com una llavor o germen de la vida cristiana. Men¬ 
tre l'antic poble de Déu peregrinava pel desert, sentí una con¬ 
cupiscència desfrenada; les grans manifestacions divines l'ad¬ 
miraven transitòriament, però el cansava el senzill aliment 
amb què Déu el sustentava, i enyorava les carns d’Egipte. 
Sentí el deliri de la carn, i plorava i importunava demanant 
carn. «Jo te la daré, digué el Senyor, amb abundància fins 
que et surti pel nas i te n’enfitis»; 1 i víctimes de ses concupis- 

cèncics en cl desert moriren, i sos sepulcres, diu l’historiador 
sagrat, s’anomenaren sepulcres dc la concupiscència. 

Així en el món actual, sobretot en les grans ciutats, veiem 
molts sepulcres de la concupiscència. La mort entra a molts: 
homes per la via de la concupiscència, de la sensualitat i de 
la vanitat, pel desfrè de la carn o de la raó. Homes qui cer¬ 
quen la pau en l'aliança amb l’enemic. Es cansen de lluitar, 
no saben resistir i s’entreguen a l'adversari. Els materialistes : 
i els racionalistes són uns vençuts, no han sabut resistir al 
desfrè de les concupiscències de la carn i de la raó. Volen" 
menjar més de lo que es pot pair; la gana els enganya. Són 
com els infants qui, faltats encara de raó, es guien per l'instint, 
i l’instint els enganya, mengen més de lo que poden pair i 
moren d’un enfarfec. El temps de la nostra vida aquí a la. 
terra és una infància, i els instints, tant carnals com racio¬ 
nals, no poden satisfer-se plenament perquè la naturalesa no 
ho pot suportar; la nostra present existència no està encara 
ben desplegada; en una altra vida, a l'arribar a la plenitud de 
la vida, l'instint de la felicitat se satisfarà amb gran delícia, 
segons les exigències de cadascú. La nostra capacitat s’esten¬ 
drà a proporció de la felicitat obtinguda, i restarem allà en 1 
perfet i etern equilibri. 

Tots els sepulcres de la concupiscència que veiem en aquest 
món, tots els homes a qui veiem morts a mans dels seus 
desigs desfrenats, tant del cos com de la raó, és perquè han 
perdut l’equilibri, no s'han sabut posar mida, no han volgut 
reconèixer la mida de les seves forces, tant racionals com 
corporals; i la vida cristiana es desvaneix en tot home volun¬ 
tàriament desequilibrat. El mèrit amb què ens fem mereixe¬ 
dors de la vida eterna consisteix en mantenir en nosaltres 
mateixos l'equilibrí, que sols podem obtenir mitjançant la 
lluita. Una lluita interna molt difícil, invisible, misteriosa i 
que mai s’acaba. Dura tant com la vida. Sant Pau 1 haviai 

tingut admirables comunicacions i revelacions divines, i el 
seu cor era encara un camp de batalla. Sentia en si mateix 
dues lleis contràries, era arrossegat per dues forces contra¬ 
dictòries i oposades, anava allà on no volia, lluitava com un 
atleta formidable, però necessitava l'auxili de la gràcia, i ales¬ 
hores, amb la unció de la gràcia celestial, era invencible i 
tot ho podia. 1 

Fins a l’hora de la mort la Iglésia no canta als seus fills 
el requiem aetemam, fins aleshores no tenim dret al repòs. La 
profecia hebraica, lo mateix que la revelació cristiana, estan 
plenes d’aquesta idea: podem dir que és un principi formal 
de tota la nostra santa religió. La lluita està en el fons de la 
vida cristiana, com està en el fons de la naturalesa humana, 
i és un principi i font de noblesa per l'home. Tota noblesa 
ix de la lluita. La santedat, la ciència, tota distinció, fins la 
mateixa riquesa material suposen lluita. I en l’ordre social el 
predomini polític, les aristocràcies, les classes privilegiades 
són l’efecte d’una selecció que ha resultat d’una lluita, puix els 
qui han obtingut victòria es queden amb el domini. 

Veu’s aquí, caríssims, una coincidència entre la filosofia 
dels positivistes i la sublim filosofia del Verb de Déu. Aquells 
parlen de la lluita per l'existència i de la selecció necessària 
per a la perfecció dels sers, i aquesta lluita i aquesta selecció 
són com una ombra i figura inexactes de la Veritat eterna, del 
procediment necessari per la perfecció cristiana i per a obte¬ 
nir la vida de la immortalitat. Tota la vida i l’ensenyança de 
Jesucrist ens prediquen aquesta doctrina de la lluita i de la 
selecció. Ell és el príncep dels nous atletes qui han d’ennoblir 
la terra. Els gentils havien entrevist de lluny aquesta noblesa 
que resulta de la victòria de l’esperit, de la raó i de la virtut, 
aquesta forma eterna de l'excel·lència humana, superior a les 
modes i als oportunismes i als èxits mundans, havien entrevist 
a Déu obrant en els homes, en morts triomfals i en befes glo- 

rioses; però mai la raó humana hauria pogut imaginar a Déu 
fet home, coronat d’espines, revestit d'un irrisori mantell i 
escopit a la cara i sentenciat a mort. 1 és perquè fins a Jesús 
ningú havia cregut que la mort fos vencible: abans d'Ell la 
mort tot ho vencia, després d’Ell la mort és vençuda per la 
fe i l’amor. 


V 


Jesucrist és l'atleta típic 


La victòria de la mort sols l'ha obtinguda Jesucrist, per¬ 
què fora d’Ell no existeix la immortalitat: per això Ell és i 
serà el sol rei del llinatge humà. L'apòstol Sant Pere diu que 
Jesucrist s’empassà la mort. 1 Els primitius perseguidors deien 
dels nostres pares en la fe, dels primitius cristians, que eren 
deixebles d’un Jesús que, després de mort, els seus deixebles 
deien que vivia. Si Jesús fos mort no seria perseguit, puix 
ningú és tan faltat de sentit comú que persegueixi a un 
home mort dos mil anys enrera; i si els sectaris, si els tirans 
i dèspotes, si els enemics de Déu persegueixen a Jesús, és per¬ 
què estan convençuts de que és viu i de que obra en el llinat¬ 
ge humà. Tot lo mort perd la virtut; lo que és mort no pot 
ésser font de vida, i de Jesús ix un corrent de vida, la vida 
cristiana, de la qual participen milions d'homes de totes parts 
del món, qui reben d’Ell el ritme de vida. 

Pròpiament Ell és l’únic i etern atleta del llinatge humà. 
Consubstancial amb Déu, Ell és l'únic entre els homes qui 
combat per la glòria del Pare celestial. El nostre Llinatge ha 
produït homes qui han dat testimoni de Déu amb eloqüèn¬ 
cia, filosops, poetes i oradors, però son testimoni no sol ésser 
constant; per a donar testimoni complet d'una cosa és ne- 

cessari haver-la vista, i a Déu solament son Verb l'ha vist: 
per això dins del llinatge humà el testimoni invencible de 
Déu, els atletes de Déu, tant en l’antic poble com en el poble 
cristià, són únicament els deixebles de la revelació del Verb. 
El mateix Redemptor ho deia: «Ningú arribarà al Pare sinó 
per medi de Mi.» 1 

En definitiva, avui ^quin altre defensor de Déu queda, 
fora de Jesús? 

Per això tots els enemics de Déu combaten i perseguei¬ 
xen a Jesús. Els uns neguen que Jesús hagi existit, avui aquests 
són poquíssims; els altres diuen que era un home extraordi¬ 
nari i res més, i n'hi ha que el befen i injurien per mal home. 
Tots contra Ell i Ell contra tots. Ell serà pròpiament l'únic 
vencedor a l'hora de la definitiva victòria sobre els enemics de 
Déu. Perquè nosaltres, els qui lluitem al voltant i a l’amor 
de sa divina Persona, <-què som? D'Ell rebem la força, d'Ell 
rebem les armes, no som altra cosa que lliures instruments 
de son poder. Si Jesús fos mort, ningú combatria per Déu. 

D’altra banda, totes les Sagrades Escriptures van plenes 
d’aquesta veritat de que Jesús és l’únic i ver herald de Déu; 
en el Vell Testament l’esperança en l’Ungit del Senyor, en el 
Crist qui havia d’establir per tota la terra, en totes les na¬ 
cions, el regne de Déu és el sentiment dominant, i fins és la 
raó d’ésser de la Llei i dels profetes; i en el Nou Testament 
la veu vibrant del dolcíssim Jesús no és altra cosa que una 
afirmació perpètua de que la seva missió exclusiva en aquest 
món és la d'establir en la terra el regne del Pare celestial; i 
els fets de la història humana i l'evidència de la història 
contemporània demostren per oppositum la mateixa veritat, 
puix la potència enemiga de Déu, la superstició i la impietat, 
dirigeixen totes les seves forces adversus Dominum et adver- 
sus Christum eius: l’anticristianisme és l'ateisme, així com 
l’anticrist és l'enemic de Déu. 


1. Joan, XIV, 6. 

^Per què Jesucrist és avorrit d'una part d'homes? Per què 
té la investidura de Déu, perquè és l’ungit del Senyor, i ha 
vingut al món per a establir en ell el regne de Déu. Ell en si 
és amable, el més amable i hermós entre els fills dels homes; 
té uns atractius que cap més home ha tingut; si només fos 
home, fóra estimat de tots els homes, com ho són Sòcrates, 
Plató o el Budha Gotama; ara és avorrit a mort per una part 
d’homes, no en quant home, és avorrit en quant Déu. 

Veu's aquí, caríssims, el gran misteri d'iniquitat que tro¬ 
bem en el món de des el principi, el conflicte entre el bé i el 
mal, la lluita sempiterna entre la llum i les tenebres, que ha 
perseverat en ell, i que a l’últim dia el conflicte quedarà re¬ 
solt en la definitiva i perfecta separació entre el bé i el mal, 
entre la llum i les tenebres, entre Crist i Belial; com quan, des¬ 
prés d'una gran batuda a l'era, el gra és separat de la palla, 
així els elegits seran separats dels reprovats. 

Però fins aquell dia és necessari que sostinguem la lluita. 
El bé i el mal estan barrejats en el món exterior, en la socie¬ 
tat de què formen part, i fins en la nostra regió interna, en el 
nostre món interior; i així com el regne de Déu en la societat 
humana té contradicció, i sofreix impugnació contínua i la 
lluita mai s'acaba, també en el regne de Déu que portem 
dins de nosaltres, en la nostra regió interna, en el misteri 
de la nostra consciència, les lluites són tremendes, el bé i el 
mal mai acaben de rendir-se totalment ni l'un ni l'altre en 
aquest difícil i misteriós certamen: per a guanyar la palma 
del bé la nostra voluntat ha d’ésser atlètica i ungida amb la 
virtut de Déu. 


Les grans lluites són espirituals 


Les grans lluites humanes de des el principi del món són 
lluites d’esperits; en el principi de l'univers de les criatures 

s'inaugurà la lluita d’esperits, i la lluita final serà una lluita 
d'esperits, i fins totes les lluites que en la societat dels homes 
hi ha hagut, fins les lluites de la carn, són lluites d’esperits; i 
per això els grans sants que Déu ha enviat al món per a 
mestres espirituals del nostre llinatge parlen llargament del 
discerniment d’esperits i ensenyen una tàctica espiritual pels 
combats de la vida; i Sant Pau, donant-nos regles per a co¬ 
nèixer l'enemic amb qui hem de lluitar, ens diu clarament: 1 
«La nostra lluita no és solament contra la carn i la sang, 
sinó contra els prínceps i potestats, contra els esperits qui 
regeixen aquest món de tenebres.» És clar que hem de sofrir 
les instigacions de la carn, però la carn sola fóra prompta- 
ment vençuda. La carn no sap lo que es fa i l'esperit la go¬ 
vernaria; però ella és un instrument de guerra en mans d'un 
enemic formidable, i per això aquest suscita doctors de la 
carn. En èpoques passades eixiren ordres de cavalleria qui 
defensaven l’espiritualisme humà, una poesia que l’exalçava 
de vegades fins al ridícul; però en nostres temps existeixen 
sectes i doctors qui declaren que la carn ha d’ésser la senyora 
dels homes, la summa aspiració del llinatge, de manera que 
l’home s'ha de dignificar per la carn, perquè fora de la carn 
no hi ha res més ni a la terra ni al cel. L'home, segons ells, 
és tot de carn; i en aquesta suposició, vivint l'home carnal- 
ment, es reprodueix el fet del nostre primitiu llinatge, 2 que 
l’esperit de Déu s’extingeix en l'home carnal; per això els ene¬ 
mics de Déu es valen de la carn per a ofegar l'esperit, puix 
el regne de Déu és un regne espiritual, i l’atleta cristià, tant 
per les lluites externes com per les internes, per a obtenir 
victòria s’ha de valer d’armes espirituals. 

L’atletisme espiritual dels cristians és evident en tota 
la pràctica ascètica, i en tota la tradició catòlica i eclesiàstica. 
La lluita espiritual és la lluita humana. Si la lluita humana no 


1. Efesis, VI, 12. 

2. Gènesi, VI, 3. 

fos espiritual, si la lluita fos solament de cïbis et venereis, 
seria lluita bestial, com ensenya Sant Tomàs; però encara que 
en el nostre llinatge aquelles concupiscències tenen una força 
formidable, és una força subjecta a altra força i dirigida per 
aquesta, 1 puix en definitiva es tracta de quin esperit preval, 
qui domina en el món, qui ha d’ésser el Senyor de l'home, 
qui s’ha d’emportar l'adoració de l'home; perquè l’adoració 
és una necessitat, i al món sempre hi haurà o ídols o Déu; i 
la força contrària a Déu, qui vol destruir el regne de Déu sus¬ 
cita ídols: l'adoració de la criatura per a derogar l'honor del 
Criador de totes les criatures. Avui mateix veie mels esforços 
de la secta per a abolir el venerable culte de Déu; però és 
per a suplir-lo amb les moixigangues del culte maçònic, amb 
què vol satisfer la necessitat individual i social de l’adoració. 

La lluita social moderna sembla a primera vista que és 
una lluita de classe, que es redueix a una competència eco¬ 
nòmica, a la manera com la riquesa ha de distribuir-se entre 
els homes. Si així fos, la Iglésia no tindria de fer altra cosa 
sinó conciliar els esperits, suavitzar les relacions entre els 
diferents elements qui contribueixen a la producció de la ri¬ 
quesa, perquè arribessin a entendre's. Però la qüestió eco¬ 
nòmica s'ha embolicat amb l’ateisme, i els doctors de la secta 
volen fundar el seu sistema econòmic i social en la negació 
de Déu. És a dir, sempre, lo mateix en l'home individual 
que en l'home social, la lluita carnal o material està sostin¬ 
guda pels esperits. La matèria no és capaç de lluites, és ca¬ 
paç de transformacions, de variacions, de noves formes; però 
el sentit comú dels homes a les evolucions o revolucions del 
món material mai les ha anomenades lluites, sinó transfor¬ 
macions geològiques. Les lluites són pròpies dels àngels i dels 
homes, i per metàfora i semblança algunes vegades de les 
bèsties. 

La lluita típica, irreconciliable, eterna, és la lluita espiri¬ 
tual; en ella no hi ha componenda possible: és la lluita en- 

tre el bé i el mal; és com la llum i les tenebres, que mai po¬ 
dran pactar aliança, perquè tenen un exclusivisme mortal, i 
mai faran les paus, l’un mata a l’altre i no poden deixar de 
matar-se. Sols la infinitat i l’omnipotència de Déu pot tenir el 
mal encadenat, permetent-li la seva acció fins on plau a l'eter¬ 
na Sabiduria pel compliment dels seus inefables designis en 
l’univers de les criatures. L’atletisme cristià neix de la real 
existència del mal en el nostre llinatge. Si no hi havia diferèn¬ 
cia entre el bé i el mal, entre la veritat i l'error; si fos exacte 
el sistema de la identitat absoluta, que ha embaucat una 
bona part d'Europa, no existiria l'atletisme. L'atleta ho és 
perquè ha de dominar un obstacle, i amb l'oposició es des¬ 
pleguen les seves forces tant del cos com de l’ànima. De 
manera que el verí de la guerra en l’estat actual del nostre 
llinatge, l’home individual el porta injectat en les entranyes 
del seu ser, i existeix igualment en la substància de la socie¬ 
tat o comunitat humana, formant part del ritme vital, fins 
al punt de que temporalment es podran curar els símptomes 
visibles o externs, però que després es manifestaran altra ve¬ 
gada, puix responen a una situació de la naturalesa, i sobre 
la naturalesa ningú hi té acció eficaç, fora de son Criador. 

L'antic adagi: «Si vis pacem para bellum. Si vols la pau 
prepara't per a la guerra», és d’una veritat indubitaole. Un 
gran sant, home pacífic per naturalesa i per gràcia, Sant Felip 
Nerí, d'una suavitat encisadora, deia que el regne dels cels 
no s’havia fet pels covards, és a dir, que tothom havia de llui¬ 
tar sí volia obtenir la victòria. I Sant Felip és sols un ressò 
de Jesús, el més dolç i suau d'entre els fills de l’home, quan 
deia: 1 «No só vingut a portar la pau, sinó l’espasa; és a dir, si 
voleu disfrutar de la pau l'heu de guanyar a cops d’espasa. 
Qui no vol lluitar està destinat a l’esclavitud, perquè serà ven¬ 
çut, i tot vençut queda esclau del vencedor.» El mateix llen¬ 
guatge popular té fórmules que expressen aquesta veritat, 

i així d’un home que no sap dominar-se diem que és esclau 
de les seves passions. No té llibertat. Així del nostre díví 
Redemptor Jesús diem que amb la seva passió i mort donà 
la llibertat al llinatge humà. 1 Així en el llenguatge apostòlic 
la llei de llibertat significa la llei de Jesucrist. 2 Els antics pin¬ 
tors cristians, per a significar una consciència que és deslliu¬ 
rada del pecat, representaven un home que es deslligava d'una 
soga que li voltava tot el cos i li impedia el moviment. 

És una mena d'axioma de la gent moderna que sols és 
lliure aquell poble que s’ho mereix; i és una gran veritat 
també que sols és lliure aquell home qui s'ho mereix, és a 
dir, qui es guanya la llibertat. La terra és un lloc en què do¬ 
minen les tiranies; sols allà on hi ha l'esperit de Déu hi regna 
la llibertat. Per això la llibertat té son lloc propi en la 
glòria eterna. En la terra l’un tiranitza a l'altre, tot són im¬ 
posicions, i els nostres anarquistes no són altra cosa que ho¬ 
mes que senten que han sigut criats per la llibertat, i no sa¬ 
ben fer-se càrrec de les realitats de la vida present, de que 
som desterrats en una vall de llàgrimes, i es desesperen donant 
cops de cap per les parets. 

No és aquesta la manera de conquerir la llibertat. Els 
sants que la Iglésia posa a la nostra consideració són homes 
qui saberen conquistar la llibertat. 

No hi ha esperit més lliure que l’esperit dels sants. Ca¬ 
dascun d'ells és un rei del món, perquè ha sabut vèncer al 
món; les passions humanes no arriben a entelar la serenitat 
del seu esperit: dominen sobre la política, sobre la filosofia, 
sobre la riquesa, i saben fins on arriben i on no arriben aques¬ 
tes poderoses del món, i per això no dobleguen el genoll da¬ 
vant d'elles. Són enemics acèrrims de la idolatria. Sant Ata- 
nasi, el gran Doctor de la divinitat del Verb encarnat, qui era 
un filosop d’una època de molt refinament intel·lectual, ens 

descriu a Sant Antoni Abat, al gran solitari de l'Egipte, a qui 
havia tractat, com un esperit sobirà. Els sants, com que viuen 
en una atmosfera divina, participen de la sobirania de Déu. 
La grandesa d’aquell ermità de poques lletres ofuscava la dels 
emperadors, filosops i literaris, que d’aquests últims molts 
-anaven a veure'l i es trobaven inferiors a ell. 

El sant és un home qui amb l’auxili de la gràcia arriba 
al domini de si mateix, a la possessió dels seus instints, apetits 
i passions. És senyor de si mateix: per això us dèiem que el 
sant disfruta d’una mena de sobirania, i fins domina les con¬ 
trarietats externes, les impugnacions dels enemics i les forces 
de la naturalesa. 


VII 

Força triomfal de la gràcia 

La profecia hebraica descriu a l'iiome qui es posa baix 
la protecció de l’Altíssim i s’arma amb l’escut de la Veritat 
com un ser invencible. 1 Cauran al costat seu, diu, els altres 
-combatents, però ell es mantindrà ferm; les sagetes de l'ene¬ 
mic no arribaran a tocar-lo i ell trepitjarà, sota els seus peus, a 
les serpents verinoses. La força triomfal de la gràcia cristiana 
és admirable; la naturalesa també dóna força, però la dóna 
solament a sers determinats, a certes classes; la gràcia comu¬ 
nica la seva força indistintament a tota classe i condició de 
persones mentre sien humils, 2 i moltes vegades és quasi una 
llei, dóna la força als sers qui per naturalesa són més dèbils. 
En la història del martiri cristià les principals heroïnes qui 
suportaren gloriosament turments horribles foren unes pa¬ 
trícies romanes, quasi nenes, criades amb totes les convenièn- 

cies, luxe i regal d'una època de refinaments; la guerrera nació 
dels gals, la França deu la reconquesta de la seva independèn¬ 
cia nacional a una pastoreta de divuit anys, sense cap ins¬ 
trucció; els estoics en la reglamentació dels costums de la 
vida, amb tota la seva filosofia no arribaren a la perfecció i 
domini de passions a què han arribat multitud d’homes i de 
dones senzills qui militen baix d’una regla religiosa, expressió 
d’una filosofia sui generis, de què són capaços fins els qui no 
saben de lletra. I és perquè el llinatge dels cristians és un 
llinatge espiritual, i la vida espiritual es nodreix amb la co¬ 
municació amb l’esperit perfectíssim, immens, etern, principi 
i fi de totes les coses. Per això Sant Pau, l'excels mestre de 
l’atletisme cristià, deia: 1 «Tot ho puc amb Aquell qui em 
conforta.» La llum de la faç divina resplendeix en la conscièn¬ 
cia del ver cristià, i el foc del seu amor li escalfa i fortifica 
l’existència. 


La supremacia espiritual no l'adquirirà cap més poble 
que el poble cristià. Amb les forces de la naturalesa mai pot 
arribar-se a la victòria de l'esperit. Hi haurà manifestacions 
espirituals exquisides, elegants i pròpies per a delectar la vida 
humana, certes estones, però són delectacions transitòries, 
sense substància, i, de consegüent, insuficients pel nodriment 
de la vida. Certs pobles han posseït el do de l'elegància i de 
l'harmonia, però, no han pogut constituir un patrimoni espi¬ 
ritual suficient per a la vida. No han sabut trobar la Font de 
la vida. Per això aquells pobles elegants i harmònics correspo¬ 
nen a determinats llocs i temps, perquè l'excel·lència de les se¬ 
ves condicions depèn de certes circumstàncies; la victòria espi¬ 
ritual, la supremacia de l’esperit, la sobirania, és un fruit de la 
victòria humana obtinguda per la unció de la gràcia. Per això 
el poble cristià és cosmopolita, no està subjecte a condicions 
geogràfiques, climatològiques o socials, és superior a aques¬ 
tes condicions i fins les domina. Es recluta de per tot el món. 

L’Esperit de Déu el convoca de tots quatre vents, i és la 
barreja més variada que mai s'ha vist a la terra. De totes 
classes, de totes condicions, de tots temperaments, de totes 
races i de totes edats. 

És el poble cristià un conjunt de persones qui responen 
a la crida d’un certamen. Se'ls proposa i promet un premi, una 
gloriosa felicitat als qui hauran corregut dignament la car¬ 
rera de la vida, als qui hauran viscut una vida digna; i el gran 
apòstol dels gentils, mestre inspirat del certamen de la immor¬ 
talitat, diu 1 que no tots els qui es presenten a la carrera ob¬ 
tindran el premi, que no tots els cristians guanyaran la coro¬ 
na de la glòria, que per arribar-hi no s’ha de córrer a la ven¬ 
tura, ni s’ha de tirar sense engaltar, com tants dïlettanti de 
l'espiritualísme modern compresos pel Sant Pare Pius X amb 
el nom de modernistes; sinó que s’ha de tenir direcció fixa 
i seguir a Jesús, l'atleta diví qui vingué al món per a posar-se 
al davant de tots els homes de bona voluntat, i dirigir la 
lluita que cadascú ha de sostenir per a conquerir el premi 
de la vida eterna. 

Per a arribar a aquest senyoriu, tot cristià ha d’ésser atle¬ 
ta, i per a sostenir dignament la lluita i obtenir victòria, s'ha 
d’estar en terreny ferm, i s'ha de tenir base segura, i <■ quina 
és la base segura de la vida humana? La raó és inconstant, 
perquè amb sos raciocinis, encara que vinguin de principis 
segurs, fàcilment s’enganya; els nostres sentiments i afectes, 
mòbils de la voluntat, són variables; sols la fe és ferma, cons¬ 
tant i invencible, perquè és una derivació de Déu, ser etern 
i immutable. Per això sols la fe té màrtirs. Tot màrtir i fins 
tot heroi no és un racionalista, no és un impressionista: és un 
home de creences, és un home qui en els camins de la vida 
es guia per principis superiors, per una sublim direcció que 
li ve de fora, perquè en el martiri, en l’heroisme l'home surt 
de si, es desempara a si mateix, deixa la vida, se’n despulla 

per a revestir-se, com diu Sant Pau, d'una vida superior i 
divina... Dins de si l’home no hi troba elements d’immorta¬ 
litat, armes per a vèncer en la lluita per la vida immortal, ar¬ 
mes per a vèncer la mort, per a fer prevaler la vida sobre 
la mort. L'únic principi immortalitzador de l’home és la fe: 
per això sense fe és impossible salvar-se, i, segons ens ensenya 
l’Evangeli, aquell qui no cregui es condemnarà, perquè la 
victòria que venç al món, enemic de l'ànima, és la fe. Per 
això en el món, camp de batalla dels enemics de Déu, Jesús, 
campió de la fe divina, és el blanc contra qui es dirigeixen 
les calúmnies, insults i persecucions de la malícia humana. 
Gambetta ho endevinà perfectament: «Jesús és l'únic enemic 
verdader dels ateus.» 

Perquè el gran certamen en pro i en contra de Déu que 
hi ha en el món, el sostenen els homes fidels al Criador i 
Sobirà Senyor de totes les coses; però ells són sostinguts pel 
mateix Déu. En les Sagrades Escriptures, de des el principi 
al fi d'elles, domina sempre el pensament de que rOmnipotent 
és el qui sosté la lluita contra el mal, contra la iniquitat, con¬ 
tra les tenebres que volen ofegar la Llum; baix son imperi i 
providència es desenrotlla la gran lluita: Ell ve a ésser el 
Mestre de camp; l'avenç, el retrocés, tot és regulat per la mà 
Omnipotent, i la victòria sempre a Ell li pertany. Jesús Senyor 
nostre, instruint als seus atletes, ja ho digué clarament: 
«Quan sereu conduïts davant dels poderosos del món per a 
donar testimoni de Mi, i per aquest motiu sofrireu injúries i 
turments, no deveu témer, perquè no sereu vosaltres, sinó l'Es¬ 
perit del vostre Pare qui parlarà per vosaltres.» 1 

I aquesta, estimats cristians, és una de les contemplacions 
més admirables de la manifestació de Déu al món. Déu es 
manifesta al món de diverses maneres. Es manifesta en la 
magnificència del cel estrellat, en la immensitat del mar, en 
la grandiosa arquitectura de les muntanyes; però d’una ma- 

nera més sublim es manifesta en la gran lluita que de des 
el principi dels segles els homes fidels sostenen contra la 
impietat i el vici, la lluita entre els fills de les tenebres i els 
fills de la Llum; perquè la llum als nostres ulls carnals els 
ve del sol que resplendeix en l'horitzó, però els ulls de l’àni¬ 
ma reben la llum, que il·lumina el nostre esperit, de Jesús, qui 
digué: «Jo só la llum del món.» I per Ell la flaca i ignorant 
criatura humana queda revestida de llum i venç les tenebres 
de la ignorància, de l'error i de la malícia de les passions. La 
llum que despedeixen els sants és la llum de Déu comuni¬ 
cada pel mediador Jesús; per això digué el Psalmista: «Déu 
és admirable en els seus sants.» 

D’aquí ve que lo primer que ha de fer l'atleta cristià, el 
qui lluita per la vida eterna, és la meditació i contemplació 
de Jesús Senyor nostre, qui és el diví capità qui va al davant 
en la gran batalla per la conquesta de la vida. Tot cristià ha 
d'ésser un altre Crist; Ell dóna el compàs de la vida amb què 
es produeix l'harmonia universal; i els seus deixebles, amb 
la vista fixa en Jesús, hem d’acomodar-nos a aquest ritme 
de vida, ens hem de sotmetre a les seves ordres si volem eixir 
victoriosos en la lluita per l'existència eterna. Sols adherits 
a Déu, mitjançant Jesucrist, entrarem triomfants per les por¬ 
tes de la Glòria. Per això diem que Ell és l’únic Salvador, 
perquè és l'únic conqueridor del regne. Son Evangeli és l'e¬ 
vangeli del regne que volgué fos predicat per tot el món. De 
consegüent, l’Evangeli és el codi de les maniobres que regeixen 
en la lluita per l’existència eterna; per això la Iglésia no hi ha 
dia de l’any en què no llegeixi i mediti l’Evangeli. 

En definitiva, en la humil i fonda meditació de l’Evangeli 
trobarem la clau per a resoldre totes les dificultats de la 
nostra consciència, de la nostra vida i fins de la societat 
humana; però ara en aquest sant temps de Quaresma és ne¬ 
cessari que ens fixem principalment en nosaltres mateixos í 
aprenguem la disciplina de combat que ens ensenya l’Evan¬ 
geli de Jesús, per a sortir vencedors de les lluites de la vida. 

VIII 

Origen d’aquesta força 

Tot desesperat és un vençut, li ha faltat força, s'ha rendit, 
no ha pogut resistir i s'ha donat, ha caigut als peus de l'ene- 
mic, perquè no ha tingut prou cor. Així són els suïcides í els 
anarquistes, són baixes en l'exèrcit dels qui lluiten per la 
vida. La victòria cristiana tota prové de la fortalesa de cor 
que l'home té; qui té l'amplitud i força de cor que comunica 
la gràcia cristiana, qui posseeix l'esperit de Déu, domina to¬ 
tes les situacions, fins les més adverses i oposades. Domina la 
riquesa i la pobresa, domina la salut i la malaltia, domina les 
humiliacions i la glòria, tot li és inferior, i ell sempre és el 
senyor de tot, i tot ho mana i governa dirigint-ho a un fi 
sobrenatural i diví, al fi verdader al qual es dirigeixen to¬ 
tes les coses de la creació, produint la sublim unitat, el su¬ 
blim concert de tots els sers en Tharmònic ritme increat, 
Déu, qui és principi, llei, vida, fi i corona dels vencedors. 

La unitat de la vida de la gràcia, movent-se totes les cria¬ 
tures racionals i lliures, dòcils a la llei que han rebut de son 
Criador, a l’influx de Déu, l’Evangeli l'expressa d'una manera 
gràfica amb el símil de l’arbre, que Jesús Senyor nostre usava 
a fi de fer comprendre aquesta veritat sobrenatural al poble 
qui el seguia, per a oir les seves salvadores ensenyances: 1 
«Jo sóc el cep i vosaltres les sarments. Qui està unit a Mi 
i Jo a ell aquest dóna molt fruit, però separats de Mi res 
podeu fer.» Per això Sant Pau deia que, confortat per Jesús, 
era omnipotent. Participava de l'omnipotència divina; per 
això fou tan admirable atleta i vencé en totes les lluites. Per 
això deia Jesús als seus deixebles: 2 «Jo us asseguro que qui 
creu en Mi farà les obres que Jo faig, i encara les farà majors, 

perquè Jo me’n vaig al Pare.» I, en efecte, els apòstols conver¬ 
tiren al món, que és un miracle major que ressuscitar morts; 
i tomat Ell al Pare, la Iglésia sosté en la terra la fe divina i 
venç fins quan és perseguida, guarda fidelitat a son diví Fun¬ 
dador, sosté amb dignitat la lluita i la seva fidelitat resulta 
triomfant de totes les heretgies i tiranies que amb violència 
volen fer-la separar de Jesús, el seu espòs, l'Espòs de Sang, 
perquè amb la sang consagrà la seva perpètua unió amb el 
llinatge humà. 

I la Iglésia correspon al seu amor, i composta d'homes 
fràgils, sortits del fang de la terra, li guarda fidelitat, i per 
Ell dóna generosament la sang i suporta tota mena de perse¬ 
cucions, i no la separaran del seu amor, com diu Sant Pau, 
ni la tribulació, ni l’angúnia, ni la fam, ni el perill, ni la 
persecució, ni les espases, sinó que en totes aquestes coses 
triomfa per la virtut d’Aquell qui ens estima, essent cert que 
ni la mort ni la vida, ni els Àngels, ni els Principats, ni les 
Virtuts, ni lo present, ni lo venidor, ni la violència, ni la gran¬ 
desa, ni el menyspreu, ni cap altra criatura podrà separar-la 
de l'amor de Déu, que es funda en Jesucrist Senyor nostre. 1 

i Quin misteri més gran aquest que en nostres dies es mos¬ 
tra tan de bulto, de la perfídia del món en voler separar al 
llinatge humà de l'amor de Déu! 

Però tota persecució glorifica la unió de Déu amb els 
homes; les èpoques de persecució són les més glorioses de la 
Iglésia, són les que posen més en evidència que és sobrenatu¬ 
ral aquesta unió del llinatge humà amb Déu per medi de 
Jesucrist, que en diem el Catolicisme; són les que produei¬ 
xen ànimes heroiques, les victòries més insignes que mereixen 
les corones més excelses, perquè totes les lluites humanes 
són com derivacions, com una ombra o figura de la lluita 
suprema per l'amor de Déu, que és el cim de l’escala de la 
perfecció; que és com el desenllaç o epíleg del drama de la nos¬ 
tra vida. Sense l'amor de Déu la nostra vida i la nostra mort 

perden Iota la solemnitat, són un incident insignificant, un 
objecte de la naturalesa com un arbre o un animal, sovint, 
en una estètica materialista, encara inferiors a aquests objec¬ 
tes; per això certs esperits rendits a la supèrbia atribueixen a 
l’orgull de l’home l'origen de la religió, perquè aixeca les nos¬ 
tres ànimes abatudes fins a unir-les amb Déu omnipotent i 
etern, i, no obstant, l’Evangeli ens ensenya que aquesta su¬ 
blim unió sols per medi de la humilitat podem alcançar-la, per¬ 
què la humilitat deslliura. 


IX 

L’arma de l'atleta és l'amor 

El mot d'ordre en la lluita humana, en els combats de la 
vida, tant de la nostra vida interna com externa, lo mateix 
en el certamen de les pròpies passions, que es debat en el 
regne de Déu del nostre interior, com en el regne extern de les 
contradiccions del pròxim, és sempre l’amor. L'amor és el 
principi, el medi i el fi de la nostra existència, perquè la glòria 
eterna no és altra cosa que l’amor triomfal. La gràcia cristia¬ 
na, l'ordre de la gràcia, la llei de gràcia que promulgà Jesu- 
crist, la promulgà el diví Redemptor al morir, i tothom sap 
que Jesús morí d'amor. No morí de cap altre mal. Per això 
dir llei de gràcia, llei d’amor o llei cristiana és lo mateix, i 
la disposició de la nostra vida és realment cristiana quan la 
disposa l’amor, i el mèrit pel qual sospira el verdader cristià, 
la vida de perfecció, tal qual l’expliquen els ascètics i místics, 
consisteix en que totes les nostres intencions, operacions i 
accions sien regides per l’amor. Si en la nostra vida triomfa 
l'amor som sants, si triomfa l'egoisme som pecadors. 

Per això el primer precepte que Jesús dóna als seus dei¬ 
xebles és l’abnegació. 1 «Si algú em vol seguir, que es negui 

a si mateix.» La negació de si mateix, la destrucció de l'egois¬ 
me és el pròleg de l’amor, és la primera de les conquestes de 
l’amor; amor i egoisme són dos termes antitètics. Amor sig¬ 
nifica expansió, desestancament d'afectes, sortir de si per a 
viure en un altre, i l'egoisme importa acumulació, ambició i 
apropiació dels altres. Així com l'amor viu en els altres, iden¬ 
tifica la seva vida amb la dels altres, l’egoisme pretén que els 
altres visquin en ell, és tirànic, i si permet que els altres vis¬ 
quin, vol que sia per gràcia seva. Sant Pau 1 deia que ja no 
vivia en si mateix, sinó en Crist; que plorava amb els qui 
ploraven, que s'alegrava amb els alegres, que era savi entre 
els savis, ignorant entre els ignorants, i que amb tots s identi¬ 
ficava. Aquest esperit subtil, aquest despullament de si mateix 
és la introducció a la lluita humana i una condició neces¬ 
sària per a reeixir en ella. Sant Gregori 2 3 descriu la lluita hu¬ 
mana, i amb molta profunditat diu que en la lluita dels 
esperits convé anar-hi molt desembarassat, nu, sense res que 
impedeixi el moviment, lliure de passions, a fi que 1 enemic 
no pugui agafar-s'hi per a tirar a terra a l'atleta; per aixo 
Jesús Senyor nostre, al dar als seus deixebles l'ordre de con¬ 
querir a tot el llinatge humà, lo primer que els mana 3 és que 
no se’n duguin res, ni diner, ni altre vestit i calçat que el 
que porten, ni alforges, ni bastó per defensar-se, perquè qui 
treballa ja mereix que el mantinguin. Vol solament que els 
seus deixebles se’n vagin a la conquesta ben proveïts d amor. 

L'amor és l'arma de l’atleta cristià; sense ella és impossible 
la victòria, tant en la lluita interna de les pròpies passions, 
com en la lluita externa contra l'heretgia i el vici. L’egoisme, 
la seducció de les passions, sols el venç, l'amor, perquè de les 
passions no ens en podem desfer, sinó que les havem de di¬ 
rigir, aplicar la seva força a l’objecte propi, al fi de lhome, 
que és Déu; aleshores la concupiscència humana es purifica, 

com l'or en el gresol; el pur amor al Ser perfectíssim, a la 
Vida infinita alça la nostra vida a una esfera superior, i no 
solament l’esperit, sinó fins la carn de l'home, com canta ad¬ 
mirablement el Psalmista, 1 troben en Déu la cabal satisfacció 
de totes les seves exigències. La set humana únicament s'a¬ 
placa aplicant la boca a la Font de Vida. L’home solament 
pot satisfer el seu amor quan, passant per sobre totes les 
coses, el dedica a Déu. 

Sant Tomàs 2 explica amb gran claredat la victòria de 
l'amor. Aquell obté victòria, ve a dir, qui domina i es fa seu 
a son contrari. L’amor té el privilegi de que als vençuts se'ls 
fa seus de cor, i se li queden tan adherits com si fossin prò¬ 
pia substància. Sant Pau, Santa Magdalena, Sant Agustí i al¬ 
tres molts sants comproven aquesta veritat. L'atleta cristià 
no vol la destrucció de l’enemic, sinó la seva edificació; no 
combat per a destruir, sinó per a edificar. La naturalesa no 
ens l’ha dada Déu perquè la deixéssim atrofiar, sinó per a 
aplicar-la a son objecte més alt i noble, quedant així ella ma¬ 
teixa ennoblida. La gràcia no altera la integritat de la natura¬ 
lesa humana, ans bé la perfecciona i completa. Els nostres 
pròxims qui van desencaminats, qui blasfemen de Déu i de 
son Crist, qui són esclaus de passions, no vol el Pare celestial 
que es perdin, puix ama al pecador i vol que es converteixi 
de son pecat i visqui. 1 Per això diu Sant Pau 2 que havem 
de vèncer ai mal amb el bé. El fer bé és propi de l’amor, i 
l'amor fent bé venç a l'enemic. El mal és una flaquesa i el 
bé és una fortalesa, així diuen les Sagrades Lletres 3 que l'a¬ 
mor és més fort que la mort. La mort tot ho destrueix, però 
l'amor és immortal i indestructible, l’amor és etern, perquè 
Déu és amor, 4 i per això en la lluita entre el mal i el bé, la 

1. LXII, 2. 

victòria definitiva, la situació permanent de les coses serà 
una situació d'amor que s’exercitarà en misericòrdia envers 
aquells qui s’hauran adherit a Déu per medi de l'amor, i en 
justícia envers els flacs i superbs qui han rebutjat la mà mi¬ 
sericordiosa de la gràcia. 

No hi ha la diferència que sembla a primera vista entre 
les dues condicions de l’home, l'home individual i l'home 
social. Qui és cristià ho és sempre mentre ho és; a casa seva, 
a la fàbrica, a l'acadèmia, al parlament, al municipi, al cafè, 
al teatre, en els negocis. Sempre despedeix la bona olor de 
Crist. 1 El Cristianisme és eminentment pràctic; no és un sis¬ 
tema d'especulació intel·lectual, interior, un esperit reclòs 
dins de la consciència indiviual, com una essència ficada dins 
d’una ampolla; el Cristianisme és vida, i l'evangelista Sant 
Joan d'una manera admirable declara que el Verb és vida, i la 
Iglésia a la missa cada dia ens ho fa repetir que el Verb és 
vida. I el Verb es féu carn per a informar tota la vida huma¬ 
na, i el Cristianisme no és altra cosa que el Verb de Déu 
il·luminant, regint i assistint al llinatge humà. Per això els qui 
prediquen que l’escola, la família i l'Estat s'han de regir in¬ 
dependentment del Verb de Déu estan fora del Cristianisme. 
En va el Fill de Déu hauria vingut al món, si els homes no 
n’havien de fer cas en la seva vida. Ell digué: «Jo sóc la 
vida», 2 i la vida és l'home en totes ses relacions, circumstàn¬ 
cies i condicions; i Ciceró ja havia dit: Omnia religiotie mo- 
ventur. L’home no pot prescindir de la religió, com no pot 
prescindir de la consciència en cap de les seves accions. 

Certament que la religió radica en l'esperit i en la cons¬ 
ciència de cadascú, i per això l’atletisme, tant en la vida inte¬ 
rior com en l'exterior del cristià, tant en la vida individual 
com en la social, depèn de que l’home sia un cristià verdader 
i sòlid, i, de consegüent, el remei més segur pels mals que 

pateix avui dia la societat humana és fer bons cristians. Un 
bon cristià és un atleta lo mateix en la lluita interna contra 
les pròpies passions que en el combat extern amb els ene¬ 
mics de Déu. 

Qui creu i ama vencerà, perquè la fe i l'amor són una 
arma irresistible. Així ens ho ensenyen les Sagrades Escrip¬ 
tures, així ens ho diu la tradició catòlica i ho demostra la 
història de la Iglésia. Un antic Doctor 1 explica magníficament 
la lluita del primer atleta cristià després de Nostre Senyor 
Jesús. Vencé Sant Esteve en totes direccions, vencé als jueus 
qui l'apedregaven, vencé a Saül qui els ajudava, i els vencé 
a tots perquè, com Jesús, per tots pregava, i armat de la 
caritat obtenia la victòria i la corona. La caritat o amor és 
l’arma irresistible, perquè és una arma divina: del cel la portà 
el Fill de Déu, i solament amb ella pot obtenir-se la victòria 
eterna. Per exemple dels cristians, per a donar-nos una regla 
de conducta en la nostra vida, la Iglésia, l'endemà de la so¬ 
lemnitat del Naixement del Fill de Déu en carn mortal, ens 
proposa el primer lluitador cristià, el gran atleta Sant Esteve, 
qui venç en el certamen sense altres armes que les armes 
de l’amor. 

Seria una il·lusió nostra el creure’ns que aquesta tàctica 
de l'amor, que ens ensenyen Jesús i els seus més fidels deixe¬ 
bles per a obtenir victòria en la lluita de la vida, sia una 
tàctica antiquada, pròpia solament dels primers segles del 
Cristianisme, i que l’avenç del temps hagi arraconat per insu¬ 
ficient. És l'eterna tàctica, perquè és la tàctica divina. És la 
tàctica de Déu, qui per medi de l’amor ha volgut atraure's a 
les seves criatures. En l'ordre de la gràcia, en l'ordre sobre¬ 
natural dels homes tot s'explica per l'amor. L’amor és la raó 
d’ésser de totes les coses. Fins la creació de l'infern s'ex¬ 
plica per l’amor, i Déu l'ha establert per l'amor que té a les 
seves criatures racionals i lliures, puix sense l'infern serien 
molts menys els homes qui caminarien per la recta via que 


1. Fulgencius in Brev. Rom. 



l'atletisme crtstiA 541 

porta a la felicitat divina. Tots els reactius i revulsius, tota 
la mortificació i penitència de l'ascètica cristiana no tenen 
altre objecte que obtenir la sanitat espiritual, requilibri de les 
passions, la perfecció de la vida; i la vida humana per a ésser 
perfecta ha d’ésser regida per l’amor. Per això la lluita de 
la vida cristiana és lluita d'amor, i la nostra gran dificultat 
és desfer-nos de l'egoisme i obtenir que la nostra vida sia 
regida per l'amor. L’amor cristià és d'origen diví, ens ve de 
Déu, però posat en nosaltres, homes de terra, fàcilment es 
perverteix i es torna concupiscència o ira. Quan el conservem 
pur com Déu l'envia, quan preval contra tota impugnació, 
contra la supèrbia, l'enveja, la luxúria, l'avarícia, etc., quan 
manté el predomini, la sobirania en el regne intern de la 
nostra consciència, aleshores tenim una certa omnipotència, 
i no hi ha tirania ni seducció que pugui res contra nosaltres. 
Tenim una certa divinitat; i els atletes cristians qui la Iglésia 
ens proposa, començant per Sant Esteve, el primer màrtir, 
totes les seves victòries i corones les han obtingudes lluitant 
amb aquesta arma: l’amor. 

L’amor diví revesteix a l'home d'una mena de porpra, d’un 
mantell reial: li dóna una dignitat sobirana; i les persecu¬ 
cions, els turments, les calúmnies, les injúries li augmenten 
encara la glòria, fent-lo vencedor, per tota l'eternitat, de la 
malícia mundana. (-Per ventura el Verb de Déu als ulls de la 
humana criatura no és més amable i adorable befat, escopit, 
coronat d’espines i crucificat en el Calvari, ensenyant la llei 
d'amor, que en el cim del Sinaí, encesa i fumosa la muntanya, 
escrivint entre trons i llamps en taules de pedra els precep¬ 
tes de la llei natural que s'acabaven d’esborrar del cor dels 
homes? 


X 

Nostre campament 

Per això us exhortem, caríssims, ara en l’oportunitat de la 
santa Quaresma, al certamen de l'amor, que és la vida cris- 

tiana, puix cn la Quaresma principalment els cristians con¬ 
templen les lluites del diví atleta. Nostre Senyor Jesucrist, 
vencedor de totes les passions, del món, del dimoni i de la 
carn en les temptacions del desert, i vencedor de la malícia 
humana i de la corrupció del segle en els dies de la seva 
dolorosíssima Passió i en la mort afrontosa de la creu. La 
Quaresma és un temps de santificació. Les ànimes virtuoses 
durant ella s'esforcen i treballen en acostar-se al diví exem¬ 
plar, nostre dolcíssim Jesús, mortificant l'egoisme per a eixam¬ 
plar el seu cor i caminar més lleugerament pel camí dels 
manaments divins. 

No hi ha pas ningú més al món, ni pot ésser-hi, que 
Jesús, qui hagi destruït l’egoisme i exalçat l’amor, perquè 
en cap més home que en Ell ha reposat corporalment la ple¬ 
nitud de la divinitat. 1 Ell restituí la dignitat al nostre llinat¬ 
ge, i il·luminà les tenebres del món fent resplendir la veritat en 
les relacions dels homes entre si, i dels homes amb son Déu 
i Senyor. La crisi suprema de l'amor de Jesús és la seva passió 
i la seva mort crucificat. «^Què més podia fer de lo que ha 
fet?», diu el Profeta. Com un trepitjador de raïms queda 
vermell del most, així Ell quedà vermell de la seva sang en el 
Calvari al trepitjar i aixafar la malícia mundana, triomfant 
el seu amor de totes les passions. En el Calvari quedà pro¬ 
clamat l'amor rei de tots els afectes humans, i el gran notari 
del Calvari qui prengué l’última voluntat de Jesús, l'evangelista 
Sant Joan, certifica que estimà als seus fins a la fi, 2 i al ma¬ 
teix temps ensenya que l'amor, la caritat és Déu; 3 per això 
l’home per a divinitzar-se necessita amar. Per l'amor ens ha¬ 
vem de fer fills de Déu i hereus de la glòria eterna. La fe ens 
posa en comunicació amb Déu, i la caritat o amor ens hi ad¬ 
hereix, i qui s’adhereix a Déu és amb Ell un mateix esperit. 4 

L'adhesió a Déu és una obra de fe i d'amor; qui no creu no 
pot estimar; i el qui creu i no estima, la seva fe li servirà 
per major condemnació, com els dimonis, perquè la fe sense 
caritat és morta, i tot lo mort es corromp i corromp a més 
lo que toca. 

Adherim-nos, doncs, a Déu, caríssims, amb la pietat i la 
penitència. L'adhesió a Déu, la nostra santificació, no és 
la resolució d'un problema científic, no és una forma estètica 
del nostre esperit que s'adquireix en una visió artística; la 
santificació de l'home és una cosa més fonda i més alta, és 
una cosa incommensurable, perquè consisteix en una partici¬ 
pació de vida amb el Ser infinit, per això diu el Psalmista: 1 
«L'adherir-me a Déu és per a mi un gran bé; i el bé és sem¬ 
pre una derivació de l'amor i una participació de l'amor in¬ 
finit. I la conquesta d’aquest bé no està reservada als savis, 
als artistes, als distingits de la vida elegant, als grans capita¬ 
listes o propietaris; al revés, aquests són els qui n'estan més 
lluny, i més hauran de lluitar per a obtenir-la. Aquests són els 
qui més han de menester l’atletisme, l'exercici de la força 
espiritual per a arribar a la victòria. Ai de vosaltres, rics, qui 
teniu en aquest món vostre consol! 2 Són rics tots els qui te¬ 
nen preeminències mundanes de qualsevol manera que sien; 
i tenir aquestes preeminències per a fer-ne participants als 
altres, despullant-se de tot egoisme, per a ésser humil, carita¬ 
tiu, pacient i treballador, quan es viu en els cims de la fortu¬ 
na mundana, s’ha de lluitar valerosament, s’ha d’ésser un 
atleta espiritual, es necessita la unció de la gràcia divina, que 
fa a l'home incorruptible, encara que visqui en la corruptora 
atmosfera de les riqueses, de la comoditat, dels honors i de 
la glòria. Aquestes coses, diu un sant, t’oprimiran sobre el 
cap, t'elevaran si les tens sota els peus, però és difícil posar- 
los-hi, perquè són pesants; mes la gràcia cristiana converteix 

al flac fill d’Adam en un atleta espiritual. Després d'oir una 
predicació semblant a aquesta de Jesús, els qui escoltaven 
li digueren: «Doncs, aleshores, ^qui es podrà salvar?»; i els 
respongué el Mestre celestial: «Lo que és impossible als ho¬ 
mes, és possible a Déu.» 1 

Però Sant Agustí diu: «Qui et crià a tu sense tu, no et 
salvarà sense tu.» En la salvació s’hi requereix el nostre 
concurs, d’altra manera la glorificació eterna de l’home no 
seria, com diu Sant Pau, corona de justícia. 2 Sols és coronat 
el qui ha guanyat la lluita, l’atleta qui ha vençut amb son 
esforç. Jesús és el cap de tot el llinatge, i de la salut i de la 
malaltia del cap en participen tots els membres; si no fos 
així, el Verb de Déu encarnat ja no seria el cap de tot el nos¬ 
tre llinatge. Així és que entre nosaltres i Jesús hi ha una 
comunicació íntima; participarem de la seva glòria si parti¬ 
cipem de les seves lluites. Hem de lluitar juntament amb Ell: 
per això diu Sant Pau 3 que la passió de Jesús nosaltres l'hem 
de completar en nosaltres mateixos. Lluitarem amb Jesús, 
participarem de la seva passió si nosaltres obeïm al seu mot 
d’ordre en la batalla de la vida, en aquella lluita que començà 
al principi del món i durarà fins al seu últim dia. «-Qui ens 
guiaria, caríssims, si no fos Jesús, en la batalla de la vida? 
Tothom confessa que la vida és una lluita, des de Job als ac¬ 
tuals racionalistes i positivistes; tothom afirma que en tota 
lluita hi ha d'haver un cap qui dirigeixi; en temps de guerra 
qui se separa de files, qui vol anar a les seves s'exposa a caure 
en mans de l’enemic, i en les lluites espirituals de tanta sub¬ 
tilesa, les il·lusions, els enganys, les seduccions i emboscades, 
són encara molt més temibles. Satanàs molt sovint es trans¬ 
forma en àngel de llum. 


1. Lluc, XIX, 25 i 26. 

2. II Timoteu, IV, 8. 

3. Colossesos, I, 24. 

No convé, doncs, sortir del campament. El campament 
de Déu és la santa Mare Iglésia. Castra Dei sunt haec. 1 Per 
això tota l’estratègia dels enemics de Déu és abatre a la ïglé- 
sia catòlica, uns d'una manera oberta, altres d'una manera 
hipòcrita. Tal vegada ni ells mateixos saben lo que es fan, 
però son cabdill invisible qui cerca la perdició de les ànimes 
•coneix molt bé l'estratègia espiritual. Heretgies, cismes, cor¬ 
rupció de costums, ateisme, són els seus ardits de guerra 
•que disfressa amb els noms pomposos i suggestius de des- 
lliuració de les consciències, de supremacia de la potestat ci¬ 
vil, d’amor lliure, de progrés científic. Si Sant Pau digué que 
Satanàs es transformava en àngel de llum, un poeta protes¬ 
tant ha escrit que es disfressava segons la moda de l'època, 
per a més fàcilment seduir als homes. 

Per això en la lluita de la vida, en la varietat d’incidents 
-que en si porta, és necessari tenir sempre els ulls posats en la 
Iglésia de Déu, columna i firmament de la Veritat, 2 per a ob¬ 
tenir èxit i victòria. La victòria del món és de la fe; 3 no és de 
la ciència, ni de la política, ni de la indústria, ni del comerç. 
Totes aquestes excel·lències humanes són insuficients; i si es 
fan rebels a Déu, elles mateixes es fan traïció: a la curta o 
a la llarga es desfan, entren en descomposició, perquè els falta 
la influència necessària del Sol de l’existència, Déu Senyor 
nostre, fora del qual no hi ha vida. 


XI 

Lluita entre la vida i la mort 

Tota lluita en últim terme és entre la vida i la mort. Aques¬ 
ta és la lluita perenne i essencial. La mort és un defalliment 


1. Gènesi, XXXII, 2. 

2. I Timoteu, III, 15. 

3. I Joan, V, 4. 

de la vida: quan la vida s’acaba comença la mort. En el món 
tot defalleix i, de consegüent, tot mor; les arts, les indústries, 
les institucions polítiques, passen les unes i vénen les altres, 
les unes devoren a les altres, les unes enterren a les altres, 
i aquestes seran enterrades per les que vindran després. Per 
això devem dir-vos com el Mestre diví, Jesús Senyor nostre: 
«Deixeu que els morts enterrin els seus morts.» 1 Sols el Verb 
de vida ha pogut dir: «Seré la teva mort, oh mort.» 2 Jesús 
ens assegura la immortalitat. Sols Ell té paraules de vida eter¬ 
na, 3 puix és el Verb de vida. 

La lluita entre la mort i la vida no és altra cosa que el 
ressò d'un gran cataclisme, del cataclisme del pecat. Pel pecat 
la mort entrà en el món, i en ell continua la mort Facció 
destructora del pecat; per això la victòria més sublim, la tí¬ 
pica i definitiva i glorificadora, és la victòria sobre el pecat, 
origen de la mort. L’exèrcit dels triomfadors que veié Sant 
Joan en son Apocalipsis és l'exèrcit dels triomfadors del pecat 
qui seguiren al diví atleta Jesús, l’Anyell sacrificat, i obtin¬ 
gueren la victòria de la vida. Perquè la vida és una victòria 
sobre el pecat. El pecat portat a l'última conseqüència pro¬ 
duiria l'anihilació de la vida, perquè és un atemptat contra 
el ser, una corrupció o corrosiu del ser; per això del pecat 
típic, del pecat contra el Ser infinit a qui tota criatura deu 
homenatge, de l'ateisme ha eixit la secta dels nihilistes. Lo 
contrari del Ser és el no-ser, qui s’aparta de la vida esdevé 
mort, de manera que en el llenguatge cristià són vius els qui 
participen de la Vida infinita, i són morts els qui se separen 
d’ella; i com el Verb de Déu és la Vida, tot enemic del Verb 
esdevé un contrari de la Vida qui sol·licita la mort, com ho 
demostren les sectes polítiques nihilistes i les filosòfiques del 
pessimisme, que són l'última conseqüència de la impietat hu¬ 
mana. 


1. Mateu, VIII, 22. 

2. Osees, XIII, 14. 

3. Joan, VI, 69. 

Per això en la lluita contra la mort que ens envesteix per 
tots costats, no tenim més remei que juntar-nos amb el Verb 
de vida, Jesús nostre dolç Salvador. «Qui cregui en Mi, deia 
Ell, no morirà mai .» 1 La filosofia no és prou per a la con¬ 
questa de la vida; per això els filosops qui han volgut pres¬ 
cindir del Verb no han sabut amb constància sostenir el 
regne de la immortalitat. La seva immortalitat és una cons¬ 
trucció idealista, i no una realitat vivent, com el nostre cel pel 
qual tots els cristians lluitem; per això podem dir que no 
existeix una vida filosòfica, sinó certes intermitències, perquè 
és un estat de fantasia, així com la vida cristiana és de totes 
les vint-i-quatre hores del dia, perquè no és fantasia, sinó 
vida real i verdadera que deriva sense interrupció del mateix 
Verb de Déu. Aquesta és l’única vida que triomfa de la mort. 

Tota lluita noble és hermosa i constitueix un espectacle 
interessant. No hi ha lluita que no tingui admiradors, i per a 
veure una lluita, i de vegades sols per veure un simulacre 
de lluita, s'aplega una multitud de gent; i les lluites internes, 
les que l'home sosté en son interior, les lluites de consciència, 
la lluita entre el bé i el mal és la més interessant de totes. 
Però la victòria, finalitat de la lluita, és naturalment encara 
més interessant i hermosa, perquè la victòria és el predomini 
de la gràcia, és la victòria de Déu. És la flaquesa humana, 
que ajudada d'auxilis sobrenaturals, ha fet prevaler a Déu 
en el regne interior de la seva consciència. És l'home vencedor 
i mereixedor de la corona de la immortalitat. L’instint humà 
ha posat la glòria de l’home en la immortalitat, així com la 
mort és una ignomínia humana; i per això el Verb de Déu, 
restaurador del nostre llinatge, vingué al món per a vèncer 
la mort i ajudar-nos a guanyar la immortalitat. Totes les falòr- 
nies de la falsa filosofia no bastaran mai per a enganyar a 
l’home reflexiu, i fer-li creure en la glòria de la seva immor¬ 
talitat fantàstica, que sols pot il·lusionar a esperits infantils; 

i en cl món mai hi haurà cap altra immortalitat real i verda- 
dera que la que el cristià mereix amb la victòria, que, ajudat 
de Jesucrist, obté en la lluita entre el bé i el mal. Totes les 
altres lluites són com incidents d’aquesta, i per això sols és 
victòria verdadera Tobtinguda en ella, i sols aquest vencedor 
mereix la corona de la immortalitat gloriosa. 

La nostra curtedat és causa de que moltes vegades, no 
sols en la gran lluita de la vida, sinó en tot desplegament de la 
nostra activitat, l'home s’enamori del detall, i, enlluernada 
la seva flaca vista, no veu altra cosa que el detall. L'home 
de comerç, de ciència, de literatura, de política o d'art, moltes 
vegades no veu més que el seu ram. Neda pel seu estany. 
Jesús Senyor nostre vingué a ensenyar-nos la vida universal, 
l'aspiració infinita, el domini total, el senyoriu sobre totes les 
coses; mes per això és necessari que estiguem units amb 
Ell, a qui el Pare celestial constituí hereu universal de totes 
les coses , 1 encara que solament entrà en aquesta herència 
després que se n'hagué fet mereixedor amb una lluita de suor 
i de sang. Per això també nosaltres solament entrarem en 
l’herència infinita si guanyem la batalla de la vida. Tota victò¬ 
ria de detall en la gran lluita humana és insuficient i no mereix 
la corona de l’eterna vida. Qui treballa solament pel detall i no 
sap sortir d’ell és un esclau, no té llibertat d’esperit, està 
pres i reclòs, i s’ha d’emancipar guanyant-se la llibertat. La 
Veritat ens deslliura, fa caure les preocupacions de la vida, 
dóna a cada cosa la importància que té, i ens mostra com hem 
de dominar totes les coses, circumstàncies i situacions, com 
hem d’ésser senyors de tot el món i rendir aquesta noble 
corona de sobirania als peus del qui és hereu universal de 
totes les coses, Jesús, Verb de Déu fet home, per a posseir la 
corona de la vida eterna. 

El cristià ha d’ésser un triomfador en tota l'extensió de la 
paraula. En el procés de la vida ocorren molts incidents amb 
diferent fortuna o èxit, i és un misteri la manera com cada 

u obté la victòria. Hi ha vençuts durant tota la vida qui 
vencen a l’hora de la mort, i com la victòria final és la defi¬ 
nitiva, com aleshores aflueixen en una totes les lluites hu¬ 
manes, qui obté victòria l’obté total; per això la Iglésia dedica 
tot el seu cuidado als moridors, sagraments, oracions i mís¬ 
tics consols; proveeix a l'home i el fortifica espiritualment 
per la lluita última i definitiva. La paraula agonia ja tothom 
sap que significa certamen o lluita, i per això aquella hora 
és la de l'últim esforç per a obtenir victòria. És la gran crisi 
entre dos mons, entre el món de les passions, de la malícia, 
del pecat i de la misèria, i el món de la puresa, de la per¬ 
fecció, de la santedat i de la glòria; són dos mons que lluiten 
en l’ànima d'un home; ; desgraciat d’aquell qui surt vençut per 
les portes de la mort!... «Però qui hagi vençut, diu l'Apocalip- 
si, 1 no serà danyat per la mort segona.» Per això també es 
diu que una mort digna honra tota una vida. 

Sols íntimament units amb Jesús, Lluitador diví, alcan- 
çarem victòria de la mort, i obtindrem la corona de la vida 
que Déu té promesa a aquells qui l’estimen; 2 i lluitant amb 
les armes de la seva caritat, serem introduïts en el regne 
etern, que Ell conquerí amb la seva dolorosa passió i amb la 
seva mort afrontosa, amb les quals guanyà la glòria de la seva 
triomfal Resurrecció per Ell i per tots els qui el seguirien 
en la lluita contra la mort eterna. Que el bon Pastor de 
les nostres ànimes, Jesús Senyor nostre, ens concedeixi a 
tots els auxilis de la seva gràcia per a lluitar al seu costat 
en els combats de la fe i de la caritat, com li demanem per 
intercessió de la gloriosa i sempre humil Verge Maria, a l’en- 
viar-vos la Nostra Benedicció en nom del Pare t i del Fill t 
i del Sant Esperit f. Amén. 

Vic, dia de la Conversió de Sant Pau de l'any 1910. 


1. II, 11. 

2. Jaume, I, 4. 

I 

L’Eucaristia, centre de la vida cristiana 
Caríssims: 

En aquests temps de lluites i controvèrsies, en què la 
Iglésia de Déu en el món es troba contínuament combatuda, 
havent de defensar la seva llibertat i el seu dret de viure; el 
treball continu que això suposa per a sostenir en la societat 
els drets dels fills de Déu i l'existència de la Iglésia jeràrquica 
o orgànica en la terra, no ha de fer minvar l’esperit interior, 
que es nodreix en el recolliment de l'ànima; aquella íntima 
vida divina, que és la substància de la Iglésia, i com la saba 
que comunica de Déu als homes la santedat, mitjançant 
l’Ungit del Senyor, Jesús, únic Mediador entre Déu i els homes. 

Per això havem pensat en aquesta Quaresma, caríssims, 
deixant per un moment la lluita, recollint-nos en el nostre 
interior, contemplar el gran misteri de la santa Iglésia, el Mis¬ 
teri de la fe, el Santíssim Sagrament de l’Altar, d'on li ve a 
aquella tota la força i la fecunditat de Mare del llinatge humà; 
puix, fortificada amb les contemplacions divines la nostra vida 
espiritual, no solament assegurem la salvació eterna de les 
nostres ànimes, que és l'interès primordial de cada u, sinó 
que ens fem més aptes per a la gran lluita externa en defensa 
de nostra Mare la Iglésia catòlica, puix, com ens ensenya 
Sant Pau, 1 aquestes lluites, encara que són sostingudes per 
enemics visibles, en la realitat del fet són lluites no solament 
contra homes de carn i sang, sinó contra els qui regeixen les 
tenebres d'aquest món, contra els malignes esperits; són, de 
consegüent, guerres d'esperit, que per medis espirituals han 
d'ésser sostingudes, prenent, com ens diu l’Apòstol, l'arma- 
dura de Déu per a poder resistir en els dies d'adversitat i 
sostenir-se dignament en qualsevol circumstància. 

Doncs cl medi necessari per a fortificar la nostra vida es¬ 
piritual, i obtenir victòria en les lluites terribles que avui han 
de suportar els cristians, és la sagrada Comunió del Cos i de 
la Sang de Jesús Senyor nostre; que per això cl Sant Pare 
qui avui regeix la Jglésia de Deu a la terra, cl venerable 
Pius X, ha predicat a tots els cristians exhortant-los a la Co¬ 
munió diària o molt freqüent, i ha restaurat l'antiga disciplina 
de fer participants del Pa de vida eterna a aquells infants 
qui, començant a tenir ús de raó, comprenen ja lo que és eï 
Pa celestial i són capaços de prendre'l amb la devoció corres¬ 
ponent a la seva edat. 

Aquest Sagrament augustíssim és com l'essència del culte 
de Déu en la Llei de gràcia, i la substància de la religió cris¬ 
tiana, i el llaç que junta i lliga el cel amb la terra, Déu ï 
l'home, i el complement de tota la religió. Les pràctiques 
mateixes de la religió natural, i els ritus de la llei antiga, no 
eren altra cosa que com un exordi o preliminar del sacrifici 
de nostres altars. Els sacrificis d'Abel, Abraham i Melquisedec 
i els que ordenava la llei de Moisès foren figures i símbols del; 
sacrifici que oferí Jesucrist en la creu, i que místicament dei¬ 
xà a perpetuïtat a la seva Iglésia reproduint-lo en el venerable 
Sagrament de l'Eucaristia, on el mateix Jesús, per medi de 
son ministre, ofereix substancialment el seu Cos i la seva 
Sang a l'Etern Pare, com Summe Sacerdot del llinatge humà. 
Aquest és el sacrifici etern, d'efectes perdurables, que extin¬ 
geix el pecat, que fa davallar la gràcia, que perfecciona la na¬ 
turalesa, que satisfà la justícia de Déu fent-lo amic de l'home, 
i obre les portes de la glòria. És el consol de la vida i la 
fortalesa i delícia dels cristians, i, com diu la Iglésia, és un 
pa que té tots els gustos. Per això satisfà a tota classe i con¬ 
dició de persones. 

Tot el culte catòlic, tots els sagraments, tot l’esforç de 
perfecció de la vida cristiana, les mortificacions dels penitents, 
les suavíssimes aspiracions de les ànimes justes, el combat de 
l'home amb ses pròpies passions, tota l'activitat espiritual, en 
una paraula, té per objecte arribar a la sagrada Comunió. Per- 

què la universal religió cristiana, totes les seves doctrines, 
ritus i pràctiques, l’únic motiu de la vinguda al món del Verb 
etern, és lligar amb llaç d'amor als homes amb son Déu i 
Senyor: una comunicació intrínseca que Jesús concretà i de¬ 
terminà amb signes externs i materials, a l'instituir la co¬ 
munió substancial del seu Cos i Sang sacratíssims, baix les 
espècies del pa i del vi. Ningú es pot donar a si mateix la 
vida; la vida és un do. Se'ns dóna i se’ns pren sense consultar 
la nostra voluntat. Estem en mans d’Un altre. Ni solament 
tenim medis per nosaltres mateixos de mantenir-nos la vida, 
per a obtenir-los els hem de cercar fora de nosaltres matei¬ 
xos; no és prou la nostra voluntat, es necessita una altra vo¬ 
luntat que pot privar-nos dels medis de sostenir la nostra 
vida terrenal. La vida ens ve de Déu, i Ell la manté mentre 
la tenim. 

I si així passa en l'ordre natural i material, més encara 
en l'ordre sobrenatural i espiritual. Vivim de Déu, puix Ell 
ens dóna els medis de viure. La nostra vida espiritual no es 
sustenta dels fruits i animals que produeix la terra, els ali¬ 
ments de la qual, encara que sempre provenen de Déu, no 
obstant, l'home amb son treball se’ls procura, sembra les lla¬ 
vors, cultiva la planta i recull el fruit. La nostra vida espiri¬ 
tual se sosté per la llum divina que ens infon la intel·ligència, 
és aquell spiraculum vitae, que ens diuen les Sagrades Lle¬ 
tres, 1 que Déu infongué en el cos d'Adam, format del fang 
de la terra; però la vida humana fou dignificada i ennoblida, 
i sobrenaturalitzada pel Fill de Déu encarnat, pel Verbum vi¬ 
tae, 2 per Jesús, Paraula creadora i llei de vida qui vingué al 
món per a alçar el nostre llinatge, que s'arrossegava per la 
terra i s 'havia animalitzat, com l'ase i el cavall, segons l'ex¬ 
pressió del Psalmista, 3 i donant-li una participació de natu¬ 
ralesa divina, aliant-lo i unint-lo amb Déu, pogués un dia és- 

ser participant per tota l’eternitat de la mateixa felicitat 
infinita. 

La mort de Jesús fou el principi d’aquesta vida, perque 
amb l'admirable sacrifici del Calvari, l’Anyell diví esborrà els 
pecats del món, com cada dia cantem en la Missa, i la gràcia 
de Jesús, que des de la Creu s'estén per tota la terra, triom¬ 
fa de tal manera de la culpa, que el nou Adam és infinitament 
superior al vell, i la descendència espiritual d Ell és d una 
perfecció superior a la descendència carnal del primeï home, 
puix constituït Jesús cap del nostre llinatge. Ell, Fill de Déu 
per naturalesa, ens ha fet a tots fills de Déu per gràcia. 

El Verb etern, Jesús, dolcíssim germà i hereu de tot el 
nostre llinatge, fa les coses perdurables, i així és que el seu 
sacrifici, en quant als efectes, continua, és perenne, sempre 
s'està realitzant, és present a totes les generacions humanes; 
i com a monument solemne d’aquesta perennitat de son sa¬ 
crifici, la nit abans d'oferir, d’una manera cruenta i visible, 
la seva vida i la seva sang al Pare celestial, oferí baix les es¬ 
pècies de pa i de vi, d’una manera incruenta ,1a substància 
del seu cos i de la seva sang, i manà als seus deixebles que 


en memòria seva fessin lo que Ell havia fet. 

Veu's aquí, caríssims, la consumació de l'obra d'amor de 
Jesús Senyor nostre. La sagrada Comunió és el fi i comple¬ 
ment de la redempció humana. Jesús ens ha separat del di¬ 
moni, i ens ha juntat a Ell, i s'ha fet una mateixa cosa amb 
nosaltres. Ja s’havia juntat amb tot el llinatge al prendre carn 


humana, però ara es junta a cada un dels fills d’Adam, a 
cada cristià qui degudament el rep en la sagrada Comunió. 
Però, a més, ens junta a tots els cristians els uns als altres; 
d'Ell i de nosaltres en fa un cos místic pel qual circula la 
mateixa vida. Compleix en aquest misteri el desig que havia 
manifestat d’una manera solemne al seu Pare celestial quan 
li digué: «Que tots els meus deixebles sien una sola cosa, 
com Vós i Jo som una sola cosa». 1 Per això diuen els sants que 


1. Joan, XVII, 22. 

les mateixes espècies eucarístiques són un símbol d’aquesta 
unió de tots els homes qui segueixen a Jesús; tots junts fan 
un pa, com els diferents grans de blat i els diferents grans 
dels raïms fan el pa i el vi, que consagrats es converteixen 
en la substància del Cos i de la Sang de Jesucrist. El gloriós 
bisbe i màrtir Sant Ignasi, encès d’amor al diví Redemptor, 
deia que ell era el blat sembrat per Jesús, i que desitjava 
ésser mòlt per les dents dels lleons del coliseu, on era portat 
pel martiri, a fi que fos trobat un pa pur. Tots som blat sem¬ 
brat per Jesús, el diví sembrador de la gràcia, i hem d’ésser 
mòlts per la caritat, i així units per l’amor els cristians, som 
el pa digne d’alimentar a Jesús. Amb això sol satisfà la seva 
fam. Estava un dia assegut al peu del pou de Jacob després 
de parlar amb la Samaritana, i quan els deixebles volien que 
mengés, Ell els digué: «Jo tinc un menjar que vosaltres no 
sabeu.» Lo que a Ell el satisfà és encendre d’amor les ànimes, 
i aquest era el menjar que ignoraven els seus deixebles í que 
alimentava la seva ànima en la llarga conversa amb la Sa¬ 
maritana, assegut al brocal del pou de Jacob. 1 

La sagrada Hòstia és la raó d’ésser de tota la Iglésia catò¬ 
lica. Si fos possible que un dia desaparegués l’Hòstia consa¬ 
grada, el Sant Sagrament de l’Altar, desapareixeria el sacer- 
doci, cauria l’Altar, i la Iglésia es desvaneixeria, perquè l’Hòs¬ 
tia divina és l’aglutinant de la humanitat cristiana, és el vincle 
de caritat i el signe d’unitat, perquè la unitat és una conse¬ 
qüència de la caritat, puix en la Iglésia de Déu l’ordre i la 
unitat d’ella no s’obté per la força, sinó que és una conse¬ 
qüència de l’amor. La unitat de la Iglésia és una aglutinació 
d’amor, i el principi generador de l’amor, d’aquest amor pe¬ 
renne que es conserva de segle en segle, d’aquest sentiment 
perpetu que travessa per totes les civilitzacions, d’aquest amor 
que dura més que les llengües que l’expressen, que s’estén per 
totes les direccions de la humanitat, lo mateix per les altures 


1. Joan, IV. 

socials que per les més fondes misèries, el principi d'on de¬ 
riva aquest amor és la sagrada Comunió del Cos de Crist. Per 
això diem que el Santíssim Sagrament és el principi genera¬ 
dor de la pietat cristiana: per això a les iglésies que no tenen 
sagrari amb la reserva del Santíssim Sagrament, se les ano¬ 
mena iglésies fredes , perquè hi falta la calor essencial de la 
vida cristiana. Perquè tot amor ve de Déu, i l’amor de Déu 
nosaltres el rebem per medi de son Verb encarnat, del dolcís- 
sim Jesús, qui salva al llinatge humà enamorant-lo d’Ell. Per 
això diem que el cristià en estat de gràcia és temple i sagrari 
de l'Esperit Sant. L’Esperit Sant es simbolitza pel foc, per¬ 
què és amor substancial, i perquè aquest foc diví s’encengui 
en nostres cors abans hi ha d'haver penetrat Jesucrist; per 
això fou necessària la seva vinguda al món, abans que l'Es¬ 
perit Sant es difongués per la terra. I per això deia Ell 1 que 
havia vingut per a encendre la terra; i, en efecte, l’Esperit de 
Déu, l'amor verdader, ningú més que Jesús pot portar-lo al 
cor de l'home, i per això és necessària la sagrada Comunió, 
per medi de la qual la nostra existència es junta fins corpo- 
ralment amb la seva existència, puix, com ensenya la sagrada 
teologia, lo que directament es posa en l’Hòstia en virtut de 
la consagració és la substància de la carn i de la sang de Je¬ 
sús, essència o substància invisible i impalpable, per a santi¬ 
ficar la carn humana i treure'n els efectes del pecat, per a 
fortalèixer la nostra voluntat, i per a consolar les ànimes 
amb la calor dolcíssima de l'amor de Déu. 


II 

La humilitat és la disposició essencial eucarística 

El Pa eucarístic és anomenat Pa dels àngels 2 perquè sols 
d’Ell s’alimenten els esperits celestials. No mengen res més; 

1. Lluc, XII, 49. 

2. Psalm LXVII, 25. 

viuen del Verb. Els sustenta l'amor diví, que és calor de vida, 
i units íntimament amb Déu, per medi de son Verb etern, 
participen de la vida divina, i disfruten d’una felicitat i d’una 
glòria inefable. Ells són esperits, i Déu és esperit, i es comu¬ 
niquen sense l’intermedi de la carn; nosaltres som esperits 
que vivim en la carn, i per això Verbum caro factum est et 
habitavit in nobis, i, de consegüent, mitjançant la carn de 
Jesús, nosaltres ens comuniquem amb Déu. La carn de Jesús, 
son Cos sacratíssim, fou sacrificat, i mitjançant aquest sublim 
sacrifici la carn humana, vehicle de pecat per la corrupció de 
la culpa primitiva, esdevingué difusió de gràcia i d'amor 
diví; la carn humana quedà espiritualitzada, capaç de grans 
coses, de virtuts excelses, i mereixedora, ella que és fang, de 
participar de la glòria divina. En les eternes categories, en 
l'exèrcit de les angèliques jerarquies, en la selecció i sublima¬ 
ció de la vida celestial, hi entra també la carn humana, és a 
dir, la matèria que és l'ínfima de les criatures. 

La santificació de la matèria, que mai els homes havien 
pogut pensar, puix els maniqueus creien que la matèria era 
obra del diable; i pel mateix estil alguns heretges moderns, 
preferits per la gent de moda, qui coneixen la corrupció de 
la carn i volen ignorar la santificació d’ella feta per Jesucrist, 
diuen que son únic remei és la destrucció; la santificació de 
la matèria s'alcançà per l’encarnació del Verb de Déu; per 
això la Iglésia, a la vigília de Nadal, a l'hora de Prima, en el 
cor de les catedrals i de totes les iglésies conventuals, anuncia 
solemnement que l'objecte que es proposà el Pare celestial a 
l’enviar son Fill en carn humana, fou per a consagrar el món: 
Mundum volens adventu suo piissimo consecrare. I aquesta 
consagració que féu Jesús de tota la naturalesa humana al 
prendre-la en unitat de persona en l'home Crist Jesús, aquesta 
consagració general volgué especificar-la i individualitzar-la, 
unint-se en la sagrada Comunió a cada home en particular 
qui el rep, i juntament místicament a tots i cada un dels 
homes amb si mateix, essent Ell el cap d’aquest immens orga¬ 
nisme espiritual que Ell volgué animar d’una vida divina, i 

que s’anomena el Cos místic de Jesucrist. Sant Pau ens ense¬ 
nya aquesta admirable doctrina de la unitat espiritual que pro¬ 
vé de la comunió del Cos i de la Sang de Jesucrist, explicada 
després meravellosament pels grans doctors de la Iglésia, 
amb unes paraules de la seva primera carta als de Corint, 1 
i el significat de la qual, a més, es troba sempre contingut en 
totes les seves ensenyances: «Tots els qui participem del ma¬ 
teix pa, diu, encara que siguem molts, venim a ser un mateix 
pa, un mateix cos.» 

I aquesta doctrina de la necessitat universal de la sagrada 
Comunió per a participar de la vida divina de Jesús, el nostre 
Santíssim Pare Pius X l'ha aplicada admirablement en la 
direcció espiritual del poble cristià. Ell exhorta al poble a que 
l’Hòstia consagrada sia el nostre pa de cada dia, multiplicant- 
se entre els cristians la freqüència de la sagrada Comunió; 
disposa que els malalts, dins de certes circumstàncies i con¬ 
dicions puguin rebre el sagrat aliment encara que no els sia 
possible guardar el dejuni natural, i que la infància, els nois i 
noies, a qui Jesús cridava i afalagava dient: «Deixeu que se 
m’acostin els nois»; que la infància, així que comença a te¬ 
nir discerniment i és capaç de devoció, sia també participant 
de l’espiritual aliment de l'Eucaristia. 

Perquè la comunicació de Déu a les seves criatures, la 
Comunió de Jesús Sagramentat, s’efectua proporcionant-se 
la bondat infinita a les distintes aptituds dels homes. Déu 
s'entén amb tothom qui sia recte i sincer. La immensitat di¬ 
vina omple tots els buits de la flaquesa humana, i com més 
fondos són, tenen una major capacitat: per això diu la Sa¬ 
grada Escriptura 2 que Déu es comunica als humils i resisteix 
als superbs, i la Iglésia l’acte que exigeix al cristià a l'hora 
de combregar és un acte d’humilitat: Domine non sum dignus 
ut intres sub tectum meum... En aquella hora desapareix tota 


1. I Corintis, X, 17. 

2. Jaume, IV, 6. 

jerarquia, el més humil és el més digne; allà els darrers són 
els primers, i els primers són els darrers; en aquella hora, 
en tota comunicació amb Déu, i especialment en la sagrada 
Comunió del Cos de Jesucrist, l’amor és el vincle que uneix, 
i humilitat i amor en la vida espiritual són una mateixa cosa. 
L’amor per a viure ha de destruir a son contrari, i el contra¬ 
ri de l’amor és l’egoisme, i la humilitat és l'extirpació de 
l'egoisme. 

jOh santa humilitat, la més cristiana de totes les virtuts! 
Sense la humilitat ningú pot acostar-se a Déu, i per això les 
visions sobrenaturals i miraculoses es manifesten, segons 
veiem en les històries, segons hem vist en nostres dies a 
Lourdes, a les persones més baixes de la jerarquia social, a 
pastors, a pagesetes, a senzilles monges, o a altra gent per 
l'estil. El món no sap entendre aquest misteri i se’n mofa, 
no sap entendre el misteri de la humilitat perquè és superb, 
i no sap estimar més que a si mateix. No sap comprendre la 
predilecció que el Ser infinit i omnipotent té a comunicar-se 
amb els humils i senzills, no sap comprendre com Déu trobi 
les seves delícies en comunicar-se amb aquelles criatures se¬ 
ves qui són menys egoistes i més senzilles, perquè el món 
és incapaç del verdader amor, i ni l'arriba a entendre. Per 
això veiem que aquells sants qui s’han distingit per un amor 
més intens i grandiós, aquells sants qui han tingut la universa¬ 
litat de l’amor, l'amor a Déu i l'amor al pròxim, que es conté 
i significa, segons ensenya Sant Tomàs, 1 en la sagrada Co¬ 
munió, han sigut d’una simplicitat d'esperit admirable, comen¬ 
çant pel gran Doctor qui acabem d'anomenar, el qual amb 
tota la seva filosofia i amb tota la seva teologia, i essent aris¬ 
tòcrata, a més, per son naixement, era el frare més senzill 
de la seva comunitat. I Sant Francesc, encès d'amor, com 
un ferro vermell de foc, qui amava en totes direccions, és 
igualment famós pel seu amor i per la seva simplicitat, per- 


1. 3. a p., q. 30, a. 4. 

què la simplicitat és el verdader combustible de l'amor. Déu, 
simplicíssim per essència, és l'amor essencial. Simplicitat i 
sinceritat són una mateixa cosa, i l’amor no existeix sense sin¬ 
ceritat, perquè l’amor és una direcció de l'esperit, i si l’esperit 
s’embolica, si no resta pur i net, si s’enterboleix, si s'infla, 
si cerca les seves complaences, si s'inclina més a prendre que 
a donar, no està disposat per l’amor. 

Veu’s aquí, caríssims, la disposició essencial per a combre¬ 
gar: la humilitat. La humilitat importa la contricíó, él conei¬ 
xement de la pròpia misèria, la convicció de la nostra insufi¬ 
ciència, la necessitat de l’auxili diví que no s'avergonyeix de 
demanar caritat. Qui demana caritat demana amor, puix, com 
sabeu, caritat significa amor, i la Comunió del Cos i de la 
Sang de Jesús és la caritat major que podem rebre de Déu; 
per això qui té odi no pot combregar, faria una injúria gra¬ 
víssima a Jesús aquell qui, tenint odi, el rebés baix les espècies 
sagramentals, perquè si Ell és amor per essència, ,-com se 
juntarà amb l'odi? Per això l’Evangeli 1 mana que, si aquell 
qui ofereix el sacrifici es recorda que està enemistat amb son 
pròxim, abans vagi a reconciliar-se amb son germà. 

Aquesta consideració de que la humilitat és la preparació 
essencial de la Comunió del Cos i de la Sang de Jesús Senyor 
nostre, fa que aquest Pa diví sia proporcionat a tothom, per¬ 
què d'humil tothom en pot ésser, diuen els sants. Hi ha cris¬ 
tians qui no poden dejunar, qui no poden fer llargues hores 
d'oració, a qui la soledat i el silenci se'ls fa insuportable, 
i de no usar aquestes pràctiques piadoses tenen legítimes ex¬ 
cuses; però qui dirà que no pot ésser humil? «-qui dirà que 
no pot avorrir el pecat i reconèixer-se pecador? ,-qui dirà 
que no necessita auxili i que es basta a si mateix? Per això 
és que el Pa eucarístic és el pa de tothom, és l'aliment uni¬ 
versal de les ànimes, qualsevol que sia la seva condició. 


1. Mateu, V, 24. 

III 

La penitència i la Comunió 

Si podíem penetrar a l’interior dels cristians, i contemplar 
el misteri de les relacions íntimes entre el Criador i la criatu¬ 
ra, entre el Redemptor i el redimit, que en la sagrada Comu¬ 
nió es concreten i individualitzen tindríem una manifestació 
de la infinitat de la gràcia divina, de la immensitat de matisos 
que presenta l'amor de Déu a les criatures racionals. Lo 
mateix la creació de la naturalesa que la creació de la gràcia 
són un món d’amor, i és útil la seva contemplació, en quant 
això és possible a la nostra limitada comprensió de les coses 
divines. 

Déu ha permès el pecat en el món, i sens dubte l'ha per¬ 
mès a fi que la magnificència de la gràcia es fes més evident 
i es multipliqués el mèrit de les criatures. La major part 
dels qui combreguem, desgraciadament no hem sabut conser¬ 
var el candor de la gràcia baptismal, hem estat separats de 
Déu pel pecat, hem sortit del recte camí de la justícia, ens 
hem apartat de l’amor de Déu per a fer-nos esclaus de la 
culpa. I, no obstant, la força de l'amor diví s'ha manifestat 
d'una manera sublim en els sants penitents; les grans efu¬ 
sions divines, les grans amistats de Jesús han sigut amb els 
pecadors: ja els fariseus i escribes l’acusaven de que es 
franquejava massa amb els publicans i pecadors, 1 i la dona 
que se'ns presenta de més alt relleu en les narracions evangè¬ 
liques, després de la Verge Maria, la més identificada amb 
Jesús, la que li fou més familiar, la santa enamorada de Je¬ 
sús, qui no sabia moure’s de sos peus, la que ni mort podia 
separar-se d’Ell, fou la santa penitent Magdalena. I amb ella 
juntaríem un gran nombre d'altres penitents qui, un cop dei¬ 
xat el pecat, convertit ja envers l'amabilíssim Jesús el riu im- 

petuós de la seva passió purificada, han sigut verdaders sera- 
fi ns d’amor diví, manifestant l'omnipotència de Jesús, qui 
sap fer àngels de puresa i d’amor a criatures abans envilides 
amb passions, grolleres i criminals. I Sant Pau i Sant Agustí, 
qui són sens dubte els homes qui han tingut una força de 
difusió més vehement i sublim de l'amor de Jesucrist, qui 
sens dubte són els qui han encès més ànimes en l'amor pu- 
ríssim al Fill dolcíssim del Pare celestial i de la Immaculada 
Verge Maria, dos cors immensos plens d'un mar d'amor, són 
dos homes qui abans foren víctimes de l’error i del pecat, fins 
que els deslliurà el nostre diví Redemptor. 

i Qui ho diria que el pecat en mans de l’omnipotència de ,1a 
gràcia pogués ésser una ocasió d’humilitat, de purificació, d e- 
levació, d’amor i d’unió amb Déu! El pecat determinà al Verb 
etern a venir al món i a revestir-se de carn humana; el pecat 
l’excità a predicar la seva celestial doctrina de salvació; pel 
pecat morí; i per a fortificar la flaca voluntat del pecador, per 
a donar-li ànim en la costa de la vida, per a no ensopegar i 
caure en els viaranys difícils, establí el sant Sagrament del 
Pa dels Àngels, que és anomenat Viàtic, és a dir, pa dels cami- 
nants, que alimenta i encoratja: figurat i simbolitzat en el 
mannà, que mantenia als hebreus mentre anaven fent via pel 
desert envers la terra de promissió, símbol del poble cristià, 
qui camina pel desert de la vida envers la pàtria promesa de 
la glòria eterna, i representat també per aquell pa cuit al ca¬ 
liu, amb què Elies, el gran profeta, perseguit per Jezabel, 
trobant-se defallit i desemparat, s'alimentà fins a poder arri¬ 
bar a la santa muntanya de Déu, a l'Horeb, on el Senyor se li 
havia de manifestar. 

Per això és, caríssims, que, trobant-nos pròxims al temps 
pasqual, a la divina Pasqua del convit diví, en què Jesús diu 
assenyalant la seva substància enclosa baix les espècies sa¬ 
gramentals: «Preneu i mengeu»; per això és que Nós, qui 
havem d’ésser el ressò de les ensenyances i de la veu del dolç 
Jesús, únic Pastor verdader de les ànimes, cridem també 
als pecadors, als oblidats de Déu, als qui viuen enredats en 

la brossa que creix en els erms del món, als malaltissos de la 
febre de les passions, als encegats qui van perduda 1 esma i 
no troben qui els condueixi, a tots els qui viuen lluny de 
Jesús, únic Salvador, i que per raó de que no el tracten, no 
el coneixen i estimen com deurien, a tots els cridem i repetim 
l’exhortació amorosa de Jesús en la nit solemne de la Cena: 
«Preneu i mengeu.» 

En el llinatge humà Jesús és el penitent per excel·lència. Era 
innocentíssim i santíssim per la seva unió personal amb Déu, 
però la seva sagrada humanitat portava la càrrega del pecat 
dels homes, germans seus segons la carn, de què Ell s havia fet 
responsable, i aquesta càrrega del pecat l’oprimí tota la vida, 
i fou la causa de la seva mort. Per això el veiem afligit, contor- 
bat d’esperit, i plorar; agenollat a terra clamant a la Justícia 
eterna, i fins defallir i suar sang i aigua baix el pes dels pe¬ 
cats del nostre llinatge. Volgué restituir lo que no havia robat, 
segons la gràfica expressió del Profeta. 1 Volgué satisfer els 
nostres deutes amb la Justícia eterna, esquinçar el debitori 
on constaven, i per això ofereix la seva carn al sacrifici, la 
seva carn queda esquinçada, i des d’aleshores la carn d Adam, 
que fou vehicle de pecat, es converteix en la carn de Crist, 
que és vehicle de la gràcia, i apareix sobre la terra aquella 
nova raça vinguda del cel que cantà Virgili, la raça dels fills 
de Déu, i per a sustentar-los i sostenir-los en l'elevació d'una 
vida divina, els deixa per aliment la seva pròpia carn, que en 
substància rebem en les espècies sagramentals. 

Per això la penitència i la Comunió estan íntimament lli¬ 
gades. Sense la penitència de Jesús els homes no podnem 
combregar, perquè la cara i la sang de Crist, que substancial¬ 
ment se'ns comunica, són la víctima del sacrifici: per això 
volgué Jesús que sempre que combreguéssim féssim memòria 
de la seva passió, i la Iglésia, intèrpret fidel del seu diví Fun¬ 
dador, en la seva sagrada litúrgia, a l'hora de la Comunió 

sempre ens fa memòria de la Passió del Senyor, i el poble 
cristià, portat de l’instint de l'Esperit Sant, en la capella del 
sagrari dels nostres temples, quasi sempre hi representava 
a Jesús crucificat i als seus peus l'adolorida seva Mare, Nostra 
Senyora la Verge Maria; i Nós era exhortem als reverends 
Rectors perquè mai, ni amb pretext de pietat, vulguin can¬ 
viar de dita capella la Imatge veneranda del diví Crucificat, 
puix la piadosa pràctica és conforme a la recomanació solem¬ 
ne del Senyor a l'hora de la institució del sagrament, i a les 
indicacions de la litúrgia de nostra santa Mare la Iglésia. 

tQui més penitent que Jesús crucificat, víctima divina de 
l'etern sacrifici de la qual tots participem al rebre la sagrada 
Comunió? Per això dins del llenguatge del poble cristià, al Pa 
eucarístic l’anomenem hòstia, perquè s’anomenava la víctima 
que s’oferia i destruïa en el sacrifici. Per això estudiant les 
pràctiques piadoses que usaven els sants en l'hora de rebre 
la sagrada Comunió, veiem que era la preferida d'ell, la con¬ 
templació devota de la Passió de Jesucrist, puix així s'identi¬ 
ficaven més amb nostre dolcíssim Redemptor, complien la seva 
voluntat, i seguien la seva ensenyança quan deia: «Combre¬ 
gueu en memòria de Mi.» 

La Comunió solemne del poble cristià, fins per indicació 
de la Iglésia, és el dia del Dijous Sant, perquè Jesús és el 
verdader Anyell sacrificat pels pecats del món, i per a aquesta 
Pasqua solemne la Iglésia ens hi prepara per medi d'un temps 
de mortificació, de recolliment i d’oració, és a dir, per medi de 
la penitència que es practica en la santa Quaresma. 


IV 

La immortalitat de l’home i la unitat del llinatge 

Del celestial convit de l’Eucaristia, qui més en sent les 
delícies és qui més sap prescindir de les delícies mundanes. 
Aquestes delícies fan tornar grolleres a les ànimes, i pesades; 

i aleshores no poden elevar-se, van sempre a ran de terra, i la 
sublimitat del goig espiritual de la sagrada Comunió és per a 
elles una muntanya inaccessible. Aquest Pa celestial es dóna 
principalment als vencedors del món; 1 els vençuts, els es¬ 
claus, s’han de llibertar per a disfrutar de la delícia dels fills. 
La Sagrada Comunió és penyora de la glòria futura, i a la 
glòria eterna sols hi tenen dret els vencedors; d'aquí ve que el 
qui no és vencedor, és impossible que participi d’aquesta 
misteriosa anticipació de la glòria, per a alcançar-nos la qual 
Jesús oferí el sacrifici del seu Cos i Sang. 

Per això us exhortem, caríssims, a desfer-vos dels enganys 
del món i a reconquerir la llibertat de fills de Déu que us 
farà dignes d'asseure-us a la seva taula. 

Tot el món plegat, tots els seus plaers, grandeses, honors, 
ciències i riqueses, no us satisfaran com la sagrada Comunió, 
que us farà participants d'una vida immensa que es comunica 
del Cap, qui és Jesús, a tots els membres, qui són l’univers 
poble cristià. La vida espiritual és una vida universal, és una 
circulació viva de saba divina, és una participació de la subs¬ 
tància infinita, que de la soca, que és Jesús, es comunica a les 
sarments, que són els homes, 2 i s'hi comunica d'especial í 
seguríssima manera per medi de la sagrada Comunió. Ella és 
la força dels cristians, la medicina i l'aliment i el consol. Ve 
un dia que el pecador sent les punyides del pecat, que el 
corc de la consciència el turmenta, que la vida se li fa fastigo¬ 
sa, que es cansa d'arrossegar-se per la terra, que es coneix 
en tota la seva misèria i flaquesa, i cercant per tot el món no 
troba un reconstituent, una manera de refer-se, no sap on 
agafar-se per a no tornar a caure, perquè res hi ha sòlid 
fora de Déu etern; però aquest misericordiós i omnipotent Se¬ 
nyor ha volgut posar en la seva Iglésia el Pa dels Àngels, que 
és també aliment del pecador penedit, qui, alimentant-se d’ell. 

troba una delícia que mai havia trobat en el pa de la mentida, 1 
en les satisfaccions mundanes, que, usant el llenguatge dels 
profetes, després d’haver delectat un moment el paladar, cre¬ 
men les entranyes de l'ànima. 

«Qui mengi d’aquest Pa, ha dit Jesús, 2 mai més morirà.» 
L'home sols s'acontenta amb la immortalitat; no hi ha més 
medi d'acontentar a l’home. «Sereu com déus», digué el di¬ 
moni a nostres primers pares, i així els enganyà. I aquest en¬ 
gany encara dura, i als nostres contemporanis, els homes del 
segle xx, el dimoni els diu com a Adam i Eva: «Sereu com 
déus», i així els enganya. I passat l'engany delectable, la il·lu¬ 
sió de la riquesa, de la ciència o de la glòria, es troben menys 
homes que els altres. El món no té més que paraules, realitats 
no pot donar-ne perquè no en té, puix la figura del món passa, 
diu la Sagrada Escriptura; 3 si no passés, si fos constant, si 
tingués permanència, si estés en possessió de la Veritat, ales¬ 
hores podria consolar a l’home; el món seria més que l’home; 
però l'home es troba que és més que el món, i tot el món 
plegat no pot alimentar la seva vida, ni curar la seva malaltia 
de l'esperit. El món i la seva concupiscència passen. 4 L’home 
mortal sols pot trobar la immortalitat alimentant-se d'una 
substància eterna, posant-se en comunicació amb ella, i això 
és lo que Jesús ens proporcionà a l’instituir el sagrament de 
l’Eucaristia. Per això Sant Tomàs 5 ensenya que la Comunió, 
encara que no sia de necessitat absoluta en molts casos rebre- 
la sagramentalment, no obstant sempre ho és in voto, almenys 
en el desig implícit que té per tots els seus fills la santa 
Mare Iglésia. 

La unitat del sacrifici de Jesucrist uneix a tot el llinatge 
humà; tothom en participa el seu efecte, la seva influència arri- 


1. Proverbis, XX, 17. 

2. Joan, VI, 59. 

3. I Corintis, VII, 31. 

4. I Joan, II, 17. 

ba a totes les ànimes; és el iuge sacrificium, el sacrifici perma¬ 
nent de què parlen els antics profetes, 1 cl sacrifici de tots els 
temps i de tots els homes, el sacrifici etern i perdurable, l’ú¬ 
nic verdader sacrifici de què tots els altres són ombres i 
figures; i aquest sacrifici que el llinatge humà practicava per 
un instint de la naturalesa des dels primers temps després 
del pecat, i moltes vegades d'una manera errada i horrorosa, 
però sortint sempre d’una necessitat del cor, aquest sacrifici 
practicat en força de la llei de la naturalesa i de la llei escri¬ 
ta, el Verb etern, la Sabiduria divina encarnada, nostre dol- 
císsim Redemptor Jesús, el realitzà d’una manera sublim, 
posant-lo per cap i fonament de la llei de gràcia, a l’oferir la 
seva vida preciosíssima a la Justícia eterna del Pare celestial 
en satisfacció dels pecats dels homes. Tota la gràcia ens ve 
d’aquest sacrifici; per això ha d'ésser continu, i en la Iglésia 
de Déu persevera, es reprodueix místicament: Jesús continua 
essent el Pontífex Summe del llinatge humà, i quan els sacer¬ 
dots diem missa, Jesús és pròpiament qui celebra el sacrifici, 
nosaltres obrem en nom d’Ell, Ell és qui obra per medi del 
sacerdot; per això Ell és qui consagra el pa i el vi convertint- 
lo en la seva pròpia substància, de manera que el sacerdot 
és qui formula les paraules: Això és el meu Cos, però qui en 
realitat les diu és Jesús, puix si fossin paraules del sacerdot 
no expressarien la veritat, perquè el pa no es converteix en 
el cos del sacerdot, sinó en el Cos de Jesucrist, i el sacerdot 
al pronunciar les paraules de la consagració és sols un eco 
qui repeteix les paraules de l’instituïdor del Sagrament, del 
Pontífex qui ofereix a Déu el sacrifici etern, que salva a tots 
els homes qui volen salvar-se. 

I no és solament l'home consagrat ministre de Jesucrist 
qui celebra el sacrifici, és tot el poble qui assisteix a la divina 
cerimònia; el ministre és el cap autoritzat del poble, però 
obra juntament amb el poble; per això al girar-se de cara als 

qui ouen missa, els diu: Pregueu, germans, perquè el sacri¬ 
fici meu i vostre sia accepte a Déu, Pare omnipotent. 

I tothom qui combrega, tant dins com fora de la missa, 
participa del sacrifici. Els antics, qui prenien part en els sa¬ 
crificis, es repartien la víctima i s’alimentaven d’ella com d’un 
menjar sagrat. En aquest sacrifici etern, renovació del sacri¬ 
fici del Calvari, la Víctima divina, la substància del Cos i 
Sang de Jesucrist, es dóna també per a aliment al poble, i 
tothom qui combrega pren part en l'immens i inefable sacri¬ 
fici. 


V 

La interna restauració de l'home 

El neguit que els homes moderns senten per a la unitat 
és un instint humà que neix de la nostra naturalesa, i Jesús 
el volgué satisfer a l’instituir aquest sagrament de la unitat 
humana i divina. Sant Pau 1 expressa aquesta idea de la unitat 
efectuada per Jesucrist entre Ell i tots els homes pel misteri 
del Cos de Jesús, amb una paraula de meravellosa significació 
quan diu que tots els homes som concorporals, que tots es¬ 
tem en un mateix cos. 

Aquesta intimitat de la sagrada Comunió exigeix una gran 
sinceritat. La sinceritat és la primera de totes les virtuts 
evangèliques, sense ella la vida humana no té cap valor davant 
de Déu. Les simulacions, les aparences i les ficcions són abo¬ 
minables davant del Déu de la Veritat. I en quant un acte 
nostre és més íntimament dirigit a Déu, exigeix també major 
sinceritat. Un acte nostre que dirigim a Déu i no sia sincer, 
és un insult al Senyor, és una befa. Per això és que la sagrada 
Comunió que ens uneix d'una manera inefable amb el Senyor 

pot convertir-se en un sacrilegi. Per això és que ja el gloriós 
Sant Pau 1 amb tanta severitat amonesta als fidels, perquè 
tinguin horror a la comunió sacrílega. «Examineu bé, diu, la 
vostra consciència abans de prendre el Cos de Crist, perquè 
qui indignament el rep s’empassa la pròpia condemnació: per 
això, afegeix, entre vosaltres hi ha tants dèbils i malalts i 
morts.» L’èxit de la Comunió, diu Sant Tomàs, i per boca 
d’ell la Iglésia en l’ofici del Sant Sagrament, és molt diferent 
en els uns que en els altres, perquè als bons els és vida i als 
dolents els és mort. 

El gran Sant Tomàs 2 explica meravellosament la malícia 
de la Comunió sacrílega, i amb poques paraules, com sol 
explicar els fets de la vida cristiana i els dogmes de les nostres 
sobrenaturals creences. I tota la malícia és la falta de since¬ 
ritat de què ara mateix parlàvem. En aquest sagrament, diu 
l’Angèlic Doctor, s’hi conté i significa el mateix Jesucrist, i 
significa, però no s’hi conté, el seu Cos místic, o sia la socie¬ 
tat dels sants. El qui rep el Santíssim Sagrament, amb aquest 
acte fa pública manifestació d’estar unit amb Jesucrist per 
la fe i la caritat, i incorporat així mateix als seus membres, 
és a dir, als demés cristians en estat de gràcia. I per això qui 
rep aquest Sagrament en pecat mortal comet una falsedat 
contra el Sagrament, i, de consegüent, incorre en sacrilegi 
com a violador de Sagrament, pecant, per tant, mortalment. 

Aquesta és principalment la malícia del sacrilegi: un atemp¬ 
tat contra la summa Veritat en coses divines, en les relacions 
íntimes amb la Veritat eterna. La grave eloqüència del bisbe 
Bossuet 3 pondera amb termes d’indignació la malícia dels qui 
s’atreveixen a combregar sacrílegament. Comenta la paraula 
de Sant Pau quan paria contra els qui no discerneixen el 
Cos de Jesucrist, i els compara amb els jueus qui crucificaren 

al Senyor, sense fer distinció entre el qui és el Just per essèn¬ 
cia i els malfactors i criminals, juntament amb els quals fou 
crucificat. En efecte, als qui combreguen indignament, jun- 
tant-se sagramentalment amb el Fill unigènit del Pare celes¬ 
tial i Fill puríssim de la Immaculada Verge Maria, rebent-lo 
amb consciència de pecat, no fent distinció entre el Cos sa- 
cratíssim de Jesucrist i qualsevol altra cosa, dant-li exterior¬ 


ment senyals d'amor sense que tal verdader amor hi hagi en 
son cor, com Judes el besà falsament a l’hora d’entregar-lo, 
als tals deu aplicar-se aquella sentència del mateix Senyor 
en l’Evangèli: 1 «No vulgueu tirar les perles als porcs.» 

És el Pa eucarístic el Pa dels Àngels, i si bé és també el pa 
dels pecadors, i la comunió dels penitents és un dels actes 
més sublims del món de la gràcia, i presenta el sublim contrast 
de la misericòrdia divina, que s'abaixa moguda únicament de 
l'amor a una criatura desgraciada, i a aquesta mateixa cria¬ 
tura, sortida del fang de la terra que s'eleva fins als cims de 
la Divinitat; no obstant, sempre el penitent quan combrega 
és un pecador qui amb l'auxili del mediador Jesús ha recon¬ 
querit la innocència. Per això sempre el Pa eucarístic és el 
Pa dels Àngels, i fa àngels als qui dignament el reben. La 
força de transformació que es troba en la sagrada Comunió 
és enterament divina, però l'Home-Déu, qui va instituir-la, vol¬ 
gué seguir en tot la similitud del menjar corporal, que fa 
robust a l'home amb la continuació de l’ús. «Aquest pa quoti¬ 
dià, Sant Ambròs, 2 s'usa per remei de la nostra quotidiana 
flaquesa. La vida gasta, lo mateix la corporal que l'espiritual; 
la concupiscència és un foc intern que excita i debilita les 
nostres forces espirituals, i mitjançant la Comunió, el cristià 
repara les forces consumides i sosté dignament equilibrada 
la seva vida divina.» L'amor de Déu s'augmenta amb la sa¬ 
grada Comunió, i aquest amor disminueix les concupiscèn- 

cies que tiranitzen la nostra vida. Per això Sant Agustí for¬ 
mula aquest efecte quan escriu: Augmentum caritaíis est di- 
minutio cupiditatis} 

Les institucions divines del nostre amabilíssim Redemptor 
Jesús tenen una admirable eficàcia. Establí els sagraments 
com font de gràcia, donant-los una matèria i una forma, tma 
determinació, una concretació visible i material com part 
essencial de la Iglésia, visible també, puix existeix pels homes, 
qui mentre som en aquest món ens guiem pels sentits baix 
la direcció de l'enteniment. El signe sensible de l’Euraristia, 
les espècies de pa i de vi, ens indiquen clarament on resideix 
d’una manera substancial el mateix Jesús, i mitjançant aquell 
signe venerable l’adorem, ens alimentem i ens unim amb Ell 
sagramentalment per medi de la Comunió. El visitem sovint 
en el Sagrari, i als seus peus ens comuniquem amorosament 
amb Ell, i el nostre progrés en la virtut està molt lligat amb 
el grau d'unió que tinguem amb Jesús sagramentat. La virtut 
del cristià consisteix en una aproximació a Déu; com més a 
prop estem d'Ell la nostra perfecció espiritual és major, el 
dia que en la glòria estarem units amb el Senyor etern, obtin¬ 
drem l'últim grau de la nostra perfecció. Per a unir-nos amb 
Déu aquí en el món existeix el Santíssim Sagrament, i els sants 
no es separaven del Sagrari sinó per força, perquè sentien l'a¬ 
tracció del dolcíssim Jesús, amb augments d’amor en el seu 
cor. Per això Sant Alfons Maria de Liguori, el més modern dels 
Doctors de la Iglésia, i com ell molts altres mestres de vida 
espiritual, recomanava tant les comunions espirituals, i ell 
n’estengué moltíssim la pràctica, perquè és tanta l’eficàcia 
del Sagrament, que, fins encara que de present no se'l rebi, 
el desig reverent i afectuós de rebre'l fa participant al cris¬ 
tià de les irradiacions d'amor amb què Jesús sagramentat en¬ 
cén el cor dels seus devots. I si vosaltres, caríssims, useu 
aquesta pràctica, si sovint exciteu el vostre desig de rebre a 

Jesús sagramentat, aliment i remei de les nostres ànimes, el 
vostre esperit s'anirà divinitzant, s'augmentarà la vostra per¬ 
fecció i el Senyor regnarà en els vostres cors. 

Perquè és clar que a l’instituir Jesús aquest Sagrament, i 
al manar als seus deixebles que d'ell s'alimentessin espiritual¬ 
ment, és perquè volgué fer-lo el medi més poderós de la 
restauració de l'home; i l'excel·lència d'aquesta restauració 
de l’home és tanta, que la Iglésia en son missal, quan els 
sacerdots preparen la matèria que ha de servir per a la con¬ 
sagració i comunió, ens fa dir cada dia: «jOh Déu, més admi¬ 
rable en la restauració que en la creació de la naturalesa hu¬ 
mana! » 

El Baptisme comença la nostra restauració espiritual, i la 
Comunió la completa i perfecciona, i quant més contínua sia 
la nostra espiritual comunicació amb Jesús, si ens fem inse¬ 
parables, més participarem de la seva vida divina. Sant Fran¬ 
cesc de Sales deia que volia que tots els seus respirs fossin 
per Jesús, que si en el seu cor hi hagués una fibra que no 
fos per Ell se l'arrencaria, <ri què és això sinó una mena de 
comunió espiritual contínua? 


VI 

Eficàcia per a nodrir i fer àngels 

L’Esperit Sant, qui regeix la Iglésia, assistint-la en la di¬ 
recció dels homes envers la vida eterna, és sens dubte qui ha 
mogut al nostre Santíssim Pare Pius X, quan després d’haver 
proclamat, al començar el seu pontificat, que tota la seva 
missió es dirigiria a restaurar totes les coses en Crist, ha 
cercat en la sagrada Comunió la manera més efectiva de fer 
la restauració espiritual dels cristians. 

tPer què l’esperit cristià ha minvat tant dels homes, fins 
dels qui conserven la fe, sinó perquè no freqüenten la Comu¬ 
nió del Pa eucarístic? 

I cl qui deixa la sagrada Comunió va perdent la fc, perquè 
cl just viu de la fe; 1 la fe, doncs, és la vida espiritual del 
cristià, i com cl Pa eucarístic es l’aliment de la vida sobrena¬ 
tural, qui el deixa d'usar es debilita i acaba per morir. La 
relació entre el Pa eucarístic i la vida cristiana, la vida ver- 
dadera, la vida que la mort no acaba perquè és immortal, es 
troba expressada i repetida moltes vegades en les Sagrades 
Escriptures, i Jesús la predica fins a posar-la en evidència. 2 
Els deixebles a l’oir-li predicar que era necessari que menges¬ 
sin la seva Carn i beguessin la seva Sang per a obtenir la 
vida eterna, entenent això en el sentit material, murmuraven 
d'Ell i deien que això no es podia sentir, i alguns deixaren 
de seguir-lo; però Jesús, explicant la manera espiritual d'a¬ 
quest diví menjar, insisteix en la mateixa ensenyança, i de¬ 
clara la necessitat d’aquest Pa de vida eterna, que és el seu 
Cos sacratíssim, contingut substancialment en 1 Hòstia santa. 

Quan domina la debilitat, quan els homes viuen en un medi 
que produeix l'anèmia, és més necessària la nodrició, i ales¬ 
hores els metges, i el mateix sentit comú, i fins la inclinació 
de la naturalesa, cerquen els medis d’obtenir una nodrició 
sòlida que favoreixi la bona salut. Per això el nostre metge 
espiritual, el Sant Pare, posat per Déu en el llinatge humà 
per a ensenyar-nos a tots els medis de salvació eterna, veient 
la debilitat espiritual del món modern, contemplant com la 
vida material, com les delícies d’una civilització sensualista, 
i les vanitats d’unes ciències pretensioses, però ignorants del 
misteri de l'home, incapaces de curar l'esperit i consolai el 
cor dels homes, al revés, exasperant-los i portant-los a la des¬ 
esperació, com es manifesta cada dia en les grans ciutats 
d’Europa, veient com les ciències i la civilització desperten 
en l’home noves i més vives aspiracions que no poden satisfer, 
el Papa, així com Jesús 3 enmig del temple de Jerusalem cla- 

ma va en alta veu i deia: «Qui tingui set que vingui a Mi i 
begui»; el Papa enmig del món civilitzat, ple de riqueses i fa- 
inolenc, clama també en alta veu al poble cristià i li diu: Si 
teniu fam, si desitgeu la satisfacció de l'esperit, si voleu la 
salut i la vida eterna, veniu i mengeu d'aquest Pa celestial, que 
és l’Hòstia consagrada. I per això el nostre Santíssim Pare 
Pius X crida a tothom a la taula del convit eucarístic, i com 
aquell Pare de famílies de l'Evangeli qui volgué celebrar un 
gran sopar, símbol del convit eucarístic que havia de celebrar 
el diví Redemptor, veient que els homes enredats en els que¬ 
fers mundans s’excusen, ens mana a nosaltres, cooperadors 
seus en el gran negoci de la salvació dels homes, que fem en¬ 
trar a tothom a prendre part en la taula espiritual del Sagra¬ 
ment del seu Cos sacratíssim. 

Els homes i les dones de zel del nostre temps pensen, dis¬ 
corren i treballen per a formar associacions, institucions i lli¬ 
gues per a sostenir als cristians qui en el mar tempestuós de 
la vida del segle perillen de naufragi. I son treball i son zel 
és molt meritori i agradable a Déu. Però el pa de vida és 
únicament el Pa eucarístic. La vida humana no es sosté dig¬ 
nament en l’ordre sobrenatural de la salvació, sense aquest 
Pa de la immortalitat. La immortalitat únicament la produeix 
el Santíssim Sagrament. Tot lo demés mor, i sols Ell dóna la 
vida. Per això és que tot treball social, que tota propaganda 
popular que no es dirigeix al Santíssim Sagrament, que no 
té per objecte encaminar als homes a la sagrada taula de la 
Comunió del Cos de Jesucrist, no tindrà cap eficàcia sobrena¬ 
tural. Per això és que Nós considerem un treball molt més 
sòlid el que es dirigeix a estendre entre els cristians la fre¬ 
qüència de sagraments, que no pas tota altra propaganda 
religiosa per excel·lent que sia, perquè la Comunió és la font 
de la vida sobrenatural, i fora d'aquesta d’aquesta font, l'home 
no pot beure enlloc més aquelles aigües que apaguen del tot 
la set, com deia el dolcíssim Jesús en sa famosa conversa amb 
la Samaritana. 1 

Així que es comença a viure comença també la necessitat 
d'alimentar-se, i per això de des el moment en què l’home 
comença a tenir ús de raó, en què viu vida racional i és capaç 
de conèixer el Sant Sagrament de l'Eucaristia d’una manera 
proporcionada a les seves facultats, des d’aleshores deu acu¬ 
dir a aquesta font de vida eterna, ha d’usar aquest Pa celestial. 
El Pa eucarístic és anomenat pa angèlic, perquè els àngels 
de des la seva creació no tenen altre aliment, no sustenten 
la seva vida sinó en el Verb de Déu, i aquest Verb de Déu 
vingué al món i s'encarnà, prenent la naturalesa humana per a 
fer-se també aliment de l’home, i convertir-lo en àngel, és a 
dir, per espiritualitzar als fills d'Adam que s'havien inclinat 
envers la terra; i Jesús volgué alçar-los a una vida superior i 
divina. 

Per això llegim en l’Evangeli que quan els jueus no volien 
entendre la seva celestial doctrina i el contradeien furiosa¬ 
ment, Ell els deia: 1 «Vosaltres sou d’aquí baix, jo sóc de 
dalt. Vosaltres sou d'aquest món, jo no sóc d’aquest món.» 
I el seu objecte és que l’home en el món, mentre fa el viatge 
per aquesta vall de misèries i de pecat, visqui una vida supe¬ 
rior i divina. Hi ha cristians que un cop regenerats pel baptis¬ 
me conserven inalterable la gràcia, es mantenen en una in¬ 
nocència de costums, en una sanitat o santedat de vida, que 
Sant Joan Crisòstom els considera d'un mèrit superior als 
àngels, puix han tingut una resistència al mal que no han ha¬ 
gut de tenir els àngels. La Iglésia venera en els altars a molts 
d'aquests sers electes, qui han passat pel món sense conta¬ 
minar-se, que l'aire pestilencial de la culpa no els ha enveri¬ 
nat la vida, flors puríssimes i oloroses mereixedores d’ésser 
ornament ja no sols de la terra, sinó dels mateixos jardins de 
la glòria, miracles de la gràcia, manifestació de la força de la 
virtut divina que fa invulnerables als flacs fills del món; àni¬ 
mes serenes, cors elevats que mai la bromera de les onades 
de les passions ha penetrat ni tacat, d'un amor incorrupti- 

ble i sempre recte en !a seva direcció. Aquestes ànimes són 
eucarístiques per essència, i formen una puríssima i llumino¬ 
sa constel·lació d’homes i de doncs cl centre de la qual és 
l'Hòstia consagrada. Tothom coneix els amors ardentíssims 
a Jesús sagramentat de l’angèlic Lluís Gonzaga i del nostre 
seràfic Miquel dels Sants, de les puríssimes verges Clara d’As- 
sís i Caterina de Sena, i les seves devotíssimes comunions; i 
al davant de totes les ànimes innocents adoradores del Sagra¬ 
ment, com dirigint-les i ensenyant-les, com mestre d'altíssim 
amor, al poeta i teòleg de la Santa Eucaristia, a l’innocentís- 
sim Tomàs d'Aquino, del qual declarà el confessor qui li oí 
la confessió general a l’hora de la mort, que havia sigut tan 
senzilla com la d'un noi de cinc anys. 

La puresa immaculada d'aquestes ànimes indubtablement 
es deu a la Santa Eucaristia, per això la Iglésia sol pintar-les 
a les portes del sagrari, abraçats amb la Custòdia. Sant Joan 
l’evangelista coneixia molt bé aquests misteris eucarístics, per¬ 
què en la nit de la institució, en la taula en què féu Jesús la 
consagració del pa i del vi, ell li estava al costat i es recolzava 
sobre el pit del diví Mestre, i el cor de tots dos batia a un ma¬ 
teix ritme; i quan més enllà el sublim apòstol tingué la merave¬ 
llosa visió 1 de la vida i dels combats de la Iglésia, i de les vic¬ 
tòries dels sants i de la selecció dels homes qui han de formar 
l’eterna Ciutat de Déu, veié clarament la relació íntima entre 
la innocència i l'Eucaristia, i per això descriu a les ànimes 
innocents seguint sempre a l’Anyell en l'eterna Pasqua de la 
glòria, de la qual és signe i inici la Pasqua eucarística de 
la Iglésia catòlica. 

VII 

La Comunió dels nens 

Nostre Santíssim Pare Pius X, coneixent l'eficàcia de la 
sagrada Comunió, i el tresor de gràcia de què participen els qui 

dignament combreguen, i la virtut preservativa d'aquest ce¬ 
lestial aliment que nodrint fortifica, i l’amor especial mani¬ 
festat per Jesús a la infància, i la pràctica antiga de la Iglésia 
i les seves lleis sagrades que cridaven als infants, així que 
tenien ús de raó, a participar del sagrament, i a la doctrina 
dels sants i dels doctors, ha volgut restablir la disciplina de 
que nois i noies per allà a l'edat de set anys, en què solen tenir 
ja discerniment i són capaços de conèixer lo que és el Pa 
eucarístic, vagin a rebre la sagrada Comunió. Van a entrar en 
un món ple de perills, van a sentir molt aviat l’estímul vehe¬ 
ment de les passions, oiran, fins abans de conèixer la seva 
malícia, l'apologia de l’heretgia i la impugnació de la fe catò¬ 
lica, i convé que aquesta lluita els trobi previnguis i forts en 
la vida espiritual, lo qual principalment s'obté per medi de la 
santa Comunió del Cos de Jesucrist. 

Per això Nós aprofitem l’ocasió d'aquesta Carta pastoral, 
per a exhortar greument als pares i mares de família al com¬ 
pliment de la sagrada obligació, de procurar que els seus fills 
i filles a l'edat indicada combreguin, entenent que els queda 
gravada la consciència, puix és encàrrec que els fa baix la 
responsabilitat paterna el Summe Pontífex, responsabilitat, 
d'altra banda, que és de justícia natural, puix tot pare i mare 
qui ha posat al món als seus fills està obligat a educar-los i 
encaminar-los degudament, a fi que no es perdi la seva ànima, 
essent, de consegüent, necessari que els ensenyin la pràctica 
de la religió, i, per tant, l'acte més solemne d’ella, que és 
la sagrada Comunió del Cos de Jesucrist. 

I acostant-se ara el temps pasqual, en el qual obliga greu¬ 
ment el precepte de combregar, a tots els qui tenen edat de 
discreció, els pares i mares de família examinaran als seus 
fills i filles que tinguin set anys poc més o menys, per a veure 
si estan en situació de rebre la sagrada Comunió, i consultaran 
al confessor dels nois i noies; i els reverends Rectors exhorta¬ 
ran al compliment d’aquesta obligació, i amb discret zel pro¬ 
curaran sia complida, puix està solemnement imposada per 
una llei de la Iglésia. També els mestres i les mestres, citats 

expressament en el decret Quam singulari, cooperaran amb 
els pares i confessors a l'obra santa de que els seus petits 
deixebles s'acostin a la sagrada Comunió. Aquestes Comunions 
han de ser privades i sense solemnitats externes, devent la 
solemnitat guardar-se per a quan els reverends Rectors faran 
les Comunions generals una o dues vegades a l'any pels qui 
ja han combregat, i pels qui han de fer encara la primera 
Comunió i tinguin les disposicions marcades en el decret pon¬ 
tifici. La solemnitat externa d’aquestes Comunions generals 
no perdrà mai aquella gravetat i espiritualitat pròpia de la 
institució amorosa de l'humil Jesús, sense prendre aires de 
mundanitat; un dels saludables efectes del decret pontifici, 
diu l'eminentíssim cardenal Gennari, serà destruir les vani¬ 
tats que s’havien introduït en les primeres comunions, per 
a evitar les quals ja el Concili Romà, celebrat baix el papa 
Benet XIII, havia manat que els nois i noies hi assistissin 
amb sos vestits comuns, nets i arreglats, però sense cap luxe. 

Sovint Nós hem sentit gran tristesa veient com la vanitat 
dels homes tergiversava l’obra de Crist, que Ell començà amb 
el gran acte d’humilitat d’agenollar-se davant dels deixebles, 
i rentar-los els peus, com feien en aquell temps els esclaus 
amb els seus amos i senyors. Sovint, llegint la primera carta de 
Sant Pau als de Corint, 1 en la que el sant Apòstol reprenia als 
rics qui assistien al convit eucarístic, perquè confonien als 
altres cristians pobres amb les manifestacions d'opulència 
que feien, pensem amb tristesa que ara, al cap de dos mil 
anys de cristianisme, tornem a la vanitat d aquells cristians, 
qui tenien l'excusa, que atenuava la seva falta, d'ésser gen¬ 
tils qui acabaven d'abraçar la fe cristiana. Els grans segles 
de fe no tenien aquests torpiments en la seva vida espiritual, 
i la casa de Déu i el convit celestial de l'Eucaristia no servia 
de pretext als rics per a afrontar als pobres amb el luxe i 
profanitat dels seus vestits. Per això encarreguem als reve- 

rends Rectors que exhortin als seus fidels, en els llocs on 
sia necessari, a que en les comunions generals de nois i noies 
tots es presentin vestits senzillament, sense externa pompa, 
encara més repugnant si es disfressa de devoció, sense que els 
rics vulguin fer mostra de superioritat sobre els pobres, ans 
al revés, que la comunió solemne de nois i noies que els reve¬ 
rends Rectors organitzaran, sia la festa divina de la frater¬ 
nitat cristiana, segons la institució de Jesucrist, davant del 
qual no hi ha diferència entre ric i pobre, i tothom és igual, 
no havent-hi davant d'Ell més diferència entre els homes que 
la de la perfecció espiritual de cada u. 

Així mateix els nostres estimats cooperadors procuraran 
que a dites comunions generals solemnes de nois i noies assis¬ 
teixin els qui s'eduquen en col·legis, escoles i pensionats, en¬ 
cara que privadament hagin fet la primera Comunió, puix con¬ 
vé, si volem agradar al Senyor, que davant d'Ell manifestem 
aquella unitat que deriva d’ésser tots fills de Déu, sense di¬ 
ferència de classes ni categories, puix les classes i categories 
entre els homes són transitòries i pròpies d’aquest món i no 
de l'eternitat, de la qual és imatge i figura la vida cristiana. 
Aquesta Comunió solemne de nois i noies, a l’entrar a la jo¬ 
ventut, ha d’ésser una demostració explícita del gran prin¬ 
cipi cristià d'unitat: una fe, que és la catòlica, que ens ense¬ 
nya a tots la mateixa doctrina de salvació; un poble, qui és 
el Cos místic de Jesucrist, del qual qui se separa no participa 
de la gràcia vital; un Salvador, qui és Jesucrist, única porta 
per a entrar en la vida eterna; un sol Déu i Senyor, qui ha 
d’ésser el fi, la perfecció i la felicitat de la nostra vida en 
la Glòria. 

I als pares i mares de família, als mestres i les mestres, 
als directors i directores de col·legis i pensionats, exhortem 
Nós també greument a que, al portar als nois i noies que 
d’ells depenen a dites comunions generals, combreguin jun¬ 
tament amb ells, donant així exemple de que la religió que 
ensenyen als seus fills i deixebles no és cosa solament de boca, 
sinó que la tenen també en el cor, puix l'ensenyança és única- 

ment fructuosa quan és sincera, i sols és sincera quan es té al 
cor i es practica. 

A més del catecisme que es fa entre any hi haurà, com 
ja ara es practica, el catecisme preparatori per a aquesta Co¬ 
munió general de nois i noies, al qual deuran assistir també 
els qui ja hagin fet la primera Comunió; i els reverends Rec¬ 
tors faran entendre als pares de família i amos de casa, que 
estan en consciència greument obligats a enviar als seus fills 
i dependents, encara que ja hagin fet la primera Comunió, al 
catecisme, on s'ensenya la regla de la fe i de la vida que tot 
cristià està obligat a saber. 

Igualment els nostres estimats cooperadors en el ministe¬ 
ri de salvar les ànimes llegiran al poble, cada any en el temps 
pasqual, el decret Quam singulari en llengua catalana, al 
qual fi publicàrem ja la traducció en el Butlletí eclesiàstic 
de la Diòcesi, de 30 de setembre de 1910, i explicaran l’excel- 
lentíssima doctrina en ell continguda, complint així les dis¬ 
posicions del referit decret. 


VIII 

El Congrés Eucarístic de Madrid 

I per a acabament d'aquesta Carta pastoral, destinada a re¬ 
novar i augmentar la devoció dels nostres fidels cristians a la 
Santa Eucaristia, i a la digna i freqüent Comunió del Cos de 
Jesucrist, signe d'amor i vincle d’unitat, us recordem a tots, 
estimats germans i fills, la gran solemnitat eucarística que 
va a celebrar-se a Espanya, segons ens participa l’eminentís- 
sim senyor Cardenal-Arquebisbe de Toledo, als últims dies de 
juny del present any. A Madrid es reunirà el pròxim Congrés 
Eucarístic Internacional, baix la presidència d'un eminentís- 
sim senyor Cardenal enviat expressament per nostre San¬ 
tíssim Pare el papa Pius X. Amb gran oportunitat l’eminentís- 
sim senyor Cardenal-Arquebisbe de Toledo recorda en la 

seva carta que aquest és el Sagrament de la Unitat, que és 
també el pensament fonamental de la present Carta pastoral. 
Aquests congressos eucarístics internacionals que s’han cele¬ 
brat ja en diferents punts del món, a França, a Bèlgica, a Ale¬ 
manya, a Anglaterra, al Nord d’Amèrica, i que aquest any per 
primera vegada se celebrarà a Espanya, són una nova demos¬ 
tració de que l'Eucaristia és el Sagrament de la Unitat. Junta 
en un llaç d’amor diví a homes qui parlen diferents llengües, 
qui pertanyen a distintes parts del món, qui tenen diferents 
costums i idees, i que són de diverses classes socials. Són la 
demostració de la veritat del simbolisme del Pa sagrat, for¬ 
mat i amassat de molts grans de blat diferents; així aquests 
congressos formen també de tants homes diferents un pa 
diví, una mateixa massa unificada pel comú amor a Jesús 
sagramentat. 

Que aquest Sagrament d’amor, font de vida espiritual, 
únic aliment capaç de sostenir la vida de l'esperit, sia cada dia 
més venerat i augmenti cada dia la freqüència de la sagrada 
Comunió entre els fidels cristians. Recordeu que aquest és el 
pa dels caminants pels aspres camins d'aquesta vall de llà¬ 
grimes, que és la fortalesa i el consol dels qui, desterrats, 
cerquem un repòs etern que no es troba en aquest món, i 
que la Iglésia ens ensenya que el Santíssim Sagrament de 
l'Altar és signe, presagi, començament de la glòria que es¬ 
perem. 

Que la Immaculada Verge Maria, en les puríssimes entra¬ 
nyes de la qual l'Esperit Sant pastà aquest Pa de vida eterna, 
que és el Santíssim Sagrament, ens alcanci que la pietat euca¬ 
rística vagi augmentant en aquesta nostra estimada Diòcesi 
com li demanem humilment, enviant-vos al mateix temps la 
Nostra pastoral Benedicció en nom del Pare f i del Fill t i 
de l’Esperit Sant f. Amén. 

Vic, 25 de gener, festa de la Conversió de Sant Pau, de 1911. 




ÍNDEX 


La pagesia cristiana. 7 

I. Motius d’especial propensió als agricultors . . 8 

II. Admirable constitució de les cases de pagès ca¬ 
talanes . 9 

III. La seva influència moral i religiosa .... 13 

IV. La seva força social. 15 

V. Harmonia de la vida agrícola industrial... 18 

VI. Relacions del pagès amb Déu, amb la naturalesa 

i amb els demés homes. 23 

VII. Integral constitució de la família agrícola . . 25 

La Immaculada Concepció. 33 

I. Anunci de l’any jubilar. 34 

II. Maria és l'alegria, la força i l'amor .... 35 

III. Maria és la puresa. 36 

IV. Oficis maternals de Maria Immaculada ... 39 

V. Maria, sol que il·lumina, escalfa i purifica . . 42 

VI. Maria en el segle xx. 44 

VII. Les festes jubilars. 46 

VIII. Peregrinació a Montserrat. 49 

L’única eficàcia . 51 

I. El cas Newman demostra que no han variat els 
camins d'anar a Déu. 


52 













584 J. TORRAS I BAGES 

II. La literatura pseudo-mística equivoca el camí 56 

III. La pau i consistència de tot està en l'harmonia 

de lo temporal i lo etern. 60 

IV. Eficàcia de la idea d'eternitat. 66 

V. La pseudo-mística no té la sabiduria ... 70 

VI. La verdadera sabiduria està en la possessió de 

la veritat. 75 

VIL Les Sagrades Escriptures són el tresor de l'Eter¬ 
na Sabiduria. 76 

Gràcia d'una dona. 80 

I. Significació de l’any jubilar de la Immaculada 81 

II. Maria ha segut, en els temps moderns, el soste¬ 
niment de l'esperit catòlic. 83 

III. Maria regna per la seva gràcia. 86 

IV. La gràcia de Maria serà la restauració social 91 

V. Manera pràctica de celebrar el jubileu marià 95 

L’elevació del doble, o sia, la democràcia cristiana 99 

I. La Iglésia i les formes socials.100 

II. Sols l’Evangeli té una filosofia social . . . 102 

III. La Democràcia és una qüestió d'esperit . . . 104 

IV. La Democràcia socialista.105 

V. La Democràcia cristiana.■. 107 

VI. Tradició democràtica de la Iglésia .... 110 

VII. El Sacerdoci i la Democràcia.113 

VIII. El Sacerdoci, institució eterna, i el Sacerdot, 

home del dia.116 

IX. Doctrines democràtiques de la Iglésia ... 119 

X. La Llei Natural davant de les dues Democràcies 123 

XI. L’elevació cristiana i la nivellació socialista . . 131 

XIII. L'elevació de l'esperit i el millorament material 135 












ÍNDEX 


585 


Beatificació del màrtir Pere Almató, fill de la diòcesi 140 

I. La bona nova.140 

II. Glòria en nostres màrtirs.142 

III. La festa de beatificació.143 

El misteri d’iniquitat.146 

I. Els atemptats anarquistes.147 

II. Hipocresia de la secta.149 

III. El misteri d'iniquitat.150 

IV. Cal salvar la societat.153 

V. Les armes són la caritat i el sacrifici ... 154 

VI. La Musa de l'anarquisme.157 

VII. La pedra fonamental és Jesucrist .... 157 

La confessió de la fe.161 

I. Fam i set espiritual que devora al món . . 162 

II. Aquesta fam i set han de tenir una satisfacció 

espiritual.165 

III. La Fe és la fórmula de la Vida.168 

IV. Vanitat dels intel·lectuals en voler ensenyar la 

Vida. 174 

V. Valor just de la ciència en la conquesta de la Fe 177 

VI. La Fe és obra de l'Esperit de Déu .... 180 

VII. La Confessió externa de la Fe.184 

VIII. La Confessió perfecciona la Fe i l’home . . 187 

IX. La Confessió de la Fe és el gran certamen dels 

segles.191 

Conducta dels obrers catòlics en les circumstàncies 

actuals.196 

I. L'únic Mestre dels cristians.196 

II. Fermesa en la confessió de la Fe . . . . 198 















■ 

586 J. TORRAS I BAGES 

III. Respecte a l’autoritat i a la propietat . . . 200 

IV. Orientacions per a la lluita de la vida . . . 204 

V. La caritat cristiana.208 

El nostre pa de cada dia. 212 

I. Un cas de l’acció íntima de l'Esperit Sant en la 

Iglésia.213 

II. Jesucrist curarà la debilitat moderna . . . 214 

III. L’aliment espiritual ha d’ésser l’Eucaristia . . 216 

IV. La nodrició ha d'ésser freqüent . . . . 218 

V. La voluntat de Jesucrist.220 

VI. La tradició de la Iglésia.221 

VII. El Decret del Papa.224 

VIII. Prescripcions del Bisbe.226 

El MISTERI DE LA SANG, 0 SIA, MÀRTIRS I ANARQUISTES 231 

I. Glorificació d'un Màrtir.232 

II. El Martiri dins de la jerarquia divina i hu¬ 
mana .234 

III. Els home sde la Veritat i els homes de la Men¬ 
tida .238 

IV. Jesús i l’Anarquisme es contraposen com un Sí 

i un No.241 

V. Virtut de la Sang segons l'instint humà i segons 

la Revelació.243 

VI. La Sang de Jesucrist.247 

VIL El Martiri en la jerarquia de l’amor . . . 249 

VIII. Eficàcia i fecunditat del Martiri .... 252 

IX. Els Màrtirs i els Anarquistes.255 

X. Glorificació del Martiri en nostres dies . . . 256 

La caiguda de la França cristianíssima .260 

I. La persecució de la Iglésia de França . . . 261 

II. Un nou cant del poema del Cristianisme . . 264 














ÍNDEX 


587 

III. És una verdadera persecució religiosa . . . 266 

IV. Fruits i víctimes de la persecució .... 268 

V. La glòria del martiri i la selecció dels elegits 272 

VI. Oració i penitència davant de la persecució . . 277 

VII. Conservem la nostra fe.281 

La llei de la creença. 286 

I. Idolatria i Revelació.287 

II. La Revelació es completa en Jesucrist: és, 

doncs, immutable.291 

III. La doctrina evangèlica és la sabiduria universal 294 

IV. O la Fe o la Idolatria.297 

V. O el culte de la Veritat o el culte de la mentida 266 

VI. La Llei de la Fe és Llei d'Amor.302 

VII. La Llei de la Fe és Llei de Gràcia .... 304 

VIII. L'instint de Creença requereix la Llei de la Fe 305 

IX. Necessitat del magisteri de la Iglésia . . . 309 

X. La Fe és la base de les grans personalitats . 313 

XI. La sabiduria profètica i la sabiduria acadèmica 316 

XII. La Fe, fórmula de la vida.319 

La vida. 325 

I. Els modernistes pretenen ensenyar-nos la font 

de la vida.- 326 

II. El verdader i el fals concepte de la Vida . . 328 

III. Els modernistes desfiguren doctrines eternes 333 

IV. Confusió entre la Vida divina i la Vida humana 337 

V. En el món no està la plenitud de la Vida . . 340 

VI. Aquesta Vida ni és un frenesí ni una platxèria; 

és una lluita.343 

VII. La Llei de plenitud de Vida no està en l'home 346 

VIII. La verdadera Llei de la Vida.350 

IX. Unitat de la Vida universal.352 

X. La Vida no és un problema sinó una realitat 355 











588 


J. TORRAS I BAGES 


XI. EI dolor i el plaer dins la Llei de la Vida . . 359 

XII. Jesús és la font de la Vida; Maria, sa dolçura 361 

Del camí de salvació.368 

I. Crida a reflexionar en el Camí de Salvació . . 369 

II. El primer pas és la Fe.370 

III. El segon pas és l'Esperança en Déu remune- 

rador.374 

IV. Els escrits dolents són un gros entrebanc . 376 

V. El viàtic de la jornada és la Comunió . . . 378 

VI. Els auxilis són l'Oració i la Penitència . . 381 

La victòria del Bruc.384 

I. Significació de la batalla del Bruc .... 385 

II. En ella venceren la Religió, la Pàtria i la Família 387 

III. Fou una batalla d'esperit.390 

IV. És una apologia de la Iglésia i de les bases 

socials.392 

V. És el símbol de l'esperit de Catalunya ... 395 

VI. Deprecació a la Verge de Montserrat . . . 397 

El mes de Maria i el jubileu de Lourdes .... 399 

I. Els miracles de Lourdes.400 

II. La Verge, destructora de totes les heretgies 403 

III. Misteri tancat en el triomf d’una Dona . . 406 

IV. Insuficiència humana per a salvar-nos . . . 408 

V. Lourdes és una apologia de la Mare de Déu 411 

VI. Manera de celebrar el jubileu.412 

Contra la blasfèmia.416 

I. Creuada contra la blasfèmia.417 

II. La gran arma és el temor de Déu . . . . 418 











ÍNDEX 5S9 

III. Degradació del blasfem. 422 

IV. Malícia de la blasfèmia.425 

V. Ordenacions pràctiques.427 

Orientacions sense orient.430 

I. Febre moderna d'orientacions.431 

II. Les orientacions modernes degraden l’home i 

el fan idòlatra.433 

III. Orientació de la Llibertat i de la Ciència . . 436 

IV. Orientació del Laïcisme.440 

V. Orientació de la Cultura i de la l'Estadísme 445 

VI. L'Orientació cristiana és harmònica . . . 449 

VII. L'Orientació cristiana és infinita .... 452 

VIII. Jesucrist és l’Orient; fora d’Ell no hi ha orien¬ 
tació .457 

L’Amor típic.462 

I. L’Amor és la vida cristiana.643 

II. El dimoni pretén secularitzar l'Amor . . . 465 

III. El Laïcisme mata l'Amor; el Cristianisme el 

fa llei universal.468 

IV. L'Amor cristià és més estètic i més humà . . 472 

V. L’Amor típic és el Cor de Jesús .... 474 

VI. El Cor de Jesús, Model de l'Amor nostre . . 475 

VII. Jesús, Mestre de l'Amor.479 

VIII. Jesús, Ordenador de l'Amor.481 

La glòria del Martiri.485 

I. El Martiri és llei i glòria de la Iglésia . . . 486 

II. Lo de juliol fou una verdadera persecució cris¬ 
tiana .489 

III. Misteri de la persecució del Mal contra el Bé 492 

IV. Els Màrtirs donen testimoni de la Veritat . . 495 













590 


J. TORRAS I BAGES 


V. Misèria dels perseguidors i dignitat dels Màrtirs 497 

VI. Màrtirs de Jesucrist i del Poble.500 

VII. Triomf de Jesucrist i victòria dels Màrtirs . . 502 

L’atletisme cristià. 509 

I. Què és aquest món?.510 

II. Nostra vida interior.511 

III. Treball i lluita.515 

IV. Les concupiscències.519 

V. Jesucrist és l'atleta típic.522 

VI. Les grans lluites són espirituals .... 524 

VII. Força triomfal de la gràcia.529 

VIII. Origen d’aquesta força.534 

IX. L'arma de l’atleta és l’amor.536 

X. Nostre campament.541 

XI. Lluita entre la vida i la mort.545 

Pa d'àngels. 550 

I. L'Eucaristia, centre de la vida cristiana . . 551 

II. La humilitat és la disposició essencial eucarís¬ 
tica .556 

III. La penitència i la Comunió.561 

IV. La immortalitat de l'home i la unitat del llinatge 564 

V. La interna restauració de l’home .... 568 

VI. Eficàcia per a nodrir i fer àngels .... 572 

VII. La Comunió dels nens . ,.576 

VIII. El Congrés Eucarístic de Madrid .... 580 














Darrers volums publicats: 


34. JOAN BONET I BALTÀ, L'Esgiésia catalana de la 
Il·lustració a la Renaixença. 1984. 776 pp., 43 làmines. 

35. JORDI RUBIÓ I BALAGUER, Història de la literatura 
catalana, I. 1984. 

36. JOSEP TORRAS I BAGES, Obres completes, vol. I. 1984. 
720 pàgines. 

37. JORDI RUBIÓ I BALAGUER, Ramon Llull i el lul·lisme. 
1985. 464 pp. 

38. ALBERT BALCELLS. Rafael Campalans, Socialisme català. 
1985. 448 pp. 

39. JOSEP TORRAS I BAGES. Obres completes, vol. II. 1986. 
720 pp. 

40. JORDI RUBIÓ I BALAGUER. Història de la literatura 
catalana, II. 1985. 268 pp. 

41. CONXITA MIR. Lleida (1890-1936): Caciquisme polític i 
lluita electoral. 1985. 780 pp., quadres estadístics, mapes i 
37 il·lustracions. 

42. JORDI RUBIÓ I BALAGUER. Vida espanola en la època 
gòtica. 1985. 296 pp., 52 làmines. 

43. Actes del IV Col·loqui d'estudis catalans a Nord-Amèrica. 

1985. 360 pp. 

44. Estudis de literatura catalana en honor de Josep Romeu i 
Figueras, Vol. I. 1986. 464 pp. 

45. Estudis de literatura catalana en honor de Josep Romeu i 
Figueras, Vol. II. 1986. 420 pp. 

46. Centre d'Estudis Comarcal del Baix Llobregat. Guerrilles al 
Baix Llobregat. Els «carrasquets» del segle XVIII, i els 
carlins i els republicans del segle XIX. 1986. 876 pp. 

47. LLORENÇ FERRER I ALÓS. Pagesos, rabassaires i indus¬ 
trials a la Catalunya central (segles XVIII-XiX). 1986. 782 

pp. 

48. Actes del Vllè. Col·loqui Internacional de Llengua i Litera¬ 
tura Catalanes. Tarragona-Salou, 1-5 octubre 1985. 1986. 
768 pp. 

49. JOSEP M. SOLÉ I SABATÉ - JOAN VILLARROYA I FONT. 
Catalunya sota les bombes (1936-1939). 1986. 376 pp. 

50. JOSEP TORRAS I BAGES. Obres completes, Vol. III. 1987. 
776 pp. 

51. JORDI RUBIÓ I BALAGUER. Història de la literatura 
catalana, III, 1986. 520 pp. 

52. PHILIP D. RASICO. Els menorquins de la Florida. 1987, 372 

pp. 

53. JAUME CODINA. Els pagesos de Provençana (984-1807), 
Vol. I. 1987. 598 pp. 

54. IGNASI TERRADAS I SABORIT. El Cavaller de Vidrà. 1987. 
404 pp. 

55. JAUME CODINA. Els pagesos de Provençana (984-1807), 
Vol. II. 1987. 640 pp. 

56. JOSEP TORRAS I' BAGES. Obres completes. Vol. IV. 1987. 
772 pp. 

57. Sant Just Desvern, un paisatge i una història, 1987. 608 
pp. 

58. JORDI RUBIÓ I BALAGUER. Història i historiografia. 

59. Miscel·lània Moreu-Rey, Vol I. 

60. JAUME CODINA. Els pagesos de Provençana (984-1807), 

Vol. III. 1988. 

61. M. DOLORS IVERN. Esquerra Republicana de Catalunya 
(1931-1936): Estructura i organització. 1988. 

62. MANUEL LLADONOSA I VALL-LLEBRERA. Catalanisme i 
moviment obrer: el CADCI entre 1903 i 1923. 1988. 



